
Prologas 


| valandą nakties suskambo daktaro Li Houvelo tele- 
fonas. 

Jo žmona Mirna šalimais suniurnėjo pro miegus: 

— Kas čia dabar? Juk šiąnakt nebudi? 

Jiedu buvo atsigulę vos prieš valandą. Svečiai po vakarėlio 
sode išsiskirstė apie vidurnaktį. Bet kol aptvarkė stalą, su- 
rankiojo tuščias taures, sudėjo į šaldytuvą likusias mišraines 
ir mėsas ir užsukę į sūnaus kambarį palinkėjo labos nakties, 
laikrodis rodė jau beveik pirmą. 

Rengdamiesi jie dar pasidžiaugė, kad susiėjimas pavyko. 
Na, gal kepsnys buvo kietokas ir be paliovos spragsėjo nau- 
ja elektrinė uodų gaudyklė, tačiau apskritai vakarėlis praėjo 
šauniai. 

Jiedu jautėsi maloniai apsvaigę, bet per daug pavargę my- 
lėtis, todėl tik pasibučiavo, palinkėjo vienas kitam saldžių sa- 
pnų ir suglaudę nugaras užmigo. 

Galvai svaigstant nuo išlenktų kokteilių, daktaras Hou- 
velas nugrimzdo į miegus vos sudėjęs bluostą, tačiau, kaip 
kareivis fronte, įpratęs prie žaibiškų aliarmų, vos sučirškus 
telefonui pašoko ir čiupo ragelį. 

— Nepyk, brangioji. Gal kokiam pacientui pablogėjo. 

Žmona nenoromis pakinkavo galva ir vėl, tik šįkart atlai- 
džiau, kažką suniurnėjo. Jos vyrą visi laikė puikiu chirurgu — 

ne tik dėl to, kad buvo savo srities profesionalas, bet ir dėl 
nuoširdaus dėmesio bei rūpinimosi savo pacientais tiek prieš 
operaciją, tiek po jos. 

Kaijis nebudėdavo, tokių skambučių vidurnaktį retkarčiais 
vis pasitaikydavo, ir ji jau buvo seniai su tuo susitaikiusi, šir- 
dies gilumoje netgi didžiuodavosi, kad jos mylimas vyras yra 
ir nepamainomas specialistas. 

— Alio? 

Kiek pasiklausęs jis nusispyrė antklodę ir atsisėdo. 

— Kiek? Jėzau. Taip, žinoma. Tuoj būsiu. 

Padėjo ragelį ir išsivertė iš lovos. 

— Kas atsitiko? 

— Turiu vykti į skyrių. 

Nė nedegęs šviesos jis šoko prie kėdės, kur po vakarėlio 
buvo palikęs savo batus. 

— Visus mūsų chirurgus iškvietė. 

Žmona pasirėmusi alkūne paklausė: 

— Kokia nors nelaimė? 

Taranto ligoninės, įsikūrusios pačiame didmiesčio centre, 
personalas buvo apmokytas teikti pirmąją pagalbą nuken- 
tėjusiesiems ištikus didelei nelaimei - sudužus lėktuvui, už- 
griuvus tornadui ar teroristams surengus kokį nors išpuolį. 
Šįkart nelaimė nebuvo didelė. 

- Žiede susidūrė krūva automobilių. 

Houvelas basomis įsispyrė į savo numylėtus batus, į ku- 
riuos nuolatos skersakiuodavo žmona, - juos atkakliai avė- 
jo dar nuo tada, kai jiedu susipažino, ir nieku gyvu nesutiko 
keisti tvirtindamas, esą šie dabar taip prigludę prie kojos, 
kad patogesnių už juos nė su žiburiu nerastum. 

— Ten tikras pragaras. Apsivertė ir užsidegė autovežis su 
degalais, - tarė jis maudamasis per galvą golfą. - Pas mus į 
reanimaciją atvežta dešimtys sužeistųjų. 

Užsisegė laikrodį, pasikabino prie juosmens pranešimų ga- 
viklį ir pasilenkęs pakštelėjo žmoną į skruostą. 

— Jei iki pusryčių nespėsiu apsisukti, paskambinsiu. 
Miegok. 

Vėl grimzdama į pagalvės pūkus ji sumurmėjo: 

— Būk atsargus. 

— Būtinai. 

Jam dar nespėjus nubildėti laiptais ji jau vėl saldžiai 


miegojo. 


Malkombas Lutis baigė skaityti fantastinio trilerio trečią 
skyrių. Knyga buvo apie oru plintantį virusą, kuris, patekęs į 
žmogaus plaučius, per keletą valandų vidurius paverčia juoda 
lipnia koše. 

Skaitydamas apie nieko nenutuokiančią, bet jau pasmerk- 
tą šviesiaplaukę Paryžiaus prostitutę, jis ėmė krapštyti ant 
skruosto iškilusį spuogą, nors motina buvo perspėjusi šiukš- 
tu nekišti nagų. „Bus tik dar blogiau. Jei nekrapštysi, niekas 
nė nepastebės. 

Kur jau ne. Tą spuogą pamatytų net aklas. Jis labiausiai 
išpampęs iš vis dygstančių ir jo veidą nuolat nusėjančių spuo- 
gų gūbryno. Tas sunkus riebalinių liaukų uždegimas, randais 
išmarginęs visą veidą, pradėjęs kamuoti Malkombą nuo pa- 
auglystės, jau ištisus penkiolika metų visiškai nekreipia dė- 
mesio į jungtines medikų ir kosmetologų pastangas, nepasi- 
duoda jokioms tabletėms ar tepalams. 

Motina dėl to kaltino prastą mitybą, asmens higienos ir 
miego režimo nesilaikymą. Porą kartų yra užsiminusi, kad 
priežastis gali būti ir masturbavimasis. Kad ir kokios būtų jos 
hipotezės, visos bylodavo viena: dėl to kaltas jis pats. 

Po ilgos ir atkaklios kovos galiausiai rankas nuleidęs der- 
matologas prie aibės teorijų, aiškinančių, kodėl Malkombas 
pasmerktas vaikščioti tarsi su Mirusiųjų dienos kauke, pridėjo 
dar vieną. Jos esmę galima nusakyti dviem žodžiais: bala žino. 

Tarsi Malkombo savigarbai negana šio smūgio, jį gamta 
apdovanojo ir plonyčiu it siūlas kūneliu, tokiu vėjo perpu- 

čiamu, kad būtų pavydėję net supermodeliai, uždirbantys iš 
to, jog atrodo sudžiūvę it šakaliai. Tačiau tuo likimo išdaigos 
nesibaigė. Įsismaginęs jis pridėjo dar vieną - ryškias raudo- 
nas garbanas, kurių liepsnojanti, į neiššukuojamą kaltūną 
susivėlusi kupeta dar prieš riebalinių liaukų uždegimą buvo 
tapusi tikru prakeiksmu. 

Dėl tokios savo išvaizdos Malkombas visur ir visada jaus- 
davosi tarsi klounas. 

Visur ir visada, išskyrus savo darbą. Paprastai jis dirbdavo 
naktinėmis pamainomis. Tamsa ir vienuma buvo dvi senos 
geros jo bičiulės. Tamsa prislopindavo ugninių plaukų lieps- 
ną, paslėpdavo ir spuogų išvarpytą veidą. O vienuma neats- 
kiriama nuo apsaugininko darbo. 

Motina tokiam jo pasirinkimui, aišku, nepritarė ir nuola- 
tos ūdijo, kad vertėtų susirasti rimtesnį darbą. 

— Tupi ten vienas per kiauras naktis kaip apuokas, - vis 
kartodavo ji priekaištingai purtydama galvą. - Taip niekada 
nesusirasi draugų. 

„Taigi, mama. Būtent ,- sukdavosi jam ant liežuvio galo, 
nors niekada nedrįso to ištarti balsiai. 

Per naktinę pamainą jam nereikėdavo kalbantis su kuo 
nors matyti, kaip pašnekovas iš paskutiniųjų stengiasi nežiū- 
rėti į veidą. Be to, galėdavo išmiegoti beveik visą nekenčia- 
mą šviesųjį dienos metą, kai jo ševeliūra liepsnoja skaisčiai 
kaip laužas. Tikra kankynė būdavo tie du laisvi vakarai per 
savaitę, kai tekdavo kęsti nesibaigiantį motinos zirzimą, esą 
jis pats — didžiausias savo priešas, negalima būti tokiam už- 
daram, reikia susirasti draugų. 

— Tu juk labai įdomus jaunuolis, Malkombai. Kodėl niekur 
neini, kaip tavo bendraamžiai? Jeigu nebūtum toks užsisiu- 
vęs, tikrai susirastum kokią šaunią merginą. 

Kurjau ne. 

Motina vis šaipydavosi, kad jis skaito mokslinę fantastiką, 
tačiau tikroji fantastė buvo ji pati. 

Jo postas buvo prie Taranto ligoninės automobilių aikšte- 
lės. Kiti apsaugininkai tos vietos kratydavosi, o Malkombui 
čia buvo tikras rojus. Naktį aikštelė būdavo beveik apmirusi 
ir atgydavo tik paryčiais, kai į darbą pradėdavo rinktis gydy- 
tojai. Nors iki septintos, kai baigiasi jo pamaina, daugelis dar 
nebūdavo pasirodę. 

Tačiau šią šeštadienio naktį judėjimas aikštelėje buvo kur 
kas didesnis nei šiokadieniais. Savaitgalį reanimacija visada 
prisipildo, ir gydytojams tenka triūsti dieną naktį. Štai ir da- 
bar vos prieš keletą minučių prie vartų privažiavo daktaras 
Houvelas ir spustelėjęs nuotolinio valdymo pultelį ant saulės 
skydelio pakėlė užtvarą. 

Tas daktaras Houvelas - tikrai liuks vyras. Niekada ne- 
žvelgia kiaurai Malkombą, tarsi jo čia nė nebūtų, kartais net 
pamojuoja važiuodamas pro šalį. Nesusiraukia kaip naginė, 
jeigu užtvaras užstringa ir Malkombui tenka eiti jo išlaisvin- 
ti. Daktaras Houvelas paprastas, ne toks pasipūtęs kaip kai 
kurios nosį riečiančios chirurgijos žvaigždės, užtvarui kylant 
nekantriai barbenančios pirštais vairą ir paskui šaute šau- 
nančios į vidų tarsi per gaisrą. 

Malkombas perbėgo akimis pirmą ketvirto knygos sky- 
riaus puslapį. Kaip ir reikėjo tikėtis, tą šviesiaplaukę Pary- 
žiaus prostitutę priepuolis ištiko triūsiant lovoje. Ji mirė 
siaubingose kančiose, klaikiai vemdama, tačiau Malkombui 
labiausiai buvo gaila nelaimėlio jos kliento. Įsivaizduojant 
save jo vietoje - tikras siaubas. 

Jis padėjo knygą prie langelio viršeliu į apačią ir pasirąžė 
ieškodamas patogesnės pozos. Akims užkliuvus už savo at- 
spindžio stikle, išvydo, kad spuogas tvinksta kaip ant mielių. 
Pūlinys jau buvo išsipūtęs it žirnis. Pasišlykštėjęs jis greitai 
nukreipė žvilgsnį į automobilių aikštelę. 

Liuminescencinės lempos išdėstytos taip, kad visa aikštelė 
būtų apšviesta kaip ant delno. Tamsa tarsi siena stūksojo jos 
pakraščiais. Šiaip aikštelėje nuo ano karto, kai užmetė akį, 

niekas nebuvo pasikeitę, tik dar atsirado sidabrinis daktaro 
Houvelo BMW, antras trečioje eilėje. Automobilio stogas žė- 
rėte žėrėjo - daktaras Houvelas jį taip prižiūrėjo, kad atrodė 
kaip naujas. Malkombas pagalvojo, kad jeigu išgalėtų įsigyti 
tokį, irgi išblizgintų kaip veidrodį. 

Jis vėl įniko į knygą, bet perskaičius vos porą pastraipų 
dingtelėjo netikėta mintis. Vėl pakėlė akis į daktaro Houvelo 
BMW ir stebėdamasis kilstelėjo antakius. Kaip jis būtų galė- 
jęs nepastebėti pro postą einančio daktaro Houvelo? 

Šaligatvis, vedantis į ligoninę, prasideda prie pat posto. 
Malkombas matydavo kiekvieną, einantį į ligoninę arba grįž- 
tantį prie automobilio. Nuolat kartodavosi ta pati veiksmų 
seka: išėjusieji iš ligoninės netrukus išriedėdavo pro vartus, 
o įvažiavusieji į aikštelę šmėkštelėdavo pro postą. Malkombo 
akis nesąmoningai fiksuodavo šį judėjimą. 

Apimtas smalsumo jis pasižymėjo puslapį ir padėjo knygą 
po langeliu šalia motinos suruošto lauknešėlio. Tada trūk- 
telėjo žemyn savo uniforminės kepurės snapelį. Jeigu jau 
neišvengiamai tenka susidurti su kuo nors akis į akį, nors 
ir su tokiu geros širdies žmogumi kaip daktaras Houvelas, 
Malkombui nesinorėjo pernelyg eksponuoti savo bjaurumo, 
o užsmauktas ant pat akių snapelis kaip tik metė šešėlį vos 
ne ant viso veido. 

Išniręs iš savo kondicionuojamos būdelės, jis nepajuto, kad 
oras nuo praėjusios apžiūros būtų nors kiek atvėsęs. Teksaso 
rugpjūtis. Lauke tvyrojo beveik toks pat karštis kaip vidur- 
dienį. Įkaitęs asfaltas tvoskė karščiu, juntamu net per storus 
guminius padus, Malkombui minkštai, be menkiausio garso 
žingsniuojant pro pirmą automobilių eilę, paskui pro antrą. 
Pasiekęs trečią jis stabtelėjo. 

Pirmą kartą per visus tuos penkerius metus, kai čia dir- 
bo, Malkombą staiga apėmė kažkokia bloga nuojauta. Jam 
sargaujant aikštelėje nėra buvę jokio nemalonaus įvykio. Na, 
prieš keletą mėnesių ligoninėje budėjęs apsaugininkas turėjo 

tramdyti vyrą, grasinantį peiliu seselei. Naujųjų metų naktį 
budėjusiam sargui teko skirti du tėvus, susikibusius dėl to, 
kurio kūdikis po dvyliktos gimė pirmas ir kuriam turi tekti 
kelios savivaldybės ir miesto įmonių dovanos. 

Laimė, Malkombui niekada neteko veltis į panašius inci- 
dentus. Juk tokiais atvejais neišvengiamai suplūsta minios 
žmonių. Atsidūręs priešais tokią akių jūrą jis tiesiog susting- 
tų iš siaubo. Vienintelį konfūzą Malkombui teko patirti, kai jį 
užsipuolė neurochirurgas, grįžęs prie savo „Jaguaro ir išvy- 
des, kad šiam subliūškusi padanga. Kažkodėl jis buvo šventai 
įsitikinęs, kad dėl to kaltas kaip tik Malkombas. 

Taigi iki šiol per budėjimus fortūna visada jam šypsoda- 
vosi, o dabar kažkodėl apėmė nepaaiškinamas nerimas. 
Netgi bičiulė tamsa staiga pasirodė ne tokia jauki. Jis baugš- 
čiai apsidairė aplinkui, net grįžtelėjo per petį į tą pusę, iš 
kurios atėjo. 

Aikštelėje buvo tylu kaip kape. Nuo tokio galvoje šmėste- 
lėjusio palyginimo jam pasidarė dar baugiau. Nejudėjo net 
aplink dunksančių medžių lapai. Regis, viskas buvo taip pat 
kaip visad. 

Tačiau Malkombo balsas pravėrus burną šiek tiek virpėjo. 

— Daktare Houvelai? 

Jam nesinorėjo užklupti gydytojo netikėtai. Net ir dienos 
šviesoje Malkombo veidas atrodydavo baugiai, o jei taip ne- 
tikėtai išdygs priešais žmogų patamsyje, ko gero, gali įvaryti 
infarktą. 

— Daktare Houvelai? Ar jūs ten? 

Niekam neatsiliepus Malkombas nutarė, kad dabar jau ga- 
lima drąsiai žengti prie daktaro Houvelo BMW ir įsitikinti — 
dėl šventos ramybės, - jog ten nieko nėra. Bus pražiopsojęs 
jį einantį pro šalį, ne kitaip. Veikiausiai buvo įnikęs skaityti, 
kaip toji šviesiaplaukė prostitutė darbuojasi su savo klientu, 
na, prieš suimant konvulsijoms ir iš burnos ant vyruko fon- 


tanu pliūptelint juodiems glitėsiams. O gal visą dėmesį buvo 

pasiglemžęs tas prakeiktas spuogas. Be to, daktaras Houve- 
las galėjo ir neiti šaligatviu, nerti tiesiai per gyvatvorę. Jis 
aukštas, bet ganėtinai liaunas, todėl be vargo šmurkštelėtų 
pro tas retas tujas. 

Kad ir kaip ten būtų, daktaras Houvelas bus prasprūdęs 
pro jo akis - tik švilpt ir dingo tamsoje. 

Artėdamas prie jo automobilio Malkombas dėl visa ko įsi- 
jungė žibintuvėlį. 

Vėliau žibintuvėlis buvo rastas nuriedėjęs po pirmuoju au- 
tomobiliu - įtrūkęs, išdužusiu stiklu. Tačiau to supermeniš- 
ko rožinio kiškučio baterijos tikrai išlaikė reputaciją - lempu- 
tė dar degė. 

Tai, ką Malkombo žibintuvėlio spindulys išplėšė iš tamsos, 
privertė pašiurpti labiau nei bet koks fantastinis trileris. Tai 
nebuvo nei negirdėta, nei painu, nei paslaptinga. Tai buvo 


nuoga tikrovė. 


Pirmas skyrius 


EE Tiai rūmai. 

— Man čia gerai. 

Nuleidęs negirdomis kandžią pastabą, Vikas išvirusias 
krevetes suvertė iš puodo į kiaurasamtį, kuris atrodė taip ne- 
solidžiai, kad būtum galėjęs palaikyti jį žaisliniu: plastikinis, 
kadaise buvęs baltas, bet jau gerokai nurudęs. Bala žino, kaip 
jis čia atsirado, veikiausiai bus palikęs ankstesnis nuominin- 
kas šito būsto, draugui garantuotai pasirodžiusio ne kitaip 
kaip tikra lindynė. 

Nuvarvinęs vandenį Vikas padėjo kiaurasamtį ant stalo, 
čiupo ritinėlį popierinių rankšluosčių ir mostu pasiūlė savo 
svečiui dar alaus. Galiausiai, atkimšęs du butelius Red Stripe, 
apsižergė kėdę priešais Oreną Veslį ir mestelėjo: 

— Šutink. 

Orenas, tvarkingai atplėšęs nuo ritinėlio vieną rankšluos- 
tį, pasiklojo ant kelių. Vikas jau šlamštė trečią krevetę, kai 
Orenas šiaip ne taip išsirinko pirmą. Jie aižė ir dorojo kreve- 
tes tylomis, dažydami į vieną salotų padažo dubenį. Orenas 
tai darė kuo atsargiausiai, saugodamasis, kad neįmerktų į 
raudoną masę savo baltų prancūziškų marškinių rankogalių. 
Tuo tarpu Vikas su pasigardžiavimu šliurpė apsilaižydamas 
pirštus, gal net tyčia pasibaisėtinomis manieromis erzinda- 
mas savo pedantiškąjį bičiulį. 

Išaižytus krevečių kiautus jiedu metė ant laikraščio, kurį 
Vikas buvo patiesęs ant stalo ne tiek saugodamas klaikiai 
subraižytą jo paviršių, kiek dėl to, kad pavalgius nereikėtų 
ilgai terliotis tvarkant stalą. Palubėje besisukantis ventilia- 
torius plaikstė šios improvizuotos staltiesės kampus, ore, 
sumišęs su druskinga vandenyno gaiva, tvyrojo virtų kreve- 
čių aromatas. 

Galiausiai Orenas tarė: 

— Žinai, vis dėlto skanios. 

Vikas patraukė pečiais. 

— Ir kvailam aišku. 

— Vietinės? 

— Perku šviežutėles iš žvejų. Kapitonas man padaro nuo- 
laidą. 

— Pažįstamas? 

— Na, galima ir taip pasakyti. Matai, mes tarsi sudarę tokį 
sandėrį. 

— Kokį? 

— Kad aš nelįsiu prie jo sesers. 

Vikas ėmė taršyti dar vieną mėsingą krevetę, baigęs švys- 
telėjo kiautą ant jau gerokai išaugusios krūvelės ir pakėlęs 
apsispręsti - imti jo žodžius už gryną pinigą ar ne. Jis ne vel- 
tui garsėjo gebėjimu nė nemirktelėjus pririesti tokių istorijų 
ir taip apdumti akis, kad net geriausiam bičiuliui ne visada 
būdavo lengva atskirti fantaziją nuo tikrovės. 

Vikas atsiplėšė nuo ritinėlio gabalą rankšluosčio, nusi- 
šluostė rankas ir burną. 

— Tai ką, toliau aptarinėsime krevetes, Orenai? Kaip su- 
prantu, tik dėljų atsidanginai čia tokį kelią? 

Orenas nukreipė žvilgsnį į šalį ir prisidengęs kumščiu bur- 
ną tyliai atsirūgo. 

— Padėsiu tau susitvarkyti stalą. 

— Baik, nepabėgs tas stalas. Imk alaus. 

Iš tiesų nešvarus stalas nelabai kliuvo Viko namuose, jei- 
gu galima taip pavadinti jo pastogę - trijų kambarių pašiūrę, 
tokią palaikę, kad, rodos, nuo menkiausio vėjelio pūstelėjimo 
būtų subyrėjusi it kortų namelis. Tai buvo, kaip sakoma, tik 
stogas virš galvos, ir tai varganas - lyjant į vidų imdavo lašėti 
vanduo. Kondicionierius geriausiu atveju vėsino tik pats save, 
todėl Vikui apskritai nevertėjo jo nė jungti. Jis nuomojo lūš- 
ną mokėdamas už savaitę į priekį ir šitų barakų šeimininkui 
iš viso jau buvo atidavęs kokį šešiasdešimt čekių. Jiedviem 
žengiant į nelygiomis lentomis išklotą denį, laukujės durys 
sugirgždėjo ant surūdijusių vyrių. Čia tilpo tik dvi prieštva- 
ninės metalinės kėdės, sūriam jūros orui be paliovos ėdant 
dažus apsilupusios ir perdažytos nežinia kiek kartų. Dabar 
jos švietė kažkokia kokčiai šviesia žaluma. Vikas klestelėjo į 
supamąją, tuo tarpu Orenas nesiryždamas sėstis nepatikliai 
spoksojo į rūdžių išėstą antrosios sėdynę. 

— Nebijok, neįkąs, - tarė Vikas. - Gal kiek išteps kelnes, 
bet čionykštis saulėlydis tikrai atpirks valyklos sąskaitą. 

Orenas atsargiai įsitaisė. Iš tiesų vakarai netrukus nusida- 
žė visais atspalviais nuo kruvinai raudono iki ryškaus oranži- 
nio, tarsi kas būtų paliejęs ten dažus. Dideli it kalnai, švytė- 
dami auksu dangumi lėtai plaukė purpuriniai debesys. 

— Pasaka, ar ne? - tarė Vikas. - Tai kas vis dėlto beprotis, ką? 

— Aš niekada nelaikiau tavęs bepročiu, Vikai. 

— Na, bet vis tiek trenktu, kad viską mečiau ir persikraus- 
čiau čia. 

— Ne, ne trenktu. Gal kiek bestuburiu. 

Šypsena Viko veide pradingo. 

Tai pastebėjęs Orenas tarė: 

— Raukykis ar nesiraukyk - man tas pats. Kas nors turi tau 
pasakyti tiesą. 

— Na, ačiū. Labai dėkui. Kaip laikosi Greisė, mergaitės? 

— Stefė tapo komandos šokėja, Lorai jau prasidėjo mė- 


nesinės. 

— Tai sveikinti ar užjausti? 

— Kurią? 

— Abi. 

Orenas prajuko. 

— Tiks ir viena, ir kita. Greisė siunčia tau bučinį. 

Ir žvilgtelėjęs į šeriuotą Viko veidą pridūrė: 

— Perduosiu joms, jei tu ne prieš. 

— Dėl manęs gali ir pabučiuoti. Na, tiek to, perduok jai buč- 
kį nuo manęs. 

— Va čia tai tavo paslaugoms. 

Kurį laiką jie be žodžių gurkšnojo alų, žiūrėdami į sodrė- 
jančias saulėlydžio spalvas ir abu kuo puikiausiai nutuokda- 
mi, kas sukasi kito galvoje. 

Galiausiai Orenas prabilo: 

— Vikai... 

— Man tai nerūpi. 

— Pirma išklausyk, o tada jau... 

— Kam gadinti tokį nuostabų saulėlydį? Juo labiau puikų 
Jamaikos alų. 

Vikas taip stryktelėjo iš supamosios kėdės, kad ji net su- 
siūbavo pašėlusiai girgždėdama. Atsistojęs ant vėjų nugai- 
rinto denio krašto, užsivertęs vienu mauku ištuštino butelį 
ir švystelėjo į šimto penkiasdešimties litrų statinę nuo aly- 
vos, atseit šiukšliadėžę. Išgąsdintos dundesio, nuo pakrantės 
smėlio pakilo pora mitalo knebinėjusių žuvėdrų. Vikas su pa- 
vydu žvelgė, kaip jos ramiai sklendžia tolyn. 

Jiedu su Orenu buvo pažįstamijau daug metų, dar net prieš 
Vikui ateinant į Fortvorto policijos komisariatą. Orenas buvo 
šiek tiek vyresnis ir, kaip Vikui teko pripažinti, galvotesnis. 
Jis nesikarščiuodavo, darbavosi metodiškai, ne intuityviai, 
kaip Vikas, buvo pavyzdingas šeimos žmogus, o viengungis 
jo bičiulis ramiai nepraeidavo nė pro vieną moterį. 

Nors buvo visiškos priešingybės, - o gal kaip tik dėl to, - 
Vikas Tredgilas ir Orenas Veslis derėjo kaip dvi monetos 

pusės ir sudarė vieną iš nedaugelio Fortvorto PK margaspal- 
vių - odos prasme - tandemų. Pasiremdami vienas į kitą jie 
perėjo ugnį ir vandenį, regėjo ir šilto, ir šalto, abu nešiojosi 
širdyje tą pačią neužgyjančią žaizdą. 

Kai šitiek laiko nesimačius ragelyje išgirdo Oreno balsą, 
Vikas kone pašoko iš džiaugsmo. Manė, kad Orenas atvyksta 
jo aplankyti, prisiminti senų gerų laikų. Tačiau ši viltis išga- 
ravo vos Orenui išlipus iš automobilio. Jo lakuotų batų kul- 
nai giliai smigo į smėlį, ir buvo aiškiai matyti, kad jis atvyko 
ne žvejoti ar pasivaikščioti pajūriu, net ne išsidrėbti denyje 
ir klausantis per radiją Hiustono Astros beisbolo rungtynių 
siurbčioti šalto alaus. 

Jis atvyko su reikalais. Kostiumuotas, pasirišęs kaklaraiš- 
tį, žodžiu, tikras pareigūnas. Jiedviem spaudžiant rankas Vi- 
kas, išvydęs bičiulio veide oficialią miną, dideliam savo nusi- 
vylimui, galutinai įsitikino, kad tai darbo vizitas. Anksčiau ar 
vėliau vėl turėjo prasidėti tos pačios litanijos. 

— Taves juk neišspyrė, Vikai. 

— Ne, mane tik išleido priverstinių nemokamų atostogų. 

— Tu juk pats taip nusprendei. 

— Neturėjau iš ko rinktis. 

— Na, reikėjo pažvelgti į viską iš šalies ir ramiai apsvarstyti. 

— Kodėl šefai iš karto neima ir neišvaro? Ko dar tempia tą 
gumą? 

— Na, jie žino ką daro. 

Vikas atsigręžė. 

— Tikrai? 

— Na, kiekvienas, kuris tave pažįsta, kelia kepurę kaip prieš 
specialistą. 

— Specialistą? - prunkštelėjo Vikas. - Turi galvoje, mėšlo 
mėžėją? Taip, Fortvorto PK to gero tikrai daugiau nei bet ku- 
riame tvarte. 

— Kad daugiausia jo ten pats ir prinešei. 

Vikas pliaukštelėjo guminę apyrankę, nuolat nešiojamą 


ant riešo. Kraujas užvirdavo vos prisiminus tą bylą, kai neiš- 

tvėres iškoneveikė savo viršininkus, išdėjo į šuns dienas For- 
tvorto PK ir apskritai visą teisėsaugą. 

— Jie leido tam gangsteriui lengvai išsisukti. 

— Negalėjo pričiupti jo už žmogžudystę, Vikai. Visi žinojo, 
kad tai jo darbas, - ir mes, ir apygardos prokuroras. Atsėdės 
bent šešerius metus. 

— Po dvejų jau bus išleistas į laisvę. Ir vėl leisis į medžioklę. 
Vėl turėsi naują lavoną, pamatysi. O kodėl? Todėl, kad ko- 
misariate ir prokuratūroje, vos išgirdus žodžius „įtariamojo 
teisės , iš karto prasideda nesulaikomas kinkų drebėjimas. 

— Todėl, kad tu jį sulaikydamas be reikalo panaudojai prie- 
vartą! - šūktelėjo Orenas ir jau kiek ramesniu balsu pridū- 
rė: - Tačiau pats žinai, tarp tavęs ir komisariato juoda katė 
perbėgo ne dėl to. 

— Orenai, - Viko balse pasigirdo grasinimas. 

— Kai tada suklupai... 

— Eik tu po velnių, - iškošė Vikas ir trinktelėjo durimis. 

Orenas atsekė iš paskos į virtuvę. 

— Aš čia - ne krapštyti senų žaizdų. 

— Taip taip, man tik vaidenasi. 

— Gal tu liausies lakstęs iš vieno galo į kitą? Sėsk ir ramiai 
klausykis. Tau tikrai bus įdomu. 

— Man dabar įdomiausia - alus. 

Vikas išsitraukė iš šaldytuvo dar vieną butelį, pokštelėjo 
kamštelį ir paliko nukritusį ant susigarankščiavusių linoleu- 
mo grindų. 

Orenas paėmė atsivežtą aplanką ir ištiesė Vikui. Tas nė 
nepažvelgė į tą pusę ir buvo besprunkąs atgal į denį, bet ba- 
somis užmynė ant aštrios kamštelio briaunos. Keikdamasis 
ji paspyrė ir klestelėjo į chromuotą virtuvės kėde. Krevečių 
kiautai jau buvo pradėję dvokti. 

Vikas užsimetė pėdą ant kelio ir apžiūrėjo padą. Jame rau- 
donavo gilus kamštelio briaunų įspaudas, bet oda nebuvo 
prakirsta. 

Orenas, nė nesirengdamas rodyti užuojautos, įsitaisė 
priešais. 

— Manes čia nebuvo, supratai? Situacija delikati. 

— Žinai, gal kreipkis į gydytoją, turi klausos problemų - tu 
manęs visiškai negirdi. 

— Tau tikrai bus įdomu. 

— Išeidamas neužmiršk švarko. 

Orenas ištraukė iš aplanko kelias vidutinio dydžio nespal- 
votas nuotraukas ir pakišo vieną Vikui po nosimi, kad nega- 
lėtų nusukti į šalį akių. Paskui paėmė dar vieną. 

Vikas žvilgtelėjęs į nuotrauką galiausiai pakėlė akis į Oreną. 

— Ar yra bent viena nuotrauka, kur ji nenuoga? 

— Pažįsti Tigpeną. Smaginasi. 

Vikas išgirdęs pavardę tik prunkštelėjo. 

— Na, antra vertus, mūsų sekimo postas tiesiai prieš jos 
miegamąjį. 

— Kaip tyčia, ar ne? Na, tai koks tas reikalas? 

— Parūpo, ką? 

Vikas, kiek daugiau nei prieš metus nusisegęs detektyvo 
ženklelį, atgrežė nugarą ne tik policijai, bet ir apskritai teisė- 
saugos sistemai, kuri jam priminė gremėzdišką sunkvežimį, 
iki ašių įklimpusį purve. Nors tas pašėlusiai suko ratus ir gar- 
siai burzgė - „laisvė, teisingumas ir amerikietiškosios verty- 
bės, laisvė, teisingumas ir amerikietiškosios vertybės , - iš to 
nebuvo jokios naudos. 

Pareigūnų entuziazmą greitai užgesindavo visokie kabi- 
netų žiurkės ir politikieriai, tik ir žiūrintys, kaip niekam ne- 
užkliūti ir ramiai plaukti pasroviui. Tiksliau tariant, nekelti 
bangų pelkėje. 

O jeigu atsirasdavo koks Pilypas iš kanapių degančiomis 
akimis ir įsirežęs mėgindavo išjudinti tą teisingumo sistemą 
iš mirties taško, kaip reikiant prispausti nusikaltėlius, tai tik 
apsitaškydavo purvais ir viskas... 

Tačiau jam vis dėlto pasidarė įdomu. Juk Orenas ne šiaip 
sau trenkėsi tokį kelią nuo Fortvorto iki Galvestono. Vikas, 
kaip Orenas - kad jį kur velniai - ir buvo numatęs, iš tiesų 
susidomėjo. 

Jis paėmė kitas nuotraukas ir peržvelgė, iš pradžių tik už- 
metė akį, paskui lėtai ir atidžiai dar kartą ištyrinėjo. Moteris 
buvo nufotografuota už naujo visureigio vairo, einanti per 
automobilių aikštelę, virtuvėje ir miegamajame, - nė nenu- 
tuokianti, kad ją godžiai seka Tigpeno žiūronai ir objektyvai. 

Miegamojo nuotraukos buvo nelabai ryškios, nors esmi- 
nes detales tikrai galėjai įžiūrėti. 

— Ir kuojiįtariama? Kontrabanda gabena vogtą apatinį tri- 
kotažą? 

— Neee, - nutęsė Orenas purtydamas galvą. - Jeigu nori 
sužinoti, važiuojam. 

Vikas švystelėjo nuotraukas per stalą Oreno pusėn. 

— Tada tik be reikalo čia važiavai. 

Jis vėl taip pliaukštelėjo savo guminę apyrankę, kad net 
suskaudo riešą. 

— Vikai, tai tavo byla. 

— Nesapnuok. 

— Neprašau vėl grįžti į komisariatą. Tik dėl šios bylos. 

— Kiek kartų turėsiu kartoti? Ne. 

— Man reikia tavo pagalbos. 

— Dovanok. 

— Tai tavo galutinis žodis? 

Vikas pakėlė prie lūpų butelį alaus, užsivertęs patraukė 
gerą mauką ir garsiai nusiriaugėjo. 

Nepaisydamas panosėj dvokiančių krevečių kiautų, Ore- 
nas palinko į priekį ir tarė: 

— Tai žmogžudystės byla. Rašė visi laikraščiai, rodė tele- 
vizija. 

— Aš laikraščių neskaitau, televizijos irgi nežiūriu. 


— Matau. Antraip žaibu būtum atrūkęs į Fortvortą. 

— Kodėl gi? 

— Taranto ligoninės aikštelėje nužudytas garsus chirurgas. 

— Gera antraštė. 

— Tai ne antraštė. Tai visa, kas mums žinoma. Visa, ką pa- 
vyko iškapstyti per penkias dienas. 

— Užjaučiu, vargšeliai. 

— Nusikaltėlis veikė liudytojo panosėje, bet tas ničnieko 
nepastebėjo. Negirdėjo nė menkiausio krebžtelėjimo. Tarsi 
būtų atslinkęs kaip šešėlis ir išgaravęs kaip dūmas. Nepalik- 
damas jokio pėdsako. JOKIO. 

Vikas jausdamas, kaip nugara nubėga šiurpuliukai, įsmei- 
gė žvilgsnį į buvusį porininką. 

— Lozada? 


Atsilošes kėdėje Orenas patenkintas nusišypsojo. 


Antras skyrius 


Gydytoja Renė Niuton išėjusi iš lifto patraukė prie budinčios 
seselės, kuri, paprastai tokia kalbi, šįkart sėdėjo prislėgta. 

— Labas vakaras, daktare Niuton. 

— Labas. 

Seselės akis užkliuvo už Renės kostiumo, juoduojančio pro 
chalato skverną. 

— Laidotuvės buvo šiandien? 

Renė tylomis linktelėjo. 

— Aš tiesiai iš ten. 

— Gražiai praėjo? 

— Na, jei galima taip pasakyti apie laidotuves. Susirinko 
jūra Žmonių. 

— Daktaras Houvelas buvo visų mėgstamas. Kaip tik gavo 
tą paaukštinimą. Ir še tau. 

— Taigi. 

Seselės akys pritvinko ašarų. 

— Mes - na, visas skyrius - tiek metų išdirbome kartu. 
Tiesiog neįtikėtina, kad jis daugiau nepasirodys šiame kori- 
doriuje. 

Renei irgi buvo sunku apsiprasti su šia mintimi. Prieš pen- 
kias dienas jai buvo pranešta, kad žuvo daktaras Li Houvelas. 
Kadangi tai vyras pačiame jėgų žydėjime, būtų buvę sunku 
priimti šią žinią, net jei jis būtų žuvęs per nelaimingą atsi- 

tikimą ar avariją. O čia žmogžudystė. Bendradarbiai niekaip 
negalėjo atsipeikėti ne tik nuo paties mirties fakto, bet ir nuo 
šiurpių jos smulkmenų. Vis atrodė, kad jis tuoj kyštelės galvą 
pro duris ir šūktelės: „Apgavau! 

Tačiau šįkart tai tikrai nebus vienas iš nevykusių Li Hou- 
velo pokštų, kuriais jis garsėjo. Ji savo akimis ką tik regėjo 
bažnyčioje prie altoriaus uždengtą, gėlėse skęstantį karstą, 
girdėjo artimųjų ir bičiulių pro ašaras tariamus atsisveikini- 
mo žodžius, matė sėdinčius šalia ir raudančius Mirną ir jų- 
dviejų sūnų. Dėl viso to jo mirtis atrodė tik dar kraupesnė ir 
sunkiau suvokiama. 

— Taip, labai sunku bus su tuo susitaikyti, - tarsi dėdama 
tašką tyliai tarė Renė. 

Tačiau seselė kalbėjo: 

— Sako, policija apklausė visus, kurie tą lemtingąjį vakarą 
svečiavosi pas daktarą Houvelą. 

Renė, įnikusi į seselės paduotas ligos istorijas, nuleido ne- 
girdomis netiesiogiai užduotą klausimą. 

— Daktaras Houvelas buvo toks linksmuolis, ar ne? 

Tarsi prisiminusi kažką be galo juokinga, seselė linksmai 
sukikeno. 

— Na, judu nelabai sutardavote. 

— Nepasakyčiau, - paprieštaravo Renė. - Tiesiog kartais 
pasiginčydavome. Tai visai kas kita. 

— Kiek pamenu, kartais tie ginčai būdavo išties audringi. 

— Na, bet ne iš rimtųjų, - liūdnai šyptelėjusi atsiliepė ta. 

Rytą prieš laidotuves ji dar atliko dvi operacijas. Žinoma, 
galėjo jas nukelti ir šiandien apskritai nesirodyti skyriuje, bet 
ir taip tos dešimt dienų, kai buvo išvykusi, kėlė jai pačiai ir 
ligoniams aibę nepatogumų. 

Pasiimti dar vieną poilsio dieną būtų buvę nesąžininga dėl 
pacientų, kurių operacijas jau ir taip kartą teko atidėti. Be to, 


tada ji tikrai atsiliks nuo grafiko, o kruopščiai sudėliota dar- 

botvarkė visiškai susijauks. Todėl nutarė operacijų nenukelti. 
Li tikrai būtų ją supratęs. 

Aplankyti operuotus ligonius buvo paskutinis šios ilgos, 
emociškai sunkios ir alinančios dienos darbas. Tada jau bus 
galima pailsėti. Baigdama kolegos žūties ir laidotuvių temą ji 
pasiteiravo, kaip laikosi ponas Tolaras, kuriam ryte kaip tik 
operavo stemplės išvaržą. 

— Dar apdujęs po narkozės, bet jaučiasi neblogai. 

Nešdamasi ligos istorijas Renė žengė į pooperacinę palatą. 
Išnaudodama tas penkias minutes, per kurias leidžiama kas 
valandą artimiesiems užeiti pas ligonį, prie vyro parimusi sė- 
dėjo ponia Tolar. Renė prisėdo šalia ant lovos. 

— Labą dieną, ponia Tolar. Girdėjau, jūsų vyras dar ne visai 
pabudo po narkozės. 

— Kai buvau prieš valandą, buvo pramerkęs akis, bet tik pa- 
siteiravo, kuri valanda, ir vėl užmigo. 

— Tai normalu. Čia visad dega lempos, todėl sunku orien- 
tuotis, koks paros metas. 

Moteris paglostė vyro skruostą. 

— Šįkart nebuvo pabudęs. 

— Miegas jam tik į naudą. Gijimas normalus, - tarė Renė, 
permetusi akimis ligos istoriją. - Kraujospūdis geras. 

Ir užvertusi metalinį aplanko viršelį patikino: 

— Po poros savaičių jausis kaip iš naujo gimęs. Daugiau ne- 
reikės miegoti sėdomis. 

Pastebėjusi žmonos veide abejonę dar pridūrė: 

— Pamatysite, viskas bus gerai, ponia Tolar. Iš karto po 
operacijos nėra ko norėti. Rytoj atrodys kur kas geriau, nors 
bus toks piktas ir irzlus, kad gailėsitės, jog pabudo. 

— Tai smulkmenos, svarbiausia, kad jam daugiau nereikės 
kentėti. 

Atsigrežusi į Rene ji pašnibždomis tarė: 

— Dabar jau turbūt nieko, jei jums pasakysiu. 

Renė klausiamai pakreipė galvą. 

— Kai terapeutas nukreipė pas jus, iš pradžių jis buvo nela- 
bai patenkintas - bijojo gultis po moters peiliu. 

Renė patyliukais nusijuokė. 

— Tikiuosi, man pavyko pelnyti pasitikėjimą. 

— Ir dar kaip. Per patį pirmą apsilankymą įsitikino, kad ti- 
krai išmanote savo darbą. 

— Malonu girdėti. 

— Dar pajuokavo - girdi, turite tik vieną trūkumą: ta chi- 
rurgo kaukė slepia jūsų veidą. 

— O, kai pabus, reikės būtinai padėkoti už komplimentą. 

Moterys nusišypsojo viena kitai, paskui ponios Tolar vei- 
das staiga apsiniaukė. 

— Girdėjau apie daktarą Houvelą. Jūs turbūt buvote pa- 
žįstami? 

— Be abejo. Ne vienerius metus dirbome kartu. Galima sa- 
kyti, buvome netgi bičiuliai. 

— Užjaučiu. 

— Ačiū. Mums jo labai trūks. 

Bijodama, kad pokalbis vėl ims suktis apie laidotuves, 
Renė grįžo prie paciento reikalų. 

— Ponia Tolar, jūsų vyras kol kas tikrai nejaučia, kad esate 
šalia. Verčiau kiek pailsėkite. Prisislaugysite parsivežusi iš li- 
goninės. 

— Dar kartelį užmesiu akį po valandos ir tada jau trauksiu 
namo. 

— Iki pasimatymo. 

Renė nužingsniavo aplankyti kitos pacientės - pagyvenu- 
sios moters, prie kurios lovos nesimatė nė gyvos dvasios. Ji 
buvo atgabenta iš valdiškų senelių namų ir operuota už dyka. 
Ligos istorijoje įrašyta, kad iš jos artimųjų telikęs vienintelis 
brolis, ir tas pats gyvena Aliaskoje. Į aštuntą dešimtį įkopusi 
moteris jautėsi normaliai, tačiau baigusi apžiūrą Renė nutarė 


dar kiek pasėdėti šalia. 

Ji jautė pareigą pagloboti senutę, todėl paėmė už rankos, 
paglostė kaktą, kad nugrimzdusi į miegą pacientė pajustų 
prisilietimą, žinotų esanti ne viena. Galiausiai nutarusi, kad 
poros minučių užtenka, pacientė bus gavusi bent kiek žmo- 
giškos šilumos, perleido ją seselės globai. 

— Aš šiąnakt nebudžiu, - pranešė grąžindama budinčiai se- 
selei ligos istorijas. - Jei kuriam pacientui pablogėtų, tučtuo- 
jau mane informuokite. 

— Žinoma, daktare Niuton. Jūs turbūt nevakarieniavote? 

Renė klausiamai pažvelgė į seselę. 

— Na, dovanokite, atrodote visai nusikamavusi. 

Renė blausiai šyptelėjo. 

— Diena buvo nelengva. O dar ir liūdna. 

— Grįžusi sukirskite sūrainį, dvigubą keptų bulvyčių, dar 
nepakenktų taurė vyno ir karšta vonia - ir nuovargį kaip ran- 
ka nuims. 

— Jeigu tik turėsiu jėgų. 

Palinkėjusi labos nakties Renė pasuko prie lifto ir lauk- 
dama jo įsirėmusi kumštimis į nugarą pasirąžė. Ta išvyka, į 
kurią teko leistis ne savo noru, kainavo daugiau nei vien su- 
gaištą laiką ir sumaištį darbotvarkėje - ji visiškai išmušė iš 
įprasto darbo ritmo. 

Ir vos tik pradėjus vėl įsivažiuoti - še tau: automobilių 
aikštelėje, kurią tenka kirsti kiekvieną dieną, nužudomas Li 
Houvelas. 

Net nespėjus atsikvošėti nuo tos kraupios žinios, užgriu- 
vo kiti nemalonumai - ją, kaip ir visus, kurie svečiavosi pas 
Houvelus žmogžudystės išvakarėse, apklausė policija. Nors 
viso labo reikėjo atsakyti į keletą standartinių klausimų, ji vis 
tiek buvo sukrėsta. 

O štai šiandien teko žiūrėti, kaip nuleidžiamas į kapą ir už- 
kasamas Houvelo karstas. Jiedu jau niekada nebesikivirčys 
nei dėl budėjimo grafikų, nei dėl to, koks pienas sveikesnis — 
riebus ar liesas. Ir daugiau niekada neprivers nusišypsoti 
koks eilinis nevykęs jo pokštas. 

Tačiau ji vis dėlto nesileido visų šių įvykių išmušama iš 
vėžių. 
Nors ir teko sukąsti dantis. Gydytojai Renei Niuton gyve- 


nimo vėžės ir darbo ritmas buvo svarbiau už viską. 


Nuo ligoninės iki namų buvo dešimt minučių kelio. Daugu- 
ma jaunų gydytojų buvo įsikūrę naujuose, šiuolaikiškuose 
Fortvorto priemiesčiuose. Renė irgi drąsiai būtų galėjusi sau 
tai leisti, bet pasirinko šį, nors ir senesnį, užtat prestižiškesnį 
kvartalą. 

Jai patiko ne tik tai, kad jis netoli ligoninės, bet ir seno- 
viškos siauros, trinkelėmis grįstos ir medžiais apsodintos ga- 
tvelės, kokių nerasi niekur kitur. Dauguma kvartalo namų, 
statytų dar prieš Antrąjį pasaulinį karą, dvelkte dvelkė pa- 
tikimumu ir tvirtumu. Jos vienaaukštis namas su veranda 
kažkodėl buvo vadinamas šeimyniniu namu, nors tie penki 
kambariai jai, dar netekėjusiai - ir neketinančiai to daryti — 
buvo kaip tik. 

Namas jau anksčiau buvo du kartus remontuotas, o prieš 
įsikeldama Renė trečią kartą jį pertvarkė ir modernizavo. Da- 
bar jis švieste švietė pilkšvu tinku, dailiai apvestu baltu kar- 
nizu. Sodriu raudoniu blizgėjo laukujės durys su tviskančiu 
žalvario belstuku ir apsaugine juosta apačioje. Priešais deko- 
ratyvinius krūmus tamsiais vaškuotais lapais žydėjo baltųjų 
ir raudonųjų sprigių guotai. Medžių lapija buvo tokia vešli, 
kad pro ją neprasiskverbdavo net ir ryškiausia saulė. Ji ne- 
gailėjo pinigų priežiūrai, todėl kiekvienas kiemo kampelis 
buvo skrupulingai sutvarkytas ir iškedentas. 

Sustojusi prie garažo ji spustelėjo automatinių vartų - vie- 
nos iš savo įdiegtų naujovių - mygtuką, įvažiavusi vėl juos 
nuleido ir pro šonines duris įžengė į virtuvę. Dar nebuvo 
tamsu, virtuvė visa buvo užlieta auksinių besileidžiančios 
saulės spindulių, prasiskverbusių pro šakas galingų platanų, 


dunksančių už namo. 


28 + Sandra Brown 


Pakeliui ji nutarė susilaikyti nuo sūrainio ir bulvyčių. Ta- 
čiau šiąnakt budėti nereikėjo, tad leido sau įsipilti baltojo 
vyno ir nešina juo patraukė į svetainę. Žengusi per slenkstį, 
vos neišmetė taurės iš rankų. 

Ten ant žurnalinio stalelio puikavosi krištolo vaza su 
puokšte raudonų rožių. 

Šešiasdešimt nuostabių, vos pradėjusių sprogti žiedų. 
Švelnių kaip šilkas. Svaiginamai kvepiančių. Brangių. Raižy- 
to krištolo vaza irgi buvo ypatinga. Tūkstančiai jos briaunelių 
žėrėjo taip, kaip gali žėrėti tik užsienietiškas krištolas, išmar- 
ginęs sienas kvapą gniaužiančiu vaivorykščių raštu. 

Atsipeikėjusi Renė pastatė taurę ant žurnalinio stalelio ir 
ėmė tarp rožių ieškoti atviruko. Tačiau jo nebuvo. 

— Kas čia per pokštai? 

Juk šiandien ne jos gimtadienis, o jei ir būtų, niekas to ne- 
žino. Ir ne pažinties metinės, nes nėra su kuo jų švęsti. Gal 
užuojautos ženklas? Na, jie su Li Houvelu išties ne vienerius 
metus dirbo kartu, bet buvo geriausiu atveju tik kolegos, — 
kam šautų į galvą mintis jo laidotuvių dieną siųsti jai gėlių? 

O gal tai kokio paciento padėka? Gal ir galimas daiktas, 
bet vargu. Kaip jie būtų sužinoję jos namų adresą? Telefonų 
knygoje pateiktas jos priimamojo adresas. Jeigu jau pacien- 
tas būtų taip troškęs parodyti dėkingumą, rožes būtų atnešęs 
arba ten, arba į skyrių. 

Vos keletas pažįstamų žinojo, kurji gyvena. Namie nereng- 
davo jokių pobūvių. Jei jau reikėdavo kam nors atsilyginti, 
kviesdavo priešpiečių arba pietų į kokį restoraną. Ji turėjo 
nemažai kolegų ir pažįstamų, tačiau nė vieno tokio artimo, iš 
kurio būtų galima tikėtis tokios rožių kaugės. Nei giminaičio, 
nei draugo. Esamo, buvusio ar galimo. 

Iš ko ji susilaukė tokios puokštės? Kitas, dar didesnį neri- 
mą keliantis galvosūkis - kaip ji čia pateko? 

Nutarusi, kad reikia nueiti pas kaimyną, ji pirma gurkšte- 
lėjo vyno. 

Vos tik Renei čia atsikėlus, tas plepus našlys ėmė rėžti 
sparną, ir jai teko gerokai pavargti norint kuo taktiškiau pa- 
rodyti, kad anaiptol nesidžiaugia netikėtais jo vizitais. Tačiau 
jų santykiai liko draugiški, ir pagyvenęs džentelmenas visada 
džiaugdavosi, kai Renė pro sklypus skiriančią azalijų gyva- 
tvorę užsukdavo pas jį. 

Turbūt todėl, kad gyveno vienas ir neturėdavo ką veikti, 
našlys buvo be galo smalsus, kišo nosį į visų aplinkinių gy- 
venimą. Jei norėjai sužinoti, kas, kur ir kaip, galėjai drožti 
tiesiai pas Viljamsą. 

— Labas vakaras. 

— A, sveikutė, Rene. Kaip praėjo laidotuvės? 

Prieš keletą dienų jis, patykojęs išeinančios laikraščio, pil- 
te apipylė ją klausimais apie žmogžudystę. Neišgirdęs jokių 
pikantiškų smulkmenų, be galo nusivylė. 

— Labai gražiai. 

Norėdama užbėgti už akių tolimesniems klausimams, ji 
kone vienu atsikvėpimu išpylė: 

— Viljamsai, aš dėl... 

— Ar policija jau aptiko kokių nors nusikaltėlio pėdsakų? 

— Tikrai nežinau. 

— Bet jus juk apklausė, ar ne? 

— Taip, manes, kaip ir kitų to Houvelų vakarėlio svečių, 
prašė prisiminti, ar nepastebėjome ko nors įtartino. Kiek ži- 
nau, deja, niekas nieko nepastebėjo. 

Nuo vyno, užuot atsipalaidavus, jai tik įsisopėjo galva. 

— Viljamsai, norėjau paklausti, ar man šiandien nebuvo 
pristatytas koks siuntinys? 

— Atrodo, ne. O turėjote gauti? 

Renė dėl viso pikto jam buvo patikėjusi savo namų raktą. 
Labai nenoromis, ir ne dėl to, kad nepasitikėtų, - vien min- 
tis, kad kažkas svetimas gali vienas vaikščioti po jos namus, 
kėlė pasišlykštėjimą. Savo privatumo ji žiūrėjo taip pat akylai 
kaip geležinės darbo ir gyvenimo tvarkos. 

Bet juk reikėjo kam nors palikti atsarginį raktą, kad ištikus 
avarijai galėtų įleisti avarinę tarnybą. Suprantama, kad Vil- 
jamso, artimiausio kaimyno, kandidatūra buvo tinkamiau- 
sia. Aišku, jis smalsus žmogus, tačiau ne iš tokių, kurie slap- 
čiomis landžiotų po svetimus namus. 

— Taip, turėjau gauti tokį siuntinį, - sumelavo ji. - Pagalvo- 
jau, kad manęs neradę galėjo palikti pas jus. 

— O ant durų nėra priklijuota raštelio? 

— Na, gal vairuotojas pamiršo. Nepastebėjot siuntų tarny- 
bos autobusiuko? 

— Kad ne. 

— Hmm, paprastai kai lauki, tai niekad ir nesulauki, ar 
ne? - tarė ji. - Ačiū, jau bėgsiu. Atsiprašau, kad sutrukdžiau. 

— Žinote, Bradžių kalė vėl atsivedė šunyčių! 

Velniava! Dabar jau įkliuvo. 

— Iš kur man žinoti? Juk porą savaičių buvau išvykusi ir 
tikrai... 

— Šešetas skalikų. O gražučiai! Bradžiai juos išdalija. Gal ir 
jums vienas būtų ne pro šalį? 

— Aš neturiu laiko jų auginti. 

— O turėtumėt rasti laiko, Rene, turėtumėt, - tėvišku tonu 
primygtinai pakartojo jis. 

— Na, mano žirgai... 

— Tai visai kas kita. Reikia turėti kokį gyvūnėlį, kuris visą 
laiką būtų šalia tavęs, tavo namuose - tada gyvenimas pasi- 
daro visai kitoks. Ar žinote, kad tokie žmonės ilgiau gyvena? 
Aš tai neįsivaizduoju savo gyvenimo be Oskaro, - jis meiliai 
ištarė savo pudelio vardą. - Geriausia laikyti šunį arba katę, 
bet vienatvei praskaidrinti pakanka net ir kokios auksinės 
žuvelės arba papūgos. 

— Aš nesu vieniša, Viljamsai. Paprasčiausiai neturiu laiko. 
Jau bėgsiu, sėkmės. 

Renė greitai nėrė į šalį. Ir ne tik todėl, kad išvengtų ilgų 
paskaitų apie naminių gyvūnėlių laikymo naudą - ją ginte 

ginė baimė. Juk tos rožės jai neprisisapnavo ir tikrai pačios 
nenukrito iš dangaus - kažkas jas atnešė ir pamerkė. 

Renė susijaudinusi apžiūrėjo laukujes duris - jos buvo 
tvarkingai užrakintos, kaip paliko ryte išvažiuodama į ligo- 
ninę. Paknopstomis įpuolusi į miegamąjį dirstelėjo po lova, 
patikrino spintą. Nė vienas langas nebuvo praviras, o langelis 
virš vonios būtų per siauras įlįsti net vaikui. Užmetė akį ir į 
antrą miegamąjį, kurį buvo įrengusi kaip darbo kambarį. Ir 
jame, ir virtuvėje viskas taip pat, kaip buvo palikusi. 

Tiesą sakant, tai tik dar labiau ją išgąsdino. Išdaužtas lan- 
gas ar išlaužta spyna būtų jau šioks toks paaiškinimas - o 
dabar?.. Grįžusi į svetainę Renė atsisėdo ant sofos. Vyno jau 
nesinorėjo, bet nutarė išgerti dar taurę, kad apsiramintų. Ta- 
čiau tai vargiai bepadėjo, ir kai ant telefoninio staliuko sus- 
kambo telefonas, ji - ta pati Renė Niuton, kuri paauglystėje 
siauromis kopėtėlėmis drąsiai įsiropšdavo į gimtojo mieste- 
lio vandens bokšto viršūnę, nė akimirkos nesusimąstydama 
rizikuodavo gyvybe kaip gydytoja, išvykusi į karų ir konflik- 
tų zonas, kuri mėgo iššūkius, visada juos priimdavo ir, pasak 
motinos, nebijojo nė paties velnio, - stryktelėjo kaip įgelta. 

Nusikračiusi nuo plaštakos užtiškusį vyną, ji pakėlė ragelį. 
Kadangi skambučių susilaukdavo dažniausiai tik darbo rei- 
kalais, atsiliepė kaip visada energingu ir dalykišku tonu: 

— Gydytoja Niuton klauso. 

— Ponia Niuton, čia, jei prisimenate, detektyvas Veslis. 

Kaip ji galėtų pamiršti. Per apklausą tas galingas kaip 
dramblys, impozantiškas, jau kiek pliktelėjęs griežto veido 
juodaodis pareigūnas rėžte įsirėžė į atmintį. 

— Taip, klausau. 

— Jūsų telefono numerį gavau ligoninėje. Dovanokite, kad 
skambinu į namus. 

Ką jau darysi. Nors išties nedidelis džiaugsmas. 

— Kuo galiu jums padėti, detektyve? 

— Man reikėtų su jumis susitikti. 

— Susitikti? 

— Norėčiau kai ko paklausti dėl daktaro Houvelo nužu- 
dymo. 

— Ašjau visa, ką žinojau, papasakojau... Atrodo, užvakar. 

— O tai, kad abu pretendavote į tą pačią vietą, nutylėjote. 

Jos širdis ėmė plakti it pašėlusi. 

— Ką tai turi bendra? 

— Rytoj dešimtą, daktare Niuton. Ketvirtas aukštas, žmog- 
žudysčių skyrius. 

— Atsiprašau, negaliu - rytoj ryte suplanuotos trys opera- 
cijos. Jas nukelti būtų sudėtinga, griūtų operacinės grafikai, 
ką jau kalbėti apie pacientus. 

— O kadajums būtų patogu? - pasiteiravo jis sausai. 

— Popiet, kokią antrą arba trečią. 

— Tada antrą. Iki. 

Renei nespėjus nė prasižioti pokalbis buvo baigtas. Ji pa- 
dėjo ragelį, užsimerkė ir porą kartų giliai įkvėpė. 

Li Houvelo paskyrimas chirurgijos skyriaus vedėju jai iš 
tiesų buvo nemenkas smūgis. Išėjus į pensiją buvusiam vy- 
riausiajam jiedu buvo pagrindiniai pretendentai į šį postą. Po 
ilgų pokalbių ir atestacijų ligoninės direktorių valdyba praė- 
jusią savaitę - Renės įsitikinimu, išties niekšiškai, jai kaip tik 
išvykus, - galiausiai paskelbė sprendimą. 

Nors gal ir gerai, kad žinia apie Li paskyrimą ją pasiekė ke- 
lionėje. Ligoninėje turbūt kurį laiką visi tik tai ir aptarinė- 
jo, bet Renei grįžus kalbos jau buvo aprimusios, ir jai neteko 
klausytis kolegų apgailestavimų. 

Tiesa, visiškai to išvengti nepavyko. Star-Telegram pasirodė 
ilgiausias straipsnis, kuriame Li Houvelas buvo liaupsinamas 
kaip aukščiausios kvalifikacijos, atsidavęs darbui, neprie- 
kaištingos reputacijos gydytojas, ne tik puikus specialistas, 
bet ir pavyzdingas šeimos tėvas. Po tokio kolegos išaukštini- 
mo Renę vis nulydėdavo užjaučiami žvilgsniai. Kad ir kaip ji 
stengėsi nekreipti dėmesio, jie badė tarsi adatomis. 


Spąstai + 33 


Iš esmės skyriaus vedėjo pareigos - tai tik didesnės popie- 
rių krūvos, nuolatinis personalo nepasitenkinimas ir grum- 
tynės su direktoriais siekiant išmušti daugiau pinigų. Tačiau 
vis dėlto ir prestižas. 

Praslinkus trims dienoms po to straipsnio laikraštyje Li 
vėl pateko į pirmuosius puslapius, tik šįkart jau kaip žmogžu- 
dystės auka. Detektyvo Veslio akimis, tai keistas sutapimas, 
kurį reikia ištirti. Jo darbas ir yra patikrinti visas įmanomas 
ir neįmanomas versijas. Savaime suprantama, įtarimas visų 
pirma krinta jai, Li konkurentei. Na, išsikvietęs ją rytoj pasi- 
kalbėti jis tik atliks kruopštaus pėdsekio priedermę. 

Jai nėra ko jaudintis. Taigi. Juk ji tam Vesliui viską jau 
papasakojo. Jei dar kas domins, galės atsakyti - juk neturi 
ko slėpti, - ir daugiau jos tikrai netrukdys. Neverta sukti dėl 
to galvos. 

Tačiau tos rožės... 

Renė įsmeigė veriamą žvilgsnį į gėles, tarsi neatlaikiusios 
jos galėtų išduoti, kas yra jų siuntėjas. Žvelgė taip ilgai, kad 
puokštė galiausiai susiliejo į vientisą dėmę. Ji staiga sumirk- 
sėjo, akims netikėtai užkliuvus už kažko balto. 

Vokelis. Įkištas į patį vidurį taip giliai, kad iš karto jo ir 
nepastebėjo. Saugodamasi dyglių, ji įkišo ranką ir iš voke- 
lio, pririšto prie stiebelio plonu šilkiniu kaspinėliu, ištraukė 
laiškelį. 

Renės pirštai, operacinėje taip tvirtai gniaužiantys skal- 
pelį, virpėjo laikydami popieriaus skiautelę. Laiškelyje švietė 
tik viena mašinraščio eilutė: 

„Aš tave įsimylėjau iki ausų.“ 


Trečias skyrius 


= Dia Vikas! 

— Dėdė Vikas! 

Mergaitės pripuolė prie jo it kulkos - nors jau buvo paau- 
glės, jausmus dar reikšdavo kaip vaikai, ypač savo dievina- 
mam dėdei Vikui. 

— Tu tarsi skradžiai žemę prasmegai, dėde Vikai. Aš tavęs 
taip pasiilgau. 

— Aš irgi jūsų abiejų labai pasiilgau. Na, jūs tik pažiūrėkit, 
kaip jos ištįso. Truputį pristabdykit, nes tuoj būsit tokios pat 
ilgos kaip aš. 

— Ne, tokių ilgų kaip tu apskritai daugiau nėra. 

— O Maiklas Džordanas? 

— Na, jis krepšininkas. 

Jaunėlė, Lora, išdidžiai pranešė: 

— Mama pagaliau man leido prasidurti ausis, - ir iškilmin- 
gaijas pademonstravo. 

— Tik nesakyk, kad versies rinkeę ir į nosį. 

— Tėtis tikrai pasiustų. 

— Ir teisingai. 

— Dėde Vikai, ar tau patinka mergaitės su kabėmis? 

— Žinoma, nieko nėra seksualiau. 

— Eik tu? 

— Tikrai. 

— Tavo plaukai pašviesėjo, dėde Vikai. 

— Buvau prie jūros. Išbluko nuo saulės. Jei neimsiu teptis 
apsauginiu kremu, tuoj būsiu toks pat juodas kaip jūs. 

Mergaitės linksmai suprunkštė. 

— Mane paėmė šokėja į komandos palaikymo grupę. 

— Mhm, tėtis man sakė. Duok penkis. Iš anksto rezervuoju 
sau vietą sezono pradžiai. 

— Tik kad mūsų apranga kaip maišas. 

— Aha, - rimtai atitarė jaunėlė. - Kaip kokių senučių. 

— Norėjau kiek patrumpinti, bet pats žinai, kaip karštai 
mama palaiko šiuolaikišką madą. 

— Tai jau tikrai, - į jų pašnekesį įsiterpė tarpduryje pasiro- 
džiusi Greisė Vesli. 

Prasiskynusi kelią pro dukteris, ji stipriai apkabino Viką. 

Galiausiai paleidęs ją iš glėbio Vikas mestelėjo: 

— Greise, kada tu su manim pabėgsi? 

— Dovanok, aš senamadiška. 

— Aš taip pat būsiu senamadiškas. Tik tark žodį. Kaip Die- 
vą myliu. 

— Deja, negaliu. 

— Kodėl? 

— Tada Orenas tave nušautų. 

— Ak, taip, - suniurnėjo Vikas. - Orenas. Visai buvau pa- 
miršęs. 
karštų protestų Greisė nusiuntė jas į viršų tvarkytis kamba- 
rių ir palydėjo Viką į svetainę. 

— Na, kaip ten Galvestonas? 

— Jūra, smėlis, karštis. 

— Kaip suprantu, gyvenimu nesiskundi? 

— Ten aš laisvas kaip paukštis. O kur tavo brangusis? 

— Su kažkuo kalba telefonu. Turėtų greitai baigti. Gal tu 
alkanas? 

— Pakeliui užšokau „Pas Andželą“ ir sutaršiau didkepsnį. 
Net apsilaižydamas. Jau buvau ir skonį pamiršęs. 

— Turiu šokoladinio pudingo. 

— Mielai išgerčiau tavo garsiosios šaltos arbatos. 

— Su cukrumi? 

— O kaip kitaip? 

— Tuojau. Taisykis kur patogiau. 

Prieš išeidama iš svetainės ji dar stabtelėjo prie durų ir at- 
sigręžusi nuoširdžiai tarė: 

— Smagu, kad grįžai. 

— Man irgi. 

Vikas susilaikė jos nepataisęs - iš tikrųjų jis dar negrįžo ir 
negalėjo pasakyti, ar kada nors grįš. Tik pažadėjo apsvarstyti 
tokią galimybę. O tuo tarpu, kadangi Orenas narplioja įdo- 
mią bylą ir paprašė jo pagalbos, sutiko padėti. Ir tiek. 

Jis nė nekėlė kojos į komisariatą ir nesirengė to daryti, 
be to, ten visiškai ir netraukė. Jis atvyko čia tik dėl Oreno. 
Laikinai. 

— Sveikas, Vikai! - įgriuvęs pro duris šūktelėjo Orenas. 

Jis vilkėjo šortais, marškinėliais su užrašu „Teksaso uni- 
versitetas ir avėjo sportbačius, tačiau vis tiek matei parei- 
gūną - po pažastimi pūpsojo storas aplankas, prie juosmens 
kabojo pranešimų gaviklis. 

— Kaip kelionė iš Galvestono? 

— Ilga. 

— Man gali nepasakoti. 

Orenas prieš kelias dienas buvo sukoręs tą kelią pirmyn 
ir atgal. 

— Arjau įsiregistravai motelyje? 

— Tai Fortvorto PK išgali išnuomoti tik tokią lindynę? 

— Kurgi, tu juk Galvestone įpratęs prie prabangos. 

Vikas linksmai nusikvatojo. 

— Greisė tave pašefavo? 

— Jau lekiu, - įsiterpė ji, kaip tik pasirodžiusi tarpduryje 
nešina dviem aukštomis arbatos stiklinėmis. Pastatė jas ant 
kavos staliuko. - Mergaitės liepė perduoti Vikui, kad nesu- 
manytų išgaruoti neatsisveikinęs. 

— Gali jas nuraminti. Pasakyk, kad prieš miegą paskaitysiu 
pasaką. 

Vikas šelmiškai nusišypsojo. 

— Na, negražias vietas praleisiu. 

— Ačiū už arbatą, - tarė Orenas. - Dabar palik mus vienus, 
gerai? 

Visa tai Vikui buvo taip pažįstama, šimtus kartų matyta. 
Prieš išvykdamas prie vandenyno jis būdavo dažnas svečias 
jaukiuose, kupinuose šilumos Greisės ir Oreno namuose. 

Jiedu susipažino koledže ir baigę susituokė. Greisė buvo 
vietos gimnazijos psichologė ir direktoriaus pavaduotoja. 
Nors jos pareigos ilgainiui darėsi vis atsakingesnės, nebuvo 
nė dienos, kad ji neparuoštų šeimai vakarienės. Vakare visi 
privalėjo susirinkti prie vieno stalo. 

Jų namai visada būdavo pilni klegesio ir šurmulio, mergai- 
tės ir jų draugės be paliovos zujo laiptais aukštyn žemyn ir 
kaišiojo nosį į virtuvę. Dažnai pakviesti ar šiaip be ypatingos 
progos pasisvečiuoti užsukdavo kaimynai, žinantys, kad yra 
visada laukiami. Namuose būdavo švaru kaip rasotoj pievoj, 
tik viskas sujaukta nuolatos tarsi kregždžių būrys lakiojan- 
čios šeimos. Greisei grįžus namo galėjai nė neabejoti, kad 
tučtuojau pasigirs skalbimo mašinos pupsėjimas, ant šaldy- 
tuvo durelių sumarguos magnetukais priklijuotų priminimų 
ir šeimos nuotraukų miškas, o saldumynų dubuo vėl bus pil- 
nas sausainių. 

Vikas čia būdavo toks dažnas svečias, kad tapo beveik šei- 
mos nariu ir neprašytas pasiraitojęs rankoves imdavosi plau- 
ti indus arba išnešdavo šiukšles. Ir vis erzindavo Greisę, esą 
šioji mėginanti jį, Viką, prijaukinti prie šeimyninio gyveni- 
mo. Ir tai nebuvo visiška netiesa. 

Paprastai po vakarienės, suplovus indus, jiedu su Orenu 
užsidarydavo svetainėje aptarti kokios painios bylos. Ir šįva- 
kar šios tradicijos nesulaužė. 

— Atnešiau tau pažiūrėti vaizdo įrašą. 

Orenas įdėjo kasetę į grotuvą. Nešinas nuotolinio valdymo 
pulteliu grįžo prie sofos ir įsitaisė šalia Viko. 

- Šios dienos. 

— Kieno? 

— Daktarės Renės Niuton. 

Ekrane pasirodė apklausų kambarys. Vikas, matęs šimtus 
tokių juostų, žinojo, kad kamera, nutaikyta tiesiai į apklau- 
siamojo kėdę, stovi ant trikojo už Oreno nugaros. Šįkart ten 
sėdėjo ta pati moteris, matyta Oreno vakar rodytose nuo- 
traukose. 

Vikas nusistebėjo: 

- Ji gydytoja? 

— Chirurgė. 

— Eik tu? 

— Grįžęs iš Galvestono iš karto susisiekiau su ja ir iškvie- 
čiau į apklausą. 

— Dėl Houvelo nužudymo? 

Įkalbėjęs Viką įsitraukti į darbą, Orenas išklojo jam visus 
bylos faktus. Tiesa, jų buvo visai nedaug 

— Ji sutiko, kad apklausa būtų įrašyta, bet atsivedė advo- 
katą. 

— Nepėsčia. 

— Tai jau ne. Tiesą sakant... Na, pats pamatysi. 

Daktarės Niuton advokatas buvo tipiškas šios profesijos 
atstovas. Vidutinio ūgio, vidutinio svorio, šviesintais plau- 
kais, pilku kostiumu šviesiais ruoželiais. Budrių ir suktų aku- 
čių. Iš karto matyti, kas per paukštis. 

Po to Vikas ėmė tyrinėti Renę Niuton. Ji buvo visiškai ne- 
panaši į gydytoją, nė per nago juodymą. Nepanaši ir į žmogų, 
iškviestą apklausti dėl sunkaus nusikaltimo. Jos nemušė pra- 
kaitas, ji nekinkavo kojų, nebarbeno pirštais į stalą, nekram- 
tė nagų ir nesimuistė kėdėje. Sėdėjo ramiai, grakščiai užme- 
tusi koją ant kojos, rankas sudėjusi ant pilvo, žvelgė tiesiai ir 
tvirtai. Tikras ramybės įsikūnijimas. 

Ji vilkėjo kreminį kelnių kostiumą, avėjo rusvus reptilijos 
odos aukštakulnius, turėjo tokios pat odos rankinę. Iš pa- 
puošalų — tik nedideli auskariukai ir didelis, solidus laikro- 
dis. Jokio žiedelio. Ilgi plaukai tvarkingai surišti. Iš tų slapčia 
darytų nuotraukų Vikas žinojo, kad paleisti jie krenta jai vos 
ne iki juosmens. Šviesūs kaip linas, regis, natūralūs, švytėte 
švytintys kaip auskariukų deimantai. 

Orenas sustabdė juostą. 

— Na, koks tavo, moterų žinovo, pirmasis įspūdis? 

Vikas patraukė pečiais ir gurkštelėjo arbatos. 

— Gerai rengiasi. Graži oda. Bet ant užpakaliuko neišeitų 
tirpdyti ledukų. 

— Šaltoka. 

— Kaip šaldymo kamera. Bet juk ji chirurgė. Jie visada turi 
išlikti šaltakraujiški, ar ne? 

— Ko gero. 

Orenas vėl paleido juostą - pasigirdo jo paties balsas, pri- 
statantis apklausos dalyvius, įskaitant ir detektyvą Plamą — 
antrą kasdieniškai vilkintį žmogų apklausos kambaryje. Pa- 
sakęs datą, bylos numerį, Orenas pagal protokolą pasiteiravo, 
ar daktarė Niuton sutinka būti apklausta. 

— Taip. 

Orenas nieko nelaukdamas griebė jautį už ragų. 

— Norėčiau užduoti jums keletą klausimų dėl jūsų kolegos 
daktaro Li Houvelo nužudymo. 

— Detektyve Vesli, ką žinojau, jums papasakojau. 

— Na, nepakenks viską peržvelgti dar kartą. 

— Galbūt. Jei turite marias laiko. 

Orenas sustabdė juostą. 

— Matai? Tai ir turėjau galvoje - mandagi, bet su aiškia 
nuostata. 

— Na, taip. Tačiau gal paprasčiausiai jos toks būdas. Neuž- 
miršk, ji gydytoja. Chirurgė. Beveik pusdeivė. Kalba ji, o kiti 
gaudo kiekvieną žodį. Neįpratusi būti klausinėjama ir apskri- 


tai tyrinėjama. 

— Tegu pratinasi, - sumurmėjo Orenas. - Nuojauta man 
kužda, kad ji nėra visai niekuo dėta. 

Atsukes juostą jis dar kartą išklausė: „Jei turite marias 
laiko.“ 

Kadre Orenas su Plamu reikšmingai susižvalgė. Plamas 
kilstelėjo antakius. Orenas kalbėjo: 

— Daktaro Houvelo nužudymo išvakarėse jūs viešėjote pas 
jį, ar ne? 

— Kaip ir dar pora dešimčių žmonių, - įkišo trigrašį advo- 
katas. - Ar juos taip pat antrą kartą kvietėte apklausti? 

Praleidęs jo žodžius pro ausis Orenas pasiteiravo: 

— Daktare Niuton, ar jūs pažįstate kitus to pobūvio da- 
lyvius? 

— Taip. Su Li žmona buvome pažįstamos jau anksčiau. Kiti 
svečiai - irgi pažįstami gydytojai, o su jų antrosiomis pusė- 
mis ne kartą yra tekę susitikti įvairiuose susiėjimuose. 

— Jūsų į tą pobūvį niekas nelydėjo? 

— Ne. 

— Jūs ten vienintelė pasirodėte be poros? 

Advokatas palinko į priekį. 

— Detektyve, ar tai susiję su byla? 

— Galimas daiktas. 

— Neįžvelgiu čia jokio ryšio. Daktarė Niuton atėjo į pobūvį 
viena. Gal galima pereiti prie kito klausimo? Mano klientės 
darbotvarkė labai įtempta. 

— Nė neabejoju. 

Aiškiai neskubėdamas Orenas ėmė sklaidyti savo popie- 
rius ir tik gerokai jais pašlaminęs tarė: 

— Tai buvo piknikas? 

— Taip, Houvelų terasoje. 

— Daktaras Houvelas sukosi prie kepsninės, ar ne? 

— Gal jums pateikti ir meniu? - pašaipiai mestelėjo advo- 
katas. 

Orenas, nekreipdamas dėmesio į jo žodžius, verte vėrė 
žvilgsniu Renę Niuton. 

Ji tarė: 

— Li laikė save tikru kepsnių meistru. Iš tiesų kepėjas jis 
buvo klaikus, tik niekas neišdrįsdavo jam to tiesiai į akis pa- 
sakyti. 

Liūdnai nusišypsojusi, ji nuleido akis. 

— Draugai už akių mėgdavo jį dėl to pašiepti. 

— O dėl ko buvo surengtas tas pobūvis? 

— Dėl ko? 

— Tai buvo šiaip penktadienio vakarėlis ar kokia nors proga? 

Ji sujudėjo kėdėje ir sukeitė kojas. 

— Pažymėjome Li paskyrimą vyriausiuoju chirurgu. 

— Ak taip, juk jis buvo paskirtas skyriaus vedėju. Kaip jūs į 
tai pažiūrėjote? 

— Aišku, apsidžiaugiau dėl jo. 

Orenas ėmė tarškinti šratinuku į stalą. Ji atlaikė įremtą jo 
žvilgsnį, nė akimirkos nenusukdama akių į šalį. 

— Daktare Niuton, jūs irgi buvote kandidatė į tą postą? 

— Taip. Ir tikrai buvau jo verta. 

Advokatas įspėjamai kilstelėjo ranką. 

— Vertesnė nei daktaras Houvelas? - paklausė Orenas. 

— Mano nuomone, taip, - ramiai patvirtino ji. 

— Daktare Niuton, aš... 

Ji nutraukė advokatą: 

— Sakau kaip yra. Be to, detektyvas Veslis numano, kaip tu- 
rėjau jaustis, kai buvo paskirtas Li, o ne aš. Ir aiškiai laiko tai 
žmogžudystės motyvu. 

Vėl atsigręžusi į Oreną ji tarė: 

— Bet aš jo nežudžiau. 

— Ar galėčiau persimesti pora žodžių su savo kliente? - iš- 
košė detektyvas. 

Nekreipdamas į jį dėmesio Orenas pasakė: 

— Daktare Niuton, aš nemanau, kad jūs ką nors nužudėte. 

— Tai kodėl gaišinate mano ir savo laiką? Kodėl iškvietėte 
čia, - ji su pasibjaurėjimu apžvelgė kambarį, - į apklausą? 

Orenas sustabdęs juostą vėl pasiteiravo Viko: 

— Na, kaip tau? 

— Kas? 

— Ji paneigė kaltinimą man net nespėjus jo pateikti. 

— Baik, Orenai. Ji daugiau laiko praleido mankštindama 
smegenis negu tu, ašir Plamas kartu sudėjus. Bet ir nereikėjo 
būti profesoriumi, kad sumestum, kur link tu kreipi. Net jei 
būtum į tą kambarį atvedęs dramblį, jis būtų buvęs ne toks 
pastebimas. Net kvailam aišku kaip ant delno. O ji nepanaši 
į kvailą. 

— Jie su daktaru Houvelu be paliovos kirsdavosi. 

— Kaip ir mes, - nusikvatojo Vikas. 

Orenas ryžtingai pakratė galvą. 

— Nieko panašaus. Visi, su kuriais kalbėjausi ligoninėje, 
vienu balsu tvirtino, kad jie su Houvelu gerbė vienas kitą 
kaip specialistai, tačiau sutardavo kaip šuo su kate. 

— Sugižusi meilė? 

— Iš pradžių ir aš to klausinėjau, o paskui lioviausi. 

— Kodėl gi? 

— Nusibodo klausytis kvatojimo. 

Vikas grįžtelėjo ir klausiamai kilstelėjo antakį. 

— Neįsivaizduoju kodėl, - atsakė Orenas į nebylų bičiulio 
klausimą. - Visi iki vieno vos išgirdę kausimą leipo juokais. 
Turbūt tarp jų niekada nėra buvę net jausmo užuomazgos. 

— Tik draugiška konkurencija. 

— Abejoju, ar tai jau taip paprasta. Iš pirmo žvilgsnio taip 
galėjo pasirodyti, bet jų priešiškumas, ko gero, slypėjo kur 
kas giliau. Jie visą laiką dėl ko nors kivirčydavosi - net dėl 
menkiausių smulkmenų. Kartais juokais, kartais iš rimtųjų. 
Tačiau niekam nebuvo paslaptis, kad griežia dantį vienas ant 
kito ir nepraleidžia progos išlieti tulžį. 

Mintyse perkratydamas Oreno žodžius Vikas užsigalvojęs 
pliaukštelėjo gumine apyranke ant riešo. 

Orenas pasidomėjo: 

— A, ir vakar buvai ją užsimovęs. Ką nors reiškia? 

— Ką? 

Vikas pažvelgė į apyrankę tarsi pats stebėdamasis, iš kur 
ji atsirado. 

— A, šiaip... Ee... grįžkim prie bylos: gal Houvelas tapo vy- 
riausiuoju chirurgu tik todėl, kad jis vyras? 

— Nemanau - kitos dvi skyriaus vedėjos Taranto ligoninėje 
yra moterys. Niuton jautėsi esanti verta vedėjauti ir, ko gero, 
net nebejojo, kad dėl didesnio darbo stažo būtent ji gaus tą 
postą. Houvelui atėjus į skyrių, ji jau darbavosi ten dvejus 
metus. 

— Tikriausiai mirtinai įsižeidė. 

— Suprantama. 

— Bet kad pultų jį galabyti? 

Žvelgdamas į sustabdytą kadrą ekrane Vikas skeptiškai 
suraukė kaktą ir galvos mostelėjimu davė ženklą Orenui pa- 
leisti juostą. 

Orenas tęsė apklausą. 

— Daktare Niuton, ar po vakarėlio jūs iš karto grįžote 
namo? 

— Taip. 

— Ar kas nors galėtų tai paliudyti? 

— Ne. 

— Ir tą naktį daugiau niekur nebuvote išėjusi iš namų? 

— Ne. Ir to niekas negalėtų patvirtinti, - pridūrė ji, numa- 
nydama kitą Oreno klausimą. - Tai tiesa. Grįžau tiesiai namo 
ir nuėjau gulti. 

— Kada sužinojote apie daktaro Houvelo nužudymą? 

Išgirdusi klausimą Renė Niuton nuleido akis ir tyliai tarė: 

— Ryte. Per televiziją. Niekas man nepaskambino ir nepra- 
nešė. Mane ta žinia pribloškė, negalėjau tuo patikėti. 

Ji sunėrė pirštus. 

— Niekas neįspėjo, ramiai įsijungiau žinias - ir staiga kaip 
griaustinis iš giedro dangaus. 

Vikas paėmęs pultelį sustabdė juostą. 

— Regis, ta žinia iš tikrųjų ją pribloškė. 

— Hm... - numykė Orenas. 

— Klausei našlės apie jų santykius? 

— Ji pakartojo tą patį: gerbė vienas kitą kaip specialistai, 
bet nelabai sutarė. Sakė, kad Houvelui patikdavo erzinti Niu- 
ton. Jis buvo linksmų plaučių vyras. O ji rimtuolė. Lengvas 
grobis. 

— Aha. 

— Gal daktarei Niuton tas jo paskyrimas buvo paskutinis 
lašas, perpildęs kantrybės taurę? 

Vikas pašoko nuo sofos ir ėmė vaikštinėti po kambarį pir- 
myn atgal. 

— Trumpai primink faktus. 

— Pačios žmogžudystės? Pasak ponios Houvel, svečiai išsi- 
skirstė apie vidurnaktį. Pirmą valandą jie su vyru susitvarkę 
nuėjo gulti. Septynios po dviejų suskambo telefonas. Ji tiks- 
liai žino laiką, nes kaip tik užmetė akį į laikrodį. Daktaras 
Houvelas atsiliepė, persimetęs keliais žodžiais padėjo ragelį 
ir pasakė turįs vykti į ligoninę, nes įvyko didelė avarija, yra 
daugybė sužeistųjų. Jis skubiai apsirengė ir išvyko. Jo kūnas 
buvo rastas prie automobilio dvidešimt aštuonios po dviejų — 
tada kaip tik į ligoninę atvažiavo greitoji. Kelionė iš namų 
turėjo trukti maždaug tiek pat laiko. Apsauginis tvirtina, kad 
Houvelas pasirodė keliomis minutėmis anksčiau, taigi jį nu- 
kneckino vos išlipusį iš automobilio. Piniginė nė nepaliesta. 
Iš automobilio irgi nieko nepaimta. Mirties priežastis - nu- 
kraujavimas dėl durtinės žaizdos po kaire pažastimi. Žmog- 
žudystės įrankis - virtuvinis peilis - paliktas žaizdoje. Pasak 
gamintojų, medinių kriaunų jie nedaro jau dvylika metų, tai- 
gi peilis gali būti iš bet kur - iš močiutės virtuvės, sendaikčių 
turgaus ir taip toliau. Žinoma, jokių pirštų atspaudų. Ašme- 
nys praėjo pro Houvelo šonkaulius tiksliai kaip per operaciją 
ir kiaurai perskrodė širdį. Spėjama, kad jis buvo užpultas iš 

už nugaros, veikiausiai dešine ranka griebta už kaklo. Ginda- 
masis jis instinktyviai pakėlė rankas, tada užpuolikas kaire 
jį nudūrė. Viskas įvyko žaibiškai, - Orenas spragtelėjo pirš- 
tais. - Viens du, ir viskas. Dirbo profesionalas. 

— Sakai, galėjo būti kolega? 

Orenas tik patraukė pečiais. 

— Vakar minėjai kažkokį liudytoją... 

— Aikštelės sargas. Toks... 

Orenas atsivertė aplanką ir perbėgęs akimis lapą surado 
pavardę. 

— Malkombas Lutis. Dvidešimt septynerių. 

— Patikrinai jį? 

— Kaip įtariamasis atkrito. Jis ir iškvietė pagalbą. Vos į kel- 
nes nepridėjo iš baimės. Pareigūnams bandant apklausti įvy- 
kio vietoje keturis kartus jį supykino - to tai jau nesuvaidinsi. 
Per visus darbo metus nėra praleidęs nė dienos. Dirba ir per 
šventes. Gyvenime niekam niekur nėra užkliuvęs. Jokios bau- 
delės už ne vietoje paliktą automobilį. Gyvena tyliai, kaip pelė 
po šluota. Tikras kelmas. Nors gal net ne kelmas - kelmelis. 

— Arjis ką nors matė, girdėjo? 

— Jau sakiau tau, Vikai, - ničnieko. Baigęs lupti ožius iš- 
klojo viską kaip per išpažintį. Nervingas, šimts velnių, bet 
turi tokią motinėlę - tikra žiežula. Net ir aš šalia jos pradėjau 
nervintis. Jis čia tikrai niekuo dėtas. 

— O kaip dėl tos avarijos? 

— Jokios avarijos nebuvo. Ligoninėje visi neigia skambinę 
Houvelui. Ryšių operatoriaus duomenimis, skambinta iš mo- 
biliojo. 

— Abonentas, aišku, nežinomas. 

— Atspėjai. 

— Vyras ar moteris? 

— Nežinia. Skambinusiojo - ar skambinusiosios - balsą 
girdėjo tik pats Houvelas. 

— Na, o kokį turtą paveldėjo žmona? 

— Nemažą. Buvo apdraustas kone kiekvienas Houvelo gal- 
vos plaukas. Bet ponia ištekėdama pati atsinešė didelį kraitį 
ir po tėvo mirties paveldės dar daugiau. 

— Šeimoje viskas buvo gerai? 

— Visais atžvilgiais. Norėjo susilaukti dar vieno vaikelio. 
Turi septynerių metų sūnų. Tiesiog pavyzdinė šeima - dar- 
ni, laiminga. Jokių ekscesų, išgėrinėjimų. Jis kartais eidavo 
lažybų žaisdamas golfą - tuo azartiniai pomėgiai ir baigiasi. 
Nė nekvepia kokiais nors romanais su kitomis moterimis, ką 
jau kalbėti apie Renę Niuton. 

Orenas sutarškino leduką savo stiklinėje, šiūptelėjo į bur- 
ną ir garsiai sutriauškino. 

— Per visą karjerą nesusilaukė nė vieno skundo dėl gydy- 
mo. Jokių neapmokėtų skolų. Priešų, kiek žinome, irgi netu- 
rėjo. Išskyrus Renę Niuton. Vikai, aš tiesiog jaučiu, kad ji čia 
įsipainiojusi. 

Vikas liovėsi vaikščiojęs ir klausiamai pažvelgė į Oreną. 

— Argi ne keistas sutapimas, kad konkurentas sudorojamas 
praėjus vos keletui dienų po paskyrimo, kurio ji taip siekė? 

— Gal tik atsitiktinis sutapimas? - suabejojo Vikas. 

— Gal ir galima būtų taip tarti, jei ne tas skambutis vidury 
nakties, atviliojęs Houvelą į aikštelę. Be to, aš netikiu atsitik- 
tinumais. Juo labiau tokiais. 

— Aš taip pat. Na, nenorėjau, kad būtų tik viena nuomonė. 

Vikas vėl klestelėjo ant sofos, susidėjo rankas už galvos ir 
įsmeigė žvilgsnį į ekrane sustingusį ramut ramutėlį chirurgės 
veidą. 

— Ji galėtų nudurti? Aišku, jai nereikėtų aiškinti, kur 
smeigti, kad kristum vietoje, bet abejoju. 

Jis suraukė kaktą. 

— Kažkaip sunku patikėti, kad šita ponia taip sugebėtų. 

— Niekas ir nesako, kad ji nužudė savo rankomis. Spėju, 
kad ką nors nusamdė. 

Vikas grįžtelėjo ir reikšmingai pažvelgė į buvusį partnerį. 

— Ojuk Lozada mėgsta peilius. 

— Nepraleidžia progos. 

— Prisimeni, kartą panaudojo signalinį pistoletą. 

Orenas palingavo galvą. 

— Jėzau, ten tai buvo košė. 

Anos aukos kūno dalis teko žvejoti po visą Erelių Kalno 
ežerą. Kitą kartą Lozada suknežino aukos galvą mechaniko 
raktu. Kaip ir dauguma jo žmogžudysčių, tai nebuvo koks 
nors užsakymas. Tas vargšelis paprasčiausiai jį suerzino. Zi- 
noma, Orenas su Viku abiem atvejais negalėjo įrodyti, kad tai 
Lozados darbas. Jie tai tiesiog žinojo. 

Vikas vėl pašoko nuo sofos, nužingsniavo prie židinio ir su- 
stojęs ėmė apžiūrinėti ant atbrailos stovinčias Stefės ir Loros 
nuotraukas. Paskui priėjo prie lango ir pažvelgė pro žaliuzes į 
lauką. Grįždamas prie sofos dar kartą stabtelėjo palei židinį. 

— Manai, toji daktarė Niuton pasamdė Lozadą, kad šis pa- 
šalintų konkurentą? Arba Lozada pats jį nužudė iš pykčio? 
Teisingai supratau? 

— Tai aiškiai jo braižas. Tyliai. Žaibiškai. Paliekant žmogžu- 
dystės įrankį. 

— Aš dėl to nesiginčiju, Orenai. Tik ar ji čia kuo dėta ar ne? 

Jis mostelėjo ranka į ekraną. 

— Chirurgė, turinti gerą vardą ir neabejotinai uždirbanti 
šešiaženkles sumas, kreipiasi į tokį šiukšlę - kad ir kaip jis 
mėgsta pustytis, visada toks liks - kaip Lozada ir pasamdo jį 
nužudyti kolegos? Neee. Neįtikima. 

— Oką -ji per daug išsilavinusi? Per daug kultūringa? 

— Ne, ji... pernelyg šalta. Ką aš žinau, - mestelėjo Vikas. — 
O ar yra kokių įrodymų? 

- Ieškome. 

— Trumpai tariant, ne. 

— Trumpai tariant, ieš-ko-me, - išskiemenavo Orenas. 

Vikas atsiduso. 

— Taigi. Lozada galėtų susitikinėti kad ir su popiežiumi, ir 
nė šuo nesulotų. Slidus kaip žaltys. 

— Gal ta gydytoja irgi panaši paukštė. Pasak bendradarbių, 
išskyrus darbą, apie jos gyvenimą jie nieko - ničnieko - ne- 
žino. Tarsi jo nė nebūtų. Todėl visus taip ir pralinksmindavo 
klausimas apie kokį nors šurum burum tarp jos ir Houvelo. 
Net jei ir su kuo nors draugautų, niekas nesuuostų. Ji vieni- 
šė. Ideali chirurgė, - padarė išvadą Orenas. - Visi vienu balsu 
tai pripažįsta. Ir šiaip apie ją kaip apie žmogų niekas nepasa- 
kė blogo žodžio. Gana draugiška. Maloni. Tačiau santūri. Va, 
visi dažnai kartojo kaip tik tai - santūri. 

— Reikia svaresnių įrodymų, - tarė Vikas. 

— Visiškai sutinku. 

Kyštelėjęs ranką į marškinėlių kišenę Orenas išsitraukė la- 
pelį ir padėjo ant sofos tarp savęs ir Viko. 

— Kas čia? 

— Jos adresas. 

Vikui nereikėjo nė sakyti, ko nori Orenas. Jis papurtė galvą. 

— Deja, tu manęs neįtikinai. Visa tai kol kas tik spėlionės. 
Nieko apčiuopiamo. Nematau pagrindo... 

— Ar girdėjai ne per seniausiai apie Lozados teismą? Ar au- 
sis ir akis buvo užpylęs Galvestono smėliukas? 

— Aišku, girdėjau. Tyčinė žmogžudystė. Ir dar vienas ištei- 
sinimas, - karčiai metė Vikas. - Iki skausmo pažįstama dai- 
nelė. Na ir ką? 

Orenas palinkęs į priekį teatrališkai sušnibždėjo: 

— Spėk, kas buvo jį išteisinusių prisiekusiųjų seniūnė. 


Hetvirtas skyrius 


Vikas mūvėjo bėgimo kelnaites, vilkėjo berankovius marški- 
nėlius, buvo apsiavęs sportbačius. Jei priešais išdygtų koks 
smalsaujantis kaimynas, galėjo apsimesti bėgiku, ieškančiu 
vietos nusilengvinti. Gal ir nelabai kas patikėtų, bet negi sa- 
kysi teisybę, esą darai paslaugą savo bičiuliui policininkui — 
neteisėtai laužiesi į įtariamosios namus pašniukštinėti? 

Kad atrodytų įtikimiau, jis apibėgo porą ratų apie miesto 
parką netoli Renės Niuton namų, ir šokant per tvorą į užpa- 
kalinį kiemą jo marškinėliai kaip tikro bėgiko jau buvo su- 
mirkę prakaitu. 

Kaimynystėje buvo girdėti žoliapjovių gausmas. O šiaip ap- 

linkui nesimatė nė gyvos dvasios. Jiedu su Orenu nutarė, kad 
šis dienos metas bus pats tinkamiausias įsilaužimui: per anks- 
ti, kad žmonės pradėtų grįžti iš darbų, ir pakankamai įdieno- 
ję, kad likusieji namie dėl karščio nekištų nosies į lauką. 
* Užkopęs laipteliais prie užpakalinių durų, Vikas zvimbte- 
lėjo prie juostos pririšto kapšiuko užtrauktuku ir išsitraukęs 
užsimovė gumines pirštines. Na, būtų nelengva kaimynui pa- 
aiškinti, kam jos reikalingos ieškant kur nusišlapinti. Tada iš 
kišenėlės išsitraukė savo MasterCard ir pasidarbavęs vos ke- 
letą sekundžių - viens du - atrakino duris. 

Ausyse dar skambant Oreno įspėjimui: „Jeigu ką, aš tavęs 


akyse nemačiau , - jis įsmuko į vidų. 

Paprastai nebūdavo taip, kad Vikas vidury pokalbio nutiltų 
nežinodamas ką atsakyti, tačiau vakar, iš Oreno išgirdęs apie 
Renės Niuton vaidmenį prisiekusiųjų teisme, neteko žado ir 
tesugebėjo išspausti: „Hmm. 

Orenas metė Vikui masalą, kurio tas negalėjo nepraryti. 

Vos perženges slenkstį jis sustingo ir įsiklausė. Signaliza- 
cijos neturėtų būti - Orenas buvo patikrinęs privalomosios 
registracijos duomenis. Aplinkui spengė tyla. Policija sekė 
Renę Niuton jau visą savaitę. Ji gyveno viena ir laikėsi to- 
kios griežtos dienotvarkės, kad, pasak Oreno, pagal ją drąsiai 
galėjai tikslinti laiką. Iš darbo parsirasdavo tik po vakarinės 
pacientų apžiūros, ir jos grįžimo laikas retai netilpdavo į dvi- 
dešimties minučių intervalą. 

Vikas stovėjo nedidukėje virtuvėje, tviskėte tviskančioje 
švara. Kriauklėje neišplauti stovėjo tik kavos puodelis ir ka- 
vinukas. Abiejuose buvo per pirštą muiluoto vandens. 

Džiovyklėje, stovinčioje prie viryklės, tvarkingai išrikiuoti 
tarsi instrumentai ant sterilaus padėklo blizgėjo virtuvės rei- 
kmenys. Tarp kitų peilių buvo ir peilis žuviai. Tokiomis pat 
plastiko kriaunomis kaip visas rinkinys. 

Duoninėje gulėjo puskepalis baltos kvietinės duonos celo- 
fano maišelyje, ant kiekvienos iš lentynoje išrikiuotų maisto 
dėžučių į tam skirtą vietą buvo įstumtas lapelis su užrašu. 
Daržovių skardinės nebuvo išdėstytos pagal abėcėlę, nors 
stovėjo tvarkingai kaip per paradą. 

Šaldytuvo asortimentas bylojo, kad ji paiso sveikos mity- 
bos, nors nedreba skaičiuodama kiekvieną riebalų gramą - 
šaldiklyje puikavosi du dideli kibirėliai ledų. Žinoma, jie gali 
būti skirti ir svečiams. 

Ištraukęs nedidelės spintelės stalčių, išvydo laminuotą 
kortelę su pagalbos telefonų numeriais, visiškai tuščią blo- 
knotą ir keletą juodų Bic rašiklių. Nieko įdomaus. 

Iš virtuvės durys vedė į svetainę. Ji atrodė taip, kad galėjai 
iš karto fotografuoti kokiam katalogui: pagalvėlės išpurentos 

ir vienodais atstumais atremtos į atlošą, žurnalai tvarkingai 
sudėti į krūveles, kad neišsikištų nė kraštelis - kaip kortos 
kaladėje. Nuotolinio valdymo pultelis gulėjo lygiagrečiai su 
stalo briauna. 

— Jėzau švenčiausias, - sušnibždėjo Vikas, prieš akis iški- 
lus tvarkelei jo paties pašiūrėje. O ir viešbučio kambarys ryte, 
kai išėjo, atrodė tarsi nusiaubtas uragano. 

Neilgo koridoriaus viduryje buvo durys į jos darbo kamba- 
rį. Vikas manė, kad ten tai jau tikrai jo laukia aibė asmeniškų 
dalykų. Deja. Medicinos knygos, atlasai, kelionių vadovai, ke- 
letas romanų (daugiausia klasika), nieko pikantiškesnio. 

Ant švarutėlio stalo dviejose metalinėse kraitelėse gulėjo 
laiškai: vienoje perskaityti, kitoje - ne. Jis permetė akimis — 
vien dalykinė korespondencija. Didžiajame stalčiuje jis apti- 
ko receptų kartoteką, sužymėtą atskirais mėnesiais. Sąskai- 
tos faktūros samdomam žudikui ten nebuvo. 

Ir tik miegamajame Viko laukė pirmasis netikėtumas. Jis 
stabtelėjo ant slenksčio bandydamas pirmiausia susidaryti 
bendrą įspūdį. Šitą kambarį, palyginti su kitais, galėjai pava- 
dinti sujauktu. Čia jau aiškiai gyveno ne chirurgė, o moteris. 

Žengdamas į vidų jis tikėjosi išvysti kareiviškai lygiai, be 
menkiausios raukšlelės, paklotą lovą. Tačiau neįtikėtina - ji 
buvo neklota. Jis priėjo prie lango, iš kur jį galėjo matyti prie- 
šais kiek į šoną trečiame aukšte įsitaisę Orenas su Tigpenu, ir 
parodė jiems iškeltą didįjį pirštą. 

Pasitraukęs nuo lango užmetė akį į komodą. Apatiniai 
buvo tvarkingai sulankstyti ir sudėlioti į atskirus stalčius — 
kelnaitės į vieną, liemenėlės į kitą. Atskirai nėriniuotos ir pa- 
prastos. 

Įdomu, kas lemia vienų ar kitų pasirinkimą? Dieninės ir 
naktinės? Darbui ir meilei? Ar kelnaitės priklauso nuo nuo- 
taikos, o gal priešingai? 

Jis ėmė raustis po apdarus, ieškodamas po jais kokių daik- 
tų, laiškų, nuotraukų, galinčių patvirtinti Oreno spėjimą, esą 


ji gali būti susijusi su nusikaltėliu. 

Tačiau visas jo laimikis tebuvo keletas paketų kvepalų. 
Tiek pat jis tepešė ir spintoje, kurioje viskas buvo sudėliota 
taip pat pedantiškai. 

Tada Vikas ėmėsi naktinio stalelio. Ant jo gulintis mankš- 
tų žurnalas buvo atverstas ties puslapiu apie pratimus, pa- 
dedančius darbo vietoje atpalaiduoti įsitempusį kaklą. Pa- 
stebėjęs ne iki galo užkimštą kosmetinio pienelio buteliuką, 
Vikas paėmė ir pauostė. Padvelkė kažkokiomis gėlėmis, o ant 
buteliuko buvo parašyta, kad tai sandalmedžio ir hortenzijų 
aromatas. Kvepėjo tikrai skaniai. 

Pakėlęs belaidžio telefono ragelį pasiklausė tono. Pratisas, 
jokio pypsėjimo, vadinasi, atsakiklyje žinučių nėra. Vikas no- 
rėjo palikti čia kokią „blakutę , bet Orenas nepritarė. 

— Tam reikia teismo orderio, o joks teisėjas be svarių įro- 
dymų jo neduos. 

— Gal išgirstume ką nors įdomaus. 

— Tai neteisėta. 

Vikas nusikvatojo. 

— O įsilaužimas teisėtas? Jei ką nors ir rasiu, vis tiek nega- 
lėsime panaudoti kaip įrodymo. 

— Na taip, bet tai visai kas kita. 

Viko galva, jokio skirtumo čia nėra, bet Orenas užsispyrė 
ir viskas. Galiausiai juk tai jo byla. Vikas padėjo ragelį ir iš- 
traukė naktinio stalelio stalčių. Jame gulėjo naujas pakelis 
rašomojo popieriaus ir išplėštas laikraščio lapas. Paėmė jį ir 
išlankstė. 

Nekrologų puslapis. Vienas nekrologas skirtas Eleanorai 
Lojai Niuton. Duktė Renė buvo paminėta kaip vienintelė jos 
giminaitė. Miestas antraštėje - Daltonas, Teksaso valstija, - 
buvo jam žinomas. Vikui kruopščiai sulanksčius lapą ir de- 
dant atgal į stalčių žvilgsnis staiga užkliuvo už kažkokio lapo 
kampelio, boluojančio iš po rašomojo popieriaus. Kilstelėjęs 
jį išvydo nediduką lapelį su viena mašinraščio eilute: „Aš tave 
iki ausų įsimylėjau." 

Laiškelis buvo be parašo, datos ir adreso, taigi galėjai tik 
spėlioti, ar jis skirtas Renei Niuton ar ji pati rengėsi kam nors 
jį siųsti, bet apsigalvojo. Tokie laiškeliai paprastai prideda- 
mi prie dovanų. Gal jis atkeliavo su neseniai gauta dovana, o 
gal tai studijų laikų kavalieriaus, kokio buvusio meilužio arba 
šiaip praėjusio šeštadienio meilės nakties atminimas? Tas 
laiškelis aiškiai šį tą reiškė, antraip nebūtų gulėjęs naktinio 
stalelio stalčiuje kartu su mamos nekrologu. 

Įdomu, bet nieko įtartina. 

Vikas padėjo laiškelį į stalčių kaip buvo ir patraukė į vonios 
kambarį. Skalbinių pintinėje gulėjo drėgnas rankšluostis, 
boksininko kelnaitės ir dryžuoti berankoviai marškinėliai. 
Jos naktiniai? Kodėl ne - viena jo draugė visada žiūrėdavo 
tik patogumo nesukdama galvos, seksualu tai ar ne. Tiesą sa- 
kant, jam taip atrodydavo net dar seksualiau. 

Lentynėlėje virš vonios rikiavosi visa baterija indelių su 
jūros druskomis ir geliais - atrodo, dažnai naudojamų, nes 
ore tvyrojo ištisa salsvų moteriškų kvapų puokštė. Dar buvo 
aromatinė žvakė, kempinė, moteriškas skustuvas ir skaity- 
mo akiniai. Akivaizdu, ji mėgsta pasėdėti vonioje. 

Pradaręs spintelę su veidrodžiu išvydo dantų šepetėlį, 
skalavimo stiklinę, pastos tūbelę - pirmą kartą gyvenime 
matė spaudžiamą iš apačios - ir mėtų skonio siūlą tarpdan- 
čiams valyti. Suprantama, čia buvo ir galybė kosmetikos, 
įvairiausių naktinių kremų, buteliukas aspirino ir pakuotė 
skrandžio rūgštingumą mažinančių tablečių. Jokių kontra- 
ceptikų. Spintelėje po kriaukle ji laikė tualetinį popierių ir 
dėžutę tamponų. 

Jis vėl grįžo į miegamąjį ir kurį laiką stovėjo žvelgdamas į 
nepaklotą lovą. Šviesi geltona paklodė buvo susigarankščia- 
vusi, vienas antklodės galas ant žemės. Visi ženklai bylojo, 
kad pas Renę Niuton vyro tikrai nebūta. Bent jau praėjusią 
naktį. 

— Ilgokai užtrukai, - tarė Orenas, Vikui grįžus į sekimo postą 
name priešais. 

— Ko ten taip krapšteisi? Matavaisi jos kelnaites? 

Tai Tigpenas, neatsitiktinai tarp kolegų pelnęs Sutriaus 
pravardę, - storžievis, atgrubnagis ir, Viko galva, bukas kaip 
bato aulas. 

— Ne, Sutriau, tik grįždamas dar užsukau pas tavo žmoną, 
kad pačiulptų. Prašė perduoti, kad parneštum duonos. 

— Durnius. Nufotografavau, kai atkišai tą savo ataugą. 
Mažvaikis. 

— Ačiū. Tikėjausi, kad tave sudomins. 

— Pakabinsiu nuotrauką, kad visi matytų, - Tigpenas mos- 
telėjo ranka į sieną, išklijuotą itin atviromis Renės Niuton 
nuotraukomis. 

Vikas užmetė akį į tą Tigpeno altorėlį, susierzinęs griebė 
butelį mineralinio, atsuko kamštį ir iškliukino vienu mauku. 

— Na? - pasiteiravo Orenas. 

Vikas klestelėjo į kėdę ir atrišęs nusispyrė sportbačius. 

— Trumpai? 

— Kaip pirmokams. 

— Švaru. Kaip operacinėje. Tvarkos karalystė. 

Jis papasakojo, ką matęs virtuvėje, svetainėje ir kabinete. 
Priėjęs miegamąjį pakomentavo: 

— Ten irgi tokia pati tvarka, tik lova nepaklota. Gal rytą 
skubėjo į darbą ir nespėjo. 

Paskui Vikas išvardijo naktinio stalelio radinius. 

— Tas laiškelis buvo su voku? - paklausė Tigpenas. 

— Juk sakiau - ne. Tik popieriaus lapelis ir viena mašinraš- 
čio eilutė. 

— Ji iš Daltono, - patvirtino Orenas, Vikui papasakojus 
apie laikraščio lapą su nekrologu. - Ten gimusi ir augusi. Jos 
tėvas buvo verslo ryklys, vietinė žvaigždė. Ji vienturtė. 

— Ko gero, viena kaip pirštas. Motinos nekrologe iš gedin- 
čių artimųjų minima tik ji. 

Dabar aišku, dingtelėjo Vikui, kodėl laiškinio popieriaus 
pakelis stalčiuje guli nepraplėštas. Kam ji gali rašyti? 

— Ar radai kokių nors ryšio... 

— Su Lozada požymių? - pats pabaigė Oreno klausimą Vi- 
kas. - Ničnieko. Neatrodo, kad ji apskritai su kuo nors ben- 
drautų: jokių nuotraukų, telefono numerių. Tuščia. 

Vikui nutilus Orenas mostelėjo, kad pasakotų toliau. 

— Jokių vyro pėdsakų. Nė vieno vyriško drabužio, vonioje 
tik moteriškas skustuvas, vienas šepetėlis. Nei kontracepti- 
kų, nei prezervatyvų, nei gaubtuko. Kaip pas vienuolę. 

— Galji lesbietė. 

— Ogal tu asilas, - tėškė Tigpenui Vikas. 

Orenas nužvelgė bičiulį ir atsisuko į kitą kolegą. 

— Gal tu šiandien jau eik namo? 

— Na, įkalbinėti nereikės, - pašokęs ir tempdamasis nuo 
pilvo nusmukusias kelnes mestelėjo Tigpenas. 

Prieš išeidamas jis susiraukęs atsigręžė į Viką: 

— Kokia širšė įgėlė? 

— Nepamiršk duonos. 

— Eik tu šikt. 

— Tigpenai! - priekaištingai pažvelgė į jį Orenas. - Prisista- 
tyk rytoj septintą. 

Tigpenas dar kartą piktai dėbtelėjo ir nubildėjo laiptais. 
Vikas su Orenu sėdėjo tylėdami, kol galiausiai trinktelėjus 
lauko durims Orenas prabilo: 

— Tai vis dėlto kokia širšė tau įgėlė? 

— Noriu palįsti po dušu. 

Orenas kiek patylėjęs mestelėjo: 

— Taigi žinai kur. 

Vonia, kaip ir reikėjo tikėtis, buvo varganoka. Rankšluos- 
čiai tokie maži ir skysti, kad su jais nevertėjo nė prasidėti. 
Muilo Vikas atnešė nudžioves iš viešbučio. Karšto vandens 
nebuvo. Tačiau jo dušas Galvestone irgi buvo ne kažin koks, 
vandens šildytuvas veikdavo kada panorėjęs. Apskritai į pa- 
togumus Vikas nelabai kreipdavo dėmesio. 

Renei Niūron sekti nebūtum radęs patogesnės vietos už 
šitą apleistą namą, mat iš jo kaip ant delno buvo matyti tiek 
pagrindinės durys, tiek užpakalinis kiemas. Pradėjus rekons- 
truoti tą namą tarp rangovo ir savininko kilo nesutarimų, ir 
rietenos taip įsiplieskė, kad byla atsidūrė teisme. 

Fortvorto PK, gavęs abiejų pusių sutikimą, sumokėjo ne- 
didelį nuomos mokestį ir įsirengė čia stebėjimo postą. Poli- 
cininkai, persirengę meistrais ir statybininkais, įsikūrė čia 
neatkreipdami į save kaimynų, įpratusių prie kvartalo namų 
rekonstrukcijų, dėmesio. 

Vikas išniro iš vonios ir pasirausęs po savo krepšį su rūbais 
įšoko į džinsus, užsitempė Eagles marškinėlius, kadaise įsigy- 
tus per jų koncertą Ostine. 

Orenas, perėmęs iš Tigpeno stebėjimo postą prie lango, 
atsigrįžęs kritiškai dirstelėjo į Viką. 

— Sakyčiau, keistoka apranga policininkui. 

— Aš ne policininkas. 

Orenas tik kažką sumurmėjo. 

— Turbūt alaus čia negalima? 

— Tigpenas įskųstų. Nešiojamame šaldytuve yra kokakolos. 

Vikas išsižvejojo skardinę, pokštelėjo ir nugėrė pusę. 

— Nori? 

— Ačiū, ne. 

Nuspyręs sportbačius prie savo krepšio, Vikas klestelėjo į 
kėdę ir išmaukė gaivųjį gėrimą iki dugno. Orenas nenuleisda- 
mas akių sekė kiekvieną jo judesį. Galiausiai Vikas tarė: 

— Kas yra? 

— Tai ką ten radai jos namuose? 

— Juk jau sakiau. 

— Ir daugiau nieko? 

Vikas tik skėstelėjo rankomis. 

— Dėl ko turėčiau ką nors nuo tavęs slėpti? 

— Kas gali būti garantuotas, ką tau ten pakuždėjo tavo 
linksmakotis? 


Spastai + 57 


— Kaip?! 

— Ta gydytoja, kaip baltoji, tikrai dailutė. 

Vikas nusikvatojo ir paklausė: 

— Nair ką? 

Orenas reikšmingai į jį pažiūrėjo. 

— Aaa... Tai tu manai, kad aš... 

Vikas raminamai palingavo galvą, nusuko akis į šalį, o ga- 
liausiai vėl sutikęs veriamą Oreno žvilgsnį tarė: 

— Klausyk, jei ji susimokiusi su Lozada, dėl manęs gali būti 
prisirpusi kaip Trojos Elena. Orenai, aš su tuo šunsnukiu 
turiu savų sąskaitų. Pats žinai. Todėl prie jo prisikapstysiu 
trūks plyš. 

Vis dar abejodamas Orenas pusbalsiu pasakė: 

— Kaip tik todėl ir gali nuo manęs ką nors nuslėpti. 

— Kaip tai? 

— Venk kraujo keršto, Vikai. 

— Ką, aš čia pats įsiprašiau? 

Orenas tarė jau garsiau: 

— Pasikviečiau tave į pagalbą, nes čia reikia žmogaus, tu- 
rinčio šuns uoslę. Be to, jūs su Lozada turite senų sąskaitų. 

— Tai kokią bezdalų virvę čia veji? 

Orenas, nė nemirktelėjęs dėl bičiulio atžagarumo, mes- 
telėjo: 

- Žiūrėk, kad man nereikėtų gailėtis tave pasikvietus, - ir 
įspėjamai įsmeigė į Viką rūstų žvilgsnį, kurio neatlaikęs šis 
nukreipė akis į šalį. 

Orenas visada pedantiškai laikydavosi taisyklių. Tuo tar- 
pu Vikui jos regėjosi tik kaip grandinės ant kojų, trukdančios 
laisvai judėti, todėl jis jų visiškai nepaisė. Dėl to jiedu su Ore- 
nu paprastai ir kirsdavosi, nors širdies gilumoje dėl to paties 
gal kiek pavydėdavo vienas kitam. Orenas neretai prikaišio- 
davo Vikui nutrūktgalviškumą ir atsainų požiūrį į pareigūno 
kodeksą, tačiau gerbė už ryžtą. Vikas šiaušėsi prieš taisykles, 
užtat žavėjosi Oreno disciplinuotumu. 

Orenas vėl ėmė stebėti Renės Niuton namą. 

Kiek patylėjęs Vikas prabilo: 

— Tik vienas dalykas man pasirodė keistas: jos spinta pilna 
mėlynų džinsų. Ir ne kokių nors prašmatnių, o apdriskusių 
kaip manieji. 

Jis brūkštelėjo ranka per medžiagą, visiškai išblukusią ir 
apsitrynusią nuo nešiojimo ir skalbimo. 

— Ir trys poros kaubojiškų batų. Ką tai galėtų reikšti? 

— Ji jodinėja. Skaičiau byloje. Star-Telegram turi sulesioję 
visa, kas tik buvo įmanoma. Paprašiau kopijos. Jos pavardė 
be paliovos šmėžuoja laikraščiuose - labdaros vakarėliai, vi- 
suomeniniai renginiai, „Gydytojai be sienų 

— Kas per gydytojai? 

Orenas paėmė ant stalo gulintį rudą voką ir švystelėjo 
Vikui. 

— Apsišviesk. Jau ir taip vėluoju vakarienės. Greisė laukia. 

Jis pakilo, pasirąžė, čiupo savo maskuotę - brėžinių riti- 
nį - ir patraukė prie durų. 

— Vakar dar iki galo neperžiūrėjome tos vaizdajuostės. Ji 
čia, jei nori, pasileisk, aišku, vis užmesdamas akį ir į namą. 

— Būtinai reikės peržiūrėti. Gal už ko užsikabinsime. 

Orenas linktelėjo netardamas nė žodžio. 

— Jei kas atsitiktų, iš karto skambink. 

— Pavyzdžiui, pasirodytų Lozada? 

— Panašiai. Po dešimties minučių prisistatyčiau. Iki ry- 
tojaus. 

— Ko nors užkąsti čia turite? 

— Dėžėje yra sumuštinių. 

Laiptai sutraškėjo nuo besileidžiančio jais Oreno svorio, 
trinktelėjo laukujės durys, ir name įsivyravo visiška tyla, tik 
retkarčiais pertraukiama senų sienojų girgždesio. Pradėtuo- 
se renovuoti tuščiuose kambariuose kvepėjo pjuvenomis. Gal 
kam nors būtų ir nelabai jauku praleisti naktį tuščiame name, 
bet Vikui tai buvo nė motais. Tiesą sakant, jis pats pasisiūlė 

budėti naktį. Orenas juk turi žmoną, vaikus. Kaip ir Tigpe- 
nas. Nors šio žmona veikiausiai neprieštarautų, jei vyras kuo 
mažiau būtų namie. 

Vikas pakėlė prie akių žiūronus ir apžvelgė Renės Niuton 
namą. Dar negrįžusi. Pasinaudodamas laisva minutėle jis už- 
metė akį į šaldymo dėžę ir išsitraukė du į popierių suvynio- 
tus sumuštinius. Vienas buvo su tunu, kitas su kalakutiena ir 
šveicarišku sūriu. Vikas pasirinko antrąjį ir prisėdo už stalo 
netoli lango. Įdėjęs vaizdajuostę į grotuvą, atsilošė kėdėje ir 
dorodamas sumuštinį ėmė žiūrėti įrašą. 

Ten Orenas tęsė apklausą: 

— Daktare Niuton, neseniai jums teko dalyvauti prisieku- 
siųjų teisme, kuris išteisino žmogžudyste kaltinamą poną 
Lozadą, taip? 

Jos advokatas palinko į priekį. 

— Detektyve, ką tai turi bendra su šia byla? 

— Pamatysite. 

— Nekantrauju. Daktarės Niuton laukia ligoniai. 

— Juos gali perimti kuris kitas gydytojas. 

- Jei teisingai supratau, grasinate mane sulaikyti? - pasi- 
teiravo Renė Niuton. 

Orenas išsisuko: 

— Juo greičiau atsakysite į mano klausimus, tuo greičiau 
būsite laisva, daktare Niuton. 

Ji sunkiai atsiduso leisdama suprasti, kad apklausa ją iš- 
vargino. 

— Taip, aš dalyvavau prisiekusiųjų teisme, kuris išteisino 
poną Lozadą. Pats kuo puikiausiai žinote, jei jau klausiate. 

— Jūs teisi. Jei atvirai, aš jau apklausiau visus kitus vienuo- 
lika prisiekusiųjų. 

— Kodėl? 

— Šiaip, iš smalsumo. 

— Kas jus ten taip sudomino? 

- Iš karto krinta į akis, kad daktaro Houvelo nužudymas - 
veikiausiai samdomo žudiko darbas. Užpuolikas jo neapiplė- 

šė. Nėra jokio tiesioginio žmogžudystės motyvo. Vienintelė 
jo priešininkė buvote kaip tik jūs. 

Nustėrusi ji šūktelėjo: 

— Mes nebuvome priešininkai, buvome kolegos. Nelinkin- 
tys vienas kitam pikto. 

— Ir be paliovos besikivirčijantys. 

— Taip, mūsų nuomonė dėl daug ko nesutapdavo. Tačiau 
negi dėl to... 

— Jūs buvote nelinkinti jam pikto kolegė, visai neseniai pa- 
leidusi į laisve samdomą žudiką. 

— Ponui Lozadai buvo pareikšti įtarimai žmogžudyste, - 
savo nudilusį trigrašį įkišo advokatas. - Ir tai neturi nieko 
bendra su šia byla. Daktare Niuton, aš primygtinai jums siū- 
lau daugiau neatsakinėti. 

Vikas prasuko advokato ir Oreno dvikovą, pasibaigusią 
Oreno pergale. Jis prispaudė advokatą - tarpusavio pasiti- 
kėjimas, bendradarbiavimas su policija ir taip toliau ir pana- 
šiai, vienu žodžiu, sena Vikui puikiai pažįstama dainelė - ir 
galiausiai įrodė, kad pačiai jo klientei naudingiau atsakyti į 
klausimus. 

Vikas vėl paleido vaizdajuostę normaliu greičiu ties Oreno 
klausimu: 

- Visi kiti prisiekusieji tvirtino, kad jūs nuo pat pradžių 
pasisakėte už Lozados išteisinimą. 

— Ne visai taip, - ramiai atsakė ji. - Aš nebuvau už išteisi- 
nimą. Nieko panašaus. Mano galva, ponas Lozada veikiausiai 
iš tiesų kaltas. Tačiau prokuroro pateikti įrodymai nebuvo 
akivaizdūs, todėl jausdami atsakomybę negalėjome jo tiesiog 
nuteisti. 

— Taigi vadovaudamasi atsakomybės jausmu įtikinote ki- 
tus vienuolika balsuoti už išteisinimą? 

Ji atsiduso. 

— Mano, kaip seniūnės, pareiga buvo įsitikinti, ar pagrįstas 
kiekvienas teiginys. Taip, tai siaubingas nusikaltimas, tačiau 

aš raginau prisiekusiuosius vadovautis ne jausmais, o įsta- 
tymu, kad ir koks jis netobulas. Po dviejų dienų svarstymo 
kiekvienas prisiekusysis balsavo pagal savo sąžinę. 

— Man atrodo, jau gavote išsamius atsakymus į savo klau- 
simus, - vėl pašoko advokatas. - Nebent pageidaujate dar 
paplepėti apie pašalinius reikalus, detektyve Vesli. 

Orenas pasakė, kad daugiau klausimų kol kas neturi, ir iš- 
jungė kamerą. 

Paleidus juostą persukti į pradžią, Viko galvoje ataidėjo va- 
karykščio jųdviejų su Orenu pokalbio nuotrupos. 

— Atrodo, teisiamas Lozada bandė su ja užmegzti... ryšį, - 
tada pasakė Orenas. 

— Ryšį? 

— Daug kas tai pastebėjo. Kai paklausiau teismo prižiūrė- 
tojo, ar Lozada bandė pagauti kurio nors prisiekusiojo žvilgs- 
nį, jis tarė: „Turite galvoje seniūnę?' Išpyškino iš karto, nė 
negalvodamas. Pasak jo, mūsų draugužis be paliovos vis į ją 
dirsčiojo. Visiems krito į akis. 

— O galji visai nė nežiūrėjo į jį? 

Orenas, iškalbingai tylėdamas, tik patraukė pečiais. 

— Nieko keista, kad Lozada varvino seilę žiūrėdamas į pa- 
trauklią moterį, - tarė Vikas. - Jis juk tikrų tikriausias kuilys. 

— Užtat atrodo kaip kino žvaigždė. 

— Na, nebent iš filmų apie mafiją. 

— Kai kurioms moterims kaip tik ir patinka tokie pavojingi 
vyrai. 

— Tu čia iš savo patirties kalbi, Orenai? Nebijok, Greisei ne- 
išduosiu. Faktų, man reikia faktų. Ir kuo nuogesnių, - meste- 
lėjo Vikas ir dar labiau erzindamas bičiulį valiūkiškai pamer- 
kė akį. 

— Baik. 

Kaip tik tada svetainėje pasirodžiusi Greisė pasiteiravo 
Viko, ko jis kvatojasi, o šiam išsisukus nuo atsakymo primi- 
nė, kad mergaitės neis gulti be jo pasakos. Vikas surezgė joms 

istoriją apie kerinčią dainininkę ir žavingą, iš koto verčiantį 
jos asmens sargybinį, labai jau primenantį jį patį. Tą vakarą 
jųdviejų su Orenu pašnekesys apie bylą taip ir nutrūko. 

Ištraukęs vaizdajuostę iš grotuvo, Vikas nutarė, kad ne pro 
šalį bus suvalgyti ir sumuštinį su tunu. Tas atrodė jau kiek 
senstelėjęs ir trenkė žuvimi, bet žinodamas, kad iki pat ryto 
daugiau nieko neturės burnoje, sutaršė visą nepalikdamas nė 
kąsnelio. Kaip tik purtėsi nuo rankų trupinius, kai pastebėjo 
į Renės Niuton kiemą įsukantį visureigį. 

Jis greitai čiupo žiūronus, bet automobiliui jau neriant į 
garažą spėjo tik akies krašteliu užgriebti ją sėdinčią už vairo. 
Nepraėjus nė pusei minutės virtuvėje užsidegė šviesa. Vos 
įžengusi į vidų, ji nusimetė nuo peties milžinišką savo ran- 
kinę ir dunkstelėjo ant stalo. Tada nusivilko kelnių kostiumo 
švarkelį ir susikamšė išsipešusius marškinius. 

Priėjusi prie šaldytuvo pasiėmė buteliuką mineralinio ir 
atsukusi kamštelį atsigėrė. Tada vėl užsuko butelį ir nunari- 
nusi galvą liko stovėti prie kriauklės. Vikas pareguliavo žiū- 
ronų ryškumą. Dabar ją matė visai šalia, taip arti, kad, rodos, 
ištiestum ranką ir ją paliestum. Per skruostą dryko liesdama 
krūtinę išsipešusi plaukų sruoga. 

Renė Niuton pridėjo sau prie kaktos šaltą mineralinio bu- 
teliuką, visa savo laikysena bylote bylodama, kad yra visiškai 
nusivariusi nuo kojų. Kur nebus, pamanė sau Vikas. Jai ši 


dienelė buvo ne iš lengvųjų. 


Ponktas skurius 


1 atsišliejusi į stalą, masažavo kaktą lediniu buteliuku. 
Jau seniai jai nebuvo tekę griebtis kvėpavimo pratimų, kad 
atgautų savitvardą. Tačiau tą bejėgiškumo jausmą prisimena 
kaip šiandien. 

Štai jau trys savaitės jos gyvenime vyrauja sumaištis, į 
kruopščiai surikiuotą kasdienybę įsiveržusi nuo tos dienos, 
kai atėjo šaukimas į prisiekusiųjų teismą. Rytojaus dieną gy- 
dytojų kambaryje, kur buvo susirinkę kolegos, įskaitant ir Li 
Houvelą, ji papasakojo apie šaukimą. Visi tik sutartinai atsi- 
duso ir pareiškė užuojautą. 

Kažkas pasiūlė atsisakyti sumelavus, kad namie yra mažų 
vaikų. 

— Bet aš neturiu vaikų. 

— Tada pasakyk, kad prižiūri pagyvenusią mamą. 

— Bet kad taip nėra. 

— Tai kad ką nors studijuoji. 

Pastarojo pasiūlymo ji net nekomentavo. 

— Išmesk į šiukšlių dėžę ir nekreipk dėmesio, - pasiūlė 
kitas. - Aš taip ir padariau. Nutariau jau verčiau sumokėti 
baudą. 

— Ir ką? 

— Ir nieko. Rene, jie neturi laiko - ten per savaitę kviečiami 
šimtai žmonių. Manai, jie gaiš laiką dėl vieno nepasirodžiusio? 

— O galkaip tik mane ims ir nubaus. Dar įmes į kalėjimą dėl 
pavyzdžio, kas laukia vengiančiųjų atlikti pilietinę pareigą. 

Susimąsčiusi ji pamaišė šiaudeliu savo gaivųjį gėrimą. 

— Juk tai iš tiesų kiekvieno pilietinė pareiga. 

— Baik, - mestelėjo Li pilna burna šlamšdamas trašku- 
čius. - Tegu tą pilietinę pareigą atlieka tie, kurie neturi dau- 
giau ką veikti. Pasakyk, kad turi daug darbo. 

— Ant kvietimo didelėmis raidėmis užrašyta, kad darbas 
nėra pateisinama priežastis. Bijau, kad neturiu kitos išeities. 

— Nesuk galvos, - tarė jis. - Vis tiek tavęs neišrinks į prisie- 
kusiųjų tarybą. 

— Nenustebčiau, jei paimtų, - merkdamas akį įsiterpė kitas 
kolega. - Mano brolis advokatas sakė visada pasistengiantis, 
kad į tarybą patektų koks dailesnis veidelis. 

Renė nuvėrė jį lediniu žvilgsniu. 

— Ojei advokatė bus moteris? 

Šypsena kolegos veide dingo. 

— Kažkaip apie tai nepagalvojau. 

— Lyg žinotum, ką tai reiškia. 

Li nusikratė druskuotas rankas. 

— Taves tikrai neišrinks. 

— Ir kodėl gi, Li? Na, pasakyk. 

Jis ėmė lenkti pirštus. 

— Tu per daug logiška, dogmatiška, tiesmuka. Ir valdinga. 
Nei advokatas, nei prokuroras nesirinks prisiekusiosios, kuri 
gali imtis formuoti kitų nuomonę. 

Tai buvo vienintelis jų ginčas, kai Renė širdies gilumoje 
troško, kad Li būtų teisus. Ji buvo pasirinkta antroji iš aštuo- 
niasdešimt keturių kandidatų, o paskui taryba dar išsirinko 
ją seniūne. Dešimt darbo dienų, ant stalo ligoninėje nenu- 
maldomai augant ligos istorijų krūvai, vis labiau atlikdama 
nuo operacijų grafiko, Renė Niuton vykdė pareigą Teksaso 
valstijai. 

Tačiau net ir po proceso ji neturėjo ramybės - prisieku- 
siųjų sprendimą per žiniasklaidą puolė kritikuoti apygardos 

prokuratūros atstovai. Neatsiliko ir pažįstami, bendradar- 
biai, tarp jų ir daktaras Li Houvelas. 

Jis savo nuomonę išdėstė per tą penktadienio pobūvį. 

— Neįtikėtina, kad paleidai tą tipą į laisvę, Rene. Jis juk re- 
cidyvistas. 

— Jis nėra sėdėjęs kalėjime, - paprieštaravo ji. - Be to, tai pir- 
mas kartas, kai dėl jam iškeltų kaltinimų byla pasiekė teismą. 

— Nataip, teismas svarstė tikjo bylelę dėl vieno mūsų mies- 
to bankininko nužudymo. Jam grėsė tik mirties bausmė. 

— Nair ką? 

— Na štai, vėl prasideda, - mestelėjo kažkuris iš svečių, su- 
sispietusių aplink paklausyti, dėl ko šįsyk įsiplieskė jųdviejų 
ginčas. - Dar vienas užkietėjusio konservatoriaus ir karštos 
liberalės dvikovos raundas. 

— Prisiekusieji balsavo už jo paleidimą ne todėl, kad būtų 
prieš mirties bausmę. 

— Tai kodėl visi dvylika nutarėte tą šiukšlę paleisti, užuot pa- 
vaišinę nuodų doze? Negi išties manote, kad jis niekuo dėtas? 

— Niekas ir nemanė, kad niekuo dėtas. Mes balsavome, kad 
jis nėra kaltas. Tai didelis skirtumas. 

Li tik gūžtelėjo. 

— Nematau čia jokio skirtumo. 

— Skirtumas tas, kad jo kaltė nebuvo visiškai įrodyta. 

— A, čia toji nesąmonė: „Jei kaltė neįrodyta, - nėra kaltas. 
Taip? 

— Toji nesąmonė yra visos mūsų teisinės sistemos kertinis 
akmuo. 

— Na, dabar jau dės, - mestelėjo kažkuris klausančiųjų. 

— Vadinamieji pono Lozados kaltės įrodymai buvo netie- 
sioginiai, - tarė ji. - Nusikaltimo vietoje nerasta jokių jo pėd- 
sakų. Be to, jis turėjo alibi. 

— Sumokėjo kam nors, kad pripūstų arabų. 

— Nebuvo nė vieno liudytojo. Nėra... 

— Sakyk, Rene, ar kiti prisiekusieji buvo tokie pat pasikaus- 
tę teisiškai kaip tu? 

— Kaip tai? 

— Na, juk tu mūsų Mis Precizija. Tvarkingai išdėliojai visus 
faktus, o nuo galimų žmogiškųjų veiksnių, žinoma, atsiže- 
gnojai kaip nuo velnio. 

— Atsižvelgiau ir į juos. 

— Nejaugi? Sakyk, kai prisiekusieji balsavo pirmą kartą, dar 
prieš pradedant bylos svarstymą, kiek pasisakė už tai, kad jis 
kaltas, ir kiek - prieš? 

— Aš negaliu atskleisti detalių. 

Li triumfuodamas apžvelgė aplinkinių veidus. 

— Spėju, Rene, kad tu... 

— Li, aš dvi savaites gilinausi į tą bylą. Nesiruošiu pradėti 
vėl iš naujo. 

— Lažinuosi - negalėjai ramiai užmigti, kol įkalei visiems į 
galvą, kad jį reikia paleisti. 

Jis teatrališkai susidėjo rankas ant širdies. 

— Mūsų brangioji daktarė Renė Niuton, kovotoja už reci- 
dyvistų laisvę. 

Visi tik nusikvatojo dar nežinodami, kad tai paskutinis jų- 
dviejų susikirtimas. Kaip visada, jie išsiskyrė draugiškai. Kai 
palinkėjo labos nakties Mirnai ir Li, šis ją ūmai apkabino. 

— Tikiuosi, neimi į širdį? Aš tik šiaip paerzinau. Iš tikrųjų 
nerastum žmogaus, kuris labiau už tave trokštų teisingumo. 

Taip, ji labai norėjo, kad viskas būtų teisinga. Nė nenuma- 
nė, kaip atsirūgs tas prakeiktas kvietimas būti prisiekusiąja 
teisme. Galvojo patirsianti tik nedidelių nepatogumų, o ne 
galvos skausmą. 

Nejaugi detektyvas Veslis iš tikrųjų ją įtaria? 

Advokatas ją ramino, tvirtino, kad policija neturi jokių įro- 
dymų, todėl užmetė platų tinklą ir kvočia visus Li Houvelo 
pažįstamus, pradedant bendradarbiais ir baigiant golfo par- 
tneriais, taigi potencialiais įtariamaisiais laikomi visi. O kal- 
tinimai ir gąsdinimai esą seni įprasti policijos darbo metodai, 
taikomi visiems iš eilės, ne tik jai. 

Renė mintyse bandė save įtikinti, kad jis teisus, o ji rea- 
guoja perdėtai. Tačiau advokatas nežinojo kitos priežasties, 
kodėl ji taip bijo turėti reikalų su policija. 

Renei toji apklausa neišėjo iš galvos visą dieną. O po pietų 
ligoninės direktorių valdyba pakvietė ją į savo kassavaitinį 
posėdį. Jai buvo pasiūlyta užimti tragiškai žuvusio gydytojo 
Li Houvelo postą. 

— Dėkoju už pasitikėjimą, tačiau, deja, negaliu priimti pa- 
siūlymo. Mano kandidatūra buvo svarstoma mėnesių mėne- 
sius ir galiausiai atmesta. Nenoriu būti tik atsarginis varian- 
tas. 

Jie patikino, kad daktaras Houvelas gavo tik vienu balsu 
daugiau už ją. Niekam nė į galvą neateitų jos laikyti antrarū- 
še kandidate. 

— Be to, dar yra ir kita priežastis, - pridūrė ji. - Aš ne tik 
gerbiau daktarą Houvelą kaip specialistą. Juodu su Mirna 
aš laikiau savo bičiuliais. Todėl pasinaudoti jo mirtimi dabar 
būtų... tiesiog nepadoru. Ačiū, bet turiu atsisakyti. 

Didelei jos nuostabai, valdyba neatlyžo ir primygtinai siūlė 
dar pasvarstyti dieną dvi. 

Nors pamaloninta ir pagerbta tokio valdybos atkaklumo, 
širdyje ji blaškėsi: labai troško to posto ir žinojo esanti jo 
verta, tačiau jautė, kad negerai kopti karjeros laiptais per Li 
lavoną. 

Be to, reikia turėti galvoje ir Veslį. Jai užėmus Li postą, 
detektyvo įtarimai, kad tai yra žmogžudystės motyvas, tik 
pasitvirtintų. Ji čia niekuo dėta, bet kol tuo įsitikintų Veslis, 
jai tektų nueiti kryžiaus kelius. Va šito ji labiausiai ir bijojo. 

Nuo tokių slogių minčių net suspaudė galvą, tad ji pasilei- 
do plaukus, papurtė juos ir spausdama pirštais ėmė masa- 
žuoti. 

Priešpiet Renė atliko keturias sudėtingas operacijas. Lau- 
kiamajame prie operacinių buvo net tamsu nuo nekantriai 


trypinėjančių pacientų artimųjų ir bičiulių. 

Baigusi operaciją ji kaskart išeidavo trumpai informuoti 
laukiančiųjų apie operacijos eigą ir paciento būklę. Laimė, vi- 
sos operacijos praėjo sėkmingai, pacientai jautėsi gerai ir jai 
neteko niekam pranešti liūdnų naujienų. 

Padedant patyrusioms sesutėms konsultacijų kabinete 
irgi pavyko suspėti apsidirbti. Ligonių apžiūra užtruko kiek 
ilgiau nei paprastai - jai reikėjo aplankyti keturis operuotus 
pacientus ir dar tris parengti rytojaus operacijoms. Vieną 
teko ilgai įkalbinėti, kol sutiko, kad jam, kaip paprastai prieš 
operaciją, būtų padaryta klizma. Visai nusivariusios sesutės 
jau buvo nuleidusios rankas, bet po pokalbio su Rene jis ga- 
liausiai sutiko. 

Ir tada, jau besirengianti namo, ji buvo pakviesta prie te- 
lefono. 

Prisiminus tai jai net šiurpas nuėjo per kūną. Ji greitai iš- 
gėrė vandenį ir švystelėjo buteliuką į šiukšliadėžę. Tada išplo- 
vė kavinuką, įbėrė į jį kavos ir nustatė laikrodį. Žinojo, kad ne 
pro šalį būtų ką nors įmesti į skrandį, bet vien nuo minties 
apie maistą ėmė pykinti. Nebuvo ūpo valgyti. 

Palikusi rankinę ant stalo - jau neturėjo jėgų jos pakel- 
ti - Renė išjungė virtuvėje šviesą ir jau buvo bežengianti į 
svetainę, tačiau stabtelėjo ir vėl įjungė. Pirmą kartą per tiek 
metų, nors buvo įpratusi gyventi viena, norėjo, kad šviesa 
liktų degti. 

Miegamajame įžiebusi lempą ji prisėdo ant nepaklotos 
lovos krašto. Šiaip tikrai būtų jautusis nemaloniai, kad ryte 
taip ir paliko nespėjusi pakloti, o dabar tai jai atrodė visiškas 
mažmožis. Ji ir taip turėjo dėl ko sukti galvą. 

Renė baikščiai ištraukė naktinio staliuko stalčių. Laiške- 
lį buvo padėjusi po rašomojo popieriaus pakeliu, praėjusiais 
metais gautu iš seselės, bet net ir nepraplėštu. Stumtelėjusi 
pakelį į šalį, ji įsmeigė akis į nedidelį popieriaus lapelį. 

Ji kaip tik pildė operuotų pacientų ligos istorijas, kai bu- 
dinti seselė pakvietė prie telefono. 

— Trečia linija. 

— Dėkui. 

Ji skruostu prispaudė ragelį prie peties, kad nereikėtų at- 
sitraukti nuo darbo, ir tarė: 

— Daktarė Niuton. 

— Sveika, Rene. 

Rašiklis rankoje akimirką sustingo. Išgąsdinta ragelyje pa- 
sigirdusio paslaptingo šnibždesio, ji pasiteiravo: 

— Kas čia? 

— Lozada. 

Ji slapčiomis giliai įkvėpė. 

— Lozada? 

Jis pusbalsiu nusijuokė, aiškiai neįtikintas tariamo jos už- 
maršumo. 

— Baik, Rene, nesakyk, kad manęs nepažįsti. Negi taip greit 
užmiršai? Beveik dvi savaites praleidome kartu. 

Žinoma, ji puikiai prisiminė tą vyrą. Jis iš tų, kurie iš kar- 
to įsirėžia į atmintį. O per bylos svarstymą ji vis susitikdavo 
tamsias jo akis. 

Pastebėjusi iš pradžių bandė nekreipti dėmesio, tačiau kas- 
kart vos dirstelėjusi į tą pusę išvysdavo veriamą jo žvilgsnį, 
nuo kurio darėsi nejauku. Kaltinamojo neslepiamo susidomė- 
jimo ja negalėjo nepastebėti ir kiti prisiekusieji bei žiūrovai. 

— Nesuprantu, kodėl jūs man skambinate, Lozada. 

— Na, byla baigta. Yra tokia tradicija: kai kaltinamasis ištei- 
sinamas, gynyba su prisiekusiaisiais susirenka atšvęsti. 

— Nematau prasmės. Tai būtų nepagarba aukos artimie- 
siems. Kad ir kaip ten būtų, aš neturiu nei ko švęsti su jumis, 
nei apskritai apie ką kalbėti. Viso geriausio. 

— Ar patiko rožės? 

Jos širdis, akimirką apmirusi, sutvaksėjo. 

Po ilgų svarstymų atmetus visas galimybes, jai buvo dingte- 
lėję, kad tai gali būti jos slaptasis gerbėjas, tačiau ji tučtuojau 
nuvijo tą mintį į šalį. Dabar irgi jau norėjo nuduoti nežinanti, 

apie ką jis kalba, bet suprato, kad neišdegs: užbėgdamas už 
akių bet kokiems netikėtumams, jis pastatė puokštę tiesiai 
jai po nosimi. Knietėjo paklausti, kaip jis įsigavo į vidų, bet ji 
prikando liežuvį prisiminusi Li Houvelo žodžius, kad Lozada 
yra užkietėjęs recidyvistas su tokiu nusikalstamu stažu, jog 
atrakinti duris jam tik juokų darbas. 

Žinoma, šitas vyras klastingas kaip lapė ir gudrus kaip žal- 
tys - visada sugebėdavo išsisukti nuo bausmės už savo pikta- 
darystes, įskaitant ir paskutinę žmogžudystę, už kurią buvo 
suimtas ir kuri, jos įsitikinimu, tikrai buvo jo rankų darbas, 
tik to dar kartą nepavyko įrodyti. 

Jis tarė: 

— Sprendžiant iš lauko durų, mėgstate raudoną spalvą. 

Tačiaurožės nebuvo visai tokios pat spalvos kaip durys -jos 
buvo raudonos tarsi kraujas nusikaltimo vietos nuotraukose, 
kaip įrodymas keliavusiose per prisiekusiųjų rankas. Auka, 
prokuroro tvirtinimu, samdomo žudiko Lozados pasmaugta 
laidu - plonyčiu, bet pakankamai tvirtu, kad užveržtų kaklą 
iki kraujo. 

— Prašyčiau palikti mane ramybėje, pone Lozada. 

— Rene, nedėkite ragelio! - įsakmiai šūktelėjo jis. - Pra- 
šau, - jau švelniau pridūrė. - Aš tik norėjau jums padėkoti. 

— Už ką? 

— Ponia Grisom - ta storulė garbanotais žilais plaukais — 
man viską papasakojo. 

Renei tučtuojau išniro iš atminties penktosios tarybos na- 
rės paveikslas. Jos vyras santechnikas, jie turi keturis vaikus. 
Ponia Grisom išūžė visiems ausis aimanomis dėl savo netikė- 
lio vyro ir nedėkingų atžalų. O sužinojusi, kad Renė gydyto- 
ja, iš karto sudarė ištisą sąrašą negalavimų, dėl kurių trokšta 
pasikonsultuoti. 

— Iš ponios Grisom sužinojau, kiek esu jums skolingas, — 
tarė Lozada. 

— Jūs man nieko neskolingas. 

— Ką jūs, nesikuklinkite, Rene. Jei ne jūs, jau stovėčiau ei- 
lėje į anapus. 

— Sprendimą priėmėme visi dvylika, taigi dėl išteisinimo 
galite jaustis dėkingas visiems. 

— Tačiau juk jūs buvote iniciatorė, ar ne? 

— Mes tiesiog įsigilinome į bylą, gerai išnagrinėjome teisės 
aktus ir tada vieningai apsisprendėme. 

— Aš nesiginčiju, Rene, - tarė jis ir tyliai sukrizeno. - Ta- 
čiau, pasak ponios Grisom, jūs palaikėte mane karštai ir... 
aistringai. 

Jo intonacija glostyte glostė, ir vien nuo tos minties Renės 
nugara nubėgo šiurpas. 

— Daugiau man neskambinkite, - Renė trinktelėjo ragelį, 
bet kurį laiką dar laikė spausdama taip, kad net krumpliai 
pabalo. 

— Daktare Niuton, kas jums? Kas nors atsitiko? 

Jos kakta buvo išrasojusi tarsi po sudėtingiausios operaci- 
jos. Darėsi bloga. Giliai įkvėpusi pro burną, ji paleido ragelį ir 
grįžtelėjo į susirūpinusią sesutę. 

— Nieko, viskas gerai. Bet jei kas dar skambintų, manes 
nėra. Noriu baigti darbus, jei labai reikia, tegu atsiunčia 
žinutę. 

— Aišku, daktare Niuton. 

Ji skubiai baigė pildyti ligos istorijas ir išvažiavo namo. 
Žingsniuodama prie automobilio vis gręžiojosi pro petį ir 
kiek nurimo tik išvydusi apsaugininką. 

Važiuodama namo Renė be paliovos žvilgčiojo į atgalinio 
vaizdo veidrodėlį, ar kas neseka iš paskos, mintyse dėdama 
Lozadą į šuns dienas. Nukrito ant galvos kaip sniegas, kai ji 
galop tvarkingai susidėliojo savo gyvenimą į lentynėles. 

Dabar, žvelgdama į tą nelemtą laiškelį savo naktinio stale- 
lio stalčiuje, ji vis labiau pyko. 

Kaip jis drįso šnekėti su ja tokiu saldžiu, netgi gašliu tonu? 
Tai ją gąsdino, ir ji dėl to tik dar labiau siuto. 

Įširdusi uždarė stalčių, pakilo ir nusivilko palaidinę, nu- 
simovė kelnes. Greičiau į karštą dušą. Jautėsi tarsi sutepta 
lipšnaus Lozados lūpų caksėjimo. Darėsi šleikštu vien pagal- 
vojus, kad jis buvo įsibrovęs į jos namus ir kuo ramiausiai čia 
vaikštinėjo. 

Nors bandė raminti save, kad tai tik įdirgintos vaizduotės 
vaisius, jai netgi ėmė rodytis, kad mato ir daugiau jo buvi- 
mo pėdsakų. Ji ėmė įtariai apžiūrinėti kiekvieną miegamojo 
kertelę. Ar viskas taip pat kaip šįryt išeinant į darbą? Kosme- 
tinio pienelio kamštis buvo neužsuktas, bet ji prisiminė per 
skubėjimą pati taip palikusi. Žurnalas ant naktinio stalelio, 
rodos, gulėjo kiek kitu kampu. 

Veltui Renė kartojo sau tik išsigalvojanti - vis tiek jautėsi 
nesaugi, pažeidžiama, sekama. 

Ūmai nukreipė žvilgsnį į langą. Tarp žaliuzių lentelių švietė 
tarpeliai. Ji išjungė šviesą ir pripuolusi prie langų suskliautė 
jas aklinai. 

— Velniai jį rautų, - sušnibždėjo tamsoje. 

Nusipraususi įsitaisė pataluose. Užgesinusi lempą, panoro 
tuojau pat vėl ją įjungti, tačiau galiausiai nutarė - ne, negali- 
ma visiškai pasiduoti baimei. 

Ji niekada nebuvo bailė. Net priešingai, maža buvo tokia 
bebaimė, kad mama iš susirūpinimo tik grąžė rankas. Pa- 
auglystėje, kaip ir priklauso, buvo gera nutrūktgalvė. O ta- 
pusi chirurge išmaišė visus pasaulio karštuosius taškus. Jai 
teko akis į akį susidurti su diktatoriais, ginkluotais plėšikais, 
grumtis su audromis ir epidemijomis, nepaisant savo saugu- 
mo skubėti į pagalbą kenčiantiesiems. 

Tačiau dabar, gulėdama savo miegamajame, ji gūžėsi iš 
baimės. Ir ne tik dėl savo saugumo - Lozada jai galėjo prida- 
ryti ir kitokių nemalonumų. Štai detektyvas Veslis kabinėjasi 
prie jo bylos nagrinėjimo, meta kaltinimus... 

— Dieve švenčiausias. 

Gaudydama orą Renė atsisėdo lovoje ir aiktelėjusi užsiden- 
gė rankomis burną. 

Lozada pamalonino ją prašmatniomis rožėmis krištolo va- 
zoje. Nepatingėjo pristatyti tiesiai į svetainę. Gal tai ne vie- 
nintelis jo dėkingumo ženklas? 

Besiperšantis atsakymas - aišku, atėjęs į galvą ir tam de- 
tektyvui Vesliui - buvo toks baisus, kad ji nedrįso jo net min- 
tyse ištarti. 


Vikas atsikimšo dar vieną kokakolos skardinę, vildamasis 
nuplauti po sumuštinio su tunu burnoje likusį nemalonų 
prieskonį. Renė nuėjo gulti. Praėjus trisdešimt dviem minu- 
tėms, kai grįžo namo. Nevakarieniavusi. Nepasilepinusi ko- 
kiu skanėstu. Net neprisėdusi pusvalandį prie televizoriaus 
ir neatsipūtusi po sunkios dienelės. 

Ji ilgokai stovėjo virtuvėje prie kriauklės, nugrimzdusi į 
savo mintis. Po to pasileidusi plaukus ėmė masažuoti sau gal- 
vą. Atrodė, tarsi ją kas nors be galo slėgtų arba klaikiai skau- 
dėtų galvą. 

Ko norėti - juk šiandien visai nusivarė nuo kojų. Žinoda- 
mas, kad operacijos prasideda nuo pat ankstyvo ryto, laukia- 
majame prie operacinės jis buvo jau septintą. Įsimaišė į būrį 
pacientų artimųjų, apsiginklavusių žurnalais ir kava iš au- 
tomato. Įsitaisė tolimiausiame kampe, užsismaukė ant akių 
kaubojišką skrybėlę ir pasislėpė už išskleisto USA Today. 

Daktarė Niuton iš operacinės pirmą kartą išėjo 8 val. 47 min. 

— Ponia Franklin? 

Ponia Franklin su visa palyda tučtuojau ją apspito. Renė 
vilkėjo standartinę chirurgo uniformą: chirurginis chalatas, 
kaukė, nusmaukta nuo veido ir kabanti po kaklu it seilinu- 
kas, kepuraitė ir šlepetės. 

Žodžių nebuvo girdėti, nes ji dėl konfidencialumo kalbėjo 
pašnibždomis. Ponios Franklin veidas nušvito, iš dėkingu- 
mo ji sugriebusi pakratė Renės ranką. Trumpai painforma- 
vusi apie rezultatus, Renė atsiprašė ir vėl pranyko už dvi- 


vėrių durų. 

Iki pietų ji pasirodė laukiamajame dar tris kartus, kaskart 
įdėmiai išklausydavo nerimaujančių artimųjų ir kantriai at- 
sakinėjo į jų klausimus. Kartkartėmis vis padrąsinamai nu- 
sišypsodama. 

Sunku buvo patikėti, jog ji ir moteris iš Oreno vaizdajuos- 
tės - tas pats Žmogus: ten ji atrodė tokia atsiribojusi ir užrie- 
tusi nosį. 

Vikas pratupėjo laukiamajame, kol galiausiai jo skrandis iš 
alkio ėmė taip gurgti, kad aplinkiniai net pradėjo grįžčioti. 
Laukiančiųjų buvo praretėję, todėl kaubojus, tarsi prikaltas 
sėdintis kampe ir jau trečią kartą iš naujo verčiantis tą patį 
laikraštį, negalėjo neatkreipti į save dėmesio. Taigi pats lai- 
kas buvo ko nors užkrimsti. 

Orenas turbūt manė, kad jis iki vakaro iškirmys tame su- 
mautame viešbutyje - Vikas neprasitarė bičiuliui ketinąs 
užsukti į ligoninę. Ir kad pasigriebęs užkandinėje karštą su- 
muštinį stebės Renės Niuton kabinetą konsultacinėje poli- 
klinikoje. 

Klinčių pastatas buvo naujas ir šiuolaikiškas, bet iš tų pa- 
prastųjų, neprašmatnus. Renės Niuton kabineto durys buvo be 
paliovos varstomos visą popietę, o automobilių aikštelė Vikui 
grįžtant pašniukštinėti po jos namus vis dar buvo apypilnė. 

Taip, Renė per šią dienelę tikrai prisilakstė. O galiausiai 
parsiradusi namo atsigaivino tik buteliu mineralinio. Ir vis- 
vėl įjungė. Keista. 

Palikusi ją degti, Renė nuėjo į miegamąjį ir klestelėjusi ant 
lovos krašto nunarino galvą, ilgi plaukai užkrito ant veido. 
Visa jos figūra bylote bylojo apie klaikų nuovargį. Arba kaž- 
kokį vidinį nerimą. 

Paskui ji kažkodėl pradarė naktinio stalelio stalčių ir keletą 
minučių spoksojo į jį. Nė nekrustelėdama. 

Į ką ji ten taip žiūri, pagalvojo Vikas. Tikriausiai į tą laiš- 
kelį. Rašomasis popierius vargiai galėtų taip prikaustyti dė- 

mesį. Dėl mamos nekrologo - taip, gal kartais jį paskaitinėja. 
Tačiau nuojauta kuždėjo, kad jos žvilgsnis vis dėlto įsmeigtas 
į laiškelį. Įdomu, nuo ko jis ir kodėl ją taip hipnotizuoja? 

Galiausiai uždariusi stalčių, ji pakilo ir atsisagsčiusi nu- 
sivilko palaidinę. Iš po jos išniro paprastas liemenukas. Gal 
mezginiuotieji skirti toms dienoms, kai jai tenka mažiau nei 
keturios operacijos. Arba vyriškiui, atsiuntusiam tą laiškelį. 

Ji ėmė mautis kojines. 

Vikas ūmai susizgribo net sulaikęs kvėpavimą. Hm, ko no- 
rėti iš normalaus vyro, stebinčio nusirenginėjančią moterį? 
Negi jis išliktų šaltas objektyvus stebėtojas? Vargu. Tokio nė 
su žiburiu nerastum. 

Vikas pabandė giliai įkvėpti ir lėtai iškvėpti. 

Ir tą pačią akimirką, tarsi pajutusi karštą jo šnervių dvelks- 
mą, ji baugščiai pažvelgė į langą ir pripuolusi užgesino šviesą 
miegamajame. Lange dar šmėkštelėjo blyškus jos siluetas, ir 
žaliuzių lentelės aklinai susiskliautė. 

Tada šviesa sužibo vonioje ir degė kokias dešimtį minu- 
čių - tikriausiai ji prausėsi vienu iš savo kvapniųjų gelių. Gal 
dar nusiskuto kojas. Žinoma, išsivalė dantis, išspaudusi pas- 
tos nuo tūbelės apačios ir padėjusi ją atgal į lentynėlę virš 
tviskėte tviskančios baltumu kriauklės. 

Po to visuose namuose pasidarė tamsu, išskyrus virtuvę. 
Turbūt iš vonios ji tiesiai nuėjo gulti. 

Praėjus vos trisdešimt dviem minutėms, kai grįžo, ji jau 
turbūt miegojo savo gelsvuose pataluose, įsikniaubusi į 
pagalvę. 

Jam jau pažįstamą pagalvę. Vikas ilgai į ją žvelgė ir galiau- 
siai, nusimovęs pirštines, pakėlęs priglaudė prie veido. Tik 
trumpai, tik sekundėlę. Tiek, kiek dera detektyvui. 

Apie tai Orenui irgi nepasakojo. 


Šoštas skyrius 


Li buvo geriausias meksikiečių - taigi, Lozados nuomone, ir 
apskritai geriausias - Fortvorto restoranas. 

Jis čia lankydavosi tik dėl maisto ir malonaus aptarnavi- 
mo. Būtų puikiausiai apsiėjęs ir be to trio, besisukiojančio 
aplink stalus, brązginančio gitaromis ir garsiais, nors gana 
vidutiniškais balsais plėšiančio populiarias meksikiečių dai- 
neles. Na, o interjeras, matyt, kurtas vadovaujantis šūkiu 
„Sombrerų ir pinjatų per daug nebus!" 

Užtat maistas čia buvo puikus. 

Sėdėdamas už įprasto savo stalelio kampe, nugara į sieną, 
jis gurkšnojo tekilą. Kaip žmonės gali gerti tą žalią atšaldytą 
makalynę iš gėrimų automatų, dar drįstančią vadintis „Mar- 
garita ? 

Tekilą reikia gerti gryną. Jo mėgstamiausia buvo išlaikyta, 
tačiau „sidabrinė“, - jis puikiai žinojo, kad vadinamajai „auk- 
sinei tekilai spalvą suteikia ne išlaikymas, o paprasčiausia 
karamelė. 

Priešais jį stovėjo ištuštintas pusdubenis El Ray, kurį su- 
darė enchiladas su mėsa, traškūs tacos su jautiena, pakepin- 
tos pupelės, ryžiai ispaniškai ir kukurūzų paplotėliai, aplieti 
sviestu. Vienu žodžiu, sotu ir riebu, bet jis nesuko galvos dėl 
antsvorio - gamta jį buvo apdovanojusi lieknu, tvirtu stotu, 
kitiems dėl tokios figūros būtų tekę gerokai pakilnoti geležis 

ir išlieti vonias prakaito. Jo paties prakaitas niekada nemuš- 
davo. Nė kiek. O svarmenį yra pakėlęs tik kartą - kai kažkam 
suknežino juo galvą. 

Baigęs tekilą, jis paliko ant stalelio keturiasdešimt dole- 
rių - beveik dvigubai, nei reikėtų pagal sąskaitą, - kad galėtų 
būti ramus, jog bet kada užėjęs savo stalelį ras laisvą. Galvos 
linktelėjimu atsisveikinęs su šeimininku ir pakeliui pamer- 
kęs akį dailutei padavėjai, jis patraukė prie durų. 

Restoranas buvo įsikūręs pačiame senojo užeigų kvarta- 
lo centre, tad vakare Pagrindinės ir Biržos gatvės sankryžoje 
šurmuliavo būriai turistų. Jie šlavė įprastą Teksaso suvenyrinį 
šlamštą - karvės kanopos pavidalo šokoladus ir barškuoles or- 
ganiniame stikle. Labiau pasiturintieji buvo pasiryžę pakloti 
krūvą šlamančiųjų už kaubojiškus Leddy's rankų darbo batus. 

Pro užkandinių duris sklido viliojantis ant algarobo me- 
džio keptos mėsos aromatas, alaus tvaikas ir graudžių liau- 
dies dainų melodijos. 

Gatvės buvo grūste užgrūstos visokių automobilių, prade- 
dant purvu aptaškytais furgonais ir baigiant grakščiais spor- 
tiniais kupė. Dairydamiesi vieni į kitus, medinius šaligatvius 
šlifavo merginos ir vaikinai. Tėvai pleškino savo atžalas, už- 
sodintas ant atbukusiu ir nuolankiu žvilgsniu žvelgiančio il- 
garagio jaučio nugaros. 

Retkarčiais minioje šmėstelėdavo ir tikras kaubojus - tokį 
visada gali pažinti iš mėšlinų batų ir užpakalinėje džinsų ki- 
šenėje išsišovusio kramtomojo tabako dėžutės apskritimo. 
Be to, tariamuosius kaubojus jie nužvelgdavo su neslepiama 
ir visiškai suprantama panieka. 

Ore tvyrojo nerūpestingų linksmybių ir gyvenimo džiaugs- 
mo atmosfera. 

Ne, tai tikrai ne jam, ne Lozadai. 

Jis įlipo į savo sidabrinį „Mersedesą nuleidžiamu stogu, 
kurį už dvidešimtinę buvo palikęs pasaugoti vaikiui, ir Pa- 
grindine gatve, per tiltą pasiekė miesto centrą. Nepraslinkus 

nė dešimčiai minučių, palikęs automobilį pastatyti patarnau- 
tojui ir perėjęs tikru granitu blizgančią Trejybės Bokšto fojė, 
jis jau švilpė liftu į savo dvyliktą aukštą. 

Įsigijo šiuos apartamentus, vos tik iš čia išsikraustė staty- 
bininkai. Kaip ir daugumos Sandanso aikštės pastatų, namo 
išorė, siekiant išlaikyti senovinę autentiką, buvo palikta kaip 
buvusi, o viduje viskas perstatyta nuo pat pamatų pagal nau- 
jausią statybų inžinerijos žodį - reikia tikėtis, neužmirštant 
ir dažnai čia pasisvečiuojančių tornadų - ir pritaikyta šiuolai- 
kinio gyvenimo patogumams. 

Jau patys apartamentai kainavo nemenką sumelę, o dar 
teko pakloti du milijonus už interjero, nusižiūrėto „Architek- 
tūros pulso“ žurnale, kopiją. Bet tik trys darbeliai - ir viskas 
atsipirko. 

Viduje po viso šventinio šurmulio jį pasitiko palaiminga 
tyla ir ramybė. Paslėptų šviestuvų šviesos didžiuliais ratilais 
atsispindėjo ant blizgančio kaip veidrodis parketo, paskiro- 
mis salelėmis baltuojant keletui avies vilnos kilimų. Kur pa- 
žvelgsi, viskas buvo lygu ir glotnu - lakuotas medis, plyte- 
lės ir plienas. Raudonmedžio baldai, beveik visi įmontuoti. 
Kiti - apmušti oda arba kailiais. 

Pagrindinis svetainės akcentas buvo didelis stiklinis rezer- 
vuaras - dviejų metrų pločio ir ilgio, metro aukščio, - stovin- 
tis ant neaukšto marmurinio pjedestalo. Tai buvo vienintelis 
nukrypimas nuo to žurnalinio interjero. Verčiau reikėtų sa- 
kyti - papildymas. Čia jo geriausių draugų būstas. 

Prietaisai palaiko pastovią temperatūrą ir oro drėgnumą. 
Kad neišgalabytų vienas kito, reikėjo pasirūpinti, kad visada 
turėtų į valias maisto. Dabar čia jų iš viso bėgioja penki. 

Vardų jiems nebuvo davęs - tai kvaila, o jis, Lozada, tikrai 
ne kvailys. Tačiau šiaip juos skyrė ir retkarčiais mėgdavo išsi- 
traukęs pasižaisti. 

Tą Centruroides porelę pats kontrabanda atsigabeno iš 
Meksikos. Dabar pas jį jau kokie metai. Seniausia auginti- 

nė - Arizonoje karaliaujančios rūšies patelė. Tai ne koks nors 
retas egzempliorius, tačiau tikra jo numylėtinė. Praėjusiais 
metais atsivedė trisdešimt vieną mažylį ir juos visus, vos tik 
nusiropštė nuo mamytės nugaros, pasiruošę leistis į platųjį 
pasaulį, nugalabijo. Dar du rezervuaro gyventojai jau buvo 
kur kas retesni ir pavojingesni. Žinant, per kokius vargus 
gauti ir kiek už juos suplota, kažin ar galima likti abejingam. 

Žavesnių skorpionų nebūtum radęs visame pasaulyje. 

Jis stabtelėjęs prie rezervuaro juos kiek pašnekino, bet į 
rankas neėmė. Patikrino atsakiklį, ar kas nepaliko pranešimo 
dėl galimo užsakymo. Tuščia. Svetainėje išsitraukęs iš bariuko 
dar įsipylė šlakelį tekilos ir su stiklu rankoje patraukė prie sti- 
klinės sienos, pro kurią vėrėsi nuostabi upės, kurios vardu pa- 
vadintas namas, ir aplink stūksančių dangoraižių panorama. 

Pašiepiamai kilstelėjo stiklą Taranto apygardos teismo 
rūmų garbei. Tada, atsigręžęs į kitą pusę, jau rimtai tuo pat 
mostu pasveikino anapus geležinkelio dunksantį sandėlį. 

Ten dabar buvo įsikūręs namelių ant ratų ir mikroauto- 
busų tiuningo salonas. Tačiau prieš ketvirtį amžiaus tas ap- 
rūdijusiais skardos lakštais dengtas angaras buvo pirmosios 
Lozados žmogžudystės liudytojas. 

Su Tomiu Salivanu jiedu buvo draugeliai. Nieko prieš jį 
tikrai neturėjo. Niekada nebuvo netgi apsižodžiavę. Tomis 
tiesiog pasipainiojo po ranka. Buvo pašėlusiai karšta vasara. 
Nenumanydami, kuo čia užsiėmus, tąsyk jie įlindo į sandėlį. 
Galima sakyti, kad Tomis ir žuvo tiesiog per nuobodulį. 

Jam kaip tik žingsniuojant priešais, Lozadai galvoje staiga 
šmėkštelėjo mintis, kaip lengvai dabar galėtų sugriebti drau- 
gą už kaklo ir perrėžti peiliu miego arteriją. 

Padarė tai tiesiog norėdamas įsitikinti, ar neklysta. Pasi- 
rodo, ne. 

Gerai, kad puolė iš užpakalio, nes kraujas ėmė švirkšti fon- 
tanu, ir jis vos spėjo išsilenkti. Tačiau šiaip nužudyti Tomį 
pasirodė vieni niekai. Kaip ir sumėtyti pėdsakus. Jis papras- 

čiausiai nudrožė tiesiai į draugo namus ir paklausė mamos, 
ar Tomis namie. Šioji atsakė, kad ne, pakvietė užeiti ir pa- 
laukti, - greitai turįs grįžti. 

Taigi jis sau ramiai pasėdėjo Tomio kambaryje pasileidęs 
muziką, iš anksto su pasigardžiavimu laukdamas akimirkos, 
kai paaiškėjus tiesai namuose nuskardės klyksmas. 

Malonius Lozados atsiminimus staiga nutraukė pasigirdęs 
beldimas į duris. Iš įpratimo žengė prie jų budriai, delne dėl 
viso pikto gniauždamas spyruoklinį peilį. Žvilgtelėjęs pro 
akutę ir išvydęs pažįstamą namo patarnautojos veidą, nuėmė 
grandinėlę ir atidarė duris. 

— Pas jus aptvarkyti, pone Lozada? 

Tai buvo tarsi viešbutis ištisus metus: namo gyventojų 
paslaugoms - automobilių aikštelės budėtojas, durininkas ir 
dukart per dieną pasirodanti kambarinė. Jis mostelėjo užei- 
ti. Ji patraukė į miegamąjį ir ėmė kloti lovą. Tuo tarpu Loza- 
da šliūkštelėjo sau dar tekilos, pasidėjęs peilį po ranka ant 
stalelio, įsitaisė krėsle prie lango ir pradėjo skaitinėti filmų 
reklamas kitoje gatvės pusėje. Nė vieno girdėto pavadinimo. 

Mintimis nuklydo prie šios dienos pašnekesio su Rene 
Niuton ir nusišypsojo prisiminęs nevykusį jos bandymą apsi- 
mesti nesupratus, apie ką jis čia kalba. Ji tikrai žavi. 

Tarpduryje vėl pasirodė kambarinė. 

— Gal užtraukti užuolaidas? 

— Ne, ačiū. Nepamiršai man palikti saldainių ant pa- 
galvės? 

— Padėjau du. Tavo mėgstamus. 

— Ačiū, Sele. 

Ji nusišypsojusi ėmė sagstytis palaidinę. Jie niekad nesi- 
leisdavo į pašalines kalbas. Net nežinotų jos vardo, jei pati 
nebūtų pasisakiusi. Vis kartodavo kambarine įsidarbinusi 
laikinai, kol gaus darbą kokiame striptizo bare. 

Gal jos krūtinė ir nieko, bet užpakalis... Platus kaip daržinė. 

Jai lėtai žaidžiant palaidinės sagomis, jis mestelėjo: 


Spąstai + 81 


— Gal tiek to, - ir parsiklupdė ją priešais. 

— Viliotinio nenori? Tiek repetavau priešais veidrodį. Ne- 
blogai išeina, bent jau man taip atrodo. 

Jis netardamas nė žodžio atsisegė diržą ir nusimovė kel- 
nes. Ji, kiek nusivylusi, kad niekas nepageidauja išvysti jos 
pasirodymo, ėmėsi savo darbo. Iki galo atsisagstė palaidinę, 
paglostė pirštų galiukais jam ant krūtinės šviečiančią tatui- 
ruotę - žydras aštrus durklas, persmeigęs spenelį. Aplink 
margavo ištatuiruoti kraujo lašai. 

— Tai mane tiesiog užveda. 

Ji liežuviu vikriai lyžtelėjo durklo smaigalį. 

Pasidarė tą tatuiruotę būdamas šešiolikos. Meistras tada 
dar pasiūlė į spenelį įsiverti ir auskarą. 

— Tu tik pagalvok - durklas ir auskaras spenelyje. Būtų 
jėga. 

Puikiai prisiminė, kaip išvirto iš siaubo to vyrioko veizolai, 
kai čiupęs jį už kaklo išrovė iš kėdės. 

— Aš tau ką, panašus į pederastą? 

Tas tik sušvokštė: 

— Ne ne, ką tu. Aš ne tai turėjau galvoje. 

Lozada iš lėto atleido gniaužtus. 

— Tai neplak liežuviu, o tik gerai ištatuiruok tuos kraujo la- 
šus, arba aš tave tuoj atlaisvinsiu nuo visų darbų. 

Gosli Selės burna jau buvo pasiekusi jo šakumą. 

— Prezervatyvą, - tarė jis. 

— Man tai nereikia. 

— Man reikia. 

Jis akylai saugojosi nepalikti jokių DNR pėdsakų. Nukar- 
pyti nagai būdavo nuleidžiami į tualetą. Kiekvieną dieną 
kruopščiai nusiskusdavo visą kūną - išskyrus antakius. Iš tos 
tuštybės. Be to, be antakių nebūtų toks matomas ir randas, 
kurį nešiojo išdidžiai kaip medalį. 

Laimė, jo kiaušas buvo kaip iš anatomijos atlaso - apvalus 
ir lygus, o dėl savo alyvuogių spalvos odos taip jis atrodė net 

dar patraukliau. Kasdien išsisiurbdavo lovą, kad neliktų nė 
menkiausios odos atplaišėlės. Pirštų pagalvėles buvo išside- 
ginęs dar neatmenamais laikais. 

Jau per istoriją su Tomiu turėjo progą įsitikinti, kad dau- 
giausia rūpesčių kelia aukos kraujas. Jis vis nuogąstaudavo, 
kad kas nors paprašys jo parodyti savo lenktinį peilį ir, nors ir 
kaip stropiai nuplovė, aptiks kraujo pėdsakų. Tačiau niekam 
nė nešovė mintis jo įtarti, ir galiausiai jis atsikratė peilio, bet 
nuo to laiko žmogžudystės įrankio nesitampydavo, visada 
palikdavo prie aukos. Pasinaudodavo tuo, kas pakliūdavo po 
ranka, - įprastais, kasdieniais daiktais, kad niekas negalėtų 
atsekti, kur ir kieno jie įsigyti. Kartais apskritai apsieidavo 
be jokio ginklo. 

Kaip ir visi piliečiai, jis buvo apsidraudęs. Sąžiningai mo- 
kėjo visus mokesčius nuo pajamų, gaunamų iš televizorių 
taisyklos. Jai vadovauti buvo patikėjęs tokiam senam girtuo- 
kliui, kurio niekas nebuvo matęs blaivo. Taisykla veikė lūšny- 
ne, ir niekas nesivargindavo taisyti sugedusio televizoriaus: 
paprasčiausiai traukdavo į turtingesnį kvartalą ir susikombi- 
nuodavo naują. Šiaip ar taip, tai buvo legali veikla, nors nepa- 
sakytum, kad pelninga. 

Tikrosios jo pajamos nukrisdavo tarsi iš oro, praslysdamos 
pro mokesčių inspektorių ir finansinių nusikaltimų tyrimo 
tarnybos pareigūnų akis. 

Selė savo stambiais dantimis praplėšė prezervatyvo pakelį. 

— Tu turbūt turtingas kaip arabų sultonas. Tokie liuksusi- 
niai apartamentai. Naujas „Mersedesas“. 

Nėra kalbos - buvo gera tiek turėti. Dabar, po tų aštuonių 
mėnesių, kai kamavosi Taranto apygardos kalėjime laukda- 
mas teismo, gal dar labiau nei bet kada. Tai išmokė jį vertinti 
gero gyvenimo teikiamus malonumus. 

Žinoma, per tuos mėnesius neteko daug galimų įplaukų. 
Bet jis nesuko sau dėl to galvos. Už tą darbelį su bankininku 
jau gerokai atsigriebė. 

Jo pinigai buvo iškaišioti po visą pasaulį, po šalių, žinomų 
tik iš pavadinimo, investicinius fondus. Taigi bet kada pano- 
rėjęs galėtų viską mesti ir gyventi sau pasišvilpaudamas. 

Tačiau tokia mintis jam niekada nebuvo net atėjusi į galvą. 
Pinigų galėtų užsikalti ir kitaip, bet vertėsi tuo, kuo vertėsi, 
nes mokėjo ir mėgo savo darbą. Net ne mėgo, o jausdavosi 
tiesiog kaip žuvis vandenyje. 

— Tie skorpionai tai baisūs, bet šiaip pas tave labai gražu. 
Čia tiek visokiausių nuostabių dalykėlių. Tas užklotas juk ti- 
kra audinė, ką? 

Užsičiauptų ir dirbtų nepliauškusi žabtais. 

— Ar tavęs tikrai verčiau pasisaugoti, kaip kalbama? 

Jis sugriebė ją už juodų dažytų plaukų ir atlošė galvą į viršų. 

— Kokie žmonės? 

— Ai! Skauda. 

Jis apsuko plaukus apie ranką, pešdamas dar smarkiau. 

— Kokie dar žmonės? 

— Merginos, kur kartu čia dirbam. Paprasčiausiai kalbėjo- 
mės, kažkas paminėjo tave. 

Jis įbedė žvilgsnį jai į akis - jose nebuvo matyti jokio gu- 
dravimo. Ji per kvaila būti policijos šnipe. 

— Manes tegu saugosi tie, kurie nemoka prikąsti liežuvio. 

Jis paleido merginos plaukus. 

— Jėzau, ko čia užsiplieskei. Pašnekėjom tarp mergaičių ir 
tiek. Juk ir aš noriu kuo nors pasigirti, - žvelgdama į jį Selė 
išsišiepė. 

Tikra karvė. Buka kaip bato aulas. Rankos niežtėte niežtė- 
jo ją pamokyti. Bet jis tik vėl įmurkdė ją veidu sau į klyną. 

— Pirmyn, nusibodo laukti. 

Terliojasi čia su ja, nes ji vietoj, po ranka. Šiaip galėtų pri- 
simedžioti tų moterų iki valios. Paprastai ilgai nesilaužo. Net 
ir su dailiomis kaip lėlytės po atitinkamo skaičiaus švelnių 
žodelių ir penkiasdešimtinės gali daryti ką nori. 

Tačiau tos, lengvai prieinamos, jo dabar kažkaip jau ne- 
traukė. Staiga panoro tokios, kokios niekada neturėjo. 

Mokyklos laikais jis buvo tikras neklaužada, nuolat trinda- 
vosi su visokiomis šutvėmis. Vis prisivirdavo košės ir turėda- 
vo reikalų tiek su mokytojais, tiek su policija. O tėvai žvelgė 
į tai pro pirštus. Žinoma, paaimanuodavo, kad sūnus užaugo 
toks prastas, bet dėl to nė piršto nepajudino. 

Jo mažasis broliukas į šį pasaulį atėjo turėdamas įgimtą 
negalią, ir nuo tos dienos, kai parsigabeno iš ligoninės namo, 
tėvai šokinėjo tik apie jį. Vyresnėlis apskritai jiems tapo tuš- 
čia vieta. Tarsi gražutėliam, sveikam, ne pagal metus išsivys- 
čiusiam sūnui jau nereikėtų jokio dėmesio. 

Būdamas kokių ketverių jis pradėjo jausti nuoskaudą, kad 
tėvai nekreipia į jį dėmesio, ir negali jiems atleisti iki šiol, kad 
jaunėlis šeimoje buvo mylimas labiau nei jis. Tada įsitikino, 
kad tik kokiomis nors išdaigomis dar gali bent kiek atkreipti 
į save mamytės ir tėvelio dėmesį, todėl tiesiog nėrėsi iš kailio 
jas krėsdamas nuo ryto iki vakaro. Taip nuo mažų dienų to- 
bulėdamas, pamažiukais pamažiukais paauglystėje ir priėjo 
iki žmogžudystės. 

Vidurinėje dailesnės mergaitės į tokius kaip jis nė nežiūrė- 
davo. Jis pats nevartojo kvaišalų, bet vogdavo juos iš gatvės 
prekiautojų ir pardavinėdavo. Penktadienį visi eidavo į fut- 
bolą, ojį labiau traukė nelegalios gaidžių peštynės. Nors buvo 
nuaugęs kaip tikras atletas, nesportavo: koks čia įdomumas, 
kai esi supančiotas aibės taisyklių? Visas smagumas dingsta. 
Be to, nebūtų galėjęs prisiversti paklusti kokio asilo su švil- 
puku, atseit trenerio, komandoms. 

Mokyklos gražuolės burkuodavo su vaikinais, išdidžiai ne- 
šiojančiais mokyklos komandos uniformą ir galvojančiais to- 
liau stoti - kaip brangieji merginų tėveliai - į Teksaso ar Pie- 
tų metodistų universitetą studijuoti to paties - verslo, teisės 
arba medicinos. Lėlytės visada rinkdavosi tik važinėjančius į 
golfo klubą nuosavu BMW. 

Dailios, šaunios, teigiamos merginos, mokinių tarybos 
pirmininkės, skautės ir panašiai, - veikiausiai bijodamos su- 
tepti savo reputaciją, - tiesiog sukdavo nuo jo žvilgsnį. 

Nors nesusilaikydavo vogčiomis nešaudžiusios akimis. Ko 
jau ko, o išvaizdos iš jo neatimsi. Be to, jame visada slypėjo 
kažkoks laukinis pradas, o tai moteris traukia. Tačiau kar- 
tu jas ir gąsdino. Kai tik imdavo kurią ryti akimis, ši iškart 
sprukdavo į šalį. Gražuolytės neprisileisdavo jo artyn. 

Tokios kaip Renė Niuton. 

Ji tikrai klasiška, verta visų tų mokyklos gražuolių kartu 
sudėjus. Per teismą jis tiesiog nekantraudavo vedamas į salę, 
kad pagaliau vėl galėtų ją išvysti. Spėliodavo, kuo ji vilkės 
ir kaip bus susišukavusi. Porą kartų pajuto lengvą - turbūt 
jos - gėlių kvepalų dvelksmą, nors per tokį atstumą negalėjo 
būti visiškai tikras. 

Galutinai įsitikino neklydęs tik jos namuose. Ten oras tie- 
siog buvo tirštas nuo įvairiausių aromatų. Prisiminęs tą po 
visus namus pasklidusį kvepalų šleifą, jis net suvirpėjo iš ma- 
lonumo. 

Pamaniusi, kad tai signalas jai, Selė įniko darbuotis dar 
spėriau. Jis užsimerkė ir pabandė įsivaizduoti, kad jį dabar 
myluoja ne jos, o Renės Niuton lūpos. 

Po visko jis iš karto liepė merginai išeiti. 

— Tai gal dar... 

— Eik. 

Jam buvo šleikštu net žiūrėti į jos nukarusias krūtis. Tikra 
kiaulė. Kekšė, daugiau nieko. 

Tarsi patvirtindama jo mintis, mergina nuslydo rankomis 
sau nuo krūtinės prie klubų, visa rangydamasi mintyse ai- 
dinčios muzikos ritmu. 

— Gražesnio už tave nesu mačiusi. Net ir šitas labai gra- 
žus, - ji ištiesusi ranką palietė dar neužgijusį randą, kertantį 
kairį antakį. - Iš kur jis? 

— Dovanėlė atminimui. 

Ji išvertė akis nieko nesuprasdama. Paskui tik gūžtelėjo. 

— Kaip nori, gali nesakyti. Vis tiek labai seksualu. 

Ji palinko į priekį. Sumojes, kad mergina ketina pabučiuo- 
ti randą, jis bloškė ją į šalį. 

— Eik lauk. 

— Piktas kaip šeškas. 

Dar nespėjusią atsikelti nuo žemės sugriebė už veido ir su- 
spaudė it replėmis. Merginos lūpos net išsivertė. 

— Jei dar kam nors - bet kam - apie mane prasižiosi, iška- 
siu tave iš po žemių ir išplėšiu liežuvį. Supratai? 

Selės akys išsiplėtė iš išgąsčio. Ji linktelėjo. Lozada atleido 
gniaužtus. Nors ir tokia drūtgalė, mergina tiesiog garuote iš- 
garavo. Gal vis dėlto kada nors šoks striptizą. 

Jai dingus už durų, mintyse jis dar kartą prasuko pokalbį 
su Rene, taip įsigyvendamas į kiekvieną jos intonaciją, kad 
galiausiai net ėmė rodytis, jog jos balsas iš tikrųjų skamba 
ausyse. 

Ji iš karto atpažino, kas skambina. Dar bandė apsimetinė- 
ti. Liepė daugiau neskambinti. Bet toks jau moters vaidmuo, 
ji turi taip sakyti. Suprantama, kad tokia gera mergaitė žvel- 
gia įjį, blogą berniuką, nedrąsiai. Taip ir turi būti. 

Jis turėjo aibę moterų, bet jo patirtis buvo ribota ta pras- 
me, kad tai visada būdavo tik kūniškos sueitys, nuogas sek- 
sas. Jam tai buvo gerokai įgrisę. Vargsti, kabini jas, vežiesi 
namo, paskui neatstoja, bando įsikabinti į tave. Nieko nėra 
bjauriau už tas scenas. 

O su prostitutėmis vėl kiti nemalonumai. Susitikinėti su 
jomis viešbučių, kad ir pačių prabangiausių, kambariuose - 
vis dėlto žemina. Be to, neišvengsi minties, kad tai sandoris, 
tad prostitutė savaime jaučiasi esanti padėties šeimininkė. 
Vieną tokią, per daug įsijautusią į vaidmenį, teko pamokyti, 
o šiaip paprastai pačios susiprasdavo. 

Be to, prostitutėmis negali visiškai pasikliauti. Nežinai, 
kuri iš jų gali dirbti policijai ir paspęsti jam spąstus. 

Atėjo laikas šalia turėti savęs vertą moterį. Iki visiškos lai- 
mės jam dabar trūksta tik šito. Su gražuole prie šono jau ti- 
krai visiems nušluostytų nosį. 

Ir štai ji pasirodė horizonte. Renė Niuton. 

Jis irgi garantuotai bus kritęs jai į akį, antraip argi būtų 
taip karštai stojusi jo ginti? Labai norint jau seniai buvo gali- 
ma patenkinti abipusį potroškį be visų tų nesąmonių. Galėtų 
ją pasiguldyti bet kada, ir net jei dar bandytų dėl vaizdo lau- 
žytis, galiausiai vis tiek atsiduotų. Patvarkytų kaip reikiant 
porą kartų, ir ji taip pat galutinai įsitikintų, kad jie skirti vie- 
nas kitam. 

Tačiau šįkart jis nutarė veikti švelniai. Ji ne tokia kaip 
kitos, taigi su ja reikia elgtis kitaip. Reikia pademonstruoti 
tikrą tokios ledi vertą džentelmeniškumą. Todėl dar net nesi- 
baigus teismui jis ėmėsi aiškintis, kas toji nuostabi būtybė ir 
ar ji turi kokių nedraugų. Tas šeškas advokatas būtų pardavęs 
informaciją apie bet ką - net apie savo motiną. 

Žinoma, to daktaro nužudymas —- ne kažin kas. Smul- 
kmena. Todėl prieš skambindamas Renei jis nutarė, kad rei- 
kėtų dar kokio nors meilės ženklo. Ką rasi geriau už rožes. 
Romantika. 

Lozada baigė siurbčioti tekilą. Prisimindamas Renės pa- 
stangas nuo jo atsiriboti, pusbalsiu nusijuokė. Tiesą sakant, 
net džiaugėsi, kad ji nepasidavė tuojau pat. Būtų neįdomu, 
per lengva. Jos išdidi laikysena tik dar labiau kaitino kraują. 
Aišku, iki tam tikro laipsnio. 

Anksčiau ar vėliau ir ji gaus įsitikinti, kad ko Lozada siekia, 


tą pasiekia. 


soptintas skyrius 


Vikas prisiartino prie staliuko, už kurio pusryčiavo Lozada. 

— Būk pasveikintas, Šūdada. Velnias, ta tavo plikė taip ir 
spigina į akis. 

Lozados šakutė sustingo ore. Vos gniauždamas pyktį, jis 
lėtai pakėlė akis. Jei ir buvo nustebęs, to neparodė, tik sužai- 
bavo į Viką akimis. 

— Nagi, nagi. Ką mes matome. 

— Jau savaitė esu čia, - linksmai tarė Vikas. 

— Nejau Fortvorto policijos komisariatui taip riesta, kad 
ėmė šauktis visų savo atmatų? 

— Neatspėjai. Aš poilsiauju. 

Vikas atitraukė kėdę, apsuko ir įsitaisė apžargomis. Gal 
kai kurie lankytojai ir pasibaisės tokiomis manieromis, bet 
su Lozada reikia žaisti kietai. Ėmes trūkčioti skruostas tik 
dar kartą tai patvirtino. 

— O, tie blynai atrodo viliojamai. 

Vikas padažė pirštą į klevų sirupą Lozados lėkštėje ir pa- 
ragavo. 

— Mhm. Skanumėlis. 

— Kaip tu mane radai? 

— Paprasčiausiai atsekiau paskui tavo smarvę. 

Iš tiesų ši viešbučio kavinė policijai buvo žinoma kaip vie- 
ta, kur Lozada paprastai pusryčiauja. Tas šunsnukis mėgo 

gerą gyvenimą. Jis tiesiog tyčiojosi iš savo gaudytojų, visa 
gyvenimo prabanga ir spindesiu tarsi juokdamasis jiems tie- 
siai į akis. 

— Ko nors pageidaujate, pone? 

Vikas atsigręžė į padavėją. 

— Tik paplepėti, - atsiliepė nusivoždamas skrybėlę ir pri- 
spausdamas prie krūtinės. - Persimesti pora žodelių su senu 
pažįstamu Rikiu Rojumi. 

Lozada tiesiog nekentė savo vardų ir nemėgo, kai kas į jį 
taip kreipdavosi, todėl Vikas niekada nepraleisdavo progos. 

— Jūs pažįstami? 

Jis perskaitė padavėjos vardą ant kortelės, prisegtos prie 
palaidinės. 

- Šele, - tarp kitko, gražus vardas, - susipažink su Rikiu 
Rojumi. Riki Rojau, čia Šelė. 

Ji išraudo kaip burokas. 

- Jis nuolatinis lankytojas, žinau jo vardą. 

Vikas šnibžtelėjo, neva kad Lozada negirdėtų: 

— Ar negaili arbatpinigių? 

— Ne, pone, tikrai negaili. 

- Šaunumėlis. Aš priblokštas. Matai, šiaip nepasakytum, 
kad Rikis Rojus turi daug teigiamų bruožų. 

Vikas pakreipė galvą tarsi mąstydamas. 

— Tiesą sakant, jokio kito neprisimenu. 

Padavėja nustebusi nužvelgė juos ir galiausiai vėl paklausė 
Viko: 

— Gal norėtumėt kavos? 

— Kad ačiū, Šele, tikrai ne. Jei ką, iš karto paprašysiu. 

Jis linksmai pamerkė jai akį. 

Ji vėl išraudo ir spruko į šalį. Vikas vėl atsigręžė į Lozadą 
ir tarė: 

— Tai kuo baigėme? A, kad senokai nesimatėme. Dovanok, 
kad nedalyvavau tavo teisme. Girdėjau, jūs su advokatu ten 
parodėte tikrą cirką. 

— Tai buvo tik laiko gaišimas. 

— Na, tu teisus. Tikrai. Kam tas terliojimasis su tokia šūdo 
bačka kaip tu. Aš tai iš karto išrašyčiau porcijėlę nuodų - 
ir atia. 

— Tada gerai, kad niekad nepateksiu į tavo rankas. 

— Na, ką gali žinoti, Riki Rojau. Gal ta diena jau ne už kalnų. 
mė. Galiausiai Vikas mestelėjo: 

— Dailus kostiumas. 

— Ačiu. 

Lozada apmetė akimis aptrintus Viko džinsus, kaubojiš- 
kus batus ir ant stalo pūpsančią skrybėlę. 

— Galėčiau duoti siuvėjo adresą. 

Vikas nusikvatojo. 

— Ką tu, neišsimokėsiu. Iš karto matyti, kad čia karališki 
šilkai. Verslas aiškiai klesti. 

Jis palinko į priekį ir šnibžtelėjo: 

— Ar dar ką nors nugnybai po to bankininko? Įdomu, kas 
buvo užsakovas. Gal jo uošvis? Girdėjau, sutarė kaip šuo su 
kate. Tarp kitko - kuo ten darbavaisi? Laidu? Gitaros styga? 
Valu? Kodėl apleidai savo senąjį gerąjį peilį? 

— Mano pusryčiai aušta. 

— Ai, atsiprašau. Užsisėdėjau. Tiesiog eidamas pro šalį už- 
sukau pasilabinti ir pranešti, kad aš vėl čia. 

Vikas pakilo, paėmė skrybėlę. Atsukęs pastatė į vietą kėdę, 
pasilenkė per stalą prie pat Lozados ausies ir tarė: 

— Ir kad išrėšiu savo brolio vardą tau ant nugaros. Nepai- 
sydamas nieko. 


— Man tai neatrodo toks jau gudrus ėjimas, Vikai. 

— Na, truputį pasismaginau ir tiek. 

— Tiesą sakant, manau, kad tai buvo kvaila. 

Vikas bus prašovęs pro šalį - išgirdęs žinią apie susitikimą 
su Lozada, Orenas visiškai neapsidžiaugė. Tik susiraukė. 

— O kodėl taip jau kvaila? 

— Dabar žinos, kad jį sekam. 

— Tikrai, jam tai bus kaip perkūnas iš giedro dangaus, — 
sarkastiškai mestelėjo Vikas. - Jis ir taip žino, kad PK seka 
kiekvieną jo žingsnį. 

Vikas ir taip buvo ganėtinai suirzęs, o čia Orenas su tais 
savo priekaištais. Jis pašoko nuo kėdės ir ėmė žingsniuoti 
pirmyn atgal po kambarį, plekščiodamas guminę apyrankę. 

— Tam šliužui būtų nė motais, jei jį dieną naktį vaikytųsi 
ir ištisas pulkas detektyvų. Jis sau ramiai mausto teisėsau- 
gą jau metų metus. Tegu žino, kad kraujas nenubėgs nuo jo 
kaip nuo žąsies vanduo ir kad aš dabar nesiliausiu mynęs jam 
ant kulnų. 

— Suprantu, kaip turi jaustis, Vikai. 

— Abejoju. 

Orenas paraudo iš pykčio kaip vėžys, bet į kivirčą nesivėlė. 

— Juk negalima duoti valios jausmams, Vikai. Nei Lozada, 
nei Renė Niuton neturi suuosti, kad mes sukiojamės aplink. 
Jei jie abu prikišę nagus prie Houvelo nužudymo... 

- Ji galėjo būti prikišusi nagus. Bet nėra. 

— Aha. Iš kur žinai? 

Vikas stabtelėjo ir dūrė pirštu į jos namą. 

— Mes nenuleidžiame nuo jos akių štai jau ištisa savaitė. 
Ir ką? Darbas - namai, darbas - namai. Niekur neišeina. Ne- 
simato, kad ir pas ją kas lankytųsi. Visas jos pažįstamų ra- 
tas - bendradarbiai ir pacientai. Ji kaip robotas: dirba, kol 
turi jėgų, grįžta namo, pasikrauna energijos - ir vėl į darbą. 

Viršutiniame negyvenamo namo aukšte buvo nemaloniai 
tvanku. Elektra veikė, bet prieštvaninis kondicionierius buvo 
bejėgis prieš pragarišką vidudienio šutrą. 

Tos pačios keturios kambario sienos, tarp kurių kiurksojo 
diena dienon, Viką jau buvo pradėjusios slėgti. Ką jau kalbėti 
apie varantį iš proto smulkmenišką taisyklių laikymąsi, kurio 
reikalavo Orenas. Tyrimas ištįso iki begalybės ir virto tikrų 
tikriausia kankyne. 

— Jei dar neužtikome kartu, tai nereiškia, kad jų niekas ne- 
sieja, - tarė Orenas. - Jie ne tokie kvaili, kad tai demonstruo- 
tų. Ir ko jiems po visko skambinėtis? 

Vikas, ūmai susimąstęs, atsilošė kėdėje. Po paraliais, juk 
Oreno teisybė. Juk iki žmogžudystės policija jos nesekė. 
Skambtelėjai kam reikia - ir ramu. 

— Ar patikrinote jos pokalbių išklotines? 

— Ten tik žinomi numeriai. Bet negi manai, kad planuojant 
žmogžudystę jai būtų užtekę kvailumo skambinti iš namų? 

Orenas įsitaisė kėdėje priešais Viką. 

— Na, pakaks tų spėlionių. Ko toks sumuręs? 

Vikas persibraukė plaukus, paskui nuleido rankas ir mes- 
telėjo: 

— Nežinau. Nieko. 

Orenas pažvelgė į jį taip, tarsi sakytų: „Baik, juk aš tave 
pažįstu.“ 

— Na, jaučiuosi kaip koks iškrypėlis: dienų dienas slapčio- 
mis pro langą spoksau į tą moterį. 

— Anksčiau lyg nebūdavai toks jautruolis? 

— Gal atpratau. 

— Gali būti. Matyt, pasiilgai savo pakrantės? Sūraus oro? 
Ar ne? 

— Veikiausiai. 

— Hm. Tačiau turbūt yra ir dar kas nors - tu visas įkaitęs 
kaip virdulys. Pavargęs, susierzinęs. Kas yra? Dėl Lozados? 

— Na, pakaktų jau ir to. 

— Bet?.. 

Vikas, kiek pasulpęs žandą, tarė: 

— Tai dėl to ožio Tigpeno. 

Orenas nusijuokė: 

— Ojis apie tave taip gražiai šneka. 

— Įsivaizduoju. 


— Na, nemeluosiu, jis tave irgi laiko asilu. 

— Aš bent jau nesmirdžiu. Visas namas trenkia tais pra- 
keiktais sumuštiniais su svogūnais. Jo net visa sėdynė su- 
mirkusi prakaitu. 

Orenas pasileido kvatotis visa burna: 

— Eik tu? 

— Aha. Nepastebėjai - kai pakyla, kelnės užpakalyje būna 
šlapios nuo prakaito? Mane vimdo vos pažiūrėjus. 

Jis vėl pašoko nuo kėdės kaip išmestas spyruoklės ir trimis 
žingsniais perlėkes kambarį ėmė plėšyti nuo sienos Tigpeno 
parodėlės nuotraukas. Suglamžęs vieną po kitos svaidė ant 
grindų. 

— Neįsivaizduoju, kaip galima būti tokiam nebrendylai! 
Niekuo nesiskiria nuo spuoguoto paauglio. Bukas kaip bato 
aulas, tikras... 

Orenas, mąsliai suraukęs kaktą, žvelgė į siautėjantį bičiulį. 

— Velniava, - galiausiai sumurmėjo Vikas, grįžo, paniuręs 
vėl klestelėjo į kėdę ir įsmeigė žvilgsnį į Renės namą. 

Prieš valandžiukę ji buvo išbėgusi pasportuoti. Kai jie išvy- 
do ją leidžiantis šaligatviu ristele, Orenas nubildėjo laiptais ir 
įgriuvęs į mašiną ėmė šliaužti jai iš paskos. 

Nubėgusi aštuonis kilometrus ji grįžo gaudydama orą, 
marškinėliai buvo šlapi nuo prakaito - nors gręžk. Pasak 
Oreno, ji bėgo visą laiką. 

— Mergina geros formos, - reziumavo jis. 

Po to ji nekišo nosies į lauką. Dėl blizgančio saulėje stiklo 
vargiai galėjai ką įžiūrėti namo viduje, išskyrus retkarčiais 
šmėkštelintį jos siluetą. O sutemus ji visada aklinai suskleis- 
davo žaliuzes. 

Vikas atsiduso. 

— Na gerai, gal man ir nereikėjo rodytis Lozadai. Tik nema- 
nau, kad jį tai būtų privertę labai sunerimti - jis puikiausiai 
žino, kad vieną dieną mūsų keliai dar susikirs. Galvą guldau. 

Kiek patylėjęs Orenas atsiliepė: 

— Man atrodo, kad Houvelas - jo rankų darbas. 

— Man irgi. 

Vos atvykes Vikas iš karto peržvelgė bylą. Kriminalistai 
padirbėjo iš peties, bet nusikaltimo vieta buvo švarutėlė kaip 
operacinė. Nebuvo aptikta nė menkiausios žymės, kuri leistų 
apieškoti Lozados apartamentus arba automobilį. Kita vertus, 
ten jie garantuotai nebūtų nieko pešę. Taip buvo jau ne kartą. 

— Sumautas vaiduoklis, - tarė Vikas. - Kad šitaip tu man — 
nė pėdsako. Ničnieko. 

— Mes vis tiek prispausim jam uodegą, Vikai. 

Vikas ryžtingai linktelėjo. 

— Tačiau pagal visas taisykles. 

Vikas įsmeigė žvilgsnį į Oreną. 

— Na, pirmyn, klok. 

— Ką? 

— Netylėk, žinau, ką tu manai. 

— Jau pradėjai skaityti kitų mintis, ar ne? 

— Tu manai, kad jei būčiau laikęsis taisyklių, jau prieš tre- 
jus metus būtume jį pričiupę. Už Džo. 

Tai nenuginčijamas faktas, bet Orenas buvo pernelyg geras 
bičiulis, kad drėbtų dabar tai į akis. Jis tik liūdnai šyptelėjo. 

— Geras vyras buvo. Gaila. 

— Aha. 

Vikas įsirėmė alkūnėmis į kelius ir užsidengė rankomis 
veidą. 

— Labai gaila. 

— Prisimeni - buvai ką tik iškeptas policininkas. Neapsi- 
plunksnavęs viščiukas. Mes su Džo tada sekėme tuos pogrin- 
dinius lošimo namus prie Džeksboro autostrados. O naktis 
kaip tik buvo šalta nors pasiusk, sustirome abu į ožio ragą. Tu 
tada nutarei, kaip naujokas, pamaloninti mus pica. 

Vikas pratęsė: 

— Atrūkau policijos automobiliu ir, žinoma, išdaviau, kad 
jūs ten. Džo tada nežinojo, ar iš pasiutimo iškaršti man kailį 


ar iš pradžių sukirsti picą, kol ji neataušo. 

Jis tik karčiai palingavo galvą. 

— Taip ir neleidote man išpirkti kaltės... 

Džo su Orenu policijos akademijoje mokėsi viename kur- 
se, o baigę netrukus buvo paskirti partneriais. Jiedu dalino- 
si ir džiaugsmą, ir liūdesį - Džo buvo šalia, kai Orenui gimė 
dukterys; budėjo kartu nerimo kupinomis valandomis lau- 
kiant atsakymo, ar Greisės krūtyje susiformavusi cista nėra 
piktybinė. Skrido kartu per visą šalį į jo motinos laidotuves. 
Ir Orenas verkė vienu balsu su Džo, kai šį paliko sužadėtinė. 

Jiedu vienas kitu visiškai, be išlygų pasitikėjo. Kaip broliai. 
Kaip kad Vikas su Džo. 

Todėl žuvus Džo Orenas savaime užėmė vyresnėlio vietą, 
o vėliau Vikas tapo jo partneriu, nors abu puikiai suprato, 
kad tuštumos, atsivėrusios jų gyvenime netekus Džo, niekuo 
neužpildysi. 

Ilgą tarp jųdviejų stojusią tylą galop nutraukė Orenas, 
pliaukštelėdamas sau per koją ir pakildamas. 

— Na, jei tu ne prieš, aš pasiplausiu. 

— Žinoma. Perduok Greisei mano padėką už kumpį ir bul- 
vių salotas. Po visų tų sumuštinių tai buvo tikra dangaus 
mana. Linkėjimai mergaitėms. 

— Suprantu, šiandien šeštadienis, o... 

— Ne, nieko. Aš... - Vikas staiga nutilo ir dirstelėjo į laikro- 
dį. - O kelinta šiandien? 

— Eee, vienuolikta. O ką? 

— Nieko. Pamečiau skaičių. Na, pakaks čia mindžikuoti, o 
tai Greisė užkurs tau pirtį. 

- Iki rytojaus. 

— Aha, iki. 

Vikas klestelėjo į kėdę ir susinėrė rankas ant viršugalvio, 
stengdamasis atrodyti nerūpestingas. 

Luktelėjęs, kol nutols Oreno automobilio burzgimas, jis 
grybštelėjo savo raktelius, išnėrė į lauką ir įšokęs į pikapą 
pravažiavo pro Renės namą. Viduje nebuvo matyti jokių gy- 
vybės pėdsakų. Tarsi jos ten nė nebūtų. O jei nuojauta vis 

dėlto jį apgaus? Jei taip, jei Lozada šiąnakt čia apsireikštų, 
rytoj Orenas Viką sukapos į gabalus ir sušers šunims. 
Tačiau pamėginti verta. 


Bažnyčią jis pasiekė likus dar trim minutėms iki mišių. Te- 
kinas leidęsis iš automobilių aikštelės, vos spėjo įsisprausti į 
paskutinį suolą, kai varpas išmušė septynias. 

Palikęs stebėjimo postą, jis pirma kaip akis išdegęs nurūko 
į artimiausią prekybos centrą, paknopstomis įgriuvo į galan- 
terijos skyrių ir maldaujamai pripuolė prie nusivariusio nuo 
kojų pardavėjo. 

— Tai velnias, vos prieš pusvalandį prisiminiau, - tik atgau- 
damas kvapą išpyškino Vikas. - Sėdžiu sau, žiūriu „Reindže- 
rius - alutis, sumuštinis su aitriosiomis paprikomis, viskas 
kaip turi būti, ir staiga - švyst, prisimenu. 

Jis pliaukštelėjo sau per kaktą. 

— Nepatikėsit: vos išėjau - „Reindžeriai iš karto pradėjo 
pirmauti. 

Tačiau pardavėjui tai, atrodo, nepadarė jokio įspūdžio, jis 
tik abejingai šnarpštelėjo. Nieko, kiekvienai žuviai savas kab- 
liukas. 

— Jei nenueisiu, mama mane užgrauš. Aną ketvirtadienį 
surietė radikulito priepuolis. Dabar guli paslika, ryja vaistus 
ir aimanuoja negalėsianti pati dalyvauti. Ir velnias traukė 
mane už liežuvio: „Nesirūpink, mama. Nueisiu vietoj tavęs.“ 
Pažadas yra pažadas, pats suprantate. 

— Ar jums labai skubiai reikia? 

Ehėhė! Kiekvienas juk turi mamą. 

— Per valandą. 

— Hmm. Nežinau, jūs labai aukštas. Tokių dydžių paprastai 
gauname vos porą vienetų. 

Vikas išsitraukęs padėjo savo kreditinę ir penkiasde- 
šimtinė. 


— Lažinuosi iš visų, kiek turiu, kad tikrai ką nors rasite. 


špąstai + 97 


— Na, tai iššūkis, - mestelėjo pardavėjas penkiasdešimtinei 
dingstant jo kišenėje, - bet nesakau, kad neįmanoma. 

Į procesą įsitraukus siuvėjui, kuris matuodamas, ką reikia 
pataisyti, be paliovos klaikiu akcentu kažką nepatenkintas 
murmėjo, Vikas buvo nuo galvos iki kojų deramai aptaisytas 
tokiai progai, įskaitant žydrus marškinius ir prie jų priderin- 
tą kaklaryšį. 

— Na va, dabar jau yra šioks toks stilius, - tarsi antrinda- 
mas Lozadai, kad neprošal kiek pasidomėti mada, tarė par- 
davėjas. 

Kol buvo siūlėjami kelnių atlankai ir persiuvamos švarko 
sagos, Vikas nulėkęs nusiblizgindino batus - laimė, tądien 
avėjo savo juoduosius, stručio odos. Po to susiieškojo tualetą 
ir susidrėkinęs plaukus pirštais sušukavo į viršų. Pas kirpėją 
jau nebūtų spėjęs. 

Susirinkusieji bažnyčioje tikrai nebūtų patikėję, kad jis su- 
siruošė vos per valandą. 

Prasidėjo ceremonija, savo vietas užėmė mamos. Paskui 
įžengė pamergės, apsitaisiusios abrikosų spalvos suknelė- 
mis. Galiausiai, subolavus jaunosios suknelei, visi kaip vienas 
atsistojo. 

Vikas per kitų galvas apsidairė aplinkui ir jau buvo bema- 
nąs, kad tik prisivirė košės ir į balą išmetė krūvą pinigų, kai 
už keliasdešimties metrų pastebėjo ją. Iš visko sprendžiant - 
vieną, be palydovo. 

Jis stebėjo ją per visą ceremoniją. Nenuleido akių ir pas- 
kui, kai svečiai pabiro iš bažnyčios ir ėmė skirstytis prie savo 
ratų, rengdamiesi važiuoti į užmiesčio sodybą. Dideliam Viko 
džiaugsmui, jos džipas taip pat įsiterpė į vestuvininkų koloną. 

Kvietimą į vestuves jis rado tarp laiškų tądien šniukštinė- 
damas po jos namus. Užmetęs akį dėl viso pikto įsidėmėjo, 
kas, kur ir kaip, - juk nežinai, kada gali praversti. Orenui už- 
siminus, kad šiandien šeštadienis, galvoje staiga blykstelėjo 
mintis: verta surizikuoti, gal Renė dalyvaus ir bus galima ją 


stebėti iš arti, nesislapstant. 

Atvykęs į sodybą, jis nutarė nesinaudoti patarnautojo pas- 
laugomis ir automobilį pasistatyti pats - kad būtų greičiau ir 
spėtų įeiti į vidų anksčiau už Renę. Galanterijos pardavėjas, 
paskambinęs į vestuvinių prekių skyrių, suorganizavo jam 
įmantriai supakuotą dovaną. Įžengęs į vidų, Vikas padėjo ją 
ant baltu audeklu užtiesto stalo. 

Prie svečių knygos budinti daili mergina tarė: 

— Neužmirškite įrašyti linkėjimo. 

— Mano žmonajau tuo pasirūpino. 

— Tada gero vakaro. Baras ir bufetas jau veikia. 

— Puikumėlis. 

Viko džiaugsmas buvo nesumeluotas, mat vykdamas čia 
jis baiminosi, kad svečiai bus sodinami už stalo iš anksto nu- 
statyta tvarka. Kadangi kortelės su jo pavarde tikrai nebūtų 
buve, būtų teke trauktis it muse kandus. 

Užuot patraukęs į barą ar bufetą, jis atsistojo palei sieną, 
stengdamasis niekam nekristi į akį. Akis pagavo Renę, vos 
pasirodžiusią tarpduryje, ir po to ištisą valandą lydėjo kie- 
kvieną jos žingsnį. 

Ji mielai atsiliepdavo užkalbinta, bet šiaip daugiausia sto- 
viniavo viena, labiau kaip pašalinė šios šventės stebėtoja, o 
ne dalyvė. Nešoko, retkarčiais užkąsdavo ko nors iš bufeto, 
aplenkdama vestuvinį tortą ir šampaną, tenkindamasi citri- 
nų gaiva. 

Vikas po truputį vis artinosi prie jos, laikydamasis svečių 
būrio pakraštyje ir vengdamas jaunosios būrio, kad tik kas 
priėjęs neužkalbintų ir nepaklaustų, kas jis toks. 

Matydamas Renę kaip tik atsisveikinant su kažkokia pora 
ir prisižadant pasikviesti ją pietų, Vikas nutarė, kad nėra ko 
daugiau snausti. 

Jis atsistojo jai tiesiai už nugaros, ir ji sukdamasi trenkėsi 
iji 

Greitosiomis atsigręžusi ji tarė: 


— Oi, dovanokite. 


Aštuntas skyrius 


= [lieko tokio, - nusišypsojo Vikas ir mostelėjo galva į jos 
plaštaką. - Juk jūs pati apsipylėte. Duokit, palaikysiu. 

Paėmęs gėrimą jai iš rankos, jis pamojo padavėjui. Šis paė- 
mė stiklą ir tučtuojau sulakstė servetėlių. 

— Ačiū, - padavėjui pasišalinus tarė ji. 

— Nėra už ką. Dabar leiskite man jus pavaišinti. 

— Ne, ačiū. 

— Jokių kalbų, antraip negalėsiu ramiai užmigti. Be to, jau 


ir pats kaip tik rengiausi ko nors užsisakyti. Na, prašau. 


r 


Jis mostelėjo ranka baro link. 

Kiek padvejojusi, galiausiai ji linktelėjo. 

— Na, gerai. Ačiū. 

Kai nužingsniavo prie baro, Vikas kreipėsi į barmeną: 

— Man to paties, kaip ir poniai. 

— Prašyčiau citrinų gaivos, - tarė ji barmenui ir dirstelėjo į 
Viką, kurio veidą nušvietė skausminga šypsena. 

— Velnias, per tą mandagumą prisiviriau košės. 

— Na, niekas neverčia, galit užsisakyti ir ko nors kito. 

— Ne ne, aš tik šiaip, iš tikrųjų kaip tik ir norėjosi gaivos. Su 
tuo kostiumu vasarą galima iškepti. 

Barmenas pastūmė jiems dvi stiklines. Vikas padavė vieną 
jai ir dzingtelėjo savąja. 

— Tik gerkite po truputį, antraip gali suskausti galva. 

— Gerai. Dar kartą ačiū. 

Ji pasitraukė į šalį, vietą prie baro užleisdama kitiems sve- 
čiams. Vikas apsimetė nepastebėjęs šio ženklo ir vėl prisi- 
gretino. 

— Įdomu, kodėl niekas nekelia vestuvių sausį arba vasarį? 

Ji pažvelgė į jį nustebusi - neaišku, ar dėl to, kad jis ne- 
suprato užuominos palikti ją ramybėje, ar išgirdusi klausimą 
nei į tvorą, neiį mietą. 

— Na, turiu galvoje, - pasiskubino pridurti jis, - kodėl dau- 
gelis tuokiasi būtent vasarą, kai taip pragariškai karšta? 

— Nežinau. Gal tokia tradicija? 

— Galjūs ir teisi. 

— Be to, vasara - atostogų metas, ir į vestuves paprasčiau 
atvykti žmonėms iš kitų miestų. 

— Ojūs? 

— Ar aš iš kito miesto? 

Ji atsakė ne iš karto. 

— Ne, aš gyvenu čia. 

Nors jos veidas ir nerodė jokio susidomėjimo, jis pasisakė 
taip pat esąs vietinis. 

— Jūs pažįstat jaunąją ar jaunąjį? 

— Mes kartu dirbame su jaunojo tėvu. 

— O mano ir jaunosios mamos yra antros eilės pussese- 
rės, - sumelavo jis. - Ar kažkas panašaus. Mama negalėjo at- 
vykti, bet kas nors juk turi atstovauti mūsų giminės šakai... 
Na, pati suprantate. 

Ji vėl pasisuko eiti į šalį. 

— Gero vakaro. Dar kartą ačiū už gaivą. 

— Aš Vikas Tredgilas. 

Renė taip ilgai spoksojo į ištiestą Viko ranką, kad šis net 
pamanė, jog ji apskritai jos nepaspaus. Bet galiausiai ji vis 
dėlto ištiesė savąją, tvirtai spustelėjo ir tuojau pat ištraukė. 
Jis tik spėjo pajusti, kad jos ranka vėsoka - veikiausiai nuo 
gaivos stiklinės, kurią Renė visą tą laiką tvirtai gniaužė. 

— Kaip? Vikas? 

— Aš, rodos, nemikčioju. 

— Pirmą kartą girdžiu tokį vardą. Ar tai koks nors trum- 
pinys? 

— Ne. Tiesiog Vikas. O jūs kuo vardu? 

— Renė Niuton. 

— Ar tai koks trumpinys? 

— Daktarė Renė Niuton. 

Jis nusijuokė. 

— Malonu susipažinti, daktare Rene Niuton. 

Ji dirstelėjo į duris, žvilgsniu tarsi matuodama atstumą. 
Vikas jautė, kad jai knietėte knieti kuo greičiau dingti, ir iš 
paskutiniųjų stengėsi ją sulaikyti. 

Net nebūdama viena iš įtariamųjų žmogžudystės byloje, 
ji tiesiog negalėjo nekelti įtarimo: kurių galų tokiai išsilavi- 
nusiai moteriai taip šalintis nepažįstamojo, kai aplink ūžia 
vestuvės ir sukasi šimtai žmonių? 

— O kokia jūs daktarė? - pasiteiravo jis. 

— Medicinos. 

— Įdomu, kokios srities? 

— Chirurgė. 

— Oho. Gal traumatologė? Šautinės, durtinės žaizdos - na, 
kaip per televiziją? 

Žodžiu, išmananti, kaip geriausia pasiųsti į anapus kokį 
kolegą. Jis įdėmiai žvelgė į jos žalsvas akis, tikėdamasis iš- 
vysti šmėkštelint kaltės šešėlį, bet veltui. 

— Ne, daugiausia paprastos, planinės operacijos. Kartais, 
jei budžiu, tenka susidurti ir su traumomis. 

Ji patapšnojo per išsipūtusį savo krepšį. 

— Niekur nesiskiriu su pranešimų gavikliu. 

— A, tai todėl ir neleidžiate sau net šampano. 

— Kai mano eilė budėti, nė lašo. 


— Na, tikiuosi šįvakar jūsų neiškvies. 


102 + Sandra Brown 


Jo balsas ir žvilgsnis be užuolankų sakė, ką jis turi galvoje. 
Ir ji aiškiai pasijuto nejaukiai. 

Šypsena iš karto išblėso, vos ne fiziškai galėjai jausti aplink 
ją kylančią tylos sieną. 

Kaip tik tuo metu sutratėjęs būgnas patraukė jų dėmesį į 
sceną, nuo kurios jaunoji kaip tik ruošėsi mesti puokštę į šur- 
muliuojančių pamergių būrį. Vikas, atsistojęs Renei už nuga- 
ros, pajuto, kad jai toks artumas nemalonus. Įdomu, kodėl, 
pagalvojo jis. 

Šiaip moteris dabar jau būtų: a) atsakiusi į flirtą ir leidusi 
suprasti, kad yra linkusi vakarą praleisti kartu; b) pranešusi, 
kad turi draugą, deja, negalėjusį atvykti į vestuves, ir yra jam 
ištikima; c) liepusi jam dingti iš akių. 

Renė nepriklausė nė vienai iš šių kategorijų. Ji siuntė 
prieštaringus signalus. Buvo vis dar šalia, tačiau laikėsi ato- 
kiai, tarsi už aukštos vienuolyno sienos. 

Norėdamas išsiaiškinti, kiek galima prie jos prisiartinti 
nepabaidant, Vikas prislinko dar arčiau, taip arti, kad ji jau 
negalėjo jo nejausti savo kūnu. 

Po puokštės metimo jaunasis, priklaupęs ant vieno kelio, 
ėmė dantimis mauti nėriniuotą jaunosios keliaraištį, būreliui 
susigūžusių jaunuolių su rankomis kišenėse nenoriai išsiri- 
kiavus priešais. 

— Kuo skiriasi moterys nuo vyrų, akivaizdu jau iš pačios 
vestuvių tradicijos, - palinkęs prie pat Renės ausies, šnibžte- 
lėjo jis. - Iš karto matyti, ko tikisi moterys, o ko - vyrai. 

— Vaikinai atrodo taip, tarsi žengtų ant ešafoto. 

Jaunasis sviedė keliaraištį. Vienas iš jaunuolių, kuriam tas 
nukrito vos ne ant galvos, nebeturėdamas kur dingti pakėlė. 
Sucypusi iš džiaugsmo, jam ant kaklo iš karto puolė pamergė 
ir apipylė raudonio išmuštą veidą bučiniais. 

— Pas mane tų keliaraiščių pilnas stalčius, - tarė Vikas. — 


Mat esu aukštesnis už kitus. 


Spąslaį + 103 


— Ir kas iš to? 

— Taip ir pūpso pilnas stalčius keliaraiščių, daugiau nieko. 

— Visas stalčius perniek? Gal tas ūgio pranašumas ir pakišo 
koją - per sunku buvo išsirinkti? 

— Na, galimybė rinktis - visada geras dalykas. 

Orkestras užgrojo linksmą muzikėlę. Svečiai pasipylė į šo- 
kių aikštelę, aplenkdami Viką su Rene, stovinčius it įkaltus. 

— Tai jūs gydytoja, ar ne? 

— Taip. 

— Velniava. 

— Kodėl? 

— Aš niekuo nesergu. 

Ji pažvelgė į jo kaklaraištį. 

— Jūs čia su pora, daktare Niuton? 

— Ne. 

— Aš irgi. 

— Hmm. 

— Pašokim? 

— Kad galne. 

— Gal dar gaivos? 

— Ne. Ačiū. 

— Išeiti pirma jaunikio ir nuotakos turbūt irgi negalima? 

Ji greitai kilstelėjo galvą ir pažvelgė jam į akis. 

— Turbūt. 

— Po paraliais. 

— Na, man tų linksmybių gal jau ir gana. 

Šypsodamasis Vikas palydėjo ją prie durų. Skindamasis ke- 
lią vestuvininkų šurmuly jis uždėjo ranką jai ant nugaros, oji 
nė nepabandė nusipurtyti. 

Atsišlieję į erdvaus portiko kolonas lūkuriavo patarnauto- 
jai. Vos jiedviem su Rene išėjus į lauką vienas jų bemat prišo- 
ko prie jos. 

— Daktare Niuton, jūsų mašiną pastačiau va čia netoliese, 
kaip prašėte. 

— Ačiū. 

Ji atsegė rankinę arbatpinigių, bet Vikas ją aplenkė ir 
įspraudė į jaunuolio delną penkinę. 

— Mašinos gali nevaryti. Aš palydėsiu daktarę Niuton. 

— Kaip pageidausite, pone. Ačiū. Rakteliai ten. 

Patarnautojui skirta Renės šypsena tiesiog sustingo. Ji lei- 
dosi Viko palydima plačiais akmeniniais laiptais į medžiais 
apsodintą aikštelę, bet žengė tarsi suakmenėjusi. Galiausiai 
sausai tarė: 

— Na, to tai nereikėjo. 

Ehėhė, įsiuto. 

— Ko? 

— Man nereikia, kad už mane kas nors mokėtų. 

— Kaduž tave... A, tu apie tuos arbatpinigius? Na, kad galė- 
čiau tave palydėti, nebūčiau pagailėjęs ir daugiau. 

Jie sustojo prie jos džipo. Atidariusi vairuotojo dureles ir 
švystelėjusi rankinę į vidų, ji atsigręžė į Viką. 

— Daugiau jau tikrai nieko nepavyks nusipirkti. 

— Turbūt nė neverta bandyti kviesti kavos? 

— Tikrai ne. 

— Juk gali atsakyti ir ne iš karto. 

- Liaukis. 

— Aš tave pakviečiau tik išgerti kavos, o ne... 

— Nuo tos akimirkos, kai atsitrenkiau į tave, nieko kito ne- 
darai, tik meiliniesi. Jei tikėjaisi ko nors daugiau, žinok - nie- 
ko neišdegs. 

Jis tarsi pasiduodamas pakėlė rankas. 

— Kaltas, daviau už damą arbatpinigių. Maniau, džentel- 
menams taip pridera. 

— Na, tai ačiū už džentelmeniškumą ir labanakt, - mestelė- 
joji ir sėdusi į automobilį užtrenkė dureles. 

Vikas prišokęs atplėšė jas ir prisikišęs išpyškino: 


— Tiesiog pranešu, daktare Niuton: jei jums meilinčiausi, 

tai jau žinotumėt, kad jūsų akys labai gyvos ir kad mane sa- 
pnuose tikriausiai persekios jūsų lūpos. Saldžių sapnų. 


Tada trinktelėjęs durelėmis apsisuko ir nuėjo. 


Iš savo automobilio, stovinčio kitoje gatvės pusėje priešais 
restoraną, Lozada kaip ant delno matė tarpduryje pasiro- 
džiusią Rene. Ji vilkėjo lengvą, prigludusią vasarinę suknutę. 
Tikras saldainiukas. 

Besileidžiančios saulės spinduliai žaidė šviesiuose jos plau- 
kuose. Ji atrodė kaip deivė. Ir žengė grakščiai kaip stirna. 
Ojos... 

—...o kas ten dabar? 

Nugrimzdęs į svajas, jis tik dabar pastebėjo šalia jos einan- 
tį vyrą. Akimirksniu pažino tą ilgakoję figūrą. Lozadai net 
rankos panižo, ketino tučtuojau pulti iš automobilio ir nieko 
nelaukdamas sutvarkyti Viką Tredgilą. 

Vis tiek anksčiau ar vėliau reikės tai padaryti. Kada nors 
teks užversti tą išsišokėlį gaidį. Tai kurių galų dar laukti? Vie- 
nas du - ir baigtas kriukis. 

Ne, tai ne jo, ne Lozados, stilius. Apakinti įniršio taškosi 
tik geltonsnapiai. Dėl malonumo susidoroti su Viku Tredgi- 
lu jis visiškai nesirengia visą likusį gyvenimą praleisti kalė- 
jime tempdamas laiką visomis įmanomomis apeliacijomis, 
kol galiausiai vis tiek gaus porciją nuodų už policininko nu- 
žudymą. 

Jei Vikas tąkart nebūtų pats visko sumovęs, Lozados da- 
bar turbūt jau seniai lauktų egzekucija už jo brolelį Džo. Lo- 
zada kuo puikiausiai žinojo, kad Vikas dėl to iki šiol kremtasi 
dieną naktį. Jam kraujas turėtų užvirti vien pagalvojus, kad 
brolio žudikas gyvena laisvėje, vartosi kaip inkstas taukuose 
savo prašmatniuose apartamentuose, apsuptas prabangos 
ir mėgaudamasis visais gyvenimo teikiamais malonumais 


tik per jį, Viką. 

Lozada palietė savo randuotą antakį ir nesusilaikė ne- 
prunkštelėjęs. Jis sugeba visada išlaikyti blaivią galvą, prie- 
šingai, nei tas karštakošis Vikas. Žinoma, daugelis nesusival- 
do, puola strimgalviais ir prisiverda košės, bet tik ne jis. Ne, 
jis niekada nepasiduoda emocijoms, todėl ir yra visa galva už 
kitus aukštesnis. 

Be to, jei jau nutarė pribaigti Viką, kam skubėti, neleisti 
sau pasimėgauti kruopščiai apsvarstyta menkiausia būsimo 
žmogžudystės plano smulkmena. 

Tačiau stebėdamas šalia savo svajonių moters boluojančią 
figūrą jis, kad nepultų lauk prie jų, turėjo iš visų jėgų tarsi į 
gelbėjimosi ratą įsikibti į vairą. 

Ką, po galais, jo Renė veikia su Viku Tredgilu? 

Jo galva ėmė dirbti kaip kompiuteris. Čia kažkas rezgama. 
Šįryt per pusryčius Tredgilas gadina jam apetitą, o vakare 
drauge su Rene jau sukinėjasi vestuvėse? Kur čia šuo pa- 
kastas? 

Ko Tredgilas nori iš Renės Niuton? Išsiaiškinti, kodėl ji už- 
stojo Lozadą per teismą? Ar šniukštinėja dėl Houvelo nužu- 
dymo, kuriuo jau užspringo policija? Kad Renė dalyvaus ves- 
tuvėse, jis, Lozada, sužinojo panaršęs po jos namus tądien, 
kai atnešė gėlių. O iš kur Vikas tai suuodė? Galir jis ten buvo 
įkišęs nosį? 

Kažkokia velniava. 

Tačiau labiausiai Lozadai nedavė ramybės nuolat galvoje 
besisukanti mintis: gal Renė veikia išvien su policija? Gal po- 
licininkai kažkaip suuodė, kad jis jaučia jai simpatiją, ir įkal- 
bėjo padėti jį supakuoti? 

Velnias, čia tai būtų negerai. Žvėriškai nesinorėtų jos likvi- 
duoti už išdavystę. Tokia uogytė. 

Jis prisimerkęs sekė, kaip Tredgilas įkiša galvą į jos džipą, 
kažką sako, atsitiesia ir trinkteli dureles. Ji išvažiavo atbu- 
lomis iš savo stovėjimo vietos, apsisuko restorano aikštelėje 


ir prašvilpė pro pat Lozadą įsmeigusi žvilgsnį į kelią, kietai 

suspaudusi lūpas. Tredgilo atsilabinimas tikriausiai nebuvo 
jau toks romantiškas. Kur tau toks stuobrys mokės elgtis su 
moterimis. 

Lozada įjungė variklį ir staigiai apsisukęs sekė Renę iki 
pat namų. Ji įėjo į vidų viena. Sustojęs atokiau, jis dar kelias 
valandas stebėjo namą, kol galiausiai įsitikino, kad ji niekur 
nevažiuoja, o Tredgilas čia nekiša snapo. 

Jis net lengviau atsikvėpė. Matyt, be reikalo bus įtarinėjęs 
Rene. Galų gale ne taip jau sudėtinga paaiškinti, kodėl polici- 
ninkas sukiojosi apie Rene. Veikiausiai dėl Houvelo - niekam 
ne paslaptis, kad jiedu su Rene nebuvo dideli bičiuliai. Žino- 
ma, Vikas ne kvailys ir jau seniai bus tai atkapstęs. Pristojo 
prie jos su klausimais per vestuves, ir ji, aišku, supyko. 

Patenkintas, kad viskas vėl sustojo į vietas, jis išsitraukė 


mobilųjį ir surinko jos numerį. 


Devintas skyrius 


Vikas tamsoje apgraibomis kopė laiptais. Vienoje rankoje 
laikydamas naująjį švarką ir parduotuvės maišelį, kita nusi- 
traukė kaklaraištį. Kol pasiekė savo tvankų stebėjimo postą 
trečiame aukšte, jau buvo spėjęs atsisagstyti marškinius ir 
atsisegti diržą. 

Nuo restorano jis sekė paskui Renę, bet jai pasukus į savo 
gatvę nevažiavo iš paskos, o nurūko aplinkiniu keliu prie po- 
licijos slaptavietės ir pasiekė ją Renės džipui kaip tik neriant 
] garažą. 

Puolęs prie lango jis prilipo prie žiūronų, neatitraukdamas 
nuojų akių nusispyrė batus ir nusimovė kojines. 

Renė nė nestabtelėdama perėjo virtuvę ir dingo svetainės 
tarpduryje. 

Vikas išsirangė iš marškinių. 

Miegamajame sužibo šviesa. Atrodo, Renei taip pat jau 
seniai knietėjo išsivaduoti iš rūbų. Ji nusispyrė aukštakul- 
nes basutes ir užčiuopusi ant nugaros patraukė suknelės už- 
trauktuką. 

Vikas nusimetė kelnaites. 

Renė nusmaukė nuo pečių suknelės petnešėles, nunėrė ją 
žemyn per klubus ir perlipo. 

Vikas net sustingo. 

Šįkart ji vilkėjo nėriniuotuosius apatinius. Šviesiai violeti- 
nius. Plonyčius kaip voratinklis. Tai buvo veikiau ne apdarai, 
o tik užuomina, dar labiau išryškinanti jos nuogumą. 

Padėjusi batelius į spintą ir pakabinusi suknelę, ji dingo už 
vonios durų. 

Vikas užsimerkė ir įrėmė į stiklą įkaitusią kaktą. Jėzau, ap- 
siseilėjo kaip koks Tigpenas. 

Padėjęs žiūronus ant stalo, jis iš šaldomosios dėžės išsi- 
traukė butelį mineralinio ir neatsikvėpdamas iškliukino iki 
dugno. Akies krašteliu stebėdamas jos namą, apgraibomis 
krepšyje susirado džinsus ir įšoko į juos. Marškinėlių nesi- 
rengė - čia ir taip buvo trošku kaip pragare. 

— Velniai rautų tą kondicionierių, - mestelėjo jis į tamsą. 

Pastebėjęs iš vonios kambario išnyrančią Rene, jis vėl čiu- 
po žiūronus. Vietoj nėrinių, tarsi nuaustų iš saldžių svajonių, 
dabar ji buvo apsišarvavusi boksininko kelnaitėmis ir beran- 
koviais. Tiesa, Vikui jie atrodė ne mažiau patrauklūs, nors ir 
paneigė spėlionę, kad šįvakar ji ko nors laukia. 

Į kuodą surištus plaukus dabar buvo paleidusi. Na, tiek anks- 
tesnė, tiek dabartinė Renė Vikui atrodė savaip žavi. Vestuvėse 
ji buvo dirbanti moteris, o namie - tiesiog moteris, ir tiek. 

Ji ėmė trinti rankas. Nuo šalčio? Nerimo? Dirstelėjusi į 
lango pusę ir susizgribusi, kad žaliuzės nesuskleistos, skubiai 
užgesino šviesą. Aha, nuo nerimo. 

Vikas pasiėmė naktinio matymo žiūronus ir prisidėjęs prie 
akių išvydo Renę, stovinčią prie lango ir įdėmiai žvelgiančią 
per žaliuzių tarpus. Kraipydama galvą tai į vieną, tai į kitą 
pusę, ji apžiūrėjo visas tamsias savo kiemo kerteles, po to pa- 
tikrino, ar gerai uždarytas langas, aklinai suskleidė žaliuzes, 
bet po akimirkos jas ir vėl praskleidė. 

Gal kam nors duoda ženklą, pagalvojo Vikas. 

Ji ir toliau stovėjo prie lango. Vikas stebėjo ją, retkarčiais 
vis greitosiomis užmesdamas akį ir į kiemą, ar ten kas neš- 


mėkščioja. Tačiau aplink nebuvo matyti nė gyvos dvasios. 

Galiausiai ji atsitraukė nuo lango. Vikas, pareguliavęs žiū- 
ronus, išvydo ją pasukus lovos link. Atsisėdusi lovoje ji užsi- 
traukė antklodę iki juosmens, supureno pagalvę, nubraukė 
atgal plaukus ir atsigulė veidu į langą. Taigi ir į Viką. 

— Saldžių sapnų, Rene, - sušnibždėjo jis. 


Ją pažadino sučirškęs telefonas. Įjungusi lempą ant naktinio 
stalelio, ji automatiškai dirstelėjo į laikrodį. Beveik pirma. 
Atsigulė dar prieš dešimtą - kai budėdavo, visada stengdavo- 
si laisvesnę minutėlę numigti, juk negali žinoti, kada iškvie- 
timas tave išvers iš lovos. 

O tokią naktį, iš šeštadienio į sekmadienį, beveik galėjai 
būti dėl to tikras: žmonėms savaitgalį nutrūkus nuo pava- 
džių, reanimacija būdavo perpildyta. Ir kai rezidentai jau ne- 
spėdavo suktis arba pasitaikydavo koks sudėtingesnis atve- 
jis, į operacinę tekdavo vykti ir budintiems chirurgams. 

Manydama, kad tai kaip tik toks atvejis, ji budriai at- 
siliepė: 

— Daktarė Niuton klauso. 

— Labas, Rene. 

Ji instinktyviai užsidengė krūtinę antklode. 

— Juk sakiau daugiau neskambinėti. 

— Prižadinau? 

Iš kur Lozada gavo jos namų numerį? Jį žino tik keletas 
pažįstamų ir ligoninės registratūra. Tiesa, jis juk užkietėjęs 
nusikaltėlis. Turbūt mokėtų iškapstyti numerį, net jei tas 
būtų įslaptintas. 

— Jei nesiliausite man skambines... 

— Ar dabar guli tuose gelsvuose pataluose? 

— Džiaukitės, kad apie įsilaužimą į namus dar nepranešiau 
policijai. 

— Kaip vestuvės, patiko? 

Ji net nustėro. Jis seka kiekvieną jos žingsnį. Tikriausiai 
dabar jo veide šviečia ta atsaini šypsenėlė, nedingusi nuo 

lūpų per visą teismo procesą, - tarsi jis dėl to nė trupučio ne- 
suktų sau galvos ar net kiek nuobodžiautų. 

Iš pažiūros toji šypsenėlė nebuvo grėsminga, tačiau jai 
nugara net perbėgdavo šiurpuliukai pagalvojus, kad jis vei- 
Mėgaudamasis jos sutrikimu, jis ir dabar garantuotai vypso. 

— Graži suknelė, - tarė jis. - Tau labai tinka. Tas šilkas taip 
gražiai prigludęs, lažinuosi, kad visų žvilgsniai krypo ne į 
nuotaką, o į tave. 

Na, ją pasekti jam vieni niekai, jei jis įveikė sudėtingiausias 
signalizacijas ir pasmaugė bankininką nė neprižadindamas 
viršuje miegančios žmonos ir vaikų. 

— Kodėl mane sekate? 

Jis pusbalsiu nusijuokė. 

— Todėl, kad negaliu atitraukti nuo jūsų akių. Per visą tą 
nuobodų procesą laukdavau nesulaukdavau, kada jus vėl pa- 
matysiu, ir skaičiuodavau valandas iki ryto, kada mane atves 
į sale ir mano širdis vėl dainuos. Tik neapsimeskite, kad to 
nepastebėjote. 

Žinoma, ji jautė jo žvilgsnį. Ir ne tik teisme - atrodė, kad jis 
ir dabar štai stebi kiekvieną jos žingsnį. Gal tai buvo ir įsikal- 
bėjimas sužinojus apie neprašytą apsilankymą, bet ji niekaip 
negalėjo atsikratyti įspūdžio jau kelias dienas esanti nuolat 
lydima kažkieno žvilgsnio. 

Pavyzdžiui, dabar. 

Išjungusi šviesą ji patyliukais priėjo prie lango. Žaliuzes 
buvo palikusi nesuskleistas, kad Lozada negalėtų prislinkti 
nepastebėtas. 

Gal jis ir dabar iš kažkur vogčiomis ją stebi? Jausdamasi 
tarsi ant adatų, nugara lakstant šiurpuliukams, ji prisivertė 
neatšokti nuo lango ir įsmeigusi akis į tamsą apsižvalgė. 

— Jei manote, kad mane labai pamalonino tos nuolatos se- 
kiojančios jūsų akys, tai labai klystate. 

— Baik, Rene. Suprantu, kad nenori to pripažinti. Kol kas. 

— Klausykite, ponas Lozada, - piktai iškošė ji. - Man nuo 
to jūsų spoksojimo buvo šleikštu. Kaip ir nuo šitų skambi- 
nėjimų. Ir jei nesiliausite manęs sekiojęs, tuojau pranešiu 
policijai. 

— Ak, Rene, matau, tu visai nesidžiaugi. 

Ji nurijo seilę. 

— O kuo aš turėčiau džiaugtis? 

Po nedidelės pauzelės jis tarė: 

— Na, rožėmis. 

— Manjų nereikia. 

— Juk aš negalėjau neatsidėkoti už paslaugą. Ypač tau. 

— Aš jums nepadariau jokios paslaugos. 

— Baik, Rene, nereikia. Aš žinau daugiau, nei tau atrodo. 
Apie tave žinau viską. 

Jai net užėmė kvapą. Ką jis žino? Ir nors suprato, kad 
tuo tik dar labiau jį pakurstys, ji negalėjo susilaikyti ne- 
paklaususi: 

— Pavyzdžiui? 

— Pavyzdžiui, kad mėgsti gėlių kvepalus. Kad rankinėje vi- 
sada nešiojiesi higieninių servetėlių. Kad sėdėdama užsimeti 
dešinę koją ant kairės. Ir kad tavo krūtų oda labai jautri. 

Ji spustelėjo mygtuką „Baigti ir sviedė telefoną. Praskrie- 
jęs per kambarį, jis nukrito ant lovos. Užsidengusi veidą ran- 
komis, ji perėjo miegamąjį, ritmiškai giliai kvėpuodama pro 
burną, kad praeitų blogumas. 

Kiek tas maniakas dar ją terorizuos? Reikia padaryti tam 
galą. Užsiliepsnojo kažkokia nesveika aistra ir dar įsikalbėjo 
ją esant jam neabejingą. Jis aiškiai ne tik žmogžudys, bet ir 
ligonis, sergantis didybės manija. 

Per psichologijos kursą universitete ji sužinojo, kad tokie 
patys pavojingiausi - laiko save nesugaunamaisiais, todėl ne- 
sustoja prieš nieką. 

Taigi kad ir kaip ji nenorėtų vėl turėti reikalų su policija, 
neišvengiamai teks kreiptis. Gana. 

Ji paėmė telefoną, bet dar nespėjus surinkti 911 jis sučirš- 
kė. Ji net suakmenėjo. Galop jai toptelėjo žvilgtelėti į skam- 
binančiojo numerį. Išvydusi pažįstamą skaičių derinį, su pa- 
lengvėjimu atsiduso ir po trečio skambučio atsiliepė. 

— Labas vakaras, daktare Niuton, čia daktarė Derborn iš 
priimamojo. Yra nukentėjusysis per eismo įvykį. Maždaug 
trisdešimties. Po kompiuterinės tomografijos paaiškės, ar 
smarkiai pažeistos galvos smegenys, ten išsiliejęs kraujas. 

— Tuoj būsiu. 

Oi, vos neužmiršo. 

— Daktare Derborn? 

— Taip? 

— Mano slaptažodis. 

— Ką? 

Po Li Houvelo nužudymo teko imtis šios atsargumo prie- 
monės, kad žinotum, jog tau tikrai skambina iš ligoninės. 

— Na, mano... 

— A, tiesa. Ee, septyniolika. 


— Po dešimties minučių būsiu. 


Vikui vos palindus po dušu, į jo viešbučio duris kažkas pasi- 
beldė. 

— Velnias. 

Jis užsuko vandenį, susijuosė strėnas rankšluosčiu ir nu- 
skubėjo prie durų tikėdamasis spėti užkabinti grandinėlę, 
kol kambarinė jų neatsirakino ir neįžengė į vidų. 

Ji lyg tyčia prisistatydavo tvarkyti kambario vos jam par- 
siradus po naktinės pamainos, kai norėdavosi tik nusiprausti 
ir griūti į lovą. Kartais Vikui net atrodydavo, kad kambarinė 
jį seka. Vieną kartą reikės leisti save užklupti Adomo kostiu- 
mu - gal kiek apsiramins. 

— Ateikite vėliau! - šūktelėjo jis žirgliodamas per kambarį. 

— Skubus reikalas. 

Pradaręs duris Vikas išvydo už jų stypsantį Oreną su baltu 
popieriniu maišeliu rankoje ir aplanku po pažasčia, surukusį 
kaip buldogą. 

— Ojojoj. Vėl hemorojaus priepuolis? 

Orenas įbruko jam maišelį ir prasibrovė į vidų. 

— Gal nori spurgos? 

— „Skanėsio'? 

— O tau ne tas pat? 

Kažkas pasibeldė. Orenas grįžtelėjęs išvydo tarpduryje 
stovinčią punktualiąją kambarinę su savo reikmenimis. 

— Netrukdyk, - suurzgė jis ir užtrenkė duris. 

— Ei, juk nebūtina taip šiurkščiai, - tarė Vikas. 

— Pats sakei, kad ji įkyri kaip musė. 

— Šiandien gali nebepasirodyti. 

— Tik pamanyk, koks švaruolis. 

— Jėzau, ko tu toks surūgęs? Nuleisk garą. 

Jis mostelėjo Orenui į vienintelį krėslą kambaryje. 

— Dovanok, kad naktį išverčiau tave iš miegų. Liepei skam- 
binti, jei kas atsitiks, todėl taip ir padariau. Iš kur galėjau ži- 
noti, kad Renė Niuton vidury nakties važiuos į reanimaciją? 
Gal paskambinau kaip tik tau su Greise šokant horizontalųjį 
tango? Ką? Ko toks susiglamžęs iš pat ryto? 

— Verčiau patylėk. 

Piktai verdamas jį žvilgsniu, Orenas įkišo ranką į popierinį 
maišelį ir išsitraukė spurgą. Vikas, kurį bičiulio rūstybė tik 
prajuokino, nusimetęs rankšluostį apsimovė kelnaites. Po to 
išsižvejojo blizgančią glajumi spurgą, vienu kąsniu šlamštelė- 
jo iš karto pusę ir pilna burna sumykė: 

— O kavos neatnešei? 

— Papasakok, ką matei naktį. 

Vikas nurijo seilę. 

— Juk jau pasakojau. Daktarei buvo paskambinta kelios 


minutės po pirmos. Po dviejų minučių ji jau sėdėjo automo- 

bilyje. Vos sprando nenusisukau dardėdamas tais laiptais ir 
kartu maudamasis batus. Pasivijau ją už trijų kvartalų, prie 
Bouvio kareivinių. Pasekiau iki ligoninės. Iš tenji išėjo dešimt 
po penkių. Grįžo namo. Buvo namie, kai perdaviau budėjimą 
Tigpenui. Tarp kitko, jis pavėlavo penkiolika minučių. 

Orenas bloškė jam aplanką. Jį pagavęs Vikas dar baigė val- 
gyti spurgą, nusilaižė cukruotus pirštus ir tik tada išsitraukė 
pluoštelį nuotraukų. 

Keturiose buvo jis pats. Peržvelgęs vieną pakišo Orenui po 
nosimi. 

— Šita nebloga, nors aš geriau atrodau iš šono. 

Orenas, išplėšęs nuotraukas jam iš rankų, švystelėjo ant 
šalimais stovinčio stalo. 

— Na gerai, pričiupai mane. Demaskavai. Ką dabar turėčiau 
sakyti? Sveikinu, detektyve. Pareigūnai pasidarbavo iš pe- 
ties. Ar pulti ant kelių ir maldauti atleidimo? Bučiuoti žiedą? 
Užpakalį? 

— Koks velnias ten tave nešė, Vikai? 

— Vykdžiau slaptą įtariamosios apklausą. 

— Baik. 

Orenas kilstelėjo nuotrauką, kurioje jiedu su Rene žen- 
gia prie džipo. Jo akys nukreiptos į ją, ranka uždėta ant 
juosmens. 

— Nepasakok pasakėlių. 

Orenas spirginte spirgino jį žvilgsniu. Galiausiai Vikas 
tarė: 

— Na, namų stebėjimas nedavė jokių rezultatų. Kiurkso- 
jome ten kaip kelmai ištisą savaite. Iš nuobodulio jau tris 
kartus spėjau nusigraužti nagus. Todėl pamaniau, kad verta 
imtis iniciatyvos ir pabandyti pralaužti ledus. 

— Drožiant nosies tiesumu tiesiai prie įtariamojo? 

— Ne, tu klysti. 

— Ne? Tai tada kas tai buvo? Apšviesk mane! Kokia ta Renė 
bendraujant akis į akį? 

Sukdamas akis nuo veriančio Oreno žvilgsnio, Vikas siek- 
telėjo dar vienos spurgos. 

- Tikra sniego karalienė. Glostoma leidžiasi ne geriau už 
barškuolę. Ir šnypščia panašiai. 

— Tu bandei kišti prie jos savo letenas? 

— Ne, va čia, - jis parodė tą jųdviejų nuotrauką, - rankos 
paspaudimas buvo intymumo viršūnė. Daviau už ją arbatpi- 
nigių patarnautojui, tai iš karto parodė dantis. 

— Grąžins tau tą penkiukę. 

Vikas dirstelėjo į Oreną. Negalėdamas patikėti savo ausi- 
mis, papurtė galvą ir sušvokštė: 

— Ką, tai buvo mūsiškis? Tas spuoguotas vaikėzas? 

— Naujokas. Moka žaisti tomis minikameromis. 

— A, tai dabar aišku, iš kur nuotraukos. O kaip suuodėte, 
kad ji vyksta į vestuves? 

— Kai pakeliui į bažnyčią užsuko pranešti į ligoninę. 
Mes nesnaudėme, ir jai atvykus į pokylį mūsų žmogus jau 
buvo ten. 

— O kodėl mane laikėte nežinioje? 

— Na, aš bandžiau tau pranešti. Grįžau norėdamas tau pa- 
sakyti, kaip ir kas, kad ten jau yra mūsiškis ir kad tu gali kiek 
atsikvėpti, na, pavakarieniauti, nueiti į kiną ar panašiai. Jau- 
čiausi nesmagiai, kad tau tenka budėti šeštadienio vakarą. 
Ir įsivaizduok mano nuostabą - ateinu, o tavęs nė kvapo, į 
skambučius neatsiliepi. 

— Buvau parduotuvėje, pirkau kostiumą. 

— Ir kad neblaškytų išjungei garsą? 

— Bažnyčioje turėjau išjungti. 

— Vibravimo, žinoma, nepajutai? 

— Na... tai... 

Nesumodamas, kaip pasiteisinti, Vikas griebėsi kitos 
taktikos. 

— Nesuprantu, ko tu taip širsti, Orenai. Juk nepriviriau 
jokios košės. Per pobūvį neišgėriau nė lašo. Jaunavedžiams 

netgi padovanojau peilių rinkinį. Galvą guldau - niekam nė 
įtarimo nekilo, kad aš ne svečias. 

Susigrūdęs spurgos likučius, jis aukštielninkas išsitiesė 
ant lovos ir pasikišo po galva pagalvę. 

— Kur čia kokios problemos? 

Orenas kurį laiką netardamas nė žodžio niauriai dėbsojo į 
jį, paskui prabilo: 

— Net nežinau, ar verta sėdėti čia ir toliau su tavimi aušin- 
ti burną. Žinai, norisi į viską numoti ranka — eik tu po vel- 
nių, bet kartu taip niežti nagai čiupti tave už sprando ir gerai 
įkrėsti... 

— Taip persiutai, kad pusvalandžiuką pabendravau su Rene 
Niuton? 

— Ne, Vikai, juk pats puikiausiai supranti. Jau kartą 
susimovei, ir kaip reikiant. Ir neatrodo, kad pasimokei. 
Atvirkščiai. 

Vikas užsiplieskė: 

— Kur durys, žinai. 

— Ne, taip lengvai neišsisuksi. Teks tau priminti. Manai, 
nežinau, kodėl nešioji tą savo guminę apyrankę? 

— Šiaip, tokia mada. 

— Kurgi ne. 

Atrodė, kad Orenas tuoj puls jį kaip įniršęs liūtas. 

— Mes, kuriems ne nusispjaut į tave, skaudama širdimi ste- 
bime, kaip po tos istorijos ritiesi vis žemyn. Tik per savo už- 
sispyrimą išbuvai dar dvejus metus, kol galiausiai išėjai. Bet 
tu buvai jau visai nuvažiavęs nuo bėgių. Pats prisimeni. 

— Kur neprisiminsi, kai tu nuolat kali man tai į galvą. 

— Bijau, kad vėl pasikartos ta pati istorija. 

— Tikrai ne! 

— Gali nepasakoti! 

Vikas atsisėdo tarsi spyruoklės išmestas. 

— Dėl to, kad nuėjau į vestuves, išgėriau stiklinę gaivos ir 
paplepėjau su įtariamąja? Baik, Orenai. 

Vikas nenorėjo išsiduoti, tačiau Oreno žodžiai smigo tie- 
siai jam į širdį. Jei būtų paisęs taisyklių, jie jau tada, prieš 
trejus metus, būtų pričiupę Lozadą. Jis iš tiesų vėl prasilenkė 
su jomis - ne tik vogčiomis paliko stebėjimo postą ir susipa- 
žino vestuvėse su Rene Niuton, bet ir nutylėjo apie kažkieno 
naktinį skambutį, tą pirmąjį, taip ją išgąsdinusį. 

Ji akivaizdžiai buvo išsigandusi, kai spausdama telefoną 
prie ausies pripuolė prie lango ir ėmė baugiai stebeilyti į tam- 
są. Pokalbis tikrai nebuvo iš maloniųjų. Iš baimės, nevilties, 
o gal iš pykčio ji nusviedė ragelį ant lovos, o pati, tarsi ne- 
žinodama ko griebtis, užsidengė veidą rankomis. Tą akimir- 
ką Renė buvo tokia nepanaši į vos prieš kelias valandas taip 
ryžtingai jį atstūmusią ramią, neprarandančią savitvardos 
moterį. 

Kas ten galėjo jai skambinti? Draugas? Varžovė? Meilužis? 
Tas, kuris atsiuntė laiškelį „Aš tave įsimylėjau iki ausų ? Kad 
ir kas ten buvo, ji tiesiog akimirksniu visa persimainė. Ore- 
nas turėtų tai žinoti. 

Tačiau bičiuliui įgriuvus čia ir griausmingai svaidantis pa- 
mokslais, buvo ne pats tinkamiausias metas pasakoti. Ver- 
čiau pasakys vėliau. 

Viko galvoje sukantis tokioms mintims, Orenas spingsojo 
į jį tarsi laukdamas pasiaiškinimo. 

— Orenai, juk tu pats mane pasikvietei į pagalbą. Na, aš ir 
dirbu. Savais metodais. 

— Tik žiūrėk, kad tie tavo metodai nesupjautų visos bylos. 

- Žinai, aš pasiilgau saulės, bangų ošimo. Netgi žuvėdrų iš- 
matų grandymas nuo denio man dabar atrodo tikra palaima. 
Jei tau daugiau nereikia mano pagalbos, tik tark žodį - tą pa- 
čią akimirką viską metu ir mielai grįžtu prie vandenyno rėžti 
sparno apie Žvejo seserį. 

Orenas, nuvėres jį ilgu žvilgsniu, tik papurtė galvą. 

— Palikti tave vieną medžioti Lozados? Ne, neišdegs. 

Pakilęs jis sušlavė nuotraukas ir ištiesė Vikui. 

— Gal norėsi įsiklijuoti į albumą? 

— Kad ne, ačiū. Eksponuoti savo nesėkmę? 

Orenas suniurnėjo: 

— Nana, dar nebuvo taip, kad tau nesisektų su moterimis. 

Sukišęs nuotraukas į aplanką, jis pasibruko popierinį mai- 
šelį su likusiomis spurgomis ir tarė: 

— Tai iki vakaro. Gerai išsimiegok. 

— Būtinai. 

Vikui miegai buvo visiškai išgaravę. 


Došimtas skyrius 


E LL: ko pageidausi, zuikuti? 

Vikas, užvertęs meniu, įsmeigė akis į padavėją anapus baro. 
Tikriausiai tokias kaip ji veisia kokioj fermoj ir siunčia parti- 
jomis į Teksasą, pagalvojo. Šviesūs dažyti jos plaukai buvo 
suvelti į kažkokį įmantrų kaltūną, antakiai tarsi nupiešti juo- 
du pieštuku, o plačiai išsišiepusių lūpų kampučiuose švietė 
nubėgęs akinamai oranžinis dažas. 

— O ko pasiūlytumėte? 

— Tu baptistas ar metodistas? 

— 729? 

- Šiandien sekmadienis. Baptistų laukia vakarinės pamal- 
dos, todėl nesiūlyčiau meksikietiškų pietų - nuo jų tik ės 
rėmuo ir pūs pilvą. Tada verčiau pasiūlyčiau keptą viščiuką, 
kiaulienos suktinuką arba maltinį. O metodistai praleidžia 
vakarines pamaldas nebijodami už tai pleškėti pragaro lieps- 
nose, todėl gali sau leisti ir ką nors pikantiškesnio. 

— O pagonys? 

Ji žaismingai pliaukštelėjo jam per ranką. 

— Taip ir pagalvojau, vos čia įnėrei. Na, sakau, šitas gražuo- 
liukas tikrai ne šventeiva. 

Įsirėmusi ranka į klubą, ji mestelėjo: 

— Tada tau galima viskas. Ko pageidausi? 

Pamerkęs jai akį Vikas tarė: 

— Gal pradėsiu nuo kepto viščiuko. 

— Su padažu? 

- Žinoma, dvigubu. 

— Va čia tai vyras. Sekmadieniais prie pagrindinio patieka- 
lo dar galima nemokamai pasirinkti bandelę su žemuogėmis 
arba bananų pudingo. 

— Gal vėliau, gerai? 

— Gerai, nėra ko skubėti. 

Ji užmetė akį į elektroninį laikrodį ant sienos. 

— Jau po vidudienio. Gal, kol keps kepsnys, alučio? 

— Jau maniau - nepasiūlysi. 

— Jei dar ko pageidausi, tik šūktelėk Kristal, tai yra mane. 

Tai buvo tipiška Teksaso miestelio užeiga, įsikūrusi už po- 
ros kilometrų nuo greitkelio, Daltono pakraštyje. Čia, nuo- 
latinėje ilgųjų reisų vairuotojų stotelėje, kiaurą parą galėjai 
kaip reikiant pasistiprinti. Kava visada būdavo stipri ir karš- 
ta, alus šaltas kaip ledas. Valgiaraštyje vyravo kepsniai, bet 
visada galėdavai pasirinkti, kokio norėtum puskilograminio 
šonkauliuko - vos apskrudusio ar net apanglėjusio. 

Dauguma užeigos lankytojų - sekmadienį po mišių su- 
plūstantys tikintieji ir šeštadienio malonumų ieškotojai. Ro- 
tari ir Lions klubų nariai rengdavo pobūvius atskiroje salėje, 
o skalda išpiltoje mašinų aikštelėje pasimatymus skirdavo 
meilužiai. 

Užeigos krėslai buvo apmušti raudonu vinilu, prie kiekvie- 
no buvo nedidukas pultelis, sujungtas su prieštvaniniu muzi- 
kos automatu, gargaliuojančiu net ir šventą dieną. Prie baro 
su chromuotomis kėdėmis sėdėdavo skubantieji arba atėju- 
sieji be poros, tokie kaip Vikas. 

Iš ten lyg ant delno būdavo matyti, kaip virtuvėje gamina- 
mas maistas, - aišku, tai grėsė apetito praradimu, bet buvo 
galima guostis prie durų kabančiu plakatu: „Dirbame nuo 


1919-ųjų... Ir dar nė vienas nenumirė. 

Ant kasos aparato buvo priklijuotas vietos koledžo futbo- 
lo komandos rungtynių tvarkaraštis, o prie dulkėtos dėžutės 
Gyvūnų teisių organizacijos aukoms stovėjo vietos mėgėjų 
komandos 1988-aisiais laimėta taurė. 

Po trijų valandų kelionės iš Eortvorto Vikas su pasimėgavi- 
mu siurbčiojo alų, toli už nugaros palikęs savo bičiulio rūgo- 
jimus laikytis visų būtinų procedūrų ir taisyklių. Viko galva, 
jos tik trukdo išradingai veikti. Atvirai šnekant, jam apskritai 
nusišvilpt į visas procedūras ir taisykles. 

Jis su pasimėgavimu sudorojo kepsnį, gardžiai apskrudusį 
paviršiuje, bet sultingą viduje, ir nutarė užsigardžiuoti bana- 
nų pudingu. Kristal jam dar įpylė kavos užeigos sąskaita. 

— Pirmą kartą Daltone? 

— Aha. Važiavau pro šalį. 

— Vietelė kaip tik pravažiuoti. 

— Man pasirodė visai smagus miestelis. Neapsnūdęs. 

Vikas šaukštu bakstelėjo į plakatus, išklijuotus ant stiklo. 
Jie kvietė į įvairiausius renginius. 

— Na, turbūt tas pat ir kitur, - tarė Kristal. - Kai buvau 
maža, svajojau iš čia išvažiuoti, bet žinai, kaip būna. 

Ji filosofiškai patraukė pečiais. 

- Ištekėjau už tokio lepšio, na, kad buvo šiek tiek panašus į 
Elvį. Kai gimė trečias vaikas, jis pasipustė padus. Taip ir likau 
čia įstrigusi. 

— Tai iš Daltono nebuvai nė kojos iškėlusi? 

— Kur čia kelsi, taip ir sėdžiu kaip įlipusi į šūdą. 

Vikas nusikvatojo ir gurkštelėjo kavos. 

— Koledže mokiausi su viena tokia daltoniete. Kaip jos var- 
das... Eee... kažkoks negirdėtas. Regana? Ne. Ronė? Velnias, 
ne taip, bet kažkaip panašiai. 

— Bendraamžė? 

— Beveik. 

— Tai gal Renė Niuton? 

— Taip! Renė. Aha, Renė Niuton. Pažįsti? 

Ji niekinamai prunkštelėjo. 

— Arji buvo tavo panelė? 

— Ne, tiesiog pažįstu iš matymo, ir tiek. 

— Keista. 

— Kodėl? 

— Ji nepraleisdavo nė vieno vyro. 

Barmenė reikšmingai kilstelėjo vieną juodą kaip smala 
antakį. 

— Jei supranti, apie ką aš. 

Ko čia nesuprasti. Sunkiau buvo tai susieti su šaltąja Rene 
Niuton, kurią jis pažino. 

— Sakai, pasilakstydavo? 

— Švelniai tariant. 

— O kaip būtų nešvelniai? 

Kristal nereikėjo ilgai įkalbinėti. Pasilenkusi per barą ji su- 
šnibždėjo: 

— Ta mergiotė tratindavosi su visais iš eilės. 

Vikas neteko žado. 

— Renė Niuton? Duodavosi? 

- Ir dar kaip, zuikuti. 

Vikas išspaudė šypsenėlę: 

— Eik tu sau. 

— Na, paprastai vyrukai juk mėgsta papliaukšti apie mergi- 
nas. Stebiuosi, kad nieko apie ją negirdėjai. 

— Taip, čia tai nuostolis. 

Kristal patapšnojo jam per ranką. 

— Patikėk, nieko nepraradai. 

— Sakai, nieko gero, ką? 

— Maža buvo tikrai labai geras vaikas. Bet kokioje devinto- 
je klasėje, na, pražydo, ir ją tarsi kas permainė. Vos išsprogo 
visi jos moteriškumai, tuoj sumojo, ką iš jų galima išspausti. 
Visiškai nutrūko nuo pavadžio. Mamai dėl tų jos gastrolių 
tiesiog širdis plyšo. Prisimenu, vieną dieną stoviu štai čia 
už prekystalio, pilu į butelius kečupą ir staiga už lango kad 

suūš, supypsės. Žiūriu, Renė švilpia pro šalį naujutėlaičiu 
tėvo kabrioletu, be paliovos maigydama signalą ir mojuo- 
dama visiems iš eilės - nuogutėlė. Na, be liemenuko. Pasi- 
rodo, ji su kompanija maudėsi vandentiekio rezervuare. Na, 
įsišėlo, kažkas nutraukė jai liemenuką ir nenorėjo grąžinti, 
tai Renė pasakė - gerai, jei taip, tuoj nuvažiuosianti pas jo 
tėvą į darbą ir viską išklosianti. Ir ką tu manai - taip ir pa- 
darė: šypsodamasi, vienomis kelnaitėmis, pro sustingusią iš 
nuostabos sekretorę įplaukė tiesiai į to vaikio tėvo kabinetą. 
Dar kavos? 

Vikui net burna išdžiūvo. 

— Gal alaus. 

Kristal, aptarnavusi du klientus, pasuko jam dar vieną 
stiklą. 

— Taigi džiaukis, kad jos nepažįsti, - tarė ji. - Tu vedęs? 

— Ne. 

— Ką, visai nebuvai? 

— Nea. 

— Ko taip? Juk toks išvaizduolis. 

— Ačiū. 

— Visada buvau neabejinga mėlynakiams. 

— Panašiems į Elvį? 

— Na taip. O, jo akys švietė kaip dangaus žydrynė. Gal dėljų 
visos taip ir ėjo iš proto. 

Ji nužvelgė Viką. 

— Bet tu irgi nebjaurus, zuikuti. Tikriausiai lazda tenka 
gintis nuo moterų. 

— Nea, mano bjaurus charakteris. 

— Koks skirtumas, svarbiausia, kad akys žydros. 

Jis, įsijautęs į vaidmenį, droviai šyptelėjo, tarsi sakytų „ak 
jau, baikite, ponia , ir patraukęs alaus tarė: 

— Įdomu, kaip toliau susiklostė jos gyvenimas. 

— Kieno, Renės? 

Kristal skudurėliu nubraukė nuo baro cukraus smilteles. 

— Kiek girdėjau, ji dirba gydytoja. Geras, ar ne? Sunku pa- 
tikėti. Nuo to laiko, kai tėvai įkišo ją į tą prašmatnų internatą 
Dalase, nebuvo čia pasirodžiusi. Na, kas jiems beliko daryti 
po to, kas nutiko. 

— O kas nutiko? 

Kristal neišgirdo jo klausimo, ji šypsodamasi žvelgė į 
senioką, kuris atkėblinęs prie baro užsiropštė ant kėdės 
šalia Viko. 

Jis buvo apsitaisęs nuo krakmolijimo net suragėjusiais, 
išlygintais languotais vilnoniais marškiniais su perlamutro 
sagomis ir mėlynais džinsais. Atsisėdęs nusivožė nuo galvos 
skrybėlę ir pasidėjo šalia ant baro kaip tikras kaubojus - kraš- 
tais į viršų. 

— Labas, Gasai, kaip gyvenimas? 

— Kaip visada. 

— Ko norėsi? 

Tas grįžtelėjo į Viką. 

— Šimts kalakutų - dvidešimt metų užsisakinėju vis tą patį, 
oji klausinėja. 

— Gerai gerai, - tarė Kristal. - Sūrainį su aitriosiomis pa- 
prikomis ir keptų bulvyčių! - šūktelėjo virėjui, pasinaudoju- 
siam atoslūgiu po maldininkų antplūdžio ir prisėdusiam kiek 
atsikvėpti. 

— Ir dar to, ano, - Gasas mostelėjo galva į Viko alų. 

— Gasas - mūsų įžymybė, - kimšdama butelį pranešė Vikui 
Kristal. 

— Tokia jau ir įžymybė, - suniurnėjo senis ir čiupęs iš jos 
rankų butelį prispaudė prie nurudusių nuo kramtomojo ta- 
bako lūpų. 

— Rodeo bulių tramdytojas, - iškilmingai pranešė Kris- 
tal. - Kiek kartų buvai šalies čempionas, Gasai? 

— A, atrodo, porą kartelių buvau. 

Barmenė pamerkė akį Vikui. 

— Kuklinasi. Turi tiek čempiono sagčių, kad nesuskai- 


čiuotum. 

— Ką jau kalbėti apie sulūžusius šonkaulius, - mestelėjo se- 
niokas ir vėl užsivertė butelį. 

— Mes čia kaip tik šnekėjomės apie Renę Niuton, - tarė 
Kristal. - Prisimeni ją, Gasai? 

— Na, nors aš ir sulinkęs į gugį, galvos dar nepamečiau, - 
atsiliepė seniokas ir vėl pažvelgė į Viką. - O tu kas toks? 

Vikas ištiesė jam ranką. Senioko delnas buvo šiurkštus 
kaip neobliuota lenta. 

— Vikas Tredgilas. Važiuoju į Amarilą, užsukau čia pakeliui 
kiek atsipūsti. Išsikalbėjom su Kristal, pasirodo, turim ben- 
drų pažįstamų. 

Kristal nužingsniavus į kitą baro pusę paduoti meniu ką 
tik įėjusiems ir šūktelėjusiems ją vardu jaunuoliams, Gasas 
su visa kėde pasisuko į Viką ir pasiteiravo: 

— Tai Niuton - tavo pažįstama? 

— Kartu mokėmės koledže, - atsakė Vikas vildamasis, kad 
Gasui nešaus į galvą paklausti kokiame. 

— Galiu su tavim šnekėtis tiesiai šviesiai? 

- Žinoma. 

— Žinai, šiais laikais tik pabandyk pasakyti kokį nesušu- 
kuotą žodį... 

— Aš ne iš sušukuotos kompanijos. 

Seniokas linktelėjo ir gurkštelėjo alaus. 

— Ta mergiotė buvo graži kaip velnias. Ir ne mažiau pa- 
siutusi. Na, toks senpalaikis kaip aš galėjo nė nevarvinti į ją 
seilės, bet kai ji jodinėdavo, vyrai plūste plūsdavo pažiūrėti. 
Jaunesniems vien pažvelgus į ją aptemdavo akyse. 

— Ji lenktyniaudavo? 

— Rodeo. 

Rodeo? Moteris, tarsi su gulsčiuku kraunanti į kauges savo 
žurnalus, - rodeo jojikė? Vikas tiesiog nevaliojo įsivaizduoti 
Renės Niuton raitos ant besispardančio eržilo. 


— Nežinojau, kad ji dalyvaudavo rodeo. 

— Ooo, ir dar kaip. Daltone nuo balandžio pradžios iki lie- 
pos pabaigos kiekvieną šeštadienį rengiamas rodeo, čia ne 
mažiau populiarus nei koks futbolas. Pažiūrėti Renės kaubo- 
jai susigrūsdavo net keliomis eilėmis. Žinai, jos veide niekada 
nebūdavo nė šešėlio baimės. Pats savo akimis mačiau, kaip 
ji dukart krito. Akimoju strykteli ant kojų, nusipurto dulkes 
nuo savo sultingo užpakaliuko ir vėl šoka į balną. Kaubojai 
kalbėdavo, kad nuo jojimo jos šlaunys kaip iš plieno. 

Gasas pamerkė susiraukšlėjusiu voku užgriuvusią akį. 

— Na, šito tai nežinau, pats neturėjau malonumo išbandyti, 
bet tie, kuriems buvo pasitaikę atsidurti tarp jų, vienu balsu 
tikino nieko saldesnio nepatyrę. 

Vikas išspaudė šypsenėlę, nors jo burna net perdžiūvo. 

— Na, žinai, kaubojiškos šnekos, - gūžtelėjes pečiais toliau 
pasakojo Gasas. - Negali imti už gryną pinigą, todėl dievai 
žino, kiek kieno žodžiuose teisybės, o kiek - rožinių svajonių. 
Šiaip ar taip, bent jau Denas, kai ta mergiūkštė būdavo šalia, 
tirpdavo kaip vaškas. 

— Denas? 

Senasis kaubojus nepatikliai išsprogino savo traiškanotas 
akis. 

— Tai tu apie ją apskritai beveik nieko nežinai, ką? 

— Galima sakyti, taip. 

— Denas - jos tėtušis. Šunsnukių šunsnukis. 

— Kodėl? 

— Na, nenuobodžiaujate? - mestelėjo pardavusi jaunuo- 
liams vyšnių kokakolos ir grįžusi atgal Kristal. 

Vikas tarė: 

— Gasas pasakoja man apie Deną Niutoną. 

— O, vien nuo tos pavardės gali sutrikti apetitas, - kimiai 
nusijuokusi pasakė ji. 

— Kuo jis čia taip visiems įsipyko? 

— Ką jau sugebėjo, tai sugebėjo, - atsiliepė ji. - Papasakok 
Gasai, kad ir apie tą judviejų kivirčą. 

Senasis kaubojus, iškliukinęs alų iki dugno, pradėjo pa- 
sakoti: 

— Kartą Denas nusamdė mane išjodinėti vieną jo žirgą - ti- 
krą eržilą, bjaurų kaip velnią. Na, žinoma, galiausiai jį pri- 
veikiau ir pažabojau, nors man tai kainavo sulaužytą kulkš- 
nį. Bet Denas atsisakė apmokėti gydymo išlaidas. Pasak jo, 
pats kaltas. Pagailėjo sumautų septyniasdešimt penkių dole- 
rių, kurie tokiam pinigų kapšui kaip jis apskritai neįžiūrima 
smulkmė. 

— Pinigą kalti mokėjo, bet kitų nelaikė žmonėmis, - išpyš- 
kino Kristal. 

— Atrodo, šeimynėlė apskritai buvo kaip reta, - tarė Vikas. 

— Visi tik lengviau atsikvėpė, kai jų čia neliko, - mestelėjo 
Gasas gremždamas skruostą. - Žinoma, būčiau ne prieš dar 
paspoksoti į tą mergą ant žirgo. Vien prisiminus kelnėse da- 
rosi neramu. Ką veiksi šiandien vakare, Kristal? 

— Pasapnuok. 

— Kas belieka, - mestelėjo Gasas ir sunkiai nulipęs nuo kė- 
dės nuklibikščiavo prie muzikos automato. 

Vikas baigęs alų tarė: 

- Labai tau ačiū, Kristal. Buvo malonu susipažinti. Čia ga- 
lima mokėti kreditine? 

Pasirašęs čekį, jis dosniai mostelėjo arbatpinigių ir dar 
pridėjo. 

— Vaišinu Gasą. Perduok jam linkėjimų. 

— O, jis tikrai neatsisakys. 

Vikas lyg tarp kitko pasiteiravo: 

— Tai, sakai, tėvai Renę galiausiai išsiuntė į internatą? Įdo- 
mu, kas perpildė kantrybės taurę? 

— A, - atsiliepė Kristal taisydamasi segtuką, - ji nužudė 
žmogų. 


Vienuoliktas skyrius 


— I|.->> 


— Taip taip, Orenai. Ji nužudė žmogų. 

— Ką? 

— Dar neišsiaiškinau. 

— Kada? 

— Irgi nežinau. 

— Kur dabar esi? 

— Važiuoju atgal. 

— Iš kur? 

— Iš Daltono. 

— Trenkeisi į Daltoną? Buvau tikras, kad šiandien griūsi į 
lovą ir miegosi. 

— Tau įdomu, ar ne? 

— Kaip sužinojai? 

— Iš Kristal. 

— Kas ta Kristal? 

Vikas trumpai perpasakojo savo pokalbį pakelės užeigoje. 
Jam baigus Orenas tarė: 

— Gal pripasakojo nebūtų dalykų? 

— Kurių galų jai meluoti? 

— Kad patrauktų tavo dėmesį? 

— Na, tikrai patraukė, bet juk tai galima padaryti ir kur kas 


paprasčiau. 

— Tai gal šiaip, dėl pramogos? 

— Ji nepanaši į pasitenkinančią žodžiais. 

— Tu sakai - tu žinai. Ar ji žinojo, kad tu iš policijos? 

— Aš ne iš policijos. 

— Jėzau, - suniurnėjo Orenas. - Taip ar ne? 

— Ne. 

— Ir ką, išklojo viską kažkokiam prašalaičiui? 

— Aš jai pasirodžiau simpatiškas. 

— Simpatiškas? 

— Taip sakė. Na, Gasas nebuvo toks atviras. 

Vikas patyliukais nusišypsojo įsivaizduodamas Oreną, da- 
bar laukiantį tesinio. 

Galiausiai Orenas nutraukė tylą: 

— Tai ką, reikia atskirai paprašyti? 

Nusikvatojęs Vikas persakė savo pašnekesį su nusenusiu 
rodeo čempionu. 

— Renė Niuton jam labai prie širdies, o apie jos tėtušį to 
nepasakytum. Tai, tavo duomenimis, Denas Niutonas buvo 
pasiturintis verslininkas, ar ne? 

— Taip, ten jo visur buvo pilna. 

— Neatrodo, kad visi būtų tuo be galo žavėjęsi. Pasak Gaso, 
jis buvo šunsnukių šunsnukis; išvertus į policijos šnektą, vei- 
kiausiai išeitų kažkas panašaus į „šūdo statinę“. 

Orenas, mintyse perkratęs visa, ką išgirdo, galiausiai pa- 
klausė: 

— Tai Renė Niuton jaunystėje nebuvo jau tokia doruolė? 

— Pasak Kristal su Gasu, kaip nuo grandinės nutrūkus. 

- Na, gal viskas tik apaugo gandais. Žinai, kaip žmonės 
mėgsta pagražinti, ypač bloga. 

— Bet kad abu vienu balsu tvirtino, - tarė Vikas. 

— Kad ir kaip ten būtų, Renė Niuton, kurią pažįstame, ski- 
riasi nuo tų pasakojimų herojės kaip diena ir naktis. 


— Tai jau taip. 

— Tai kuri tada iš jų tikroji? - susimąstęs paklausė Ore- 
nas. - Kurji, o kur - tik kaukė? A? 

Vikas, irgi nežinodamas ką manyti, tylėjo. Toji moteris 
nuvijo jį kaip įkyrų uodą, tarsi visą gyvenimą vyrų nebūtų 
prisileidusi per patrankos šūvį, nors šiandien paaiškėjo, kad 
nieko panašaus. 

Orenas paklausė: 

— Tai plepioji Kristal daugiau nieko neužsiminė apie tą 
žmogžudystę? 

— Kokią žmogžudystę? 

— Pats sakei, kad ji kažką nužudė, Vikai. 

— Nežinia, ar tai buvo žmogžudystė. Galėjo būti ir koks 
nors nelaimingas atsitikimas... 

— Gal netyčia suvarė kam peilį į širdį. Nebuvai užsukęs į 
vietos policiją? 

— Juk supranti, be ženklelio negaliu šiaip sau iš gatvės 
įgriūti pro duris ir imti domėtis kažkokia žmogžudyste, net 
nežinodamas nei kas, nei kaip ir apskritai - ar tai buvo žmog- 
žudystė. 

— Į vietos mokyklą nebuvai užsukęs? 

— Juk šiandien sekmadienis. Telefonu atsiliepė sargas, 
bet šiaip niekas nedirba. Kaip ir visos valstybinės įstaigos, 
teismas. 

— Oį bibliotekos periodikos skyrių? 

— Uždaryta, remontas. Kroketo gatvėje veikia biblioteka 
ant ratų, bet laikraščių ten nėra. 

Orenas tik sunkiai atsiduso. 

— Kristal kamantinėti jau negalėjau, - pasakojo Vikas. - Ją 
pasigrobė kaip tik įgriuvusi pro duris po treniruotės sukai- 
tusi, ištroškusi ir išbadėjusi miestelio beisbolo komanda. 
Be to, jai būtų kilęs įtarimas, ko taip domiuosi neva tik iš 
matymo pažįstama mergina, ir tada jau būtų suvisam užsi- 
siuvusi. Tikrai nebūčiau nieko pešęs, jei būtų įtarusi, kad aš 


iš policijos. 

— Tu ne iš policijos. 

— Na taip, taip, tą ir turėjau galvoje. 

— O tas Gasas? Galjis dar ką nors žino? 

— Su kitu tokiu pat senioku leidosi į prisiminimus apie jau- 
nystę, senus gerus rodeo laikus, todėl lįsti su klausimais ne- 
buvo prasmės. 

— Gal bijojai atsakymų? 

— Ką turi omeny? 

— A, nieko. 

Dabar jau buvo Viko eilė tylomis pasukti galvą. Pastarąsias 
kelias dienas Orenas jam tarsi buliui po nosimi vis pamojuo- 
davo raudona skraiste. Bet Vikas, puikiai numanydamas, kuo 
tai kvepia, apsimesdavo nepastebįs. Orenas norėjo patikrin- 
ti, ar Vikui Renė Niuton - nors įtariamoji - nebus kritusi į 
akį. O Vikas nė neketino to neigti arba teigti - jam pačiam 
dar buvo neaišku. 

— Orenai, aš bandžiau pašniukštinėti. Apsukau Daltoną 
dairydamasis, ar nerasiu dar už ko užsikabinti, - ničnieko. 
Parsiradęs į Fortvortą panaršysiu internete, gal ten kas bus, 
bet žinai - savo nešiojamojo neatsivežiau, tai... 

— Gerai, gerai, - nutraukė ji Orenas. - Ir taip daug padarei. 

— Stengiausi, Orenai. 

Ragelyje vėl stojo tyla. Galiausiai Orenas pasiteiravo: 

— Tai ką manai? 

— Apie ką? 

— Po paraliais, apie ją, apie ką daugiau! 

— Na, nežinau. Dabar reikia išsiaiškinti, ar apskritai būta 
tos žmogžudystės. 

— Ir to lavono, ar ne? 

Vikas, šiaip ne taip susitvardęs, ramiai atsiliepė: 

— Kol nežinome, kas ir kaip, verčiau nedarykime skubotų 
išvadų. 

— Ji kažką pasiuntė į kapus, - tarsi nenorėdamas nieko 
daugiau girdėti rūsčiai tarė Orenas. 

Švelninančios aplinkybės jam negaliojo: arba juoda - arba 
balta. 

— Ir šįryt du iš ten ištraukė, - tyliai paprieštaravo Vikas. 

— Bandai mane sugraudinti? 

— Na, tai ne matematika, bet gal viskas nėra jau taip viena- 
reikšmiška? 

Ragelyje vėl įsivyravo įtempta tyla. Vikas, jau visą parą 
nesudėjęs bluosto ir penkias valandas praleidęs kelyje, jautė, 
kaip pradeda mausti pečius. 

— Klausyk, Orenai, man iki savo pamainos būtų neprošal 
truputį nusnūsti. Pavaduosi mane porą valandėlių, gerai? 

— Tada tavęs taip pat šio to paprašysiu. 

— Klausau. 

— Tu dabar dvidešimtajame greitkelyje, ar ne? Į vakarus 
nuo Fortvorto? 

— Aha, tuoj privažiuosiu Veterfordą. 

— Tai grįši truputį kitu keliu. 

— Kokiu? 


Renė spustelėjo žirgui šonus, ir jis tučtuojau klusniai leido- 
si ristele. Įsigijusi prieš trejus metus dar visai kumeliuką, ji 
išmokė jį klausyti menkiausio vadelių timptelėjimo, spūste- 
lėjimo kojomis ar pabaksnojimo kulnais. Iš viso penketo jos 
žirgų šitas buvo turbūt pats protingiausias ir klusniausias. 
Kai išjodavo su juo kaip šiandien - be balno, žąslų ir vade- 
lių, - jiedu skriedavo tarsi susilieję į viena, be mažiausių pa- 
stangų, kurių šią pavakarę Renei kaip tik visiškai nesinorėjo. 

Toji blužnies šalinimo operacija, kurią teko atlikti vidury 
nakties, išsunkė ją kaip citriną. Sužalojimai buvo siaubingi, 
blužnis priminė faršą ir vos pajudinta suiro gabalais. 

Tačiau Renė, ją pašalinusi, sėkmingai sulopė kitus sumai- 
totus vidaus organus, o kadangi galvos trauma nebuvo sun- 


ki, pacientas turėjo išgyventi. Paklaikusi iš sielvarto žmona ir 

tėvai, apsipylę dėkingumo ašaromis, nepajėgdami ištarti nė 
žodžio, tik graibstė ją už rankų. 

Plyšęs apendiksas po to jau buvo palyginti vieni niekai, ta- 
čiau vis tiek buvo malonu pranešti gerų naujienų laukiamaja- 
me nerimaujančiam pacientės vyrui. 

O jos pašto dėžutėje ligoninėje laukė direktorių valdybos 
raštas, kuriame pakartotas siūlymas užimti chirurginio sky- 
riaus vedėjo postą ir reiškiama viltis, kad ji sutiks. 

Ir laiškelis nuo Mirnos Houvel, kurį ji pradėjo padėka už 
puokštę, atsiųstą į Li laidotuves, ir baigė raginimu užimti po 
jos vyro žūties likusią laisvą skyriaus vedėjo vietą. Pasak jos, 
„Li tikrai pritartų 

Tačiau Renė vis dar negalėjo apsispręsti. Direktorių valdy- 
bos raštas ir Mirnos laiškas išsklaidė susirūpinimą, kad pre- 
tenduoti į šį postą neetiška, bet virš galvos taip ir liko pakibę 
detektyvo Veslio mesti įtarimai. 

Atrodo, ji galėjo būti savimi patenkinta - šįryt padėjo 
dviem ligoniams, direktorių valdyba primygtinai prašo užim- 
ti jos taip trokštamą postą - tik džiaukis ir mėgaukis sekma- 
dienio ramybe. 

Tačiau širdies gilumoje kirbėjo nerimas dėl vakarykščio 
Lozados skambučio. 

Tas žmogus, nekviestas įsiveržęs į jos pasaulį, viską sujau- 
kė. Jei dabar ji sutiktų tapti vedėja, Veslio įtarimai dar labiau 
sustiprėtų, o jei jis galiausiai iššniukštinėtų, kad Lozada jai 
skambina... 

Velniai rautų! Kaip ji nekentė to vyro, vien nuo jo lipšnaus 
balso, sulig kiekvienu žodžiu tarsi prisilytėjančio prie jos, nu- 
gara nueidavo pagaugais. 

Dėl Dievo meilės, kodėl jam į akį turėjo kristi būtinai ji, nė 
nenusišypsojusi, nė kartelio nešovusi į jį akimis. Paprastai į 
jos susikurtą sieną greitai atmušdavo sparnus net patys karš- 


čiausi gerbėjai, tiek vedę, tiek ne, bendradarbiai jau seniai 

buvo ją pakrikštiję robote. Tačiau jai buvo vis tiek, ką plaka 
ilgi liežuviai, kad tik paliktų ramybėje... 

O čia - priešingai. Kuo labiau ji stūmė Lozadą, tuo karš- 
čiau jis lindo. 

Niršdama ji suragino arklį, ir tas tučtuojau pasileido zova- 
da, tarsi tik ir būtų laukęs komandos kaip reikiant pramankš- 
tinti kojas. 

Dundėdamas kanopomis ir keldamas dulkių debesį, jis 
skriejo tarsi vėjas, lyg kas būtų vijęsis. Renė stipriai įsikibo 
į jo karčius, šiltas vėjas švilpė pro ausis, nuplėšė nuo galvos 
skrybėlę, bet ji nė nesiruošė dėl jos sustoti. 

Tokiomis valandėlėmis, kai raita skriedavo ant žirgo, ji 
jausdavosi laisva kaip paukštis. Net ir blogos mintys akimir- 
ką tarsi nutolo, pasiliko kažkur už nugaros. 

Akies krašteliu staiga kažką pastebėjusi, Renė grįžtelėjo ir 
pamatė kitoje aptvaro pusėje dumiantį ir nuo jos neatsilie- 
kantį pikapą. A, tai štai kodėl žirgas taip lėkė - jis nė nemanė 
nusileisti geležinei pabaisai. 

Ji niekada nebuvo jo variusi kiek įkerta, ir gal jis dabar no- 
rėjo įrodyti, kad ne iš kelmo spirtas. Ką gi, atimti iš jo tokį 
šansą tikrai nepadoru. 

— Na, parodykim, ką mokam. 

Ji prigludo prie žirgo kaklo, įsirėmė keliais į šonus, ir jiedu 
šaute šovė pirmyn, išsiveržė į priekį. Pikapas taip pat spuste- 
lėjo, bet žirgas vis dėlto atsiplėšė. 

Renė nesusilaikė nenusijuokusi. Tai bent smagumėlis! 

Taip jiedu švilpė vėju kokias tris minutes, šalimais dumiant 
pikapui, kol priešais išniro jos sodyba ir arklidės. Dar po mi- 
nutės jie jau bus prie aptvaro, todėl reikėtų mažinti tempą, 
kad spėtų sustoti prie vartų. 

Tačiau tai reikštų pasiduoti. O po tų nelemtų Lozados 
skambučių ji trūks plyš turėjo sau įrodyti nesanti bėjėgė, išsi- 
gandusi moteris. Tai jau ne. 

Be to, negi dabar atims iš žirgo pelnytą pergalę? 

— Na ką, pasiruošęs? 

Jis tarsi patvirtindamas pasileido iš paskutiniųjų. Ji šlau- 
nimis jautė įsitempusius raumenis. 

— Tada pirmyn. 

Jos širdis daužėsi it pašėlusi, tarsi atsiliepdama į patrakusį 
kanopų dundesį, kūną krėtė virpulys. Dabar bus arba-arba. 
Ji iš visų jėgų įsikibo į šiurkščius žirgo karčius. Pikapas at- 
siliko, bet dabar tai jau buvo nesvarbu, nes jų laukė kur kas 
nutrūktgalviškesnis iššūkis. 

— Oplia! - šūktelėjo Renė prisiplodama prie žirgo sprando. 

Žirgas liuoktelėjo ir perskriejęs tvorą su geroka atsarga įsi- 
ręežęs nusileido kitoje pusėje. Renė vėl nusijuokė. 

Tą pačią akimirką už nugaros nuaidėjus trenksmui, ji trūk- 
telėjo žirgą už karčių ir stojusį piestu apgręžė į kitą pusę. Išvy- 
do įsirėžusį į vartus, visą paskendusį dulkių debesyje pikapą. 

Vairuotojas, atrodo, neįvertino to, kad važiuoja žvyrkeliu. 
Jam staiga nuspaudus stabdžius, mašiną sumėtė, ir ji galu 
trenkėsi į metalinį vartų stulpą. Tas nė nekrustelėjo, bet pi- 
kapas garantuotai nukentėjo. O vairuotojas? 

Renė nušoko nuo arklio, pasileido prie vartų. 

— Nesusižeidėte? - šūktelėjo ji ir greitai atlapojusi vartus 
pripuolė prie vairuotojo langelio. 

— Pone? 

Vyro galva gulėjo ant vairo. Iš pradžių Renė pamanė, kad 
jis bus netekęs sąmonės. Bet papurtytas už peties vyras su- 
dejavo, lėtai atsitiesė, pasitaisė nusmukusią skrybėlę ir nusi- 
ėmes saulės akinius tarė: 

— Nusprendėte mane visai su žemėmis sutrypti, ar ne? 

Iš nuostabos ji net atšlijo. Už pikapo vairo sėdėjo tas pats 
kavalierius iš vestuvių. 

— Kąjūs čia veikiate? 

— Lenktyniauju. 

Jis mostelėjo galva į žirgą. 

- Eržilas - oho! 

Ir pažvelgęs į ją pridūrė: 

— Kaip ir raitelė. Jūs ten pametėte skrybėlę. 

— Tiesiog trūksta žodžių! - degdama iš pykčio šūktelėjo 
ji. - Iš kur jūs čia dabar atsiradote? 

— Iš dvidešimtojo greitkelio. 

Ji nutvilkė jį žvilgsniu. 

— Na, jei rimtai, tai teko gerokai pašniukštinėti, kol radau 
jūsų pėdsakus. 

— Pašniukštinėti? 

— Ligoninėje. Velnias, jodinėjate tuo viesulu be jokio balno. 
Nebijote? 

— Mažiau nei iš paskos sekiojančių nepažįstamų vyrų. Li- 
goninėje tikrai nebūtumėte nieko sužinojęs. 

Vikas atsisegė saugos diržą ir atidaręs dureles išlipo lauk. 

— Na, aš nesu visai nepažįstamas, bet šiaip - jūsų teisybė. 
Jei atvirai, prašukavau internetą. Ši sodyba priklauso jums, 
ten yra informacijos apie visokius nekilnojamojo turto mo- 
kesčius ir panašiai. Kai paskambinęs į ligoninę sužinojau, 
kad šiandien nebudite, man dingtelėjo, jog, galimas daiktas, 
užtiksiu jus čia. 

Jis patraukė pečiais. 

— Šiaip ar taip, norėjosi pasivažinėti. 

Kalbėdamas jis apėjo pikapą ir pritūpęs apžiūrėjo įlenktą 
galą - plaštakos ilgio ir piršto storio įrantą nutrupėjusiais da- 
žais. Daugiau pažeidimų nebuvo matyti. 

Vikas perbraukė pirštu įrantą, nusipurtė rankas ir atsisto- 
jęs tarė: 

— Sutaisyti bus juokų darbas. 

— Pone... 

- Vikas. 

— Atrodo, aš jums aiškiai leidau suprasti... 

— Kad mano šansai kaip pėsčio prieš raitą. 

— Ojūs vis tiek neatstojate? 

— Na, nebeturiu ko prarasti. 

— Kaip ir atrasti, pone Tredgilai. 

Iš nuostabos, kad ji prisiminė jo vardą, Vikas net kilstelėjo 
antakius. Atrodo, ir pačiai Renei tai buvo staigmena. 

— Ir jeigu galvojate apie... - ji staiga nutilo vidury sakinio, 
ir Vikas viltingai palinko į priekį. - Nieko nebus. Jokio pasi- 
matymo. Na, ir taip toliau. Žodžiu, tik veltui gaištate laiką. 

— Tai jūs ištekėjusi? 

— Ne. 

— Susižadėjusi? 

— Nieko panašaus, ir net nesirengiu. 

— Hm. Jūs apskritai prieš tai nusistačiusi ar tik aš taip ne- 
patinku? 

— Man nepatinka, kai kas nors braunasi į mano gyvenimą. 

— Na, - tarė jis išskėsdamas rankas, - manimi tikrai galite 
pasikliauti. Paslaptis moku saugoti. 

— Aš neturiu jokių paslapčių. 

— O aš turiu apsčiai. Gal jums būtų įdomu? 
kreivoko priekinio danties priminė šelmišką grimasą. 

— Viso gero, pone Tredgilai, - mestelėjo ji, apsigręžusi žen- 
gė atgal į aptvarą ir uždariusi vartus ryžtingu judesiu dzing- 
telėjo skląstį. 

— Na, nepabėkite taip. Leiskite kai ką jums pasakyti. Pra- 
šau jūsų, daktare Niuton... 

Ji aiškiai tik dėjosi be galo pasipiktinusi, nes nesusilaikė 
neatsigrįžusi ir nepaklaususi: 

— Ką? 

— Norėjau atsiprašyti už tuos savo aštrius vakarykščius 
žodžius. 

— Kokius? - Renė apsimetė nesuprantanti. 

— Na, apie lūpas ir saldžias svajones. Kažkaip netyčia 
išsprūdo. 

Nuo Viko veido išgaravo užkariautojo šypsnys. Moterims 
patinka nuoširdumas. Be to, ją tie žodžiai tikrai galėjo užgau- 

ti. Ir užgavo, nors ji, žinoma, kaip įmanydama stengėsi to ne- 
parodyti. 

— Ačiū bent už tai. 

— Tikrai persūdžiau. 

— Gal ir aš per jautriai sureagavau į tuos arbatpinigius. 

Vikas prisiartino prie vartų. 

— Tai gal pabandom iš naujo? 

— Kad galne. 

— Na, ko jums bijoti? 

Renė nusigręžė ir prisimerkusi įsmeigė akis į tolį, tarsi nuo 
atsakymo priklausytų jos likimas. 

Kai po kurio laiko ji vėl pažvelgė į Viką, jo akyse jau nebuvo 
matyti tų linksmų velniukų, skvarbus žvilgsnis smigte smigo 
tiesiai į ją, atrodė, iki pačių sielos gelmių. 

Ko jai bijoti? Nieko. Arba visko. Na, gal geriau vis dėl- 
to nereikia. Tačiau, didžiai savo nuostabai, ji išgirdo save 
atsakant: 

— Ten centre yra tokia ledainė. 

— Veterforde? 

— Apsiruošusi arklidėse kaip tik rengiausi užsukti. Galime 
ten susitikti. 

— Leiskite ir man patalkininkauti. 

— Aš įpratusi viena. 

— Tą tai žinau, - tarė jis ir apsigręžęs tekinas pasileido 
keliuku. 

— Kur bėgate? 

Jis šūktelėjo per petį: 

— Atnešiu jūsų skrybėlę. 


Dvyliktas skyrius 


D. pusantros valandos ruoša buvo baigta. Iš pradžių Renė, 
kiek pavedžiojusi po aptvarą, kad atvėstų, įvedė žirgą į ar- 
klidę, kurios paprasta išorė buvo apgaulinga - viduje arklidė 
buvo puikiai įrengta. 

— Mano žirgai ne iš prastųjų, - atsiliepė ji Vikui išsakius 
susižavėjimą, - todėl ir arklidė turi būti atitinkama. 

Vikas nelabai ką išmanė apie arklius, tačiau aiškiai buvo 
matyti, kad tai tikri ristūnai. Renė, nesiliaudama meiliai šne- 
kinti, žirgą kruopščiai nuvalė. Jai ėmusis ilgų jo karčių, Vikas 
atsistojo šalimais. 

— Atrodo, tarsi jis suprastų kiekvieną tavo žodį. 

Ji net pasipiktino: 

— O ką?! 

— Na, aš nemaniau, kad su arkliais galima susikalbėti. 

— Su manuoju tai jau tikrai, - tarė ji ir nužvelgusi švelnu- 
mo ir susižavėjimo kupinomis akimis perbraukė glotnų žirgo 
kailį. - Bent jau aš susikalbu. 

— Tai gal tu tokia talentinga, ne žirgas? 

Ji buvo jau kažką besakanti ir grįžtelėjo į Viką, bet išvydu- 
si visai šalia jo veidą pasilenkė ir pranėrė po žirgo galva į kitą 
pusę. Nėmaž nesuglumes Vikas vėl priėjo. 

— O koks šio stebuklingo padaro vardas? 

— Krolis. 

— Kaip neįprasta. Tai ką nors reiškia? 

— Nieko. Man tiesiog patinka skambesys. 

— Davei pirmą pasitaikiusį vardą, ar ne? 

— Aha, - atsiliepė Renė, pažvelgė į jį, ir abu prapliupo kva- 
toti. - Tu visada tiek daug klausinėji? 

— Man viskas įdomu. Gal su Kroliu dalyvaujate lenktynėse? 

— Tik su besivejančiais pikapais. 

Tai tarusi ji nuėjo, dar grįžtelėjusi per petį. Tai jau galima 
buvo laikyti flirtu. Gal ji visai nė nemanė flirtuoti, tik jam 
taip pasirodė dėl aptemptų džinsų ir ilgų šviesių plaukų, 
šviečiančių iš po jo atneštos šiaudinės kaubojiškos skrybėlės. 
O gal paprasčiausiai norėjosi, kad taip būtų. 

Pripylusi ėdžias Renė atskirai atsisveikino su kiekvie- 
nu žirgu. Tarusi, kad jai reikia užsukti į namą, paliko Viką 
vieną. 

— Jei nori, gali pasisupti verandoje. 

— Atspėjai mano ketinimus. 

Leidęs suprasti, kad užsigavo nepakviestas į vidų, jis kles- 
telėjo į sūpynes ir pradėjo suptis. 

— Gali neskubėti. 

— Jei pasirodytų Tobis, pasakyk, kad aš tuoj. 

— Tobis? 

Bet ji, užminusi mįslę, jau dingo už durų, ir atsakymas pa- 
aiškėjo tik po kelių minučių, prie arklidės atidardėjus kažko- 
kio vyro vairuojamam kledarui. Išlipęs iš savo laužo, šis su- 
stojo kaip įbestas ir kurį laiką spigino į Viką, kol galiausiai 
prisiartinęs užkopė į verandą. 

Vyras buvo aukštas, plačia kaip spinta krūtine, iš po pra- 
kaitu įmirkusios kaubojiškos skrybėlės kyšojo žilų plaukų 
sruogos. Kai galiausiai jis nusiėmė akinius nuo saulės, pa- 
sirodė skvarbios erelio akys: galėjai pamanyti, kad priešais 
tave — koks nors kietuolis teisybės gynėjas iš klasikinio ves- 
terno. Vikas vos susilaikė nešūktelėjęs: „Pagarba, maršale.' 
Neatrodė, kad Tobis būtų iš tų mėgstančiųjų juokauti. 

— Kur Renė? 

Nei labas, nei viso gero. 

— Viduje. Jei tu Tobis, tai prašė perduoti, kad palauktum, 
ji tuoj. 

Jis atsisėdo ant verandos turėklo, užsimetė koją ant ko- 
jos, atkišdamas savo penkiasdešimto dydžio aulinį, susinėrė 
ant krūtinės rankas ir nesidrovėdamas ėmė rakinėti žvilgs- 
niu Viką. 

— Graži dienelė šiandien, ką? - Vikas pabandė užmegzti 
pokalbį. 

— Gal ir graži. 

Na, tas Tobis aiškiai nejaučia jam simpatijos. Įdomu, 
kodėl? 

Po ilgokos tylos, pertraukiamos tik sūpuoklių grandinių 
girgždesio, seniokas pasiteiravo: 

— Iš kur tu? 

— Iš Fortvorto. 

Į tai jis tik sušnarpštė, tarsi Vikas būtų atsakęs: „Iš Sodo- 
mos, na, netoli Gomoros.“ 

— Labas, Tobi, - tarė tarpduryje pasirodžiusi Renė. 

Tobis tučtuojau pašoko nuo turėklo ir nusivožė skrybėlę. 

— Labą dieną, Rene. 

— Kaip laikotės? 

— Ačiū, gerai. Ar viskas taip, kaip prašėte? 

— Liaukitės kaskart vis to paties klausinėti. Geriau nė būti 
negali. 

Taip tarusi ji apdovanojo senį tokia žavinga šypsena, kad 
Vikui net dilgtelėjo paširdžius. 

— Turbūt jau susipažinote su ponu Tredgilu? 

— Iki vardų dar nepriėjome, - tarė Vikas ir pakilęs ištiesė 
ranką. - Vikas Tredgilas. 

— Tobis Robinsas, - nenoriai, tarsi prieš savo valią, ją 


spausdamas sumurmėjo kaubojus. 

Jo delnas buvo šiurkštesnis net už Gaso, visas sėte nusėtas 
nuospaudų. 

— Tobis mano kaimynas, - paaiškino Renė. - Prižiūri ar- 
klius. Kartais visą savaitę ar net ilgiau neištaikau atvykti. 

— Laimė turėti tokį kaimyną. 

Nekreipdamas dėmesio į Viko žodžius, Tobis kreipėsi į 
Rene: 

— Buvo atvykes veterinaras, visus apžiūrėjo. Sveikutėliai. 

— Na, man taip ir atrodė, bet norėjau dėl viso pikto pati- 
krinti. Labai ačiū, kad jį pakvietėte. Sąskaitą atsiųs paštu? 

— Paliko man, - atsakė jis ir išsitraukęs iš marškinių kiše- 
nės voką įteikė Renei. 

— Rytoj iš karto apmokėsiu, - tarė Renė ir įsikišo voką į 
rankinę. - Lūšis daugiau nesirodė? 

— Nuo to karto, kai prieš kelias savaites nusinešė veršiu- 
ką, - nė pėdsako. Turbūt tąsyk mano kulka ją vis dėlto kliu- 
dė. Gal kur pasislėpus nudvėsė arba pasitraukė į kitas vietas. 

Tariant šiuos žodžius senioko veidas - didžiai Viko nuos- 
tabai - nušvito plačia šypsena. 

Renė atsakė tuo pačiu. 

— Didelė, nelaboji, - pasakojo Tobis. - Didesnės kaip gyvas 
nesu matęs, bet galją jau būsime išrūkę. 

— Na, - tarė Renė, - mums jau metas. 

— Netrukdysiu. Viską uždarėt, užrakinot? 

— Taip. 

Mostelėjęs ranka žengti laipteliais pirmai, Tobis nulydėjo 
ją palikęs Viką sekti jiems iš paskos. 

— Gal čia dar ką reikia padaryti? - pasiteiravo. 

— Kol kas lyg nieko. Jei ką - paskambinsiu. Nežinau, kaip 
reikės už viską jums atsidėkoti. 

— Ai, niekai. 

— Perduokit nuo manes labų dienų Korinai. 


— Būtinai. 

Kilstelėjęs skrybėlę Renei ir metęs į Viką ledinį žvilgsnį, 
Tobis užsidėjo akinius nuo saulės, įsiropštė į savo pikapą ir 
nudardėjo. 

Renė, ilgesingai apžvelgusi namą ir arklidę, galiausiai 
tarė: 

— Na, jau galime važiuoti. 


Kaip ir reikėjo tikėtis, ledainėje tokią karštą sekmadienio po- 
pietę buvo sausakimša. Todėl, atsilaisvinus vienam metali- 
niam staliukui, Renė liko jo saugoti, o Vikas, atstovėjęs eilę, 
užsakė dvi dideles porcijas karamelinių ledų. Šiandien, turint 
galvoje dar Kristal bananų pudingą, jam neišvengiamai grėsė 
koks kilogramas antsvorio. 

Jiedviem įnikus smaguriauti, Renė staiga nei iš šio, nei iš 
to pasiteiravo: 

— Tave kamuoja baimės priepuoliai? 

Vikas net išsižiojo: 

— Ką?! 

Ji tik gūžtelėjo pečiais. 

— Na, žiūriu, ant tavo riešo, kaip ir vakar, ta guminė apy- 
rankė. 

— A, šita. Tai tik... eee... šiaip sau, net pats nežinau kodėl. 
Kažkaip užsimoviau, įpratau ir nešioju. 

Ji, nepaliaudama jo tirti žvilgsniu, linktelėjo. 

— Tiesiog tą negalią turintiems žmonėms patariama ne- 
šioti tokias apyrankes, kad jausdami artėjant priepuolį pa- 
pliaukšėtų sau per riešą. Kartais tai padeda nuvyti jau beuž- 
valdančią paniką, kad gresia kažkoks neišvengiamas mirti- 
nas pavojus. 

— Hm, net nežinojau. 

Jiedu toliau kopinėjo ledus tylėdami. Baigusi savo porciją, 
Renė išsipešė iš stovelio servetėlę ir atkišusi lūpas nusišluostė. 
Jos buvo raudonos, putlios, prisirpusios kaip vyšnios, ir Vikui 
akimirką pasidingojo, kad štai jo lūpos susiliečia su jos... 

— Įdomu - iš kur sužinojai, kad aš turiu sodybą? 

— Vakar tave palydėjęs ant galinės sėdynės pastebėjau balną. 

— Na, tai juk dar nieko nereiškia. Pavyzdžiui, aš galiu pri- 
klausyti ir kokiam jojimo klubui. 

— Arba Kanados raitajai policijai. Ne, kažkaip iš karto pa- 
galvojau apie sodybą. 

— Tu labai protingas. 

— Ačiū už komplimentą. Nors turbūt ne toks, kaip pačiam 
atrodo. 

— Taigi. 

Renei šypsantis visas jos veidas tiesiog neatpažįstamai pa- 
sikeisdavo, nušvisdavo. Atrodydavo, kad priešais tave visai 
kitas žmogus. Jei būtų Viko valia, ji būtų turėjusi šypsotis 
nuolat. Jis visą laiką paslapčia stebėjo, ar šioje moteryje bent 
akimirką nešmėkštelės ta nutrūktgalvė rodeo jojikė, besiduo- 
danti su visais apylinkės vyrais, kurie būriais grūdasi ištiesę 
kaklus vieni per kitų galvas pavarvinti į ją seilės. Tačiau vel- 
tui. Taip, aptemptas džinsais jos užpakaliukas išties atrodė 
gundomai, bet, išskyrus išvaizdą, tiedvi moterys neturėjo 
nieko bendra. 

Įdomu, kaip ir kodėl ta pašėlusi raganaitė dingo lyg į van- 
denį ir jos vietą užėmė štai ši santūri moteris? 

Nuo įbesto mąslaus jo žvilgsnio Renei turbūt pasidarė ne- 
jauku. Ji staiga pareiškė: 

— Man jau metas. 

— Kodėl? 

- Laukia darbai. 

Tai nuskambėjo taip, tarsi ji sakytų: „Ne tavo reikalas. 

Reikia žūtbūt vėl užmegzti kokį nors pokalbį. 

— Tai kiek ten akrų turi? 

— Du šimtus dvidešimt. 

— Oho. Puiki vietelė atsipūsti nuo kasdienės rutinos. 

— O ką tu dirbi, Vikai? 

Na, pagaliau ledai pajudėjo: jam pavyko neleisti Renei 
pakilti, ji pati ėmė juo domėtis ir net pirmąkart pavadino 
vardu. 

— Dirbu su programine įranga. 

— Pardavinėji? 

— Ne tik, ir kuriu. 

— Hmm. 

— Kas? 

— Ne, nieko. 

— Sakyk drąsiai, - spyrė Vikas. 

— Tiesiog sunku įsivaizduoti visą dieną sėdintį prirakintą 
prie stalo. 

— Taip ir jaučiuosi, kaip sakai, - lyg kalėjime. 

— Tai kodėl nesiimi ko kito? 

— Dairausi. Kaip sakoma, gyvenime dar neradau savo 
vietos. 

— Nežinai, kuo nori būti užaugęs? 

Jis nusikvatojo. 

— Galima ir taip pasakyti. 

Nustūmęs į šalį tuščią indelį, Vikas parimo ant stalo. 

— Išvažiuodama iš sodybos atrodei tokia liūdna. Veikiau- 
siai labai mėgsti ten būti. 

— Be galo. Niekur geriau nesijaučiu nei tame name. 

Ką gi, ją suprasti nebuvo sunku. Žinoma, Renės namas 
Fortvorte irgi gana dailus, bet ne toks jaukus kaip senovinis 
trobesys akmenų mūro pamatu, dviejų aukštų, suręstas iš 
kedrų, su milžiniška veranda. Tradicinis, amžių patikrintas 
būstas, kuriame vienam žmogui vietos net per akis. 

O gal ten gyvena ir dar kas nors? Korina - veikiausiai To- 
bio žmona, bet ką gali žinoti, gal tai kokia Renės teta? 

— Jūs turbūt jau seniai pažįstami su Tobiu ir Korina? 

— Taip. 

— Kiek jie turi vaikų? 

— Tris. Neseniai sulaukė penkto anūko. 

A,taijis vis dėlto buvo teisus - Tobis turi žmoną ir per ilgai 
pas Renę neužsisėdi. 

— Ar nebaisu ten vienai? 

— O ko turėtų būti baisu? 

Jis patraukė pečiais. 

— Na, moteriai vienai tokioje nuošalioje vietoje... 

Renė ūmai čiupo rankinę ir pašoko nuo kėdės. 

— Ką gi, manęs laukia pacientai. Šiaip ar taip, jau metas 
namo. Dėkoju už vaišes. 

Išpyškinusi tai vienu atsikvėpimu, ji lyg kulka šovė lauk. Vi- 
kas puolė iš paskos, vos kaktomuša nesusidūrė su tarpduryje 
išdygusia šeima. Pasivijo Renę jau sėdančią į automobilį. 

— Ei, palauk. Kas atsitiko? 

— Nieko. 

— Šokai kaip iš gaisro. 

— Manjau metas, ir tiek. 

— Nespėjau nė prasižioti. Kas atsitiko? 

Ji įkišo raktelį, grįžtelėjo į Viką ir liepsnojančiomis iš pasi- 
piktinimo akimis išrėžė: 

— Pasilaikyk sau tas užuominas, kad man reikia gynėjo. 

— Bet aš nė... 

— Gal manei, kad silpna, bejėgė moteris puls tavęs prašyti 
ją ginti? 

— Nieko panašaus neturėjau galvoje. Paklausiau papras- 
čiausio dalyko, o tu iš degtuko priskaldei vežimą. 

Ji pabandė uždaryti dureles, bet Vikas jas laikė. Jiems ši- 
taip kiek pasigalynėjus, galiausiai jis tarė: 

— Ojuk iš tikrųjų didžiausias bailys - tai aš. 

— 77? 

— Štai dabar stoviu prieš tave ir drebu kaip epušės lapas. 

Ji liovėsi traukusi dureles ir nustebusi pažvelgė į Viką. 

— Tikrai, juk kuo galiu padaryti tau įspūdį? Turtais, išsila- 
vinimu? 


Pašnairavęs į durelių rankenėlę jis pridūrė: 

— Jėga? 

Ji, slėpdama šypsnį, nunarino galvą. Aha, reikia kalti gele- 
žį, kol karšta. 

— Pavakarieniaukime kartu, Rene. 

— Kam? 

— Na, juk vienais ledais gyvas nebūsi? 

— Man tai ir buvo vakarienė. 

— Tada galime nueiti į kiną, pasivaikščioti, dar ką nors. 

Ji suktelėjusi raktelį įjungė variklį. 

— Sėkmės, Vikai. 

— Palauk! - šūktelėjo jis ir matydamas ją vėl siekiant dure- 
lių švelniai pridėjo: - Labai prašau. 

Ji atitraukė ranką. 

— Kodėl tu nuo manęs visą laiką bėgi? 

— Juk sakiau, kad gali... 

— Taip taip, nieko nesitikėti. Jau turi su kuo leisti laiką? 

— Taip. 

Tik ne su Lozada, švystelėjo Viko galvoje. Tik ne su juo. 

— Su savo pacientais, - tarė ji. 

- Ir kartu pavakarieniaujate, ar ne? - jis nutaisė kuo grau- 
desnę miną, bet Renė nė nešyptelėjo. 

Ji nusigręžė ir įsmeigė žvilgsnį tiesiai priešais save. Tos ke- 
lios laukimo akimirkos Vikui, rodos, virto amžinybe. 

— Tu tikrai šaunus, Vikai. 

— Ačiū. Bet? 

— Bet tai būtų tik tuščias laiko švaistymas. 

— Tikrai? 

— Taip. 

— Aš su tuo nesutinku. 

— Teks. Jau vakar leidau tau aiškiai suprasti, o šiandien ga- 
liu pakartoti: nieko iš to nebus. 

Ir vėl atsigręžusi į jį pridūrė: 


— Tai galutinis žodis. 

Vikas ilgai žvelgė Renei į akis, tada ištiesė ranką prie jos 
skruosto. 

— Nereikia, - sušnibždėjo ji. 

Bet jis tik pataisė iš po skrybėlės išsipešusią plaukų sruo- 
gą, pirštai akimirką stabtelėjo prie pat jos veido, paskui greit 
jis atitraukė ranką ir švelniai tarė: 

— Palydėsiu iki namų, kad žinočiau, jog saugiai grįžai. 

— Ne, nereikia. 

— Šiaip ar taip, jau žinau, kur gyveni. 

— Žinok, užeiti nepakviesiu. 

— Vis tiek palydėsiu, - tarė Vikas ir uždarė automobilio 
dureles. 

Renė nuvažiavo nė nežvilgtelėjusi į jį, bet jis atlydėjo džipą 
iki pat namų. Jai sukant į garažą atsisveikindamas jis du kar- 
tus sutūtavo, tarsi šūktelėtų: „Viso gero! 


Grįžusi namo ji iš karto skambtelėjo į ligoninę pasiteirauti, 
kaip ten jos operuotieji pacientai. Sužinojo, kad jokių kom- 
plikacijų nėra, o vyro, kuriam buvo pašalinta blužnis, būklė 
iš patenkinamos virto gera, jis sparčiai sveiksta. 

Taigi bent ši naktis žadėjo būti rami. Po dešimties minučių 
ji jau mirko karštoje putų vonioje. Kūną užliejus maloniai, 
atpalaiduojančiai šilumai, ji užsimerkė, ir prieš akis tučtuo- 
jau iškilo Vikas Tredgilas. Renė nejučia net nusišypsojo - jis 
išties žavingas. Kaip reta. 

Kaip tik todėl verčiau jau iš karto viską nukirsti. 

Visi jos romantiniai polėkiai buvo jau seniai išblėsę, užgesę 
kartu su Reimondo Koljerio gyvybe tą nelemtą pavakarę jos 
tėvo darbo kambaryje. 

Ir jei ne visiškai mirę, tai prislėgti sunkiu antkapiu. 

Renei pasisekė save įtikinti, kad jai jie neegzistuoja, kad 
ji gali apsieiti be meilės, prisirišimo, kad jai nereikia nieko, 
išskyrus darbą, tik darbą ir nieko daugiau. 

Tačiau ši kruopščiai suręsta tvirtovė staiga ėmė eižėti. 

Kai buvo dvidešimt kelerių, galėjo paslapčia net didžiuotis 
savo pasiryžimu niekada netekėti ir gyventi vienai, o dabar 
į širdį ėmė smelktis abejonė, ar atsukdama nugarą pasauliui 
nebus nusigręžusi nuo savęs pačios, nes ilgainiui laisvė virto 
vienatve... 

Ir štai tarsi iš dangaus nukrinta išstypėlis blondinas susi- 
šiaušusia ševeliūra ir pažadina jos širdyje jausmus, kuriuos 
jau seniai laikė palaidotais, užneštais laiko dulkių. Šįvakar 
taip nesinorėjo su juo atsisveikinti, bet kartu baugino tas 
jo žvilgsnis, kuriame, jei ilgiau žiūrėsi, rodos, gali imti ir 
ištirpti... 

Jo bučiniai turbūt tokie pat svaiginami kaip šypsena. Žino- 
ma, bučiuojama ji tikrai nebūtų leidusis, bet būtų buvę taip 
gera, jam ištiesus ranką pataisyti plaukų sruogos, priglusti 
skruostu prie jo delno... Trumpai. Na, tik... 

Renės mintis nutraukė sučirškęs telefonas. 

Išnėrusi iš putų patalo, ji atsisėdo. Vikas? Jam tikrai už- 
tektų įžūlumo ir atkaklumo. 

O gal Lozada? 

Skambinančiojo numeris buvo nežinomas. Kiek padvejo- 
jusi ji atsikrenkštė ir atsiliepė. 

— Sveika, Rene, kaip laikaisi? 


Truliktas skurius 


ls5s tiesiog vedė iš proto jos greitas alsavimas. Moterys 
taip kvėpuoja tik iš baimės arba iš meilės. O su Rene viskas 
bus pagal pilną programą - ir pirma, ir antra. 

— Juk sakiau daugiau neskambinti. 

— Tik norėjau sužinoti, ar viskas gerai, - tarė jis. 

— O kas turėtų būti blogai? 

— Na, reikėtų atsargiau rinktis draugus. 

Išvydęs, kad Rene prie namų atlydi Tredgilo pikapas, jis 
negalėjo patikėti savo akimis. Tą jų susitikimą vestuvėse dar 
galima buvo palaikyti atsitiktinumu, bet čia jau kvepėjo poli- 
cijos jam kasama vilkduobe. 

Ir dar sutūtavo prieš nuvažiuodamas. Šunsnukis, net ne- 
nutuokia, kaip jam pasisekė, kad nebandė įeiti į vidų. Bet kur 
jie buvo? Kiek laiko? Valandą? O gal visą dieną? Ką veikė? 

Lozada ėmė sukti galvą, kaip čia geriausia būtų sudoroti 
Viką Tredgilą. Kad jam skaudėtų, ir ne šiaip sau - kadjis net 
dusdamas raitytųsi iš nežmoniško skausmo. Be to, jo mirtis 
turėtų būti anaiptol ne herojiška, nes tada po mirties jis tik 
taptų kankiniu, o to visiškai nesinori. 

Žinoma, galima pakartoti tą pačią procedūrą kaip jo bro- 
leliui Džo. Bet tai jau būtų neįdomu, juk jis, Lozada, garsė- 
ja kaip tik originalumu. Tokia proga reikia sugalvoti ką nors 

ypatinga. Gal tiktų įtraukti į scenarijų ir kokį skorpioną - ko 
būtų vertas vien aukos siaubas, ką jau kalbėti apie pragarišką 
skausmą. 

Jis, Lozada, pasistengs, kad tai būtų tikras jo šedevras, 
kuriam nėra lygių. Todėl verčiau neskubėti ir kruopščiai iki 
paskutinės smulkmenėlės viskam pasiruošti. 

Žinoma, jei Tredgilas būtų užėjęs pas Renę, būtų tekę iš 
karto, nieko nelaukiant, abu nužudyti: Tredgilą, kad kiša 
rankas kur nereikia, Renę - už tai, kad išdavė jį, Lozadą. 

Staiga jam toptelėjo, kad gal visiškai be reikalo įtarinėja 
Renę. Galji nė nenutuokia, jog Tredgilas iš policijos? O šis rė- 
žia apie ją sparną, vien tikėdamasis kaip nors prisikasti prie 
jo? Lozadai labai norėjosi tuo tikėti. Taigi, norėdamas išsklai- 
dyti visas abejones, jis ir paskambino Renei. 

— Nesuprantu, apie ką jūs kalbate, pone Lozada, - tarė 
Renė. - Pagaliau man tai neįdomu. 

— Man nepatinka jūsų draugai. 

— Tai ne jūsų reikalas. Paskutinįkart sakau jums: daugiau 
man neskambinkit. 

— Kam jūs bičiuliaujatės su tais policininkais. 

Ragelyje stojo tyla. 

— Ir dar su Viku Tredgilu. Rene, jis tikras pašlemėkas. 

Galiausiai Renė išspaudė: 

— Vikas?.. Jis policininkas? 

Lozada tiesiog nušvito iš džiaugsmo. Vis dėlto jis buvo tei- 
sus ji nieko nenutuokia. 

— Vargšelė. Maniau, jis pasisakė. 


— O tada? 

— Jau dešimt kartų sakiau, gal ir vienuoliktą pakartoti? — 
tarė Vikas, trindamas nuo nemigos paraudusias akis. 

— Taip. 

— Iš arklidės ji nuėjo į namą. Manęs į vidų nepakvietė. 

— Ar ten kas nors galėjo būti? 

— Ką aš žinau. Niekas nepasirodė. Jokio kito automobilio 
aplink nebuvo matyti. Bet, aišku, galvos neguldyčiau. Paten- 
kintas? 

— Kodėl ji tavęs nepakvietė į vidų? 

— O kodėl turėjo? Juk mes nesame pažįstami, tik trumpai 
susidūrę tose vestuvėse, ir aš staiga nei iš šio, nei iš to išdygs- 
tu jos sodyboje su abejotinu paaiškinimu, kaip čia atsiradau. 
Aš ja dėtas irgi nebūčiau tokio įsileidęs. 

— Įtikinai. Toliau? 

— Vienas klausimėlis, - įsiterpė Tigpenas. - Kokių nors 
ginklų nepastebėjai? 

Vikas spragtelėjo pirštais. 

— Gerai, kad priminei: į abi džinsų kišenes buvo įsikišusi 
po Uzi. 

Tigpenas nepatenkintas kažką sumurmėjo. Orenas, prie- 
kaištingai žvilgtelėjęs į Viką, mostelėjo tęsti. 

— O kuo aš baigiau? 

— Ji įėjo į vidų, tu likai verandoje. 

— A. Tada pasirodė tas seniokas. Tobis Robinsas. Toks 
aukštas, platus kaip spinta. 

Vikas, atpasakojęs savo ir Renės pašnekesius su juo, pri- 
dūrė: 

— Atrodo, labai ją globoja. Visą laiką spitrijo į mane kaip į 
kokį ateivį. 

— Kad tu ir panašus į tokį. 

Tigpenas prašyte prašėsi, bet Vikas nekreipė į jį dėmesio. 
Važiuodamas čia tikėjosi, kad tas bus išėjęs namo ir apskritai 
nereikės su juo susidurti. Nepasisekė. 

Renės nuotraukos, kurias buvo nuplėšęs nuo sienos ir su- 
glamžęs, visos iki vienos išlygintos vėl kabojo savo vietose, 
tačiau Vikas, nenorėdamas suteikti tam vikšrui malonumo, 
apsimetė nepastebėjęs. 

— Fortvorto PK, tikiuosi, apmokės man pikapo remontą? - 
keisdamas temą pasiteiravo Vikas. - Žala per maža, draudi- 


mas neatlygins. 

Orenas numojo ranka. 

— Siunčiau tik pasižvalgyti aplinkui, o ne į pasimatymą. 

Vikas išpūtė akis. 

— Matau, mes skirtingai suprantame, kas yra pasimaty- 
mas. Juk nežinojau, kad ją sutiksiu, o tos lenktynės ir visa 
kita - tai tarsi savaime išėjo, ir tiek. Bet man tai buvo darbas, 
ne pramoga. 

Melagis melavo, per tiltą važiavo, baigęs patyliukais pagal- 
vojo sau. Iš tikrųjų jam be galo patiko būti šalia ir stebėti, 
kaip Renė šeria, valo, šukuoja arklius. Ji tai darė su meile, 
tarsi užmiršusi viską pasaulyje, o jis žiūrėjo kaip užburtas, 
pamiršęs bylą, Oreną ir Lozadą. Tokios laimingos Vikas dar 
nebuvo jos matęs. 

Jo nebaidė sodrus arklidžių oras. Ir arklio prakaito kvapas, 
kiekvienam teksasiečiui turbūt neišvengiamai pažadinantis 
kaubojaus dvasią. Maloniai kvepėjo džiūstančiu šienu. Be to, 
stebėti Renę, jojančią be balno, irgi nebuvo jau tokia vargi- 
nanti užduotis. Žinoma, visa tai verčiau nutylėti. 

Vikas tarė: 

— Na, jeigu tai buvo pasimatymas, tai veikiau su arkliais. 

— O ledainė? 

— Baik, koks ten pasimatymas ledainėje? Nei žvakių, nei 
šampano. 

— Kol nieko neiškruša, jam ne pasimatymas. 

— Tigpenai! - grįžtelėjo į jį Orenas. - Patylėk, gerai? 

Vikas pašokęs jau gniaužė kumščius. 

— Aš bent pajėgiu ką nors iškrušti. O kaip žmona suranda 
tavo makaroną tarp visų tų rinkių - neįsivaizduoju. Net abe- 
joju, ar varginasi ieškoti. 

— Dėl Dievo meilės, apsiraminkit jūs abu! - suriaumojo 
Orenas. - Susitelkime į darbą. 

— Tai ne mano reikalas. Aš dingstu. 

— Palauk, Vikai! 

— Orenai, man reikia pailsėti. 

- Suprantu. Mums visiems čia ne atostogos. Bet nebūtina 
erzelioti. 

— Erzelioti!.. Jau visą parą nė bluosto nesudėjau. Todėl da- 
bar keliausiu nosies tiesumu į savo motelį, griūsiu į lovą ir 
išsimiegosiu. Iki. 

— Pasirodo, jis buvo jos tėvo verslo partneris. 

Išgirdęs šį sakinį, Vikas sustingo tarsi įbestas, vėl klestelė- 
jo į metalinę sulankstomą kėdę ir atkraginęs galvą užsimer- 
kė. Nors atsakymą jau numanė, pasiteiravo: 

— Kas buvojos tėvo verslo partneris? 

— Tas vyriokas, kurį nukneckino mūsų daktarytė. 

Tarsi nė negirdėdamas Tigpeno, Vikas atsimerkęs pažvel- 
gė į Oreną. Tas tik niauriai pakinkavo galva. 

— Šiandien porą valandų knisausi Fortvorto viešojoje bibli- 
otekoje. Pervertęs kelerių metų komplektus radau - ta isto- 
rija buvo patekusi ir į mūsų laikraščius. 

— Na, ji tikrai pikantiška, - paskubėjo įkišti savo trigrašį 
Tigpenas. 

Orenas, dėbtelėjęs į jį, kalbėjo toliau: 

— Reimondas Koljeris nušautas Deno Niutono darbo kam- 
baryje. Ten buvo ir Renė, tada šešiolikos. 

Šešiolikos? Jėzau švenčiausias. 

— Na? 

— Kas na? 

— O detalės? 

— Jų beveik nėra, - atsakė Orenas. - Bent jau Star-Tele- 
gram. Teks palaukti rytojaus ir vykti į Daltono biblioteką. Į 
tenykštį PK skambinti nenorėjau - jei ją pasiektų kalbos, kad 
sekame, visas mūsų darbas nueitų šuniui ant uodegos. 

Įsmeigęs žvilgsnį į Viką, jis pasiteiravo: 

— Turbūt ji tau neatvėrė širdies ir apie tai nepasipasakojo. 

Vikas luktelėjo kelias akimirkas, bet supratęs, kad Orenas 


kalba kuo rimčiausiai, nusijuokė: 

— Na, užsiminė tarsi tarp kitko, kaip tik mums renkantis, 
kokius ledus užsisakyti - karamelinius ar žemuoginius. 

Orenas susiraukė. Vikas atsidusęs išpoškino: 

— Ne, ji neatvėrė man širdies ir nepasipasakojo, kas jai nu- 
tiko, kai buvo šešiolikos. 

— O apie Lozadą irgi neužsiminė? 

— Ne, Tigpenai, neužsiminė. 

— O apie teismą? Prisiekusiuosius? 

— Ne, ne. 

— Juk tiek laiko praleidote kartu! Apie ką tada šnekėjotės? 

— Apie primatus, jų evoliuciją. Buvai paminėtas ir tu. 

— Vikai, - įspėjamai tarė Orenas. 

Galiausiai neišlaikęs Vikas sprogo: 

— Tik paskutiniam asilui šautų mintis, kad ji gali užsiminti 
apie Lozadą. 

— Tu gali papasakoti, apie ką kalbėjotės, ar ne? 

— Apie arklius. Sodybą. Kaip ten atsigauna jos širdis. Apie 
mano nuobodų darbą prie kompiuterio. Na, apie viską iš ei- 
lės, kaip kad paprastai plepa du vos susiėję žmonės. 

— Tikrai nepanašu į pasimatymą, - kriuktelėjo Tigpenas. 

Vikas vėl pašoko nuo kėdės. 

— Na, man jau pakaks tų nesąmonių. 

Orenas riktelėjo: 

— Tai galų gale ar galima sužinoti, kokį įspūdį susidarei apie 
Rene Niuton?! 

— Gerai, gerai. Kokį įspūdį susidariau? Na, visų pirma, kad 
ją tik be reikalo įtarinėjame. Visi jos ryšiai su Lozada baigė- 
si tą pačią akimirką, kai nuaidėjo teisėjo gongas, skelbiantis 
teismo pabaigą. Tarp kitko, ar kas nors seka patį Lozadą? 

— Jo „Mersedesas' visą dieną nebuvo pajudėjęs iš garažo, — 
tarė Tigpenas. 

— Na, nežinau, - tarė Vikas. - Kad ir kaip ten būtų, mes tik 
tuščiai gaištame laiką toliau sekdami Rene Niuton. Nematau 
jokios prasmės. Ji visai nepanaši į ką nors nužudžiusį ar šal- 

takraujiškai susidorojusį su konkurentu žmogų. Ar per tą lai- 
ką pastebėjome ką nors įtartina? Ničnieko. Ta pati kasdienė 
karuselė. O kol mes čia kiurksome įsistatę į akis degtukus, 
kad neužmigtume stebėdami jos gyvenimo rutiną, tikra- 
sis daktaro Houvelo žudikas sau prunkščia į saują. Va toks 
mano įspūdis. 

— Neužmiršk, kad ir aš su Lozada turiu sąskaitų. Ne tik tu. 

— Taip, velniai rautų! - šūktelėjo Vikas. - Užtat ji neturi 
nieko bendra su Lozada. 

— Aš dar nebūčiau toks tikras. 

— Tai jau tavo bėdos, - mestelėjo Vikas ir čiupo skrybėlę. 

- Išeini? 

— Atspėjai. 

— Namo? 

— O kur daugiau? 

— Į Galvestoną? 

— Perduok Greisei ir mergaitėms nuo manęs labų dienų. 

— Vikai... 

— Iki, Orenai. 

Vikas žengė prie durų, atidarė jas ir sustingo it žaibo trenk- 
tas. Už jų stovėjo Renė. 

Ją pamatęs Tigpenas kažką suniurnėjo - Vikas pro ūžimą 
ausyse negalėjo suprasti ką. Orenas, šiaip visada tiesus, pasi- 
tempęs, tik nunarino galvą tarsi vaikas, užkluptas mamos su 
nepadoriu žurnalu. Kambaryje stojo spengianti tyla. 

Renės žvilgsnis, apskriejęs visą trijulę, galiausiai grįžo prie 
Viko. 

Tas žengė į priekį. 

— Rene... 

— Tu prakeiktas melagi. 

Vikas nusprendė, kad jam dabar verčiau patylėti. Be to, 
kaip jis būtų galėjęs pasiteisinti? 

Ji žengė prie lango, paėmė naktinio matymo žiūronus ir 
pridėjusi prie akių pažvelgė į savo namą. Vikas pastebėjo, kad 

jos pečiai akimirką tarsi virptelėjo, bet padėjusi žiūronus ji 
atsisuko į juos vėl tokia pat tiesi ir ryžtinga. Ir tada jos žvilgs- 
nis užkliuvo už pikantiškųjų Tigpeno nuotraukų galerijos 
ant sienos. 

Išvydusi jas ji neteko žado, išbalo kaip drobė. Ir tuoj pat 
paraudo iš įniršio. 

— Kuris iš jūsų čia vyriausias? 

— Aš, - atsiliepė Orenas. - Kaip sužinojote? 

Jis įtariai pašnairavo į Viką. 

Viko išraiška tarsi bylojo: baik, ar tu mane kvailiu laikai? 

Renė tarė: 

— Galite būti ramus, detektyve Vesli, ponas Tredgilas tikrai 
moka dumti akis. Galite juo didžiuotis. 

— Tada kaip sužinojote... 

— Jeigu galima, dabar aš užduosiu keletą klausimų, - nu- 
traukė ji Oreną. - Kodėl mane sekate? 

— Daktaro Houvelo byloje liko daug mįslių. 

- Ir ketinote jas įminti sekdami mane? 

— Na, taip, tikėjomės. 

— Ir kaip sekėsi? 

— Kol kas nekaip. 

— Ar klausėtės ir mano telefono pokalbių? 

— Ne. 

- Šniukštinėjote darbe? 

— Truputį, - pripažino Orenas. 

— Jūs šiurkščiai pažeidėte mano privatumą. Rytoj iš pat 
ryto mano advokatas susisieks su jūsų vadais. 

— Sekame su jų žinia, daktare Niuton. 

— Tai ne sekimas, o kažkoks žiūrėjimas pro rakto skylutę. 
Tikras... - dirstelėjusi į nuotraukas ir pritrūkusi žodžių savo 
pasibjaurėjimui išreikšti, ji žengė prie durų. - Laukite mano 
advokato. 

Ji nubildėjo laiptais. 

— Pasišikom. 

Vikas, praleidęs pro ausis Tigpeno reziumė, puolė iš pas- 
kos ir pasivijęs ją jau ant šaligatvio griebė už rankos. 

— Rene. 

— Paleisk. 

— Paklausyk. 

Ji pabandė ištraukti ranką, bet Vikas nepaleido. 

— Paklausyk, kaip viskas buvo. 

— Gali nesivarginti, man neįdomu. 

— Labai prašau. 

— Eik po velnių. 

— Man pačiam nesmagu. 

Renė liovėsi vadavusis, pakėlė į jį akis ir karčiai nusijuokė. 

— Kas čia dabar, pareigūne Tredgilai? Taip puikiai suvaidi- 
note simpatiško nepažįstamojo vaidmenį. Nors šiaip gal jau 
buvote neakivaizdžiai pažįstamas, sprendžiant iš tų nuotrau- 
kų ant sienos. 

— Suprantu, turi teisę ant manes pykti. 

— Ką tu čia įsivaizduoji, - metė ji, išsiplėšė iš Viko rankos 
ir liepsnojančiomis iš įtūžio akimis išpyškino: - Manai, taip 
man rūpi? Esi toks svarbus? Gailiuosi, kad apskritai tave su- 
tikau. Nenoriu daugiau nė matyti. 

Vikas šįkart nebandė jos sulaikyti, tik stovėjo ir žiūrėjo, 
kaip apsigręžusi tekina leidosi gatve. Lydėjo akimis, kol ji ga- 
liausiai dingo už kampo. 


Hoturioliktas skyrius 


Vitai norėjosi tik vieno - prisigerti. 

Savo neambicingam tikslui įgyvendinti jis pasirinko barą 
prie Saulėtojo parko, kur visada ūždavo daug žmonių, ir 
dabar sėdėjo ten parimęs jau prie kažkelinto Wild Turkey 
stiklo. 

Jo nuotaiką labiau būtų atitikusi kokia aptriušusi lauko 
kavinė su aitriais gėrimais, liūdnai čirpiančia muzika ir pa- 
niurusiais lankytojais. Tačiau ši linksmybių oazė buvo tiesiai 
priešais Trejybės Bokštą, kur kaip inkstas taukuose vartėsi iš 
užsakomųjų žmogžudysčių gyvenantis Rikis Rojus Lozada. 

Žėrintis Lozados gyvenimas tik didino Viko skausmą, kurį 
šįvakar norėjosi išgerti visą iki dugno. Vikas nutarė, kad iki jo 
bus likę dar bent pora stiklų. 

— Labutis, kaubojau, tai geri vienas? 

Šalia prie baro klestelėjo kažkokia mergina dažytais an- 
glies juodumo plaukais, su marškinėliais, ant kurių žėrin- 
čiomis sidabrinėmis raidėmis vinguriavo užrašas: PATIKĖK, 
TIKROS. 

— Mieloji, aš šįvakar nelabai nusiteikęs bendrauti. Nėra 
ūpo. Todėl ir geriu vienas. 

— Na, pabandyti juk galim, ar ne? 

Vikas, gūžtelėjęs pečiais, pamojo barmenui. Mergina užsi- 
sakė to paties kaip jis ir kilstelėjusi stiklą prisistatė: 

- Selė. 

— Malonu susipažinti, Sele. Vikas. 

— Ko taip nukabinęs nosį, Rikai? Susipykai su antrąja 
puse? 

Vikas nepataisė savo vardo. 

— Galima sakyti taip. 

— Bjauru. 

— Taigi. 

— Dėl ko? 

— Susipykome? Padariau nesąmonę. Netyčia sumelavau. 
Praradau pasitikėjimą. Na, pati supranti. 

— Tokie jau tie vyrai, - karčiai tarė ji. - Tik nesuprantu 
kodėl. 

— Kiaulės. 

— Gal ir taip, visi vienodi, - pasakė ji ir patraukusi gerą 
mauką nusišypsojo. - Gal keičiam temą? Kuo užsiimi? 

— Kada? 

— Na, kur dirbi? 

— A. Tu atspėjai - aš kaubojus. 

— Eik tu? Aš tik šiaip, pajuokavau. Tu tikras kaubojus? 

— Mhm. Va, šiandien tiesiai iš arklidžių - šakės, arkliai, šie- 
nas ir taip toliau. 

Jis nebūtų nė susapnavęs, kad Renė, po pietų taip švelniai 
šnibždėjusis su arkliais ir šypsojusis, pavakare užgrius juos 
su griausmais ir grūmojimais, čaižydama žodžiais it botagais. 
Nuvijęs nemalonius prisiminimus į šalį ir mandagumu atsa- 
kydamas į mandagumą, Vikas paklausė Selės, ką ji veikianti. 

- Šoku egzotinius šokius, - šelmiškai šyptelėjo ji ir suliū- 
liavo krūtinę, kad net sidabro raidės ant marškinėlių ėmė 
banguoti. 

Vikas, nenorėdamas pakirsti merginos pasitikėjimo savo 
talentu, apsimetė netekęs žado. 

— Oho. 


Ji iš pasitenkinimo net sukikeno. 

— O kur šoki? 

Jos veidas akimirksniu apsiniaukė. 

— Na, kol kas dar niekur, tik dalyvauju peržiūrose. Laikinai 
dirbu ten, dangoraižyje. Valytoja, - atsakė ji ir mostelėjo gal- 
va į kitą gatvės pusę. 

Vikas tučtuojau pastatė ausis, bet stengdamasis nuslėpti 
susidomėjimą plačiai nusišypsojo. 

— Kai kur nors priims, būtinai pranešk. Pasitaikius progai 
norėčiau pažiūrėti, kaip šoki. 

Ji uždėjo ranką jam ant šlaunies. 

— Galėčiau ir dabar pašokti tau vienam. Namuose. 

— Kur? Ten? - paklausė Vikas bakstelėdamas nykščiu į 
dangoraižį. - Turi ten butą? 

— Juokauji, - prunkštelėjo ji. - Už kokias blusas? 

— Velnias, norėčiau pažiūrėti, kaip ten atrodo iš vidaus, - 
svajingai grįžtelėjęs į Trejybės Bokštą pasakė Vikas. - Turbūt 
dar gražiau nei iš išorės, ką? 

— O kaipgi. Ten gyvena vieni milijonieriai. 

— Pavyzdžiui? 

Atsargiai apsidairiusi ji tarė: 

— Šiaip apie tai pasakoti mums draudžiama. Jei kas sužino- 
tų, bematant lėkčiau iš darbo. 

— A, aišku. 

— Žinai, privatumas ir taip toliau. 

— Suprantu, - mestelėjo Vikas ir nusigręžęs į televizorių, 
kabantį virš baro, apsimetė labai susidomėjęs be garso rodo- 
mu „Šauniuoju septynetu. 

— Bet tavim, manau, galima pasitikėti. 

Selė niuktelėjo keliu jam į koją. Vikui atsisukus prisiki- 
šo prie pat jo ausies, tarsi netyčia priglusdama krūtimi prie 
alkūnės. 

— Ar žinai tą mūsų lenktynininką? 

Vikas pasakė žinąs, kad Fortvorte gyvena vienas NASCAR 
lenktynių dalyvis. Selė energingai palinksėjo. 

— Vienuoliktame aukšte. 

— Eik tu? Kaip jis iš arti? 

— Visai mielas. Bet jau jo žmona... - susiraukė ji. - Tikra 
ragana. 

— O kas dar? 

— Anais metais gyveno vienas futbolininkas, bet jis buvo 
parduotas kitai komandai, tai išsikėlė. Dar šeštame aukšte 
yra tokia senutė, kuri filmavosi „Dalase“, tik nežinau nei pa- 
vardės, nei ką ten vaidino. 

— Hmm, - apsimetęs, kad jo susidomėjimas blėsta, Vikas 
vėl įsmeigė akis į televizorių ir iš karto pajuto Selės krūtį dar 
labiau priglundant prie jo žasto, o ranką slystelint jo koja 
aukštyn. 

— Ar girdėjai apie tą garsią žmogžudystės bylą, kai buvo iš- 
teisintas toks vyrukas? 

Vikas abejingai mestelėjo: 

- Žmogžudystės? Ne, negirdėjau. Kada tai buvo? 

— Prieš porą savaičių. Jo pavardė Lozada. 

— A, taip, kai pasakei pavardę, lyg kažką prisimenu. O ką, 
pažįsti jį? 

Ji prisislinko visai prie pat Viko - atrodė, tuoj neišsilaikiu- 
si nuvirs nuo kėdės. 

— Mes su juo... na... nesvetimi. Jo apartamentai kaip tik 
mano aukšte. Taigi matausi kiekvieną dieną. Ir ne tik matau- 
si, - reikšmingai kilstelėjusi antakius pasakė ji. 

— Eik tu, negali būti. Pažįsti samdomą žudiką? 

— Ššš, - prisidėjusi prie lūpų pirštą tarė ji ir vėl neramiai 
apsidairė. - Jei prisimeni, jo nenuteisė, paleido. 

Ir sukikenusi pridūrė: 

— O dabarjis linksminasi su manimi. 

— Eik tu, - sukrizeno Vikas. 

— Tai jau patikėk. 

Jis pašnibždomis paklausė: 

— Ar su juo kitaip... na, nei su visais kitais? 

Ji, kiek pamąsčiusi, atsakė: 

— Iš esmės tai ne, galima sakyti, tas pats. Tratinomės tik 
porą kartų, šiaip dažniausiai nori, kad jam pačiulpčiau. Tik 
vienas keistas dalykas, - ji prisispaudė dar arčiau, - ten pas 
jį - nė plaukelio. 

— Kaip tai? 

— Skutasi. 

Vikas net išsprogino akis. 

— Negali būti! 

— Tikrai, nemeluoju. 

— Tai tujo draugė? - nuduodamas, kad jam tai daro begali- 
nį įspūdį, pagarbiai paklausė Vikas. 

— Na, neformaliai, - ji nuleido akis ir perbraukė pirštu jam 
per ranką. - Žinoma, jis mane įsimylėjęs ir taip toliau, ta- 
čiau... na, supranti, nemėgsta reikšti savo jausmų. 

— Tai sakai, su kitomis jo nematei? 

— Ne. 

- Ir pas jį ten jokia niekada nesilankė? 

— Ne, 

— Iš kur žinai? 

— Patikėk, moteris kitos moters pėdsakus iš karto pastebė- 
tų. O pas jį reikia būti dvigubai akylesnei - vis bijau, kad kur 
nelindėtų pabėgęs prakeiktas skorpionas. Tfu, na ir šlykštūs 
padarai. 

— Skorpionas? 

Vikas žinojo, kad Lozada žavisi tais padarais, bet išgirdęs 
iš Selės apie terariumą su reguliuojama temperatūra net nu- 
stėro. 

— Tad vaikštau išpūtusi akis. 

— O skambučių nebūna? 

— Skambučių? 

— Na, kai tau tvarkantis kas nors paskambina, atsiliepi, jei 


jo tuo metu nėra namie? 

— Baik, tą pačią dieną išlėkčiau iš darbo. Be to, jis turi tik 
mobilųjį. 

— Prie tavęs kada nors juo kalbėjo? 

— Kartą, bet negirdėjau ką. 

— Nežinai, kalbėjo su vyru ar su moterimi? 

Selė atšlijusi nužvelgė jį su nuostaba. 

— O ko taip susidomėjai? 
čią jam ant šlaunies. 

— Tik rūpinuosi tavimi, Sele. Norėjau įsitikinti, ar jis rim- 
tas. Atrodo, gali dėl to būti visiškai rami. 

Ji vėl prigludo prie Viko, šįkart jau visa krūtine įsiremda- 
ma įjo alkūnę. 

— O tu simpampulka, Rikai. Gal traukiam pas mane? Turiu 
viskio. 

— O kaip tas Lozada? Po to dar ims mane vaikytis. 

— Nebijok, aš taip visada darau, ir nieko. 

— Tai tujo nemyli? 

— Myliu. Jis tikras saldainiukas, gražiai rengiasi. 

— Turtingas. 

— Aha. 

— Tai?.. 

— Na, jis... kartais man su juo baisu. 

— Tikiuosi, prieš tave rankos nekelia? 

— Ne. Na... šiaip tai nekelia, bet, pavyzdžiui, vakar sakyda- 
mas, kad niekam nepasakočiau apie... 

— Vikai, ką tu čia veiki? 

Vikas atsigręžė. Už nugaros žaibuodamas akimis stovėjo 
Orenas. 

Selė suraukusi kaktą pasiteiravo Viko: 

— Kas čia toks? 

— Mano partneris Orenas. Orenai, susipažink, - Selė. 

— Partneris? 

— Taip. 

— Tai tu žydras? - suspigo ji, kad net visas baras sužiuro. 

Nusliuogusi nuo kėdės taip ryžtingai, kad net susiūbavo 
krūtys, Selė piktai nukaukšėjo savo aukštakulniais storapa- 
džiais į šalį. 

— Vis tiek norėčiau pažiūrėti, kaip šoki! - dar šūktelėjo pa- 
vymui Vikas. 

— Papūsk tu man... - sviedė ji net neatsigręždama. 

Tuo tarpu Orenas, sugriebęs jį už pakarpos, kone vilkte 
išvilko pro duris ir taip stumtelėjo, kad šis vos neišsitiesė 
kaip ilgas. 

— Aš jau kelias valandas duoduosi po visą miestą tavęs ieš- 
kodamas. 

Atgavęs pusiausvyrą Vikas tarė: 

— Tik pabandyk dar kartą mane paliesti - pasigailėsi. 

Orenas sugniaužė kumščius, kad net krumpliai pabalo. 

— Visą komisariatą sukėliau ant kojų, paskelbėme tavo pi- 
kapo paiešką. 

— O kam? 

— Iš tavęs visada gali tikėtis kokios nors kvailystės. 

Orenas pažiūrėjo į jį ir giliai įkvėpęs iškvėpė. 

— Kokia širšė tau įgėlė, Vikai? 

— Kokia dar širšė? 

— Baik. Tu dabar visą laiką kažkoks suirzęs, pasišiaušęs. 
Šoki į akis dėl menkiausio niekniekio, viskas tau ne taip. Ži- 
nai, gal Tigpenas buvo teisus, kai pavadino tave prietranka. 

— Na, tai eikit abu ir apsikabinę gulkit į lovą. Man kas - aš 
išvažiuoju. 

Orenas, nunarinęs galvą it bulius, puolė į priekį, sugriebė 
Viką už atlapų ir bloškė prie sienos priremdamas alkūne. Jis 
savo karjerą policijoje pradėjo kaip nusikaltėlių kvartalo pa- 
trulis ir netruko pelnyti net aršiausiųjų pagarbą. Kaip Džo. 

- Man nusibodo tavo išsisukinėjimai. Kas yra? Žinai, jei 
čia būtų Džo... 

— Deja! - riktelėjo Vikas. 

— Deja! O taiiškarštų tau kailį, pasidarytum šilkinis! - metė 
jam tiesiai į veidą Orenas. 

— Atstok, velniai rautų, - atrėžė Vikas ir išsivadavo, regis, 
ne iš tokių jau kietų Oreno gniaužtų. 

— Viskas dėl jos, ar ne? 

Vikas atsigręžė. 

— Dėl ko? 

Orenas tik papurtė galvą ir nuvėrė jį žvilgsniu, kuriame at- 
sispindėjo ir susierzinimas, ir gailestis. 

— Ji iš tikrųjų ne tokia kokia dedasi, Vikai. Kekšė gydytojos 
chalatu. 

— Ne. 

— Pats kuo puikiausiai tai žinai po apsilankymo Daltone. 
Antjos jojo, kas... 

Vikas užsimojo, bet viskis padarė savo - Orenas spėjo išsi- 
lenkti, ir kumštis pataikė tik į platų jo petį. Nespėjęs nė mirk- 
telėti, Vikas pajuto atsakomąjį smūgį į smakrą. Akyse pažiro 
kibirkštys. 

Orenas sugriebė jį už marškinių, kad neparkristų, ir prisi- 
traukes iškošė: 

— Reimondas Koljeris buvo nušautas prieš pat skyrybas. 
Žmona ryžosi skirtis dėl neištikimybės. Spėk, kas tarp jų 
buvo įsipainiojęs. 

Vikas, nubloškęs Oreną į šalį, apsigręžė ir žiaukčiodamas 
nusverdėjo mašinų aikštelės link, kur stovėjo jo pikapas. 
Orenui neturėjo būti sunku jį surasti. 

— Vikai! 

Jis atsigręžė ir grėsmingai dūręs į Oreną pirštu vos gaudy- 
damas kvapą sušvokštė: 

— Jei dar kartą išgirsiu apie ją taip kalbant... Tik pabandyk. 

Jis pats vos girdėjo savo žodžius. Reikia greičiau iš čia neš- 
dintis, po velnių. 

— Vikai, kaip tu vairuosi tokios būklės? Aš tave parvešiu į 
motelį. Arba važiuojam pas mane. 

Vikas netaręs nė žodžio patraukė tolyn. 

Pro savo visureigio, stovinčio mokamoje vietoje prie šaliga- 
tvio, langą Lozada stebėjo šią sceną tarp Viko ir buvusio Džo 
Tredgilo porininko Oreno Veslio. Ką jie kalbėjo, nebuvo gir- 
dėti, bet suprasti, kas vyksta, nebuvo sunku. 

Lozada, matydamas juos susikibusius, negalėjo nuslėpti 
pasitenkinimo. Va čia tai geras. Policininkas prieš policinin- 
ką. Draugas prieš draugą. Vikas Tredgilas dabar visų nema- 
lonėje. Jėga. 

Šiandien gera diena. Kaip išsižiojo Renė išgirdusi, kas iš 
tikrųjų yra Vikas. Jai dar nespėjus atsitokėti, jis pridėjo ir 
magaryčių: ją seka Fortvorto PK. 

Tąkart Vikui meiliai dukart sutūtavus atsisveikinant 
su Rene, Lozada pasekė jį ir apsukęs kvartalą atsidūrė prie 
neva apleisto namo. Jam, seniai turinčiam reikalų su polici- 
ja ir sekimu, buvo aišku kaip ant delno, kad tai slaptavietė: 
prie namo stovėjo trys automobiliai, tarp jų ir Viko pikapas. 
Aplink riogsojo statybinės medžiagos, bet nebuvo nė ženklo, 
kad su jomis kas būtų daroma. Statybinio laužo konteineris 
kieme irgi buvo tuščias. Kažkokia butaforija, ir jie dar mano, 
kad tuo pavyks jam, Lozadai, apdumti akis. 

— Jų stebėjimo postas kitoje gatvės pusėje, kairėje, - pasa- 
kė jis Renei. 

— Nesąmonė. 

— Deja, ne, brangioji. 

— Okamjiems mane sekti? 

— Spėju, dėl to nužudyto tavo bendradarbio. 

Ji nė nemirktelėjusi atrėmė: 

— Netikiu. 

Cha, būtų nepatikėjusi - nebūtų tučtuojau puolusi pro duris 
ir tekina aplinkiniu keliu pasileidusi prie ano namo, o po kele- 
to minučių pikta it širšė išpuolusi iš ten Tredgilui vejantis. 

Jie net neatkreipė dėmesio į visai čia pat stovintį jo visurei- 
gį. Šitie ratai buvo registruoti kita pavarde, todėl jais galima 

buvo ramiai važinėti be policijos uodegos. Jei taip nori, tegu 
sau sekioja jo „Mersedesą . Kai turėdavo reikalų, jis sėsdavo 
į visureigį - ir sudie. 

Lozada buvo taip arti, jog galėjo girdėti Renę rėžiant Vi- 
kui, kad daugiau nenori jo matyti. Dieve, kokia palaima buvo 
klausytis, kaip jo Renė taršo Viką Tredgilą taip, kad net tam 
kvaišai policajui negalėjo būti neaišku. 

Stebėdamas ją liepsnote liepsnojant pykčiu, Lozada su 
džiaugsmu pajuto strėnas užliejantį karštį. Jei Renė lovoje 
bent perpus tiek karšta, tikrai verta dėl jos pasistengti. 

Jai grįžus namo Lozada troško pulti iš paskos ir pereiti 
prie antrosios savo meilės scenarijaus dalies, bet dabar rei- 
kėjo nenuleisti akių nuo Tredgilo. Pasekė jį iki baro, kur tas, 
suprantama, nuėjo skandinti savo skausmo. 

Vargšelis, pamanė sau Lozada stebėdamas Viką, juodą 
it debesis, žirgliojant tolyn nuo Oreno. Iš pradžių jam pirtį 
užkūrė Renė, o dabar štai ir geriausiais bičiulis. Toks erelis 
buvo, o dabar sprūdina kaip apipešiotas žvirblis. 

Staiga pasigirdo beldimas į visureigio langelį. Lozada sure- 
agavo žaibiškai - nespėjus nė mirktelėti, jo pistoleto vamzdis 
jau buvo nukreiptas į nustėrusios iš netikėtumo Selės Hor- 
ton veidą. 

— Jėzau, tai aš! - šūktelėjo ji per stiklą. - Pasirodė, kad čia 
tu, sakau, prieisiu ir įsitikinsiu. Ką čia veiki? 

Lozada būtų galėjęs ją pasmaugti vietoje - Veslis vis dar 
stovėjo kitoje gatvės pusėje ir kalbėjosi su dviratį apsižergu- 
siu patruliu. 

— Dink. 

— Nepriimsi pas save? - suniurzgė ji. 

Ištiesęs ranką jis atidarė keleivio dureles. Velnias, jau ver- 
čiau tegu lipa, o tai stovės ir rėkaus ant visos gatvės. Ji įsi- 
rangė į vidų. 

— O kur palikai „Mersedesą ? Žinoma, šitie ratai irgi jėga, — 
išpoškino ji braukdama ranka per glotnius odos apmušalus. 

Tuo tarpu Lozada nenuleido akių nuo Veslio. Pažvelgusi į 
tą pusę, ji mestelėjo: 

— Jis gėjus. 

Lozada grįžtelėjo į ją. 

— Ką? 

— Žydras. 

Vadovaujantis šūkiu „pažink savo priešą surinktais duo- 
menimis, Veslis buvo pavyzdingas vyras ir dviejų dukterų 
tėvas. 

— Iš kur ištraukei? 

— Na, bare susipažinau su tokiu vyruku, jis pavaišino mane 
viskiu, mes įsišnekėjome, ir staiga kaip Pilypas iš kanapių 
išdygsta šitas. Visas persikreipęs iš pykčio. Pasirodo, jiedu — 
partneriai. 

Ji ką, čiauškėjo su Tredgilu? O tas geraširdiškai pastatė jai 
viskio? 

— O tas kitas irgi juodaodis? 

Selė papurtė galvą. 

— Ne, šviesiaplaukis, mėlynų akių. Kaubojus. Toks žalga, 
bet simpatiškas. 

Tredgilas. 

— Na, su žydrais, nors jie ir simpatiški, man nepakeliui. 

Ištiesusi ranką Selė paglostė jam šakumą. 

— O tavo ginklas kietas. Ką jau kalbėti apie pistoletą, - tarė 
ji ir prapliupo kvatotis iš savo lėkšto sąmojo. 

— Apie ką kalbėjotės? 

— Su kaubojumi? Na, papasakojau, kad svajoju tapti šokė- 
ja. Dar apie savo simpatiją, - pasakė ji ir pamerkė akį. - Spėk, 
apie ką? 

Lozada išsiviepė. 

— Turbūt nepažįstu. 

Selė žaismingai jį kumštelėjo. 

— Jis sakė... 

— Tas kaubojus? 

— Aha, sakė, kad jei pas tave nesilanko kitos, tai aš tau ti- 
krai vienintelė. 

Lozada sužnybo jai spenelį, išsišovusį pro kvailus marški- 
nėlius. 

- Iš kur jis sužinojo, kad pas mane niekas nesilanko? Tur- 
būt iš taves? 

— Aha, bet aš jam papasakojau tik... - ji staiga nutilo, bai- 
mingai žvilgtelėjo į jį ir išpyškino: - Aš jam apie tave nieko 
nepapasakojau, kaip tu ir prašei. Net neužsiminiau, tikrai. 

— Šaunuolė, - mestelėjo jis ir taip suspaudė krūtį, kad ji net 
krūptelėjo iš skausmo. - Žinai, vos tave pamatau, man iš kar- 
to stojas. 

— Hmm, jaučiu. 

— Važiuojam į kokią nuošalesnę vietelę. 

— O kam? Galim ir čia. 

— Tam, apie ką galvoju, reikia kitos vietos. 


Renė žvilgtelėjo į žadintuvą. Jau po trijų, o ji vis dar negali 
užmigti. Be penkiolikos šešios reikės būti skyriuje. Ji papu- 
reno pagalvę, ištiesino nuo vartymosi susisukusią antklodę 
ir užsimerkė, pasiryžusi nuvyti į šalį niekaip neduodančias 
ramybės pašalines mintis. 

Po pusvalandžio vis dėlto galutinai pasidavė, nušlepsenusi 
į virtuvę užsikaitė elektrinį arbatinuką ir ėmė ruošti arbatą. 
Tačiau galva buvo sunki, rankos neklausė, ir ji tik iš kažkelin- 
to karto pataikė uždėti arbatos dėžutės dangtelį. 

- Šūdžius! 

Pati vargiai būtų galėjusi nurodyti konkretų savo žodžių 
adresatą, nes tas „jis tiko tiek Vikui Tredgilui, tiek Lozadai. 
O gal net ir detektyvui Vesliui. 

Rytoj užkurs jiems pirtį, dar paminės jos žodį. Advokatas 
iš pat ryto jau bus pas Veslio viršininkus. Tegu policija patei- 
kia jai kaltinimus ir suima, o jei ne - tegu palieka ramybė- 
je. Dabar ji nei pakarta, nei paleista - ant jos krinta šešėlis 

žmogžudystės, su kuria neturi nieko bendro ir apie kurią ni- 
čnieko nežino. 

Lozados dėkingumas turi baigtis tomis šešiasdešimčia ro- 
žių. Visa kita jau būtų beprotybė. 

Tas vyras ją baugino. Vien nuo jo balso nugara nueidavo 
pagaugais. Jis iš tų, kurie neatstoja ir atkakliai, kantriai sie- 
kia savo tikslo. Jis nesiliaus, skambinės diena po dienos - ir 
ką ji gali padaryti? 

Žinoma, ji galėjo kreiptis į policiją, bet tai reikėjo padary- 
ti anksčiau. Dabar pranešdama apie Lozados elgesį Vesliui, 
ji tik patvirtins arba net sustiprins įtarimus. Anksčiau ar 
vėliau vis tiek paaiškės, kad ji niekuo dėta dėl Li mirties, 
o kol kas... 

Būtent „kol kas“ ir kėlė didžiausią nerimą. Anksčiau ar vė- 
liau jie išsišniukštinės tą nelemtą įvykį Daltone, o jau tada... 

Sušvilpė arbatinukas. Prišokusi Renė jį išjungė, užplikė ar- 
batą ir nešina puoduku patraukė į svetainę. Įsijungė televi- 
zorių ir parietusi kojas įsitaisė sofos gale. Maigydama pultelį 
perbėgo kanalus, ieškodama kokios nors laidos, kuri leistų 
užmiršti Lozadą. Ir negalvoti apie Viką. 

Ji melavo, kad ant jo nepyksta. Ji tiesiog siuto, niršo ir pati 
ant savęs, kad pasijuto įskaudinta, nors jau manė daugiau 
nepasiduosianti silpnumui ir niekada prie nieko neprisiri- 
šianti. Deja. 

Ji vis bandė atšaldyti jo simpatiją, bet jis neatlyžo ir savo 
atkaklumu negalėjo nepaglostyti jai širdies, nepelnyti jos 
prielankumo. Ji net nutirpo iš laimės išvydusi, kad už skrie- 
jusio paskui ją pikapo vairo - jis... 

O pasirodo, visas šis dėmesys - tik būdas policininkui pri- 
sigretinti prie įtariamosios. 

Tai buvo jai kaip šaltas dušas. Metams bėgant skaudūs 
prisiminimai ėmė blėsti, laikas apgydė senas žaizdas, į širdį 
pradėjo smelktis abejonė, ar ji nebus suklydusi atgręždama 
pasauliui nugarą, ir tik bac! - Viko antausis priminė, kaip ir 

kas. Na, tai bus gera pamoka, už kurią, ko gero, net reikėtų 
jam padėkoti. 

Tik sujaukė jai širdį, prižadino miegančius jausmus, įžiebė 
meilės ilgesį. Meilės jam... 

Ji pastatė nugertą puodelį ant stalelio ir įsitaisė pusiau 
gulom. Vos užsimerkus prieš akis iškilo vakarykštė popietė, 
ji, raita ant Krolio, saulė ir šiltas vėjas, švilpiantis pro ausis, 
jiems lengvai it paukštis skriejant į priekį... 

Jei tada būtų žinojusi, kad pavymui lekia Vikas, turbūt šir- 
dyje būtų buvę dar smagiau. Su juo taip gera... Tas kreivas 
priekinis dantis... 

Staiga sučirškęs telefonas prikėlė ją iš sapnų. 


Donkioliktas skyrius 


Vikas nė neatsigreždamas patraukė tolyn nuo Oreno. Ga- 
liausiai įšokęs į savo pikapą - aikštelės sargas ilgiausiai kui- 
tėsi skaičiuodamas, kiek mokėti, - jis nuvažiavo ir sustojęs 
kažkokioje nuošalioje gatvelėje pabandė save įtikinti, kad 
mirtinas pavojus jam negresia. 

Jis vis pleškino sau ant riešo guminę apyrankę, bet smege- 
nys atkakliai kalė, rėkte rėkė viena: pavojus, pavojus, pavo- 
jus... Tiesą sakant, jis nelabai tikėjo, kad toks triukas galėtų 
pagelbėti, tai tas pat kaip bandyti sprigtu sulaikyti įsisiautė- 
jusį bulių, tačiau gydytojas patarė, tai ir užsimovė. 

Rankų ir kojų pirštai dilgčiojo, tada nutirpo kojos, paskui 
rankos. Pirmą kartą ištikus paralyžiaus priepuoliui, Vikas 
buvo šimtu nuošimčių tikras, kad jam smegenų navikas. Ta- 
čiau, kaip jam vėliau buvo išaiškinta, taip nutikdavo dėl hi- 
perventiliacijos kraujyje sumažėjus deguonies. 

Atsidaręs automobilio daiktadėžę, Vikas išsitraukė prieš- 
piečių maišelį, kurį visada vežiodavosi su savimi. Prisidėjus 
prie veido ir kiek pakvėpavus į jį, dilgčiojimas rankų ir kojų 
pirštuose atslūgo, tirpulys praėjo, ir Vikui kiek prašviesėjo. 

Bet širdis vis dar daužėsi tarsi kyburiuojant virš bedugnės. 
Jis visas buvo šlapias nuo prakaito, ir nors sąmonė žinojo, 
kad nemirs, kūnas negalėjo tuo patikėti. 

Pirmą kartą toks priepuolis Viką ištiko pietaujant su bi- 
čiuliais. Jis sau ramiai sėdėjo už stalo, skanavo kažkokį valgį, 
ir staiga jį užgriuvo panika. Be jokio įspėjimo, kaip žaibas iš 
giedro dangaus. 

Ūmai kažkokia galinga banga ūžtelėjo į galvą, akis aptrau- 
kė baltas rūkas, o visu kūnu tarsi pradėjo tekėti elektros sro- 
vė. Rankos ir kojos ėmė tirtėti, pasidarė bloga. Vikas skubiai 
pakilo ir puolė į tualetą. Jam paleido vidurius, kūną krėtė 
klaikūs traukuliai, galvą tarsi kas peiliais raižė, širdis daužyte 
daužėsi, ir nors kvėpavimas padažnėjo keliskart, jam atrodė, 
kad į plaučius nepajėgia įtraukti nė gurkšnio oro. 

Akyse viskas susiliejo, jis nebesuprato nei kur yra, nei kas 
jam darosi, tik mintis, kad jau miršta, kalte kalė į galvą. 

Po dvidešimties minučių jis atsigaivelėjo, vargais negalais 
atsistojo ant kojų, apsišlakstė veidą šaltu vandeniu ir atsipra- 
šęs draugų movė iš restorano, jausdamasis ką tik per plauką 
neiškeliavęs į anapus. Namie griuvęs į lovą išmiegojo lygiai 
dvylika valandų. Atsibudęs kitą dieną jautėsi silpnas, bet 
šiaip visai nieko, todėl spėjo, kad tai bus buvęs koks piktas 
virusas arba apsinuodijimas „Marinaros padažu. 

Tačiau po dviejų dienų priepuolis pasikartojo. Jį tiesiog vi- 
dury nakties išplėšė iš miegų gyvuliška baimė, kad mirtis jau 
čia pat. Širdis plazdėjo kaip pabaidytas paukštis, išpylė šaltas 
prakaitas, dusino, jis vos ne vos gaudė orą, vėl taip pat ėmė 
tirpti rankų ir kojų pirštai, galvą skelte skėlė, joje tilindžiavo 
vienintelė mintis - štai ir viskas, dabar jau galas. 

Ta neganda jį ištiko tuoj po tos nelemtos istorijos su Loza- 
da, nužudžiusiu Džo ir įstačiusiu ragus visam Fortvorto PK ir 
Vikui asmeniškai. Tarsi to būtų negana, gavo dar vieną liki- 
mo dovanėlę. Eidamas pas gydytoją, Vikas nė neabejojo, kad 
tai mirtina liga. 

— Norite pasakyti - man pasimaišė protas? 

Atlikus visus įmanomus tyrimus - neurologinį, gastroen- 
terologinį, kardiologinį ir taip toliau - gydytojo paskelbta ga- 
lutinė diagnozė buvo tokia: tai baimės priepuoliai. 

Jis nuramino Viką, kad su galva viskas gerai, ir paaiškino, 
kas ir kaip. 

Vikas lengviau atsikvėpė - vis dėlto ne vėžys, nors jo 
džiaugsmą netruko pakeisti neviltis, kai sužinojo, kad nega- 
lavimo priežasties medicina kol kas nustatyti negali, todėl 
greitų gydymo rezultatų verčiau nesitikėti. 

— Tai gali būti pavieniai priepuoliai, kurie daugiau nesikar- 
tos, - tarė jam gydytojas. - Bet gali būti ir kitaip, kai kuriems 
žmonėms jie kartojasi visą gyvenimą. 

Vikas išstudijavo visą literatūrą apie tokius priepuolius. 
Nustebo sužinojęs, kad tuo skundžiasi vienas iš 160 žmonių. 
Mintis, kad jis ne vienas toks, savotiškai guodė. 

Tuo tarpu jis kas savaitę lankydavosi pas terapeutą, pro- 
filaktiškai gėrė vaistus ir galiausiai tiek gydytojus, tiek pats 
save įtikino esąs vėl sveikas kaip ridikas. 

— Aš jau atsistačiau, - pareiškė jis psichologui. - Tie daly- 
kai, kurie galėjo išprovokuoti priepuolius, dabar jau praeity- 
je. Man jau viskas gerai. 

Ir ištisus dešimt mėnesių, iki pat dabar, atrodė, kad taip ir 
yra. Iki šito priepuolio. Laimė, nestipraus. Jam pavyko atsi- 
spirti panikai ir nesileisti jos užvaldomam. Gal vis dėlto pa- 
dėjo ir ta guminė apyrankė. 

Luktelėjęs dar penkias minutes, kad įsitikintų, jog priepuo- 
lis nepasikartos, jis pajudėjo ir įsukęs į vakarinį aplinkkelį lei- 
dosi be jokio tikslo į priekį, galvoje spiečiais sukantis mintims 
apie Renę Niuton. Chirurgė. Raitelė. Viliokė. Žmogžudė. 

Galimas daiktas, baimės priepuolį sukėlė žinia, kad šešio- 
likos metų ji buvo įsipainiojusi į santykius su vedusiu vyru, 
tėvo verslo partneriu, taigi turbūt gerokai vyresniu už ją. Va- 
dinasi, būdama paauglė, ji suardė šeimą. 

Tai atitiko Kristal nupieštą siautulingos jauniklės portre- 
tą. Iš pusnuogės po miestą besiduodančios mergos gali tikė- 
tis santykių su tėvo verslo partneriu ir šeimos ardymo, gal 
net kvatojantis iš pasitenkinimo. 

Daltoniečiai turėjo būti pašiurpę nuo tokių dalykų, o tėvo 
verslo partnerio žūtis turbūt buvo paskutinis lašas, privertęs 
tėvus nieko nelaukiant jos atsikratyti išgrūdant į internatą. 

Tačiau visa tai taip nederėjo su šia moterimi. Žinoma, Vi- 
kas su ja bendravo vos porą kartų, bet to visai pakako įspū- 
džiui susidaryti. 

Ji laikėsi atokiai nuo bet kokių linksmybių, ką jau kalbė- 
ti apie šėliojimus. Galima sakyti, gyveno atsiskyrėlės gyve- 
nimą. Ir koks jau ten akiplėšiškas seksualumas, jei ji kaip 
ugnies vengia vyro prisilietimo, neleidžia net paglostyti jai 
skruosto? 

Tos Renės Niuton skyrėsi kaip dvi medalio pusės, ir Vikas 
tiesiog siuto bergždžiai laužydamas galvą ir niekaip neįsteng- 
damas jų susieti. Tai jau šis tas daugiau nei vien Lozada ar 
gydytojo nužudymo byla; Orenas tai matė, todėl ir bandė lai- 
kyti jį už pavadžio. 

Ant Oreno jis negalėjo pykti. Na, taip, žiebė jam, prišne- 
kėjo nesąmonių apie Rene, bet juk detektyvs privalo būti įta- 
rus. Oreno pakviestas į pagalbą, jis ne padėjo, o tik dar labiau 
viską supainiojo. 

Staiga Vikas susizgribo, kad jo važiuota visai ne be tiks- 
lo - pikapas riedėjo jo vaikystės gatve. Galbūt intuicija buvo 
pakuždėjusi, kad dabar reikia stabtelėti, susivokti savyje. Vi- 
kas sustojo priešais savo gimtąjį namą. 

Pardavė jį po Džo žūties. Vienas toliau ten gyventi tiesiog 
nebūtų pajėgęs. Nežinia, ar ten tebegyvena namą įsigijusi 
pora, o gal jau kokie kiti žmonės, bet net ir patamsyje buvo 
matyti, kad jis rūpestingai prižiūrimas. 

Veja buvo kruopščiai nupjauta, gyvatvorė apkarpyta. Langi- 
nės švietė jau kita spalva, nors mamai ji turbūt būtų patikusi. 
Jos sodintas rožynas rytų pusėje vešėjo kaip senais laikais. 

Vikas beveik girdėjo, kaip anais laikais, tėvą sakant: 

— Gėdytumėtės, jūs drigantai. Lyg nežinotumėt, kaip 


mama apie jas tupinėja. 

— Mes netyčia, - murmėjo Vikas. 

— Juk prašė jūsų paėjėti toliau nuo jų su tuo savo kamuo- 
liu. Ar neprašė? 

Vikas šoko gaudyti brolio paspirto kamuolio ir nė nepaste- 
bėjo, kaip kartu su juo įlėkė tiesiai į rožyną. Kol išsivoliojęs 
galiausiai išsivadavo iš dyglių, pusė rožių gulėjo kaip dalgiu 
išguldytos. Mama, išvydusi tokį vaizdą, pravirko nesakiu- 
si nė žodžio, o tėvas, grįžęs namo ir viską sužinojęs, užkūrė 
jiems pirtį. 

— Nuo šiol futbolą žaisite dykvietėje gatvės gale. Ar su- 
pratot? 

— Tėti, bet kad ten pilna rudųjų skruzdėlių, - prieštaravo 
Vikas. 

— Tu patylėsi ar ne... - sušnypštė Džo. 

— Noriu ir kalbu. Jei nebūtum taip smarkiai spyręs to su- 
mauto kamuolio... 

— Vikai! 

Kai tėvas imdavo taip griaudėti, jiedu su Džo žinodavo, 
kad verčiau prikąsti liežuvį ir palaukti, kol audra praeis. 

— Šį savaitgalį išvalysite garažą ir išgrandysite latakus. 
Jokių draugų, jokių žaidimų gatvėje. Ir jei tik išgirsiu skun- 
džiantis, vaidijantis ar keikiantis, - sulig paskutiniu punktu 
tėvas įbedė akis į Viką, - kitą savaitgalį man šuniu kauksite. 

Prisiminęs tai Vikas tik nusišypsojo. Netgi vaikas būdamas 
Džo mokėjo susitvardyti ir prikąsti liežuvį, o jis pats taip ir 
neišmoko iki šiol. 

Tas namas žadino galybę įvairiausių prisiminimų. Kaip 
jie laukdavo gimtadienių, Kalėdų, Velykų, kokias vaišes tada 
suruošdavo mama. Kaip laikė kates, šunis, du žiurkėnus ir 
sužeistą strazdą. Arba kaip jis, krisdamas iš riešutmedžio 
kieme, susilaužė ranką, o mama vis kūkčiojo kartodama, kad 
galėjo nusisukti sprandą. Kaip Džo įsigijo savus ratus ir leido 


Vikui pasėdėti už vairo aiškindamas, kur kas. 

Čia šurmuliavo jųdviejų su Džo išleistuvių — tiek baigus 
mokyklą, tiek policijos akademiją - šventės. Tėvai be galo di- 
džiavosi, kad jų atžalos pasirinko tokį kelią. Tėvas savo pasa- 
bendradarbiams sraigtasparnių gamykloje. 

Žinoma, ne visi prisiminimai buvo tokie linksmi. Pavyz- 
džiui, tos dienos, kai sužinojo, kad tėtis serga vėžiu. Tada 
jiedu su Džo jau gyveno atskirai, kiekvienas savo bute, bet 
dažnai susibėgdavo pas tėvus. 

Ir tąkart kaip tik sėdėjo įsitaisę virtuvėje už stalo, kirsda- 
mi šokoladinį pyragą ir kaip visada pasakodami nutikimus iš 
savo darbo, kurių tėtis su mama mėgdavo klausytis. Žinoma, 
kiek pacenzūruotus, kad per daug nesijaudintų. Paskui tėvas 
staiga surimtėjo, o mama, negalėdama sulaikyti ašarų, išpuo- 
lė iš virtuvės. 

O po dvejų metų kažkoks geltonsnapis, kaip akis išdegęs 
įlėkes į sankryžą per raudoną šviesą, rėžėsi tiesiai į jos au- 
tomobilį. Atvykę greitosios medikai konstatavo, kad mama 
mirė vietoje. Iš pradžių Vikas niršo, keikė likimą ir visa kita, 
kas ten, aukštai, kad vieną po kito atėmė abu tėvus, tačiau 
vėliau pagalvojo: gal kaip tik tai buvo išganymas - mama ne- 
būtų atlaikiusi žinios apie savo pirmagimio žūtį. Nieko nėra 
baisiau, nei tėvams laidoti savo vaikus. 

Aišku, ne ką lengviau ir broliui laidoti brolį. Po jo žūties 
Vikas liko pasaulyje vienas kaip pirštas. 

Po mamos mirties jiedu kartu apsigyveno tėvų namuo- 
se. Tą vakarą pas Viką buvo užgriuvusi draugų kompanija, 
visi šėlo, linksminosi, ir per kurtinamą muziką jis vos išgir- 
do čirškiant durų skambutį. O atidaręs nustebo išvydęs ant 
slenksčio stovinčius Oreną su Greise. 

— Aaa, kas nors pasiskundė? Dėl muzikos? - Vikas tarsi 
pasiduodamas iškėlė rankas. - Daugiau taip nedarysime, pa- 
reigūne, tikrai. 

Tačiau Orenas nė nešyptelėjo, Greisės akys buvo drėgnos. 

Umai galvoje šmėkštelėjo klaiki nuojauta: 

— O kur Džo? 

Buvo galima ir neklausti - jis jau ir taip žinojo atsakymą. 

Vikas atsidusęs metė paskutinį graudų žvilgsnį į savo pra- 
rastąjį rojų ir spustelėjęs akceleratorių nuvažiavo. 

— Na, seni, gal šiandien pakaks atsiminimų. 

Miestas miegojo, gatvėmis tik protarpiais prariedėdavo vie- 
nas kitas automobilis. Įsukęs į motelio aikštelę, jis išlipo, nu- 
kėblinęs prie savo numerio atsirakino duris ir įslinko į vidų. 

Kambaryje oras buvo priplėkęs. Čia net sienos, rodos, 
buvo prisigėrusios cigarečių dūmų ir greito maisto kvapsnių. 
Kad kiek prasivėdintų, Vikas visa galia paleido ūžti kondici- 
onierių. Lova, nors sukrypusi ir išdubusi, masino kaip tikras 
pūkų guolis. Bet pirma reikia nusiprausti. 

Net ir tokį ankstyvą rytą karštas vanduo baigėsi nė nespė- 
jus kaip reikiant išsimuilinti, bet tai Viko neišgąsdino. Jis dar 
ilgai stovėjo pakišęs galvą po vėsaus vandens srove, tarsi no- 
rėdamas nuplauti paskutinius baimės priepuolio likučius. Be 
to, jau buvo bepradedąs priprasti prie tokio drungno dušo. 
Regis, jam grėsė draugauti su juo visą gyvenimą. 

Užsukęs vandenį Vikas išgirdo kambaryje kažką bildant. 

— Velniai rautų, - suniurnėjo jis. 

Ta kambarinė jį seka, ne kitaip. Kažkokia nesąmonė. Juk 
dabar tik... Jis dirstelėjo į laikrodį. Dvidešimt trys po ketu- 
rių. Velnias, reikės pasakyti administratoriui. 

Piktai čiupęs nuo kabyklos rankšluostį ir susijuosęs strė- 
nas, jis išvirto pro duris. 

Mergina aukštielninka gulėjo jo lovoje. Stalinės lempos 
šviesoje žėrėjo sidabro raidės ant marškinėlių, blizgėjo at- 
merktos akys ir krauju žydėjo dvi skylutės kaktoje. 

Vikas staiga pajuto kažką sau už nugaros, bet nespėjus nė 
grįžtelėti tvirta ranka apglėbė jam kaklą. Kažkas smarkiai 
smogė jam į liemenį. Ausyse suspengė, kambarys ėmė plauk- 
ti prieš akis. 

— Tujai prišaukei mirtį, Tredgilai. O dabar tavo laikas. 

Liemenį nutvilkęs skausmas pažadino kažkokį pirmykštį 
savisaugos instinktą. Vikas viena ranka plėštelėjo užpuoliko 
ranką nuo kaklo, o kitos alkūne smogė atgal. Jautė, kad pa- 
taikė į šonkaulius, bet tik kliudė. Jis užsimojo dar kartą, spy- 
rė užpuolikui kulnu taikydamas į kelį. O gal tik bandė spirti, 
tikrai nežinojo. 

Jėgos visiškai apleido, kūnas neklausė. 

— Pone Tredgilai? - staiga tarsi iš kažkur toli ataidėjo dus- 
lus balsas ir pasigirdo atkaklus beldimas į duris. 

— Šūdas! 

Ranka, smaugianti kaklą, atsileido, Viko keliai sulinko, ir 
jis susmuko plodamasis veidu į gižiai dvokiantį kilimą. Galva, 
atrodė, sprogs kaip arbūzas. 

Jis su palengvėjimu pajuto, kaip sąmonę aptraukia miglos. 


Renė, sustojusi ligoninės automobilių aikštelėje, nuskubėjo į 
priėmimo skyrių. 

— Daktare Niuton, trečia operacinė. 

Ji švystelėjo budėtojai savo rankinę ir tarusi: „Pasaugokit, 
gerai? , tekina pasileido koridoriumi. Ten spėriai sukosi pa- 
galbinis personalas, laikydama paruoštą chalatą jau stovėjo 
jos laukdama seselė. Renė, akimirksniu įsinėrusi į jį, užsitem- 
pė gumines pirštines, užsidėjo apsauginius akinius ir tarė: 

— Klausau. 

Rezidentas išpyškino: 

— Vyras, keturiasdešimt vienerių, durtinė žaizda nugaroje, 
dešiniame šone. Įrankis žaizdoje. 

- Inkstas? 

— Greičiausia. 

— Kraujospūdis krito iki aštuoniasdešimties, - pranešė 
seselė. 

Praktikantas ir kitos seselės raportavo, kad pacientas in- 
tubuotas, jam perpilta Rh- O grupės kraujo, į veną suleista 
Ringerio laktato tirpalo. Pacientas buvo paverstas ant kairio 


182 + Sandra Brown 


šono, kad Renė galėtų apžiūrėti žaizdą. Iš jos kyšojo atsuktuvo 
rankena. 

— Pilvo ertmė pilna kraujo. 

Užmetusi akį Renė nutarė, kad teks apsieiti be peritoninio 
plovimo ir kompiuterinės tomografijos - pacientas gali mirti 
nuo vidinio kraujavimo. 

— Daktare, krinta kraujospūdis. 

Tą pusę minutės Renės galva, apdorodama kalną informa- 
cijos, ūžė kaip kompiuteris. Seselė, atsiliepusi telefonu, padė- 
jo ragelį ir šūktelėjo: 

— Operacinė paruošta. 

Renė tarė: 

— Pirmyn. 

Jau gręždamasi eiti ji dirstelėjo į paciento veidą ir aiktelė- 
jo. Visi sužiuro į ją. 

— Kas atsitiko, daktare Niuton? 

— Jums bloga? 

Ji papurtė galvą ir kimiai tarė: 

— Važiuojam. 

Personalas vis dar stovėjo sustingęs. 

— Bėgte! 

Tarsi pabudusios iš miego, seselės užgulė ratukus ir išnėrė 
sujais į koridorių. Renė švytravo šalia. Jau beveik pasiekus jų 
laukiantį pravirą liftą, kažkas šūktelėjo pavymui: 

— Palaukit, daktare Niuton! 

Atsigręžusi ji išvydo prie jos skubantį detektyvą Veslį. 

— Detektyve, vėliau. Nematot - manęs laukia skubi ope- 
racija. 

— Jūs Viko neoperuosite. 

— Čia dabar kas? 

— Operuos kitas chirurgas. 

— O aš - ne chirurgė? 

— Viką operuos kitas. 

Ratukai jau buvo įriedėję į liftą, ir Renė mostelėjo perso- 
nalui kilti į viršų. 

— Aš tuoj. 

Lifto durims užsidarius, Renė vėl atsigręžė į Veslį. 

— Ar suprantate, kad jam šokas ir jis gali mirti bet kurią 
akimirką? 

— Daktaras Cukermanas po penkių minučių bus čia. 

— Deja, tiek laukti negalime, detektyve. Be to, aš turiu dau- 
giau patirties už daktarą Cukermaną ir mano specializacija 
kaip tik yra traumos. Darykit ką norit, bet pacientas miršta, 
ir mano pareiga - jam padėti. 

Ryžtingai atrėmusi jo žvilgsnį, ji apsigręžė ir bėgte nubėgo 
prie pravirų lifto durų. 


— Kaip mergaitės? 

— Orenai, baik kas penkias minutes klausinėti vis to paties. 
Skambinau, viskas gerai. 

Jis paėmęs paglostė Greisės plaštaką. 

— Na, nepyk. 

— Suprantu, - tarė ji apglėbdama vyrą per pečius. - Nusi- 
ramink. Ta policininkė, kur pasiuntei, pagamino joms pusry- 
čius. Prie namų irgi budi policininkas. 

Greisė ėmėsi masažuoti jam sprandą. 

— Nesijaudink, viskas bus gerai. 

— Aš nesijaudinu, - pasakė Orenas ir pašoko nuo laukia- 
mojo minkštasuolio. - Kąjie ten taip ilgai daro? Operuoja jau 
kelias valandas. 

— Gal tai kaip tik geras ženklas. 

— Nesuprantu, ką jie... 

— Jūs detektyvas Veslis? 

Atsigrežęs jis išvydo seselę žaliu chirurginiu chalatu. 

— Daktarė Niuton tuoj ateis. Prašė palaukti. 

— O kaip Vikas? Pacientas? Kaip jis? 

— Palaukite daktarės Niuton, - tepasakė seselė ir dingo už 
dvivėrių durų. 

Greisė sugriebė Oreną už rankos ir timptelėjusi pasisodino 
šalia. Jis klestelėjo į minkštasuolį ir užsidengė veidą rankomis. 


184 + Sandra Brown 


— Nieko nesako, vadinasi - mirė. 

— Paprasčiausiai tai ne jos kompetencija. 

— Jaučiu, kad mirė. 

— Orenai, jis stiprus kaip jautis, atlaikys. 

— Viskas taip pat kaip su Džo. 

— Baik. 

— Vienintelis skirtumas tas, kad Džo jau buvo negyvas, kai 
jį radau. 

— Jis ne Džo, dabar viskas bus kitaip. 

— Nesugebėjau išgelbėti nei Džo, nei Viko. 

— Juk tu dėl to nekaltas. 

— Jei Vikas iškeliavo anapus... 

— Neiškeliavo, ką tu čia įsikalei į galvą. 

— Greise, jei jis miręs, Džo man nedovanos. Juk aš turėjau 
rūpintis jo broliu. Saugoti jį. 

— Liaukis! Baik čia save graužti. Negi dabar tu dėl visko 
kaltas? 

— Taigi kad aš. Jei ne aš, Vikas sau ramiai drybsotų Gal- 
vestono paplūdimyje, gyvas ir sveikas, o ne merdėdamas ant 
grindų tame sušiktame motelyje. 

Oreno balsas užlūžo. 

— O kai užsiminė, ar policijos komisariatas negalėjo jam iš- 
nuomoti geresnio būsto, aš pasakiau, kad neinkštų, kad tas 
motelis, palyginti su jo lūšna, - tikri rūmai. Tikri rūmai!.. 

— Vikas nemirė. 

— Iš kur tu gali žinoti? 

Ji šyptelėjo: 

— Tokių pasišiaušėlių kaip jis mirtis neima. 

Orenui velniškai norėjosi tuo tikėti. Aišku, Greisė psicho- 
logė, toks jos darbas - rasti gerą žodį net beviltiškiausioje si- 
tuacijoje. Tačiau net jei tai buvo tik paguodos žodžiai, vis tiek 
jie šildė, ir Orenas juos priėmė su dėkingumu. 

Daktarė Niuton pasirodė operacinės tarpdury po gerų de- 
šimties minučių. Jos laikysena - lėtas žingsnis, veidas be iš- 
raiškos - nežadėjo nieko gero. 

Ji buvo užsimetusi chalatą, bet iš po jo aiškiai matėsi ant 
chirurgės apdaro tamsuojančios kraujo dėmės. Iš po kepurės 
kyšojo sulipusių nuo prakaito plaukų sruogos, paakiai buvo 
pajuodėę, ji atrodė kaip alkana liūtė. 

— Jis išgyveno, - vos priėjusi ji iš karto paskubėjo juos nu- 
raminti. 

Orenas atsiduso taip, tarsi jam nuo krūtinės būtų nuslin- 
kęs kalnas, ir stipriai apkabino žmoną. Greisė įkniaubė vei- 
dą jam į krūtinę, o jos lūpos ėmė šnibždėti padėkos žodžius. 
Jiems kurį laiką taip parymojus, Orenas paleido ją iš glėbio ir 
nusišluostė sudrėkusias akis. 

Greisė ištiesė ranką. 

— Greisė Vesli. 

— Renė Niuton. 

— Labai jums ačiū, daktare Niuton. 

Moterims paspaudus rankas, Renė ištiesė Orenui plastiki- 
nį maišelį su kruvinu Phillips atsuktuvu. 

— Išskyrus mane, prie jo niekas daugiau nesilietė. 

Paskui, susikišusi rankas į chalato kišenes, ji išdėstė padėtį: 

— Žaizda buvo gili, pažeista didelė dešinio inksto dalis. Ją 
susiuvome, turėtų visiškai atsistatyti. Be to, keliose vietose 
buvo pažeisti ir raumenys. Mūsų ortopedas, kaip reikiant pa- 
plušėjęs, juos irgi sutvarkė. Jei norėtumėte sužinoti daugiau, 
vėliau galite pas jį užsukti. 

— Jis neteko daug kraujo, taip? - paklausė Orenas. 

Renė linktelėjo. 

— Kraujavo iš prakirstos arterijos. Mums pavyko atstaty- 
ti inkstų kraujotaką. Dar kelios minutės, ir jie būtų liovęsi 
funkcionavę arba ligonis būtų mirtinai nukraujavęs. 

Kitaip tariant, jeigu jie būtų laukę daktaro Cukermano, Vi- 
kas jau būtų iškeliavęs į anapilį. Orenas pasiteiravo, kada bus 
galima jį aplankyti. 

— Kadir dabar. Eime, palydėsiu. 

Ji apsigręžusi nužingsniavo, Orenas su Greise nusekė iš 

paskos. Greisė, pajutusi tarp savo vyro ir Renės tvyrančią 
įtampą, klausiamai į jį žvilgtelėjo ir šnibžtelėjo: 

— Kas? 

Orenas vien tylomis papurtė galvą leisdamas suprasti, kad 
dabar ne laikas. Kai viską papasakos, Greisė supras, kodėl jis 
su Rene laikosi mandagiai, bet šaltai. 

Žengę pro dvejas automatiškai atsidarančias duris, jie atsi- 
dūrė intensyviosios terapijos skyriuje. 

— Jis dar neatsigavęs po narkozės. Ir neišsigąskite - jo vei- 
das sužalotas. 

— Jis pats susižalojo krisdamas. 

Gydytoja Niuton stabtelėjo ir išplėstomis akimis susijau- 
dinusi atsigręžė į Oreną. 

— Užpuolikas turbūt puolė iš už nugaros ir sugriebė jį už 
kaklo, - paaiškino šis. - Kai paleido, Vikas krito veidu į grin- 
dis. Taip jį ir rado paramedikai. 

Žinoma, Orenas kukliai nutylėjo, kad praskeltas Viko sma- 
kras - jo paties nuopelnas. 

— Ortopedas peršvietė jo veidą, - tarė ji. - Skruostikaulis 
nelūžęs, bet... Na, patys pamatysite. 

Ji mostelėjo užeiti į vieną palatą. Greisė, drąsesnė, žengė pro 
duris pirmoji, bet priėjus prie lovos ir dirstelėjus į Viką jai su- 
gniaužė gerklę ir ji apsipylė ašaromis. Orenui ir per žmonos pe- 
čius viskas buvo matyti kaip ant delno. Jis tylomis susikeikė. 

Apkamšytas pagalvėmis, Vikas gulėjo ant kairio šono. 
Kyšanti dešinė veido pusė buvo taip smarkiai sutinusi, kad 
vargiai galėjai jį pažinti, o užkritusios akies apskritai nebuvo 
matyti. Prie lūpų buvo pritvirtintas kvėpuojamasis vamzde- 
lis. Palyginti su visu tuo, prakirstas smakras buvo vieni nie- 
kai, tačiau Orenui į jį pažvelgus pasidarė silpna. 

- Žarnynas, laimė, nepažeistas, bet dėl viso pikto nuo in- 
fekcijos sulašinome antibiotikų, - vėl įprastu dalykišku tonu 
ėmė dėstyti Renė. - Taip pat įvedėme kateterį. Iš pradžių šla- 
pime buvo kiek kraujo, bet vėliau jis išnyko. 

— Tai geras ženklas, ar ne? - pasiteiravo Greisė. 

— Taip. Jo širdis stipri, pulsas lygus. Nuolatos stebime 
spaudimą. Kai atgaus sąmonę, nuimsime respiratorių. Žino- 
ma, kurį laiką dar teks leisti nuskausminamuosius. Organiz- 
mas stiprus, jei išgyveno, vadinasi, neabejotinai pasveiks. In- 
tensyviosios terapijos skyriuje dar palaikysime kelias dienas, 
stebėsime, kaip gyja, bet prognozės geros. 

Jiems dar kiek tylomis pastovėjus prie Viko lovos, gydyto- 
ja Niuton mostelėjo eiti. 

— Turbūt reikėtų pranešti artimiesiems? Šeimai? Mes, 
deja, neturime jokių duomenų. 

— Vikas nevedęs, - pirma atsiliepė Greisė. - Artimųjų ne- 
turi. 

Gydytoja Niuton vėl susigrūdo rankas į chalato kišenes. 

— Aha. 

— Gal jam atnešti kokio valgio? Ar šiaip gal kuo galėtume 
padėti? 

Renė blausiai nusišypsojo Greisei. 

— Ačiū, kol kas nereikia. Kai išrašysime, jam reikės dar sa- 
vaitėlę paglobojamam pagulėti lovoje. O šiaip galite nesijau- 
dinti - mūsų sesutės juo pasirūpins. Rytoj pavakare pas jį jau 
galės ateiti lankytojų. 

Orenas tarė: 

— Ne, daktare Niuton, jokių lankytojų. Jis yra nusikaltimo 
auka ir pagrindinis liudytojas. 

— Kieno liudytojas? 

- Žmogžudystės. 


Šošioliktas skyrius 


EE Užkuciimo metu Viko kambaryje buvo jauna mergina, — 
tarė Veslis. - Ją rado negyvą. 

Renė šiaip ne taip apsimetė abejinga, bet bijodama, kad 
balsas neišduotų, tik pakinkavo galva. 

— Ten dabar darbuojasi mūsų kriminalistai. Jei ne ta įkyri 
motelio kambarinė, Vikui jau būtų amen. 

— Arji matė užpuoliką? 

Orenas papurtė galvą. 

— Radome atdarą vonios langą - per jį, išgąsdintas jos bel- 
dimo, nusikaltėlis pabėgo. 

— Tai kambarinė negalėjo jo apibūdinti? 

— Deja, ne. Motelyje apskritai keblu užčiuopti kieno nors 
pėdsakus - ten juk šimtai žmonių. 

— O žemėje prie lango batų žymių neliko? 

— Ten asfaltas. Taigi kol kas sėdime tuščiomis rankomis. 
Tikėkimės, kriminalistai ras kokį siūlo galą. 

— O šitas? —- paklausė ji rodydama į atsuktuvą plastikinia- 
me maišelyje. 

— Pažiūrėsime, ką pavyks išpešti. 

Renė, bijodama galimo atsakymo, nė nedrįso klausti, ką 
jie įtaria. 

— Kai Vikas atgaus sąmonę, norėčiau jo paklausti, ką prisi- 
mena, - tarė Vikas. 

— Suprantu, bet turėkite galvoje, kad šiąnakt jis buvo prie 
gyvybės ir mirties slenksčio, todėl jo negalima varginti. 

— Manote, aš noriu jam pakenkti? - irzliai mestelėjo 
Orenas. 

— Tiesiog įspėju. Dovanokite, detektyve, manęs po pusva- 
landžio laukia kita operacija. 

- Bet jūs visai nuo kojų nusivariusi! - šūktelėjo Greisė. 

— Papusryčiausiu ir atsigausiu, - atsakė Renė, nusišypsojo 
Greisei, su kuria kažkaip iš karto rado bendrą kalbą, ir vėl 
atsigręžusi į detektyvą pridūrė: - Kaip suprantu, jūs su ponu 
Tredgilu esate daugiau nei porininkai. 

— Taip, draugai. Galima sakyti, jis man beveik kaip brolis. 

— Tada įspėsiu intensyviosios terapijos skyriaus seseles, 
kad jums paskambinus informuotų apie jo savijautą. 

— Būčiau labai dėkingas. Ačiū. 

— Nėra už ką. 

Greisė Vesli dar kartą padėkojo Renei, kad išgelbėjo Vikui 
gyvybę. 

Tuo tarpu Orenas, sausai mestelėjęs: „Iki malonaus, jau 
spaudė lifto mygtuką. 

Renė, dar grįžusi į Viko palatą, paklausė seselės, ar ligonis 
nerodo kokių sąmonės atgavimo požymių. 

— Tik porą kartų sudejavo, daktare. 

— Kai atsigaus, iš karto praneškite man, gerai? Aš būsiu 
operacinėje, bet man vis tiek reikia žinoti. 

— Būtinai, daktare Niuton. 

Prieš išeidama ji dar pažvelgė į pacientą ir vos susilaikė 
nenubraukusi jam nuo kaktos užkritusios neklusnios plaukų 


sruogos. 


Nusipraususi persirengimo kambaryje, apsivilkusi naują 
chalatą, Renė nusileido į kavinę pirmame aukšte ir užsisakė 
kiaušinienės, skrebutį ir apelsinų sulčių. Apetito nebuvo, val- 
gė tik todėl, kad žinojo privalanti pasistiprinti. 

Vėl pakilusi į chirurgijos skyrių, peržvelgė pacientės ligos 
istoriją ir šnektelėjo su ja pačia. 

— Tiek jūsų onkologo, tiek mano nuomone, navikas neiš- 
plitęs. Pašalinsim tą dalį žarnos, ir viskas bus gerai. 

Pacientė, kuriai anesteziologas jau buvo suleidęs didelę 
dozę raminamųjų, vos girdimai padėkojo. 

Renė ėmė kruopščiai plautis rankas. Čia, operacinėje, vis- 
kas buvo kaip įprastai. O jos, regis, idealiai sutvarkytas gy- 
venimas nejučia ėmė ir susijaukė. Nuo tos akimirkos, kai su- 
žinojo apie Li nužudymą ir savo svetainėje išvydo tas rožes, 
viskas eina šleivai kreivai. 

Tačiau, pagalvojo ji, sąžiningai trindama tarpupirščius, 
viską galima vėl grąžinti į vėžes. Darbas, darbas ir dar kartą 
darbas. Štai kas niekada neapvils, į ką gali visada atsiremti. 
O gyvenimas pats pamažu susitvarkys. 

Jai atsistojus prie operacinio stalo ir ėmus pjauti pacientės 
pilvo riebalinį audinį, asistuojantis rezidentas tarė: 

— Girdėjau, šįryt jums teko paprakaituoti. 

— Daktarė Niuton - mūsų nuolatinė didvyrė, - įsiterpė 
seselė. 

Renė, visa įnikusi į darbą, tarstelėjo: 

— Apie ką jūs čia? 

— Šįryt rodė per kelias televizijas. 

Renė dirstelėjo į anesteziologą pacientės galvūgalyje. 

— Ką rodė? 

— Kaip išgelbėjote gyvybę tam policininkui. 

Rezidentas tarė: 

— Prieš keletą metų tarnyboje žuvo Tredgilo brolis. Jei ne 
jūs, ir jį būtų ištikęs toks pats likimas. 

— Na, skirtumas tik tas, kad Vikas Tredgilas buvo ne visai 
tarnyboje, - įterpė savo trigrašį seselė. 

— Nieko negirdėjau, - abejingai atsiliepė Renė. - Siurblį. 


Padariau savo darbą ir tiek. 

— Per televiziją sakė, kad mergina jau buvo negyva, - kal- 
bėjo anesteziologas. 

Rezidento nereikėjo ilgai traukti už liežuvio: 

— Paramedikai, kurie ten buvo, pasakojo, kad ji gulėjo to 
policininko lovoje. Turbūt užpuolikas iš pradžių nužudė ją, o 
po to puolė Tredgilą. 

— Gal koks pavydus draugas? 

— Arba vyras. 

— Aha. Pasak jų, Tredgilas, rodos, buvo ką tik išėjęs iš 
dušo. 
tas. - O tu, Betsai? Po meilės dūmiji ar ne? 

— Nežinau, - mestelėjo anesteziologas. - Kažkaip neįsidė- 
mėjau. 

Visi prapliupo kvatotis. 

Seselė virš chirurginės kaukės valiūkiškai kilstelėjo ant- 
akius. 

— Jei tas policininkas iš tikrųjų toks gražus kaip nuotrau- 
koje iš laikraščio, tai, sakyčiau, mergina mirė laiminga. 

— Gal pakaks tarškėti? - subarė juos Renė. - Koks pulsas? 

Anesteziologas surimtėjęs atraportavo. Visi aptilo. Renė 
darbavosi nepakeldama galvos, susikaupusi, bet supypsė- 
jus pranešimų gavikliui paprašė seselės tučtuojau pažiūrėti, 
kas ten. 

— Intensyviosios terapijos skyrius, daktare Niuton. 

— Paskambink jiems, gerai? 

Renė ištempusi ausis klausėsi, ką kalbą seselė. Galop ši 
tarė: 

— Gerai, perduosiu. 

Ir padėjusi ragelį pranešė: 

— Tredgilas jau atgauna sąmonę. 

— Ačiū. 

Visi tik susižvalgė, bet niekas nedrįso nieko komentuoti, 
tad operacinėje įsivyravo tyla, tik retkarčiais pertraukiama 

dalykiškų frazių. Pagaliau Renė atsitiesė nuo operacinio stalo 
ir davė ženklą rezidentui susiūti paskutinį vidinį pjūvį. Per- 
braukusi pirštu per siūles, ji tarė: 

— Na ką, atrodo, neblogai. 

— Puikiai, - pritarė tas. - Jūs tikra meistrė, daktare Niuton. 

— Ačiū. Gal susiūsi už mane pilvą? 

— Jūsų noras - man įstatymas. 

— Tai tada ačiū visiems ir iki. 

Nusimovusi kruvinas pirštines, Renė išdrožė pro operaci- 
nės duris žinodama, kad vos tik jos užsivers jai už nugaros, 
kolegos iš karto ims plakti liežuviais. Na ir tegu, pagalvojo ji. 

Painformavusi už operacinės durų budinčius pacientės 
artimuosius, kad operacija praėjo gerai, ji nuskubėjo į per- 
sirengimo kambarį, dar kartą nusiprausė, o kai pasiekė in- 
tensyviosios terapijos skyrių, rado seselę kaip tik įtikinėjant 
Viką, kad jau reikia nuimti kvėpuojamąjį vamzdelį. Kaip ir 
visi pacientai, be jo Vikas iš pradžių duso, tačiau galiausiai 
seselė padarė savo. 

— Na matot, pone Tredgilai, ne taip ir baisu. Šaunuolis. 

Viko lūpos vos sujudėjo. Kad išgirstų, ką jis sako, seselė 
palinko prie jo ir netrukus atsitiesė kikendama. 

— Ką jis sako? - paklausė Renė. 

— Sako „eik tu šikt“. 

— Na gražiausia! 

— Nieko tokio, daktare, aš turiu vyrą ir keturis sūnus. Čia, 
galima sakyti, toks vyriškas švelnumas. 

Renė prisėdo ant lovos krašto. 

— Vikai, ar žinote, kur jūs? 

Jis tik kažką neaiškiai suniurnėjo po nosimi. Pridėju- 
si stetoskopą jam prie krūtinės ir minutėlę paklausiusi, 
Renė tarė: 

— Viskas bus gerai. 

— Gerti. 

— Grūsto ledo, gerai? - tarė ji žvilgtelėdama į seselę, ir ši 
tylomis linktelėjusi išskubėjo. - Jums kol kas bus galima ger- 
ti tik taip, Vikai, nuo vandens gali pykinti. 

Jis vėl kažką suniurnėjo, iš paskutiniųjų bandydamas at- 
merkti dešinę akį, nesusigaudydamas, kad ji visa užtinusi. 
Kol visiškai atsipeikės, turės praeiti dar kelios valandos. 

— Ar labai skauda, Vikai? Gal padidinti nuskausminamųjų 
doze? 

Vietoj atsakymo ji vėl išgirdo neaiškų memlenimą. 

— Na, tegu tai bus „taip . 

Grįžo seselė, nešina puodeliu grūsto ledo ir šaukšteliu. 

— Kai prabus, vis duokite jam po porą šaukštelių. 

Renė, įrašiusi reikiamus duomenis į lentele, kabančią lovos 
kojūgalyje, prieš išeidama tarė seselei: 

— Aš būsiu arba skyriuje, arba savo kabinete. Jei tik bus 
kokių pokyčių, iš karto man praneškite. 

— Būtinai. Daktare, atrodo, jis nori jums kažką pasakyti. 

Renė vėl prisėdo prie Viko. Šis neįtikėtinai stipriai, tarsi 
plaštakoje nebūtų intraveninės adatos, sugniaužė jos delną. 
Ji palinko prie pat jo lūpų. 

— Kas, Vikai? 


Jis sušnibždėjo tik vieną žodį. 


— Lozada. 

Detektyvas Veslis suraukęs kaktą žvelgė į ją per užgrioz- 
dintą popieriais stalą. 

— Daugiau nieko? 

— Tik „Lozada , - pakartojo Renė. 

— Kada tai buvo? 

— Apie vidudienį. 

- Ir jūs tik dabar man pranešėte? 

— Na, man pirma reikėjo suvesti galus. 


— Kokius galus? 

Kiti kriminalinio skyriaus pareigūnai tarsi nekreipė į ją dė- 
mesio, bet Renė jautė, kad visų ausys ištemptos. 

— Gal galėtume kur šnektelėti akis į akį? 

Patraukęs pečiais Veslis mostelėjo jai sekti iš paskos, ir jie- 
du nužingsniavo į tą patį Renei jau pažįstamą kvotos kam- 
barį, kur vyko pirmoji apklausa. Net susėdo lygiai taip pat. 
Ir nors Renei nelabai patiko vėl sėstis į įtariamosios vietą, ji 
prakalbo pirma: 

— Tai gal Viko užpuolikas ir buvo Lozada? 

— Jūs taip manote? 

Renė pajuto kaistant skruostus. 

— Turbūt nepasakiau jums jokios naujienos. 

— Taijau ne, daktare. 

— Ar galiu kai ko paklausti? 

Orenas tik abejingai gūžtelėjo. 

— Kuo aš jums taip nepatinku? 

Jis pasimuistė savo kėdėje ir tarė: 

— Niekuo. 

— Ne, jūs nuo pat pradžių buvote nusiteikęs priešiškai. Tik 
nesuprantu kodėl. 

— Gal verčiau grįžkime prie to, kokius galus jūs šiandien 
norėjote suvesti. 

— Li Houvelo laidotuvių dieną aš gavau puokštę rožių. Su 
šiuo laiškeliu. 

Atsidariusi rankinę ji ištraukė plastikinį maišelį su nedide- 
liu atviruku. Šiandien tai jau buvo antras daiktinis įrodymas 
jos rankose. Pirmąjį - atsuktuvą, kurį teko ištraukti Vikui iš 
šono, norėjosi kuo greičiau pamiršti. 

Veslis, paėmęs iš jos maišelį, apžiūrėjo atviruką ir perskai- 
tė įrašą. Priešingai nei galėjai tikėtis, jo veide nebuvo matyti 
nė lašelio susidomėjimo. 

— Atrodo, ir šitai jūsų nenustebino. 


— Na, kadjis atkeliavo pas jus su puokšte rožių, nežinojau. 

— Bet pats atvirukas, kaip suprantu, jau matytas, ar ne? 
O kur jūs galėjote jį?.. Juk... - ūmai ji nutilo ir pritrenkta ne- 
tikėtos minties įsmeigė akis į Oreną. - Tai jūs ne tik mane 
sekėte, bet ir apieškojote namus? Juk taip? 

— Ne aš. 

Ji, tarsi atblokšta nematomos rankos, atsilošė kėdėje. 

- Vikas. 

Veslis tylėjo. 

Ji nunarino galvą ir įbedė akis į savo rankas, išsausėjusias 
nuo nuolatinio trynimo antiseptiniu muilu. Jų jau nepajėgė 
suminkštinti joks kremas ar losjonas. 

Vadinasi, Vikas buvo įlindęs pas ją į namus, rausėsi stal- 
čiuose, šniukštinėjo po jos daiktus. Įdomu, prieš jiems susi- 
pažįstant ar jau susipažinus? Tačiau koks skirtumas. Tarsi 
purvinais batais perėjo per jos gyvenimą, ir blogiausia, kad 
ne kas kitas, o Vikas. 

Po ilgokai užsitęsusios slogios pauzės ji pakėlė galvą ir pa- 
žvelgė į Veslį. 

- Šitas atvirukas nuo Lozados. O rožes jis man pristatė 
pats - įsilaužė ir paliko kaip siurprizą. 

- Iš kur žinote? 

— Jis pats sakė. 

— Pats sakė? 

— Jis man skambinėja, nors prašiau, kad paliktų ramybėje. 

— Ir ką kalba? 

— Na, juk atviruke aiškiai parašyta, detektyve. Jis per teis- 
mą įsimylėjo mane. Nenuleido nuo manęs akių. Visi tai matė, 
buvo labai nepatogu. Na, ir galiausiai įsikalbėjo, kad ir aš jam 
neabejinga. 

— Dėl išteisinimo? 

— Turbūt. Ką aš žinau? Jis beprotis. 

Orenas tik abejojamai numykė. 

— Apie Lozadą galima pasakyti daug ką, bet kad jis bepro- 


tis - taijau ne... 

Nužvelgeęs ją Orenas pasiteiravo: 

— Kodėl staiga nutarėte tai papasakoti? 

— Todėl, kad jis veikiausiai ir nužudė daktarą Houvelą. Tur- 
būt sužinojo, kad Li, o ne aš, buvo paskirtas chirurginio sky- 
riaus vedėju, ir nužudė jį, manydamas darąs man paslaugą. 
Sakė norintis atsidėkoti man. 

— Už išteisinimą? 

— Jį išteisinau ne aš, o prisiekusiųjų taryba. 

Orenas tik gūžtelėjo pečiais, tarsi sakydamas „kaip pava- 
dinsi - nepagadinsi 

— Iš Lozados aš ir sužinojau, kad esu sekama. Jis irgi mane 
sekė. Ir vakar matė, kaip Vikas palydėjo mane iki namų. Ir 
pasekė važiuojantį aplinkiniu keliu prie stebėjimo posto. Ir 
paskambinęs man papasakojo. Su pasimėgavimu pranešė, 
kad mano naujasis pažįstamas iš tikrųjų yra policininkas. 

— Na, Vikas dėl to galėtų ir pasiginčyti. 

— Kaip tai? 

— Nesvarbu. Kodėl, kai vakar ten užgriuvote, neužsiminėte 
apie Lozadą? 

— Todėl, kad nenorėjau patvirtinti jūsų spėjimų. 

— Kokių? 

— Kad mes bendrininkai! - rėkte išrėkė ji. - Žinau, jūs taip 
manote. Kad nusamdžiau jį pašalinti Li. O paskui... paskui 
Viko. Todėl ir gulėt kryžiumi, kad jo neoperuočiau. 

— Jūs buvote kaip reikiant ant mūsų įtūžusi. O ant Viko 


4 


ypač. 


— Tai, jūsų galva, aš po to iš pykčio skambtelėjau tam sam- 
domam žudikui, tarp kitko, mane įsimylėjusiam, ir paliepiau 
suvaryti jam į šoną atsuktuvą? 

Veslis žvelgė įją nemirksėdamas. Jis buvo senas vilkas, to- 
dėl žinojo, kad net jei žmonės nori nusimesti slegiančią kaltę, 
be galo sunku taip imti ir prisipažinti. 

- Jei jūs tikite tokia nesąmone, net nėra prasmės neigti, - 


tarė ji. 

— Tai ko tada čia atvykote? 

— Kai Vikas ištarė Lozados pavardę, viskas tarsi stojo į vie- 
tas. Aš supratau, kodėl jums kilo įtarimų. Li gauna paaukšti- 
nimą, į kurį pretendavau ir aš. Jis nužudomas. Liepiu Vikui 
daugiau nesirodyti man akyse. Kėsinamasi nužudyti ir jį. Ir 
vos man tai švystelėjo galvoje, iš karto atskubėjau pas jus, tik 
dar užsukau į namus atviruko. 

— Kodėl jį pasilikote? 

— Nežinau. Rožes išmečiau. Gal maniau, kad tai gali būti... 
na... įrodymas. 

— Turite galvoje, kad jūs iš karto Houvelo nužudymu įtarė- 
te Lozadą? 

— Ne. Lozada paskambino tik praėjus kelioms dienoms po 
Li laidotuvių, kai pas mane atsirado tos rožės. Klausė, ar jos 
man patiko. Iki tol nenumaniau, nuo kojos. 

Orenas nepatikliai pakreipė galvą. 

— Baikit, daktare Niuton. 

— Tikrai, patikėkit. 

— Net nenumanėte? 

— Na, gal ir numaniau. Maždaug. Kas gi kitas būtų jas pri- 
states tokiu būdu. 

— O kodėl, net ir paaiškėjus, kad tai Lozada, nepranešėte 
man? 

— Per apklausą šiame kabinete puikiai jaučiau jūsų nusista- 
tymą ir bijojau, kad tai tik patvirtins jūsų įtarimus. 

— Jūs nuslėpėte tai nuo mūsų, kartu padėdama Lozadai to- 
liau sau nevaržomai veikti. 

— Taip, pripažįstu, tai buvo klaida. 

— Kitas jumis dėtas tuojau būtų atbėgęs pas mane mojuo- 
damas tuo atviruku ir pranešęs, kad žino, kas kaltas dėl ko- 
legos mirties. 

- Tai būtų buvusi meškos paslauga, nes tik dar labiau bū- 


tumėte įsikibę į savo versiją. 

— O man atrodo, daktare Niuton, jūs vylėtės, jog mes dak- 
taro Houvelo nužudymo bylą kaip nors išnarpliosime patys 
ir viskas išsispręs be jūsų pagalbos, jums liekant šešėlyje. 
Ar ne? 

Oreno žvilgsnis, atrodo, vėrė kiaurai. 

— Nenorėjote, kad jūsų pavardė būtų siejama su žmogžu- 
dyste. 

Daugiareikšmiškai patylėjęs jis pridūrė: 

— Antrą kartą. 

— Aa, štai kas, - Renė akimirką nunarino galvą, bet tuoj vėl 
ryžtingai pakėlė atremdama detektyvo žvilgsnį. - Jau suži- 
nojote ir tai. 

— Kai ką. Gal pati papasakosite daugiau? 

— Neabejoju, detektyve, kad iššniukštinėjote visa, kas įma- 
noma. 

— O kaip kitaip, - mestelėjo Orenas atsilošdamas ir suner- 
damas rankas ant krūtinės. - Bet man vis tiek viena mįslė. 
Kaip jus galėjo skirti prisiekusiąja? Negi ten niekas nepasi- 
domėjo, nepaklausė, ar kandidatė nėra teista? Juk jus ten 
prisaikdino kalbėti tiesą, visą tiesą ir tik tiesą? 

— Reimondas Koljeris žuvo per nelaimingą atsitikimą. Byla 
nebuvo iškelta. Per pokalbį niekas nesiteiravo, ar aš paau- 
glystėje nebuvau kokio nelaimingo atsitikimo liudytoja. 

— Ojūs ir nesiveržėte pasakoti, ar ne? 

Renė pakilo. 

— Matau, mano pagalba čia nepageidaujama. 

— Kodėl, daktare Niuton, šis pokalbis buvo labai turi- 
ningas. 

— Ar suimsite Lozadą? 

— Kai turėsiu rankose pakankamai įrodymų, kad galėčiau 
pateikti kaltinimą. 

— Ar atsuktuvas Viko šone - ne įrodymas? 

— Jis šiuo metu tiriamas laboratorijoje, pagaminimo vieta 


greitai bus nustatyta, bet aš iš anksto galiu pasakyti, kad pa- 

aiškės, jog jis gamintas prieš dešimtmetį ar du ir galėjo būti 
įsigytas bet kurioje šalies ūkinių prekių parduotuvėje ar net 
užsienyje. Ir ant jo rasime dešimtis, jei ne šimtus, pirštų at- 
spaudų, todėl ką nors atsekti bus neįmanoma. 

— O kaip dėl pistoleto, kuriuo buvo nušauta mergina? 

— Jis gulėjo šalia jos. Ta pati litanija, kaip ir su atsuktuvu: 
senas, masinės gamybos, patikimas tik šaunant iš visai arti, 
kaip šiuo atveju ir buvo - prikišus penkių dešimties centime- 
trų atstumu. Nusikaltėlis žinojo, kad nustatyti ginklo savi- 
ninką - tas pats kas ieškoti adatos šieno kupetoje. Žinoma, 
bandysime viską, bet rezultatus jau galima pasakyti iš anks- 
to. Šnipštas. 

— Juk jūs kuo puikiausiai žinote, kad tai Lozados darbas! - 
šūktelėjo ji. - Vikas gali jį atpažinti. 

— Abejoju. Žinoma, savaime suprantama, kad Vikas įtaria 
būtent jį. Jie turi senų sąskaitų. 

Iš Lozados intonacijos, su kuria šis kaskart košte iškošda- 
vo Viko vardą, jai buvo susidaręs toks pat įspūdis. 

— Kokių sąskaitų? 

— Tai konfidenciali informacija. 

Jis aiškiai neketino to atskleisti. 

— Tai gal bent galite pritaikyti jam kardomąjį suėmimą ir 
apklausti? 

Jis tik nusijuokė. 

— Bejokio pagrindo? Jis tik trintų rankas iš džiaugsmo, nes 
po jo advokato sukelto triukšmo daugiau joks teismas nesi- 
ryžtų išduoti orderio jį vėl suimti. Lozadą galima būtų su- 
laikyti, tik jei Vikas atpažintų jį kaip užpuoliką. Tačiau galvą 
guldau, kad Vikas nematė jo veido. Motelio kambaryje, kaip 
ir reikėjo tikėtis, aibė pirštų atspaudų, plaukų ir kitų pėdsa- 
kų, juk jo slenkstį mynė šimtai žmonių, įskaitant ir mane. 
Teisme to niekaip nepateiksi kaip įrodymo. Net ir iš tos ki- 
tos aukos, merginos, lavono nelabai ką pešėme. Yra dešimtys 
liudytojų, mačiusių ją glaustantis su keliais vyrais, taip pat ir 

su ir Viku. Net panagėse jokių odos atplaišų, tik nešvarumai. 
Jokio konkretesnio įkalčio. 

— Ji turbūt paprasčiausiai atsidūrė netinkamu metu netin- 
kamoje vietoje. 

— Taip, bet yra dar kai kas. Ji buvo pažįstama su Lozada, - 
tarė Veslis. - Dirbo valytoja dangoraižyje ir bendradarbėms 
ne kartą gyrėsi, kad jie labai artimi. 

— Tai kokių dar įrodymų jums reikia? 

— O, mes turime kalnus įrodymų, kad ji turėjo reikalų su 
Lozados drabužiais, patalyne, kilimu, viskuo, kas yra jo apar- 
tamentuose. Tačiau kas iš to? Jo advokatui pakaks pareikšti, 
kad bet kuris Lozados pėdsakas galėjęs atsirasti darbo metu, 
ir niekas negalės ginčytis. Trumpai tariant, esame tuščiomis 
rankomis. 

Orenas pašaipiai pažvelgė į ją. 

— Galjūs, kaip prisiekusiųjų pirmininkė, galėtumėte patar- 
ti, kokio įrodymo reikia, kad jis būtų pripažintas kaltu? 

— Gal ant jo drabužių liko kraujo? 

— Na, pati matėte, kad išorinio kraujavimo beveik nebuvo, 
nes atsuktuvas buvo paliktas žaizdoje. O net jei ant Lozados 
drabužių būtų užtiškęs koks lašelis, mums dar nespėjus iš- 
sirūpinti kratos orderio, jis jau seniausiai būtų jų atsikratęs. 
Tam bankininkui juk buvo perrėžta gerklė, kraujo marios, ir 
ką - ar pavyko jo aptikti ant Lozados daiktų? 

— Ne, - atsakė ji. - Jo advokatas nuolatos tai pabrėždavo. 

Kiek pamąsčiusi Renė tarė: 

— O DNR? Juk šito tai tikrai neišsigintų. Neaptikta sper- 
mos, seilių? 

Orenas tik papurtė galvą. 

— Jis atsargus kaip žaltys. Net jeigu ir būtų rasta ko pana- 
šaus, kas įrodytų, kad jis bendravo su mergina būtent mote- 
lyje, o ne anksčiau, savo apartamentuose? 

Apie galimus Viko DNR pėdsakus Orenas neužsiminė, o 
Renė pati nepaklausė. 

— Ką gi, atrodo, tik be reikalo jums sutrukdžiau, - tarė ji ir 
pakilusi žengė pro duris. 

Kitapus jų akimirksniu nutilo pareigūnų klegesys. Visų 
akys sužiuro į ją. Renė sutrikusi stabtelėjo ir žengė į priekį 
tik paraginta Veslio. 

— Dar norėčiau jums kai ką parodyti. 

Nusivedęs Renę prie savo stalo, jis paėmė kažkokią nuot- 
rauką. 

— Ta mergina buvo Selė Horton. Dvidešimt trejų. 

Renė nesusilaikė nepaklaususi: 

— Jie jau seniai buvo pažįstami? Ji buvo Viko draugė? 

— Pasak barmeno, vakar bare ji pati priėjo ir užkalbino 
Viką. O po dvidešimties minučių aš jį išsivedžiau lauk. Kas 
vyko po to, tik jis pats gali papasakoti. Bet aišku, kad Lozadai 
jų pažintis užkliuvo. 

Orenas ištiesė jai nuotrauką. 

Renei mirtis buvo ne pirmiena. Jai teko matyti daugybę 
negalios ir traumų suluošintų, karo ir nelaimingų atsitiki- 
mų sumaitotų, klaikiai išdarkytų kūnų. Palyginti su tuo, net 
klaikiausias siaubo filmas galėjo atrodyti kaip nekaltas vaikų 
išdykavimas. 

Ji tikėjosi išvysti ką nors panašaus kaip per tesimą - išpam- 
pusį veidą iškištu liežuviu ir išsprogusiomis akimis. Bet Selė 
Horton atrodė kaip gyva, tik kaktoje tamsavo dvi dėmelės. 

Renė padėjo nuotrauką ant stalo. 

— Tai užuomina, kad jei būčiau anksčiau jums pranešusi 
apie Lozadą, jis gal jau sėdėtų kalėjime ir mergina nebūtų žu- 
vusi, taip? 

— Na, taip. Bet ne tik. 

— Man nereikia sakyti, kad jis pavojingas. 

— Ypač - prasidėjus su Viku. 


Soptunioliktas skyrius 


Eezsdi išgirdęs tai per televiziją, netvėrė apmaudu. 

Jis tiek vargo, rizikavo, kol patvarkė Viką, o Renė ėmė ir jį 
išgelbėjo! Jau tos moterys! Jų nesupaisysi. Nors verskis dėl 
jų per galvą - vis tiek neįtiksi. 

Policininko nužudymas visada sukeldavo didelį rezonansą. 
Ant kolegų dešinės rankovės sujuoduodavo gedulo raiščiai, 
laikraščiai mirgėdavo gedinčios našlės ir našlaičių nuotrau- 
komis, visi grąžydavo rankas tarsi netekę brolio, o tas iš kar- 
to būdavo paskelbiamas didvyriu. 

Tą rytą paklausęs televizijos žinių galėjai pamanyti, kad 
Vikas - žmonijos gelbėtojas, nusileidęs iš dangaus. Žurnalis- 
tai net springdami vardijo aibes jo, vieno paties, išnarpliotų 
bylų, žinoma, nutylėdami, kad jis buvo išgrūstas iš policijos. 

Renė buvo liaupsinama kaip auksarankė chirurgė, išplė- 
šusi jį iš mirties nagų tik dėl savo neįkainojamos patirties, 
įgytos darbuojantis karinių konfliktų zonose. 

Lozadai tas pataikūnų choras taip numušė ūpą, kad nesi- 
norėjo net žaisti su savo skorpionais. Jo didžiausias priešas 
išaukštintas iki debesų. Renė - jo gelbėtoja. Net neprisiminė, 
kada paskutinį kartą jautėsi toks sugniuždytas - gal tada, kai 
paramedikas išgelbėjo jaunėlį broliuką, kuriam jis, Lozada, 
buvo į gerklę sugrūdęs kamuoliuką. 

Tai buvo per Kalėdas. Jis tada buvo šešiolikos, brolis - try- 
likos, nors pagal protą kaip dvejų metų vaikas. Kalėdų Sene- 
lis jaunėliui tada atnešė žaislinį beisbolo rinkinį, ir jis, kleste- 
lėjęs prie eglutės, net išsižiojęs gėrėjosi lazda ir kamuoliuku. 
Tėvai tuo metu virtuvėje kepė kumpį. 

Lozada, kurį laiką stebėjęs savo broliuką, galiausiai nutarė, 
kad pasaulis be jo bus tik gražesnis. Kvaišelis, kai jam grūdo 
tą kamuoliuką į gerklę, manė, kad čia koks žaidimas, ir nė 
kiek nesipriešino, net necyptelėjo. Jam galėjai nors kuolą ant 
galvos tašyti - akys visada būdavo idiotiškai giedros, be kris- 
lelio pykčio. 

Ir tada brolis žvelgė į jį taip pat ramiai, bet akyse jau gęs- 
tant gyvybei Lozada išgirdo iš virtuvės sugrįžtančius tėvus 
ir ėmė rėkti, kad paskubėtų, - brolis įsikišęs į burną kamuo- 
liuką! Skubiai iškviesta greitoji vis dėlto spėjo brolį atgriebti. 
Tėvai verkė iš laimės, visą dieną mylavo broliuką vis kartoda- 
mi, kad jis didžiausias jų turtas. 

Žodžiu, Kalėdos išpuolė sušiktos. Net kumpis, kaip prisi- 
mena, buvo prisvilęs. 

O juk galėjo nė nesivarginti: vos po pusmečio tėvai susi- 
ruošė skraidinti broliuką į Hiustoną pas dar vieną stebukla- 
darį gydytoją - vargšeliai naivuoliai, - ir jų lėktuvas per au- 
drą nukrito į Rytų Teksaso pelkynus. Visi keleiviai iki vieno 
žuvo. Tądien jam fortūna tikrai nusišypsojo. 

Tačiau Viko Tredgilo jai jis nepatikės. 

Tą malonumą jis pasiliks sau. Ir taip jau vakar nenoromis 
teko aukoti tą saldų laukimo džiaugsmą. Vos užvakar nutaręs 
parengti Vikui ką nors ypatinga, jau po dienos, dideliam savo 
apmaudui, buvo priverstas veikti nedelsdamas, nespėjęs nė 
kaip reikiant pasimėgauti. Guodė nebent mintis, kad Tredgi- 
las, šiaip ar taip, vis tiek išleis paskutinį kvapą. 

Nors ir buvo iškilę šiokių tokių kliūčių, apskritai vakar jis 
veikė greitai ir sklandžiai. Tą šokėjėlę sutvarkyti, žinoma, 
buvo vienas du. Jo jauką, esą vienas draugas mėgsta paišdy- 

kauti trise, kvaiša prarijo nė nemirktelėjusi. Jam paklausus, 
kaip tu - žinoma! 

Iš pradžių, kai pasiūlė važiuoti jos automobiliu, dar kiek 
pasispyriojo, bet jam mestelėjus: „Na, tai gal apskritai nerei- 
kia“, - tučtuojau nusileido. 

Tredgilo motelis jam buvo gerai žinomas - skylė, kur For- 
tvorto PK slėpdavo papirktus liudytojus, apgyvendindavo 
pareigūnus iš kitų miestų, naujokus ir panašiai. Kad įsiti- 
kintų, ar ir Vikas ten, Lozadai tereikėjo skambtelėti, papra- 
šyti sujungti, o administratorei tai padarius iš karto padėti 
ragelį. 

Jis liepė Selei pastatyti automobilį prie prekybos centro 
per porą gatvių nuo motelio, ir ten jiedu atkulniavo pėsčio- 
mis. Jai pasidomėjus kodėl, jis atsakė norintis padaryti drau- 
gui staigmeną. Ji nė nesuabejojo. 

Viko pikapas stovėjo prie 121 kambario. Lozada apsižval- 
gė - aplink nesimatė nė gyvos dvasios. Dauguma motelio lan- 
gų buvo tamsūs, o tie keli, kuriuose degė šviesos, - užtraukti 
užuolaidomis. 

Jis praleido merginą į priekį. 

— Eik pirma. Tegu išsižioja iš nuostabos, išvydęs tave. 

Selė pasibeldė, o niekam neatidarius pridėjo ausį prie durų 
ir kiek paklausiusi tarė: 

— Panašu į dušo šniokštimą. 

Ji negalėjo nuslėpti susižavėjimo, kai Lozada atkrapš- 
tė spyną savo kreditine. Davęs ženklą laikytis tylutėliai, jis 
stumtelėjo ją į vidų ir pamojo gultis ant lovos. Jai ten įsitai- 
sius ir vos tramdant juoko priepuolį, pridėjo pistoletą prie 
kaktos ir dukart iššovė. Dar norėjo išpjauti jai liežuvį, kad 
nelaikė jo už dantų, bet nutarė nesiterlioti. Be to, dušas kaip 
tik liovėsi šniokšti. 

Gal reikėjo ir Viką sudoroti lygiai taip pat. Tik puf - šūvis 
į ausį išėjusiam iš vonios, dar vienas kontrolinis į kaktą, ir 

viskas. Bet tai būtų buvę per daug jau paprasta. Vikas turėjo 
suprasti mirštąs. 

Tas atsuktuvas buvo tikrai geras įrankis. Rado jį senoje 
įrankių dėžėje savo televizorių taisyklos sandėliuke. Didelis, 
senas, surūdijęs - niekas nesuos, iš kur jis. 

Žinoma, galėjo ir juo smeigti tiesiai į širdį, kaip Houve- 
lui, - ir baigtas kriukis, bet su Tredgilu norėjosi kiek pažaisti 
katę ir pelę. Tačiau viskas pakrypo netikėta linkme: dėl tos 
prakeiktos kambarinės jis nespėjo padėti paskutinio taško. 
Velnias, negi galėjo numanyti, kad kas nors valo kambarius 
pusę penkių ryto! 

Jai iškvietus greitąją jis jau buvo parkūręs atgal prie pre- 
kybos centro. Įšokęs į Selės automobilį, nuvažiavo prie savo 
visureigio. Raktelius paliko viduje. Tada savo mašiną nuvai- 
ravo į garažą ir patraukė į viešbučio kavos barą pusryčiauti. 
Ten jį, gurkšnojantį paskutinį puodelį, per televiziją pasiekė 
pirmosios žinios apie Viką. 

Velniai rautų, tiek vargo ir - šnipštas, galvojo jis dabar, 
sėdėdamas savo apartamentuose. Tas šunsnukis išsikaps- 
tė. Renės padedamas. Kodėl? Kodėl jinai jį išgelbėjo? Juk 
taip niršo ant jo. Sakė daugiau nenorinti nė matyti. Tiesiog 
siuste siuto. 

O gal?.. 

Jis visą dieną prakiūtojo namie, visai neturėjo ūpo kur 
nors eiti. Surinkęs savo slaptąjį numerį išklausė paliktą bal- 
so paštą. Yra darbo. Užsakovui reikalas toks svarbus, kad jis 
pasirengęs sumokėti tiek, kiek bus paprašyta. Tačiau net toks 
viliojantis pasiūlymas neišsklaidė slogių minčių. 

Jis pranašesnis už Viką Tredgilą viskuo, ką tik imsi. Jam 
prieinami visi geriausi dalykai, kokius tik įmanoma įsivaiz- 
duoti. Tuo tarpu Tredgilui - alus, na, gal dar pica. Jis milijo- 
nierius. Tredgilas verčiasi iš policininko algelės. Jis vilki vien 


dizainerių rūbais. Tredgilas atrodo kaip nuskuręs kaubojus. 

Jis nori Renę padaryti savo karaliene, o Tredgilas - pasinau- 
doti ja, kad prisikastų prie jo. 

Kažkokia nesąmonė. Negi galimas daiktas, kad jai labiau 
patinka ne jis, o Tredgilas? 

Lozadai vis dar niauriai skendint apmąstymuose, per te- 
leviziją prasidėjo pavakario žinios. Selės Horton nužudymas 
bei pasikėsinimas į Viką vis dar buvo pagrindinė dienos tema. 
Glaustai priminęs ryto įvykius, pranešėjas tarė: „Šiandien 
Taranto ligoninėje buvo surengta spaudos konferencija, per 
kurią daktarė Renė Niuton atsakė į susirinkusių žurnalistų 
klausimus.“ 

Ekrane pasirodė Renė, stovinti tribūnoje. Jai iš šonų ry- 
mojo kažkokie kostiumuoti vyriškiai bereikšmiais veidais, 
veikiausiai ligoninės administratoriai. Prisimerkusi nuo 
plieskiančių prožektorių, ji atsakinėjo arčiausiai prasibrovu- 
siam žurnalistui. 

— Daktare Niuton, kokia dabar pono Tredgilo būklė? 

— Stabili, - atsakė ji. - Mums pavyko ją stabilizuoti. Dėl 
durtinės žaizdos šone ir didelių vidaus organų pažeidimų 
ryte ji buvo kritiška. 
suktuvas profesionalo rankose. 

— Ar žaizda galėjo būti mirtina? 

— Taip. Laimė, pagalba buvo suteikta laiku. 

— Ar šis užpuolimas susijęs su prieš trejus metus įvykdyta 
pono Tredgilo brolio žmogžudyste? 

— Nežinau. 

— Ar Vikas Tredgilas vis dar atostogauja, o gal jau grįžo į 
darbą policijos skyriuje? 

— To reikėtų klausti policijos. 

— Aris... 

Ji kilstelėjo rankas ramdydama žurnalistus. 

- Aš chirurgė. Šį rytą buvau iškviesta operuoti paciento. Iš 
pradžių net nežinojau, kas jis. Tik atlikau savo pareigą. Nieko 

negaliu jums papasakoti nei apie Viko Tredgilo darbą polici- 
joje, nei apie šeimą. 

Šioje vietoje reportažas iš spaudos konferencijos baigėsi, 
pranešėjas perėjo prie kitos temos. 

Lozada išjungė televizorių, bet toliau sėdėjo nugrimzdęs 
į save ir mintyse perkratinėdamas tai, ką pasakė Renė. „Tik 
atlikau savo pareigą. 

Na žinoma! Ji išgelbėjo Tredgilą visai ne todėl, kad jis jai 
patiktų, - paprasčiausiai atliko gydytojos pareigą. Jam dėl 
savo aukų, kurias likviduoti būdavo nusamdomas, irgi nei 
šilta, nei šalta. Jis profesionalas. Kaip ir Renė. 

O kaip ji atrodė prieš kameras! Šalta kaip ledas, išdidi. Tie- 
siog fantastiška. 

Nors atrodė nusivariusi nuo kojų, vis tiek be galo žavi ir 
gal net dar patrauklesnė. O, kaip jis troško tuojau pat pajusti 
ją savo glėbyje. Na, laukti liko neilgai. Ji pamatys, kaip jis ją 
myli. 

Staiga pasijutęs alkanas kaip vilkas, jis nutarė nulėkti kur 
nors užkąsti. 

Įsipylęs tekilos, nusinešė į juodo marmuro dušą. Nusiprau- 
sęs, nusiskutęs galvą ir visą kūną, dar pastovėjo po vandens 
čiurkšle kokią dešimtį minučių, kad viskas iki paskutinio 
plaukelio tikrai nusiplautų. Tada ištraukęs kruopščiai išvalė 
groteles popieriniu rankšluosčiu ir nuleido jį į tualetą. 

Įdėjes groteles atgal, iššluostė rankšluosčiu kiekvieną dušo 
kertelę ir švystelėjo jį į skalbinių maišą. Išeidamas įmes į 
vamzdį, kuriuo skalbiniai nuleidžiami į rūsį. Ten jie surenka- 
mi dukart per dieną. Jis niekada nepalikdavo duše panaudo- 
to rankšluosčio. 

Maudamasis pagal užsakymą pasiūtas linines kelnes ir 
vilkdamasis šilkinius marškinėlius jis pabaigė tekilą. Mėgo 
šilką — tas taip švelniai priglusdavo prie kūno, maloniai, tar- 
si moters prisilietimas, kutendamas spenelius. Įdomu, ar jai 


patiks jo tatuiruotės. 

Dar užsimetė ryškų švarką. Kaip meksikietiškam restora- 
nui - gal ir per daug puošnu, tačiau tokia šventiška nuotai- 
ka!.. Paskambinęs garažo patarnautojui, paprašė išvaryti jo 
„Mersedesą“. 

Prieš išeidamas skambtelėjo dar vienu reikalu. 

Kai nusileido į apačią, patarnautojas jo jau laukė laikyda- 
mas atdaras „Mersedeso“ dureles. 

— Gero vakaro, pone Lozada. 

Žinodamas jaunuolio akyse atrodąs kaip nepasiekiamas 
idealas, Lozada nepagailėjo jam arbatpinigių. 


Aštuoniotiktas skhyrius 


V. žengusi iš lifto ji išvydo rožes. 

Didžiulė puokštė raudonavo tiesiai priešais, ant budinčios 
seselės stalo. Aplink lūkuriavo norinčių pamatyti jos reakci- 
ją seselių ir slaugių pulkelis. Visos kaip viena ją pamačiusios 

— Tai jums, daktare Niuton. 

— Atnešė prieš pusvalandį. 

— Per puokštę vos buvo matyti pasiuntinukas. Kokios 
gražios! 

— Kas tas jūsų slaptas gerbėjas? 

— Tikrai ne policininkas, - savo trigrašį įkišo ir policinin- 
kas, Veslio atsiųstas budėti prie Viko palatos. - Tai mums ne 
pagal kišenę. 

Renė, daugiau nė nepažvelgusi į puokštę, tarė: 

— Čia kažkokia klaida. Jos tikrai ne man. 

— B-bet ten yra ir laiškelis, - užsikirsdama išlemeno viena 
seselė. - Jums. 

— Išmeskit viską. Kartu su vaza. 

— Kaip? Išmesti?.. 

— Galite išdalinti pacientams, pastatyti fojė, koplyčioje, 
sudžiovinti žiedlapius - man nesvarbu. Noriu, kad jos iš čia 
dingtų. Prašyčiau pono Tredgilo ligos istorijos. 

Šypsenos nuo susirinkusiųjų veidų dingo, personalas iš- 
sivaikščiojo savais keliais, policininkas nusliūkino atgal į 
savo postą. Viena seselė pačiupusi išnešė puokštę, kita pa- 
davė Renei Viko Tredgilo ligos istoriją ir pritilusi palydėjo iki 
palatos. 

— Pacientas jau ilgiau išbūna atsibudęs, - raportavo ji. - Tik 
tenka vos ne jėga versti, kad papūstų į spirometrą. 

Jo pulsas, kraujospūdis buvo normalūs. Renė patikrino 
tvarstį. Jai kilstelėjus nuo žaizdos marlę, Vikas pro miegus 
sudejavo. Vėl užklijavusi tvarstį, ji pasiteiravo seselės, ar pa- 
cientui jau duodama skysčių. 

— Ne, tik grūsto ledo. 

— Jei prašys, galite duoti porą gurkšnelių spraito. 

— Šbrenžiu. 

Renė žengė į kitą lovos pusę, į kurią nusisukęs gulėjo 
Vikas. 

— Ką? 

— Brenžiu. Špraite. 

Vos pajudindamas galvą, jis bergždžiai bandė susieškoti ją 
savo neužtinusia akimi. Renė prisėdo ant kėdės tiesiai prie- 
šalis jį. 

— Brendžio ir spraito kokteilio? 

— Galima ir ne spraito. 

Ji nusišypsojo. 

— Na, tu ir taip apsvaigintas. 

— Mažokai. 

Į palatą įėjo seselė, nešina stikline spraito. Vikas, vargais 
negalais pasukęs veidą į Rene, tarė: 

— Tavo darbas? 

— Taip. 

— Tada negausite nuo manęs... - jis nutilo, sukandęs dantis 
iš skausmo, ir pabaigė: - kalėdinio atviruko. 

— Jei juokauji, vadinasi, jauties geriau. 

— Kaip pervažiuotas katinas. 

— Na, tiesą sakant, panašiai ir atrodai. 

— Cha cha cha, - tarė Vikas ir sveikosios akies vokas blink- 
telėjo žemyn. 

Renė pakilo ir pridėjusi stetoskopą čia vienoje, čia kitoje 
vietoje jam prie krūtinės ėmė klausytis. 

— Dar tuksi? - paklausė Vikas nustebindamas Renę, pagal- 
vojusią, kad jis vėl užmigo. 

— Aiškiai ir stipriai, pone Tredgilai, - atsakė ji ir vėl prisėdo 
šalia ant kėdės. - Plaučiai kol kas švarūs, bet kai seselė papra- 
šys, papūsk į spirometrą. 

— Nesąmonės. 

— Kol nėra plaučių uždegimo. 

— Rene? 

— Ką? 

— Kulka? 

— Ne, dūris. 

Jis vėl atmerkė akį. 

— Atsuktuvu, - pasakė ji. 

— Smarkiai? 

— Gerokai, bet pagydysim. 

— Ačiū. 

— Prašom. 

— Kiaušiniai skauda. 

— Paprašysiu, kad padėtų ledo. 

Ji net nustebo, kad vienoje akyje gali tilpti tiek pasipik- 
tinimo. 

— Sėklidės patinusios, - paaiškino ji. - Po tokių sužeidimų 
ten priplūsta kraujo. 

— Bet šiaip nieko? 

— Nieko. Tai laikina. 

- Tikrai? Nemeluoji? 

— Per porą dienų viskas susitvarkys. 

— Tada gerai, - sumurmėjo jis ir vėl užsimerkė. - Juo- 


kinga. 

— Kiek man žinoma, skausmas - ne juokas. 

— Rene? - jis vėl atmerkė akį. - O jį sučiupo? 

Ji papurtė galvą. 

— Velniai rautų. 

Kai šalia lovos sėdinčiai Renei jau ėmė rodytis, kad Vikas 
užmigo, jis vėl sumurmėjo: 

— Skauda veidą. Kas jam? 

— Jis turbūt puolė iš už nugaros, ar ne? 

— Aha. 

— Parkritai ant dešinio skruosto. Be to, buvo prakirstas 
smakras, bet siūti nereikėjo. Veidas ištinęs ir apibrozdintas, 
bet kaulai nelūžę. 

— Tai galiu tikėtis išsaugosiąs savo grožį? 

— Kaip ir gerą nuomonę apie save. 

Jis nusišypsojo, nors buvo matyti, kad bet koks veido krus- 
telėjimas sukelia skausmą. 

Tarpduryje pasirodė seselė su gėrimu vienkartiniame puo- 
delyje. Ji nustebo, kai Renė paėmė puodelį iš jos rankų - chi- 
rurgai paprastai šitaip nešokinėja apie pacientus - ir įkišo 
šiaudelį Vikui į burną. Porą kartų sriubtelėjęs, jis atlošė galvą 
leisdamas suprasti, kad pakaks. 

— Daugiau nenori? - paklausė Renė. 

— Bijau, kad supykins. 

Jis daugiau nieko nebesakė ir gulėjo nė nekrustelėdamas, 
šįkart jau tikrai nugrimzdeęs į miegus. Seselė išėjo, o Renė 
dar liko sėdėti prie jo. Nežinia, kiek laiko ji taip prasėdėjo, 
žvelgdama į ištinusį ir pamėlynavusį Viko veidą, kolją tarsi iš 
snaudulio pažadino ūmai pasigirdęs švelnus balsas: 

- Kaip jis? 

Atsitokėjusi Renė pašoko ant kojų. 

— Jis, eee... jis iš tiesų jaučiasi geriau. Prabudęs rišliai šne- 
ka. Išgėrė gurkšnelį spraito. 

Staigiai, tarsi būtų sučiupta nusikaltimo vietoje, Renė pa- 
statė puodelį ant stalelio su ratukais. 

— Dabar vėl užmigo. 

— Galima užeiti? 

- Žinoma. 

— Neprižadinsiu? 

— Nebijokit, tikrai ne. 

Greisė Vesli buvo daili, liekna moteris, plaukus susirišusi 
į kuodą ant viršugalvio — tai puikiai derėjo su jos smulkiais 
veido bruožais ir išsišovusiais skruostikauliais. Migdolo for- 
mos akys žvelgė atvirai ir išmintingai, nuo jos dvelkte dvelkė 
ramybe. Kaip Renė jau spėjo įsitikinti, pakakdavo vieno jos 
žodžio, kad grėsmingasis jos vyras akimirksniu taptų švelnus 
it ėriukas. 

Greisė, priėjusi prie galvūgalio, kurį laiką tylomis žvelgė į 
miegantį Viką. 

— Keista jį matyti va taip gulintį, - tarė ji šyptelėjusi. - Šiaip 
jis nenuorama, jo visur būna pilna. 

— Aha, tikrai, - atsiliepė Renė. Greisei klausiamai grįžtelė- 
jus, ji suskubo pridurti: - Žinoma, aš jo nepažįstu taip gerai 
kaip jūs. Galima sakyti, visiškai nepažįstu. 

— Vikas kaip tik baigė vidurinę, kai mano vyras Orenas... 

Renė linktelėjo. 

— Kai Orenas su Viko broliu Džo įstojo į policijos akademi- 
ją. Džo buvo geras mūsų šeimos draugas. Kartą, prisimenu, 
visi net važiavome į mokyklos krepšinio rungtynes pažiūrėti, 
pasak jo, „kaip žaidžia mano mažasis broliukas'. 

Ji pusbalsiu nusijuokė. 

— Vikas tada gavo penkias baudas ir buvo pašalintas iš 
aikštelės. 

— Nemėgsta niekam nusileisti? 

— Ir dar toks karštakošis. Užsiplieskia kaip degtukas, bet 
greitai atlyžta ir atsiprašo. 

Jiedviem kiek patylėjus, Renė tarė: 


— Apie jo brolį išgirdau tik šiandien, iš žurnalistų. 

— Džo žuvo prieš trejus metus. Sunku buvo atsigauti po jo 
mirties, ypač Vikui. Jam vyresnysis brolis buvo viskas. 

Jos nutilo, nes palatoje pasirodžiusi seselė ėmė keisti laši- 
nę. Jai išėjus, Renė vėl prakalbo: 

— Kaip suprantu, Džo buvo... 

— Nužudytas, - tarė Greisė. 

Renės galvoje žaibu švystelėjo mintis. 

— Lozada. 

— Taip, jis. 

— O kaipjis išsisuko? 

— Jam nebuvo netgi pareikštas kaltinimas. 

— Kaip? 

Kiek padvejojusi, Greisė žengtelėjo prie Renės ir pusbalsiu 
tarė: 

— Gal jūs man galėtumėte pasakyti, daktare Niuton, kodėl 
tarp Oreno ir jūsų tvyro kažkokia įtampa? 

— Prieš dvi savaites teko būti prisiekusiąja teisme. Mes ap- 
sisprendėme išteisinti Lozadą. 

— Na, Orenas taip ir sakė. 

— Dėl to jūsų vyras ir griežia ant manęs dantį. Juk Lozada 
nužudė vieną jo draugą ir kėsinosi į kito gyvybę. 

Ji žvilgtelėjo į Viką. 

— Jei būtume nusprendę kitaip, to nebūtų atsitikę. Ir mer- 
gina būtų likusi gyva. 

— Sakykite, - ramiai tarė Greisė, - jei galima būtų atsukti 
laiką atgal, ar jūs vėl balsuotumėte už Lozados išteisinimą? 

— Remdamasi tuo, ką žinau dabar ar ką žinojau tada? 

— Tuo, ką žinojote tada. 

Renė susimąstė kaip tąkart prieš lemiamą apsisprendimą. 

— Remdamasi tuo, ką žinojau tada, ir prokuroro pateiktais 
įkalčiais, vėl norom nenorom balsuočiau už išteisinimą. 

— Tada nesigraužkite, daktare Niuton. Juk ne jūsų kaltė, 
kad Lozada užpuolė Viką. 

Renė liūdnai tarė: 

— Pabandykite tai papasakoti savo vyrui. 

— Aš taip ir pasakiau. 

Renė iš nuostabos nesumojo ką atsakyti. Greisė švelniai 
nusišypsojo ir suėmusi paspaudė jai ranką. 

— Na, manjau metas. Kai Vikas pabus, perduokite, kad bu- 
vau užsukusi, gerai? 

— Aš irgi jau tuoj eisiu, bet paprašysiu seselių, kad per- 
duotų. 

— O kada jis bus perkeltas iš intensyviosios terapijos sky- 
riaus? 

- Jei viskas bus gerai ir nekils kokia infekcija - po dienos 
kitos. 

— Tai pasakyti mergaitėms... 

— Jūsų dukterims? 

— Taip. Turiu dvi patrakėles. 

— Šaunu. 

— Zyzė, kad ir jas šiandien vesčiausi, bet Orenas pasakė — 
verčiau tegu lieka namie. 

Kodėl, Renei nereikėjo aiškinti: Orenas baiminosi dėl jų 
saugumo, nes Lozada gali bandyti užbaigti pradėtą darbą. Li- 
goninėje budėjo policininkai. Renė pastebėjo dar du rymant 
prie įėjimo į intensyviosios terapijos skyrių. Veikiausiai jie 
čia atlydėjo Greisę Vesli. 

— Mergaitės dievina dėdę Viką, - tarė Greisė. - Jei būtų 
išleistas jo plakatas, puikuotųsi pas jas ant sienos tarp visų 
kitų stabukų. 

— Perduokite joms, kad dėdė Vikas pasveiks. 

— Mes visi jums be galo dėkingi. Mergaitės netveria kaily- 
je - trokšta su jumis susipažinti. 

— Su manimi? 

— Aš joms vakar papasakojau, kieno tai nuopelnas. Girdė- 
jau, po to abi nutarė, kad taps chirurgėmis ir gelbės žmones, 


kaip kad jūs išgelbėjote Viką. 

Renei iš susijaudinimo net suspaudė gerklę. Tai pajutusi 
Greisė skubiai atsisveikino ir išėjo. Renė nulydėjo akimis ją, 
žingsniuojančią prie lifto, iš šonų lydimą apsauginių. 

Kai grįžo prie budinčiosios seselės posto, rožių jau nebuvo 
nė kvapo. Ten stovėjo keletas stalų, pora kompiuterių, ste- 
bėjimo prietaisai, kartoteka ir dar aibė visokiausių dėžių dė- 
žučių. Renė stabtelėjo nežinodama, nuo kurio galo pradėti 
ieškoti to, ko jai reikia. 

— Ko nors ieškote, daktare Niuton? 

— Ee, taip. 

Gydomasis lūpų balzamas atsirado tik nuodugniai išrau- 
sus kelis stalčius. Pasiėmusi jį nužingsniavo atgal į Viko pala- 
tą. Jis miegojo, kvėpavimas buvo lygus. Prisėdusi ant kėdės, 
ji tik po geros minutės atsuko balzamo dangtelį. Palatoje pas- 
klido vanilės kvapas. 

Ji jau anksčiau buvo pastebėjusi, kad Viko lūpos sausos 
ir suskeldėjusios. Žinoma, po operacijos visų pacientų lūpos 
tokios, bet Viko atrodo išties labai sausos. Tad visiškai natū- 
ralu, kad ji, gydytoja, pateps jas balzamu. 

Čia dabar! Ką ji čia įrodinėja? Kam? 

Ji sukamaisiais judesiais patrynė balzamo paviršių, kol jis 
suminkštėjo, ir atsargiai, beveik nesiliesdama, patakšnojo 
juo apatinę lūpą, po to pakartojo tą pačią procedūrą su viršu- 
tine. Paskui, švelniai prisilytėjusi smiliumi, - atsargiai tarsi 
vaikas, bijantis išlįsti už piešinio kontūrų, - ištepė lūpas bal- 
zamu nuo vieno kampučio iki kito. 

Jai jau beatitraukiant ranką Viko akys staiga atsimerkė: 
užklupo ją netikėtai ir tvilkyte nutvilkė. 

Nė vienas nepratarė nė žodžio. Renės pirštas tarsi sustin- 
go ant jo lūpų. Ji sulaikė kvėpavimą, jo gilus ir lygus alsavi- 
mas irgi staiga nutilo. Renė nedrįso nė krustelėti jausdama, 
kad jei kuris vienas dabar sujudės, kažkas atsitiks - kažkas 


ypatinga. Nelaukta. 

Regis, jie taip išbuvo nustėrę ištisą amžinybę, kol Viko akis 
galiausiai užsimerkė. Renė išdrįso įkvėpti tik vėl pasigirdus jo 
alsavimui. 

Ji atitraukė ranką, šiaip taip užsuko balzamo indelį, padėjo 
ant spintelės prie lovos ir nusukusi žvilgsnį išėjo iš palatos. 

- Jei kas, informuokite, - tarstelėjo budinčiai seselei grą- 
žindama ligos istoriją. 

Prie lifto budintis policininkas, pamatęs ją iš tolo, iškvietė 
liftą ir sumišęs tarė: 

— Daktare Niuton, norėjau jums... Na, Vikas tikrai šaunus 
vyrukas. Kai prieš porą metų mano vaikis susižeidė ir jam 
reikėjo kraujo, Viko nereikėjo net prašyti pagelbėti. Labai 
jums dėkui, kad jį atkrapštėte. 

Tik įlipus į liftą Rene prislėgė nuovargis. Atsišliejusi į sie- 
nelę, ji užsimerkė. Pajuto skruostu riedant ašarą ir greitai 
nusišluostė, kol lifto durys dar neatsidarė. Šiandien visai nu- 
sivarė nuo kojų. 

Nustebo išvydusi, kad prie išėjimo stovėjęs policininkas 
kažkodėl eina jai iš paskos. 

— Kas nors ne taip? 

— Toks Veslio įsakymas, ponia, tai yra daktare, - atsakė 
jis. 

— Kodėl? 

— Man liepta, aš per daug neklausinėjau. Turbūt tai susiję 
su Tredgilu. 

Pareigūnas, palydėjęs ją iki automobilio, užmetė akį į gali- 
nę sėdynę, patikrino apačią. 

— Gero kelio, daktare Niuton. 

— Ačiū. 

Jis lydėjo ją akimis iki pat vartų. 

Tik nuvažiavus jau gerą gabalą jos akys užkliuvo už kase- 
tės, kyšančios iš grotuvo. Čia dabar kas - juk ji klausosi tik 


kompaktų. 

Stabtelėjusi prie šviesoforo, ištraukė ir apžiūrėjo - jokio 
užrašo. Apimta blogos nuojautos, Renė įdėjo ją į grotuvą ir 
paleido. 

Iš garsiakalbių nuskambėjo pianino akordai ir saldus mo- 
teriškas balsas užtraukė: „Aš tave įsimylėjau iki... 
gė. Visa tirtėjo iš pykčio, bet kartu ir iš baimės. Ligoninėje 
knibždėte knibžda policijos, o jis sau ramiai įdėjo kasetę į jos 
automobilio grotuvą. Po šimts! Dureles ji rado tvarkingai už- 
rakintas. 

Viena ranka ėmė raustis rankinėje ieškodama mobiliojo, 
bet tik išvertė viską ant grindų. Tačiau namai jau buvo čia 
pat, todėl nutarė nestoti ir Vesliui paskambinti grįžusi. 

Renė pralėkė dvi tuščias sankryžas degant raudonai šviesai 
ir didžiuliu greičiu įsuko į savo kiemą. Garažo durys, atrodė, 
niekada neatsivers. Ji nekantraudama nėrė vidun joms vos 
pusiau pakilus ir iš karto spustelėjo nuleidimo mygtuką. 

Palikusi savo daiktus, iš rankinės pabirusius ant grindų, ji 
išsiropštė iš automobilio, puolė prie virtuvės durų ir įžengusi 
į vidų nustėro. 

Pro svetainės duris mirguliavo kažkokia blausi šviesa. Kas 
čia dabar? Logiškiausia, žinoma, dabar nerti atgal, į garažą, 
pakelti vartus ir išlėkus į gatvę imti šauktis pagalbos. 

Bet ji tikrai nelėks iš savo namų bliaudama kaip avis. Tai 
jau ne! 

Neuždariusi durų į garažą, ji iš virtuvės stalčiaus pasičiupo 
peilį ir gniauždama jį rankoje žengė į svetainę. Ten įvairaus 
dydžio stiklo žvakidėse, kuriomis buvo apstatytas visas kam- 
barys, mirgėjo jūra kvapiųjų žvakių. Nuo jų salsvo aromato 
tiesiog svaigo galva. 

Ant kavos stalelio vidury svetainės vėl puikavosi rožių 
puokštė. Kompaktinių plokštelių grotuvas buvo įjungtas, iš 
jo sklido kažkokia saldi melodija, panaši kaip kasetėje - Lo- 
zados stiliaus. 

Ji tankiai alsavo, širdis tvinksėjo smilkiniuose. Galvoje 
šmėkštelėjo mintis, kad gal nevertėjo čia kišti galvos vienai. 
Ji žengtelėjo atatupsta. Gal vis dėlto reikia apsisukti ir spruk- 
ti pro virtuvės duris. 

Ji apmetė savo veiksmus. Atgal į virtuvę. Iš ten į garažą. 
Nuspausti vartų pakėlimo mygtuką. Pralįsti pro apačią - ir į 
gatvę. Arba per tvorą į pono Viljamso kiemą. Šauktis pagal- 
bos. Sukelti žmones ant kojų. Prašyti iškviesti policiją. 

Vis dėlto ne. 

Ji žengtelėjo į priekį, išjungė grotuvą. 

— Na, išeik, pasirodyk. Kur tu? 

Jos šūksnis nuaidėjo ir nutilo. Jokio atsako. Ji ištempusi 
ausis pasiklausė, ar nepagaus kokio garso, bet visiškoje tyloje 
buvo girdėti tik jos alsavimas ir besidaužanti širdis. 

Renė jau buvo bežengianti į koridorių, bet nejučia susto- 
jo prieš baugią tamsos sieną. Tačiau po akimirkos, užliejus 
pykčiui, kad turi baidytis net savo namuose, ryžtingai nėrė 
į priekį. 

Perlėkusi koridorių įpuolė į kabinetą ir įjungė šviesą. Ten 
buvo tuščia. Prišokusi ji pradarė vieninteles dureles, už ku- 
rių čia galėjo pasislėpti žmogus, - spintos. Nieko, tik jos la- 
gaminai. 

Tada patikrino miegamąjį. Ten taip pat, mesdamos atšvai- 
tus ant sienų, lubų ir dabar dieną naktį užskleistų žaliuzių, 
mirguliavo žvakės. Ji pasilenkusi dirstelėjo po lova. Prišoku- 
si atlapojo spintos duris, panaršė tarp sukabintų drabužių. 
Tuščia. 

Įėjus į vonią, akys iš karto užkliuvo už užtrauktos dušo 
užuolaidėlės. Iš aklo įsiūčio jau visiškai pamiršusi baimę, ji 
vienu mostu jas atitraukė. Ant vonios lentynėlės stovėjo dar 
viena vaza su rožėmis. 

Ji bloškė ją į vonią, vaza garsiai džerkštelėjusi pažiro į 
šukes. 

— Šunsnuki! Palik mane ramybėje! 

Patraukė atgal į miegamąjį. Ėmė užpūtinėti žvakes, bet tu- 
rėjo liautis nė neįpusėjusi, kad dėl dūmų nesuveiktų prieš- 
gaisrinė signalizacija. Tada per svetainę, jau nekreipdama dė- 
mesio į žvakes, grįžo į virtuvę, uždarė duris į garažą ir padėjo 
peilį į stalčių. 

Šaldytuve susiieškojusi pusbutelį baltojo vyno, vos ne visą 
susivertė į taurę, vienu mauku nugėrė pusę ir pridėjusi šaltą 
stiklą prie įkaitusios kaktos užsimerkė. 

Skambinti Vesliui ar ne? O kam? Kaip ji įrodytų, kad čia 
buvo įsibrovęs būtent Lozada? 

Kita vertus, jei ji nepraneš, Veslis vis tiek kaip nors suuos... 
Na, gerai. Nors ir kaip nesinori, teks pranešti. 

Renė pakėlė galvą, atsimerkė ir pažvelgė į savo atspindį 
spintelės stikle. Su Lozada už nugaros. 

Ji dar pagalvojo: keista, jokios baimės, tik pyktis. 


Dovynioliktas skyrius 


NS už pečių, jis atgrežė ją į save. Jo akys buvo juodos it 
anglis. 

— Ko tokia nusiminusi? Aš maniau, kad tau patiks, - švel- 
niai sumurkė jis. 

Joje tuo tarpu grūmėsi baimė ir pyktis. Viena vertus, norė- 
josi pulti jį, išlieti visą savo įtūžį, antra vertus - susigūžti į ka- 
muoliuką. Tačiau tiek viena, tiek kita būtų reiškę silpnumą, o 
to taijau nieku gyvu nevalia parodyti, nes jis tik to ir laukia. 

Lozada, paėmęs taurę iš Renės rankos, priglaudė jai prie 
lūpų. 

— Atsigerk. 

Ji bandė nusukti galvą į šoną, bet jis sugriebė kita ranka 
jai už veido ir prilaikydamas pavertė taurę. Ta net tarkšte- 
lėjo į dantis, šaltas vynas kliūstelėjo ant lūpų, nuvarvėjo per 
smakrą. Nubraukes jį nykščiu jis išsiviepė - piktdžiugiškai 
ir kartu tarsi atlaidžiai, netgi maloniai, taip, kaip savo aukai 
šypsosi budelis. 

Jis vėl pavertė Renei prie lūpų priglaustą taurę, tačiau 
Renė, neapsikęsdama tos kreivos šypsenėlės, nubloškė ją į 
šalį. Vynas užtiško jam ant rankos. Lozados akys susiaurėjo, 
jis kilstelėjo ranką, ir Renė išsigando, kad dabar jai smogs. 

Tačiau jis tik pakėlė pirštus sau prie lūpų, gašliai nulaižė ir 
nusijuokes tarė: 

— Nesistebiu, kad jis tau nepatinka, Rene. Pigus birzgalas. 
Ką gi, aš tau parodysiu, kas yra geras vynas. 

Jis linktelėjo į priekį, pastatė taurę ant stalo ir prisispau- 
dė prie jos visu kūnu. Renė, galvoje ūmai šmėkštelėjus Selės 
Horton nuotraukai, vos vos susilaikė nenustūmusi jo. Aišku, 
jis norėtų, kad ji priešintųsi, - tai būtų pretekstas ir signa- 
las pulti. 

— Ko taip drebi, Rene? Negi bijai manęs? 

Jis prisispaudė dar stipriau. Ji pajuto karštą jo alsavimą ir 
sukietėjusią varpą. Jis nedviprasmiškai pasitrynė į ją. 

— Nebijok, aš tau noriu tik gero. 

Galiausiai Lozada atšlijo ir pakreipęs galvą nužvelgė ją nuo 
galvos iki kojų. 

— Gal prieš imantis vynų vis dėlto reikėtų pasirūpinti tavo 
garderobu. 

Jis paglostė jai kaklą. 

— Nuodėmė slėpti tokį grožį. 

Jo žvilgsnis, slystelėjęs žemyn, prie jos krūtinės, užsibuvo 
ten nejaukiai ilgai. 

— Tau reikėtų stilingesnių drabužių, Rene. Juodų, kad pa- 
ryškintų šviesius plaukus. Nupirksiu tau kokią juodą seksua- 
lią suknelę su gilia iškirpte. Kad visi žiūrėtų ir pavydėtų. 

Vėl pažvelgęs jai į veidą jis sumurkė: 

— Na, tu šiandien išvargusi. 

Perbraukė pirštu pajuodusius jos paakius. 

— Visai nusivarei nuo kojų. Mano vargšelė. 

Nurijusi šleikštų kamuolį, kuris pakilo gerklėje jam leidu- 
sis žodžiais perrenginėti ją kaip kokią lėlę, Renė tarė: 

— Aš ne tavo. 

— O, tu ir kalbėti moki. Aš jau maniau, kad ne. 

- Išeikite. 

— Tai kad aš tik atėjau. 

Aišku, buvo ne visai taip - vien degiodamas žvakes svetai- 
nėje jis sugaišo kokią valandą. 

Įdomu, kur jis buvo pasislėpęs, pagalvojo Renė. 

Tarsi skaitydamas jos mintis jis tarė: 

— Na, tegul tai būna mano maža profesinė paslaptis, - ir 
žaismingai žnybtelėjęs jai skruostą pridūrė: - Mes juk turime 
įdomesnių temų, ar ne? 

— Tu teisus. 

Jis patenkintas išsišiepė. 

— Na, klausau tavęs. 

— Li Houvelas. 

— Kas? 

— Tai tu jį nužudei, ar ne? Iš dėkingumo man. O po to už- 
puolei Viką Tredgilą, juk taip? 

Jis žaibiškai kilstelėjo jos palaidinę; jai nespėjus nė susi- 
vokti, jo rankos jau grabaliojo apie liemenuką ir juosmenį. Ji 
iš visų jėgų bloškė jį nuo savęs. 

— Patrauk rankas! - riktelėjo ji ir tvojo per jas. 

— Baik! 

Jis sugriebė ją už rankų ir prisitraukė. 

— Na, Rene, Rene, baik, nereikia. 

Jis kalbėjo švelniai, bet rankos laikė ją sugniaužusios it 
replės. 

— Ša, ša. Nusiramink. 

Ji įsmeigė į jį piktą žvilgsnį. 

Jis saldžiu, supratingu balsu ėmė atsiprašinėti: 

— Nepyk. Žinai, prieš porą metų prie manes buvo prisigre- 
tinusi tokia policininkė. Norėjau įsitikinti, ar ant tavęs nėra 
pasiklausymo įrangos. Dovanok. 

Jis paleido jos rankas ir tvirtai suėmęs pečius ėmė masa- 
žuoti tarsi rūpestingas sutuoktinis. 

— Na, dabar geriau? 

— Aš ne policininkė. 

— Būčiau baisiai nusivylęs. 

Staiga jo rankos užgulė smarkiau, veidas persikreipė. 


— O kodėl bendravai su Viku Tredgilu? 

Ji tik patempė lūpas. 

— Nežinojau, kad jis policininkas. Jis tik norėjo manimi pa- 
sinaudoti. 

— Tai ko taip nėreisi iš kailio, kad išgelbėtum jam gyvybę? 

Renės ausyse tarsi aliarmas nuskambėjo Veslio įspėjimas. 
Selė Horton buvo niekuo dėta prašalaitė, netyčia užklydusi į 
Viko ir Lozados karo lauką. Ir už tai palydėjo galvą. 

— Toks jau mano darbas, - atsainiai metė ji. - Pacientų juk 
nepasirinksi. Likimas iškrėtė man pokštą. Aš chirurgė, nega- 
lėjau stovėti ir laukti, kol jis nukraujuos. 

Jis pabandė pagauti jos žvilgsnį. Apglėbes kaklą, nykščiu 
perbraukė per miego arteriją. 

— Labai įskaudintum, jei imtum apgaudinėti mane su tuo 
Viku Tredgilu. 

— Tarp mūsų nieko nebuvo. 

— Jis tavęs nebučiavo? 

— Ne. 

— Nelietė va taip? 

Jis paglostė jos krūtį. 

Renės gerkle pakilo ir įstrigo kažkoks karštas kamuolys. Ji 
tik papurtė galvą. 

— Rene, niekas tavęs niekada netroško taip kaip aš, - su- 
šnibždėjo jis spausdamasis prie jos. - Žinok. 

— Rankas aukštyn, Lozada! - staiga pasigirdo įsakymas. 

Įsiveržę į vidų ir nutaikę ginklus priešais stovėjo Veslis ir 
dar du policininkai. Jie apsupo Lozadą. 

— Rankas aukštyn! Greitai! Pasitrauk nuo jos! 

Renė neteko žado. O Lozados veidas akimirksniu vėl virto 
vaškine kauke be jokios išraiškos. Paklusdamas komandai jis 
žengtelėjo atgal. 

— Maniau, kad tokiu laiku jūs jau seniai būnate lovytėje, 
detektyve Vesli. 

— Rankas ant stalo, kojas pražergti. 

Abejingai gūžtelėjęs, Lozada palinko virš virtuvės stalo ir 
atsirėmė į jį delnais abipus krepšio su nokinamais bananais. 

Renę kažkodėl suėmė keistas linksmumas stebint, kaip pa- 
reigūnas prišokęs čiupinėja sustingusį it statula Lozadą ieš- 
kodamas ginklų ir iš jo kelnių kišenės išžvejoja kompaktišką 
pistoletą. 

— Tai teisėtai nešiojamas ginklas, - mestelėjo Lozada. 

— Antrankius, - paliepė Veslis. - Prie blauzdos rasite ir peilį. 

Vienas policininkas užlaužė Lozadai rankas už nugaros ir 
činkštelėjo antrankius, kitas pritūpęs kilstelėjo kelnių klešnę 
ir iš dėklo ištraukė nediduką žvilgantį peilį. Lozada stovėjo 
kaip niekur nieko, veide nekrustelėjo nė raumenėlis. 

Veslis pažvelgė į Rene. 

— Kaip jūs? 

Vis dar negalėdama atgauti žado ji tik palinksėjo. 

Vienas policininkas leidosi vardyti Lozadai suimtojo tei- 
ses, bet tas nė nesiklausydamas per jo petį pažvelgė į Veslį ir 
paklausė: 

— Kuo aš kaltinamas? 

- Žmogžudyste. 

— O. Įdomu - kieno? 

— Selės Horton. 

— Tos kambarinės iš mano dangoraižio? 

— Nekaltą avinėlį galėsi vaidinti prieš prisiekusiuosius, — 
tarė Veslis šnairuodamas į Renę. - Ir pasikėsinimu nužudyti 
Viką Tredgilą. 

— Kažkokia nesąmonė. 

— Na, pagyvensim - pamatysim. Į areštinę. 

— Ryt ryte vis tiek turėsite paleisti. 

— Užteks kalbų. 

Veslis mostelėjo galva pareigūnams jį išvesti. 

- Iki, mano meile. Netrukus vėl pasimatysime. Gaila, kad 
mums taip sutrukdė. Na, detektyvas Veslis mėgsta šou. Ko 
norėti - nieko kito ir nesugeba. 

Vedamas pro Veslį, jis mestelėjo: 


226 + Sandra Brown 


— Džo Tredgilas irgi galėjo tuo įsitikinti. 

Vienas policininkas stipriai niūktelėjo Lozadą į nugarą, ir 
jie galiausiai dingo svetainėje. Renė susmuko ant kėdės prie 
stalo. 

— Ačiū. 

— Nėra už ką. 

— Sakėte, kad be patikimų įrodymų jo neareštuosite. Vadi- 
nasi... 

— Ne. Paprasčiausiai išzyziau savo vadui ausis, ir jis davė 
sutikimą suimti Lozadą, kol mes apsišniukštinėsime aplin- 
kui. Ir jei mums pasiseks kaip aklai vištai grūdas, gal rasime 
ką nors, dėl ko galėtume jį pričiupti. 

— Tai, kaip suprantu, kol kas jūsų rankos tuščios. 

Veslis tik patraukė pečiais. 

— Negalime ilgai laikyti areštinėje nepareikšdami kaltini- 
mo, bet bandysime ištempti kuo ilgiau. Reikia iškapstyti kokį 
nors apčiuopiamą įrodymą, kad būtent jis užpuolė Viką, an- 
traip teismas sumals mus į miltus. Jei apygardos prokuroras 
apskritai bylą perduos teismui. 

— Kaip? Bet juk Vikas matė, kad jį užpuolė Lozada. 

— Vargu ar apygardos prokuroras rizikuos pateikti prisie- 
kusiesiems Viko liudijimą kaip vienintelį kozirį. Dėl senų Lo- 
zados ir Viko sąskaitų tas liudijimas keltų didelių abejonių. 
Be to, Viko reputacija irgi neblizganti. 

— Kodėl? 

Pro duris kyštelėjęs galvą policininkas kreipėsi į Veslį: 

— Mes jau pasiruošę. 

— Važiuokit, aš tuoj. 

Policininkas dingo. Renė nusekė paskui Veslį į svetainę, 
kur vis dar degė žvakės ir tvyrojo šleikščiai aitrus jų aro- 
matas. Atidariusi langą, kad prasivėdintų, ji išvydo nuo jos 
namo nuvažiuojančias kelias policijos mašinas su įjungtais 


švyturėliais. 

O ant šaligatvio, karštai aptarinėdami naujieną, būriavosi 
kaimynai vienomis pižamomis, apspitę kažką pasakojantį ir 
teatrališkai mostaguojantį rankomis poną Viljamsą. 

— Detektyve, kaip jūs sužinojote, kad Lozada čia? Vis dar 
mane sekate? 

— Ne. Mums pranešė jūsų kaimynas. Ponas Viljamsas. Jam 
pasirodė, kad pas jus dedasi kažkas įtartina. 

Dieve, dabar visi tik ir plaks liežuviais. 

Veslis, sustojęs svetainės vidury, apsidairė aplinkui, kiek 
ilgėliau jo žvilgsnis stabtelėjo ties rožėmis. Galiausiai atsigrę- 
žęs į Renę, jis tarė: 

- Šiandien šnekėjausi su vienu jūsų ligoninės valdybos na- 
riu. Jis sakė, kad sutikote užimti daktaro Houvelo postą. 

Ji kilstelėjo smakrą. 

— Taip, aš jiems tai pranešiau šiandien po pietų. Po mūsų 
pokalbio. Pamačiau, kad jokio skirtumo - sutiksiu ar ne, jūs 
vis tiek laikysitės nuomonės, jog tai aš nusamdžiau Lozadą 
pašalinti Li. 

Jis mostelėjo ranka į rožes. 

— Prisidedu prie sveikinimų. 

— Jei manote, kad mes čia šventėme, labai klystate. Grįžusi 
iš darbo va taip viską ir radau. Jis vėl buvo slapčia pas mane 
įsilaužes. 

— Kodėl man nepranešėte? 

— Nespėjau. 

Jis tylomis nužvelgė suglamžytus Renės drabužius. 

— Jis mane terorizuoja! - šūktelėjo ji. - Įsikalė sau į galvą, 
kad man lemta tapti jo didžiąja meile. 

Ji atpasakojo visą Lozados monologą, nepraleisdama net 
pačių pikantiškiausių vietų. 

— Jis mane grabaliojo. Tikrino, ar po drabužiais nėra kokio 
mikrofono. 

— Mikrofono? 

— Kai užsiminiau apie Li Houvelo nužudymą, tučtuojau 
puolė manęs apieškoti. Pamanė, kad galiu dirbti jums. 

— Na, čia tai jis šovė pro šalį. 

Įžeista pašaipaus Veslio tono, Renė išrėžė: 

— Detektyve, aš jo tikrai nekviečiau į svečius. Kodėljūs taip 
įsitikinęs, kad yra priešingai? 

— Arjūs ką nors sudaužėte? 

— Vonioje taip pat stovėjo puokštė. Aš įsiutusi tėškiau ją su 
visa vaza. 

— Ponas Viljamsas kaip tik buvo išvedęs į užpakalinį kiemą 
savo šunį. Išgirdęs pas jus trenksmą, nutarė paskambinti ir 
įsitikinti, ar nieko nenutiko. 

Veslio akys užkliuvo už bevielio telefono svetainės 
kampe. 

Renė paėmė jį, pasiklausė ir ištiesė Vesliui. Ragelyje buvo 
visiška tyla. Matyt, jis buvo nukeltas ir taip gulėjo, kol visiš- 
kai išsikrovė. 

— Pasirūpino, kad jam niekas netrukdytų, - tyliai tarė 
Renė. 

— Taigi. 

Padėjusi ragelį į vietą, ji greitai atitraukė ranką. 

— Gal nereikėjo man liestis? 

— Pirštų pagalvėles jis išsioperavęs. Galų gale - koks skir- 
tumas: mes žinome, kad pas jus lankėsi Lozada, bet tai juk ne 
nusikaltimas. 

— O įsilaužimas ar ne nusikaltimas? Jis čia jautėsi it 
namie. 

— Aha, ponas Viljamsas gelbėjimo tarnybos dispečerei taip 
ir pasakė. Pranešęs, kad girdėjo trenksmą, pridūrė: „Palaukit, 
gal be reikalo sukėliau paniką, pro virtuvės langą matau ją su 
kažkokiu vyru. Rodos, ten viskas gerai. Tačiau pasitaikė ne 
iš kelmo spirta dispečerė, ji prisiminė jūsų pavardę, žinojo, 
kad aš... 


— Kad mane sekėte. 


Spąstai + 229 


— Todėl nutarė dėl viso pikto paskambinti man ir pranešė 
apie keistą jūsų kaimyno skambutį, esą jūs su kažkokiu vyru 
myluojatės virtuvėje. 

— Nepavadinčiau to mylavimusi. Bijojau, kad jei pasiprie- 
šinsiu, bus kaip Selei Horton. 

— Neatmestinas variantas. 

— Tai kodėl vis verčiate mane teisintis? 

Jis pažvelgė į ją netardamas nė žodžio ir pasisuko eiti. 

— Manjau metas. 

Ji griebė jį už rankos, privertė atsigręžti. 

— Jūs neatsakėte į mano klausimą, detektyve. 

— Jei jau taip norite, prašom, - iškošė jis. - Todėl, kad aš 
jumis netikiu. 

— Tai kaip man jus įtikinti? Jei Lozada būtų mane nužudęs, 
tada būtumėte patikėjęs? 

— Nelabai, - atsakė jis, abejingai patraukęs pečiais. - Selė 
Horton prieš tapdama auka irgi buvo jo meilužė. 


Dvidešimtas sHyrius 


Ji: norijai tik gero. 

— Ką??? 

— Vikai, nespoksok į mane taip, - pasijutęs nejaukiai nuo 
veriančio bičiulio žvilgsnio tarė Orenas. - Tai jo žodžiai, ne 
mano. 

Intensyviosios terapijos skyriuje Vikas išbuvo dvi paras, o 
dabar štai jau šešta para kaip buvo perkeltas į vienutę, pro 
kurios langus matyti tolumoje dunksantys centro dangorai- 
žiai. Vikas dabar jau galėjo gulėti ant nugaros, nors šonas vis 
dar pasiutusiai skaudėjo, ypač per du privalomus kasdienius 
pasivaikščiojimus. 

Kiekvienas toks žygis, Viko žodžiais, prilygo kopimui į 
Everestą. Vien atsikelti iš lovos trukdavo penketą minučių. 
Iš pradžių jis klibikščiuodavo tik po savo palatą, o tos dienos 
rytą jau įstengė nukeliauti iki koridoriaus galo ir atgal. Se- 
selėms plojant iš džiaugsmo ir garsiai reiškiant susižavėjimą 
tokia pergale, jis pro sukąstus keiksnojo tvirtindamas, kad 
jos tiktų į konclagerio prižiūrėtojas. Grįžo į palatą vos vilkda- 
mas kojas ir sudribo į lovą visas šlapias nuo prakaito. 

Jis laukdavo nesulaukdavo, kada jam suleis kasdien vis ma- 
žinamą nuskausminamųjų dozę. Tada skausmas kiek atbuk- 
davo ir tapdavo bent jau pakenčiamas, ypač jei pavykdavo jį 
užmiršti ir galvoti apie ką nors kita. Pavyzdžiui, apie Lozadą. 

Šįryt jam buvo nutrauktos lašinės, ir iš pradžių jis netvėrė 
kailyje iš džiaugsmo, bet tada jį ėmė terorizuoti seselės, kad 
gertų kuo daugiau skysčių. Puolė nešti įvairiausių sulčių fo- 
lija užlipintuose plastiko puodeliuose - kol juos atkrapštyda- 
vo, pusę būtinai išlaistydavo. 

— Jau duoda ko nors valgyti? - pasiteiravo Orenas. 

— Šiek tiek. Truputį. Visai neturiu apetito. Be to, koks ten 
maistas, kažkokios košelės. 

Viko skruostas vis dar švietė geltonai ir mėlynai, bet tini- 
mui atslūgus jis jau matė abiem akimis. Todėl negalėjo nepa- 
stebėti Oreno kaktoje įsirėžusių rūpesčio raukšlių. 

— Kas yra? - suniurnėjo Vikas. 

— Kaip tavo „draugelis ? 

Keletą dienų Vikui teko prasikankinti apsižergus maišelį 
su ledukais, bet paslėpsniai, kaip Renė ir žadėjo, atlėgo. 

— Ačiū, gerai, gali pačiupinėti, jei nori. 

— Gal tiek to. 

Kiek pamindžikavęs Orenas pasakė: 

— Klausyk, atsiprašau dėl to... na, kad prakirtau tau 
smakrą. 

— Kad tik tiek būtų bėdų. 

— Vis tiek nesmagiai jaučiuosi. 

— Na, aš pradėjau pirmas. 

— Abu pasikarščiavom. Nepyk. 

— A, buvo ir pražuvo. Na, pasakok apie Renę. Tai ką ten 
Lozada įsikalė į galvą? 

— Juk jau viską papasakojau, - priekaištingai tarė Orenas. 

— Noriu išgirsti dar kartą. 

— Baik. Kateterio dar neišėmė? 

— Išims šiandien po pietų. Jei galėsiu pats šlapintis, jo ne- 
bereikės. 

— Ojei ne? 

— Geriau dvi valandas stovėsiu ir varvinsiu po lašelį, bet 
daugiau nesiduosiu, kad man grūstų tą daiktą. 

— Na tuir popa. 

— Tai galų gale papasakosi ar ne? 

— Ką dar nori išgirsti? Kiek galima tą patį kartoti? Gerai, jei 
jau taip nori. Pasak kaimyno, jie bendravo itin šiltai. Daktarė 
Niuton tvirtina, kad Lozada ją terorizuoja, todėl ji nesiprieši- 
no bijodama, jog ją gali ištikti Selės Horton likimas. 

Vikas atsišliejo į pagalvę ir užsimerkė. Akyse vis dar sto- 
vėjo tas šiurpus vaizdas: jo lovoje gulinti negyva mergina su 
dviem skylutėmis kaktoje. Vargšelė. Nužudyta jam ramiau- 
siai turškiantis po dušu. 

Vis dar užsimerkęs jis tarė: 

— Man jos versija atrodo įtikinama, Orenai. Jei Lozada 
mano, kad Renė atstūmė jį dėl manes, jo vyriška savimeilė 
garantuotai įžeista. 

— Arji apie tai šnekėjosi su tavimi? 

— Ne. Nė mur mur. 

Vikas kamavosi niekaip negalėdamas perprasti, ką vis dėl- 
to Renė galvoja apie jį patį. Jos atsiribojimas žeidė. Ji pasi- 
rodydavo palatoje du kartus per dieną, ryte ir vakare, nepa- 
keldama akių nuo ligos istorijos vis tuo pačiu bespalviu balsu 
pasiteiraudavo, kaip jis jaučiasi. 

Greitosiomis apžiūrėjusi gyjančią žaizdą, paklaususi, kaip 
savijauta, ir abejingai pakinkavusi galva jam atsakius, ji pra- 
nešdavo, kad gijimas vyksta normaliai, ir dirbtinai nusišyp- 
sojusi išeidavo. Žinoma, ji turėjo ir kitų pacientų, tad kažko- 
kio ypatingo jos dėmesio jis nesitikėjo. 

Na, nebent širdies gilumoje. 

Nors intensyviosios terapijos skyriuje gulėjo visas pripum- 
puotas nuskausminamųjų, Vikas prisiminė, kaip ji sėdėjo ša- 
lia ir girdė jį spraitu. Kaip patepė jam lūpas balzamu. Kaip jų 
žvilgsniai susitiko ir jie ilgai žiūrėjo vienas kitam į akis. 

O galvisa taijam tik pasivaideno? Tebuvo malonus sapnas, 


kurį jis palaikė tikrove? Turbūt. Kaip kitaip paaiškinsi, kad 

po to Orenas užklupo juodu su Lozada meiliai galynėjantis 
jos virtuvėje. 

Vienu žodžiu, velnią čia supaisysi. 

— Per apžiūrą ji laikosi pabrėžtinai dalykiškai, - tarė jis 
Orenui. - Jokių lyrinių nukrypimų, net apie orą. 

— Lauke klaiki šutra - kaip orkaitėje. 

— Jaučiau. 

— Žinai, kad ji tapo chirurginio vedėja? 

— Girdėjau, - pasakė Vikas. - Džiaugiuosi. Ji tikrai to verta. 

Išvydęs į save įsmeigtą daugiareikšmišką Oreno žvilgsnį, 
jis pridūrė: 

— Tik nedaryk toli siekiančių išvadų, Orenai. 

— Juk nieko nesakau. 

- Ir taip matyti. 

Tarpduryje pasirodė seselė, nešina dar vienu puodeliu 
sulčių. 

— Palikite, aš išgersiu vėliau, gerai? - puolė maldauti Vi- 
kas. - Tikrai, garbės žodis. 

Seselė nenoromis pastatė sultis ant stalelio ir išėjo. Vikas 
mostu pasiūlė jas Orenui. 

— Kad ačiū. 

— Spanguolių ir obuolių. 

— Nesinori. 

— Be reikalo. Nepyk, bet tu man irgi atrodai kažkoks su- 
zmekęs. Kas yra? 

Orenas patraukė pečiais, atsiduso, nukreipė žvilgsnį į 
miesto panoramą, atsiveriančią pro langą, ir galiausiai atsi- 
grežęs į Viką tarė: 

— Prieš valandą su manimi susisiekė apygardos prokuro- 
ras. Asmeniškai. 

Vikas nujautė, kad Orenas toks paniuręs dėl Lozados rei- 
kalų. Jeigu būtų turėjęs kokią džiugią naujieną, jau seniau- 


siai būtų pranešęs. 

Vadinasi, naujienos nekokios. Patogiau atsirėmęs į pagal- 
ves, Vikas paklausė: 

— Nair ką? 

— Pasak jo, mūsų įkalčiai skysti. Prisiekusiesiems to neuž- 
teks. Vienu žodžiu, jis atsisakė perduoti bylą teismui. 

Vikas taip ir numanė. 

— Vakar buvo manęs aplankyti. Atjautos ir rūpesčio įsikū- 
nijimas. Va, ką atnešė, - mostelėjo jis į akį rėžiančią raudonų, 
baltų ir dažytų mėlynų gvazdikų puokštę. 

— Taip, parodė širdį. 

— Išklojau jam, kaip viskas buvo ten, motelyje, ir kad galiu 
galvą guldyti - Lozados darbas. 

— Ojis? 

— Na, patimpčiojo kalakuto pagurklį, pasikasė smilkinius, 
pasiglostė pilvą, suraukė kaktą ir suparpsėjo lūpomis - vienu 
žodžiu, atrodė lyg prispirtas reikalo. Galiausiai išmykė, kad 
tai esą labai rimti kaltinimai. „Na taip, kaip pirštu į akį, - at- 
sakiau. - Žmogžudystė ir pasikėsinimas nužudyti iš tiesų 
rimti nusikaltimai. Jis dar kiek pabuvo, atsilabino ir išėjo, 
vengdamas mano žvilgsnio. Galėjo iš karto tiesiai šviesiai pa- 
sakyti, o tai suko aplink... 

— Taigi, ne be reikalo eina tokias pareigas. 

— O iš tojo mindžikavimo sumečiau, kad mano liudijimas 
netinka. 

— Tikrai taip. 

— Įdomu būtų išgirsti kodėl. 

— Nekankinsiu tavęs visais tais teisiniais išvedžiojimais, - 
tarė Orenas. - Jis man pusę valandos dudeno ir bubeno, bet 
iš esmės... 

— Na, prie reikalo. 

Orenas, įnikęs vartalioti tarp pirštų trispalvį kaspiną, ku- 
riuo buvo surišta gvazdikų puokštė, nuleidęs galvą paskersa- 
kiavo į Viką ir pasakė: 

— Galima ir jį suprasti, Vikai. 

— Nė velnio! Kai jam supils šešis maišelius kraujo, kai jo 
riešutėliai ištins iki boulingo rutulio dydžio, o į birką bus 
įkištas vamzdelis, tada aš jį suprasiu. 

— Na, tokios tavo reakcijos ir... 

— Kitokia ir negali būti. 

— Bet gerai pagalvojus, jis teisus. 

— Tavo laimė, kad aš dabar ligonis, o tai... 

— Be reikalo karščiuojiesi, - atsiduso Orenas. - Na taip, 
apygardos prokuroras nelinkęs be reikalo rizikuoti savo už- 
pakaliu, bet... 

— Senas kinkadrebys! 

— Gal ir taip, bet šįkart jis veikiausiai teisus. Ramiai viską 
apsvarsčius, mes neturime rimtų įkalčių prieš Lozadą. 

— Prieš Lozadą! - iškošė Vikas. - Galėtum pagalvoti, kad jis 
nesugaunamasis. Lažinuosi - dabar susiėmęs už pilvo žven- 
gia iš mūsų. 

Orenas, luktelėjęs, kol bičiulis kiek atvės, kalbėjo toliau: 

— Neturime jokių tiesioginių įrodymų. Lozada pažįsta tave 
kaip ir Selę Horton. Tačiau tai dar ne motyvas. Net jeigu per 
stebuklą prisiekusieji sutiktų nagrinėti bylą, mes nieko ne- 
peštume. Man buvo duotos trys dienos rasti kokiam siūlo 
galui, kuris galėtų vesti prie Lozados. Bet kaip visada - šnipš- 
tas. Nieko neturime. 

— Neužmiršk mano liudijimo. 

Orenas paniuręs tarė: 

— Apygardos prokuroras žino, kad tu su Lozada turi senų 
sąskaitų. Todėl tu, kaip liudytojas, vargu ar būtum laikomas 
nešališku. 

Vikas, negalėdamas to užginčyti, tylėjo. 

Orenas klestelėjo į žalią plastikinę kėdę ir įsmeigė akis į 
grindis. 

— Nori nenori teks jį paleisti. Šiaip taip gavau kratos orde- 
rį, iššniukštinėjome kiekvieną jo apartamentų centimetrą - 
nieko. Švaru iki pamišimo. Net jo skorpionai - ir tie atrodo 

kaip išprausti. Tas pats ir automobilyje. Jokių kraujo pėdsa- 
kų, odos nuoplaišų. Sterilu. Taip, turime nusikaltimo įran- 
kį, bet kas galėtų atsekti, kam jis priklausė? Jokių liudytojų, 
išskyrus tave, o tavo liudijimu niekas nepatikės. Tuo labiau, 
kaip pats sakei, iš tikrųjų jo nė nematei. 

— Na taip, nemandagiai pasielgiau - stovėjau nugara į jį. 
Reikėjo atsisukti ir pasilabinti. 

— Jo advokatas jau ir taip kelia triukšmą, kad policija jį su- 
laikė neturėdama pagrindo. Tvirtina, kad... 

— Man nusispjaut, ką jis tvirtina. Nenoriu klausytis kalbų 
apie pažeidinėjamas to šunsnukio teises. 

Stojo tyla. Galiausiai Orenas pažvelgė į palubę palatos 
kampe. 

— Televizorius tik taip rodo? 

Pamatęs įeinantį Oreną Vikas buvo pritildęs garsą, vaizdas 
ekrane labiau priminė spalvotą sniegą, bet gerai įsižiūrėjęs 
vis dėlto galėjai šį tą pamatyti. 

— Šūdas. Ne kabelinė, su antena. 

Kurį laiką taip pažiūrėjus kažkokį serialą, aktoriams kažką 
žiopčiojant be garso, Orenas galiausiai pasiteiravo, apie ką jis. 

— Tos dvi - motina ir duktė, - paaiškino Vikas. - Ir duktė 
permiegojo su motinos vyru. 

— Savo tėvu? 

— Ne, atrodo, ketvirtu patėviu. Tikrasis jos tėvas yra pa- 
rapijos klebonas. Tačiau tai žino tik jis pats ir jos motina. Ta 
duktė kartą atėjo išpažinties ir pasipasakojo apie išdaigas su 
mamos vyru. Klebonas pasibaisėjo, apkaltino motiną rodžius 
dukrai blogą pavyzdį ir išvadino paleistuve. Bet ir pats pajuto 
sąžinės graužimą, kad neaugino savo dukters. Matydavo ją 
tik bažnyčioje, kaip parapijietę, - kai krikštijo ir taip toliau. 
Na, viskas čia labai painu. Taigi jis nekviestas nuėjo pas ją 
į namus. 

Orenas nujautė, kad tardamas paskutinį sakinį Vikas turi 
galvoje ne tik serialą. 

— Neguldyčiau galvos, kad ji pati jo pas save nepasikvietė, 
Vikai, - tarė jis. 

Vikas tik įrėmė žvilgsnį į savo bičiulį. 

— Na, kas galėtų paneigti tokią galimybę, - pridūrė Orenas 
ir nusisukęs į šalį kažką sumurmėjo po nosimi. 

— Ką? 

— Nieko. 

— Kažką dar sakei? 

— Nesvarbu. 

— Ką? 

- Jei taip jau nori: Lozada glamonėjo jai krūtinę. 

Tardamas šiuos žodžius Orenas akylai stebėjo, kokia bus 
Viko reakcija. Šis nudavė esąs šaltas kaip ledas. 

— Turbūt bijojo pasipriešinti. 

— Jūs su Greise tarsi susimokę tą pačią giesmelę giedat. Iš 
kur galit žinot, juk šalia nestovėjot? 

— Su Greise? 

— Na taip, - sumataravo rankomis Orenas. - Žmona dabar 
didžiausia daktarės Niuton užtarėja. 

— Greisė sakė, kad jos tik persimetė keliais sakiniais. 

— Ji man namie jau visas ausis išūžė, esą dėl daktarės Niu- 
ton darau skubotas išvadas, be reikalo griežiu ant jos dantį 
dėl to prisiekusiųjų teismo, išteisinusio Lozadą. 

Vikas vos susilaikė nenusišypsojęs. Jeigu yra pasaulyje 
žmogus, galintis paveikti Oreną, tai - Greisė. Taip, prieš tą 
moterį jo bičiulis tapdavo švelnus it ėriukas. 

-— Bet ji, kitaip nei aš, nematė tų balandėlių virtuvėje. Kaip 
ir va šito, - Orenas kyštelėjo ranką į švarko kišenę ir ant sta- 
lelio su ratukais šalia puodelio su sultimis padėjo kelis per- 
lenktus lapus. 

Vikas nė nepažvelgė į tą pusę. 

— Gal per pastarąsias dienas tau išgaravo iš galvos, kad 
būdama šešiolikos daktarė Niuton šūviu mirtinai sužalojo 
žmogų. 

— O tavo budrumo tai jau niekas neužmigdys, ar ne? 

— Tau būtų pravartu užmesti akį į tos šventosios praeitį. 
Susisiekiau su Daltono PK ir apygardos šerifu - čia jų atsiųsti 
duomenys. 

Vikas gulėjo kaip gulėjęs. 

— Gal tu pats glaustai man viską išdėstyk. 

- Šiurpus dalykas, - tarė Orenas. - Tėvas, išgirdęs du šū- 
vius, atskubėjo į kabinetą. Reimondas Koljeris jau gulėjo 
negyvas. Kaip vėliau tvirtino Denas, tas pabaisa, jo verslo 
partneris, ėmęs lįsti prie jo nekaltosios mergaitės, ir ji ginda- 
ma savo garbę neturėjusi kitos išeities, tik panaudoti ginklą. 
Vienu žodžiu, tai buvusi grynų gryniausia savigyna. 

— Na, taip galėjo būti. 

— Galėjo, bet abejotina. Ypač dėl to, kad jau seniai su Kolje- 
riu vyko šurum burum. 

— Va čia tai gražiai pasakyta, detektyve. 

Orenas, praleidęs negirdomis Viko pašaipą, tęsė: 

— Įdomiausia būtų sužinoti, kodėl kaip tik tą dieną ji staiga 
puolė ginti savo garbę. 

— O kąji pati sakė? 

— Nežinau. Turbūt niekas nežino, nes čia ir prasideda pats 
įdomumas: niekas nebuvo apklaustas. Jokios apklausos, jo- 
kios bylos, jokio teismo. Denas turbūt nieko nelaukdamas 
užkimšo visiems burną pinigais, ir Koljerio mirtis buvo pava- 
dinta nelaimingu atsitikimu. Viskas. Visi išsiskirstė laimingi 
ir patenkinti, įskaitant ir Koljerio našlę, netrukus išvykusią 
į naujus apartamentus Brekenridže. Naujutėlaičiu žvilgančiu 
„Jaguaru . 

Vikas, mintyse perkratęs Oreno pasakojimą, tarė: 

— Jei kalbam apie pasitikėjimą kuo nors, tai manęs ši isto- 
rija nelabai įtikina. 

— Kodėl? 

— Ar policijos komisariatas ir apygardos šerifas patys atvi- 
rai prisipažino numarinę bylą? 

— Ne, jų pranešimuose dėstoma oficialioji versija. Bet man 
pavyko susiieškoti vieną, dabar jau buvusį, policininką, kuris 
tada kaip tik pirmas atvyko į įvykio vietą. 

— Buvusį? 

— Išėjo iš tarnybos ir ėmėsi montuoti palydovines lėkštes. 
Bet jis prisiminė tą iškvietimą. Pasak jo, tai negalėjo neįsirėž- 
tiį atmintį. 

— Kodėl? 

— Dėl iškvietusiųjų laikysenos. Juk nušauti žmogų - ne- 
svarbu, tyčia ar atsitiktinai, - nėra tas pats kas nusičiaudėti. 
Šovusysis paprastai pats būna sukrėstas, išsigandęs, jaučia 
sąžinės graužimą. O Renė Niuton buvo ramut ramutėlė. Jos 
akyse nebuvo matyti nė lašelio susijaudinimo. O jai buvo vos 
šešiolika! Paaugliai juk nevaldo emocijų. Kas nutiko, ji išpylė 
kaip žirnius, net neužsikirsdama. Jai iš šonų sėdėjo Denas ir 
ponia Niuton. Tėvas dėjo į šuns dienas Koljerį, pasak jo, ban- 
džiusį išprievartauti dukrelę, ir griaudėjo kaip gyvas nesiti- 
kėjęs, kad jo partneris galėtų šitaip pasielgti. Tuo tarpu mo- 
tina kūkčiodama, prisidengusi veidą nosinaite, kartojo nieko 
negirdėjusi, nemačiusi, nežinojusi ir vis klausinėjo, ar parei- 
gūnai nenorėtų kuo nors atsigaivinti. Pasak policininko, tai 
buvo kažkokia nejauki scena, tarsi iš „Prieblandos zonos“. 

Vikas pabandė įsivaizduoti šešiolikmetę Renę, ramiai dės- 
tančią, kaip ką tik nušovė žmogų. Veltui. Nesuvaldoma paau- 
glė, apie kurią pasakojo Kristal, ir nimfetė, suviliojusi vedusį 
vyrą, niekaip nederėjo su ta Rene, kurią jis dabar pažino. 

Orenas tarė: 

— Aš jau eisiu, daugiau tavęs nevarginsiu. Gal turi kokių 
pageidavimų? 

Vikas papurtė galvą. 

— Gal nusileisti iki spaudos kiosko ir... 

— Dėkui, ne. 

— Kaip sau nori. Vakare dar užsuksime su Greise. Po vaka- 
rienės. Tai kaip, ar mergaitės jau gali tave aplankyti? 

- Žinoma. 

— O taijau baigia visas ausis išzyzti. 

Vikas prisiversdamas šyptelėjo: 

— Perduok, kad laukiu. 

Orenas linktelėjo ir patraukė prie durų, bet prieš išeida- 
mas dar stabtelėjo. 

— Dabar jokių nesąmonių, Vikai. Aišku? 

— Aišku. 

— Leisk tavęs kai ko paklausti - kaip vyras vyro. 

Vikas paskersakiavo į bičiulį: 

— Ko? 

— Ji krito tau į akį, ar ne? 

Vikas nusuko žvilgsnį į miesto panoramą už lango. 

— Nežinau. 

Orenas susikeikė. 

— Eik, gerai? - pasakė Vikas, kurį staiga užgriuvo kažkoks 
nuovargis. - Kas dar? 

— Nieko. Tik pora dalykų. 

— O varge. 

— Jei tiesiai šviesiai, Renė Niuton ištraukė tave iš mirties 
nagų. Ir už tai ašjai būsiu dėkingas iki karsto lentos. 

Vikas grįžtelėjo į bičiulį. 

— Bet?.. 

— Pasak to policininko iš Daltono, iki tol jam nebuvo tekę 
matyti, kad kas nors, nužudęs kitą žmogų, net didžiausią 
savo priešą, būtų toks kraupiai ramus. 


Dvidešimt pirmas skurius 


Vikas nustebęs spoksojo į vyrą baltu chalatu ir tokia pat aki- 
namai balta šypsena, energingai įlėkusį į jo palatą. 

— Kas jūs? 

— Aš daktaras Cukermanas. Kaip jaučiatės, pone Tred- 
gilai? 

— O kur daktarė Niuton? 

— Aš ją šiandien pavaduoju. 

— Kodėl? 

— Kaip suprantu, šiandien jums išėmė kateterį. Kaip praėjo 
procedūra? 

— O, puikiai. Galėtų išiminėti kas dieną. 

Gydytojo veide vėl suspindo šypsena. 

— Ir kaip dabar - ten viskas gerai? 

— Sysioju kaip iš gaisrininkų žarnos. O kur mano gydytoja? 

— Dabar aš jūsų gydytojas. 

Labiau panašus į klouną, su pasidygėjimu pagalvojo 
Vikas. 

Daktaras Cukermanas pakinkuodamas galva permetė aki- 
mis Viko ligos istoriją ir užvertęs išpyškino: 

— Labai malonu pagaliau susipažinti su mūsų klinikos įžy- 
mybe. Mačiau per televiziją. Jus kaip reikiant aplamdė, bet, 
kaip matau, sparčiai taisotės. 

— Malonu. O kada mane iš čia paleisite? 

— Taip nekantraujate nuo mūsų pasprukti? 

Labai juokinga. Vikui rankos niežėjo čiupti jį už sprando 
ir gerokai papurtyti. Erzino ta arkliška šypsena. O kodėl jis 
šiandien pavaduoja Rene? Gal jai laisva diena? Bet kodėl tada 
jo neįspėjo? 

Lozadą paleidžia iš areštinės, o ji pasiprašo laisvos dienos, 
dingtelėjo nemaloni mintis. Vikas tučtuojau nuvijo ją šalin. 

Niūri jo veido išraiška turbūt aiškiai sakė daktarui Cuker- 
manui, kad verčiau paieškoti palankesnės auditorijos. Šypse- 
na priblėso. 

— Kadajus išleisti, spręs daktarė Niuton, bet jau tikrai grei- 
tai - po dienos kitos. Dar reikia stebėti, kad neišlįstų kokia 
komplikacija. 

Paspaudęs ranką, gydytojas pasišalino. 

— Žąsinas, - sumurmėjo Vikas užsidarius durims. 

Neilgai trukus pasirodė Vesliai. Orenas apribojo lankymą 
penkiolika minučių, bet šurmulio buvo kaip už pusdienį. 

Mergaitės atnešė jam lauktuvių pačių keptų sausainių su 
šokoladu ir nenurimo, kol jis šiaip ne taip susikimšo du. Grei- 
sė įžengė nešina pirkinių maišu. 

— Čia pižama. Nežinau, ar tau leis apsivilkti, bet jei ką, tu- 
rėsi. Ir šlepetės. 

Jis sugriebęs pakštelėjo jai ranką. 

— Tekėsi už manęs? 

Mergaitės ėmė klykti iš juoko ir tik subartos šiaip ne taip 
susitvardė. Jos užgriuvo dėdę kalbų lavina, visą tą ketvirtį 
valandos tarškėjo kaip užsuktos, ir Vikas, tiems mieliems 
veideliams atsisveikinus, paslapčia net lengviau atsipūtė. 

Šeimai išėjus į koridorių, Orenas Vikui pranešė, kad Loza- 
da jau laisvėje. 

— Seržantas nesankcionavo jo sekimo. O nuo vidurnakčio 
mūsų Žmones atšaukia iš čia. 

— Trumpai tariant, nuo rytojaus mano ausys turi būti sta- 
čios, akys plačios. 

Orenas rimtai linktelėjo. 

— Būk budrus. Nuo vidurnakčio tavęs niekas nesaugos. 

Viką ši žinia nudžiugino. Tiesą sakant, policijos apsauga 
jam buvo it girnapusė po kaklu. Šiandien sužinojęs, kad apy- 
gardos prokuroras atsisako kelti Lozadai bylą, jis galutinai 
įsitikino, jog vadinamajai teisėsaugai pričiupti Lozadą - tas 
pat kaip pagauti vėją. Nebent pats prisistatytų su įkalčiais. 

Taigi Vikui teks sumedžioti jį vienam. O kad žaidimas būtų 
sąžiningas, reikia veikti taip pat - be jokių skrupulų. Tad po- 
licijos apsauga tik painiotųsi jam po kojomis. 

Vikas pasiteiravo, kur jo pikapas. 

Orenas įtariai kilstelėjo antakį. 

— O ką? 

— Tiesiog įdomu, kur jis. 

— O koks tau skirtumas? 

— Na, galų gale jis mano ar ne mano? - jau suirzęs meste- 
lėjo Vikas. 

Prispirtas Orenas nenoromis sumurmėjo, kad pikapą laiko 
prie namų. 

— Leidau sau išregistruoti tave iš motelio. Kai kriminalis- 
tai apžiūrėjo tavo numerį, surinkau visus daiktus ir atvariau 
pikapą pas save. 

Vikui labai rūpėjo, kur jo ginklas, tačiau nutaręs, kad tai 
sukeltų Orenui įtarimų, prikando liežuvį. 

— Ačiū. Kažkaip nelabai traukia grįžti į tą motelį. 

— Aš taip ir pagalvojau. 

— O pikapo rakteliai kur? 

— Tavo piniginė ir rakteliai saugiai padėti pas mane. 

Padėti toliau nuo manęs, dingtelėjo Vikui, bet balsu jis tik 
pasakė plačiai nusišypsodamas: 

— Labai ačiū, bičiuli. 

Orenas, tarsi nujausdamas, kad tai tik širma, už kurios 


kažkas slypi, neatsakė tuo pačiu. 

Jam išėjus Vikas ėmė nekantriai laukti vakaro. Galop 
žingsniai koridoriuje nutilo. Gydytojai po vakarinės apžiūros 
jau buvo išvykę namo. Lankytojai išėję. Likę tik budintys gy- 
dytojai ir seselės. 

Vienuoliktą valandą palatoje pasirodė seselė su vaistais 
nuo skausmo. 

- Žaliuzes nuleisti? 

— Taip, ačiū, iš ryto čia plieskia saulė. 

Jai priėjus prie lango, Vikas lyg tarp kitko tarstelėjo: 

— Vargšelė daktarė Niuton. 

Seselė nusijuokė. 

— Vargšelė? Kodėl? Aš irgi norėčiau truputį paatostogauti. 

— Paatostogauti? Bet, kaip supratau iš daktaro Cukermano 
žodžių, ji negaluoja. 

— Ne, ji pasiėmė kelias laisvas dienas. 

Vikas patrynė pirštu smilkinį. 

— Nuo tų vaistų jaučiuosi kažkoks apdujęs. 

— Būna toks šalutinis poveikis. 

— O kada grįžta daktarė Niuton? 

— Aš ne direktorė, nežinau, - nusišypsojusi atsakė sese- 
lė. - Nesijaudinkite, daktaras Cukermanas taip pat labai 
malonus. 

Jai nusigręžus į langą Vikas apsimetė geriąs piliulę, pasta- 
tė ištuštintą stiklinę ant padėklo, padėjęs galvą ant pagalvės 
nusižiovavo ir sumurmėjo: 

— Saldžių sapnų. 

— Labanakt, pone Tredgilai. 


Lozada į savo apartamentus grįžo jau temstant ir liko pa- 
tenkintas išvydęs, kad visi jo nurodymai kuo kruopščiausiai 
įvykdyti, viduje tvarka ir ramybė. 

Iš advokato sužinojęs, kad pas jį atlikta krata, jis jau iš 
anksto nujautė, ko laukti. Kratos jam buvo ne naujiena nuo 
mokyklos laikų, kai vieną gražų vakarą pas jį įsiveržė kovos 

su narkotikais skyriaus pareigūnai, tikėdamiesi rasti narko- 
tikų, bet tik bergždžiai išrausė visus namus, išgąsdino prie- 
tranką broliuką ir gavo sprūdinti pabrukę uodegas. Nuo to 
laiko pareigūnai, šniukštinėjantys po jo namus, buvo nuola- 
tinis gyvenimo reiškinys, kaip lietus. 

Todėl dar sėdėdamas areštinėje jis liepė advokatui iškvies- 
ti švaros tarnybą, kad sutvarkytų apartamentus ir po to iš- 
dezinfekuotų - kad policijos neliktų nė kvapo. Ir paprašyti 
specialistų patikrinti, ar kur neprikaišiota „blakių. 

— Švaru, - pranešė advokatas jiedviem švenčiant Lozados 
paleidimą City Club. - Visomis prasmėmis. 

Advokatas niekada neklausinėdavo, ar Lozada iš tiesų nepa- 
darė nusikaltimo, kuriuo yra kaltinamas. Kaip asmeninis advo- 
katas, jis gaudavo milžiniškus pinigus ir galėdavo tarp bylų sau 
ramiai žaisti golfą, apskritai mėgautis visais gyvenimo malo- 
numais, o ar Lozada kaltas ar ne, jam rūpėjo mažiausiai. 

— Tik patarčiau laikytis atsargumo ir nesivesti bet ko į sve- 
čius, - įspėjo jis. 

Lozadai to nė nereikėjo sakyti. Jis jau buvo įspėjęs dango- 
raižio durininką atsisakąs kambarinės paslaugų ir nusisamdė 
namų tvarkytoją, rekomenduotą vieno dėkingo buvusio kli- 
ento, užtikrinusio, kad jaunuolis esąs ne tik darbštus, bet ir 
patikimas. 

Moterų dabar į namus taip pat nesives. Žinoma, išskyrus 
Renę. Su ta kvaiša Sele Horton prasidėjo tik todėl, kad nerei- 
kėdavo niekur eiti, nieko ieškoti. Bet, kaip paaiškėjo, tai buvo 
klaida. Tad kol Renė nebus jo, moterų eis į miestą. 

Ji jau buvo beveik jo, kai pro duris su atkištu pistoletu tarsi 
kokio kvailo detektyvo herojus įgriuvo tas Veslis. Juokdarys. 
Ko iš jo norėti. 

Svarbiausia - Renė, išvydusi tuos liurbius, mojuojančius 
pistoletais, nė trupučio neapsidžiaugė. Atrodė veikiau pasi- 
piktinusi, kadjų įsiveržimas sugadino jo, Lozados, jai paruoš- 
tą staigmeną. 

Pusvalandį su didžiausia meile pašnekinęs savo skorpio- 
nus, jis palindo po dušu ir ilgai stovėjo, norėdamas nusiplauti 
areštinės kvapą. Paskui kruopščiai nusiskuto - argi gali žaloti 
sau odą tuo valdišku pigiu areštinės skustuvu - ir kaip visada 
papunkčiui atliko visą vonios ir kūno valymo ritualą. 

Po vandens procedūrų išlenkė porą stiklų tekilos, skanau- 
damas iš savo pamėgto restorano pristatytą vakarienę. Šiaip 
paprastiems žmonėms tokia paslauga nebūdavo teikiama, 
bet Lozadai, kaip ypatingam klientui, buvo daroma išimtis. 

Šliūkštelėjęs sau dar stiklą prieš miegą, jis nutarė paskam- 
binti Renei. Atsiliepė jos atsakiklis: „Sveiki, čia daktarė Niu- 
ton. Prašom pasakyti savo pavardę ir telefono numerį. Jei tai 
skubus atvejis...“ 

Jis padėjo ragelį. Žinoma, jam knieti ją kuo greičiau pa- 
matyti, bet ji gali ir nesuprasti tokio pokšto. Gurkšnodamas 
tekilą dar dukart pabandė ją pagauti namie arba darbe, bet 
nerado. 

Galiausiai numojo ranka - pagaus ryte. Pakvies kartu pa- 
žengia į prašmatnų restoraną. Nusives ją į Dallas - reikia 
parodyti lygį. O prieš tai dar padarys staigmeną: iš pat ryto 
nupirks jai seksualią juodą suknelę ir prisistatys į namus. Ap- 
taisys ją nuo galvos iki kojų, kad viskas būtų kaip reikiant. 
Išpuoš kaip lėlę. Jis pats ta proga pasipuoš naująja eilute. Visi 
tik gręžiosis jiems pavymui. Cha, tegu žiūri ir pavydi. 

Tris naktis prasivarčius ant gulto, užkloto pradvisusiu čiu- 
žiniu, masinte masino patogiai išsitiesti savo plačioje lovo- 
je. Jis nuogas palindo po šilko apklotais ir su pasimėgavimu 
pajuto jų vėsų prisilietimą. Užmigo su mintimis apie Renę, 
glosčiodamas tarpkojį ir prisimindamas tą jaudinantį aikte- 
lėjimą, kai ji pajuto įsiremiant galingą jo kotą. 

Jis miegojo saldžiai kaip kūdikis, kol įkyriai tilindžiuoda- 
mas iš miegų neišvertė durų skambutis. 

Pabėgti iš ligoninės buvo vienas juokas. 

Sunkiausia buvo apsivilkti naująją Greisės atneštą pižamą. 
Vargais negalais susitvarkęs su ta užduotimi, Vikas jau buvo 
šlapias nuo prakaito, kojos tirtėjo. Bet jis atsispyrė pagundai 
prigulti ir kiek atsipūsti, mat bijojo, kad po to neužteks ryžto 
vėl pakilti. 

Jam išslinkus iš savo palatos, budinti seselė, palinkusi ties 
savo popieriais, nė nepakėlė galvos. Per pasivaikščiojimus ko- 
ridoriumijau buvo įsidėmėjęs, kur atsarginis išėjimas. Laimė, 
nuo palatos buvo visiškai netoli, ir jam pavyko ten įsmukti 
niekieno nepastebėtam. Abiem rankomis laikydamasis turė- 
klų, jis po žingsnelį ėmė leistis žemyn. Kai galiausiai pasiekė 
pirmą aukštą, kojos linko. 

Fojė jam taip pat niekas nepastojo kelio. Sargybiniai prie 
durų iš karto būtų jį atpažinę, bet vienas tuo metu kaip tik 
flirtavo su sesele prie registratūros, o kitas snaudė krėsle. 

Tai tiek tos apsaugos. 

Artimiausias prekybos centras buvo už dviejų kvartalų. 
Pradėjęs klibikščiuoti į tą pusę, Vikas netrukus suprato, kad 
šis žygis prilygs tikrų tikriausiam maratonui, - kojos drebėjo, 
linko per kelius, kas žingsnis diegte nudiegdavo šoną. Tačiau 
sukandęs dantis yrėsi į priekį. 

Kai įžengė į 7-Eleven, pardavėjas su turbanu ant galvos, sto- 
vintis už prekystalio, išpūtė į jį akis su neslepiamu išgąsčiu. 

- Žinau, atrodau iš tiesų keistai, - skubiai tarė Vikas. — 
Nepatikėsite. Žmona laukiasi. Vos spėjau užmigti, išvertė 
iš lovos — užsigeidė, kad jai trūks plyš atneščiau Butterfinger 
batonėlį. Tuojau pat. Tai šokau į ratus viena pižama ir lei- 
dausi to prakeikto Butterfinger. Bufete buvo Snickers, bet jai, 
matai, netinka, užsiskiedė ir gana. Ir, kaip sakoma, viena 
bėda - ne bėda: bevažiuojant baigėsi benzinas, teko kulniuo- 
ti iki čia pėsčiam. Velnias, jau vakaras, o vis tiek trošku kaip 
orkaitėje. 

Pižama priekyje buvo sumirkusi nuo prakaito ir prilipusi 
prie kūno. Atlipdęs ją ir vėduodamasis ranka, Vikas tarė: 

— Gal galėčiau užmesti akį į telefonų knygą? Išsikviesiu 
taksi. 

Iš indo veido išraiškos neatrodė, kad jis būtų supratęs ką 
daugiau nei „telefonų knyga“. Jis pastūmė Vikui aptrintą 
knygą ir aibės rankų nučiupinėtą, suskretusį, glitų telefono 
aparatą. 

Išsikvietes taksi, Vikas įsitaisė ant sudedamos kėdutės ir 
ėmė laukti. Kad neprailgtų, pradėjo vartyti visus iš eilės kul- 
tūrizmo žurnalus. Per visą tą laiką į parduotuvę užsuko tik 
vienas pirkėjas. Abejingai dirstelėjęs į Viką, jis nusipirko pa- 
kelį cigarečių. 

Galop prie parduotuvės pričiuožus taksi, Vikas padėkojo 
indui, aiškiai nudžiugusiam, kad keistasis svečias pagaliau 
išsinešdins, ir atsisveikindamas pamojavo. Taip ir pamiršęs 
nusipirkti tą Butterfinger. 

Vikui nusišypsojo laimė - Oreno namuose nedegė šviesos, 
vadinasi, visi jau sugulę. Žinoma, Orenas nežinojo, kad jis 
po pikapo sparnu magnetinėje dėžutėje dėl viso pikto laiko 
atsarginį automobilio raktelį. Pasilenkęs, sukandęs dantis iš 
skausmo, Vikas užkišo ranką ir išsižvejojo jį, akimirkomis jau 
dingojantis, kad tuoj neteks sąmonės. 

Atsirakinęs pikapą, puolė raustis po drabužių šūsnį pinigų 
ir galiausiai šiaip ne taip sukrapštė reikiamą sumą nirštan- 
čiam, kad reikia tiek laukti, taksistui. Pagaliau gavęs savo už- 
mokestį, šis pratrūko ištisa papliūpa keiksmažodžių ir piktai 
žviegtelėjęs padangomis nurūko. 

Vikas, užsiglaudęs namo šešėlyje, kiek palūkuriavo no- 
rėdamas įsitikinti, ar pas Oreną niekas nepabudo. Įsitiki- 
nęs, kad viskas tylu ramu, jis sėdo į pikapą, įjungė variklį ir 
šovė tolyn. 

Stabtelėjęs tuštutėlėje mokyklos automobilių aikštelėje, 


persirengė savo rūbais ir apsiavė sportbačius, vis neramiai 

dairydamasis, ar neatlekia iš paskos Oreno automobilis arba 
policijos ekipažas. Atrodo, niekas jo nebus pastebėjęs. 

Nuo mokyklos jis nuvažiavo prie Renės namų ir pasiekęs 
juos išvydo, kad šviesos, išskyrus lempelę verandoje, nedega. 
Na ką gi, teks ją pažadinti. Sunkiai, tarsi koks sustiręs aštuo- 
niasdešimtmetis, Vikas išsiropštė iš pikapo. 

Pasiekęs duris užgulė skambutį, o niekam neatidarius ėmė 
belsti žalvario belstuku. Prikišęs ausį prie durų pasiklausė - 
tylu, nė krebžt. 

— Po velnių! 

Gal bijo atidaryti? 

Nuėjęs prie garažo, jis pabandė paklibinti nuleidžiamų var- 
tų rankeną, bet vartai, kaip ir reikėjo tikėtis, buvo užrakinti. 
Tada, vildamasis, kad koks nemigos kamuojamas kaimynas 
jo nepastebės ir nepalaikys vagimi, šmurkštelėjo pro garažo 
kampą ir patraukė palei sieną į užpakalinį kiemą. Pasiekęs jį, 
nudžiugo, kad garažas turi ir kitą įėjimą, kurio durys - o ste- 
bukle! - su langu. 

Prisispaudęs prie stiklo, jis pažvelgė į vidų. Nors garaže 
tvyrojo tamsa, mašinos siluetą būtų įžiūrėjęs. Bet ten buvo 
tuščia. Vadinasi, jos nėra namie. 

Drebančiomis iš nuovargio kojomis jis nukėblino atgal 
prie pikapo ir vargais negalais, tarsi koptų į aukščiausią kal- 
ną, įsiropštė į vidų. Buvo visas išpiltas prakaito, galva svaigo, 
atrodė, kad tuoj ims lupti ožius. Sėdynės atlošas taip masino 
atsiremti ir pailsėti. Akių vokai tiesiog lipte lipo, na, gal nie- 
ko, jei truputį užsimerks ir atsipūs... 

Bet ne, pirma reikia surasti Renę. 

Dabar patikrins antrą galimą jos buvimo vietą - Trejybės 
Bokštą. 


Lozados veidas atidarius buto duris buvo juodas nuo vos 


tramdomo įsiūčio. 

— Dovanokite, kad prižadinau, pone Lozada, bet čia jums 
prašė skubiai perduoti laiškelį, - durininkas ištiesė užklijuo- 
tą voką su stilinga dangoraižio emblema, įspausta auksu kai- 
riajame kampe. 

Lozada kaip tik sapnavo saldų sapną apie Renę. Šaižiai 
sutilindžiavęs skambutis negailestingai išplėšė jį iš miegų ir 
privertė akimoju pašokti, todėl dabar būtų galėjęs pasmaugti 
tą durininką. 

Lozada išplėšė laišką iš jo rankų. 

— Koks laiškelis? Nuo ko? 

— Deja, tas žmogus neprisistatė, pone. Aš teiravausi, bet jis 
atsakė, kad jūs tikrai žinosite, nuo ko. 

Lozada drykstelėjo voką ir išsitraukęs įdėtą lapelį perbėgo 
akimis kelias eilutes. Dėl autorystės klausimų nekilo - taip 
galėjo rašyti tik vienas žmogus. 

— Jis buvo čia atėjęs? 

— Vos prieš kelias minutes, pone Lozada. Užrašė, papra- 
šė manęs tučtuojau įteikti jums asmeniškai ir išėjo. Atrodė 
prastokai - sunkiai laikėsi ant kojų. Kai įėjo, iš pradžių net 
pagalvojau, kad girtas. Ir šiaip viską painiojo. 

— Ką taip? 

— Iš pradžių sakėsi turįs žinią jūsų draugei. 

— Draugei? 

— Aš irgi nusistebėjau, pone Lozada. Pasakiau jam, kad 
šiandien lyg niekas pas jus nesisvečiuoja. Dėl viso pikto net 
patikrinau lankytojų sąrašą. 

Tredgilas apsuko jį apie pirštą nė nemirktelėjęs. 

— Pasakiau, gal norėtų pats jums paskambinti, bet jis at- 
sakė verčiau paliksiąs žinutę. Paėmė rašiklį, popieriaus ir čia 
pat ją brūkštelėjo. 

— Na, viskas aišku, - mestelėjo Lozada ir jau buvo bedarąs 
duris, kai durininkas dar kilstelėjo ranką jį stabdydamas. 

— Dar kai kas, pone Lozada, - tarė jis ir kostelėjo į kumš- 
tį. - Jums bus pranešta raštu, bet turbūt geriau, kad iš anks- 
to Žinotumėte. 

— Kas yra? 

— Aš esu įpareigotas jums pranešti, kad gyventojų bendrija 
susirinkusi vienu balsu nusprendė, jog jūs... na... 

— Ką? 

— Kad jūs išsikraustytumėte, pone. Dėl tų įtarimų, kurie 
pastaruoju metu jums buvo pareikšti. Per mėnesį. 

— Gali perduoti tiems gyventojams, kad šikau ir tapšnojau. 
Šitie apartamentai mano, ir aš čia gyvensiu kiek norėsiu. 

Jis užtrenkė duris durininkui po nosimi. Nužingsniavęs 
prie pilkšvai melsvo baro, šliūkštelėjo sau tekilos. Sunku 
būtų buvę pasakyti, dėl ko jį apėmė pagieža - kad vejamas iš 
būsto ar dėl akiplėšiško Viko Tredgilo ketureilio: 


Rožės žydėjo raudonai, 
Kaip mano kraujas. 

Gal susitinkam vėl, šunie? 
Aš taves laukiu. Fas. 


Dvidešimt antras skyrius 


1 atvažiavusi į savo rančą, iš karto sėdo ant Krolio ir lei- 
dosi zovada į laukus. Grįžusi po ilgo pasijodinėjimo dar ilgai 
užsibuvo arklidėje - šukavo savo žirgus, nors jie ir taip žvil- 
gėte žvilgėjo. Tiesiog norėjosi nusiraminti. 

Orenas Veslis šiandien paskambinęs pranešė „gerąją nau- 
jieną : Lozada išeina į laisvę. 

— Paleidžiate jį? 

— Neturiu kitos išeities. 

Jis išdėstė jai apygardos prokuroro poziciją. 

— Aš buvau teisus, kai sakiau, kad vargu ar byla pasieks 
teismą. Vikas tvirtina, kad tai buvo Lozada, bet be apčiuo- 
piamesnių įkalčių... 

— O įsibrovimas į mano namus? 

— Kad nėra jokių įsibrovimo požymių, daktare Niuton. 

— Tai jis kaip burtininkas perėjo kiaurai sieną? 

— Jei norite, galite parašyti pareiškimą policijai. 

— Ir kas tada? 

Galop jai išaiškėjo, kad teisėsauga prieš Lozadą bedantė ir 
iš šitos košės teks kapanotis savo jėgomis. Bet kaip tai pada- 
ryti? 

Tarsi to dar negana, ją draskė prieštaringi jausmai Vikui: 
viena vertus, Renė negalėjo nepykti ant jo, kad pasinaudojo 

ja kaip policininkas, tačiau kartu jautė pareigą rūpintis juo 
kaip pacientu. 

Ligoninės direktorių valdyba, norėdama, kad po gydytojo 
Houvelo laidotuvių praeitų kiek laiko, oficialų jos paskyrimą 
chirurginio skyriaus vedėja nukėlė dviem savaitėms. Renė 
norėjo pradėti eiti šias pareigas jau palikusi už nugaros visus 
pastaruoju metu užgriuvusius nemalonumus, tarsi atvertusi 
švarų gyvenimo lapą, todėl reikėjo ramiai viską apgalvoti ir 
nutarti, ko imtis. 

Netikėtas jos pageidavimas pasiimti kelias laisvas dienas 
privertė kiek pastumdyti tvarkaraščius, bet daktaras Cuker- 
manas, atsilygindamas už neseniai jos padarytą tokią pat pa- 
slaugą, sutiko Renę pavaduoti ir perimti jos pacientus, įskai- 
tant Viką, tad viskas išsisprendė. 

Ji greitai susikrovė daiktus ir su džiaugsmu paliko miestą, 
o skriejant žirgu per laukus apskritai visos bėdos tarsi atitolo. 
Vos jai grįžus po pasijodinėjimo, prisistatė ir Tobis Robinsas. 

— Galėjot taip neskubėti, Tobi, - išvydusi jį tarė Renė. 

Skambino jam prieš išjodama - pastebėjo, kad viena žirgų 
aptvaro lenta vos laikosi. 

— Kaip aš čia jos nepastebėjau... 

— Nedega, nieko tokio dėl jos neatsitiks. 

— Aš tuojau sutvarkysiu. Nebent trukdau jums. 

— Ne, tikrai ne. 

Jis dirstelėjo pro jos petį į lagaminus, pūpsančius vidury 
svetainės. 

— Šįkart ilgesniam laikui? 

— Porai dienų. Eime, parodysiu tą lentą. 

Jiedu nulipo laiptais ir patraukė prie aptvaro. Tobis pake- 
liui dar stabtelėjo prie savo pikapo - įrankių. 

— Kaip laikosi Korina? 

— Ačiū, gerai. Kitą ketvirtadienį bažnyčioje per moterų 
maldos grupės susirinkimą turės sakyti kalbą, tai dabar dre- 
ba kaip epušės lapas. 

— Neabejoju, kad viskas bus kuo puikiausiai. 

Jis tylomis linktelėjo, dirstelėjo į Renę ir tarė: 

— Skaitėme apie jus laikraštyje. 

— Įsivaizduoju, ko ten prirašyta. 

— Ne, kaip tik vien gerai. 

Kaip tik. Įdomu, ar tai atsitiktinai jam išsprūdo, o gal se- 
nasis kaubojus turi omeny kitus, ne tokius malonius, straips- 
nius, pasirodžiusius po Reimondo Koljerio žūties. 

Prieš atsikeldamas į šią rančą po tėvų mirties, Tobis gyve- 
no Daltone, ir Denas retkarčiais samdydavo jį atlikti kokio 
nors darbo. Ėmęsis gyvulininkystės, jis sugebėjo dešimte- 
riopai pagausinti kuklią galvijų bandą ir dabar klestėjo, nors 
kiti žemdirbiai nuolat skųsdavosi oro kaprizais ir rinkos 
svyravimais. 

Visus tuos metus jiedu su Rene nenutraukė ryšių, per 
šventes siųsdavo atvirukus. Žinodamas, kad ji ieško rančos, 
kur galėtų atvažiuoti savaitgaliais ir laikyti žirgus, Tobis, su- 
žinojęs kaimyną parduodant savąją, tuoj pat pranešė Renei. 
Ši, vos užmetusi akį, iš karto nesiderėdama sumokėjo prašo- 
mą kainą. 

Renė žinojo, kad Tobis tikrai išsiverstų be to papildomo 
uždarbio, kurį gaudavo už jos rančos priežiūrą, - jis padėda- 
vo iš paprasčiausio žmoniškumo, kaip geras kaimynas, galų 
gale - ką čia slėpti - kaip vyras, jaučiantis jai simpatiją. 

O gal dar ir dėl to, kad buvo pažįstamas su jos tėvu. 

— Va, šita, - tarė ji ir pakrutinusi lentą pasitraukė į šalį, už- 
leisdama vietą Tobiui. 

Jis apžiūrėjo tvorą, pritūpęs susiieškojo įrankių dėžėje 
plaktuką. Tada vieną po kitos išlupo surūdijusias vinis lentos 
galuose. 

— Tas policininkas, kuriam išgelbėjote gyvybę... 

— Vikas Tredgilas. 

— Taijis čia tada pas jus buvo, ar ne? 

— Taip. 

— Nair kaip jis jums? 

— Niekaip, - greitai užtikrino ji. 

Tobis pakėlęs galvą nepatikliai paskersakiavo į ją iš po 
skrybėlės krašto. 

— Ee, Tobi, aš gal eisiu į vidų, išsiimsiu daiktus. Kai baigsi- 
te, nepabėkite, gerai? 

— Būtinai. 

Sukinėdamasi virtuvėje po valandėlės ji išgirdo beldimą į 
užpakalines duris. 

— Prašom užeiti. 

Jis žengė per slenkstį ir nusivožė skrybėlę. 

— Dar pora lentų klibėjo. Pataisiau, dabar nė bulius neiš- 
verstų. 

— Ačiū. Gal norite ko nors atsigaivinti? 

— Kad ne, dėkui. Aš jau eisiu, kitaip atauš Korinos vakarie- 
nė. Pamaniau, kitą savaitę galėčiau perdažyti vartus. 

- Jei tik nesunku. Man nupirkti dažų? 

— Nereikia, man dar liko. Aišku, jei tinka baltai. 

— Puikiausiai. 

— Tai sau ramiai čia pabūsite, ar ne? 

— O ką? 

— Ne, nieko. 

Bet iš to, kaip jis nervingai glamžė skrybėlės kraštą, spok- 
sodamas į išklypusių darbinių batų galus, buvo matyti, kad 
kažkas neduoda jam ramybės. 

— Kas yra, Tobi? 

Pakėlęs galvą, jis pažvelgė tiesiai jai į akis. 

— Dovanokite, pastaruoju metu apie jus sukiojasi kažkokia 
nelabai aiški kompanija. 

— Na, „neaiški kompanija Lozadai būtų komplimentas. 

— Aš ne tik apie jį. Tas Tredgilas irgi panašus paukštis - jį 
juk išmetė iš policijos. 


— Neišmetė, jis išėjo nemokamų atostogų. 

Tobis tik gūžtelėjo pečiais, tarsi sakytų „o koks skir- 
tumas? 

— Mes su Korina nežinome ką ir galvoti. 

— Galiu jus nuraminti, Tobi: mūsų su Lozada keliai susikir- 
to atsitiktinai, o ponas Tredgilas - tiesiog mano pacientas. 
Tik tiek. 

Tobis vis tiek žvelgė nepatikliai. 

— Tobi, aš jau didelė mergaitė ir moku pasirūpinti savimi, - 
tarė ji ir pusbalsiu pridūrė: - Nuo šešiolikos metų. 

Jis tylomis linktelėjo, matyt, sutrikęs, kad priminė jai se- 
nas žaizdas. 

— Nepykite, mums su Korina ne tas pats, kaip jums sekasi. 

— Žinau. Ir esu be galo jums dėkinga. 

— Na, taiašjau eisiu, - tarė jis užsivoždamas skrybėlę. - Jei 
ko prireiktų, skambtelėkite. 

— Būtinai. Ačiū, kad sutvarkėte tvorą. 

— Laimingai, Rene. 

Ji gurkšnodama vyną pasigamino spagečių ir įsitaisiusi už 
stalo pavakarieniavo gėrėdamasi saulėlydžiu. Tada užsinešė 
į viršų lagaminus ir ėmė traukti daiktus. Čia, kaime, ji leido 
sau nebūti tokiai pedantiškai ir todėl apatinius švystelėjo į 
komodos stalčių nesulanksčiusi, o drabužius sukabino spin- 
toje kaip papuola, be jokios sistemos. 

Baigusi ėmė vaikštinėti po namus, iš kambario į kambarį, 
dairydamasi, ko čia dar nusitvėrus. Taip laukė, kada turės lais- 
vo laiko, o dabar še tau - neturi ką veikti. Televizorius nerodė 
nieko įdomaus. Žiūrėti filmo iš savo kinotekos irgi kažkodėl 
netraukė. Ji prisėdusi pabandė skaityti neseniai įsigytą kny- 
gą iš žymių žmonių biografijų serijos, bet ši jai pasirodė nejį- 
domi, su didelėmis pretenzijomis. Tada nužingsniavo į virtu- 
vę, vildamasi ko nors nusitverti ten, net nieko nesugalvojusi 
galiausiai atsiplėšė pakelį sausainių ir įniko juos krimsti. 

Rančoje, toli nuo miesto šviesų, kaip niekur kitur galėjai 
gėrėtis žvaigždėtu dangumi, todėl ir šįkart, išdrįsusi nerti į 

kiemo tamsą, ji užvertė galvą į viršų. Atpažinusi kelis žvaigž- 
dynus, pastebėjo judančią švieselę - palydovą - ir pasekė aki- 
mis, kol šis galiausiai išnyko. 

Tada ji patraukė per kiemą ir atsidariusi Tobio sutaisytus 
vartus įžengė į arklių aptvarą. Senojo kaubojaus nerimas kaž- 
kaip nejučia persidavė ir jai: žengdama į tvarto tamsą Renė 
net susigūžė. 

Paprastai šieno ir žirgų kvapas, lydintis nuo pat vaikystės, - 
tėvas vos pramokusiai vaikščioti jau buvo įtaisęs ponį, - iš 
karto nuramindavo, ir arklidėje ji niekad nejausdavo jokios 
baimės. Tačiau šįkart viduje tvyranti juoda it derva tamsa 
atrodė grėsminga. Žirgams baikščiai žvengiant ir trypiant, 
ji apėjo gardus. Nors bandė juos meiliai kalbinti ir raminti, 
jautė, kad jos pačios balsas virpa. Nors pašerti, pagirdyti, su- 
šukuoti, žirgai kažko buvo neramūs, kaip ir ji. 

Grįžusi namo dar neramesne širdimi nei išėjo, ji užrakino 
visas duris, uždarė langus. Dar kartą juos patikrinusi užlipo į 
viršų, paskubomis palindo po dušu ir tik tada susizgribo. 

Ji, drąsiai plaukdavusi Afrikos upėmis, knibždėte knibž- 
dančiomis gyvačių ir krokodilų, dabar staiga kažko baidosi 
savo duše? Pyktelėjusi ant savęs, kad taip įsibaugino, Renė 
ryžtingai išjungė šviesą ir atsigulė į lovą. 

Tačiau jos miegas buvo budrus - tarsi nujaustų, kad vis 
tiek bus prižadinta kokių nors garsų. 


— Po velnių! 

Vikas stipriau įsikibo į pikapo vairą. 

Iš nuovargio galva buvo sunki kaip švinas. Vikas vis dar 
jautėsi apdujęs nuo nuskausminamųjų, bet galop vis dėlto 
negalėjo nepastebėti, kad vairas jo rankose - kaip kalte įkal- 
tas, nė krust. 

Vikas suglumęs dirstelėjo pro langą, paskui žvilgsnis nu- 
krypo į degalų indikatorių. 

— Velniai rautų! 

Jam baigėsi benzinas. Kažkokiuose laukuose, vidury 
nakties. 

Išvažiuodamas iš Fortvorto pamiršo pasitikrinti. Įsitiki- 
nęs, kad Renė ne Lozados apartamentuose, ir įdavęs duri- 
ninkui žinutę kartu su dešimtine, jis leidosi tolyn iš miesto. 
Jo ir pėdos bus ataušusios, kai Orenas pastebės, kad dingo 
pikapas, arba seselė pakels triukšmą radusi palatoje tuščius 
patalus. 

Per visą kelionę Vikas dėjo nežmoniškas pastangas, kad 
nesuliptų akys. Paprastai švilpdavęs automobiliu kaip vėjas, 
lenkdamas visus iš eilės, dabar jis riedėjo pirmąja juosta, už- 
leisdamas kitas vilkikams ir motociklininkams. 

Žinoma, jo spėjimas, kad Renė savo rančoje, galėjo būti 
ir klaidingas, tačiau turint galvoje, kad ji pasiėmė vos porą 
laisvų dienų, labiausiai tikėtinas. Vikas nelabai žinojo nei ką 
jai sakys, nei kaip ji sureaguos į tokį nelauktą vizitą. Taip, ji 
išgelbėjo jam gyvybę, bet gal tik kaip pacientui, o kaip poli- 
cininkui gal vis dar neatleido. Vis dėlto Vikas slapčia vylėsi, 
kad viskas kaip nors susitvarkys savaime. 

Ir štai dabar įstrigo nežinia kur. 

Iš paskutiniųjų suktelėjęs vairą, jis nuvairavo pikapą į kel- 
kraštį ir pariedėjęs kelis metrus sustojo. Nustojus veikti kon- 
dicionieriui, viduje jau darėsi tvanku. Vikas pradarė langą, iš 
lauko tvokstelėjo šutra. 

Jis sukorė greitkeliu kokius dvidešimt kilometrų, o iki ke- 
liuko į Renės rančą buvo likę dar kokie dvidešimt penki. Bėg- 
te pasiektų ją per kokią valandą, na, gal valandą ir penkiolika 
minučių. Bet jis vos valiojo pavilkti kojas: kol nuklibikščiuo- 
tų, sugaištų pusę dienos, žinoma, jei sugebėtų tiek laiko išsi- 
laikyti ant kojų, o tai vargiai tikėtina. 

Žinoma, galima būtų pabandyti mobiliuoju susisiekti su ar- 
timiausia degaline, bet jos paprastai neteikia pagalbos kelyje, 
o kol atvažiuotų techninės pagalbos automobilis, praeitų ištisa 
amžinybė. Be to, jo kišenės tuščios, nes piniginė saugiai padėta 

pas Oreną. O iki aušros pagauti kokį pakeleivingą automobilį 
taip pat nėra vilčių. Vienu žodžiu, jis kaip reikiant įstrigo. 

Turbūt reikėtų sulaukti aušros ir išpėdinti savo tikslo link 
tikintis, kad pakeliui pasirodys ir paveš koks Gerasis sama- 
rietis. Savo veido veidrodėlyje Vikas negalėjo įžiūrėti, buvo 
pernelyg tamsu, bet jeigu jis atrodo bent perpus taip kaip 
jaučiasi, jo nepasigailėti reikia akmeninės širdies. 

O iki aušros galima kiek atsipūsti. Su ta palaiminga min- 
timi jis atrėmė galvą į atlošą ir užsimerkė, bet netrukus su- 
prato, kad jeigu neišsities, pragariškai diegiantis šonas neleis 
jam nė sumerkti akių. Velnias, reikėjo užsisakyti ne atskiras 
sėdynes, o vieną, ištisą. 

Sukaupes jėgas jis atidarė duris ir prieš išlipdamas turėjo 
kiek luktelėti, kol atgaus kvapą. Nuleisdamas ant žemės ko- 
jas nebuvo tikras, ar jos nesulinks, bet jos, nors ir tirtėdamos, 
laikė. Įsikibęs į pikapo šoną, jis nušliaužė prie galo ir vargais 
negalais nuleido sunkų kaip švinas užpakalinį bortą. Ir tik 
tada sumetė, kad gulėti kėbule ne ką patogiau nei ant asfalto. 
Velniai rautų. Reikia žūtbūt išsitiesti, nes tuoj kris paslikas. 

Jis karštligiškai apsidairė. Aplink - nė žiburėlio. Kitapus 
kelio, už spygliuotos vielos, dunksojo nedidelis medžių guo- 
tas. Ant žemės būtų tikrai patogiau nei ant metalo, be to, po 
medžiais žemė minkštesnė - ten turėjo likti daugiau drėgmės. 
Žinoma, galvos jis nebūtų guldeęs, bet atrodė viliojamai. 

Paėmęs sunkų it akmuo savo krepšį, Vikas nuklibikščiavo 
per kelią vilkdamas jį iš paskos. Atsigulęs ant žemės - tie- 
siog pasilenkti ir pralįsti nevaliojo - prašliaužė po spygliuo- 
ta tvora. 

Tačiau tas guotas pasirodė esąs kur kas toliau, nei tamsoje 
atrodė. Nakties tyloje buvo girdėti tik sunkus Viko alsavimas. 
Visas šlapias nuo prakaito jis kasėsi į priekį jau nebūdamas 
tikras, ar tai realybė ar sapno slogutis. 

Galiausiai pasiekęs guotą, jis nutrenkė krepšį prie medžio 
kamieno, o pats parklupo ant kelių, nunarinęs galvą atsirėmė 

rankomis į žemę,- prakaitas varvėte varvėjo nuo nosies galiu- 
ko, bet jis jau to nejautė, nejautė nieko, galvoje mušė vienui 
viena mintis: ATSIGULTI, - ir išsitiesė šonu ant išdžiūvusios 
žolės, kiek duriančios per marškinius, bet tai jau buvo vieni 
juokai, palyginti su diegliu šone. 

Įsirausęs skruostu į storą medžiaginį krepšį, jis vaizdavosi 
prigludęs prie moters krūtinės. Švelnios, minkštos ir svaigiai 
kvepiančios. Pavyzdžiui, alyvomis ir hortenzijomis. 


Miegojo kaip užmuštas. Jį prižadinti galėjo tik koks nors di- 
delis pavojus. Staiga nuaidėjusi frazė „nejudėk, šausiu buvo 
kaip tik tai. 

Žinoma, jis vis tiek sujudėjo - atmerkė akis ir pasivertė 
ant nugaros nesusigaudydamas, kas atsitiko. 

Už dešimties žingsnių nuo jo, pridėjusi šautuvą prie peties 
ir žvelgdama pro optinį taikiklį, stovėjo Renė. Jis žaibiškai 
atsisėdo. 

— Juk sakiau nejudėt. 

Driokstelėjo šūvis. 


Dvidešimt treiias skyrius 


[RR medžio visai prie pat Viko kojų šlumštelėjo nušauta lū- 
šis, sūkuriais sukilo dulkės. Žvėries krūtinėje tamsavo nedi- 
delė skylutė. Vikas sėdėjo nei gyvas, nei miręs. 

Galiausiai, sunkiai nurijęs seiles, jis išspaudė: 

— Puikus šūvis. 

Renė atžingsniavusi priklaupė prie savo laimikio. 

— Tokia graži. 

Jei ne kyšančios plėšrios iltys, gyvūną tikrai būtum galėjęs 
palaikyti didele prašmatnaus kailio kate. Renė švelniai pa- 
glostė baltus kuokštelius ant lūšies ausų. 

— Taip nekilo ranka šauti, bet ką daryti - jau ruošėsi pulti. 
Ji kelis mėnesius sukiojosi mano rančos apylinkėse, pjauda- 
vo ėriukus, vištas, o šįryt įlindo į arklidę. 

— Arjos puola ir arklius? 

— Ne, turbūt ieškojo kokio triušio ar pelės. Bet arkliai išsi- 
gando, pradėjo blaškytis, ji pati, paklaikusi iš baimės, galop 
vieną net apdraskė. Išgirdusi tą sambrūzdį pasileidau ten- 
link ir dar spėjau pamatyti ją išsprunkant lauk. Sekiau visą 
valandą. 

— O ji savo ruožtu sekė mane. 

Renė pirmąkart žybtelėjo akimis į jo pusę: 

— Būtų buvęs lengvas grobis. 

— Kaip miško sanitarė, būtų sudorojusi silpną gyvūną. 

— Sakyčiau, leisgyvį. Kokie vėjai tave čia atnešė, Vikai? 

— Kažkaip neįsidėmėjau krypties, - tarė jis ir mostelėjęs 
galva į šautuvą, atremtą į jos kelį, pasiteiravo: - Kaip matau, 
retai prašauni pro šalį? 

— Dar nepasitaikė. Na, laukiu atsakymo. 

— Kaip čia atsidūriau? Ilga istorija, bet esmė ta, kad man 
baigėsi benzinas. Turiu slaptą viltį, kad tu ne pėsčiomis... 

Renė atsistojusi šaižiai sušvilpė. Vikas tik išpūtė akis - jam 
dar nebuvo tekę sutikti moters, mokančios švilpti. Dar dides- 
neijo nuostabai, po kelių akimirkų iš už medžių guoto išniro 
kumelė. 

— Oho, čia tai bent. Visai kaip kine, - tarė jis. 

Kumelė, išvydusi tysant negyvą lūšį, baikščiai pastatė au- 
sis ir sustojusi atokiau ėmė trypti kanopomis. 

— Abejoju, ar išsilaikysiu ant jos be balno. 

— Tuir nejosi, - tarė Renė ir apsigręžusi nužingsniavo prie 
kumelės. 

— Tai ką, paliksi mane čia? 

— Aš nekviečiau į pasimatymą. 

Vikas negalėjo nesigėrėti matydamas, kaip ji, įsikibusi į 
tankius arklio karčius, vikriai pašoko į viršų, švystelėjo de- 
šinę koją ir nespėjus nė mirktelėti jau sėdėjo apžirgomis. 
Spustelėjo šonus kulnais ir arklys, plevėsuodamas uodega ir 
karčiais, apsigręžė piestu. 

— Tai laukiu, taip? - šūktelėjo Vikas. 

Jam pasirodė, kad Renės veide šmėkštelėjo slepiama šyp- 
senėlė, bet ryto sambrėškoje tai, žinoma, galėjo tik pasi- 
vaidenti. 

Suraginusi kumelę keliais, Renė zovada nurūko tolyn. 

Vikas, širdies gilumoje būdamas tikras, kad ji grįš, raitelei 
su arkliu dar nespėjus dingti už horizonto, jau vėl knarkė. 


Kiek taip išmiegojo, - penkiolika minučių ar penkiolika va- 
landų, - nebūtų galėjęs pasakyti, bet kai pramerkė akis, išvy- 

do šalia Renę, vyniojančią negyvą lūšį į storą užtiesalą. Paste- 
bėjusi, kad jis pabudo, ji tarė: 

— Nepaliksiu aniems sudraskyti. 

Jis pakėlė akis į viršų ir pro medžių šakas išvydo danguje 
sukant ratus kelis grifus. 

— O galjie laukia, kol aš išleisiu paskutinį kvapą. 

— Gal. 

Kilstelėjusi ryšulį Renė nužingsniavo, kaip Vikas sumetė, 
prie savo rančos darbinio arklio - apibraižyto ir aplamdyto 
pikapo. Kol ji įvertė negyvą lūšį į kėbulą ir uždarė užpakalinį 
bortą, Vikas šiaip ne taip atsistojo laikydamasis kamieno ir 
pasilenkė savo krepšio. 

— Aš paimsiu! - šūktelėjo ji žengdama artyn. - Tu sėsk į 
vidų. 

Prasilenkiant Vikui knietėte knietėjo juokais atiduoti jai 
pagarbą, bet paskutinę akimirką susilaikė. 

Renės išvaizda ir drabužiai tarsi prieštaravo kariškai lai- 
kysenai: ji buvo apsivilkusi raudonus berankovius marškinė- 
lius, prigludusius džinsus, įsispyrusi į kaubojiškus batus, pa- 
laidais išsitaršiusiais plaukais. Turbūt sambrūzdis arklidėje 
išvertė ją iš lovos, ir ji, paskubomis užsitempusi džinsus ir 
įšokusi į batus, puolė lauk. Tačiau, Viko galva, tai buvo vienas 
geresnių jos aprangos variantų. 

Kol vargais negalais pralindo pro tvorą ir įsiropštė į pikapą, 
Viko kaktą išmušė šaltas prakaitas, kojos drebėjo. 

Pavymui su krepšiu pasirodžiusi Renė be ceremonijų švys- 
telėjo jį į kėbulą prie negyvos lūšies ir įšokusi į vidų paleido 
variklį. Pastebėjusi, kad Vikas per užpakalinio vaizdo veidro- 
dėlį stebeilija į kėbulą, pasiteiravo: 

— Kas nors ne taip? 

— Ne, nieko. Tik dėkoju Aukščiausiajam, kad ir manęs ten 
neįvertei kaip kokio maišo. 

— Pagailėjau. 

— O kaip mano pikapas? 

— Turiu kanistrą benzino. 

Ji nepasakė nei kaip, nei kada jie pasieks Viko pikapą, o jis 
ir neklausinėjo. Jiems tylomis nuvažiavus gerą kilometrą, ji 
pagaliau tarė: 

— Tik nemeluok, daktaras Cukermanas neišrašė tavęs iš li- 
goninės. 

— Nuo tavęs nieko nenuslėpsi. 

— Paprasčiausiai ėmei sau ir išėjai? 

— Mhm. 

— O apsauga? 

— Įsivaizduoju, kokią pirtį užkurs jiems Orenas, kai paaiš- 
kės, kad dingau kaip į vandenį. 

— Arjis dar nieko nežino? 

— Na, dabar gal jau žino, visi turėtų būti sukilę ant kojų. 

— Turbūt neapsidžiaugs. 

— Kurjau ten - virte užvirs iš pykčio. 

— Ir teisingai, tau dar keletą dienų reikėtų pagulėti ligoni- 
nėje. 

— Ne dėl to. Jam ne paslaptis, kad aš pats vienas leidausi į 
Lozados medžioklę. 

Renė nuvėrė jį žvilgsniu. 

— Tai kodėl atsibeldei pas mane? 

— Rene, aišku kaip dukart du - jis čia pasirodys. 

— Jis nieko nežino apie rančą. 

— Iššniukštinės, gali neabejoti. 

Toliau jiedu važiavo netardami nė žodžio. Galiausiai išni- 
rus rančai, Renė sustojo prie pat namo laiptų. Išlipusi prilai- 
kydama padėjo Vikui išsiropšti iš pikapo, užkopti laiptais ir 
atrakinusi duris mostelėjo žengti į vidų. 

Vos peržengęs namo slenkstį, jis atsidūrė erdvioje, praš- 
matniai Teksaso stiliumi apstatytoje svetainėje: kutuotos 
pagalvėlės, ilgo plauko kilimai, masyvūs odiniai baldai, tarsi 
kvieste kviečiantys patogiai įsitaisius pavakaroti prie židinio, 
skaitant ant stalelio - negali būti! - paskleistus žurnalus. 

Kampe pagarbiai išstatytas puikavosi juodas odinis rankų 
darbo meksikietiškas balnas, ant sienos kabėjo marga gūnia. 

— Čia labai jauku, - pagyrė interjerą Vikas. 

— Ačiū. 

- Jei atvirai, įsivaizdavau kiek kitaip. Čia viskas kažkaip 
nelabai panašu į jus. 

Ji dirstelėjo į jį. 

— Atvirkščiai. Turbūt nevalgęs? 

— Taip, lūšis tiks. 

— Eime. 

Jiedu patraukė į virtuvę, kur stovėjo pietietiško stiliaus 
stalas su lentynomis apačioje. Varinis praustuvas buvo pilnas 
nuplautų ir paliktų džiūti obuolių. Virš stalo kabojo virtuvės 
rakandai. Prie kriauklės gulėjo atplėštas sausainių pakelis. 

— Sriubos ar avižinės košės? 

Sukandęs dantis iš skausmo, Vikas įsirangė už apvalaus 
medinio stalo. 

— Meniu tik toks? 

— Na, jei pageidauji lūšies, prašom - užleidžiu virtuvę. 

— O kokia sriuba? 

Pasirodo, pomidorų - ir tokia skani, kad pirštus apsilai- 
žyk. Renė, paėmusi skardinę konservuotos sriubos, pridėjo 
sviesto, prieskonių, paskui, supylusi į molinį indą, apibarstė 
tarkuotu čederio sūriu ir pašovė į mikrobangę, kad jis išsily- 
dytų, - visa tai greitais, chirurgiškai tiksliais judesiais. 

— Po ligoninės mitalo čia kaip prašmatniausiame resto- 
rane, - tarė Vikas šlamšdamas jau antrą skrebutį. - O kas 
priešpiečių? 

— Pogulis. 

— Rene, manęs laukia reikalai. Pabėgau iš ligoninės, vos 
galo negavau šliauždamas čia, o dabar sau pūsiu į ūsą? 

— Jokių kalbų. Neužmiršk, kad buvai vos per plauką nuo 
mirties. Aš, kaip gydytoja, privalėčiau tuoj pat iškviesti grei- 
tąją, kad nugabentų tave į apygardos ligoninę. 

— Tada - viso gero, dingstu. 

— Žinau, todėl ir nekviečiu. 

Baigusi plauti indus ji nusišluostė rankas. 

— Na, dabar lipsime į viršų, nusirengsi - ir į lovą. 

— Rene, aš jau prisimiegojau po tuo medžiu. 

— Ne. 

— Tikrai, visiškai nenoriu miego. 

— Jokių kalbų. 

— Neisiu. Nebent prievarta sugirdytum migdomųjų. 

— Kam prievarta, tujau ir taip jų ką tik prisigėrei. 

— Ką? 

— Kai buvau tualete, sugrūdau nuskausminamųjų ir mig- 
domųjų. Ir įmaišiau į sriubą. Tuoj pradės imti miegas. 

— Na, žinai! Aš taip lengvai nepasiduosiu, pamatysi. 

Ji nusišypsojo. 

— Spyriokis nesispyriojęs. Užmigsi kaip kūdikis. Todėl, jei 
nenori tysoti čia ant grindų, verčiau eime, paguldysiu tave 
į lovą. 

— Mums reikia kai ką aptarti, Rene. 

— Gerai, gerai. Bet pirma išsimiegok. 

Padėdama atsistoti Renė, suėmusi už alkūnės, trūktelėjo 
Viką į viršų, bet jo kojos neklausė, nutirpę pirštai dilgčiojo — 
šįkart, kaip jis jau žinojo, ne nuo hiperventiliacijos, o nuo 
vaistų. 

— Apkabink mane per pečius. 

Jis padarė ką liepiamas, ir Renė, apkabinusi jį per juos- 
menį, prilaikydama nuvedė per svetainę prie laiptų į antrą 
aukštą. 

— Man jjau svaigsta galva, - tarė Vikas, jiems pasiekus laiptų 
vidurį. - Ir ūžia ausyse. Kiek laiko truks „labanakt, vaikučiai ? 

— Sunku pasakyti, kiekvienam individualiai. 

— Taip taip, gydytojų pasakėlės. 

Antrame aukšte virš svetainės buvo erdvus prieškamba- 
ris, o jame kelerios durys į kambarius. Įžengę pro vienerias 

jiedu atsidūrė miegamajame, kurio viduryje stovėjo nepak- 
lota lova. 

- Čia tavo miegamasis, ar ne? - paklausė jis. 

— Kiti dar neapstatyti. 

— Tai aš miegosiu tavo lovoje? 

Ji atrėmė Viką į spintą. 

— Pakelk rankas. 

Jam paklusniai įvykdžius komandą, ji nutraukė per galvą 
marškinėlius, paskui priklaupusi atrišo ir nuavė sportbačius. 

— Maukis kelnes ir gulkis. 

— Na, negalvojau, kad eisi tiesiai prie reikalo. O kas ten? — 
pasiteiravo jis, pamatęs ją kažką traukiant iš apatinio spintos 
stalčiaus. 

— Švirkštas, — tarė ji atsitiesusi ir pakėlusi švirkštą sprigte- 
lėjo. - Tuojau gausi dramblio dozę antibiotikų. 

— Aš prieštarauju. 

— Aš nesiruošiu čia su tavim ginčytis, Vikai. 

Net ir norėdamas ginčytis jis jau nebūtų galėjęs - liežuvis 
buvo visai sustingęs, kojos linko, akys merkėsi. 

Vikas atsisagstė džinsus ir išsinėrė iš jų. Renė, aišku, manė, 
kad jis bus su apatinėmis kelnaitėmis. Ką gi, daktare Niuton, 
štai jums siurprizas. Nusvirduliavęs prie lovos, jis atsigulė. 

— Apsiversk ant pilvo, gerai? 

— Na, tuir šalta, - vos apversdamas liežuvį sumurmėjo jis. 

Renė, patepusi jo minkštąją spiritu, smeigė adatą. 

— Jėzau... 

- Ši injekcija būna skausminga. 

—...Marija! Ačiū, kad įspėjai. 

Sukandęs dantis jis, rodos, ištisą amžinybę laukė, kada ji 
pagaliau ištrauks tą prakeiktą adatą. 

Padėjusi tuščią švirkštą ant naktinio stalelio, ji tarė: 

— Dabar gulėk, nejudėk. Pavalysiu žaizdą. 

Vikas dar norėjo pašmaikštauti, bet galvoje jau buvo rū- 


kas, ir jis ėmė grimzti į miegą. 

Beveik nejuto, kaip ji kažkokiu šaltu skysčiu nuplovė ir 
perrišo jam šoną. It per miglą matė Renę užklojant jį paklode 
ir plonu pledu. Kambaryje tarsi vis labiau temo, prieš neriant 
į sapną praplėšus akis dar akimirką švystelėjo Renė, stovin- 
ti prie lango ir užverianti langines - stangrus siluetas, nu- 
tviekstas saulės. Ji buvo be liemenėlės. 

Jis, rodos, sudejavo: „Viešpatie švenčiausias.“ O gal ir ne. 


Kai atmerkė akis, gulėjo ant dešinio - sveikojo - šono. Re- 
nės kambaryje nebuvo, bet pro vonios durų apačią skverbėsi 
šviesa. Dirstelėjęs į langus, jis pamatė, kad langinės vis dar 
užvertos. 

Dieve, kiek laiko jis čia taip parpė? Parą? Dvi? 

Šviesa vonioje užgeso, durys tyliai prasivėrė, ir tarpduryje 
pasirodė Renė. Padvelkė šampūnu. Žvilgtelėjusi į Viką ir pa- 
mačiusi, kad jis jau pabudęs, ji tarė: 

— Dovanok. Bijojau, kad plaukų džiovintuvas gali tave pri- 
žadinti, bet taip knarkei, kad surizikavau. 

— Kiek dabar valandų? 

— Šešta ryto. 

Čiukšėdama basomis kojomis į grindis, ji priėjo prie lovos 
galvūgalio. 

— Kaip jautiesi? 

Renei pasilenkus prie jo plaukai užkrito ant akių, ir ji del- 
nu nusibraukė juos ant sprando, kad nekliudytų. 

— Gal nori gerti? 

Vikas žvelgė į ją nepajėgdamas atplėšti akių. Dieve, kokia ji 
graži... Tos akys, lūpos, plaukai... Taip, ji kritojam į akį iš pirmo 
žvilgsnio, tada, kai Orenas pakišo po nosimi jos nuotraukas. Ir 
jis visą laiką to gynėsi, meluodamas tiek Orenui, tiek sau, iš 
pradžių, kad ji apskritai jam nerūpi, vėliau - kad jis geba at- 
skirti darbą nuo jausmų. Tas visas jo nešališkumas nuo vieno 
jos žalių akių žvilgsnio akimirksniu išgaravo kaip dūmas, kai ji 
atsigręžė per tą vestuvių pokylį ir jis suprato prapuolęs. 

Per savo viengungystės metus jam teko pažinti daugybę 
moterų - pradedant gatvinėmis ir baigiant namų šeiminin- 
kėmis - apgavikių, melagių, vagilių ir skaidrių kaip krištolas 
šventuolių. Kostiumuotų karjerisčių, tarsi girnomis sumalan- 
čių visus po kojomis pasipainiojančius vyrus, ir paprastuolių, 
akimirksniu nusimetančių drabužius, kartais už pinigus. 

Orenas neklydo: jis ramiai nepraeidavo pro jokią moterį. 
Visi kartai buvo savaip išskirtiniai, pradedant pirmąja mei- 
le - darželio auklėtoja, arba kolege policininke, galiausiai 
išvadinusia jį nevykėliu ir apgailestavusia, kad apskritai jį 
sutiko, ir baigiant padavėja Kristal. Žodžiu, moterys jam ne- 
būdavo abejingos. 

Nežinia, prakeiksmas tai ar dovana, - jis gebėjo jausti mo- 
teris, ir jos visada atsilygindavo tuo pačiu. 

Su kai kuriomis - tiesą sakant, su daugeliu - miegojo. Bet 
nė su viena būdamas nesijautė toks sutrikęs ir kartu apsalęs 
kaip su Rene, kuri štai čia pat, o kartu - it už kalnų. Renė 
pakreipė galvą, ir jos plaukų galiukams švelniai pakutenus 
krūtinę Vikas neišlaikė - sumurmėjo: „A, bala nematė , - ap- 
kabino ją ir prisitraukė jos veidą. 

Jų lūpos, tarsi tik to būtų laukiusios, susiliejo į begalinį bu- 
činį. Paakintas karšto ir tankaus Renės alsavimo, Vikas, pa- 
kreipęs jos galvą, siurbte įsisiurbė į tas švelnias, it ugnis de- 
ginančias lūpas. Ranka slystelėjusi žemyn apglėbė stangrią, 
pilną krūtį, pirštai atsargiai palietė spenelį ir pajuto, kaip jis 
švelniai glamonėjamas bunda, kaista ir brinksta. 

— Ne! 

Atšokusi ji papurtė galvą, kurį laiką žvelgė į jį pastėrusiu 
žvilgsniu, tada staiga apsisuko ir šaute šovė pro duris. 


Dvidošimt Ketvirtas skyrius 


Vikas nusiprausė, paskui nusiskuto rausvu moterišku Renės 
skustuvu. Jo atvaizdas veidrodyje virš kriauklės jau nebeat- 
rodė toks pamėkliškas: juoduliai po akimis jau buvo pradėję 
blykšti, o ir pačios akys jau nebuvo taip įkritusios. 

Aišku, jis dar iš tolo nepriminė princo ant balto žirgo - iš- 
blyškusiame veide visu gražumu puikavosi jau ėmusi gelsti 
mėlynė. Ir plaukai prašyte prašėsi pakerpami. 

— A, velniai nematė, - mestelėjo jis savo atspindžiui vei- 
drodyje ir išėjo iš vonios. 

Renė, besidarbuojanti virtuvėje, jam įėjus grįžtelėjo ir pa- 
siteiravo: 

— Savo krepšį radai? 

— Aha, taip. 

Kaip būtų galėjęs nepastebėti - ji buvo padėjusi jį kojūga- 
lyje, kad iš karto galėtų persirengti. 

— Kaip jautiesi? 

— Jau kur kas geriau. Ačiū. Žinoma, tik ne už švirkštą. 

— Jei nori gerti - šaldytuve. 

Apvoliojusi džiūvėsėliuose, ji klojo į troškintuvą vištienos 
krūtinėles. 

Vikas, įkišęs galvą į šaldytuvą, išsitraukė pakelį apelsinų 
sulčių ir papurtęs atsuko kamštelį. 

— Neprieštarausi, jei gersiu tiesiai iš pakelio? 

— Geriau įsipilk į stiklinę. 

— Savo dantų šepetėliu leidai naudotis - ir nieko? 

— Aš turiu atsarginį. 

— Na, žinoma. 

— Stiklinės spintelėje, tau už nugaros. 

Vikas godžiai iškliukino stiklinę ir prisipylė dar vieną. 

— O kur dėjai lūšį? 

— Pranešiau medžioklės inspektoriui, jis atvykęs išsigabe- 
no. Dar padėkojo. 

— Na, yra už ką- tikrai atlikai bendruomenei naudingą 
darbą. 

Renė akimirką sustingo prie savo puodo ir susimąsčiusi 
tarė: 

— Bet tai vis tiek žudymas. 

Nusiplovusi rankas ji įjungė orkaitę ir priėjusi prie kriau- 
klės paėmė iš stovo virtuvinį peilį. Prieš pjaustydama pomi- 
dorus mostelėjo juo į mobilųjį, gulintį ant stalo. 

— Skambėjo porą kartų. 

— Jėzau, jau buvau beveik pamiršęs, kad jį turiu. 

— Gulėjo tavo pikape. 

— O kur pikapas? 

— Daržinėje - ten, už namo. 

Pažvelgęs pro langą Vikas išvydo statinį, panašų į arklidę, 
tik mažesnį. 

— Kaip tu jį atvarei? 

— Pasiėmusi kanistrą degalų, nujojau su Kroliu, o tada, pri- 
rišusi arklį prie galo, lėtai parvažiavau. 

— Ar ne paprasčiau buvo palaukti, kol atsibusiu? 

— Na, pagalvojau, gal nenori, kad kas tave čia pamatytų. 

Kiek patylėjęs Vikas tarė: 

— Arba priešingai. 

Renė liovėsi pjausčiusi pomidorus ir grįžtelėjo į jį. 

— Tai tu nenori, kad kas mane čia pamatytų. 

Ji vėl palinko prie darbo. 


272 » Sandra Brown 


— Ar tu valgai salotas su pomidorais? 

— Rene... 

— Kai kas nemėgsta. 

— Rene! 

Dunkstelėjusi peilį ant stalo ji atsigręžė. 

— Ką? 

— Na, pasibučiavome, ir kas? - švelniai tarė jis. 

— Tik nereikia iš to daryti toli siekiančių išvadų. 

— Aš ir nedarau, tai tu darai. Išlėkei iš miegamojo kaip per 
gaisrą. 

— Kitaip nebūtum liovęsis grabinėtis. 

— Grabinėtis? - šūktelėjo jis. - Grabinėtis?! 

— Aš tau iš karto, tą patį vakarą, kai susipažinome - neva 
netikėtai, - tiesiai šviesiai pasakiau, kad man... tokie dalykai 
nerūpi. 

Užsiplieskęs Vikas žengtelėjo prie jos. 

— Tai matai, kokia - vos pabučiavau, ir jau „grabinėjies'. 
Daltone, rodos, nebūdavai tokia jautruolė. 

Ji atšoko tarsi gavusi smūgį, tačiau akimoju suėmė save į 
rankas ir tarė: 

— A, tai detektyvas Veslis, pasirodo, dar ir liežuvautojas. 

— Aš buvau Daltone. Ten visi prisimena saldžiausią mieste- 
lio uogelę. Tada bučiniai rūpėjo, ar ne? Ir ne tik... 

Ji nudelbė akis. 

— Aš dabar jau ne tokia. 

— O kodėl? Juk taip mokėjai linksmintis! Daltoniečiai dar 
ir šiandien plaka liežuviais, kaip pusnuogė švilpei per mies- 
telį raudonu „Mustangu “. Kai uždėjau ranką ant krūties, pa- 
jutau, kaip spenelis iškart sustandėjo. 

Renė taikėsi sprukti ir jau buvo benerianti pro Viką, bet 
jis, staiga žengtelėjęs į šoną, užtvėrė jai kelią. 

— Tau velnioniškai patikdavo, kai per rodeo visi tie kaubo- 
jai iškišę liežuvius varvindavo į tave seilę! 

— Baik! Ką tu žinai... 

— Patikėk, žinau. Vyrai visada jaučia tokius dalykus. Nors 
kartais tokias kaip tu visaip pravardžiuojame, bet nesakau, 
kad mums tai nepatinka. Kiek gi širdžių jau buvai sudaužiusi, 
kai tavo taikiklyje atsidūrė Reimondas Koljeris? 

— Neleisiu... 

— O kai pamatei, kad žaidimas virto rimtu reikalu, teko 
suvaryti jam kulką? Ir nuo to laiko grabinėjimo vengi kaip 
ugnies? 

— Taip! 

Po jos šūksnio virtuvėje stojo spengianti tyla. Renė nu- 
sigręžusi atsirėmė į stalą ir užsidengė ranka burną, bet po 
akimirkos atitraukė ir ūmai tarsi nežinodama, kur dėti ran- 
kas, sunėrė jas ant krūtinės, paskui nuleidusi žemyn patrynė 
delnus į šlaunis, galiausiai paėmė troškintuvą su vištos krū- 
tinėlėmis, pašovė į orkaitę ir nustačiusi kepimo laiką vėl ėmė 
pjaustyti pomidorus. 

Tuo tarpu Vikas žvelgė į ją nenuleisdamas akių. Tai buvo 
tik pradžia - jam nuo jos kaip nuo svogūno pavyko nulup- 
ti pirmą lukštą, bet tik nulupus visus kitus galop paaiškės, 
kas pojais slypi, kodėl ji apsupusi save kažkokiu patologišku 
sterilumu, bijo prisilytėti kito žmogaus visur, išskyrus opera- 
cinę, ir ten tik su pirštinėmis ir skalpeliu. Tik tada jam pasi- 
rodys tikroji Renė Niuton. 

— Kas vis dėlto tada atsitiko tavo tėvo kabinete? 

Peilis jos rankoje šaižiai ir piktai čekštelėjo į pjaustymo 
lentą. 

— Veslis tau turbūt jau viską papasakojo. 

— Tas taip. 

— Tai jau viską žinai. 

- Iš to, ką girdėjau ir ką skaičiau policijos pranešime, man 
niekas neaišku. Norėčiau, kad pati papasakotum. 

Netardama nė žodžio ji baigė pjaustyti pomidorus, nuplo- 
vusi peilį padėjo džiūti ant rankšluosčio ir pašaipiai dirstelė- 


jusi tarė: 

— Labai smalsu, ar ne, Vikai? 

— Baik, - paraudęs iš pykčio iškošė jis. - Pati žinai, kad 
klausiu ne todėl. 

Pasirėmusi į stalą, ji palinko prie jo. 

— O kodėl? Pasakyk man, kodėl tau taip velnioniškai rūpi. 

Jis irgi palinko prie jos, jųdviejų veidai priartėjo. 

— Neapsimetinėk, pati žinai, Rene, - sušnibždėjo jis ir už- 
dėjes delną jai ant rankos pirštais paglostė riešą. 

Ji nudelbė akis. Gal žiūrėjo į jųdviejų rankas, gulinčias vie- 
na ant kitos, - Vikas nebūtų galėjęs pasakyti, nes ant akių 
buvo užkritę plaukai. Tik praėjus kiek laiko ji ištraukė ranką. 

— Vikai, nieko iš to nebus. 

— Iš ko? Iš mūsų keisto meilės trikampio - tu, aš ir Lozada? 

— Nėra jokio trikampio. 

— Baik, Rene. 

— Jūs turite senų sąskaitų. Kuo aš čia dėta? 

— Dabar tu jau nesi tik stebėtoja. 

— Tai ne mano reikalas, - kaip kirviu nukirto ji. 

— Tai kodėl ūmai pasprukai į rančą? 

— Norėjau pailsėti. 

— Ne, tu sužinojai, kad Lozada paleidžiamas iš areštinės. 

— Taip, bet ką tai... 

- Ir viską metusi atlėkei čia. Man tai kažkodėl primena 
slapstymąsi. 

Sučirškė ant stalo gulintis Viko mobilusis. Dirstelėjęs, kas 
skambina, jis patyliukais susikeikė. 

— Prasideda. 

Nešinas mobiliuoju išėjo į verandą ir įsitaisęs sūpynėse at- 
siliepė: 

— Sveikas. 

— Kur tu esi, velniai rautų? 

— O kur „labas“? 

— Vikai... 

— Geraijau, gerai. 

Jis atsiduso. 

— Orenai, daugiau negalėjau ištverti toje ligoninėje. Žinai, 
kaip man sunku nusėdėti vienoje vietoje. Jaučiau, kad dar 
diena - ir prapliupsiu velniais ir rupūžėmis. Todėl nieko ne- 
laukdamas pasipusčiau padus ir sėdęs į savo pikapą išvažia- 
vau. Šįryt, eee... kokią penktą, jau buvau Galvestone ir pū- 
čiau sau iki vakaro, klausydamasis bangų ošimo. Pasaka, nė 
nepalyginsi su ligonine. 

Po ilgokos pauzės Orenas tarė: 

— Tavo lūšnoje Galvestone nėra nė gyvos dvasios. 

Tai velnias. 

— Iš kur žinai? 

— Paprašiau vietos policijos patikrinti. 

— Kokiu pagrindu? 

— Nepūsk man arabų, Vikai. 

— Na, geraijau, gerai, pakeliui dar šen bei ten užsukau. Ką, 
negalima? 

— Tu dabar suja, ar ne? 

— Orenai, aš ne mažas vaikas, neprivalau tau... 

— Ji irgi dingo kaip į vandenį. Daktarės Niuton nėra nei 
namie, nei darbe. Dėkui jos kaimynui - papasakojo vidury 
nakties matęs į jos duris besibeldžiantį nesveikai atrodantį 
vyrą. 

— Arjis kiaurą parą budi prie to lango? 

— Jis mums padeda jau ne pirmą kartą. 

— Orenai, vargšeli tu mano, turbūt visai nusiplūkei nuo 
kojų. Tiek rūpesčių - skambink į Galvestoną, skambink kai- 
mynui. 

— Turiu ir didesnių. 

— Eik tu! Kokių? 

— Lozada ėmė gąsdinti mano namiškius. 


Jį visi vadindavo Myžniumi Sojeriu, visiškai nesibaimindami 
gauti grąžos. Kas būtų bijojęs tokio neūžaugos? 

Ta pravardė prilipo antroje klasėje, kai kartą per pamokąjis 
apsišlapino. Neišpasakytam klasiokų džiaugsmui, po jo suolu 
sublizgo nedidelė gelsva balutė. Jam norėjosi skradžiai žemę 
prasmegti iš gėdos, bet deja - teko išgerti šią karčią taurę. Per 
pertrauką mokyklos „erelių“ gauja su Rikiu Rojumi Lozada 
priešaky jam visam gyvenimui prilipdė Myžniaus pravardę. 
Ir amplua. 

Todėl dabar, atidaręs duris ir išvydęs ant slenksčio Lozadą, 
Myžnius tik suaimanvo pro sukąstus dantis. 

— Galima? 

Žinoma, tai buvo tik pokštas - jokio pakvietimo Lozadai 
nereikėjo. Nustūmęs Myžnių į šalį, jis įžengė į ankštą, tvankų 
jo butą, kuriame Myžnius kartais lindėdavo dienų dienas nė 
neiškišdamas nosies į lauką - čia buvo jo priebėga nuo žiau- 
raus ir neteisingo pasaulio. 

— Lozada, aš dabar kaip tik pietauju. 

Šalia minkštakrėslio ant sulankstomo staliuko stovėjo du- 
buo su tižių kukurūzų dribsnių tyre. 

— Nekreipk į mane dėmesio, valgyk. Svarbus reikalas. 

— Tavo reikalai visada svarbūs. 

— Taip. 

Myžnius buvo Lozados atpirkimo ožys iki pat mokyklos 
baigimo. Na, jis kaip niekas kitas tiko šiam vaidmeniui: čiu- 
plutis, žvairas, nuolatos susigūžęs, nuolankiai nuryjantis vi- 
sas skriaudas ir patyčias. Ilgainiui engti jį darėsi jau net ne- 
įdomu, ir Lozada ėmė į jį žiūrėti tik kaip į vertą užuojautos 
padarą, kurį tarsi šunytį galima panorėjus paspirti, panorė- 
jus — iš širdies dosnumo pamaloninti ir paglostyti. 

Kiekvienoje klasėje yra savas kompiuterių genijus, o jų kla- 
sėje tai buvo Myžnius. Kompiuteriai ir mikroprocesoriai Lo- 
zados, aišku, nedomino, bet naujosios technologijos negalėjo 
nedaryti įspūdžio. Taigi kompiuteriams vis labiau užkariau- 


jant pasaulį Myžniaus vertė jo akyse irgi didėjo. 

Dabar Myžnius vertėsi interneto tinklalapių kūrimu. Tai 
jam buvo ne tik darbas, bet ir saviraiška. Būdamas pats sau 
šeimininkas, jis galėjo darbuotis namie, laisvu grafiku. Iš kli- 
entų už darbo valandą Myžnius plėšdavo kaip už keturias, 
bet šie, patenkinti rezultatais, net nesiderėdavo. Vienu žo- 
džiu, Myžnius neskurdo. 

Tačiau jo uždirbami pinigai tebuvo išmalda, palyginti su 
tuo, ką numesdavo Lozada. 

Myžniaus kompiuterių centras buvo užėmęs visą kambarį. 
Peržengęs slenkstį ten pasijusdavai tarsi patekęs į mokslinės 
fantastikos filmą. Beveik visa, ką uždirbdavo, jis vėl sukišda- 
vo į naujausią įrangą. Kompiuterius prižiūrėjo ir puoselėjo su 
tokia meile, kaip motina puoselėja savo vaikus. Visi jie jam 
buvo geri ir brangūs, verti dėmesio - jis ne tik žinojo, bet ir 
suprato, kaip jie veikia. 

Porą kartų spragtelėjęs pele jis galėjo be jokio vargo atsi- 
durti kokioje nors uždaroje interneto pokalbių svetainėje, 
paleisti viską naikinantį virusą arba nulaužti sudėtingiausią 
apsaugos kodą. Jeigu būtų turėjęs bent kiek fantazijos, būtų 
drąsiai galėjęs iš savo aptriušusio, pradvisusio, sujaukto buto 
Dalaso užkampyje kontroliuoti didelį gabalą pasaulio. 

Lozadai tai visada atrodė nedovanotinas talento švaisty- 
mas. O, kaip tokius sugebėjimus išnaudotų kas nors kitas, 
turintis košės galvoje ir polėkio. 

Pavyzdžiui, jei jo, Lozados, specializacija būtų kitokia, pa- 
sitelkęs Myžnių jis galėtų neišeidamas iš kambario susižerti 
krūvas pinigų, ir nė šuo nesulotų. Bet tai per daug paprasta, 
neįdomu. Jokių emocijų, jokio malonumo. Todėl Myžniaus 
jam prisireikdavo tik tada, kai reikėdavo sužvejoti informaci- 
jos apie užsakovus ir numatomas aukas. 

Išgirdęs, kad iš jo norima to paties kaip visada, Myžnius, 
pasitaisęs smunkančius nuo nosies akinius, tarė: 

— Taip taip, žinau. Ir kaip visada netrukus sužinosiu, kad 


žmogus paliko šią ašarų pakalnę. 

Lozada įsmeigė į jį smauglio žvilgsnį. 

— Tau kas nors nepatinka? 

— Ne, nieko, - atsiliepė Myžnius ir ėmė nervingai krapšty- 
tis šašą ant alkūnės. 

— Ko toks susiraukęs kaip septynios pėtnyčios? Nepaten- 
kintas atlyginimu? 

— Neee, patenkintas, tik... 

Jis šniurkštelėjęs gurktelėjo snarglį. 

— Dėl pinigų viskas gerai. 

— Tai kas yra? 

— Paprasčiausiai nenorėčiau po to turėti problemų. Na, su 
policija ir panašiai. Pastaruoju metu apie tave tik ir šneka per 
televiziją. 

— Nair ką? Ne pirmas kartas. 

— Ką aš žinau, bet, kaip supratau, jie tau lipa ant kulnų. Tas 
Tredgilas prilips prie tavęs kaip erkė. 

— Kas? Jis? Aš mažiausiai suku sau galvą dėljo. 

Bet Myžniaus širdyje vis tiek kirbėjo baimė. 

— Jis juk čia atvažiavo vien dėl tavęs. O ką, jei suuos, kad 
padedu tau? 

— Baik, kaip? 

— Maža kaip. 

Lozada negalėjo pakęsti to verksmingo inkštimo, pažįsta- 
mo dar nuo mokyklos laikų. Kiek jis čia dar klausys tų nesą- 
monių? 

— Kitaip tariant, - toliau postringavo Myžnius, - aš neno- 
riu tapti nusikaltimo bendrininku. Kažkurį vakarą žiūrėjau 
„Teisę ir teisingumą , tai ten toks vyrukas už bendrininkavi- 
mą gavo beveik tiek pat kiek žmogžudys. Ačiū, man to tikrai 
nereikia. 

— Išsigandai kaip mažas vaikas? 

— Na taip, išsigandau, man dėl to negėda. Įsivaizduoji, kaip 
man būtų kalėjime? 


0) o-wo . 


Lozada, nužvelgęs jį nuo galvos iki kojų, išsišiepė. 

— Gal tuir teisus. Tada teks būti dvigubai atsargesniam nei 
iki šiol. Ką? 

Myžnius vėl puolė nervingai taisytis akinius, rakinėti šašą 
ant alkūnės ir šniurkščioti, tarsi ugnies vengdamas Lozados 
žvilgsnio. Suraukęs kaktą šis sukomandavo: 

— Sėsk prie kompiuterio, Myžniau. Aš neturiu laiko. Pasi- 
skubink. 

Myžnius, dar kiek pasvyravęs, galų gale nenoromis kles- 
telėjo ant biuro kėdės priešais monitorių bateriją, mirgančią 
įvairiausiomis užsklandomis. 

— Renė Niuton, - padiktavo Lozada. - Daktarė Renė Niuton. 

Myžnius suaimanavo: 

— Taip ir žinojau. Mačiau per televiziją jos spaudos konfe- 
renciją apie tą policininką. Ir ką apie ją surasti? 

— Viską. 

Myžnius palinko prie monitoriaus, įbedė į jį nosį ir prisi- 
merkęs ėmėsi darbo - pirštai lakstyte lakstė klavišais. Bet Lo- 
zada buvo ne iš tų, kuriuos galima lengvai apsukti apie pirštą: 
iš visos Myžniaus povyzos buvo aišku kaip ant delno, kad jis 
tik apsimeta ieškąs. Taip paklaksėjęs po klaviatūrą, vis kažką 
nepatenkintas murmėdamas po nosimi, po kelių minučių jis 
atsilošė ir pranešė: 

— Hmm, neįtikėtina. Apie ją beveik nieko nėra. Tikrai. 

Lozada, kyštelėjęs ranką į kelnių kišenę, išsitraukė bu- 
teliuką užsukamu dangteliu ir tyliai atsukęs išvertė ant 
Myžniaus. 

Skorpionas nukrito tiesiai ant krūtinės. Myžnius, riktelė- 
jęs iš siaubo, instinktyviai bandė atšlyti, bet už nugaros sto- 
vintis Lozada uždėjo delną jam ant kaktos ir atlošė Myžniaus 
galvą atgal neduodamas nė pajudėti, o skorpionas tuo tarpu 
sau ramiai kabarojosi krūtine į viršų. 

— Neseniai įsigijau. Norėjau tau parodyti. Gražus, ar ne? 

Myžnius, neįstengdamas pratarti nė žodžio, tik sukliko iš 


siaubo. 

- Iš Indijos, Mesobuthus tamulus. Retas egzempliorius, la- 
bai nuodingas, nuo jo įkandimo žmogus gali net mirti, tiesa, 
ne iš karto - dieną kitą pasikankinęs. 

Myžniaus akiniai buvo persikreipę, išverstos akys iš pas- 
kutiniųjų stengėsi užgriebti baisųjį skorpioną, kurį jautė ro- 
pojant krūtine į viršų. 

— Dėl Dievo meilės, Lozada, - gaudydamas orą žioptelėjo jis. 

Lozada paleidęs jį sukrizeno. 

— Tik neapsimyžk kaip tada, gerai? 

Ramutėliai nubraukęs skorpioną nuo Myžniaus krūtinės 
popieriaus lapu, susuko popierių į piltuvėlį ir išpurtė gyvį at- 
gal į buteliuką. 

— Na, pakaks tų juokų, Myžniau, - tarė užsukęs dangte- 
lį. - Prie darbo. 


Dvidošimt ponktas skyrius 


= Leskanu? 

Vikas pakėlė galvą nuo lėkštės: 

— Eee... ne. Labai skanu. Paprasčiausiai... Turbūt per pus- 
ryčius prisikirtau tos pomidorų sriubos, tai dabar nesinori. 

Jis pabandė nutaisyti šypseną, bet jautė, kad neišeina. 

Jiedu buvo nusinešę padėklus su vakariene už namo ir ten 
įsitaisę valgydami stebėjo saulėlydį - beveik tylomis, persi- 
mesdami vos vienu kitu žodžiu. 

Renė pakilo nuo kėdės su savo padėklu ir ištiesė ranką no- 
rėdama paimti likučius. 

— Jau viskas, daugiau nevalgysi? 

— Aš nusinešiu pats. 

— Neužmiršk, kad tu ką tik po operacijos. 

— Manjau neskauda. 

— Duok, gerai? 

Galiausiai jis pasidavė, ir Renė nešina padėklais dingo 
tarpdury. Netrukus virtuvėje pasigirdo jos žingsniai, ėmė 
šniokšti vanduo, trinktelėjo šaldytuvo durelės. Klausantis 
šių pašalinių garsų jo mintys sukosi visai kitur. 

Renė grįžo nešina buteliu baltojo vyno ir pastatė jį ant sta- 
lelio tarp medinių sulankstomų lauko kėdžių. Vikas tarė: 

— O, čia tai jėga. 


282 + Sandra Brown 


- Gali nevarvinti seilės, tau negalima, - atsiliepė Renė ir 
įsipylė vyno į vienintelę atsineštą taurę. 

— Kodėl? 

— Tu vartoji vaistus. 

— Vėl kažko primarmaliavai į vištos krūtinėlę? Ar į ryžius? 

— Neatspėjai. Tiesiog nežinau, kokius vaistus tu dabar var- 
toji. 

— Apie ką tu šneki? 

— Apie baimės priepuolius. 

Vikas jau norėjo nuduoti nesuprantąs, apie ką ji kalba, ta- 
čiau sumojo, kad apsimetinėti bergždžia. 

— Nevartoju jokių vaistų. Jau kurį laiką. 

Ir nusukęs žvilgsnį į horizontą paklausė: 

— Iš kur sužinojai? 

— Pažįstami simptomai. 

Vikui su nuostaba grįžtelėjus, Renė susimąsčiusi pusbalsiu 
išklojo: 

— Ribinė būsena - obsesinis-kompulsinis sutrikimas. Pra- 
sidėjo senokai, prieš kokią dešimtį metų. Na, neskaičiuoju, 
kaip kiti, kiekvieno savo judesio, kad neišeitų „blogas skai- 
čius, nesiplaunu rankų po dešimt kartų vis kitu muilu, kad 
būtų tikrai švarios, bet šiaip žinau, ką tai reiškia. Reikia su 
tuo kovoti. 

Vikas buvo linkes nekalbėti šia tema. 

— Man porą kartų buvo... kaip jūs, gydytojai, vadinate... 
priepuolių. Padidėjęs pulsas, dusulys. Ir tiek. Tiesiog vienu 
metu užgriuvo kelios bėdos, viskas taip susidėjo. 

Jis tarsi abejingai gūžtelėjo pečiais. 

— Psichiatras sakė, kad tai nieko tokio, pasitaiko. 

— Čia nėra nieko gėdingo, Vikai. 

— Kuo čia dėta gėda, - karštai paprieštaravo jis. 

Pažvelgusi į jį Renė kiek patylėjo ir tarė: 

— Jei kartais dabar vartoji kokį preparatą, gali drąsiai jį 
gerti, su nuskausminamaisiais tokie vaistai nesąveikauja. 

— Jau sakiau, kad dabar negeriu jokių vaistų. 

— Gal vis dėlto vertėtų. 

— Kodėl, daktare? 

— Jei svertum bent penkiais kilogramais daugiau, kėdė 
tavo muistymosi jau nebūtų atlaikiusi. 

Vikas vargais negalais prisivertė liautis muistęsis. 

— Tai apie ką ten šnekėjotės su Vesliu? - pasiteiravo Renė. 

Vikas vėl įsmeigė žvilgsnį į tolį. Dieve, koks vaizdas! To- 
kią vietelę ir pats norėtų turėti. Aišku, kol kas apie tai gali- 
ma tik pasvajoti. Jis niekada per daug nesivaikė pinigų, bet 
jei būtų verta jų turėti, tai tik kad galėtum įsigyti štai tokį 
rojaus kampelį. 

Pievoje už tvoros stūksojo keli galingi plačiašakiai peka- 
no riešutmedžiai, per ją vinguriuojančio upelio pakrantėse 
į dangų stiebėsi aukštos tuopos, nuleidę šakas, sūpuojamas 
gaivaus pavakario vėjelio, žaliavo gluosniai. 

Savaitę išgulėjęs tarp keturių ligoninės sienų, Vikas su 
džiaugsmu priėmė Renės pasiūlymą vakarieniauti lauke. Vie- 
nintelis šešėlis, temdantis nuotaiką, buvo Oreno praneštos 
žinios. 

— Greisė Vesli šiandien apie pusę penkių baigė darbą mo- 
kykloje, - pradėjo jis. - Ten dabar visi rengia ateinančio pus- 
mečio mokymo planus. Greisė, didelė pedantė, užsisėdėjo 
ilgiausiai ir išėjo paskutinė. Kai ruošdamasi važiuoti namo 
įlipo į automobilį, ant užpakalinės sėdynės jos laukė Lozada. 

Renė aiktelėjo. 

— Aišku, - pasakojo Vikas, - ji iš baimės ko nenumirė. 

— Ojai... 

— Ne, jis jos nė pirštu nepalietė. Tik klausinėjo. 

— Ko? 

— Kur dabar esu aš, kur tu. 

— Arji žino? 


— Ne, taip jam ir pasakė. Bet jis, suprantama, nepatikėjo. 

Vikas dirstelėjo į Renę. Ši sėdėjo įsitempusi kaip styga, su- 
dėjusi rankas ant krūtinės. 

— Jis pasakė, kad Greisė savo pačios labui verčiau tegu ne- 
meluoja. Jai dar kartą patikinus, kad nieko nežino, jis pareiš- 
kė, kad ji turi labai gražias dukteris. 

Renė nuleido galvą ir įsikniaubė į delnus, nykščiu ir di- 
džiuoj pirštu mygdama smilkinius. 

— Negijis... 

— Ne, mergaitės gyvos ir sveikos. Tai buvo tik grasinimas. 
Bet turint galvoje, kieno grasinimas, galima neabejoti, kad 
netuščias. Aišku, persigandusi Greisė pradėjo verkti - šiaip 
ji ne iš tų, kurios greitai suskysta, tačiau kai kalbama apie 
vaikus... Pasak Oreno, ji nesigūžė į kamuoliuką, nemaldavo 
pasigailėti, ir Lozada galiausiai ja vis dėlto patikėjo. Išlipo, 
sėdo į savo automobilį ir nuvažiuodamas net pamojavo. Ži- 
noma, Greisė nedelsdama paskambino Orenui, ir mergaitės 
netrukus buvo pristatytos namo, o dabar saugomos policijos. 
Kaip ir Greisė. Na, Oreno savijautą galima įsivaizduoti. 

Jiedu kurį laiką sėdėjo tylomis. Aplink buvo girdėti tik į 
vakarą vis labiau įsismaginančių svirplių griežimas. 

— Jis nori Greisę su mergaitėmis išsiųsti pas jos mamą į 
Tenesį, - pasakojo Vikas. - Kalbėdamas su manimi kaip tik 
krovė jų lagaminus. Nepaisydamas savo moterų protestų — 
girdėjau kažkur netoliese mergaites besipiktinant, o Greisę 
kartojant, esą tegu jis nemano, kad ji paliksianti jį vieną, ji 
nesiruošianti leistis įbauginama kažkokio išsigimėlio ir bėgti 
iš savo namų, slapstytis. 

— O kaip tu manai? 

— Na, jis tikrai išsigimėlis, šventa teisybė. 

— Baik, puikiai supranti, apie ką aš. Ar jai tikrai reikia išva- 
žiuoti? 

Vikas tik patraukė pečiais. 

— Abejoju. 

— Man irgi taip atrodo. Kiek pažįstu Greisę, ji ne iš tų, ku- 
rios sunkią akimirką paliktų vyrą. 

— Aš ne apie tai. Jei Lozada nutars smogti Oreno šeimai, 
atstumas jam nieko nereikš. 

Jiedu nutilo ir susižvalgė. 

Staiga pašokęs nuo kėdės, Vikas ėmė žingsniais matuoti 
akmenimis grįstą užpakalinį kiemą. 

— Velniai rautų. Na ir šūdžius. Tik pagalvok, dabar jau gąs- 
dina moteris ir vaikus. Dieve, kokia šūdo bačka reikia būti, 
kad... Koks jis vyras - visada puola iš pasalų, kaip koks pra- 
keiktas skorpionas. 

— Skorpionas? 

— Jis puola tik iš už nugaros. Tai šį tą sako, ar ne? Tą ban- 
kininką pasmaugė iš už nugaros. Man smeigė lygiai taip pat. 
Akis į akį, dienos šviesoje, drįsta susidurti tik su moterimi ir 
dar gąsdina sudorosiąs jos vaikus. Dieve, kaip norėčiau šnek- 
telėti su juo akis į akį. 

— Tai būtų vaikščiojimas skustuvo ašmenimis. 

Vikas tik pašnairavo į Renę. 

— Jūs su Orenu kalbat it susimokę. Išgirdęs iš jo šią žinią, 
jau buvau bešokąs iš sūpynių ir belekiąs į daržinę pikapo 
grįžti į Fortvortą. Bet Orenas prigrasė, kad jei tik pasirodysiu 
mieste, jis mane be ceremonijų suims. 

— Kodėl? 

— Į smulkmenas jis nesileido, bet iš balso buvo justi, kad 
nejuokauja. Mestelėjo, kad jam dabar mažiausiai reikia, kad 
po kojomis painiotųsi koks karštakošis supermenas. Pasak 
Oreno, laimė, kad Lozadai gąsdinant Greisę manęs kaip tik 
nebuvo mieste. 

— Jis to ir ėmėsi todėl, kad taves nebuvo mieste. 

Vikas sustojo ir pažvelgė į Renę. 

— Tu klauseisi mūsų pokalbio? Orenas pasakė tą patį, žodis 
į žodį. Atseit, Lozada tokiu būdu norįs prisivilioti mane. 

— Panašu į tai. 

Vikas persibraukė plaukus. 

— Man irgi taip atrodo, - sumurmėjo. - Jis tikisi, kad aš at- 
rūksiu viesulu. 

— Ojis tavęs jau lauks, ir tapsi lengvu jo grobiu. 

— Ypač jei aš jį pulsiu pirmas. Jam tik to ir reikia - nudėtų 
mane ir po to pareikštų, kad tai buvo savigyna. 

Renė pritardama linktelėjo, ir Vikas susijaudinęs ėmė 
žingsniuoti dar sparčiau. 

— Orenas manė, kad aš būsiu grįžęs į Galvestoną. Nelabai 
nudžiugo sužinojęs, kad esu vis dar netoliese. 

- Ir dar su manimi. 

— Aš jam dar kartą pasakiau, kad tu su Lozada tikrai neturi 
nieko bendro. 

— Vargu ar jis patikėjo. 

Viko tyla buvo iškalbingesnė už bet kokį atsakymą. Renė 
tarė: 

— Taigi. 

Vikas netardamas nė žodžio grįžo prie savo kėdės, pa- 
sičiupęs butelį nugėrė tiesiai iš kaklelio ir palinkęs prie 
Renės tarė: 

— Lozada šituo išpuoliu prieš Greisę ir vaikus parodė, kad 
loš va bangue. Gerai. Jei tas šunsnukis taip nori, galime su- 
lošti. Visa griozdiška teisės mašina, kaip jau ne kartą teko 
įsitikinti, prieš jį bejėgė. Dabar ir Orenas jau pamažu ima tai 
suprasti. Todėl prieš Lozadą reikia veikti jo paties ginklais, be 
jokių skrupulų. 

— Pritariu, - atsiliepė Renė ir pastebėjusi Viko veide nuos- 
tabą pasakė: - Tu pamanei, kad aš čia slapstausi nuo jo, kad 
išgirdusi, jog Lozada paleidžiamas, išsigandusi puoliau bėgti. 
Ne. Iš tikrųjų aš čia atvykau tik ramiai apsvarstyti, kaip pada- 
ryti galą jo persekiojimams, nes visiškai nesiruošiu ir toliau 
gyventi baimėje. Jis dukart buvo įsibrovęs į mano namus, 
nužudė mano kolegą Li Houvelą, po to Selę Horton, vos ne- 
pasiuntė į anapilį tavęs, ir - nieko, kaip nuo žąsies vanduo. Ir 

dar pati jam padėjau išsisukti nuo bausmės už to bankininko 
nužudymą. 

— Nereikia savęs graužti - tu, kaip prisiekusioji, elgeisi pa- 
gal savo sąžinę. 

— Teisėsauga prieš Lozadą bejėgė, bet, kaip sakoma, kie- 
kvienam sava kulka. 

— Tu jau įrodei esanti gera šaulė. 

Išvydus po šių žodžių suakmenėjusį Renės veidą, šypsena 
Viko veide greitai išblėso. 

— Rene, aš turėjau galvoje lūšį, o ne tai, kas įvyko Daltone. 

Ji prisiversdama šyptelėjo ir palinksėjo. 

— Aš negalėčiau šauti į nieką, net į Lozadą. Be to, tai būtų 
menkas laimėjimas - pačiai grėstų kalėjimas. 

— Aš irgi to netrokštu, tačiau vis tiek privalau suvesti su 
juo sąskaitas. 

— Dėl brolio? 

Vikui tylomis linktelėjus, ji pridūrė: 

— Turbūt tai ir buvo vienas iš tų vienu metu užgriuvusių 
likimo smūgių? 

— Taip. Ir pats skaudžiausias. 

Vikas atsilošė kėdėje ir atrėmė galvą į atkaltę. Dangus 
buvo nusidažęs sodriu purpuru, jau spindėjo pirmosios 
žvaigždės - ištisi jų spiečiai, žėrintys pirmapradiškai ryškiai, 
nestelbiami, kaip mieste ir net Galvestono paplūdimyje, re- 
klamų pašvaistės. 

— Džo su Lozada buvo pažįstami nuo vaikystės. Na, iš ma- 
tymo. Mokėsi skirtingose mokyklose, vienu metu baigė. Džo 
aktyviai sportavo, buvo mokinių prezidentas, o Lozada val- 
kiojosi gatvėje, buvo visiems kaip rakštis ir prekiavo narko- 
tikais. Jie kartais susitikdavo, na, jaunimo susibūrimuose. 
Susikirtę buvo tik kartą, kai Džo išskyrė besimušančius su 
kažkokiu vyruku, - na, apsižodžiavo, ir tiek. Po mokyklos 
Džo tapo policininku, o Lozada - samdomu žudiku, taigi jų 
keliai anksčiau ar vėliau neišvengiamai turėjo susikirsti. 

Vikas, siektelėjęs vyno, patraukė dar gerą gurkšnį vilda- 
masis, kad bent kiek apmaldys vėl pradėjusį diegti šoną. 

— Ir kartą Džo su Orenu gavo tirti ypač svarbią bylą. Tipiš- 
ka Teksaso istorija: savo rūmų terasoje kraujo klane randa- 
ma nušauta milijardieriaus žmona. Vyras, suprantama, kaip 
tik buvo išvykęs verslo reikalais ir turėjo nepaneigiamą alibi. 
Kadangi iš rūmų niekas nedingo, visos brangenybės buvo 
paliktos neliestos, pakvipo užsakomąja žmogžudyste, ir Džo 
su Orenu ėmė šniukštinėti aplink vyrą, kaip pasirodė, turintį 
prašmatnią meilužę Niujorke. Vaizdžiai tariant, visos gijos 
vedė prie Lozados, bet jie niekaip negalėjo susieti su juo to 
milijardieriaus. Džo užgulė tą veikėją, per kiekvieną apklausą 
to akys vis labiau lakstydavo į šalis, buvo matyti, kad galiau- 
siai vis tiek palūš. 

Vikas nutilo ir kiek patylėjęs tęsė: 

— Paskutinįkart su Džo susitikome kavinėje. Jis pasipasa- 
kojo jau baigiąs apdoroti piniguočių. „Dar truputis, ir jis bus 
mano rankose. O kartu ir Lozada. Sakė, kad tas milijardie- 
rius - tikras pašlemėkas, tos Niujorko paukštytės suimtas už 
vienos vietos. Jo net savotiškai gaila. „Bet Lozada, broleli, — 
tai monstras. Aš nejuokauju ,- kaip šiandien prisimenu jo 
žodžius. Pasak Džo, Lozada žudąs ne tiek dėl pinigų, kiek dėl 
malonumo, todėl tokiam vieta tik kalėjime. Iki gyvos galvos. 
Tada dar susidaužėme kavos puodeliais už ranka pasiekiamą 
pergalę. Matyt, tai nujautė ir pats Lozada. 

Tą vakarą Orenas išėjo iš komisariato keliomis minutėmis 
vėliau nei Džo ir priėjęs prie savo automobilio pastebėjo, kad 
partnerio mašina vis dar čia. Vairuotojo durelės buvo atda- 
ros, Džo sėdėjo tarsi susimąstęs, žvelgdamas į tolį. Orenas 
sukdamas prie jo dar šūktelėjo: „Ei, ar užmigai? Maniau, tu 
jau seniai namie.“ 

Vikas atsiduso. Buvo jau visiškai sutemę, virš pat horizon- 
to kabojo siauras mėnulio pjautuvas. 

— O aš tuo metu sau ūžiau namie su draugais. Man pranešė 


Orenas su Greise. 

Jis palinko į priekį sudėjęs delnus, priglaudė juos prie lūpų 
ir vėl atitraukė. 

— Bet žinai, Rene, kas man labiausiai neduoda ramybės? - 
tarė Vikas ir grįžtelėjęs išvydo, kad ji visą tą laiką klausėsi nė 
nekrustelėdama. - Vieno dalyko niekaip negaliu suprasti. 

— Ko? 

— Kodėl Lozada nužudė Džo, o ne milijardierių? Juk logiš- 
kiau būtų buvę nužudyti liudytoją. 

— Lozada suprato, kad Džo nepaliks jo ramybėje. Taigi arba 
jis, arba Džo. O kodėljis už tai nebuvo teisiamas? 

Tuo metu kaip tik sučirškė mobilusis, ir Vikas nebeatsakė. 

Jis atsiliepė: 

— Klausau? 

Kiek pasiklausęs jis žvilgtelėjo į Renę ir atsistojęs patraukė 
tolėliau. 

— Ne, apie tai kol kas nešnekėjome, - dar nugirdo Renė jam 
žengiant iš kiemo. 

Nenorėdama trukdyti pokalbio, ji nužingsniavo į virtuvę 
baigti ruošos. Kažin, kokių dar nemalonių naujienų šįkart 
turi Veslis. 

Pro virtuvės langą buvo matyti, kaip Vikas vaikštinėja pir- 
myn atgal palei aptvarą. Renei irgi širdis buvo nerami, norė- 
josi ko nors imtis, tik ji nežinojo ko. 

Ji patraukė į svetainę, užsidegė lempą ant stalelio, susi- 
rangė savo įprastame sofos kampe ir ėmė vartyti žurnalą, 
nereginčiu žvilgsniu slysdama puslapiais. Galvoje tuo metu 
sukosi mintys apie Viką. 

Kaip ir sakė Greisė Vesli, jis iš tiesų negalėjo nustygti vie- 
toje, bet kalbėdamasis žvelgdavo pašnekovui tiesiai į akis. 
Sutikus tą skvarbų mėlynų akių žvilgsnį, rodos, net šiurpu- 
liukai nueidavo kūnu. 

Jis turi galvą ant pečių, yra iškalbus, linksmas ir pasitikin- 
tis savimi, gal net per daug. Ir turi širdį. Tai matyti vien iš be- 
atodairiškos meilės broliui. Ir lygiai tokio pat beatodairiško 
keršto troškimo. 

Nors savo gyvenimo kelyje kadaise pasirinko visai kitokį 
sąskaitų suvedimo būdą, Renė puikiai suprato Viką, nes ži- 
nojo, kas yra visa užvaldantis keršto troškimas. Kartu buvo 
gaila Viko, nes, kaip pačiai teko patirti, tai visa aplinkui išde- 
ginantis ir neišvengiamai stumiantis į vienišumą jausmas. 

Nors iš paskutiniųjų stengėsi neįsižiūrėti, Vikas Tredgilas 
krito jai į akį. Kad ir kaip bandė pykti, kad tada apsimetė ne 
tuo, kas esąs, vis tiek tas pyktis galiausiai kažin kur išgaravo. 
Nors ir kaip gniaužė, jos širdyje vis dėlto prabudo jausmas. Ji 
puikiai numanė, kad jei bent kartelį su juo pasibučiuos - vis- 
kas, bus jau pražuvusi, tačiau vis dėlto nesusilaikė nepasibu- 
čiavusi. Jeigu jis taip ugningai bučiuojasi, galima tik įsivaiz- 
duoti, kaip... 

— Rene? 

Ji pašokusi atsisėdo ir atsikrenkštusi šūktelėjo: 

— Aš čia! 

Netrukus Viko batai sudundėjo į medines grindis. Tarsi 
pasiruošęs bet kurią akimirką vėl pašokti, jis prisėdo kitame 
sofos gale. 

— Ką veiki? 

Renė mostelėjo galva į atverstą žurnalą. 

— Žurnalas apie arklius? 

— Aha. 

— Kas naujesnio arklių padangėje? 

— Nepapasakosi, apie ką kalbėjotės? 

Vikas atsidusęs pasikasė sprandą. 

— Man dabar būtų neprošal koks masažas. 

— Kol žaizda nesugijo, nepatartina. 

— Tik pečius. Vis maudžia sprandą nuo tos nakvynės po 
medžiu. Kaip gydytoja, negali atsisakyti pagelbėti savo vie- 
ninteliam šiuo metu pacientui. 

— Vėl kokios nors blogos naujienos? 

— Ne, visai ne. Iš kur gavai tą balną? 


— Prizas. 

— Išjodinėjimo varžybų? 

— Iš kur žinai? 

Išvydusi sumišimą jo veide, Renė pridūrė: 

— Ak, tiesa. Taip, tų pačių. 

— Dar nesu matęs tokio balno. Tikras meno kūrinys. O tos 
sidabrinės kniedės nespaudžia atsisėdus? 

- Vikai, jei naujienos nėra blogos, ko tada žaisti slėpynių? 

— Na, gerai, - nukirto jis. - Galiu papasakoti. Bet žinok: tai 
tikrai ne mano sumanymas. 

— O, jau įsivaizduoju. 

— Abejoju, ar tau tai patiks. 

Renė žvelgė į Viką laukdama, ką šis pasakys, o jis vis delsė. 

— Dėl Dievo meilės, tai koks tas baisusis sumanymas? 

— Orenas siūlo mums apsimesti įsimylėjėliais, - galop ka- 
podamas žodžius išskiemenavo Vikas. 

Renė netardama nė žodžio kurį laiką spoksojo į jį, galiau- 
siai prapliupo kvatotis. 

— Tai tik tiek įstengėte sugalvoti? 

Vikas pasišiaušė. 

— O ką? Blogai? 

— Ne, puikiai. Bet kuris muilo operų scenaristas pritartų. 

Ji niekaip negalėjo liautis krizenti, žvelgdama į suakmenė- 
jusį it uola Viką. 

— Baik, Vikai. Vadinasi, apsimetame įsimylėjėliais, kad Lo- 
zada imtų pavydėti? Sugalvojęs kokį nors baisų keršto planą, 
bandys jį įgyvendinti ir bus supakuotas? Tokia šios gudrios 
schemos esmė, ar ne? 

— Maždaug, - iškošė Vikas. 

Renė tarsi netikėdama savo ausimis papurtė galvą. 

— Trūksta žodžių. 

— Man visai nejuokinga, Rene. Lozada dingo kaip į vandenį. 
Jo „Mersedesas“ ramiausiai stovi garaže. Nuo vakar niekas jo 
nematė nei restoranuose, kur jis kasdien sėdi, nei Trejybės 
Bokšte. Durininkas Orenui papasakojo, kad namo gyventojų 
valdyba prašė Lozadą išsikelti. 

— Tai gal taip ir yra - jis paprasčiausiai išsikėlė? 

— Kurjau. 

Vikas pašoko ant kojų ir ėmė sukti ratus po svetainę. 

— Lozados iš ten neišrūkytum nė su dūliu. Tai jo tviskanti 
šventovė. Todėl prašymas išsikelti tolygus mirtinam įžeidi- 
mui. Ir spėk - ant ko jis grieš dantį, kad Fortvorto grietinėlė 
atgręžė jam nugarą? Aišku, ant manęs. Jis siunta nežinoda- 
mas, kur mes, ypač jei mano, kad išvykome kartu. Siunta, kad 
per tave ir mane spiriamas lauk iš Trejybės Bokšto. Ir staiga 
kažkur dingsta. Nepatinka man visa tai. 

Kiek luktelėjusi norėdama įsitikinti, ar Vikas jau baigė savo 
tiradą, Renė surimtėjusi tarė: 

— Vikai, man tai irgi visiškai nekelia juoko. Pakanka prisi- 
minti, kas nutiko Greisei. Tačiau nebūkime naivūs: Lozada 
neužkibs ant tokio kabliuko. 

Vikas sustojo tiesiai priešais ją, visai prie pat, tad Renei 
net teko atkraginti galvą. 

— Na gerai, tai paklausykime, koks tada tavo planas. Sakei, 
atvažiavai čia norėdama apgalvoti, kaip padaryti galą šiai is- 
torijai. Kaip suprantu, turi mažiausia kokį tuziną variantų. 

Renė nuleido akis. 

— Kam tas sarkazmas. 

— Oho, jūs tik paklausykite, kas čia kalba. 

Vikas patraukė į virtuvę, Renė po kurio laiko nusekė iš pa- 
skos. Jai įžengus į vidų jis jau buvo bebaigiąs tuštinti butelį 
mineralinio. 

— Pastebėjau, kad šlubuoji. Skauda šoną? 

— Ne tas žodis. 

— O tvirtinai, kad ne. 

— Pamelavau. 

— Ne pirmas kartas. 

Stojus nejaukiai tylai jų žvilgsniai susirėmė. Renė mes- 


telėjo: 


Sausi 


— Gerai, tai ko imsimės pagal planą? Stovėsime susikibę 
rankomis Ketvirtosios ir Pagrindinės gatvės sankryžoje? 
Spoksosime vienas į kitą restoranuose prie žvakių šviesos? 
Valandų valandas šoksime lėtą? 

— Pamiršai dar grabaliojimąsi, - tarė jis. - Man atrodo, tru- 
putį reikėtų. 

Renei veidą išpylė karštis, bet norėdama pabrėžti, kad tai 
jai ničnieko nereiškia, ji nepasidavė impulsui piktai apsigręž- 
ti ir pasišalinti. 

Susikeikęs Vikas pastatė mineralinio butelį ant stalo ir pa- 
sitrynė nuvargusias akis. 

— Nepyk. Išsprūdo. 

— Na, galir aš persūdžiau. Iš tikrųjų tai juk buvo... 

Vikas atitraukė ranką nuo akių ir žvilgtelėjo į ją. 

—...ne grabaliojimas. 

Jo žvilgsnis tirpdyte tirpdė, ir Renė galiausiai prisivertė 
nusukti akis į šalį. 

— Tai koks tas Oreno planas? 

— A, taip, - atsiliepė Vikas ir suraukė kaktą tarsi bandytų 
prisiminti, apie ką jie kalbėjosi. - Pasak jo, gal ir pavyktų Lo- 
zadai pateikti kaltinimą dėl tavo persekiojimo. O jei įkištume 
jį už grotų, bent trumpai, gal rastume ir kokį Selės Horton 
nužudymo ar mano užpuolimo bylos siūlo galą. Bet... 

— Laukiau šito žodžio. 

— Deja, liudytojų, galinčių patvirtinti, kad jis tau skambi- 
nėjo, nėra. 

Jai jau bepuolant prieštarauti Vikas kilstelėjo rankas. 

— Luktelėk. Tai būtų pirma, ką išgirstum apygardos proku- 
ratūroje. O antra - koks nors ką tik iškeptas prokurorėlis tau 
iš karto išpyškintų: „Ar turite įrodymų?" Ir ką mes atsakytu- 
me? „Deja, ne. 

— O tas raštelis su rožėmis? 

— Ten nėra jokių grasinimų. 

— O įsilaužimas? 

— Orenas ir dar du policininkai užtiko jus su Lozada meiliai 
sulipusius. 

— O kas man beliko? Nesinorėjo baigti kaip Selė Horton. 

— Nerasta jokių įsilaužimo žymių. 

— Kaip ir po tavo slapto apsilankymo, bet tai dar nieko ne- 
reiškia. 

Vikas sustingo it žaibo trenktas. 

— Iš kur tu... žinai? 

— Nujaučiau, ir Veslio tylėjimas mano spėjimą tik patvir- 
tino. 

— Mhm... 

Vikas nunarinęs galvą pasikasė sprandą. 

— Tada reikia tik stebėtis, kad palikai mane gyvą ant ope- 
racinio stalo. 

— Sužinojau jau po to. 

Vikas, kilstelėjęs galvą ir išvydęs Renės lūpose šypsenėlę, 
irgi prajuko. 

— Dėkui Dievui. 

— Grįžkim prie persekiojimo, - tarė ji. - Kokia mums iš 
viso to nauda, jei nieko negalime įrodyti? 

— Mūsų įrodymai būtų kur kas svaresni, jei jis tave atsektų 
kur nors tolėliau. 

— Pavyzdžiui, čia? 

Vikas papurtė galvą. 

— Jis galėtų sakyti, kad pati jį pasikvietei. 

— Tai kur? 

— Į Galvestoną, pas mane. Niekas nepatikėtų, kad jis gavo 


mano kvietimą pasisvečiuoti. Per kiek laiko susiruoštum? 


Dvidešimt šeštas skyrius 


|| 555 atsiliepė po pirmo pyptelėjimo. Vikas pranešė, kad 
jiedu su Rene pritaria jo sumanymui. 

— Daktarė Niuton pritarė mano planui? 

— Ne visai, - atsiliepė Vikas. - Kaip ir aš. Jis susiūtas bal- 
tais siūlais. Lozada būtų paskutinis avigalvis, jei užkibtų. 

— Bet geresnio turbūt neturite. 

— Kodėl, aš turiu. Apsiginkluoju iki dantų ir vienas pats iš- 
trėškiu tą žiurkę. 

— Ir sėdi už grotų. 

— Tik dėl tos nemalonios procedūros ir renkuosi tavąjį va- 
riantą. Jis ne kažin koks, bet kito tiesiog nėra. Antra vertus, 
smogsim Lozadai į pačią skaudžiausią vietą - savimeilę. 

— Kaip tik todėl gali suveikti. 

— O kaip Greisė su mergaitėmis? 

— Mergaites išsiuntėme. Greisė liko. 

Vikas nejučia nusišypsojo. 

— Šaunuolė. 

— Tai jau taip... Klausyk. Kai pasieksite Galvestoną, apie 
tavo namus jau bus mūsų žmonės. 

— O tu pats? 

— Kur du, trečias nereikalingas. 

— Na, šiais laikais... 

— Vikai. 

— Taip taip, nepyk. Suprantu. 

Pastebėjęs netoliese sukiojantis Oreną, Lozada iš karto su- 
motų, kad tai spąstai. 

— Aš budėsiu prie telefono, dieną ir naktį, - kalbėjo Ore- 
nas. - O tu būk išplėtęs akis ir ištempęs ausis, nuolatos pa- 
laikyk su manim ryšį ir apie viską - net menkiausią žuvėdros 
purptelėjimą - tučtuojau man raportuok. 

— Na, nežinau, jų ten debesys, ir jos tiek... 

— Tu baik, gerai? Čia tau ne juokai. 

- Žinau, - staiga surimtėjęs tarė Vikas. - Juokai dabar - 
į šalį. 

— Lozada tarsi skradžiai žemę prasmego. Tau nereikia pa- 
sakoti, kuo tokie jo dingimai paprastai baigiasi. 

— Dar vienu lavonu. 

— Tai žaidimas su mirtimi, Vikai. Ir jis jau prasidėjo. 

— Suprantu. Nors nemanau, kad jis mus taip greitai surastų. 

— Ką gali žinoti. Mūsų agentūra jau po visą miestą nešioja 
gandą, kokia aistra įsiliepsnojo tarp tavęs ir tau gyvybę išgel- 
bėjusios chirurgės. Taigi greitai turėtų pasiekti ir jo ausis. 

— Jis puls kaip įsiutęs bulius, pamatysi. 

Vikas nutylėjo apie savo vizitą pas Lozadą ir tą vaikišką ke- 
tureilį, tarsi raudoną skraistę buliui po nosimi. Lozadai viso 
to jau tikrai bus per daug. 

Baigęs kalbėti su Orenu, Vikas išėjo į lauką apsidairyti. Ap- 
ėjo namą, užmetė akį į arklidę ir daržinę. Nepastebėjęs nieko 
įtartino, patraukė atgal į namą ir kartu su Rene patikrino, 
kad būtų gerai uždaryti visi langai ir durys. Renė nebuvo ap- 
imta kokios paniškos baimės, tiesiog suprato, kad reikia būti 
atsargiems. 

— Nebūčiau nė susapnavusi, kad dėl mano dalyvavimo teis- 
me užvirs tokia košė. 

— Juk negalėjai numanyti, kad kaltinamasis įsimylės tave 
iki ausų. 

— Įsimylėjimas iki ausų - nekaltas, vaikiškai tyras jausmas. 
Čia visai kas kita. Čia tiesiog... 

Jai nerandant tinkamo žodžio, Vikas užbaigė: 

— Lozada. 

— Jau vien pavardė skamba grėsmingai. 

Ji sunėrė ir ėmė trintis rankas tarsi nuo šalčio. 

— Nejaugi jis išties manė, kad aš ištirpsiu kaip žvakė nuo 
įsmeigto jo žvilgsnio? 

— Žinoma, manė. 

— Dieve, juk jis buvo teisiamas už žmogžudystę, jam grė- 
sė mirties bausmė. Kas tokią akimirką galėtų sau ramiausiai 
šaudyti akimis po salę? 

— Tas, kuriam atrodo, kad visas pasaulis jo kišenėje. Kuris 
laiko save gudriausiu iš gudriausių, geriausiu iš geriausių. 

— Na, žmogžudžių pasaulyje gal taip ir yra. 

— Panašiai. Tarp amato brolių jam iš tiesų nedaug kas galė- 
tų prilygti. Tarptautiniu mastu jis, rodos, nesidarbuoja, bet, 
antra vertus, - kam jam tai? Su mažesne rizika daugiau už- 
sikala čia, Fortvorte. Be to, tarptautinio masto samdomie- 
siems žudikams, kurių aukos paprastai yra politikai, tenka 
gyventi nuolatos slapstantis, Interpolui vis lipant ant kulnų, 
o tai Lozadai visiškai ne prie širdies. Kam vargintis, kai jis 
ir taip ramiai sau vartosi kaip inkstas taukuose ir yra pirmo 
ryškumo vietinė žvaigždė. 

- Ir neįsivaizduoja, kaip kokia nors moteris galėtų jį at- 
stumti, ar ne? 

— Taigi, - tarė Vikas. - Be to, jam viskas turi būti geriausia. 
Lozada užaugo vidutiniokų šeimoje, o kadangi vienintelis 
jo brolis buvo psichiškai ir fiziškai neįgalus, visos tėvų lėšos 
buvo skiriamos tam vaikui. Todėl, Lozados akimis, turtas yra 
labai didelis dalykas, viršūnių viršūnė. Jis save laiko turtin- 
gu verslininku, išmanančiu, kas yra klasė, ir galinčiu - priva- 
lančiu - visa tai turėti. Na, prie komplekto, žinoma, reikia ir 
pirmaklasės moters. 


— O kaip čia dera skorpionai? 

- Jis juos kolekcionuoja. Šiurpoka kolekcija, ar ne? Tai 
tarsi jo talismanas. Kaip ir jis, skorpionai medžioja savo gro- 
bį naktį. Lozada niekada nerinktų monetų, pašto ženklų ar 
meno kūrinių, nes tai būtų neoriginalu, o jis visur ir visada 
laiko save išskirtiniu. 

Pakreipusi galvą Renė mąsliai nužvelgė Viką. 

— Toks jausmas, kad esi jį išanalizavęs kaip pro mikroskopą. 

- Išėjęs iš komisariato nemokamų atostogų, priešingai nei 
mano Orenas, negulėjau pliaže išvertęs pilvą. Surinkau apie 
Lozadą visa, kas tik įmanoma. 

— Pavyzdžiui? 

— Skaičiau mokinio bylą. Ten buvo ir jo psichologinė cha- 
rakteristika po pirmų susidūrimų su policija. Iš jos sužinojau 
daugelį dalykų - apie antisocialų elgesį nuo pat vaikystės, 
pranašumo kompleksą ir taip toliau. Galima sakyti, dabar 
pažįstu jį geriau nei save patį. 

Vikas kiek patylėjęs pridūrė: 

— Deja, nežinojau, kad Selė Horton - jo pažįstama. Būčiau 
įspėjęs laikytis atokiau nuo jo ir nuo manęs ir pats tą vakarą 
pasisaugojęs. Taigi jei jis mano, kad mes susičiulbėjome... 

Vikas nebaigė sakinio, nes ir taip viskas buvo aišku. 

— Selė Horton jam buvo tik atsitiktinė mergina. Priešingai 
nei tu. 

— Ir dabar esu jam neištikima su kitu. 

— Būtent - pagal jo logiką tik taip. Todėl jo rūstybė bus nu- 
kreipta ir į tave. Oreno žmonės prie kiekvieno kampo sklei- 
džia gandus apie beprotišką mūsų romaną. Lozada nepakęs 
net minties, kad mes galime būti kartu, - tai jam tarsi dvigu- 
bas spjūvis į veidą: tu jį išduodi, o aš paveržiu jo lėlytę. 

— Nuo kada aš jo? 

— Jis mano, kad tujo, ir taškas. Daugiau niekieno nuomo- 
nė nesvarbi. Net tavo. Tu - jo. 

— Tik per mano lavoną. 


— Deja, šiuo atveju tai ne tik frazė. 

Vikas prisilytėjęs pirštų galiukais kilstelėjo jos smakrą ir 
pažvelgė į akis. 

— Todėl turi visišką teisę atsisakyti dalyvauti. Tada aš pa- 
skambinsiu Orenui ir pasakysiu, kad privalome veikti kaip 
nors kitaip, neveldami į tą pavojingą žaidimą tavęs. Aš ir sku- 
bėjau čia tavęs įspėti, kad išvyktum kur nors toliau, kol tas 
reikalas vienaip ar kitaip išsispręs. 

— Kas žino, kiek tai gali užtrukti. 

— Na, nemanyčiau, kad labai ilgai, - tarė Vikas, vėl prisimi- 
nęs savo laiškelį, perduotą Lozadai. 

— Ar šiaip, ar taip, man vis tiek grės pavojus. Neužmiršk, 
kad aš jau atstūmiau jį. Be to, negaliu visko staiga mesti — 
savo darbo, pacientų - ir pasišalinti. Trumpai tariant, ne. 

— Na, tada per kiek laiko susiruoštum? 

— Tu nori išvykti jau šįvakar? 

— Susikrauk daiktus ir važiuojam. 

— Ne dėl to. Tu ką tik išėjai iš ligoninės, be to, nebaigęs gy- 
dymo. 

— Patikėk, aš jaučiuosi puikiai. 

— Kurjau ne. Susilenkti negali, šoną skauda, net einant per 
kambarį veidas persikreipia iš skausmo. Esi dar labai silpnas, 
lengvai gali prikibti kokia infekcija ar plaučių uždegimas, o 
tai jau ne juokai. Ką jau kalbėti, kad ir kelios siūlės garantuo- 
tai bus prairusios. 

— Bet tu pati sakei, kad žaizda gyja. 

— Tai iš išorės, o viduje yra kur kas daugiau siūlių. Priža- 
dėk, kad vos suskaudus pilvą iš karto man pasakysi. 

— Gerai, prižadu. Jei pakeliui į Galvestoną pasijusčiau blo- 
giau, galėsime užsukti į artimiausią ligoninę. 

— Ne, šįvakar mes nevažiuosime, - kirste nukirto ji. - Dėl 
to, kas susiję su policijos reikalais, aš klausau tavęs ir Veslio, 
o sveikata jau yra mano sritis. Todėl mes niekur nevažiuosi- 
me, kol tu atgausi jėgas. Taškas. 


**x*X* 

Jiedu miegojo vienoje lovoje, nes Vikas kategoriškai nesutiko 
palikti jos vienos apačioje ant sofos. Mestelėjo: „Tai policijos 
sritis, todėl jokių prieštaravimų nepriimu. Taškas. 

Iš džentelmeniškumo jis atsigulė su džinsais ir neužsiklo- 
jo. Buvo užsnūdęs, bet netrukus pabudo ir gulėjo nesumerk- 
damas akių, mat gerokai numigo dieną. Be to, galvoje sukosi 
mintys apie spąstus Lozadai. Ir, žinoma, dar dėl to, kad šalia 
miegojo Renė. 

Ji miegojo kaip kūdikis, veidas buvo ramus, atviras. Viena 
ranka delnu į viršų, pusiau sulenktais laibais pirštais, gulėjo 
ant apkloto. Žvelgdamas į tą ranką, tokią gležną ir trapią, nė 
nebūtum pamanęs, kad jai gali paklusti ir skalpelis. 

Viko širdį ūmai užliejo švelnumas. Ir geismas. 

Dieve, kaip jis jos dabar geidė. Na, tai natūralu: juk jie - 
moteris ir vyras, vienas šalia kito. Tačiau Viką kurstė ir kit- 
kas: visos jo pastangos juokaujant, švelnumu ir netgi piktuo- 
ju pramušti jos susilipdytą kiautą buvo bergždžios. Taip, gal 
pavyko jį šiek tiek įskelti, bet pramušti - ne. Gal dabar reikė- 
tų tiesiog užsimerkti ir pulti į priekį: kas bus - tas? Ta mintis 
viliojo ir jaudino. 

Nuo pirmojo prisilietimo ji tiesiog įsigūžė į save - ne todėl, 
kad būtų nepatikę, tiesiog instinktyviai. Tai buvo tarsi sąlygi- 
nis refleksas, radęsis dėl tos kraupiai pasibaigusios istorijos 
su Reimondu Koljeriu, kai linksmas flirtas virto tragedija. 
Aišku, tai dar nereiškė, kad ji šalta ir neaistringa, - papras- 
čiausiai iš karto puldavo gesinti širdyje įsižiebusią menkiau- 
sią jausmo kibirkštėlę. 

Tačiau, kaip jau įsitikino, toji ugnis, kad ir kaip slopinama, 
vis tiek kartais prasiverždavo. Kai jųdviejų lūpos šiandien 
buvo susilietusios kelias kvapą gniaužiančias akimirkas, jis 
nejuto pasipriešinimo - ji troško atsiliepti, tik nedrįso. 

O tas nelygus jos alsavimas, pašiurpusi nuo jaudulio oda, 
nuo vieno prisilytėjimo akimirksniu sustandėję krūtų spene- 
liai po jo pirštais... 


Spąstai + 301 


Bandydamas nuslėpti gerklėje susitvenkusį jaudulį, jis at- 
sikrenkštė. Renė toliau sau ramiai miegojo, nė nenumanyda- 
ma, kaip jis kankinasi čia, visai jos pašonėje. Vikas, įsitikinęs, 
kad ji neatsibudo, atsisuko veidu įją. Jei ji pabustų ir pakeltų 
aliarmą, galėtų pasiteisinti, kad ėmė skaudėti šoną. Be to, 
tamsoje jis vis tiek negalėjo jos matyti, tad koks skirtumas? 

Tačiau jam, kad galvoje imtų suktis jaudinantys vaizdai, 
visiškai pakako ir švelnaus jos alsavimo, o visa kita - veido 
bruožai, kūno linijos, kurias išstudijuoti turėjo tiek progų il- 
gomis sekimo valandomis, - savaime išplaukė iš atminties. 

Kaip tas vakaras, kai ji, grįžusi iš vestuvių, tiesiai priešais 
jo akis išsinėrė iš savo suknelės. Negi šalta moteris puoštųsi 
tokiais perregimais, raibuliuote raibuliuojančiais nėriniais?.. 

Lėtai, atsargiai vieną po kitos jis atsisagstė džinsų sagas. 
Jei ji dabar pabustų, jis iš karto išgirstų, kad jam tik viena 
galvoj. Tuo tarpu jo „draugelis , atsigavęs po sužeidimo, re- 
gis, su dviguba jėga veržėsi į laisvę. 

Šiam kiek apmalšinus įkarštį, Vikas užsimerkė ir pabandė 
jei ne užmigti, tai bent nuvyti į šalį audringas mintis ir kiek 
snūstelėti. Verčiau negalvoti, koks saldus buvo tas bučinys, 
kaip jo delną svėrė švelni, apvali, apsunkusi krūtis. Negalvoti 
apie ją, jauną ir stangrią, gulinčią visai šalia vien po plonyte 
antklode, apie tą jos saldžią lomą, drėgną ir karštą, atsive- 
riančią, įsileidžiančią, apglėbiančią jį... 


Staiga atsklidęs arklio žvengimas Viką paveikė tarsi ūmai su- 
čirškęs žadintuvas. Tuoj pat atsimerkęs, jis gulėjo nė nekrus- 
telėdamas, klausėsi sulaikęs kvėpavimą. Arklys vėl sužvengė. 

Renė miegojo kaip miegojusi. Nepaisydamas skaudančio 
šono, Vikas žaibiškai išsirito iš lovos, pasičiupo pistoletą, kurį 
buvo pasidėjęs po ranka ant naktinio stalelio, pritykino prie 
lango ir užsiglaudęs prie sienos atsargiai pažvelgė į lauką. 

Kieme buvo tylu ramu, kaip ir aptvare, bet arklys juk nu- 
sižvengė ne šiaip sau. Gal jį išgąsdino kokia pelė. Arba dar 
viena lūšis. Arba čia atsiradęs Lozada. 

Nuslinkęs prie durų ir dar įsitikinęs, kad Renė ramiausiai 
miega, Vikas tylutėliai išsmuko į koridorių. Pasiekęs laiptus 
stabtelėjo ir įsiklausė tamsoje, bet nieko neišgirdo, išskyrus 
savo paties širdies dūžius smilkiniuose. 

Jis kaip įmanydamas greičiau, nors kartu atsargiai, kad 
negirgždėtų, nusileido laiptais. Apačioje, svetainėje, viskas 
buvo kaip įprasta. Durys užrakintos ir užsklęstos skląsčiu. 

Abiem rankomis laikydamas ištiestą pistoletą, jis priėjo 
prie virtuvės durų ir kiek palūkuriavęs puolė į vidų. Ten buvo 
tuščia, kaip ir prieangyje. 

Atrakinęs užpakalines duris, pasilenkęs išsmuko į lauką ir 
šmurkštelėjęs užsiglaudė už lauko kėdės. Nekokia priedanga, 
bet tokioje tamsoje tiko. Laimė, kad dabar delčia. 

Vikas sustingo ir įsiklausė. Po kurio laiko arklidėje iš tiesų 
sušlumsėjo žingsniai. Nėręs iš už kėdės, Vikas tekinas leidosi 
per kiemą ir pasiekęs arklidę prisiplojo prie sienos, norėda- 
mas pasislėpti šešėlyje. Ir kiek atsipūsti. Galva svaigo, keliai 
linko, visą buvo išpylęs prakaitas, o šoną diegė taip, tarsi ten 
būtų suvarytas koks iešmas. 

Po to užpuolimo jis vis dar buvo tikras klipata - iš kojų ga- 
lėjo išversti net stipresnis šuo. Bet jis turėjo ginklą ir nė nesi- 
rengė pasiduoti be kovos. 

Nutykinęs palei sieną iki plačių arklidės durų, stabtelėjo ir 
ištempė ausis. Dabar viduje nebuvo girdėti nė krebžtelėjimo, 
tvyrojo grėsminga tyla. Vikas jautė, kad ten tikrai kažkas yra. 
Tiesiog fiziškai. 

Tas kažkas, turbūt irgi nuojautos įspėtas apie Viką, sustin- 
go ir lygiai taip pat klausėsi ištempęs ausis. 

Jiedu taip stovėjo spengiančioje tyloje nė nekrustelėda- 
mi - minutę, kitą. Ore tvyrojo įtampa, laikas, rodos, ištįso 
iki amžinybės. 

Vikas pajuto, kaip akis ima graužti sūrus prakaitas, srū- 
te srūvantis kakta. Šonai, nugara sušlapo, pistoletas ranko- 
se pasidarė slidus. Jis sumetė, kad jei taip stovės ir toliau, 

greitai pats susileis it senis besmegenis. Nutarė, kad nėra 
ko laukti. 

— Užteks tų slėpynių, Lozada! Išlįsk! 

Po neilgos tylos iš tvarto pasigirdo: 

— Čia tu, Tredgilai? 

Tai buvo ne Lozados balsas - tas kalbėdavo kaip galėdamas 
žemesniu, džeržgiančiu balsu, o šis tarsi murkė pro nosį, kaip 
kad paprastai kalba teksasiečiai. 

— Kas tu toks? 

Tvarto duryse išniro vyro figūra. Vikas taikydamasis tvir- 
čiau sugniaužė pistoletą. Tobis Robinsas išvydęs ginklą kils- 
telėjo rankas. 

— A, kaubojus. 

Toks romumas Viko anaiptol neužliūliavo - policininkui 
per ankstyvas atsipalaidavimas gali kainuoti gyvybę. 

— Kokį velnią čia veiki vidury nakties? 

— To paties ir aš tavęs galėčiau paklausti. Bet kadangi tu 
su šaudykle, turbūt garbė atsakyti pirmam tenka man. Tik iš 
pradžių nukreipk ją į šalį, gerai? 

— Pirma pasakyk, ką čia veikei. 

— Tikrinau, ar viskas gerai. 

— Galėtum sugalvoti ką nors įtikinamesnio. 

— Girdėjau, kad vienam arkliui smarkiai įdrėskė lūšis. 

— Iš kur sužinojai? 

- Iš girininko. Todėl atėjau pažiūrėti, kaip jis, ar nereikia 
kviesti veterinaro. 

— Vidury nakties? 

Tobis Robinsas žvilgtelėjo į rytų pusę, kur dangus virš ho- 
rizonto jau raudo. 

— Jau apyaušris. 

Vikas dirstelėjo rančos vartų link - jie buvo užkelti, užra- 
kinti, šalia nebuvo matyti jokio automobilio. 

— O kaip pasiekei rančą? 

— Pėsčiomis. 

Vikas, užmetęs akį į jo kojas, pamatė ne kaubojiškus batus, 
o sportbačius. 

Robinsas pastukseno sau į krūtinę. 

— Kardiologas patarė per dieną nueiti bent po penketą ki- 
lometrų. Nuo manęs iki Renės į abi puses maždaug tiek ir 
bus. Dabar nekaršta. 

Vikas nenoromis nuleido pistoletą ir jau buvo bekišąs už 
juostos, bet susizgribo, kad jo džinsai neužsagstyti. Greitai 
viena ranka susitvarkė. 

— Na, žinai, Robinsai, tu būtum vertas kulkos vien už kvai- 
lumą. Juk galėjai pirma paskambinti, pasiteirauti. Arba, dėl 
Dievo meilės, bent jau įsijungti šviesą. 

— Jungiklis rakinamoje elektros skydinėje. Žinau, kad Renė 
laiko atsarginį raktą ant durų staktos. Kaip tik jo ieškojau, 
kai išgirdau kažką artinantis. Nežinojau, kad tai tu, maniau, 
vėl kokia lūšis. 

Vikas nepatikliai stebeilijo į senąjį kaubojų. Tas nemelavo, 
bet aiškiai nesakė ir visos tiesos. 

— Renė sakė, kad tą įdrėskimą patepė antiseptiniu tepalu, 
per kelias dienas turėtų sugyti. Jei būtų reikėję, būtų pati pa- 
kvietusi veterinarą. 

— Atsarga gėdos nedaro. 

Robinsas apsigręžęs vėl nėrė į arklidę. Vikas, nors buvo 
basomis, nusekė iš paskos - nelįsdamas į gardus, galėjo sau 
drąsiai vaikštinėti taku tarp jų, ten buvo švaru kaip operaci- 
nėje. 

Robinsas, priėjęs prie elektros skydinės, kilstelėjo ranką 
ir perbraukęs virš durų staktos susiieškojo raktą. Atsiraki- 
nęs skydinę spragtelėjo jungiklį, ir jiems virš galvų įsižiebė 
lempos. 

Visiškai nekreipdamas dėmesio į Viką, tarsi jo čia visai nė 
nebūtų, senis įėjo į gardą, meiliai šnekindamas kumelę ap- 


žiūrėjo kojas ir aptikęs įdrėskimą pritūpė geriau patyrinėti. 

Baigęs ir išėjęs iš gardo, aplenkė Viką tarsi kokį stulpą, grį- 
žo prie elektros skydinės, išjungė lempas, užrakino ją ir raktą 
padėjo į tą pačią vietą. 

Vikas išsekė jam iš paskos. Jiedviem atsidūrus lauke, tarė: 

— Tau čia šįryt rūpėjo ne tik tas įdrėskimas, ar ne? 

Senasis kaubojus stabtelėjo, atsigręžęs dėbtelėjo į Viką ir 
priėjęs prie aptvaro atsirėmė rankomis. Ilgokai taip tylomis 
parymojęs akis įbedęs į saulėtekį, galiausiai iš savo languotų 
vilnonių marškinių, susegtų perlamutriniais spraustukais, 
kišenės išsižvejojo nedidelį tabako kapšiuką, rūkomojo po- 
pieriaus ir per petį mestelėjo Vikui: 

— Rūkysi? 

— Kodėl ne. 

I kas šiūptelėjo tabako ant rūkomojo popieriaus skiau- 
telės ir atsargiai ištiesė Vikui. Tas pirštu pasklaidęs taba- 
ką išilgai skiautės ir paseilinęs kraštelį kruopščiai susisuko 
suktine. 

Robinsas nenuleisdamas akių stebėjo kiekvieną jo judesį. 
Vikas suprato, kad sėkmingai įveiktas išbandymas privertė 
senąjį kaubojų pakeisti nuomonę - tai buvo tarsi įšventini- 
mo ritualas. 

Tad mintyse padėkojo vidurinės mokyklos draugui, iš- 
mokiusiam suktinių gaminimo meno, kurį Vikas sėkmingai 
praktikavo, kol vieną dieną Džo jį užklupo ir iškaršė kailį, ši- 
taip galutinai įtikindamas, kad rūkymas kenkia sveikatai. 

Robinsas taip pat susisuko ir čirkštelėjęs degtuką pridegė 
iš pradžių Viko, paskui savo suktinę. Jųdviejų žvilgsniai ne- 
jučia susitiko. 

— Tai laikaisi kardiologo rekomendacijų? 

Robinsas giliai užsitraukė. 

— Tik nesakyk mano žmonelei. 

Tabakas buvo velniškai stiprus, dūmas ėdė Vikui lūpas, lie- 
žuvį, gerklę, bet jis, kaip reikalavo prisiimtas vaidmuo, rūkė 
nė nemirktelėdamas. 


— Atrodo, nelabai nustebai mane čia išvydęs. 

— Girininkas sakė, kad Renė buvo su draugu. Sumečiau, 
kad tai tu. 

— Kodėl? 

Robinsas tik gūžtelėjo pečiais netardamas nė žodžio. 

— Atėjai patikrinti, ar viskas gerai Renei, ar ne? 

— Panašiai. 

— Manai, galiu padaryti jai ką bloga? 

Senasis kaubojus pažvelgė į horizontą ir kiek patylėjęs vėl 
įsmeigė į Viką veriamą žvilgsnį. 

— Gal net nenorėdamas. 

Vikas suirzo. 

— Renė - ne maža mergaitė, nereikia jos saugoti kiekviena- 
me žingsnyje. 

— Ji labai gležna moteris. 

Vikas nusijuokė ir nejučia net užsikosėjo. Na, pakaks to 
dūmijimo. Jis sutrynė nuorūką į tvoros stulpelį. 

— Apie ją daug ką galima pasakyti, bet kad gležna... 

— Tai tik parodo, koks tu kietakaktis. 

— Klausyk, Robinsai, tu nė velnio manęs nepažįsti, to- 
dėl ne... 

— Pažinau jos tėvą, - nutraukė Viko tiradą Robinsas, mes- 
telėjęs žvilgsnį, tarsi bylojantį: „Tu verčiau prikąsk liežuvį ir 
paklausyk.“ 

Vikas nutilo. 

Robinsas tarė: 

— Prieš atsikeldamas čia, į tėvų rančą, gyvenau Daltone ir 
turėjau progų susidurti su Denu. Jis tikrai nebuvo maloniau- 
sias žmogus pasaulyje. 

— Šitai girdžiu ne iš tavęs pirmo. 

— Iš pažiūros atrodė be galo malonus, nuo veido niekada 
nedingdavo šypsena, sutikęs puldavo spausti ranką ir plekš- 
noti tau per petį, tarsi būtum geriausias jo draugas, bet iš 
tikrųjų jam visada rūpėdavo tik jis pats. 

— Pažįstama padermė. 

Robinsas papurtė galvą. 

— Denas buvo ypatingas atvejis. 

Paskutinįkart godžiai užsitraukęs, jis numetė nuorūką 
ant žemės ir sutrynė sportbačių, labai jau nederančių su visa 
kaubojiška apranga, kulnu. 

Tada vėl užmetęs alkūnes parimo ant viršutinio aptvaro 
skersinio. Vikas laukdamas tęsinio pasirėmė šalia. Robinsas 
nė nepažvelgdamas į jį pasakojo: 

— Kad ir keista, turint galvoje Deno charakterį, Renė buvo 
labai linksma mergaitė. 

— O kas buvo jos mama? 

— Ponia Niuton buvo labai šauni moteris, geros širdies. 
Per kiekvienas Kalėdas rengdavo didelę šventę, išpuošdavo 
namus, sukviesdavo vaikus, Kalėdų Senelis dalindavo jiems 
saldainius ir taip toliau. Vienu žodžiu, ji laikė visus ketu- 
ris namų kampus, bet žinojo savo vietą, į vyro gyvenimą 
nesikišo. 

— Aišku. Tai Renė vaikystėje buvo linksma mergaitė? 

Robinso veide pirmą kartą nušvito šypsena. 

— Mudviem su Korina jos būdavo šiek tiek gaila. Renė 
vis norėdavo visiems įtikti. Kaip dabar pamenu - plonytė 
kaip dviratis. Šviesiaplaukė. Tokiomis didelėmis didelėmis 
akimis. 

Jos ir dabar tokios, pamanė Vikas. 

— Nuovoki, mandagi, gerai išauklėta. Tai buvo ponios Niu- 
ton nuopelnas. Dar nėjo į mokyklą, o jodinėjo jau kaip tikras 
kaubojus. 

Robinsas pritilo, paskui tarė: 

— Ir kas blogiausia - tėtis jai atrodė nepasiekiamas ide- 
alas. Ji iš kailio nerdavosi, kad tik jis atkreiptų į ją dėmesį, 
pagirtų. 

Robinas sunėrė rankas ir ryto prieblandoje ėmė apžiūrinė- 
ti sudiržusius, grublėtus savo pirštus. Vieno nykščio panagė 
buvo visa pajuodavusi nuo sumušimo. Tam nagui jau galas. 

— Daltone niekam nebuvo paslaptis, kad Denas laksto pas- 
kui sijonus. Netgi poniai Niuton, kuri su tuo turbūt jau seniai 
buvo susitaikiusi. Ir, galima sakyti, nešė tai kaip savo kryžių. 
Stengdavosi nekreipti dėmesio į kalbas, nuduodavo, kad pas 
juos viskas gerai. Renė buvo dar visai vaikas, todėl nežinojo, 
kaip turi atrodyti dviejų mylinčių žmonių santuoka. Be to, 
tėvai vienas kitam visada būdavo malonūs, taigi viskas, regis, 
buvo idealu. 

Jis dirstelėjo į Viką norėdamas įsitikinti, ar šis atidžiai 
klausosi, - pasakojimas artėjo prie svarbiausios vietos. 

— Renė tada buvo turbūt jau kokių dvylikos. Kaip mergai- 
tei, pasak mano žmonos, sunkaus amžiaus. Taigi vieną dieną 
Renė nutarė padaryti tėčiu siurprizą ir nepranešusi užgriūti 
pas jį į darbą. Tačiau pradarius kabineto duris siurprizas lau- 
kė jos pačios. 

— Pas jį buvo viešnia. 

— Po juo, ant sofos. Renės pianino mokytoja. 

Robinsas nutilo ir įsmeigė akis į ką tik atsiplėšusį nuo ho- 
rizonto žėrintį saulės kamuolį. 

— Taip ir baigėsi laiminga Renės vaikystė. Ji jau nebebuvo 
ta mergaitė kaip iki tol. 

Padavėja iš Daltono, Kristal, Vikui buvo sakiusi, kad Renė 
tarsi nutrūko nuo grandinės kaip tik ėmus ryškėti jos mo- 
teriškoms formoms. Pasirodo - priežastis buvo visai ne pa- 
auglystė. 

Tada darosi aiškus ir jos maištas prieš visą pasaulį. Gero 
ir gražaus pasaulio įvaizdis akimirksniu subyrėjo it kortų 
namelis, žemė išslydo iš po kojų. Jos protestas prieš tėvo 
veidmainiavimą ir mamos apsimetinėjimą, kad viskas gerai, 
buvo visiškas patrakimas - ak, jūs man šitaip... tada aš jums 
va taip. 

Tarsi sekdamas Viko mintis Robinsas tarė: 

— Dabar tai vadinama „pasąmone ar panašiai. Korina taip 
sakė. Girdėjo per kažkokią laidą. Kad ir kaip ten būtų, Renė 

pasikeitė tarsi mostelėjus burtų lazdele: iš geros, manda- 
gios mergaitės tapo tiesiog laukinė, atžagari, užmetė moks- 
lus. Denas ir ponia Niuton dar bandė ją drausminti, bausti, 
bet veltui. 

— Na, tą tėvo dovanotą raudoną „Mustangą vargiai pava- 
dintum bausme, greičiau paskatinimu, - tarė Vikas. 

— Greičiausiai išmelžė iš jo šantažu - kai užtiko tėvą raitą 
ant savo pianino mokytojos, jis buvo Renės kišenėje. Vienu 
žodžiu, ji švilpte švilpė tiesiai į pragarą. 

— Iki šešiolikos. 

Robinsas grįžtelėjo į Viką. 

— Tai tu žinai apie Koljerį? 

- Šį tą. Žinau, kad Renė jį nušovė. Kad kaltinimai jai ne- 
buvo pateikti, netgi byla nebuvo iškelta ir viskas buvo tyliai 
užglaistyta. 

— Denas, - tepasakė Robinsas, tarsi daugiau paaiškinimų 
ir nereikėtų. 

— Nepasakyčiau, kad man būtų gaila to Reimondo Kolje- 
rio, - tarė Vikas. - Reikia būti paskutine šiukšle, kad lįstum 
prie pasiklydusios gyvenime šešiolikmetės. 

— Aš jo neteisčiau. Jei jau Renei krisdavo į akį koks vyras, 
vargiai galėdavo atsispirti jos vilionėms. 

Vikas įsmeigė tiriamą žvilgsnį į Robinsą, o tas tik šyptelėjo 
ir papurtė galvą. 

— Ne... Aš buvau... na, griežtas dėdė - man niežėte niežėjo 
liežuvis ją išbarti, įkrėsti proto, o ne temptis į lovą. Priešingai 
nei Reimondui Koljeriui. 

— O kasjis toks buvo? 

— Pažinaujį tik iš matymo, bet šiaip žmonės jį, rodos, mėgo. 
Turėjo galvą ant pečių, verslininko gyslelę, todėl Denas jį ir 
pasikvietė partneriu įgyvendinti didelio statybų projekto. 
Turėjo tik vieną silpnybę. 


— Moteris. 

— Moterį. Renę, - niauriai tarė senasis kaubojus. - Tiesiog 
varvino į ją seilę kaip katinas į lašinius. 

— Lolitos sindromas. 

— Taigi. Aišku, ji, kaip ir visos moterys, kuo puikiausiai tai 
jautė ir... 

— Kodėl manęs nepakvietėte į susirinkimą? 

Vikas su Robinsu sutartinai grįžtelėję išvydo per kiemą jų 
link žengiančią Renę. Jos plaukai buvo šlapi - matyt, skubė- 
dama pas juos greitai palindo po dušu, šokte įšoko į suknelę 
ir išpuolė į lauką. 

— Pamačiau pro langą. Pamaniau - apie ką jie ten taip ilgai 
šnekasi? 

Jos žvilgsnis užkliuvo už pistoleto rankenos, kyšančios iš 
už Viko juosmens. 

— Tik per plauką jo nenušoviau, - atsiliepė Vikas, steng- 
damasis kuo natūraliau nusišypsoti, nors mintys tuo metu 
sukosi apie Robinso pasakojimą. 

O Robinsas kaip visada raportavo: 

— Girdėjau, vienu šūviu tiesiai į širdį nušovėte tą lūšį. Dau- 
giau čia apylinkėje niekam nedarys eibių. 

— Kaip manote, ar nereikėtų iškviesti veterinaro apžiūrėti 
Žaibo? 

— Ne, - tarė Robinsas. - Žaizda negili, po poros dienų ne- 
bus nė žymės. 

Žybtelėjusi akimis į Viką, ji vėl pažiūrėjo į Robinsą. 

— Aš porai dienų išvyksiu. Gal galėtumėte kartais užmesti 
akį, ar čia viskas gerai? 

Senasis kaubojus tik gerokai patylėjęs atsiliepė: 

— Su malonumu. Jei kas, skambinti į Fortvortą? 

— Į Galvestoną, - pasakė Vikas. - Aš ten gyvenu. Tuoj už- 
rašysiu savo numerį. 

Renė pažvelgė į jį priekaištingai, tarsi būtų išdavęs kokią 
paslaptį. 

— Einu pažiūrėti, kaip Krolis, - tarė ji. - Gal šiandien dar 
tegu pabūna viduje. Kitus išleisiu į aptvarą. 

— Vakare ateisiu suvaryti į arklidę, - pasakė Robinsas. 

Renė nužingsniavo prie arklidės, bet pakeliui dar grįžtelė- 
jo tarsi tikėdamasi, kad Robinsas atseks iš paskos. 

— Aš tuoj! - šūktelėjo jis. - Tik užrašys telefoną. 

— Kam? Juk turite mano mobilųjį. 

— Nepakenks ir dar vienas numeris. Dėl viso pikto. 

Renė, aiškiai nenoromis vėl palikdama juos vienudu, dingo 
arklidės tarpduryje. Vikas pažvelgė į Robinsą. Na, smulkme- 
nas, kaip Renė viliojo Reimondą Koljerį, galima ir praleisti. 

— Dar kas nors svarbaus? 

— Taip. Na, nežinau, - tarė Robinsas, - ar tau tai svarbu. 
Tikiuosi, kad taip. 

Senajam kaubojui vis nesiryžtant kalbėti, Vikas pakreipė 
galvą ir atgręžė ausį leisdamas suprasti, kad įdėmiai klauso. 

Robinsas, dar grįžtelėjęs per petį į arklidę, pusbalsiu tarė: 

— Po to nelemto įvykio su Koljeriu Renė tarsi atsitokėjo. 
Vėl tapo tokia kaip anksčiau. 

Vikas laukdamas tesinio nieko neatsakė. 

— Galaš tavęs ir nepažįstu, bet žinau, į kokią košę esi įklim- 
pęs. Skaičiau laikraštyje. Ir per televiziją rodė. Todėl man ne- 
labai prie širdies, kad sukiojiesi aplink Renę. 

— Deja, niekuo negaliu tau padėti. 

— O dar turint galvoje tą Lozadą. 

— Kaip tik dėljo aš čia ir sukiojuosi. 

— Tik dėl jo? - senojo kaubojaus akys smigte įsmigo į 
Viką. - Žinok, mums su Korina Renė kaip duktė. 

Jis palinko į priekį ir žengtelėjo arčiau. 

— Tik neapsimesk, kad nesupranti, apie ką aš. 

— Klok tiesiai šviesiai nekalbėjęs užuolankomis, tada 
bus aišku. 

— Gerai. Renė daug ir sunkiai dirbo, kol pasiekė tai, ką da- 


bar turi. Savo akimis mačiau ją raitą ant laukinių mustangų, 

prie kurių užkietėję kaubojai bijodavo prisiartinti. Ji gali nu- 
skristi kad ir į pasaulio kraštą, į patį karo sūkurį, kur siaučia 
klaikiausios epidemijos, - jai vis tiek, nors ten būtų prasivė- 
res pats pragaras. 

Prisikišęs visai prie pat Viko, jis pridūrė: 

— Bet aš jos niekada nesu matęs su jokiu vyru. Nė vienas 
dar nėra čia nakvojęs. 

Senojo kaubojaus žvilgsnis, tarsi parodydamas, ką jis turi 
galvoje, įsmigo į nuogą Viko krūtinę ir nuslydo žemyn, į jo 
akivaizdoje užsagstytą praskiepą. 

— Tikiuosi, tu garbingas vyras, kuris supranta, ką tai reiškia. 


Grįžusi iš aptvaro Renė rado Viką sėdintį virtuvėje, įsmeigusį 
žvilgsnį į kavos aparatą ir stebintį iš filtro į kavinuką kapsin- 
čius lašus. Tas vaizdas - jis, basas, tik su džinsais, ir pistole- 
tas, gulintis ant stalo, - jos virtuvėje buvo toks neįprastas, 
netgi gąsdinantis. 

— Kas nors ne taip kavos aparatui? 

Vikas susimąstęs papurtė galvą. 

— Tiesiog rankos dreba, kaip noriu kavos, tai ir seku kie- 
kvieną lašą. 

— O, galiu tave suprasti, - atitarė ji, imdama iš spintelės du 
puodelius. 

— Kaip Krolis? Viskas gerai? - pasiteiravo jis. 

— Jau geriau, kaip Tobis ir sakė, po poros dienų nebus nė 
žymės. 

— Aš jam kaip ašaka gerklėje. 

Renė pastatė priešais jį puodelį. 

— Nesąmonė. 

— Dėl manęs tai... Paprasčiausiai konstatuoju faktą. Jis jau 
išėjo? 

— Taip, ką tik. 

Į kavinuką kliunktelėjo paskutiniai kavos lašai. Vikas pil- 


damas jai puodelį įspėjo: 

- Išviriau stiprios, kokią geria policininkai. 

— Gydytojų kava irgi nepagąsdinsi. 

Ji gurkštelėjo ir iškėlė į viršų nykštį. 

— Robinsas kaip sarginis šuo, niekam neleidžia prie tavęs 
nė prisiartinti. Ir man liepė nekišti savo purvinų letenų. 

— Ne, jis niekada taip nepasakytų. Aš jį pažįstu. 

— Na, mintis buvo tokia. 

Gurkštelėjusi dar kavos, ji pastatė puodelį ant stalo. 

— Apsisuk, apžiūrėsiu tavo žaizdą. 

Jis apsigręžęs palinko į priekį ir pasirėmė rankomis į stalą. 

— A, tai tau patinka mano užpakaliukas. 

— Ne tokių esu mačiusi. 

— Va čia tai smūgis Žemiau juostos. 

Renei žmogaus kūnas nebuvo naujiena. Buvo prisižiūrė- 
jusi visokiausių - didelių ir mažų, plonų ir storų, įvairiausių 
spalvų, - bet kai vakar pamatė nuogą ant pilvo išsitiesusį 
Viką, jai net karšta pasidarė, tarsi pirmą kartą būtų išvydusi 
vyro kūną, liekną, tvirtą, raumeningą. Ji vos susilaikė jo ne- 
paglosčiusi. 

Nuėmusi seną tvarstį, švelniai palietė randą pirštu. 

— Skauda? 

— Tik kai bedžioji. Truputį niežti. 

— Vadinasi, gyja. Stebuklas, turint galvoje paciento nedis- 
ciplinuotumą. 

— Kada trauksi siūles? 

— Po poros dienų. Na, gali mautis kelnes ir baigti kavą. Gal, 
pasinaudojant proga, kol sėdi vienoje vietoje, reikėtų dar pa- 
valyti. 

— Tik jokių injekcijų! - jai einant iš virtuvės dar šūktelėjo 
jis pavymui. 

Grįžusi iš antro aukšto su vaistinėle, ji iš tiesų nustebo, 
dar radusi jį virtuvėje. Jai išsakius nusistebėjimą, Vikas at- 
siliepė: 

— Gydytojo žodis - man įsakymas. 

— Neįtikėtina. Anksčiau lyg ir nebuvai toks pavyzdingas 
pacientas. 

— Kodėl Tobis su Korina taip tavimi rūpinasi? 

— Jie pažįsta mane nuo vaikystės. 

— Turbūt ne jie vieni, bet daugiau nematau nė vieno be- 
sisukiojant aplinkui ir vaikant nuo tavęs tokius satyrus 
kaip aš. 

— Abejoju, ar Tobis Robinsas žino, kas yra satyras. 

— Bet tu žinai, ar ne? 

— Tu ne satyras. 

— O Reimondas Koljeris? 

Jis bandė paklausinėti ją apie praeitį, bet ji negalėjo apie 
tai šnekėtis. Vargu ar apskritai kada galės. Ir nuo kojai pradė- 
ti? Kaip užklupo tėvą su pianino mokytoja? Kaip papasakoti, 
kad visas pasaulis - tėvas, mama, ji, - kuriuo tikėjo ir gyve- 
no, pasirodė tesąs vien apgaulė, akių dūmimas, akimirksniu 
subyrėjo į šipulius, o ji liko vienų viena tarsi vidury dykumos, 
kur aplinkui - tik tuštuma, šešėlių karalystė? 

O gal pradėti nuo Reimondo? Kaip jis sekiodavo jai iš pas- 
kos. Kaip visur lydėdavo ją ilgesingu žvilgsniu, net jei žmona 
būdavo šalia. Kaip ji vengė tų veršio akių ir sudrėkusių nuo 
prakaito rankų, kol vieną kartą jai dingtelėjo, kad gali panau- 
doti jo aklą susižavėjimą savo tėvui nubausti. Kaip visa tai 
papasakoti Vikui? 

— Na štai, - tarė ji, užklijavusi žaizdą nauju tvarsčiu. — 
Baigta, ir šįkart, reikia pripažinti, buvai visai pakenčiamas 
pacientas. 

Nespėjus Renei atsitraukti, Vikas sugriebė jos plaštakas 
ir suglaudė sau ant krūtinės, tarsi ji būtų apkabinusi jį iš už 
nugaros. 

— Vikai! 

- Įdomu, o kas buvo tasai pats geriausias tavo pacientas? 

Renė nieko neatsakė ir nerūpestingai nusijuokė, nors tai 
nebuvo jau taip paprasta turint galvoje, kad ji visu kūnu buvo 

prigludusi prie Viko, plaštakas švelniai kuteno tankūs jo krū- 
tinės gaurai ir strėnomis jau ėmė plisti maloni šiluma. 

Jis laikė jos delnus prispaudęs sau prie krūtinės, ir po kai- 
re plaštaka ji jautė dunksint jo širdį, tarsi atsiliepiančią į jos 
pagreitėjusį pulsą. 

— Vikai, juk sakei, kad mums reikia skubiai išvykti. 

— Nepaleisiu, kol nepapasakosi apie savo geriausią paci- 
entą arba pacientę, - atkirto jis ir dar stipriau prispaudė ją 
prie savęs. 

Pasiduodama ji atrėmė kaktą į jo tarpumentę, bet tučtuo- 
jau vėl kilstelėjo galvą - tai buvo jau pernelyg gera ir jautru. 

— Tai buvo pacientė. Trisdešimt ketverių, Pasaulinio preky- 
bos centro sprogimo auka. Rugsėjo vienuoliktą aš dalyvavau 
konferencijoje Filadelfijoje. Vos išgirdusi tą kraupią žinią, šo- 
kau į mašiną ir vakare jau buvau Niujorke. Ji buvo viena iš 
tų nedaugelio, kuriuos pavyko ištraukti iš po griuvėsių dar 
gyvą, bet visą sumaitotą ir sužalotą. Aš ėmiausi vidinių suža- 
lojimų, kitam chirurgui teko amputuoti jai koją. Darbavomės 
net nežinodami, kuo ji vardu, - jokių dokumentų neturėjo, 
buvo be sąmonės. Tačiau moteris vis dėlto pasąmoningai 
jautė, kad yra gelbėjama: man vis paimant ją už rankos, kad 
žinotų, jog yra ne viena, jog kažkas ja pasirūpins, ji spustelė- 
davo manąją. Galiausiai atgavo sąmonę, pasisakė vardą, tada 
galėjome susisiekti šeima, viena iš kelių tūkstančių, karštli- 
giškai ieškančių dingusių artimųjų. Pasirodo, ji buvo atvykusi 
į Niujorką verslo reikalais iš Ohajo. Niekada neužmiršiu tos 
akimirkos, kai pro palatos duris su ašaromis akyse įgriuvo jos 
vyras su trimis vaikais. Ir jos, apsuptos artimųjų, žvilgsnio, 
iškalbingesnio už bet kokius žodžius. 

Pasakodama Renė nejučia prigludo skruostu prie Viko 
nugaros. Jis paglostė jai rankas, vis dar gulinčias jam ant 
krūtinės. 


— Suprantama, juk tu jai išgelbėjai gyvybę. 

— Deja, - kimiai tarė Renė. - Moteris buvo pasmerkta. Po 
dviejų dienų mirė. Žinojo, kad mirs. Dėkojo man, kad dar 
galėjo paskutinį kartą išvysti savo šeimą, atsisveikinti su ja. 
Tai, kad ji dar pagyveno, - neįtikėtinos valios ir meilės, di- 
desnės už baisiausius skausmus, stebuklas. Ši moteris buvo 
pati geriausia mano pacientė. 

Jai baigus pasakojimą, trumpai stojo tyla. Galiausiai Vikas 
tarė: 

— Tu išties nepaprasta gydytoja. Robinsas tave ne be rei- 
kalo gyrė. 

Renė suprato, kad Vikas atsargiai bando pereiti prie jos, 
Tobio ir Korinos istorijos. Na, kodėl ne? Tuo labiau, kad jis 
galjau ir taip viską žino - apie ką kita jie ten, rymodami prie 
aptvaro, būtų taip ilgai šnekėjęsi? Matyt, dabar Vikas nori 
išgirsti tai iš jos pačios lūpų. 

Šįkart, kaktai vėl nejučia prigludus prie jo tarpumentės, 
Renė jos neatitraukė. 

— Po tos istorijos su Reimondu Koljeriu tėvai išsiuntė mane 
į internatą Dalase. Ir paskui per Kalėdas išvyko į Europą, už 
bausmę palikę mane internate. Mama to nenorėjo, bent jau 
taip sakė. Žinoma, jos nuomonė nieko nereiškė, tėvo žodis 
visada būdavo galutinis. Nežinau, kaip Tobis su Korina tai 
sužinojo, bet Kalėdų rytą jie staiga išdygo prieš mane Dala- 
se - su vaikais, pyragais, dovanomis. Sakėsi negalėję palikti 
manęs vienos. Ir nepaliko. Jei jo rūpestis atrodo kiek perdė- 
tas, tai tik todėl, kad aš jam vis dar ta pati maža mergaitė, 
visiškai viena šiame pasaulyje. 

— Rene, o kas tada atsitiko tavo tėvo kabinete? 

Ji atšlijo ir ištraukė plaštakas iš po jo rankų. 

— Tai važiuojam į Galvestoną ar ne? 

Apsigręžęs Vikas sugriebė ją už pečių. 

— Kas vis dėlto ten atsitiko? 

— Paskui Veslis vėl kaltins mane, kad vėluojame, - nesi- 


teikdama atsakyti mestelėjo ji. 

— Jis tave išprievartavo? Bandė? 

Ji supykusi išsivadavo iš jo rankų. 

— Bet tu ir įkyrus! 

— Tai išprievartavo? 

— Juk policijos raporte parašyta juodu ant balto. 

— Tas taip. Bet tai Deno Niutono versija policijai. O kaip 
buvo iš tikrųjų? Kodėl paleidai kulką į Reimondą Koljerį? 

— O koks tau skirtumas? 

— Velniai rautų, aš noriu žinoti tiesą! Kažkodėl tu kaip akies 
vyzdį saugai tą paslaptį, palaidotą po tėvo šlamančiaisiais. Aš 
jau dvi dienos iš kailio neriuosi, bergždžiai bandydamas iki 
tavęs prisibelsti, mainais susilaukdamas tik kaltinimų graba- 
liojantis ir to tavo Tobio grasinamų žvilgsnių. 

Vikas įvarė ją į kampą - ir tiesiogine, ir perkeltine prasme. 
Renė pratrūko: 

— Reimondas manęs nevertė nieko daryti. Jeigu tau taip 
norisi manyti, kad jis bandė mane išprievartauti, ir laikyti 
mane nekalta auka, prašom. Bet buvo visai ne taip. Kai Rei- 
mondas su tėvu pradėjo bendrą statybų projektą, man buvo 
keturiolika. Jis ėmė dažnai pas mus lankytis, o aš, iš karto 
pamačiusi, kad kritau jam į akį, pradėjau negailestingai su 
juo žaisti. Apsimesdamas, kad tai nekaltas vyresnio žmogaus 
rūpinimasis mergaite, jis nepraleisdavo progos manęs pa- 
glostyti ar pabučiuoti į skruostą. O man tai buvo tik pramo- 
ga, viliodavau jį ir po to sau kvatodavausi iš jo jaudulio, su- 
trikimo, drebančių rankų, raudonio išmuštos kaktos. Jį buvo 
užvaldžiusi tokia... na... beprotiška aistra, o man tai atrodė 
juokinga nesąmonė. 

Išpyškinusi tai vienu atsikvėpimu, Renė nutilo ir įkvėpusi 
oro varė toliau: 

— Nori žinoti, kokia aš „nepaprasta ? Tai klausyk ištempęs 
ausis. 

— Pakaks, Rene. 

— Na ne, jei jau pradėjome, tai ir baigsime. Taigi šitaip aš 
tą vargšą kankinau dvejus metus. Tos nelemtos dienos iš- 
vakarėse dėl kažko, net nepamenu ko, susivaidijau su tėvu. 
Jis atėmė iš manęs mašinos raktelius ir skyrė mėnesio namų 
areštą. Nutariau, kad permiegoti su jo verslo partneriu bus 
geriausias kerštas. Taip, Vikai, taip. Taigi paskambinau Rei- 
mondui iš motelio ir pasakiau, kad jeigu jis manes nori, aš jo 
laukiu, tik tegu atvažiuoja tuojau pat. 

Renė nusibraukė gėdos ir skausmo ašaras nuo įraudusių 
skruostų ir pasakojo toliau. Žodžiai pilte pylėsi jai iš lūpų. 

— Reimondas prisistatė į motelį, ir mes nieko nelaukdami 
sugulėme. Kaip iki tol darydavau ir su kitais vyrais. Visa, ką 
girdėjai apie Renę Niuton, nėra prasimanymas. Bet tai turbūt 
tik dešimtoji dalis to, kas buvo iš tikrųjų. Kada nors, kai ant 
kulnų nelips samdomi žudikai, galėsime susėsti prie butelio 
vyno ir aš tau papasakosiu apie savo žygius. Pažadu, nenuo- 
bodžiausi. Bet tau, atrodo, pati įdomiausia šita istorija. Gal 
ne be reikalo, tai baisiausias dalykas, kurį esu padariusi. Tė- 
vas mane nubaudė, bet aš jam atsilyginau, ar ne? Kaip rei- 


kiant atsilyginau. 


Dvidešimt aštuntas skyrius 


Vesis buvo patenkintas išgirdęs, kad naktis praėjo ramiai ir 
Lozada neapsireiškė. Bet jiems iš rančos leidusis į kelionę, jis 
tikrindamas skambinėjo kas pusvalandį, nors Vikas užtikri- 
no vos ilgame kelyje į Galvestoną pastebėsiąs kokį Lozados 
pėdsaką, tučtuojau pranešiąs. 

Vikas prisispyrė, kad jiedu važiuotų jo pikapu, ir pats sėdo 
už vairo. Sėdėti keleivio pusėje jam būtų buvusi nepakelia- 
ma kančia, ir nors vairavimas žadėjo nuovargį ir stresą, Renė 
nesiginčijo. 

Jie apskritai važiavo tylomis. 

Po paskutinio pokalbio tarp jų tvyrojo tokia įtampa, kad 
atrodė, nuo vieno neatsargaus žodžio pratrūks audra. Vikas 
vėl mūvėjo ant riešo savo guminę apyrankę. 

Renė sėdėjo abejingai žvelgdama į peizažą, skriejantį už 
lango, kai jau kažkelintą kartą sučirškė Viko telefonas. 

— Dėl Dievo meilės, Orenai, duok ramybę, - pasakė jis. 

— Perduok detektyvui labų dienų nuo manęs, - mestelėjo 
Renė. 

— Aha? 

Renė net sėdėdama šonu tučtuojau pajuto, kad kažkas ne 
taip, ir grįžtelėjo į Viką. Jo laisvoji ranka dar stipriau suspau- 
dė vairą, lūpos išsitempė kaip plonas brūkšnys. 

Bet balsas buvo pabrėžtinai malonus. 

— Nagi nagi - Rikis Rojus. Seniai matytas, seniai girdėtas. 
Tiesą sakant, nuo tada, kai paskutinįkart prasilenkėme, net 
neparodei savo gražaus veido. 

Vien nuo minties, kada kitame gale - Lozada, Renės kūnu 
nubėgo šiurpas. Širdyje akimirksniu vėl atsibudo siaubas, iš- 
gyventas tą vakarą savo virtuvėje. Ta jo baisi ramybė gąsdino 
kur kas labiau nei bet koks agresyvumas ir grubumas. 

Vikas pasuko pikapą į šalikelę. 

— Na, man nemalonu tau sakyti, bet pulti iš už nugaros gali 
tik paskutinis vištašūdis. 

Jis sustojo ir patraukė stabdį. 

— Dabar vėl esu sveikas kaip ridikas. Bet to nepasakytum 
apie Selę Horton. Selę Horton, asile tu. Neapsimetinėk, kad 
neprisimeni. Iš pradžių suvarei kulką jai, o po to bandei nu- 
žudyti mane. 

Renė girdėjo iš ragelio atsklindantį žemą Lozados juoką. 
Atsisegusi diržą ji palinko prie Viko ir davė ženklą kiek ati- 
traukti telefoną nuo ausies, kad ir ji galėtų klausytis. 

— Tau turbūt nuo kokių nors nuskausminamųjų galvoj 
triušiai laksto, Tredgilai, - tarė tas. - Nesuprantu, apie ką tu 
čia kalbi. 

— Aš tau išversiu. Tu esi sušiktas moterų žudikas. 

Bet Lozada buvo per daug gudrus, kad užkibtų ant tokios 
meškerės. 

— Skaičiau, kad vos išgyvenai po kažkieno užpuolimo ir gy- 
dytojai tave vos ištraukė iš mirties nagų. 

— Renė Niuton - aukščiausios klasės gydytoja. 

— Kaip ir kalė. 

Renė krūptelėjo tarsi gavusi antausį ir dirstelėjo į Viką, ta- 
čiau jo akis dengė saulės akiniai. 

— Ji su tavim? - pasiteiravo Lozada. 

— O kitaip argi tu man skambintum? 

— Keista, ką? Tik pagalvok: mes abu bendraujame su ta pa- 
čia moterimi. Nors, - ramiai kalbėjo jis, - gal ir nekeista, kad 

abu jai patinkame. Pavojus ją tiesiog įkvepia, kaip kažin ką. 
Pavyzdžiui, kai žuvo jos kolega, daktaras Houvelas, ji, pasa- 
kodama man apie baisią jo mirtį, net sudrėko. 

Renė metėsi į priekį ir pabandė sugriebti telefoną, bet Vi- 
kas, čiupęs už riešo, atitraukė jos ranką ir pažvelgęes papurtė 
galvą. 

— Tik antrą kartą buvome susitikę, o ji lovoje buvo tarsi 
laukinė kumelė. Akimirką net buvau išsigandęs, kad nenu- 
laikysiu. 

— Na, nesistebiu, - abejingai tarė Vikas. - Kur trumpa, ten 
trūksta. 

Lozada caktelėjo liežuviu. 

— Kam tie pigūs juokeliai? 

— Tu teisus. Nevyniojant į vatą man reikėjo iš karto pasa- 
kyti, kad esi beviltiškas impotentas. 

Lozada nusikvatojo. 

— Kaip matau, negali susitaikyti, kad aš ją turėjau pirmas? 
Bijai, kad po manęs gali pasirodyti visiškas autsaideris? Kar- 
tą ji pasiekė orgazmą man vien bučiuojant jos spenelius. Jei 
supranti, ką tai reiškia. 

Renė užsikimšo ausis, bet vis tiek išgirdo Viką sakant: 

- Žinai, Riki Rojau, jau imu įtarti, kad visomis šitomis pi- 
kantiškomis kalbomis bandai mane suvilioti. Tai ko vis dėlto 
paskambinai? 

Lozados Renė negirdėjo, tik Viko atsakymą: 

— Abejoju. Jeigu ji tau nerūpėtų, tikrai man neskambin- 
tum. Tau pavydas bambą graužia, kad ji dabar ne su tavim. 
Išgraužk, šūduk. 

Vikas baigė pokalbį, švystelėjo mobilųjį ant prietaisų sky- 
delio ir riebiai susikeikė. 

— Melas! - šūktelėjo Renė. 

Vikas įjungęs pavarą dirstelėjo į veidrodėlį, ar nėra atva- 
žiuojančių mašinų, ir įsuko į greitkelį. 

— Vikai, visa tai melas. 

Jis nieko neatsakė. 

— Jis apsuko tave apie pirštą kaip šiltą vilną! 

Vikas atsigręžė į ją blykstelėjęs akinių stiklais ir tepratarė: 
— Prisisek diržą. 


Nors Lozadai buvo kiek apmaudu, kad Vikas Tredgilas taip 
greitai baigė pokalbį, spausdamas „Baigti jis vis dėlto jautėsi 
patenkintas ir negalėjo susilaikyti nekrizenęs. Jam pavyko 
pasėti abejonę Tredgilo galvoje. Dabar daug duotų, jei galėtų 
pasiklausyti anų pokalbio. 

Renė turbūt klausėsi. Aišku, ji puls karštai viską neigti ir 
tik dar labiau pakurstys Tredgilo įtarimus. Ypač jei jam žino- 
ma tai, ką pačiam Lozadai pavyko išsiaiškinti, o gal net dar 
daugiau, apie audringą Renės Niuton paauglystę. 

Kitaip susiklosčius gyvenimui ir Lozada būtų galėjęs tap- 
ti policininku. Turėjo visus duomenis, tą detektyvui būtiną 
vadinamąją uoslę. Tikrai būtų ne prastesnis detektyvas nei 
Orenas Veslis, Džo Tredgilas arba jo brolelis Vikas. Gal net 
dar geresnis, nes, priešingai nei jie, neturi kvailų skrupulų, 
tokių kaip sąžinė, teisingumas... 

Pavyzdžiui, jei ta padavėja iš užeigos už poros kilometrų 
nuo greitkelio Daltono pakraštyje nebūtų buvusi tokia pa- 
slaugi, jam būtų tekę pasekti ją iki namų ir ten tam tikromis 
priemonėmis išgauti atsakymus, o paskui nužudyti - ir kvit. 

Bet Kristal buvo tikras lobis. Vos užkalbinta nusistebėjo, 
kad jis jau antras šią savaitę teiraujasi apie Renę Niuton. 

— Nesuprantu, ko čia ji visiems taip parūpo. 

Lozada palinko prie savo lėkštės su riebiomis tortiljomis ir 
abejingai tarstelėjo: 

— Kaip tai? 

— Neseniai - rodos, sekmadienį - čia apie ją klausinėjo dar 
vienas. Sakė, kartu mokėsi koledže. Toks visai nieko, netgi, 
sakyčiau, tikras saldainiukas. 

Ji pamerkė akį. 

— Renė bus jį pražiopsojusi, kaip ir tave, tokį gražuolį. 

— Ačiū ačiū. O kaip jis atrodė? 

Ir ji nupasakojo Viko Tredgilo išorę - nuo šviesios ševeliū- 
ros iki aptrintų kaubojiškų batų. Išgirdusi iš Lozados, kad tas 
svajonių gražuolis yra policininkas, Kristal iš apmaudo net 
prikando lūpą. 

— Tai velnias, - šūktelėjo ji, - pūtė miglą man į akis net ne- 
mirksėdamas, o aš, žioplė, patikėjau! 

Lozada pasakė jai, kad Vikas tarnauja šunadvokačiui, gi- 
nančiam prisivirusius košės gydytojus. 

— Jo darbas - žmones, duodančius į teismą gydytojus, su- 
maišyti su purvais. 

Kristal šį melą prarijo taip pat lengvai kaip Viko pasa- 
kėles. 

— Nesikrimsk, jis apsuktų apie pirštą ir patį velnią. 

— Tai jau tikrai. O žvelgė tokiomis nekaltomis žydromis 
akimis. 

Ji nepatikliai pažvelgė į Lozadą. 

— Gal tu irgi koks detektyvas? 

Lozados veidas pražydo plačia šypsena. 

— Aš žurnalistas. Rašau straipsnį apie daktarę Niuton. Apie 
jos savanorišką pagalbą trečiojo pasaulio šalims. 

— Na, tuo savo spalvingos biografijos ji tikrai neišbalins, - 
niekinamai prunkštelėjo Kristal ir per pusvalandį išklojo jam 
visą Renės Niuton paleistuvavimo epopėją. - Niekas nenu- 
stebo, jai galiausiai nušovus tą vargšelį Reimondą. 

Taigi jo vakarykštė išvyka į Daltoną buvo išties įdomi ir 
turininga. Išeidamas iš Kristal net gavo šokoladinį morengą 
išsineštinai. 

Myžnius Sojeris surinko jam visa, kas tik buvo įmanoma. 
Ačiū skorpionui, jis gavo aibę visokiausios naujos informaci- 
jos, taip pat ir apie Viką Tredgilą. Pavyzdžiui, kur tas pasku- 
tinįkart mokėjo kreditine kortele, - Daltone, kaip bylojo kiti 
duomenys, gimtajame Renės Niuton mieste. 

Sužinojo, kiek ji moka žemės mokesčio už savo rančą 
kaimyninėje apygardoje, kad dievina arklius ir kadaise net 
dalyvaudavo rodeo. Atliekamu nuo tratinimosi su visais iš 
eilės laiku. 

Dabar, po skambučio ekspolicininkui apimtas gero ūpo, 
Lozada padidino grotuvo garsą savo sportiniame automobi- 
lyje ir giliai įkvėpė uosdamas, ar ore dar nejusti vandenyno 
alsavimo. 


Vikas atrakinęs patraukė girgždančias duris ir mostelėjo Re- 
nei užeiti. 

— Pas mane ne taip gražu kaip pas tave. 

— Viskas gerai. 

— Žinai, policininko alga - tai ne chirurgo. 

— Juk sakau - viskas gerai. 

— Virtuvė ten. Miegamasis ir vonia - kitoje pusėje. Jauskis 
kaip namie. 

— Norėčiau palįsti po dušu. 

— Na, nenustebk, jei nebus karšto vandens. Nauji rankš- 
luosčiai - jei dar yra koks - spintelėje virš tupyklos. 

Netardama nė žodžio ji žengė į miegamąjį ir užsidarė duris. 

— Nesirūpinkite, jūsų šviesybe, krepšius sunešiosiu pats, — 
sumurmėjo po nosimi Vikas. 

Grįždamas prie pikapo jis stengėsi elgtis lyg niekur nieko, 
nesižvalgė aplinkui tų Oreno minėtų policininkų, išstatytų 
budėti prie jo namų, ir sukandęs dantis nuo diegiančio šone 
skausmo iškėlė iš kėbulo du krepšius. 

Renė du kartus siūlėsi pakeisti jį už vairo. Pirmąkart jis 
atsisakė, mandagiai padėkojęs už rūpestį, o antrą jau įtūžęs 
rėkte išrėkė, kad ne, nereikia - jau po Lozados skambučio, kai 
tarp jų įsivyravusi tyla darėsi vis slogesnė, o paskutinės trys 
kelionės valandos ištįso iki amžinybės. Dabar nuo visos tos 
kelionės įtampos pragariškai įsiskaudėjo šoną, ir jis, kaskart 
nuveriant aštriam diegliui, net susiriesdamas keikė Lozadą. 

Nepaisydamas savo viešnios privatumo, atlapojo miegamo- 
jo duris ir įžengė į vidų. Iš vonios sklido vamzdžių dudenimas. 
Vikui dingtelėjo, kad tas suvarges dušas turbūt seniai nebuvo 
regėjęs tokių grožybių, bet jis skubiai nuvijo šią mintį į šalį - 
savo paties labui verčiau Renę išmesti iš galvos. Net nuogą. 

Nutrenkęs jos krepšius ant lovos, žengė prie rašomojo sta- 
lo, ištraukė apatinį stalčių ir po sutrintais šortais, su kuriais 
čia beveik nesiskirdavo, rado, kaip Veslis buvo nurodęs, įtai- 
sytą mikrofonėlį ir siųstuvą - kad prireikus galėtų susisiekti 
su pasaloje budinčiais pareigūnais. 

Įsidėjęs ausinę Vikas tarė į mikrofonėlį: 

— Mesjau čia. 

— Priėmiau. Matome tave. 

— Kas kalba? 

— Petersonas. Aš vadovauju operacijai. 

— Tredgilas. 

— Malonu susipažinti. 

— Kurjūs įsitaisę? 

— Geriau nesakysiu, nes dar netyčia žvilgtelėsi ir išduosi. 

— Labutis, Vikai, kaip kelionė? 

— Ilga. Kas čia kalba? 

— Plamas. 

— Sveikas, Plamai. Nemaniau, kad Orenas čia atsiųs ir savų 
žmonių. 

— Tai bendra Fortvorto ir Galvestono PK operacija. Lozada 
čia figūruoja kaip įtariamasis vietinio nusikaltėlių autoriteto, 
kuris buvo užsimojęs mieste įteisinti lošimų namus, žmog- 
žudystės byloje. Sklando gandai, kad užsakovas - kažkokia 
tikinčiųjų bendruomenė. 

— Greičiau jau kuris nors iš to autoriteto konkurentų. 

— Man irgi taip atrodo, - tarė Plamas. - Religinė sekta Lo- 
zados paprasčiausiai neišgalėtų nusamdyti. Kad ir kaip ten 
būtų, nusikaltimas taip ir liko neatskleistas, todėl Galvesto- 
no PK taip pat suinteresuotas šia operacija. 

— Smagu tave girdėti, Plamai. Ačiū Dievui, kad nėra 
Tigpeno. 

— Pabučiuok man į užpakalį, Tredgilai. 

— Viešpatie aukštielninkas... - suaimanavo Vikas. 

— O tuo tarpu gali pabučiuoti nuo manęs stangrų daktarės 
užpakaliuką. 

— Tai padaryti apsiimčiau ir aš, - įsiterpė nepažįstamas 
balsas. 

— Gyvuliai, - kažkur tolėliau suniurnėjo kažkokia polici- 
ninkė. 

Tigpenas tarė: 

— Klausyk, Tredgilai, palik mikrofoną įjungtą, kad viską 
girdėtume. 

— Gerai, - nutraukė Petersonas, - pakaks čia jums pliaukšti. 

— Iki, vaikučiai. Neišdykaukite, - mestelėjo Vikas. 

— Eik tu šikt, - sumurmėjo Tigpenas. 

Vikas pasiliko ausinę, kad kolegos galėtų jį įspėti apie pa- 
vojų, o mikrofoną išjungė. Iš vonios, susisupusi į rankšluostį, 
pasirodė Renė ir išvydusi jį sustingo tarpduryje. 

— Oi, visai pamiršau, kad mano krepšys... 

Vikas mostelėjo lovos link. 

— A. Ačiū. 

Būtų galėjęs tą krepšį jai paduoti. Ir atsiprašęs pasišalinti. 
Bet stovėjo kaip įkaltas ir žiūrėjo, kaip ji priėjusi pati jį pasiė- 
mė ir apsisukusi išdidžiai nužingsniavo, nors buvo visa šlapia 
ir prisidengusi tik nediduku jo rankšluosčiu, atgal į vonią. 

Nulydėjo ją gosliu žvilgsniu, patyliukais svarstydamas, ar 
tik po truputį nesidaro panašus į Tigpeną. 


Kai Renė išlindo iš miegamojo, Vikas sukiojosi virtuvėje. 
— Koks čia dvokas? Gal kokia nustipusi pelė? 
Vikas grįžtelėjęs per petį tarė: 
— Ne, buvau palikęs atidarytą Bolonijos padažą. Gal išei- 


nam kur užkąsti ar valgom namie, brangioji? 

— Man tas pat. 

— Ne ne, kaip tu pasakysi, balandėle. 

— Na, tada, kad nereikėtų persirenginėti, galim likti. 

— Mėgsti didkepsnį? 

— Ypač jautienos išpjovos. 

— Savaime suprantama, - mestelėjo jis žymėdamasis pirki- 
nių sąraše. - Tau visa, kas geriausia. 

— Dabar visą laiką būsi toks? 

Vikas, pakėlęs galvą nuo sąrašo, kuo nekalčiausiai tarė: 

— O koks? 

— Sarkastiškas, kandus. Jei taip, aš tuojau pat susikraunu 
daiktus ir išvažiuoju, ir eikit jūs visi po velnių. Ir apskritai 
turbūt be reikalo trenkiausi tokį kelią - Lozada čia greičiau- 
sia nė nepasirodys. 

Vikas, pažvelgęs į vandenyno tolumą pro baltais druskos 
kristalais apšarmojusį langą, metė: 

— Klysti, Rene. Nežinia nei kada, nei kaip, bet jis čia tikrai 
pasirodys. Patikėk. 

Nuo niūraus įsitikinimo, su kuriuo jis ištarė šiuos žodžius, 
Renei pagaugai nugara nuėjo. | 

Akimirką prieš akis šmėkštelėjęs juodas grėsmės šešėlis 
privertė ir Viką nuleisti garą, nors po Lozados skambučio šir- 
dis net virė. Jis pareiškė, kad į parduotuvę reikia eiti abiem. 

— Juk paprastai įsimylėjėliai visur ir visada būna kartu, 
kaip sulipę. 

Širdies gilumoje ji apsidžiaugė - nelabai traukė pasilikti to- 
kiuose sukiužusiuose namuose, tuo labiau žinant, kad aplink 
budintys policininkai stebi kiekvieną tavo žingsnį ir bet kada 
gali pasirodyti Lozada. 

Net ir įsitaisiusi priekinėje Viko pikapo sėdynėje Renė jau- 
tėsi tarsi po mikroskopu įsivaizduodama, kaip ją seka daugy- 
bė akių. Automobiliui stabtelėjus prie šviesoforo, ji tarė: 

— Kažkaip nepastebėjau, kad kas budėtų prie tavo namų. 

— Jie pasaloje. 

— O ryšį turime? 

— Na, mikrofonas dabar išjungtas. Aš juos girdžiu va per 
šitą, - Vikas parodė jai mažytę permatomą ausinę savo 
ausyje. 

— Ir ką dabar sako? 

— Mėlynas autobusiukas per dvi mašinas mums už nuga- 
ros perduoda mus pilkam „Taurui , įsukančiam iš kairės. 

Renė susilaikė nepažvelgusi į tą pusę ir palinkusi į priekį 
perjungė radijo stotį. 

— Šaunuolė, Rene. 

— Stengiuosi. 

Atsitiesusi ji nusišypsojo Vikui, ir tas staiga paglostė jai 
skruostą atbula ranka. 

— Čia už ką? 

— Dėl viso pikto, jei mus, be policininkų, lydi ir dar kas 
nors. Neužmiršk, mes įsimylėjėliai. 

Vien nuo tos minties Renė susigūžė, todėl pernelyg nesi- 
priešino, kai Vikas, galiausiai privažiavus prie parduotuvės ir 
išlipus, apkabino ją per pečius ir apsupo tikram įsimylėjėliui 
juokais kumščiojo jai petį, tarėsi dėl kiekvienos prekės ir de- 
monstravo gebėjimą žongliruoti trimis apelsinais. 

Prekybos centro kavinukėje drauge sukirtę kibirėlį šaldyto 
jogurto, jie atsistojo į eilę prie kasų. Vikas, neatitraukdamas 
akių nuo rankoje laikomo Sports Illustrated, kita masažavo jai 
kaklą, tarsi tai jam būtų įprastas reikalas. Žodžiu, pažvelgus 
iš šalies nebuvo nė menkiausios abejonė, kad jie - apsvaigę 
nuo meilės įsimylėjėliai. 

Kai galiausiai parsirado namo, buvo jau pavakarys. 

— Užkursiu kepsninę. Kol anglys sudegs, galim išsimaudyti. 

— Kažkaip nepagalvojau įsidėti maudymosi kostiumėlio. 

— Tada teks nerti nuogai. 

Sužaibavusi akimis ji patraukė į miegamąjį. 


— Turiu šortus. 

Po kelių minučių jai vėl išnirus pro duris Vikas jau buvo 
spėjęs nusimesti džinsus ir įšokti į savo nepamainomuosius 
apibrizgusius šortus. Renės žvilgsnis nejučia nuslydo plačia, 
nuo įdegio net bronzine jo krūtine, išlakiu liemeniu. 

Jis išvydęs ją išraiškingai tepratarė: 

— Velniai rautų. 

Renė net iškaito. Ji buvo apsivilkusi mezginiuotą palaidi- 
nę plonomis petnešėlėmis ir aptrintus šortus. Kažkodėl - gal 
dėl Viko reakcijos - šitaip apsirengusi jautėsi dar nuogesnė 
negu vien su rankšluosčiu. 

— Na, eime, - pasakė Vikas ir apsigrežęs patraukė prie 
durų. 

— O šitie? - ji mostelėjo į mikrofoną, ausinę ir pistoletą, 
gulinčius ant kavos stalelio. 

— Velnias. Vos nepamiršau. 

Kad turėtų kur prisisegti mikrofoną ir paslėpti plonytį au- 
sinės laidelį, jis nenonoromis turėjo vėl užsimesti marškinė- 
lius, dengiančius ir užkištą už juosmens pistoletą. 

Susikibę už rankų jie nužingsniavo prie vandenyno. Saulė 
jau visai krypo vakarop, pakrantėje buvo matyti vos vienas 
kitas užsilikęs dykynėtojas. 

— Nebijai ryklių? - paklausė Vikas. 

— Argi jų būna čia, prie kranto? 

— Būtent seklumoje jie paprastai ir užpuola. 

— Man atrodo, kur kas daugiau šansų būti nutrenktiems 
perkūno iš giedro dangaus. 

— Arba nukneckintiems Lozados. 

Renė sugriebė jį už rankos. 

— Jis tau pūtė miglą į akis, Vikai. Tikrai. 

- Ša, - Vikas nutildė ją mostu, turbūt pro ausinę išgirdęs 
kažką jam sakant, ir tvirtai apglėbęs įsikniaubė į jos kaklą. 

— Iš kairės artėja kažkoks vyras. Nežiūrėk į tą pusę. Jei 
kas - iš karto šok į bangas. Supratai? 

Ji linktelėjo. 

Jis loštelėjo atgal, neatitraukdamas rankų nuo jos liemens. 
Bangos duždamos ritosi viena po kitos, putodamos sūkuria- 
vo apie kojas ir švelniai sūpavo. Vikas išsižergė plačiau, kad 
neišvirstų iš kojų, ir pakštelėjo Renę į paausį. Paskui jo ran- 
kos nuslydo žemyn ir stabtelėjo ant jos klubų. Atūžusi dide- 
lė banga putodama siūbtelėjo tiesiai per pakinklius, ir Renė, 
kad neprarastų pusiausvyros, instinktyviai prisispaudė prie 
Viko. Nors iš pažiūros jis atrodė it viską pasaulyje pamiršęs 
įsimylėjėlis, kūnas buvo įsitempęs kaip suspausta spyruoklė, 
pasiruošęs bet kurią akimirką šokti iš vietos. 

Staiga Vikas tarė: 

— Ne, nejis. 

Nors pavojus pasirodė netikras, jiedu ir toliau apsikabinę 
žvelgė vienas kitam į akis. Renei akimirką pasidingojo, tarsi 
visas pasaulis būtų tik ūžiančios bangos, smėlis, srovės ne- 
šamas iš po kojų, ir tvirtai tarsi uola stovintis ir jos nepa- 
leidžiantis Vikas, o visa kita - darbas, Lozada - tik kažkoks 
tolimas sapnas. 

— Vikai, jo žodžiuose nėra nė krislelio tiesos. 

- Žinau. Aš tik... 

- Žinai? 

— Gal iš pradžių, na, supranti, ir... 

— Patikėjai. 

— Nelabai. Geraijau, gerai - kokią akimirką. Jis turbūt spė- 
jo, kad ir tu girdi mūsų pokalbį, ir tyčia taip kalbėjo, norėda- 
mas tave užgauti. Arba bent įgelti man. Ir, reikia pripažinti, 
jam pavyko. Aš, žinoma, greitai atsitokėjau, bet... 

— Negalėjai to pripažinti. 

— Nepertraukinėk manęs, gerai? 

— Atsiprašau. 

— Nusukčiau jam galvą vien už tas pamazgas, išpiltas ant 
taves. O dabar... 

— Ką? 

— Dabar tave pabučiuosiu. Jau be tų visų teatrų. 

Jis pasilenkė, ir jųdviejų lūpos susiliejo - greitai ir lengvai, 
godžiai, tarsi jau ilgai tik to būtų laukusios. Iš už nugaros 
netikėtai atriedėjusi banga ūmai plakte priplakė Renę prie 
Viko. 

— Viešpatie, - tik sudejavo jis, dar tvirčiau apkabindamas 
ir prispausdamas ją prie savęs. 

Renei kūną užliejo karštis, bet staiga, tarsi kažko išsigan- 
dusi, ji atstūmė Viką. 

— Vikai, aš ne... 

Jos balsas užlūžo nebaigus sakinio. 

— Neišlaikysiu pusiausvyros. 

Paleidęs ją Vikas tarė: 

— Na, gal šiam kartui pakaks. 

Tačiau grįžtant namo atšiaurus, sustingęs jo veidas ir pik- 
tas žingsnis bylojo visai ką kita. 


Dvidošimt devintas skyrius 


Iki 

Nejaugi tie avigalviai policininkai iš tikrųjų mano, kad jis 
gali jų nepastebėti? Štai, prašom — kresna kekšė ir jos gau- 
ruotas palydovas, velkantys per smėlį metalo detektorių. 
Arba storulis, žvejojantis nuo molo. Iš karto matyti, kad joks 
jis žvejys - naujutėlaite skrybėle, meškerę laiko tarsi vėliavą. 
O tie trys vaikinai ir mergina, automobilių aikštelėje neva 
surengę nedidelį pikniką prieš futbolo rungtynes, labai jau 
nenatūraliai vaidina besilinksminančius. Kiti taip pat kaip 
ant delno. 

Lozada išžvalgė teritoriją patogiai sau važiuodamas nekil- 
nojamojo turto agentės mikroautobuso priekinėje sėdynėje. 
Moteris buvo maždaug penkiasdešimties, maloni ir paslau- 
gi. Pakeliui pastebėjęs reklamą - „Galvestono nekilnojamojo 
turto lyderiai , - vos atvykęs iš karto susisiekė su ja. 

Iš Myžniaus Sojerio jis jau žinojo, kur Viko namas. Agentei 
pasakė kaip tik tose apylinkėse ieškąs sklypo, mat norįs staty- 
ti vilą savo šeimai, bet laiko turįs tik vakare. Sutartą valandą 
prisistatė į kontorą, ir jie, susėdę į agentūros mikroautobusą, 
nuvažiavo ten, kur jam reikėjo. Į vietinį autobusiuką su žino- 
mos firmos ženklu joks policininkas neatkreips dėmesio. 

Agentei tarsi užsuktai tarškant apie puikias investavimo 
į nekilnojamąjį turtą pajūryje galimybes, Lozada iš pradžių 

tarsi grybus susiskaičiavo visus policininkus, o tada susitelkė 
į Rene su Viku. 

Jiedu susiėmę už rankučių braidžiojo po jūrą. Kaip roman- 
tiška. Visas šitas spektaklis pastatytas specialiai jam - prisi- 
vilioti ir įkišti už grotų sukurpus kokį kaltinimą. 

Tačiau svarbiausia buvo tai, kad toji įsiplieskusi meilė 
nebuvo vien vaidyba, kaip jis manė. Ta aistra buvo tikrų ti- 
kriausia. Tarsi spjūvis jam į veidą. Lozadai kraujas virte už- 
virė išvydus Renę Viko glėbyje, prigludusią prie jo ir saldžiai 
besibučiuojančią. Kekšė. 

Tokia ji buvo visą laiką. Išsiskėsdavo pirmam pasitaikiu- 
siam stuobriui toje savo gimtojoje skylėje, o dabar tą patį 
daro su Viku Tredgilu - jam, Lozadai, vos prieš keletą dienų 
išpažinus savo meilę. Dabar jis kvailio vietoje. Kaip iš karto 
nepamatė, kad ji jo neverta? 

Ji paprasčiausiai vedžiojo jį už nosies. Per teismą, paste- 
bėjusi jo dėmesį, tyčia apsimetė šalta ir neprieinama, kad dar 
labiau pakurstytų aistrą. 

Viskas, dabar ji jam tik tuščia vieta. Nulis. 

Na, patratinti ją galima. O po to jis privers ją už viską at- 
kentėti, kad žinotų, jog su juo, Lozada, nejuokaujama. Gal 
dar ir Tredgilo akyse. Štai taip. Jis brangiai sumokės, kad 
prikišo letenas prie to, kas, šiaip ar taip, buvo jo, Lozados, 
nuosavybė. 

— Ponas Smitai? 

— Taip? 

— Klausiu - ar jums bus reikalinga paskola? 

Lozada buvo jau beveik užmiršęs šalia sėdinčią agentę. 
Ūmai jį apėmė noras imti ir nusukti jai sprandą. Bet jis buvo 
profesionalas, niekada neduodavo valios jausmams. 

Mandagiai, kaip ir dera ponui Smitui, jis atsiliepė: 

— Ne, dėl lėšų nebus jokių problemų. 


— Puiku, - tarė agentė ir pakilo į lemiamą kliento šturmą. 

Na, tuoj bus galima baigti pasivažinėjimą. Patogiai įsitai- 
sęs priekinėje mikroautobuso sėdynėje, jis jau buvo spėjęs 
viską apžiūrėti, be to, per tą laiką visiškai sutemo - pats tas. 
Laukė ilga ir įtempta naktis. 


— Na, kaip didkepsnis? 

— Niam niam. 

— Džiaugiuosi, - tarė Vikas, alkūnėmis atsirėmęs į stalą ir 
ritinėdamas tarp delnų vyno taurę. - Merlot su juo kaip tik. 

— Taip, tikrai. 

— Gaila, neturiu tinkamų taurių. 

Jo spintelėje įvairiausių stiklų maišalynėje neatsirado vyno 
taurių, todėl reikėjo tenkintis paprastomis stiklinėmis. 

— Nieko tokio. 

Vikas, teliūskuodamas rubino spalvos vyną, paklausė: 

- Žinai, ką dabar galvoju? 

— Ką? 

— Jei tai būtų pasimatymas, tektų pripažinti visišką 
fiasko. 

Renė nelinksmai šyptelėjo. 

— Sunku atsipalaiduoti ir sau šnekučiuotis, kai žinai, kad 
esi tarsi vitrinoje. 

Jiedu buvo įsitaisę denyje, šalimais kepsninėje ant žarijų 
čirškant didkepsniams ir kepant bulvėms. Tylomis, tik ret- 
karčiais persimesdami vienu kitu žodžiu, gurkšnojo vyną ir 
klausėsi bangų pliuškenimo. 

Renė sėdėjo supamajame krėsle, kuris, jai švelniai pasi- 
spiriant basa koja, kaskart vos vos sugirgždėdavo. Ant jos 
ilgų blauzdų ir šlaunų taškeliais bolavo jūros druska, ir Viko 
žvilgsnis nejučia vis nuklysdavo į tą pusę. 

Atviliotas kepamos mėsos aromato, į denį užklydo kažkie- 
no šuo. Renė, pašokusi nuo krėslo ir pritūpusi, ėmė kasyti 
jam paausius krykštaudama kaip vaikas. Šuo linksmai laižė 
jai veidą, ir Renė niurkėsi su juo, kol galiausiai šeimininkas jį 

šūktelėjo. Šuo akimirksniu pasileido į tą pusę, bet dar stabte- 
lėjo, kažkaip ilgesingai nužvelgė Renę ir dingo tamsoje. 

Vikas girdėjo, kaip kas penkias minutes policininkai iš ei- 
lės raportuoja Petersonui. Jokių Lozados pėdsakų Galvesto- 
ne dar nepastebėta. 

To ir reikėjo laukti. 

Petersonas vis nurodydavo Vikui, kokį signalą duoti, jei 
viskas gerai. „Pasikrapštyk nosį.“ „Įsikišk į kišenę dešinę ran- 
ką. „Pasirąžyk. Ir taip toliau. Galiausiai tam cirkui nusibo- 
dus Vikas liovėsi kreipęs dėmesį į visus tuos balsus ausyje. 
Jeigu ką, veiks spontaniškai, o dabar verčiau netrukdomam 
pasimėgauti jautienos išpjova, apvyniota kiaulienos kumpiu, 
ir, žinoma, Rene. 

Kepsniams apskrudus, jiedu nusinešė juos į vidų prie sta- 
lo. Vakarieniaujant Renė netyčia basa koja prisilietė prie jo 
blauzdos, tačiau - tai buvo jau pažanga - neatsiprašė, tik nu- 
davė, kad nieko nenutiko. 

Suieškojusi stalčiuje žvakę, uždegė ją ir pastatė ant lėkš- 
tutės vidury stalo - viena vertus, taip buvo romantiškiau, 
be to, tamsoje virtuvė neatrodė tokia aptriušusi. Tuo tarpu 
Vikui žvakė reiškė visai ką kita - jos šviesoje Renė atrodė tie- 
siog dieviška. 

Kaip visada, kai būdavo pasileidusi plaukus, ji ėmė šukuoti 
juos pirštais. Nesąmoningai, tarsi atlikdama kokį seną, pa- 
slaptingą ritualą. Vikas lyg užburtas žiūrėjo, kaip plaukai 
slysta tarp jos pirštų ir vėl krinta ant pečių, vėl ir vėl, tarsi be 
pradžios ir be pabaigos. 

Žvakės šviesoje labiau išryškėjo jos kaklas, duobutė tarp 
krūtų. Per visą vakarienę jis kaip įmanydamas stengėsi ne- 
kreipti dėmesio į sirpius mezginiuotos palaidinės iškilumus, 
bet akys nejučia vis nuklysdavo ten. 

Velnias, nereikėjo jos bučiuoti ten, tarp bangų. Vikas da- 
bar alkte alko jos. Žiauriai. Beviltiškai. 


Išgėrusi savo vyną, Renė pažvelgė į jį. 

— Kas? Ko taip žiūri? 

— Noriu atsižiūrėti. Juk kad ir kaip viskas baigtųsi, man 
neskirta būti šalia taves, ar ne? 

Ji lėtai papurtė galvą. 

— Todėl ir naudojuosi proga. 

Renė atstūmė kėdę, pašokusi paėmė lėkštę ir norėjo ap- 
lenkdama jį žengti prie kriauklės, bet Vikas sugriebė ją už 
rankos. 

— Nesijaudink, Rene. Gal tau pasiseks ir Lozada mane nu- 
žudys. 

Ji išsivadavo iš Viko rankos ir priėjusi prie kriauklės smar- 
kiai tarkštelėjo indais. 

— Nereikia taip kalbėti. 

— O ką, tau rūpi? 

— Taip, rūpi! 

— Ak, juk tavo misija - gelbėti žmonėms gyvybę. Nors... dėl 
to flirtas su mirtimi atrodo tik dar keisčiau. 

Renė prunkštelėjo. 

— Flirtas su mirtimi? 

— Nepaliaujamas. Tu vis vaikštai skustuvo ašmenimis. 

— Apie ką tu kalbi? 

— Nei tavo namuose, nei rančoje - jokios signalizacijos. 
O gyveni viena. Jodinėji be balno, šokinėji per tvoras. Kad 
ir kokia esi puiki raitelė, tai vis tiek pavojinga. Trankaisi po 
pasaulio užkampius, kur viešpatauja giltinė. Tu flirtuoji su 
ja, Rene. 

— Turbūt padauginai vyno. 

Vikas pašoko ir priėjo prie jos. 

— Tu ne gyveni, o ignoruoji gyvenimą. 

— Tu visai girtas. 

— Neišsisukinėk, pati žinai, kad aš teisus. Tu kaip sala van- 
denyne. Nei draugių, nei draugų, nei pažįstamų. Tik kiautas, 


į kurį įsigūži kam nors prie tavęs priartėjus. Tu net chirurgiją 

turbūt pasirinkai dėl to, kad pacientai per operaciją yra be 
sąmonės, per atstumą. 

Ausinėje pasigirdo Petersono balsas: 

— Ei, Tredgilai, ar viskas gerai? 

— Gal pametė ausinę? Ne pirmas kartas, - įsiterpė Tig- 
penas. 

— Kas ten vyksta? - sunerimo policininkė. - Stovi priešais 
ją kaip bulius. 

Nepaisydamas jų Vikas kalbėjo: 

— Tu savo jausmus atidavei arkliams. Išskysti vos pamačiu- 
si kokį šuniuką. Verki dėl lūšies, kurią teko nušauti. Bet vos 
prisilytėjus kitam žmogui, apsimeti, kad nieko neįvyko, arba 
baidaisi. 

— Visai ne. 

— Tikrai? 

— Taip. 

— Tuoj patikrinsime. 

Vikas pasilenkęs užpūtė žvakę - virtuvė akimirksniu pa- 
skendo tamsoje, - išsitraukė ausinę ir, viena ranka apglėbęs 
Renę per liemenį, prisitraukė prie savęs. 

— Ne, Vikai, nereikia. 

— Sakei, kad nesibaidai. 

Priartėjusios jo lūpos dar stabtelėjo tarsi lūkuriuodamos, 
arji nesipriešins, ir to nesulaukusios siurbte įsisiurbė. Jo lie- 
žuvis atkakliai brovėsi į vidų, nenurimdamas, kol neprisilytė- 
jo ko ieškojęs, ranka įsliuogė jai tarp šlaunų. 

Renė, atplėšusi lūpas, nusuko veidą į šalį. 

- Vikai... 

Jis, švelniai kandžiodamasis, apibėrė bučiniais jos kaklą. 

Uždėjusi rankas jam ant pečių, Renė stipriai spustelėjo. 

— Baik. 

— Galėčiau pasakyti tą patį. 

Pasilenkęs jis pabučiavo krūtinę. 

— Ne! - šūktelėjo Renė blokšdama jį nuo savęs. 


Spąstai + 339 


Viko rankos nusviro. Jis atsitraukė. Tamsoje buvo girdėti 
tik sunkus jų alsavimas ir iš ausinės, kadaruojančios Vikui 
ant krūtinės, sklindantys Petersono keiksmai. 

Iš paskutiniųjų stengdamasis tvardytis, Vikas sukandęs 
dantis iškošė: 

— Aš vis tiek nesuprantu. 

— Ko nesupranti? 

— Kodėl tu vis „ne ir „ne. 

— Ar neturiu teisės? 

Vikas tik suurzgė iš nepasitenkinimo. 

— Juk tai šitaip gera, Rene. Kaip tau gali nepatikti? 

— Man patinka. 

Netikėdamas savo ausimis, Vikas ištiesė ranką ir spustelė- 
jo jungiklį. 

— Ką? 

Renė sumirksėjo apakinta šviesos ir sutikusi jo suglumusį 
žvilgsnį kimiai tarė: 

— Niekada nesakiau, kad man nepatinka. 

Vikas spoksojo į ją toks suglumęs, kad iš pradžių net neiš- 
girdo čirškiančio mobiliojo, kol galiausiai Renė paklausė: 

— Čia tavo? 

Apčiuopęs savąjį ant juosmens, jis papurtė galvą: 

— Turbūt tavo. 

Renė nuėjo atsiliepti, o Vikas, vėl įsidėjęs ausinę, dar spėjo 
išgirsti riebios keiksmų tirados pabaigą ir įjungęs mikrofo- 
ną tarė: 

— Pristabdyk arklius, Petersonai. 

— Kas ten pas jus vyksta? 

— Nieko. Saugiklis buvo perdeges. 

— Viskas gerai? 

— Aha, baigėme vakarieniauti, suplausiu indus, Renė 
šnekasi... 

Grįžtelėjęs ir išvydęs jos veido išraišką, jis staiga nutilo vi- 
dury sakinio. 

— Sekundę. Kažkas jai ką tik paskambino. 

Renė buvo įsitvėrusi į mobilųjį abiem rankomis. Dar kiek pa- 
klausiusi, iš lėto atitraukė jį nuo ausies ir spustelėjo „Baigti. 

— Lozada? - paklausė Vikas. 

Ji linktelėjo netardama nė žodžio. 

— Birkakaklis... Ką sakė? 

— Jis čia. 

— Pats tai pasakė? 

Ji prisidengusi delnu burną pratarė: 

— Ir taip aišku iš jo užuominų. 

— Gerai girdėti? - paklausė Vikas į mikrofoną ir išgirdęs 
patvirtinimą davė ženklą Renei kalbėti toliau. 

— Sakė, kad man tinka juoda spalva. Klausė, kaip tavo 
kepsnys. 

— Jis turi būti kažkur visai šalia. 

— Matyt. 

— Daugiau nieko? 

Renė nieko nesakydama metė reikšmingą žvilgsnį, ir Vi- 
kas, lėtai pakėlęs ranką, išjungė mikrofoną. Tegu jie visi ten 
pasikaria, dabar svarbiausia tai, kas vyksta čia. 

— Jie kelia tikrą pragarą mano ausinėje, bet mūsų dabar 
negirdi. Pirmyn. Ką jis dar sakė? 

— Visokias... šlykštybes. Apie tave ir mane. Mus. 

— Panašiai kaip tada, kai paskambino man? 

— Dar baisiau. Sakė, kad aš prieš... prieš... 

Ji sukryžiavo rankas ir prispaudė prie krūtinės. 

— Na, vienu žodžiu, kad prieš įsimylėdama galėčiau pasi- 
domėti, kaip per tave šuniui ant uodegos nuėjo tavo brolio 


nužudymo byla. 


— Jai liežuvis neapsivertė pakartoti visko, ką jis sakė, žodis į 
žodį. Galima tik įsivaizduoti, kokią kloaką jis ten papylė. 

Orenas, klausydamasis Viko pasakojimo apie Lozados 
skambutį, trynė iš nuovargio paraudusias akis. 

— Jis tyčia pamėtėjo jai tą istoriją apie Džo nužudymo 
bylą - kaip kad anksčiau man skiedė, kad jie su Rene yra mei- 
lužiai. Kad pasėtų tarp mūsų nesantaiką. 

— Ir pasėjo? 

— Nepasakyčiau, nors įtampa vis dėlto justi. Ji dabar duše. 
Jau antrą kartą šiandien. 

— Gal verčiau pagalvokim, kur gali būti Lozada, užuot ap- 
tarinėję daktarės Niuton higienos procedūras. Tai niekas iš 
mūsiškių jo nepastebėjo? 

- Visiškai. 

— Kaip jis įsigudrino matyti tave kepant kepsnį, tarsi 
būtų visai šalia, o pats likti nematomas? Gal stebi jus pro 
žiūronus? 

— Arba guli vos per kelis žingsnius nuo slenksčio įsikasęs į 
smėlį. Pats žinai, jis nenuspėjamas ir gali būti bet kur. Stan- 
dartinės schemos čia netinka. Petersonas, atrodo, patyręs 
faras, bet... 

— Tu nenori su juo veikti išvien. 

— Jis taip sakė? 

— O ką? 

— Kažkoks vaikų darželis. 

— Tai liaukis elgęsis kaip mažvaikis. Jis sakė, kad mikrofo- 
ną įjungi tik retkarčiais, o ir ausinę ne visada nešioji. 

— Iš tiesų tai ausinę išsiimu tik retkarčiais. 

— Juokauji? Tie žmonės dėl tavęs rizikuoja gyvybe, - pik- 
tai sušnypštė Orenas. - Turėk galvoje, kad jei Lozadai pavyko 
pritykinti visai prie pat tavęs, jis juos turbūt iššifravo. 

Vikas sunkiai atsiduso. 

— Taip, suprantu. Orenai, patikėk, man dabar ne juokai 
galvoj. Aš tiems žmonėms be galo dėkingas. Rimtai. 

— Nenudžiūtų liežuvis, jei pats jiems tai pasakytum. 

— Pažadu. 

— Greičiausia tik dėl to, kad jie ten, Lozada kol kas nieko 


nesiima. 

— Man irgi taip atrodo, - tarė Vikas. 

— Vienas dalykas man neduoda ramybės. 

— Tik vienas? 

— Tas skambutis jai. Tai ne Lozados stilius, kažkaip net- 
gi lengvabūdiška. Jis juk paprastai puola žaibiškai, be jokio 
įspėjimo. 

Kiek pamąstęs Vikas tarė: 

— Šįkart tai asmeniška, ne šiaip eilinis darbelis. 

Pro svetainės duris kyštelėjusi galvą Greisė klausiamai pa- 
žvelgė į vyrą. Orenas pamojo užeiti. Įsitaisiusi šalia ant sofos 
ji padėjo galvą Orenui ant peties, o jis, suėmęs jos ranką, pa- 
kėlė prie lūpų ir pabučiavo. Jis taip lengvai galėjo jos netekti. 
Lozadai būtų pakakę tik pajudinti pirštą. 

Orenas tarė į ragelį: 

— Na, bent jau žinome, kad jis Galvestone. Paieška jau pa- 
skelbta. 

— Tikiuosi, visi žino, kad jis ginkluotas ir labai pavojingas. 
Už ką jį suimsite? 

— Po to skambučio, kai prišnekėjo visko apie daktarę Niu- 
ton, tu galėsi paliudyti, kad jis ją persekioja. 

— Labai jau skystas kaltinimas, Orenai. 

— O ką daryti? Turime griebtis ir šiaudo. 

— Na gerai, aš turbūt jau pereisiu prie Petersono ir patepsiu 
jo žaizdas medumi, - tarė Vikas. - Baigiu. 

Padėjęs mobilųjį Orenas papasakojo Greisei naujienas. 

— Kaip laikosi daktarė Niuton? 

— Vikas sakė, kad neblogai. Vis prausiasi. 

— Ji krito Vikui į akį. 

— Tik dėl išvaizdos. 

— Ne, man atrodo, šįkart jis kaip reikiant įsimylėjo. 

— Anokia čia naujiena! - prunkštelėjo Orenas. - Vikas myli 
kiekvieną, kuri atsiduria jo lovoje. Jo meilė įsiliepsnoja sulig 
erekcija ir užgęsta sulig orgazmu. 

— O ką, argi daugumai vyrų ne taip pat? - nusikvatojo ji. 

— Man - ne. 

— Taip, tu juk mano balandėlis. 

Jis vėl ją pabučiavo. 

— Pasiilgau mūsų mergaičių. 

— Aš irgi. Per pietus su jomis šnekėjau. Joms ten linksma, 
močiutė pasirūpino, kad nenuobodžiautų, bet jau spėjo pasi- 
ilgti draugių ir klausinėjo, kada pagaliau galės grįžti namo. 

— Kol kas verčiau tegu pabūna ten, Greise. Jei Lozadai šau- 
tų į galvą... 

— Suprantu, - tarė ji paplekšnodama jam krūtinę. - Tu tei- 
sus. Aš joms viską paaiškinau. Na, jau vėlu, eime į lovą. 

— Šiąnakt aš nemiegosiu. Važiuoju į komisariatą. 

Greisė pakilusi trūktelėjo jį už rankos. 

— Aš ir nesiūlau miegoti. 

— Oi ne, brangioji, šiandien labai pavargau, bijau, kad iš 
manes bus maža naudos. 

Pasilenkusi Greisė pabučiavo Oreną ir gundomai sušnibž- 
dėjo: 

— Tau nereikės nieko daryti. Palik viską man. 

— Bet virtuvėje sėdi policininkė. 

— Ašjos paprašiau, kaip moteris moters, artimiausiu metu 
mums netrukdyti. Jei nebus būtinybės. 

Perspektyva viliojo, bet dirstelėjęs į laikrodį Orenas surau- 
kė kaktą. 

— Pažadėjau į komisariatą grįžti po pusvalandžio. 

Nusišypsojusi Greisė apsivijo jį rankomis. 

— Hmm, bandysime suspėti. 

Savo kabinete jis pasirodė po keturiasdešimt penkių minu- 
čių, ir nors tą naktį nebuvo sudėjęs bluosto, po pusvalandžio 
Greisės glėbyje jautėsi žvalus ir pailsėjęs. Dieve, ta moteris 
tikra burtininkė. 

Ar yra naujienų iš Galvestono, nereikėjo nė klausti - jei ką, 
būtų iš karto pranešę. Bet jam vis tiek pasiteiravus budintis 


detektyvas raportavo: 

— Nieko naujo. Tik čia kažkoks žmogus laukia jūsų. 

— Kurjis? 

— Va ten. 

Pažvelges į tą pusę Orenas išvydo susivėlusį akiniuotį, 
kiurksantį kampe ant kėdės ir įnirtingai graužiantį nagus. 

— Kojam reikia? - paklausė Orenas. 

— Nesakė. 

— Kodėl nori susitikti būtent su manim? 

— Irgi nesakė. Pareiškė kalbėsiąs tik su jumis, ir taškas. 

Orenas dar kartą metė akį į tą vyrą: tikrai niekada anks- 
čiau nebuvo jo matęs. Tokį garantuotai prisimintum. 

— Kaip prisistatė? 

— Išvirsite iš koto. Myžnius Sojeris. 


Trisdošimtas skyrius 


Meno pasirėmė alkūne ir pakėlė galvą. Vikas štai jau kokį pus- 
valandį it statula stovi prie miegamojo lango. Nė nekruste- 
lėdamas, viena ranka atsirėmęs į lango rėmą sau virš galvos, 
kitoje, nuleistoje prie šono, laikydamas pistoletą. Visą svorį 
perkėlęs ant atkištos į priekį kairės kojos. Šortai apsmukę, ir 
ant šono tamsoje boluoja tvarstis. 

— Kas yra? - šnibžtelėjo ji. 

Vikas grįžtelėjo per petį. 

— Nieko. Atsiprašau, jei prižadinau. 

— Ką nors išgirdai? 

— Ne, nieko. 

Vikas grįžo prie lovos ir padėjo pistoletą ant spintelės. 

— Tik policininkų sąšaukos kas penkias minutes, ir tiek. 

— Gal yra kokių Lozados pėdsakų? 

— Deja. Velnias, greičiau jis pasirodytų ir viskas būtų baig- 
ta. Tas laukimas varo iš proto. 

Išsitiesęs šalia Renės, Vikas susidėjo rankas po galva. 

— Kuri dabar valanda? - paklausė ji. 

- Dar kokia valanda iki aušros. Šiek tiek numigai? 

— Aha. 

— Aš irgi snūstelėjau. 

Dėl mikrofono, kadaruojančio jam ant krūtinės, abu me- 
lavo - visą naktį taip ir išgulėjo įsitempe vienas šalia kito 

atmerktomis akimis, atidžiai klausydamiesi tamsoje, puikiai 
žinodami, kad ir kitas nemiega. Tačiau dabar, kiekvienas dėl 
savų priežasčių, apsimetė buvus priešingai. 

— Tau reikėtų pamiegoti, Rene. 

— Pradėjusi internatūrą išmokau apsieiti be miego. Dabar 
net baisu darosi prisiminus, kiek pacientų gydžiau, galima 
sakyti, miegodama atmerktomis akimis. 

— Nuo vaikystės norėjai tapti gydytoja? 

— Ne. Tiesą sakant, tik antraisiais studijų koledže metais 
nutariau stoti į aukštąją medicinos mokyklą. 

— Kodėl? 

— A, bijau, kad nuskambės banaliai. 

— Norėjai padėti žmonėms? 

— Banalu, ar ne? 

— Kai tai sako gražuolių konkurso dalyvės - taip. 

Renė pusbalsiu nusijuokė. 

— Man tai neatrodo banalu, - kalbėjo jis. - Dėl tos pačios 
priežasties aš ir tapau policininku. 

— O aš maniau, kad paprasčiausiai sekei vyresniojo brolio 
pėdomis. 

— Tai irgi tiesa. 

— Tavo pasirinkimas buvo teisingas, Vikai. 

— Tikrai? 

— Neįsivaizduoju tavęs sėdinčio už stalo nuo aštuntos iki 
penktos. Neįsivaizduoju, kaip galėjau patikėti, kad prekiauji 
kompiuterių programomis. 

— Dėl to dar kartą atsiprašau. 

— Ką gi, tokia buvo tavo užduotis. 

— Ir ji dar nebaigta. 

Jie vėl nejučia grįžo prie Lozados. Pasivertusi ant šono, 
veidu į Viką, Renė paklausė: 

— Kaip manai, ko jis imsis? 

— Pasakysiu atvirai - velniai žino. Nė nenutuokiu. 


— O detektyvas Veslis? 

— Taip pat. Dėl vieno galima neabejoti: jis puls netikėtai, 
žaibiškai. Kaip tie jo skorpionai - nespėsi nė mirktelėti. 

— Neitin malonu tai girdėti. 

— Taijau taip. Tai jo pranašumas. 

Jiedu nutilo ir kurį laiką gulėjo netardami nė žodžio. Ga- 
liausiai Vikas, pasukęs galvą į Rene, paklausė: 

— Ojis prie tavęs rankų nekišo? 

— Na, perplėšė suknelę - norėjo patikrinti, ar po ja nėra pa- 
slėpto mikrofono. Manė... 

— Ne Lozada. 

Vikas ryžtingai išjungė mikrofoną. 

— Denas. 

— Ką? Ne! Ką tu. 

— O šiaip kas nors? 

— Ne. Kodėl klausi? 

— Kartais mergaitės, sulaukusios paauglystės, tarsi nu- 
trūksta nuo grandinės dėl vaikystėje patirtos prievartos. 

Ji tik liūdnai šyptelėjo. 

— Nereikia ieškoti pateisinimo, Vikai. 

— Tai ne pateisinimas. Tada jau greičiau man pačiam reikė- 
tų teisintis, kodėl kabindavau visas iš eilės. 

— Berniukams galioja kitokios taisyklės. 

— Kas taip pasakė? 

— Ką padarysi, taip jau yra. 

— Ne, aš taip nežaidžiu. Aš tikrai nesu tas, kuris galėtų pir- 
mas mesti akmenį ar net iš tolo tai stebėti. 

Ištraukęs ranką iš po galvos, jis suieškojęs suėmė jos delną. 

— Nors užmušk - nesuprantu, kodėl vis kankini save už tai, 
ką padarei prieš dvidešimt metų. 

— O kada savigraužai sueina senaties terminas? 

— Ką? 

— Kiek metų praėjo po Džo žūties? 

Paleidęs jos ranką Vikas šoko iš lovos. 

— Tai visai kas kita. 

— Panašu. 

Įsirėmęs rankomis į šonus Vikas tarė: 

— Tau įstrigo Lozados žodžiai, ar ne? Jis įspėjo, kad prieš... 
kaip jis ten sakė? Prieš įsimylėdama mane pasidomėtum... 

— Jei jau tiksliai, - prieš pakišdama tau putę. 

Viko karingumas akimirksniu išgaravo, jis nuleido rankas, 
atsidusęs perbraukė pirštais plaukus ir klestelėjo ant lovos 
krašto nugara į ją. Pasirėmęs į kelius nuleido galvą ir viena 
ranka ėmė trintis kaktą. 

— Nepyk. Pasikarščiavau. 

Ir kiek patylėjęs tyliai pridūrė: 

— Dovanok, kad priverčiau tave kartoti tas... 

— Nieko tokio. Apie Džo tavęs paklausiau ne dėl Lozados. 

- Žinau. 

— Papasakok, kaip viskas buvo. 

Vikas giliai atsiduso. 

— Man ta žinia buvo kaip griaustinis iš giedro dangaus, 
tiesiog netilpo galvoje. Džo negyvas. Iš pradžių tiesiog nega- 
lėjau patikėti. Niekaip. Jaučiausi... - jis skėstelėjo rankomis, 
tarsi ieškodamas žodžio, - kaip košmariškam sapne. 

Pašokęs ant kojų Vikas ėmė vaikščioti pirmyn atgal palei 
lovą. 

— Kad Džo nebėra ir jau niekada nebus, protas galiausiai 
suvokė tik praėjus porai dienų po laidotuvių. Tuo tarpu Ore- 
nas, užgniaužęs sielvartą, pasiraitojęs rankoves dirbo dieną 
naktį ieškodamas įkalčių prieš Lozadą. Jis nenurimo, kol kri- 
minalistai apžiūrėjo kiekvieną mašinų aikštelės centimetrą, 
šukuote iššukavo pakraščiais augančią veją ieškodami bet ko, 
kas galėtų būti susiję su Lozada. Kad galėtų pateikti kaltinimą 
ar bent iškviesti į apklausą, Orenui reikėjo nors menkiausios 
užuominos. Ir prieš pat laidotuves jis man staiga paskam- 
binęs pranešė, kad galiausiai jiems nusišypsojo laimė - jie 
aptiko šilkinį siūlą. Vieną plonytį kaštonų spalvos siūlelį, ne 
ilgesnį už plauką. Ir ištyrus laboratorijoje paaiškėjo, jog tai 

siūlas labai prabangaus drabužio, tokie mieste parduodami 
tik keliose prašmatniose parduotuvėse. Tokius drabužius pa- 
prastai ir dėvi Lozada. Taigi jei tarp jo drabužių pavyks rasti 
ką nors būtent to audinio, Lozada bus jų rankose. Į laidotu- 
ves suplaukė devynios galybės žmonių. Na žinai, policininkų 
solidarumas - jie būtinai ateina pareikšti pagarbos žuvusiam 
kolegai. Visi net netilpo bažnyčioje, stovėjo už durų. Giedojo 
choras, skambėjo virpančiais balsais tariami atsisveikinimo 
žodžiai, kunigas sakė gražų pamokslą, bet aš viso to tarsi 
nė negirdėjau - visos mintys sukosi vien apie tą tarsi pačios 
apvaizdos siųstą siūlą. 

Vikas sustojo prie lango ir ta pačia poza kaip pirma įsmei- 
gė žvilgsnį į vandenyną. 

— Po laidotuvių pas Oreną ir Greisę susirinko pietų koks 
šimtas žmonių, todėl man nebuvo sunku išsprukti nepaste- 
bėtam. Lozada tuo metu gyveno netoli Teksaso krikščioniš- 
kojo universiteto miestelio. Aš įsiveržiau pas jį išlaužęs du- 
ris, nors jis buvo namie. Na, pati gali įsivaizduoti, kas darėsi 
toliau. Viską ten siaubte nusiaubiau. Kaip paklaikęs plėšiau 
drabužius nuo pakabų, išverčiau ant grindų stalčius, visą 
butą apverčiau aukštyn kojom. Spėk - kaip jis į visa tai rea- 
gavo? Ogi juokėsi. Kvatojo net už pilvo susiėmęs, nes aš pats 
savo rankomis sunaikinau bet kokią galimybę jam susilaukti 
atpildo už Džo nužudymą. Taip ir neradęs reikiamo drabužio, 
galop puoliau jį patį. Prisimeni tą randą jam virš akies? Tai 
mano paliktas medalis, kurį jis nešioja su pasididžiavimu. Ir 
mano pralaimėjimo ženklas. Tikriausiai būčiau nugalabijęs 
Lozadą, jei ne atskubėjęs ir nuo jo plėšte atplėšęs Orenas. Jei 
ne jis, seniai leisčiau dienas kalėjime. O Lozada nepasinau- 
dojo proga mane nužudyti ir pareikšti, kad tai buvusi savigy- 
na. Mat žinojo, kad gyvenimas po viso to man bus baisesnis 
už mirtį. 

Vikas lėtai priėjo prie Renės ir priešaušrio sambrėškoje pa- 
žvelgė jai į akis. 

— Taigi dėl to, į ką dabar ir tu įvelta, kaltas aš. Jei nebūčiau 
tada pametęs galvos, jis dabar lauktų už grotų mirties baus- 
mės, ir jūsų keliai net nebūtų susikirtę. 

Jis karčiai nusijuokė ir skėstelėjo rankomis. 

— O aš negyvenčiau tokioje lūšnoje laižydamasis žaizdas ir 
nešiodamas ant riešo guminę apyrankę nuo panikos priepuo- 
lių, kaip... 

— Kaip žmogus, - įsiterpė Renė. - Vikai, juk pats sakei, 
kad ant tavęs tada viskas sugriuvo vienu metu, todėl reakcija 
buvo visiškai natūrali, žmogiška. 

— Na, kartais savo paties labui galėčiau būti ir ne toks žmo- 
giškas, - metė jis šyptelėdamas. 

Renė prajuko. Staiga Vikas suraukė kaktą ir pusbalsiu susi- 
keikes įjungė mikrofoną. 

— Taip, girdžiu. Nerėk taip, aš nekurčias. Kas atsitiko? 

Ir kiek pasiklausęs tarė: 

— Pas mus taip pat nieko naujo. Einu į lauką prasivėdinti. 
Būtų gerai, jei nešaudytumėt. 

Pasičiupęs nuo stalelio pistoletą ir mobilųjį, jis patraukė 
prie durų. 

— Būsiu čia pat, už durų. Jei kas - iš karto šūktelėk. 

Žinodama vis tiek neužmigsianti, Renė apsirengė ir virtu- 
vėje jau kaitė kavą, kai pro duris skubėdamas, susirūpinusiu 
veidu įpuolė Vikas. 

— Kas atsitiko? 

— Renkis. Mes išvažiuojam, - išbėrė jis, o pamatęs, kad ji 
jau apsirengusi, pridūrė: - Susidėk savo daiktus. Greičiau. 

— Kur išvažiuojam? Kas gi atsitiko? 

Netardamas nė žodžio ir net nestabtelėdamas jis nėrė 
į miegamąjį ir pradėjo paskubomis grūsti į krepšį savo 
drabužius. 

— Vikai, kas yra? Lozada ką nors padarė? 

— Taip. Bet ne Galvestone. 


*X*X* 

Nieko daugiau jis papasakoti negalėjo, nes pats nelabai 
žinojo. 

Orenas paskambino jam lauke traukiant į plaučius gaivų 
jūros orą ir bandant atgauti pusiausvyrą - iškloti Renei savo 
skausmą vis dėlto nebuvo taip paprasta. 

Viena vertus, Vikui kiek palengvėjo - ji klausėsi labai ati- 
džiai ir suprato jį. Antra vertus, tie prisiminimai atvėrė seną 
žaizdą ir sustiprino giliai širdyje nepaliaujamai maudžiantį 
kartėlį, kad pats savo rankomis išvedė Lozadą į laisvę. Todėl 
dabar, kol neįkiš jo už grotų, arba dar geriau - kol nepasiųs 
pragaran, neturės ramybės. 

Žinodamas, kad Lozada kažkur visai netoliese ir tarsi ty- 
čiojasi iš jo bejėgystės, Vikas ir taip jautėsi sumautai. Oreno 
skambutis buvo dar vienas smūgis į paširdžius. 

— Lozados turbūt jau nėra Galvestone, - pranešė Orenas. 

— Kaip? 

— Turime pagrindo taip manyti. 

— Kalbi kaip koks atstovas spaudai. Sakyk tiesiai šviesiai, 
kas atsitiko. 

— Ar žinai, kur daktarės Niuton mobilusis? 

— Taip, o ką? 

— Būtų gerai, jei artimiausias kelias valandas ji su niekuo 
nebendrautų. 

— Kodėl? 

— Aš pirma pats viską išsiaiškinsiu, o tada susisieksiu su 
tavimi. 

— Ką išsiaiškinsi? 

— Kol neišsiaiškinau, daugiau nieko negaliu pasakyti. 

— Kaip negali? Kur tu dabar? 

— Ar kada nors teko girdėti apie tokį Myžnių Sojerį? 

— Kas, po velnių, tas... 

— Tai teko girdėti ar ne? 

— Ne! Kasjis toks? 

— Kol kas nesvarbu. Likite kur buve. Užimk kuo nors dakta- 
rę - surenkit paplūdimy kokią iškylą ar panašiai. Petersonas 

su kitais dėl viso pikto lieka šalia jūsų. Na, man jau metas, 
susisieksime. 

— Orenai... 

Bet tas jau buvo padėjęs ragelį, ir Vikui bandant pačiam pa- 
skambinti visą laiką buvo užimta. Tada jis paskambino į žmog- 
žudysčių skyrių, ir jam buvo pranešta, kad su Orenu dabar su- 
sisiekti neįmanoma, bet jei reikia, galima perduoti žinią. 

Žaibiškai viską apsvarstęs, jis grįžo į savo pašiūrę ir pra- 
nešė Renei, kad jie tuojau pat išvyksta. „Surenkit paplūdimy 
kokią iškylą ar panašiai. Išgraužk, pagalvojo jis. Jei Fortvor- 
to PK užčiuopė Lozados pėdsakus, jis irgi turi būti ten. Nors 
Oreną galima suprasti: kol reikalas dar nėra garantuotas, jis 
linkęs Viką laikyti nuošaliau. 

Aišku, gal ir nereikėtų Renės temptis kartu. Tačiau kas, 
jei Orenas klysta ir Lozada vis dar Galvestone? Neatmesti- 
na, kad Lozada tik dumia akis, esą išvykęs iš Galvestono, kad 
išviliotų Viką į Fortvortą ir visos kliūtys jo kelyje prie tiks- 
lo - Renės - būtų pašalintos. Petersonas su savo žmonėmis 
vargu ar sugebėtų ją apsaugoti. Tigpenui jos irgi nepatikėsi. 
Taigi nėra kitos išeities, tik pasiimti ją kartu. 

Įdomu, kodėl Orenas paprašė jo dviem valandoms paimti 
Renės mobilųjį? Žinodamas, kad be svarios priežasties jis ti- 
krai to nebūtų prašęs, Vikas Renei maudantis patyliukais įsi- 
metė jos telefoną į savo krepšį. Renė jo pasigedo jau lenkiant 
Hiustoną ir sukant į šiaurę greitkeliu I-45. 

— Paskutinį kartą mačiau jį virtuvėje, - sumelavo jis. 

— Nesuprantu, kaip galėjau jį pamiršti. 

— Na, dabar jau negrįšime. 

Kas penkiolika minučių ji vis imdavo kamantinėti apie tą 
Oreno skambutį, privertusį juos išlėkti kaip akis išdegus. 

— O ką dar sakė Veslis? 

— Nieko. 

— Tik kad, jo manymu, Lozada jau ne Galvestone? 

— Taip. 

— Bet vakar vakare jis tikrai buvo kažkur netoliese. 

— Veikiausiai iš karto po to skambučio ir išvažiavo. 

— Tai Veslis tik tiek ir pasakė? 

- Šimtą penkiasdešimtą kartą kartoju: taip. 

— O kur mes važiuojame? 

— Užvešiu tave į rančą. Gerai būtų, jei ten pasikviestum 
Tobį Robinsą, kad būtum ne viena. Aš važiuosiu į Fortvortą 
išsiaiškinti, kas čia darosi. 

— Taip, užsukime į rančą, aš pasiimsiu savo džipą ir pati 
parvažiuosiu į Fortvortą. 

— Jokiu būdu.Tu liksi... 

— Manes laukia darbai. 

— Juk tu atostogauji. 

— Paatostogavau ir užteks. Grįšiu į darbą. 

— Gal dabar nesiginčykim, gerai? Nuvažiuosime ir nu- 
spręsime. 

Bet prieš pat pusiaudienį pasiekus rančą ginčai išgaravo iš 
galvos. Jie tik išpūtė iš nuostabos akis, išvydę prie jos kele- 
tą automobilių, tarp jų ir šerifo. Ir sukriošusį Tobio Robinso 
pikapą. 

— Kas čia dabar? 

— Tu kol kas pasilik mašinoje, Rene. 

Kaip ir galėjai tikėtis, ji nė nemanė likti. Jam nespėjus su- 
laikyti, iššoko iš pikapo ir paknopstomis jau lėkė prie atlapo- 
tų arklidės durų. 

— Rene! 

Vikas atidaręs dureles irgi šoko iš pikapo, tačiau kojoms 
vos palietus žemę šoną nuvėrė klaikus skausmas. Po sekun- 
dės atgavęs amą, jis sukandęs dantis klibikščiuodamas leido- 
si jai iš paskos. Bet ji jau buvo gerokai atsiplėšusi, todėl jam 
teliko žiūrėti, kaip jos nugara dingsta arklidės tarpdury. 

Po akimirkos iš ten atsklido baisus klyksmas. 


Trisdešimt pirmas skyrius 


J. neprisiminė tokio lietingo rugpjūčio. O tądien išvis pylė 
kaip iš kibiro. Apie antrą po pietų tamsūs debesys, atginti 
šiaurio, per pačią vidudienio šutrą papūtusio netikėta ir ma- 
lonia gaiva, užtraukė visą dangų. Tai buvo ne trumpalaikis 
vasaros škvalas, o tikra liūtis, nė nemananti liautis. 

Renė sėdėjo ant šieno pako, nugara atsirėmusi į tuščią 
Krolio gardą. Pro praviras tvarto duris tarsi krioklys šniokštė 
lietus. Kieme išsigraužę vageles gurgėdami sruvo upeliai, įdu- 
bose telkšojo balos. Lietus jau beveik ištrynė žemėje paliktus 
autofurgono pėdsakus. Tobis buvo jį iškvietęs išvežti maitų. 

Maitų. Išdarkytų ir sumaitotų jos žirgų. 

Renė raudojo visu balsu, net pasikūkčiodama, pečiai virpė- 
jo kaip epušės lapai. Širdį gelte gėlė. Kodėl? Už ką juos?! Tuos 
nuostabius, grakščius ir protingus gyvūnus? 

Ji verkė, verkė, verkė. Kai ąšaros baigėsi, taip ir liko sėdėti 
sustingusi, užmerktomis akimis, šlapiais nuo ašarų skruos- 
tais, klausydamasi monotoniškai barbenančio į stogą lietaus. 

Pro lietaus šniokštimą net negirdėjo, kaip priėjo Vikas, 
tiesiog pajuto, kad jis šalia, ir atmerkusi akis išvydo stovin- 
tį tvarto tarpdury, tarsi nė nejaučiantį kiaurai merkiančio 
lietaus. 

Vikas, padėjęs sutvarkyti nudaigotus gyvulius, nenorėjo 
palikti jos čia vienos. Tobis pasiūlė pakviesti Koriną, kad pa- 

būtų kartu, bet ji atsisakė - norėjo kurį laiką pabūti viena, ir 
Vikui teko nusileisti. 

Jis paprašė šerifo padėjėjo pabudėti prie rančos vartų, 
kol grįš, o jai pačiai liepė sėdėti namie užsirakinus duris ir 
pasidėjus po ranka ginklą. Tačiau ji vis tiek neišlaikė ir nuo 
lietaus užsimetusi ant galvos sofos uždangalą išsmuko į lau- 
ką - traukte traukė į arklidę. Šerifo padėjėjas jos arba nepa- 
stebėjo, arba jau buvo pasišalinęs. 

Taigi ji galėjo nekliudoma apraudoti savo žirgus - visus 
kartu ir kiekvieną atskirai. Savo geruosius, ištikimuosius 
draugus. Kurie buvo čia - irjau jų nėra... 

Nežinia, kiek laiko ji taip išsėdėjo viena. Ir dabar nuo Viko 
gaus pylos... 

Jis žengė į vidų ir patraukė prie jos. Batai šliuksėjo nuo 
vandens, permirkę marškinėliai buvo prilipę prie kūno. 

Džinsai irgi buvo kiaurai permirkę, nuo šlapių plaukų la- 
šėjo vanduo. 

Vikas sustojo prie pat jos. Priešingai nei būtum galėjęs ma- 
nyti, jo veide atsispindėjo ne pyktis, o sielvartas, akys žvelgė 
šiek tiek priekaištingai ir kartu su užuojauta. Tvirtai suėmęs 
už rankos ir trūktelėjęs, jis pakėlė ją, ir Renė nė nespėjusi atsi- 
kvošėti atsidūrė jo glėbyje. Viko lūpos godžiai ieškojo jos lūpų. 

Šįkart ji nesipriešino, netramdė savęs, visu kūnu atsidavė 
jausmui, kuris buvo apėmęs tada, kai jiedu pirmąkart pasi- 
bučiavo. Ji perbraukė pirštais šlapius jo plaukus ir apsivijusi 
ranka kaklą įsisiurbė į lūpas. 

Jos pirštai, palindę po Viko marškinėliais, ėmė bėgioti jo 
oda kedendami gaurus, liesdami spenelius. Paskui, nunėrusi 
galvą žemyn, ji ėmė bučiuoti jo krūtinę, švelniai ir geidulin- 
gai lytėdama lūpomis. Vikas, nejučia net susikeikęs iš neti- 
kėtumo ir jaudulio, suėmė jos veidą ir pakėlęs pilte apipylė 
bučiniais. 

Kai galiausiai jie atšlijo vienas nuo kito, Renė puolė traukti 


nuo jo marškinėlius. 

— Laikyk mane, laikyk mane stipriai, Vikai. Prašau, tik ne- 
paleisk. 

Per galvą nuvilkęs Renei palaidinę, Vikas prispaudė ją prie 
krūtinės. Jos kūnas degte degė. 

Jis apglėbė ją, vyte apsivijo rankomis, įsikniaubė veidu į 
petį, jai tuo tarpu karštligiškai segiojant sunkiai pasiduodan- 
čias sušlapusių džinsų sagas. Ji nenurimo, kol galiausiai ran- 
ka galėjo įsliuogti vidun. 

Vikas, nepaleisdamas Renės iš glėbio ir karštai alsuodamas 
į ausį, nuvairavo ją prie gardo ir atrėmė į duris. Jiedviem pa- 
šėlusiai bučiuojantis šiaip ne taip drebančiomis rankomis su- 
sidorojo su jos kelnių užtrauktuku, nutraukė jas žemyn kartu 
su kelnaitėmis ir kilstelėjęs Renę vienu matu jau buvo joje. 

— Dieve mano, Rene, - gaudydamas orą sudejavo jis ir jau 
buvo beatšlyjąs. 

— Ne! 

Kone suleidusi nagus jam į strėnas ir sulingavusi dubeniu, 
ji įsikvietė Viką giliai giliai. Dar kartą prašvokštęs jos vardą, 
jis atsiliepė, ir jųdviejų kūnai leidosi banguoti vis greičiau — 
iki pat abu kartu užliejusios saldžios palaimos. 

Po visko jis lėtai paguldė ją ant sofos užkloto, išsitiesė vir- 
šuje ir nubraukęs jai nuo veido užkritusias plaukų sruogas 
prisilenkė pabučiuoti. 

— Vikai... 

- Ša. 

Jo lūpos ėmė švelniai bėgioti jos veidu, nesustodamos, gla- 
monėdamos vokus, skruostus, burną, jai bergždžiai bandant 
sulaikyti jas bučiniu, - ir lėtai slysdamos žemyn, prie krūtų. 

Viko lūpos tarsi švelniai žįsdamos apglėbė vieną spenelį, 
ranka glamonėjo kitą krūtį, glosčiodama sustandėjusį spenelį. 

Renė rangyte rangėsi po juo ir jau buvo beapsivejanti ran- 
komis Viko kaklą, bet jis, sučiupęs už riešų, prispaudė jas 
prie žemės ir apibėrė bučiniais. Kai jo lūpos vėl ėmė lyžčioti 
krūtis, ji jau geiste geidė jo. 

Tačiau Vikas neskubėjo. Jo delnas įsliuogė jai tarp šlaunų, 
ir pirštas, prisilytėjęs paties jos jautrumo, ėmė lėtai sukti 
ratukus. 

Renei pasidarė net tamsu akyse, keletas virpuliukų perbė- 
go kojomis, rankų pirštuose buvo justi tarsi mažų adatėlių 
durstelėjimai, visas kūnas pulsavo. 

— Vikai... 

Vienu judesiu jis jau buvo joje, ir jos kūną užliejo malonu- 
mo sprogimas, risdamasis viena už kitą galingesnėmis ban- 
gomis, kol galiausiai ji tarsi iš tolo išgirdo ataidėjusį laukinį 
savo pačios riksmą. 

Kai atmerkė akis, išvydo žvelgiant į ją besišypsantį Viko 
veidą. Švelniai pabučiavęs į lūpas jis tarė: 

— Sveika. 

Vis dar jausdama savyje Viką kietą it akmuo, ji spustelėjo, 
paskui dar ir dar kartą. Vikas sudejavo iš malonumo, suėmė 
jos galvą delnais, žvelgdamas savo žydromis it dangaus mėly- 
nė akimis, o jo kūnas pradėjo švelniai ir stipriai banguoti, vis 
greičiau. Renė glamonėjo raumeningą jo nugarą, atsargiai, 
kad neužkliudytų žaizdos, įsileisdama į save jį visą, iki pat 
galo, prispaudusi jo galvą sau prie peties ir laikydama - švel- 
niai švelniai, - kol galiausiai juos apgaubė ramybė. 


Lietus jau buvo beveik liovęsis, ir jie šokinėdami per balas 
patraukė į namą. 

— Šerifo mašinos jau nematyti, - pastebėjo ji. 

— Pamatęs, kad tu tvarte ir tau nieko neatsitiko, pasakiau, 
kad gali važiuoti. 

— Kodėl? 

— Nenorėjau, kad mums trukdytų. 

— Vadinasi, paslapčia kažko tikėjaisi? 

Jis apkabino ją per pečius ir prisitraukė. 

— Viltis miršta paskutinė. 

Įėję į namą jie išgirdo čirškiant telefoną. Tai buvo Tobis Ro- 
binsas, teiravosi, kaip Renė. Vikas užtikrino, kad normaliai. 

— Prislėgta, bet nepalūžusi. 

— Galiu su ja šnektelėti? 

Vikas padavė Renei telefono ragelį. 

— Sveikas, Tobi. Įsivaizduoju, kaip jauteisi, atvažiavęs ir iš- 
vydęs tokį vaizdą. 

Keletą minučių tylomis pasiklausiusi, matyt, Tobio atas- 
kaitos, kaip ir kas buvo jam atvažiavus išleisti žirgų į aptvarą, 
Renė tarė: 

— Nežinau nė kaip tau atsidėkoti už pagalbą. Ne, pareigū- 
nai dar nieko nesuėmė. Taip, - pusbalsiu pridūrė ji, - tai Lo- 
zados darbas. Kokie sumuštiniai? 

Vikas bakstelėjo pirštu į plastiko dėžutę ant stalo ir šnibž- 
telėjo: 

— Man grįžtant iš jų įdėjo Korina. 

— Kaip tik sėsime valgyti, - tarė Renė į telefono ragelį. — 
Padėkokite nuo manes Korinai. 

Jai padėjus ragelį Vikas tarė: 

— Tie sumuštiniai kažkaip išgaravo iš galvos, kai grįžęs ra- 
dau namą tuščią ir ėmiau visur puldinėti ieškodamas tavęs. 

— Dovanok, kad priverčiau nerimauti. 

— Nerimauti!.. Man tiesiog šiurpas nubėgo nugara. 

Virtuvėje Vikas mostelėjo jai sėstis į kėdę. 

— Išalkai? 

— Nelabai. 

— Vis tiek reikia pavalgyti. 

Jis privertė ją sukramtyti pusę sumuštinio su kumpiu ir 
išgerti stiklinę pieno. Užkandę jie patikrino, ar gerai užrakin- 
tos visos durys. 

— Užrakintos durys jo nesustabdys, - tarė Renė. 

— Tikrinu tiesiog iš įpročio. Lozada čia tikrai nepasirodys. 

— Iš kur tu gali žinoti? 

- Šiaip nusikaltėliai neretai grįžta į nusikaltimo vietą — 
slapčia pasimėgauti savo žygdarbiu arba patikrinti, ar per 
neapsižiūrėjimą nepaliko kokių pėdsakų. Bet Lozadai tai ne- 
galioja. Čia jis jau atliko ką norėjo. 

— Nubaudė mane, kad buvau su tavimi. 

— Sakiau, kad jo antpuolio galima laukti bet kur ir bet 
kada. 

— Bet už ką mano žirgus? - virpančiu balsu paklausė ji. — 
Žinojo, kaip juos myliu ir kaip man bus skaudu, ar ne? 

Vikas linktelėjo. 

— Jei būčiau manęs, kad jis gali grįžti, tikrai nebūčiau pali- 
kęs tavęs vien su šerifo padėjėju prie vartų. 

— Tada kodėl taip išsigandai neradęs name? 

Vikas niūriai tarė: 

— Niekada negali būti tikras šimtu nuošimčių. 

Jiedu užlipo į viršų. Vikas įjungė lempą ant naktinio sta- 
lelio. Blankioje šviesoje, dar labiau išryškinančioje kiekvieną 
įdubimą, jos veidas atrodė išvargęs. 

— Gal mudviem nepakenktų karštas dušas? 

— Kaip tik norėjau pasiūlyti. 

Palindę po maloniai gaivinančia šilto vandens srove, jie nė- 
maž nesigėdindami savo nuogumo, smalsiai tarsi Adomas ir 
Ieva pirmapradžiame rojuje, lietė vienas kitą, bučiavosi, tai 
žaismingai, atkišę veidus ūžiančio vandens čiurkšlėms, tai 
karštai ir godžiai, glamonėjosi slidžioms, muiluotoms ranko- 
mis ir karštoms lūpoms vikriai ir lengvai nardant slapčiau- 
siomis vienas kito kūno vietomis. 

Kai jau susiglaudę kaip du balandėliai gulėjo lovoje, Renė 
tarė: 

— Jie bent jau nesikankino. 

— Verčiau negalvok apie tai. 

Praskleidęs tankius Renės plaukus, Vikas pabučiavo ją į 
kaklą. 

Arklius Lozada sudorojo taip pat dalykiškai ir šaltakraujiš- 
kai kaip Selę Horton - paf paf į kaktą, ir viskas. Vikui nerei- 
kėjo ilgai ieškoti atsakymo, kodėl su juo Lozada elgėsi ne taip 
pragmatiškai, - norėjo, kad jis kentėtų. Jei Lozadai nebūtų 
sukliudę, tikriausiai būtų subadęs jį atsuktuvu kaip rėtį, kad 
mirtų lėtai ir pragariškose kančiose. 

Paradoksalu - jis liko gyvas ir dabar štai guli apsikabinęs 
Renę tik todėl, kad Lozada nutarė, jog Vikas Tredgilas nu- 
sipelnė ne paprastos mirties, o ilgos ir skausmingos egze- 
kucijos. 

— Rene? 

— Mhm? 

— Tu... 

Jis užsikirto ieškodamas, kaip čia gražiau pasakyti. 

— Tu buvai tokia... 

— Praradai kalbos dovaną? 

Renė gulėjo nugara į jį, susidėjusi rankas po galva. Vikas 
paglostė jos ranką. 

— Na, ieškinio tikrai nekelčiau, - tarė jis ir švelniai pabu- 
čiavo ją į petį. - Tai buvo kaip... pasaka. Tarsi tu iki šiol dar 
niekada nebūtum... 

— Po to nelemto įvykio su Reimondu Koljeriu su niekuo ne- 
simylėjau. 

— Labai ilgai save baudei, Rene. 

— Jaučiausi neturinti teisės į kūnišką meilę. 

— Nesąmonė. Koljeris gavo ko nusipelnęs. Juk tu buvai dar 
visai vaikas. 

Ji tik karčiai nusijuokė. 

— Su tokiu stažu? Vargu. 

— Na, išklydęs iš kelio, bet vaikas. 

Ji tik gūžtelėjo pečiais tarsi sutikdama. 

— Koljeris juk buvo suaugęs vyras, jam nederėjo lįsti prie 
tavęs. Jei jau taip atsitiko, kad įsimylėjo, tai turėjo laikytis 
kuo atokiau, suimti save į rankas. Rene, jis irgi atsakingas už 
tai, kas įvyko. Kad ir kodėl tu paspaudei gaiduką... 

— Aš nespaudžiau. 

Vikas net sustingo. 

— Ką? 

— Ne aš jį nušoviau. Aš net pistoleto rankose nelaikiau. Pa- 
ėmiau tik tada... na, kai jau buvo iškviesta policija. Bet jie net 

netikrino, ar ant jo yra mano pirštų atspaudų arba parako 
žymių ant kieno nors rankų, nieko. 

— O ant kieno rankų jų buvo, Rene? 

Jai tylint jis pats ištarė galvoje spengiantį vardą: 

— Denas. 

Kiek padvejojusi ji greitai linktelėjo. 

— Kiaulė! - šūktelėjo Vikas ir atsisėdęs lovoje pažvelgė į 
Renę, bet ji buvo nusisukusi nuo jo ir žiūrėjo tiesiai priešais. 

— Nušovė Koljerį ir suvertė kaltę tau? 

— Aš buvau dar nepilnametė. Denas sakė, kad bus mažiau 
nemalonumų, jei pasakysiu nušovusi Reimondą gindamasi. 

— Arjis prie tavęs lindo? 

— Po tos dienos, kai pasikviečiau jį į motelį, ėmiau juo bo- 
dėtis, net pati sau tapau atgrasi. Vengdavau su juo susitikti, 
net kalbėtis telefonu. Ir kai tą popietę jis netikėtai pasirodė 
pas mus, nė kiek neapsidžiaugiau. Pati nežinau, kodėl pasi- 
kviečiau jį į tėvo kabinetą. Gal slapčia norėjau, kad mus ten 
užkluptų, - nežinau. Kad ir kaip būtų, kai tėvas įžengė pro 
duris, Reimondas kaip tik bandė mane pabučiuoti, maldau- 
damas, kad jo neatstumčiau. 

— Ir tavo tėvas, manydamas, kad jis bando tave išprievar- 
tauti, nieko nelaukdamas paleido šūvį? 

Renė tylėjo. 

— Ar taip, Rene? 

— Ne, Vikai, tai jam mažiausia rūpėjo. Reimondas turėjo 
galvą ant pečių, tėvas kaip tik todėl ir pasikvietė jį partneriu. 
Tikėjosi, kad pasinaudodami Reimondo gebėjimais abu už- 
dirbs po apvalią sumelę iš nekilnojamojo turto. Todėl išvydęs 
Reimondą, vos ne ant kelių šliaužiojantį prieš mane, įtūžo ir 
pareiškė: reikia būti paskutiniam kvailiui, kad žliumbtum dėl 
kažkokio „riesto užpakaliuko . 

Vikas iškošė pro sukąstus dantis: 

— Tavo tėvas taip sakė? Apie savo šešiolikmetę dukterį? 

— Dar ir ne taip sakė, - tyliai tarė ji. - Paskui prišoko prie 
stalo, iš stalčiaus išsitraukė pistoletą, pokštelėjo šūvis, ir po 
akimirkos dūmams išsisklaidžius išvydau Reimondą jau gu- 
lintį negyvą ant grindų. 

— Tai Koljerį nušovė jis, - vis dar negalėdamas patikėti pa- 
sakė Vikas. - Ir nuo jo tai nutekėjo kaip nuo žąsies vanduo. 

— Tada įgrūdo pistoletą man į rankas ir išdėstė, ką sakyti 
policijai, kai ji atvyks. Aš nesipriešinau... iš pradžių dėl to, 
kad buvau netekusi žado, o paskui supratau, kad tai iš tiesų 
mano kaltė. 

— Ir niekas nesuabejojo tėvo versija? Net mama? 

— Ji taip ir nesužinojo tiesos, o gal apsimesdavo nežinanti. 
Ji visada tėvo valią priimdavo neklausinėdama. Kad ir kas at- 
sitiktų, nuduodavo, jog viskas gerai ir mūsų šeimoje vyrauja 
harmonija. 

— Tiesiog netikiu savo ausimis. Tu šitiek metų kaltinai ir 
baudei save už tėvo nusikaltimą?! 

— Taip, Vikai, nusikaltimas jo, bet kaltė - mano. Jei tada 
būčiau elgusis kitaip, Reimondas būtų gyvas. Ta mintis man 
neduoda ramybės dieną ir naktį. 

Sunkiai atsidusęs Vikas vėl atsigulė šalia jos. Ji, kaip ir jis, 
ilgus metus širdyje nešiojosi sunkią naštą, užgriuvusią dėl 
vieno klaidingo poelgio, kluptelėjimo, vienos nelemtos aki- 
mirkos, kai reikėjo tik stabtelėti ir pagalvoti. Taip, nelengva 
išmokti atleisti sau už klaidas, gal net neįmanoma... Nebent 
pavyktų to išmokyti vienas kitą. 

Jis apkabino Renę, tačiau šįkart ji gulėjo sustingusi, nė ne- 
krustelėdama. 

— Tau turėtų paglostyti savimeilę tai, kad tu mano pirmas 
vyras po dešimtmečių pertraukos. 

Jis tyliai tarė: 

— Meluočiau, jei sakyčiau, kad ne. 

— Na, tik tiek, kad iki tol daug jų buvo. 

— Koks skirtumas, Rene. 

Renė grįžtelėjusi pažvelgė per petį didelėmis didelėmis - 
Vikui galvoje šmėkštelėjo Tobio Robinso pasakojimas - vai- 
kiškomis akimis. 

— Tikrai? 

Vikas tik papurtė galvą. 

— Man svarbu tik vienas dalykas, - sušnibždėjo jis. - Kad 
mes dabar kartu. Kad tu pasitiki manimi. 

Renė atsisuko ir suėmė rankomis jo veidą. 

— Aš taip tavęs bijojau. Na, gal ne tavęs, o to jausmo... 

— Suprantu. 

- Iš paskutiniųjų stengiausi jam atsispirti. 

— Tai jau taip. 

— Gerai, kad tu nepasidavei, - tarė ji liesdama jo smakrą, 
skruostus, plaukus ir priglusdama prie jo. 

Vikas tvirtai tvirtai ją apglėbė, uosdamas svaigų jos plaukų 
aromatą. Ne, šitos moters jis jau niekada nepaleis, niekam 
jos neatiduos, nuo šiol jie bus kartu, ir viskas jiems dar prieš 
akis... 

Tačiau jų šviesią ateitį vis dar temdė Lozados šešėlis. 


Trisdošimt antras skyrius 


S Ji: va ten. Pažįsti? 

Vikas užmetė akį į apklausų kambarį. 

— Pirmą kartą matau. 

— Aš irgi, - pasakė Orenas. - Vakar atėjo ir pareiškė galin- 
tis suteikti informacijos apie Rikį Rojų Lozadą. 

— O kas negali apie jį suteikti informacijos? Visi apie jį kaip 
apie kokią žvaigždę viską žino, kiekvienas jį pažįsta. Infor- 
macijos daugiau negu reikia. Visa bėda, kad iš jos nelabai yra 
naudos. 

— Nesikarščiuok, - tarė Orenas.- Suprantu, jo vizitas į 
daktarės Niuton arklidę nebuvo jums malonus siurprizas. 

— Švelniai tariant. 

— Pats žinai - niekas negalėjo to numatyti. 

— Kodėl nepalikai kokio žmogaus prie rančos? 

— Tai ne mūsų teritorija. 

— Tik nepūsk man arabų, Orenai. Galvestone mūsų, o ran- 
čoje - ne? 

Orenas perbraukė ranka nuvargusį veidą. 

— Gerai jau, gerai, gal ir pražiūrėjome. Kaip laikosi daktarė 
Niuton? 

- Šiandien jau grįžo į darbą. Sakė, kad tai ją geriausiai ra- 
mina. Iš rančos išvažiavome paryčiais, užvežiau ją į ligoninę 
ir štai esu čia. 

— Hmm. 
Vikas suraukė kaktą. 
„— Kas? 

— Nieko. 

— Na gerai, paklausykime, ką papasakos tas veikėjas. 

Vikas jau buvo bečiumpąs už durų rankenos, kai Orenas jį 
sulaikė. 

— Pala pala. Truputį nuleisk garą. 

— Esu šaltas kaip ledas. 

— Papasakok bobutei. 

Gandas, kad Fortvorto PK pasirodė Vikas Tredgilas, jau 
buvo apskriejęs visą komisariatą. Visiems, ar bent jau kri- 
minalinio skyriaus, pareigūnams nebuvo paslaptis, kad Ore- 
no Veslio planas įvilioti Lozadą į spąstus Galvestone baigėsi 
fiasko ir kol Tredgilas su chirurge vaidino įsimylėjėlius pa- 
plūdimy Lozada patyliukais grįžęs atgal iššaudė visus jos 
žirgus. Taigi, kaip sakoma, nušluostė nosį Vikui Tredgilui ir 
Orenui Vesliui. 

Vos įžengęs pro duris Vikas negalėjo nepajusti jam į nu- 
garą smingančių žvilgsnių ir iš karto pasijuto tarsi vitrinoje. 
Viskas čia buvo taip pažįstama ir kartu svetima. 

Nuo to laiko, kai jis išėjo nemokamų atostogų, personalas 
dar nebuvo spėjęs labai pasikeisti, todėl beveik visi ar bent 
dauguma sutiktųjų buvo pažįstami. Kai kurie užkalbindavo, 
spausdavo ranką, tarsi būtų nuoširdžiai džiaugęsi jį vėl išvy- 
dę. Kiti tik dėbtelėdavo iš padilbų burbtelėdami po nosimi 
pasisveikinimą. Tai buvo visiškai suprantama: policijos ko- 
misariatas - tokia pat biurokratinė įstaiga kaip bet kuri kita, 
tad kiekvienas privalo saugotis visa reginčių akių ir visa gir- 
dinčių ausų. Dėmesys nemokamų atostogų išleistam parei- 
gūnui valdžios galėjo būti suprastas ne taip, todėl žmonės, 
kuriems bent kiek rūpi karjera, nebuvo linkę ja rizikuoti per- 


sona non grata draugijoje. 

Rodos, visas ketvirtas aukštas, išgirdęs pakeltus balsus, 
liovėsi dirbęs ir sužiuro su neslepiamu susidomėjimu, kuo 
baigsis ši scena tarp buvusių porininkų. 

Vikas nubloškė Oreno ranką. 

— Sakau, esu šaltas kaip ledas. 

— Tik nereikia... 

— Tai einam ar stovėsime čia ir sakysime prakalbas? 

Orenas, pašnairavęs į šios scenos žiūrovus, atidarė apklau- 
sų kambario duris ir mostelėjo Vikui užeiti. Myžnius Sojeris 
sėdėjo prie nedidelio stalelio, neramiai kilnodamas kelius ir 
kramtydamas nagus. 

Išvydęs Viką jis nubalo kaip drobė. 

— O kodėljis dabar čia? 

— Jūs pažįstate poną Tredgilą? - mandagiai pasiteiravo 
Orenas. 

Vyriuko akys šokinėjo nuo Viko prie Oreno. 

— Iš laikraščių. 

— Puiku, tada man nė nereikia jo pristatyti, - tarė Orenas 
ir įsitaisė šalia Myžniaus. 

Vikas atsitraukė kėde kitoje stalo pusėje, apsukęs ją atsisė- 
do apžirgomis ir įsmeigė žvilgsnį į čiuplųjį vyriuką. 

— Tai tu tas šūdvabalis, kuris šniukštinėja Lozadai. 

Vyriukas net susigūžė ir dirstelėjo į Oreną. 

— O kamijis čia? 

— Aš jį pakviečiau. 

— Kodėl? 

— Kad savo ausimis išgirstų tai, ką mums papasakosite. 

Myžnius sunkiai nurijo seiles ir pasimuistė kėdėje. 

— Aš... Eee... pagalvojau, kad gal man reikėtų su jumis kal- 
bėtis tik dalyvaujant advokatui. 

— Na, logiška, - tarė Orenas. - Gerai, susiieškokite advo- 
katą ir tada su mumis susisiekite, - pridūrė jis ir jau ketino 
stotis. 

— Pala pala! - skubiai šūktelėjo Myžnius. 

Jo žvilgsnis vėl ėmė lakstyti nuo vieno prie kito. 

— Jei susiieškosiu advokatą, mūsų susitarimas galios, 

ar ne? 

Vikas kone stryktelėjo nuo kėdės. 

— Susitarimas? - šūktelėjo jis ir pažvelgė į Oreną. - Tu ką, 
dar tariesi su šituo birkakakliu? 

— Vikai, aš prašiau tavęs nesikišti. 

— Tu sakei, kad per šitą gluosniagalvį mes prikirpsime Lo- 
zadą! 

— Ir prikirpsime. Nereikia... 

— Susitarimas, - iškošė Vikas. - Ką tujam už tai pasiūlei? 

— Jam nebus pateikti kaltinimai. 

Vikas susikeikė sau po nosimi. 

— Netikiu savo ausimis. 

— O ką tu siūlai? 

Vikas, niekinamai dėbtelėjęs į Myžnių, tarė: 

— Per maža žuvis pasilikti, per didelė išmesti. Apvoliojam 
miltuose, pačirškinam kaip reikiant - ir viskas. 

Myžniaus kakta net išrasojo. Jis paklaikusiomis akimis pa- 
žvelgė į Oreną. 

— Jam stogas pavažiavęs. Niekam ne paslaptis. Lozada pa- 
sakojo — kai mirė brolis, elgėsi visai kaip pamišėlis. 

Vikas kone vienu šuoliu atsidūrė kitoje stalo pusėje. Čiu- 
pęs Myžnių už laibučio kaklo, išrovė iš kėdės ir remte prirė- 
mė prie sienos. Vyriukas tik sucypė kaip pelė. 

— Įsidėmėk - mano brolis nemirė. 

— Vikai, gal tau galvoj negerai? Paleisk jį! 

— Jį nužudė, tu šiukšle. 

— Vikai, nereikia. 

— Tavo draugelis Lozada. 

Myžniaus veidas išraudo kaip burokas. Kojos bejėgiškai 
mataravo per kelis centimetrus nuo žemės, niekaip negalė- 
damos jos pasiekti. Paklaikusios vyriuko akys maldaujamai 
žvelgė į Oreną. Tas trūktelėjo Viką už rankos, kad paleistų. 

— Vikai, liaukis. Jis tuoj uždus, - iškošė Orenas ir paban- 
dė plėšte atplėšti Viko gniaužtus nuo Myžniaus kaklo, nes 
matė, kad šio akys jau išvirtusios. Galop vožė Vikui alkūne į 
pašonę. 

Vikas tik sužiopčiojo it žuvis, paleido Myžnių - tas taip 
ir šlumštelėjo ant grindų - ir prapliupęs keiksmais susirietė 
dvilinkas, susiėmęs operuotąjį šoną. 

Orenas sunkiai šnopuodamas tarė: 

— Atleisk, neturėjau kitos išeities. Kada tu pasimokysi? 

Jiedu tarsi nė nematė susirietusio, unkščiančio ant grindų 
Myžniaus. 

Vikas vargais negalais atsitiesė ir sunkiai gaudydamas orą 
pratarė: 

— Tik pabandyk dar kartą... 

— Užsičiaupk ir paklausyk, ką tau pasakysiu, Vikai. 
Įdėmiai. 

Kad nusiramintų, Orenas porąkart giliai įkvėpė ir iškvėpė. 

— Privalai valdyti savo temperamentą. 

Vikas nusijuokė. 

— Valdyti? Temperamentą? Oho! 

Orenas užriko: 

— Ar ir vėl darysi tą patį? Nori, kad ir šįkart nuo Lozados 
viskas nubėgtų kaip nuo žąsies vanduo? Tai pirmyn, toliau 
puldinėk kaip įsiutęs bulius! 

Durys prasivėrė, pro jas smalsiai kyštelėjo galvą Tigpenas. 

- Čia pas jus viskas gerai? 

-- Eik tu šikt! - suriaumojo Vikas. 

Orenas pasakė, kad viskas gerai. 

— O tam kas atsitiko? - pasidomėjo Tigpenas dirstelėjęs į 
Myžnių, vis dar gulintį ant grindų, verksnojantį ir besivalan- 
tį rankove nosį. 

— Nieko. 

Tigpenas tik gūžtelėjo pečiais ir uždarė duris. 

Vikas išpyškino Orenui: 

— Na, prisipažįstu, kartais nesusivaldau. Bet tau irgi rei- 
kėtų pripažinti, kad su Lozada elgiesi kaip skystakiaušis, 
Orenai. 

— Žinoma, mano ne tokie išmankštinti kaip tavieji. 

Viko akys sužaibavo, jis sugniaužė kumščius. 

— Kaip tai suprasti? 

— Kaip nori. 

— Ne ne, kam tos užuominos, sakyk tiesiai šviesiai. 

— Prašom. Tu miegi su įtariamąja? Ar neigsi? 

— Jei kalbi apie Renę Niuton, tada taip. Tik tarp mūsų šis 
tas daugiau nei miegojimas. Ir jokia ji įtariamoji. 

— Ašją vis dar laikau įtariamąja daktaro Houvelo nužudy- 
mo byloje. 

— Tai Lozados darbas. 

— Neatmestina, kad užsakytas jos. 

— Tikrai ne. 

— Arji kada buvo užsiminusi apie laiškelį, kurį laikė pasidė- 
jusi naktinio stalelio stalčiuje? 

- Tą, kurį aš ir radau? 

— Aha, tą patį. Kuris buvo įdėtas tarp Lozados siųstų rožių. 

Vikas tik skėstelėjo rankomis ir patraukė pečiais. 

— Nair ką? 

— Man tiesiog įdomu. Kodėl ji, sužinojusi, kad rožės nuo 
Lozados, jo nesuplėšė, neišmetė kartu su rožėmis? 

— Pasiliko kaip įrodymą. 

— Arba atminimą. Kai man jį parodė, pasakiau, kad tai joks 
įrodymas. Tada vėl jį pasiėmė. Ir, kiek žinau, tebeturi. 

Vikas, akimirką pamąstęs, tik kategoriškai papurtė galvą. 

— Nuo Lozados ją tiesiog purto. 

— Ji taip sako. Man tik viena įdomu, Vikai: tu ja patikėjai 
prieš ar po to, kai ji tave nudulkino kartu su visa smegenine? 

Vikas žengtelėjo į priekį. 

— Orenai, paskutinį kartą įspėju: nedrįsk taip apie ją kal- 
bėti. 

Orenas praleido tai pro ausis. 

— Tavo brolis, Džo, būtų pasakęs tą patį. Ir jau seniai. Po- 
licininkai nemiega su įtariamosiomis, antraip jie jau ne poli- 
cininkai. 

— Ji ne įtariamoji, - pakėlęs balsą pakartojo Vikas. - Ji nu- 
kentėjusioji. 

— Ar dėl to guldytum galvą? Nepamiršk, jos sąžinę jau sle- 
gia viena žmogžudystė. 

— Ji nieko nenužudė. 

— Ką? - šūktelėjo Orenas. 

— Ne ji nušovė Reimondą Koljerį. Tai jos tėvo darbas, ji tik 
prisiėmė kaltę. 

— Kodėl? 

— Denas taip liepė. 

Orenas nusikvatojo. 

— Ir tu patikėjai šitomis pasakomis? Ji suriečia tau graudžią 
istoriją, kurios neįmanoma patikrinti, o tu imi ir patiki? 

— Kodėl ne. 

— Aišku. Tikriausiai papasakojo laižydama tau ausį? Ar ne 
ausį? 

Vikas liuoktelėjo ant Oreno, ir jie susikibę parvirto ant 
grindų. Myžnius suklykė iš siaubo. Keli Viko smūgiai pasiekė 
tikslą, bet jis dar nebuvo visiškai atsigavęs po operacijos, tad 
Orenas, ir šiaip už jį stipresnis, netruko paleisti į darbą savo 
sunkių kaip kūjai kumščių. 

Galiausiai šiaip ne taip sutvatinęs Viką, Orenas sunkiai at- 
siklaupė ir išsitraukęs iš dėklo revolverį nutaikė jam į veidą. 
Tarpduryje išgirdę sambrūzdį pasirodė keli pareigūnai. 

— Atgal! - riktelėjo Orenas. - Viskas gerai. 

— Kas čia darosi? 

— Nedidelis nesusipratimas. Tai turi likti tarp mūsų, aišku? 

Neišgirdęs atsakymo, dar riktelėjo: 

— Aišku?! 


Šįkart pasigirdo murmėjimas, turintis reikšti sutikimą. 

Orenas mostelėjo pistoletu ir paliepė: 

— Kelkis, Vikai. 

— Netikiu savo akimis. Tu taikaisi į mane? 

— Nagi, stokis. Truputį pabūsi apklausų kambaryje. Kol 
kiek atvėsi. 

Orenas dirstelėjo durų pusėn. 

— Tigpenai, duok antrankius. 

— Tik smarkiai neveržkit, - suurzgė Vikas ir stodamasis 
smogė Orenui galva į pilvą. 

Už nugaros jau bildėjo Orenui į pagalbą skubančių kolegų 
žingsniai, bet Vikas, užklupęs jį netikėtai, prispaudė prie sie- 
nos priremdamas alkūne kaklą, o kita ranka bandė išplėšti 
pistoletą. 

— Atsiimk savo žodžius apie Rene. 

Orenui iš paskutiniųjų stengiantis išsivaduoti iš tų gniauž- 
tų, pripuolusiems policininkams irgi bandant jį atplėšti, Vi- 
kas kurtinamai užriko: 

— Greitai atsiimk! 

Driokstelėjo šūvis. 


Trisdošimt trečias skyrius 


M yžniaus kelnės buvo šlapios. Tai buvo klaikus pažemini- 
mas. Vėl, tarsi patvirtindama jo pravardę, pasikartojo antros 
klasės istorija. Skirtumas tik toks, kad šiandien, užvirus tai 
košei, niekas nepastebėjo tamsios dėmės ant jo kelnių. 

Per visą tą sąmyšį, kilusį nuaidėjus šūviui, jam pavyko ne- 
mačiom išsprukti - vis dėlto skruzdėliškas sudėjimas kartais 
yra ir privalumas. 

Atsiradus progai pasipustyti padus, Myžnius nieko nelauk- 
damas taip ir padarė. Dėl visa ko į liftą nėjo, nėrė užpakali- 
niais laiptais ir tik lauke pastebėjo jį ištikusią nelaimę. 

Velnias jį čia nešė. Tarsi nebūtų tų trylikos nesibaigiančių 
kančios ir pažeminimo metų, praleistų Fortvorto vidurinėje. 
Jo dabartiniai namai - Dalasas - laikomas neramiu miestu, 
bet, Dieve, atsidūręs Fortvorte jis pasijuto tarsi patekęs į lau- 
kinius Vakarus. 

Dumdamas namo - tas šimtas kilometrų, rodos, ištįso iki 
begalybės - jis sėdėjo kaip ant adatų, vis laukdamas bet kurią 
akimirką už nugaros pasirodant debesies kaukiančių polici- 
jos automobilių. 

Bet Fortvorto PK dabar turbūt turi didesnį galvos skaus- 
mą nei savanoriškai atėjęs ir dingęs liudytojas. Ne kiekvie- 
ną dieną policininkas gauna kulką - ir dar nuo savo kolegos. 

Ten visi turbūt apskritai jau pamiršo, kad toje scenoje daly- 
vavo ir jis. 

Žinoma, atsarga gėdos nedaro. Jam jau senai reikėjo per- 
sikelti kur nors kitur. Grįžus reikės pradėti dairytis. Kažko 
ypatingo nereikia, užtenka kampo, kad tilptų krėslas, televi- 
zorius, lova ir jo kompiuteriai. Išsikels niekam nesakęs nau- 
jojo adreso, dings kaip į vandenį ir - sudie visiems. 

Tuo tarpu visai neprošal bus atostogos šiltojoje Meksikoje. 
Akapulkas. Kankunas. Nulėks į oro uostą, peršukuos kelionių 
agentūras ir tikrai susiras kokią nebrangią vietelę, kur galėtų 
ramiai sau pasideginti saulėje, kol čia viskas aprims. 

Drebančiomis rankomis atrakinęs savo buto duris, jis įžen- 
gė į vidų ir švystelėjo raktus ant žurnalinio staliuko. Nusku- 
bėjęs tiesiai į miegamąjį, išsitraukė iš palovio dulkiną lagami- 
ną, padėjęs ant lovos atvožė jo dangtį ir pasisuko į nedidukę 
drabužių spintą. 

Atsigręžęs sukliko iš baimės. 

— Labutis, Myžniau. 

Priešais jį atsirėmeęs į sieną, sukryžiavęs kojas ir sunėręs 
rankas ant krūtinės nerūpestingai kaip smauglys, žinantis, 
kad auka jau nepabėgs, stovėjo Lozada. Pastebėjęs tamsią 
dėmę ant Myžniaus kelnių, jis išsiviepė. 

— Išsigandai? 

— S-sveikas, Lozada... Kaip sekasi? Aš kaip tik ruošiausi... 

— Krautis daiktus, ar ne? 

Jis mostelėjo į lagaminą. 

— Kur nors išvyksti? Ką tik buvai iškeliavęs ir vėl kažkur 
trauki, Myžniau? 

— Ne, aš niekur nebuvau iškeliavęs. 

Myžnius kietai susičiaupė, kad nekalentų dantimis iš 
baimės. 

— Dvi dienas bandžiau tau prisiskambinti. 


— A, tai... Mano telefonas sugedęs. 


374 + Sandra Brown 


Lozada tingiai atšlijo nuo sienos ir nužingsniavęs prie iš- 
klerusio staliuko, ant kurio stovėjo telefonas, pakėlė ragelį. 
Pasigirdo šaižus pypsėjimas. 

Myžnius tik nurijo seilę. 

— Kad jį kur. Tikriausiai šeimininkas sutvarkė. 

Lozada padėjęs ragelį priėjo ir atsistojo priešais Myžnių. 

— Jau buvau pradėjęs dėl tavęs nerimauti. Paprastai nė no- 
sies nekiši iš savo urvo. Kur buvai? 

Myžnius užvertė galvą. Sutikus Lozados akis net pagaugai 
nuėjo per nugarą. 

— Aš... Eee... Negerai išėjo. Tau ko nors reikia? 

Lozada brūkštelėjo smiliumi jam per kaktą. 

— Kažko labai prakaituoji, Myžniau. 

— Eee, klausyk, jei tau ko nors reikia, šįkart bus už dyka. 
Na, kadangi negalėjai manęs... 

— Myžniau, kas tokio nutiko, kad pričiurškei į kelnes? 

Lozada, kyštelėjęs ranką į kelnių kišenę, išsitraukė spy- 
ruoklinį peilį. Grėsmingai spragtelėjęs, tas sužvilgo prie pat 
Myžniaus veido, suakmenėjusio iš siaubo. 

— Verčiau pats išklok, kas tave taip išgąsdino, - tarė Loza- 
da, krapštydamas panages geležte. - Labai negerai, kai drau- 


gai ką nors slepia. 


Myžnius, žaibiškai apsvarstęs galimybes, kurių nebuvo tiek 
jau daug - gyventi arba mirti, - nutarė, kad bus geriau neri- 
zikuoti ir viską papasakoti. 

— T-tave domina tas Tredgilas? 

— Nair ką jis? 

— Jis nušovė tą... Juočkį, kaip jis ten. Veslį. 

Lozada nepatikliai prisimerkė. 

Myžnius energingai pakinkavo galvą. 

— Sakau tau - nušovė. Savo akimis mačiau. Pats ten buvau. 

— Kur? 

— Fortvorto policijos komisariate. Jie mane ten išsigabeno 
apklausti, - sumelavo jis. - Bet aš nieko jiems neišdaviau. Ti- 
krai, Lozada. Jie visaip bandė mane priversti, bet... 

— Tai neįdomu. Sakai, Tredgilas nušovė Veslį? Eik tu? 

— Aš nemeluoju! - veriamai sukliko Myžnius. - Iš pradžių 
jis puolė mane, čiupo už gerklės ir būtų pasmauges, jei ne 
Veslis. Tada jie susiėdė dėl gydytojos. Veslis pasakė kažką, 
kas nepatiko Tredgilui, ir tas puolė jį. Veslis išsitraukė pis- 
toletą ir pasakė surakinsiąs Tredgilą, kad pasėdėtų apklausų 
kambaryje ir atvėstų. Tredgilas vėl šoko ant jo. Jie susikibo, 
ir pistoletas iššovė. Policajai subėgo žiūrėti, kas čia darosi. 
Veslis gulėjo visas kruvinas ant grindų. Tredgilas kaip išpro- 
tėjęs staugė: „Ne, ne, Viešpatie, ne! - ir taip toliau. Veržėsi 
prie Veslio, bet kiti jį sulaikė. 

Myžnius trumpai nutilo, kad galėtų pasitaisyti smunkan- 
čius nuo nosies akinius. 

— Tredgilas greičiausia nenorėjo jo nušauti. Tai įvyko ne- 
tyčia. Bet jų kivirčą visi ten girdėjo, todėl abejoju, ar juo kas 
patikės. Be to, jis elgėsi kaip pamišėlis - priešinosi, draskė- 
si, — ir tik keliese prišokę jį galiausiai surakino ir išsitempė. 

— Tai Veslis negyvas? 

— Nežinau. Aš dingau iš ten dar prieš pasirodant greitajai, 
bet girdėjau, kaip kažkas sakė, kad kulka pataikė į pilvą ir rei- 
kalai prasti. 

Lozada žengtelėjo atgal, ir Myžnius lengviau atsikvėpė ge- 
ležtei vėl čakštelėjus ir dingus, nors nuo Lozados žvilgsnio 
mušė prakaitas. 

— Susišaudymas policijos komisariate — tai tau ne šiaip sau, 
Myžniau. Kodėl niekas nieko nepranešė per televiziją? 

— Jie ten visi tik ir kartojo: „Niekam nė žodžio, aišku? Tai 
mūsų vidaus reikalas. Kaip atrodytų, jei kas sužinotų: polici- 
ninkas prieš policininką. Gydytojams tikriausiai pasakė, kad 


Veslio ginklas iššovė netyčia. 

Myžnius nervingai traškino krumplius sukdamas galvą, 
kada paskutinis reisas į Meksiką ir ar ten vykstant reikia 
paso, o gal užtenka ir teisių. 

— Tai ji pasiliko mano laiškelį? 

— Ką? 

Lozada irzliai spragtelėjo pirštais Myžniui po nosimi ir pa- 
kartojo klausimą. 

— A, tą laiškelį, kurį nusiuntei jai su rožių puokšte? Veslis 
tvirtino, kad daktarė jį laiko atminimui. Tredgilas dėl to ir 
pasiuto. Veslis sakė, kad ji apvyniojusi jį apie pirštą kaip šiltą 
vilną. Na, gal ne žodis į žodį, bet mintis... 

— Tu masturbuojiesi? 

— Ką? 

Myžniui nespėjus nė mirktelėti, jam po šakumu jau žvilgė- 
jo aštrūs kaip skustuvas Lozados peilio ašmenys. 

— Klausiu, ar tu... 

— Kas yra? - suspigo Myžnius. 

— Na, gal tu savo aparatūros meilei ir nenaudoji, bet jei da- 
bar nepasakysi man tiesos, kaip atsidūrei pas Veslį ir Tredgi- 
lą, visą gyvenimą čiurkši kaip moteris. 

Myžnius stovėjo ant pirštų galų, iš paskutiniųjų stengda- 
masis išlaikyti pusiausvyrą: vienas kryptelėjimas - ir sudie 
visoms jo svajonėms apie karštas senjoritas. 

— Tu mane įskundei. 

— Prisiekiu visais šventaisiais - ne. Dievas mato. 

— Koks dar dievas. 

Lozada kilstelėjo geležtę, ir Myžnius suklykė iš siaubo. 

- Čia esu tik aš, tu ir fizikos dėsniai. Pavyzdžiui, jei nupjau- 
siu tau kiaušus, jie nukris žemyn kaip akmenys. 

— Norėjau sužinoti, ar negalėčiau susitarti, - surypavo jis. - 
Na, jei mane kaip nors susietų su tavimi. Bet Veslis iš pradžių 
ilgiausiai kalbėjosi telefonu apie kažkokį tavo skambutį į dak- 
tarės Niuton mobilųjį. Jie manė, kad tu Galvestone. 

— Taip ir buvo. 

— Iškart po to jam pranešė apie iššaudytus žirgus. Fortvor- 
to apylinkėse. Jie visai sutriko, nežinojo nė ką galvoti. Taigi 
Veslis įkišo mane į areštinę ir turbūt prisiminė tik šiandien 
rytą. Leido nusiprausti, atnešė pusryčius ir pasodinęs ap- 
klausų kambaryje liepė laukti. Kai vėl pasirodė, su juo buvo 
ir Tredgilas. Aš pasakiau, kad apsigalvojau, kad kalbėsiu tik 
dalyvaujant advokatui. Visa kita jau žinai. Prisiekiu - nieko 
jiems neišdaviau, - jau visai žliumbdamas baigė jis. 

Lozada atitraukė peilį. 

— Kol kas nežudysiu tavęs - tik todėl, kad nežinau, kaip 
sunaikinti tavo kompiuterius. Kad juose neliktų jokios infor- 
macijos. 

Myžnius atbula ranka nusišluostė nosį. 

— Ką? 

— Prie darbo, Myžniau, - ramiai tarė Lozada. 

Myžnius sunkiai nurijo seiles. 

— Sunaikinti kompiuterius? 

Tai jam netilpo galvoje. Kaip jis galėtų pakelti ranką prieš 
savo kūdikius, kurtus ir puoselėtus su tokia meile? Ne, tai 
neįmanoma. 

Lozados rankai vos vos krustelėjus, Myžnius pajuto trūk- 
telėjimą kažkur prie kelnių klyno ir staiga ten įsisukusį skers- 
vėjį. Dirstelėjęs žemyn su siaubu išvydo, kad jo kelnės prarėž- 
tos nuo juosmens iki tarpkojo, po kuriuo baugiai blizguliuoja 
peilio geležtė. 

— Pirmyn prie darbo, Myžniau, jei nenori būti apipjaustytas. 

Myžniui ši procedūra jau buvo atlikta, bet esant tokioms 
aplinkybėms jis tik prikando liežuvį. 


Vos iškėlus koją iš lifto pirmame ligoninės aukšte Renę kaž- 
kas pašaukė pavarde. Pažvelgusi į tą pusę ji išvydo pro suka- 
mąsias duris į vidų atskubančią Greisę Vesli. Renė šoko pa- 
laikyti jai lifto, bet nespėjo - durys užsidarė, ir jis nuvažiavo 


į viršų. 

Greisė pulte pripuolė prie jos. 

— Jis išgyveno? 

— Taip. 

Greisei ėmė linkti keliai ir ji būtų susmukusi ant žemės, jei 
Renė nebūtų sugriebusi už rankos ir prilaikiusi. 

— Jo padėtis vis dar kritiška, tačiau manoma, kad jis išsi- 
kapstys. 

Iš Greisės lūpų išsiveržė palengvėjimo atodūsis. 

— Dėkui Dievui, dėkui Dievui. Tikrai? 

— Taip, ką tik šnekėjausi su gydytojais. Kai Oreną išgabeno 
iš operacinės. 

Greisė prispaudė prie akių nosinaitę. 

— Aš taip bijojau, kad nespėsiu atvažiuoti, kad jis... - jos 
balsas užlūžo. 

Renė tvirtai suėmė jos delną. 

— Žinau, buvote išskridusi į Tenesį pas dukras. 

— Vos nusileidus oro uoste mane pasitiko policininkė. Pra- 
nešė šią baisią naujieną, ir aš apsisukusi pirmu skrydžiu grį- 
žau. Fortvorto oro uoste manęs jau laukė Oreno pavaduoto- 
jas, atlėkėme tiesiai čia. 

Ji nutilo ir staiga paklausė: 

— Kaip ten jūs sakėte? „Manoma'? 

— Ką? 

— Na, sakėte, „manoma, kad jis išsikapstys'. 

— Turėjau galvoje chirurgus. 

— Aš maniau, kad ir jūs... 

— Man neleido jo net apžiūrėti, ką jau kalbėti apie opera- 
vimą. Na, turint galvoje priešistorę, nenuostabu. Bet nesirū- 
pinkite, jis puikių specialistų rankose. 

— Aš būčiau reikalavusi, kad operuotumėte jūs. 

— Ačiū už pasitikėjimą. 

Renė, slėpdama sudrėkusias akis, nusigręžusi spustelėjo 
lifto mygtuką. 

— Nejaugi į jį iš tiesų šovė Vikas? 

Renė nunarinusi galvą tik liūdnai linktelėjo. 

Greisė tarė: 

— Kai man pranešė, pamaniau, kad tai kokia klaida. Nepa- 
tikėjau savo ausimis. Kaip tai galėjo atsitikti? 

— Man tai irgi nesuvokiama. Kodėl? Šauti į savo geriausią 
draugą, savo idealą, su kuriuo tiek metų dirbta petys į petį? 

Vis dar nepakeldama galvos ji nusišluostė akis. 

— Ir dabar detektyvas Veslis intensyviosios terapijos sky- 
riuje, o Vikas - areštinėje. 

— Jis jus taip įsimylėjęs. 

Renė kilstelėjo pilnas nuostabos akis. 

— Tikrai. 2 

Renė žvelgė netekusi žado, nepajėgdama pratarti nė žo- 
džio. Lifto durys prasidarė. 

— Na, man reikia eiti. 

— Taip. Žinoma. 

Greisė įlipo į liftą. Renė, palaukusi, kol durys užsidarys, 
pasisuko eiti. Iš gaivinančio vakarykščio lietaus buvo likę tik 
atsiminimai - automobilių aikštelėje tvyrojo šutra. Čia kas- 
kart jai iš atminties neišvengiamai iškildavo Li Houvelas. Jo 
nužudymas trenkė tarsi perkūnas iš giedro dangaus. Kas tada 
galėjo numanyti, kad visa ši kraupių įvykių grandinė prasidė- 
jo teismo salėje, jai paskelbus prisiekusiųjų sprendimą: „Pri- 
siekusieji nutarė, kad teisiamasis nekaltas.“ 

Kai pasiekė namus, jau temo, ir Renė, kaip visada įsukusi 
į garažą, iš jo įžengė į virtuvę. Ten pasuko tiesiai prie šaldy- 
tuvo. Išsitraukusi butelį mineralinio, atsirėmė į kriaukle ir 
iškliukino iki dugno. 

Tada perėjusi svetainę tamsiu koridoriumi nužingsniavo 
į miegamąjį ir užsižiebusi lempą ant naktinio stalelio ėmė 
nusirenginėti. Likusi tik su apatiniais patraukė į vonią, atsu- 
ko dušą ir išsirinkusi kvapnų muilą ilgiausiai mėgavosi šilto 


vandens lietumi. 


380 + Sandra Brown 


Paskui, susisupusi į savo mėgstamą minkštutėlį chalatą, 
grįžo į virtuvę, įsipylė taurę vyno ir nusinešusi į svetainę su- 
sirangė įprastame sofos kamputyje. 

Gurkšnojant vyną iš atminties iškilo tas vakaras, kai čia 
užmigo ir ją prižadino iškvietimas į ligonine: kritiškos būklės 
pacientas su durtine žaizda šone. 

Vikas. Tiek kančių... Per ją... Dabar štai ir Veslis... Dieve 
švenčiausias. 

Ji atlošė galvą į sofos atkaltę, užmerkė akis, ir skruostais 
ėmė riedėti ašaros. Viskas tik per ją ir tą prakeiktą prisieku- 
siųjų nutartį. 

Nežinia kiek laiko ji taip prasėdėjo atrėmusi galvą, užmer- 
kusi akis. Tokią jis ją ir rado. 

Ojiiš karto atsitiesė, grįžtelėjo į jį ir tarė: 

— Sveikas, Lozada. 

Jis stovėjo galvūgalyje, žvelgdamas žemyn į ją. 

— Laukiau, kada pasirodysi. 

Jis patenkintas nusišypsojo: 

— Tikrai, Rene? 

Girdint jį, tariantį jos vardą, ir matant tą smauglio šypseną 
taip ir norėjosi šliūkštelėti vyną tiesiai į veidą. Pastačiusi tau- 
rę ant žurnalinio stalelio, ji pakilo nuo sofos. 

— Žinojau, kad dabar, kai Orenas Veslis išėjo iš rikiuotės, 
tikrai pasirodysi. 

— Tavo draugelis nesivaldo, visai kaip mažas vaikas. Gėda. 
Žinojau, kad anksčiau ar vėliau prieis liepto galą. Na, o Ves- 
lis... - Lozada patraukė pečiais, - jam tiesiog reikėjo atidžiau 
rinktis draugus. 

— Kaip tu apie tai sužinojai? Juk per televiziją nieko nepra- 
nešė. Viskas kuo slapčiausia - kas ir kaip sužeistas, žino tik 
keletas žmonių. Turbūt turi kurmį Fortvorto PK, ne kitaip. 

— Sakyčiau, žvirbliuką, - pusbalsiu tarė jis. - Tokį bailų, 
nupešiotą žvirbliuką. Iš pradžių net nepatikėjau jo giesmele, 
bet patikrinau - pasirodo, nemeluoja. 

Ištiesęs ranką jis perbraukė pirštais jos palaidus plaukus. 
Ji sukando dantis ir susilaikė neatšlijusi. Jis turbūt tai paju- 
to, nes lūpose vėl nušvito ta pati smauglio šypsena. 

— Tu žavinga. 

— Greičiau jau pavargusi. Tiesą sakant, vos pastoviu ant 
kojų. 

— Nėra ko norėti po tokios ilgos kelionės. 

— O vis dėlto - kaip tau tai pavyko? 

— Kas, brangioji? 

— Iš Galvestono dar prieš aušrą pasiekti mano rančą. 

— Rene, juk jau sakiau: profesinių paslapčių neišduodu. 

- Tiesiog galvoj netelpa. 

Jis nusikvatojo. 

— Na, sparnų aš tikrai neturiu. 

Ji atsivėdėjusi tvieskė jam skambų antausį. 

— Čia tau už mano žirgus. 

Nuo Lozados veido akimirksniu išgaravo šypsena. Jis taip 
sugriebė Renę už riešo, kad ji net riktelėjo iš skausmo. Ap- 
sukęs užlaužė ranką už nugaros ir prisikišęs jai prie ausies 
iškošė: 

— Už tokius daiktus iš karto galėtum gauti nuo manes kulką. 

— Anksčiau ar vėliau - koks skirtumas. Juk to atėjai, ar ne? 

— O kaip tu manai? Negi galėčiau dabar palikti tave gyvą? 
Pati kalta. Į mano jausmus nusispjovei, puolei į to šunpalai- 
kio glėbį. 

Dar labiau užlauždamas ranką, jis prisitraukė ją arčiau. 

— Man nelieka kitos išeities, tik jums abiem padovanoti po 
kulką. Gaila, jis dabar areštinėje ir negalės čia dalyvauti. Na, 
kaip sakoma, reikia tenkintis tuo, ką turi. 

Renei smarkiai skaudėjo, bet ji išdidžiai kentėjo ir tylėjo. 

— Jei atvirai, Lozada, tave jau seniai reikėjo izoliuoti nuo 
visuomenės. Ne dėl to, kad tu samdomas žudikas. Tu nesvei- 


kas. Net paskutinis asilas būtų supratęs, kad man visiškai 

nerūpi. Ir Vikas Tredgilas čia niekuo dėtas. Man nuo tavęs 
vemti verčia. 

Čakštelėjęs spyruoklinį peilį, Lozada prikišo jai prie gerklės. 

— Palauk, dar maldausi, kad tavęs pasigailėčiau. 

— Nesulauksi. Gal ir būčiau maldavusi dėl žirgų, bet netu- 
rėjau progos. Nužudydamas juos išmetei paskutinį savo švie- 
talą. Manęs daugiau niekuo nepagąsdinsi. Aš tavęs nebijau. 

— Dar pažiūrėsim. 

Jis perbraukė bukąja peilio ašmenų puse jai per krūtį. 

Renė instinktyviai aiktelėjo. 

— Matai? - sukrizeno jis. - Bijai kaip didelė. 

Tai buvo tiesa. Nors ir neparodė, kad nesuteiktų jam malo- 
numo, širdyje ji iš tiesų tirtėjo iš baimės. 

- Žinai, aš nesidraskysiu ir nesipriešinsiu. Jau ir taip dvi- 
dešimt metų kiekviena diena man kaip dovana. Todėl tikrai 
nemaldausiu pasigailėjimo. Nė nesvajok. 

— O tu ne iš kelmo spirta. Na, man tikrai bus gaila su 
tavimi atsisveikinti, Rene. Tu ypatinga moteris. Tikiuosi, 
supranti - man pačiam nemalonu, kad mūsų romanas turi 
baigtis va šitaip. 

— Koks romanas? Niekada nebuvo jokio romano. O dėl su- 
pratimo - tikrai suprantu, kad vienintelis būdas, kuriuo tu 
sugebi atkreipti moters dėmesį, yra prievarta. 

Jis prisispaudė priešakiu prie jos. 

— Jauti? Va kuo aš traukiu moterų dėmesį. 

Renė tylėjo. 

— Jei labai paprašysi, Rene, - tarė jis ir lyžtelėjo jai kaklą, - 
gal dar leisiu prieš atsisveikinant su šiuo pasauliu man pa- 
čiulpti. 

— Ak, Lo-za-da. 

Renė pajuto, kaip Lozada krūptelėjo nuo Viko rečitatyvo. 

— Atspėjai. Prie tavo ausies - trisdešimt šeštas kalibras. 


Tik nusičiaudėk ir - baba. 

— Nusičiaudėk, Lozada. Labai prašau, - nuo virtuvės durų 
atsklido Oreno Veslio balsas. 

Jo ginklas buvo nutaikytas Lozadai tiesiai į galvą. 

— Mesk peilį! - paliepė Vikas. 

Lozada tyliai nusijuokęs vėl pakišo peilį Renei po kaklu. 

— Pirmyn, Tredgilai, šauk. Aišku, jei nori pasigrožėti jos 
krauju. 

— Tu kaip visada didvyriškai slepiesi už moters nugaros. 
Laužai rankas. Kaip tu ten sakei? Gėda. Na, Riki Rojau, kaip 
nori, - metė Vikas. - Kai aš iššausiu, iššaus ir Orenas. Mes 
visą dieną repetavome. Nuo pat to spektakliuko tavo bičiuliui 
Myžniui. Įvertink, nes nebuvo lengva - specialieji efektai, 
netikras kraujas ir taip toliau. Bet pavyko, atrodo, visai ne- 
blogai. Kur aš čia sustojau? A, taigi - mūsų kulkos perskros 
tau smegeninę. Oreno gal kokia tūkstantąja sekundės vėliau, 
nors gali būti, kad ir tuo pat metu. Kaip manai, Orenai? 

— Būčiau linkęs manyti, kad taip. 

— Girdi, Riki Rojau? Jos gali net susitikti, nors bet kuriuo 
atveju tavo smegenys ištikš kaip kiaušinis. 

— Bet ir jai bus galas. 

— Paleisk ją. 

— Išgraužk. 

— Nežinau, Orenai, - tarė Vikas. - Tau dar nenusibodo jo 
šūdmalystė? 

— Užkniso. 

— Mane irgi. 

Kairėje Viko rankoje žybtelėjo nedidelis pistoletas, ir kul- 
ka perskrodė Lozados dešinę alkūnę sutrupindama kaulus, 
išdraskydama audinius. Iš bejėgiškai pastirusių pirštų iškri- 
to peilis. Renė, kaip buvo sutarta, krito ant žemės. Lozada 
apsigręžė ir kairiu nykščiu šastelėjo Vikui į akį, bet tą pačią 
akimirką jo krūtinę pervėrė iš trisdešimt šešto kalibro revol- 
verio nugriaudėjęs šūvis. 

Lozados akys išsiplėtė iš nuostabos. Vikas tarė: 

— O čia už Džo, - ir šovė dar kartą. 

Lozada atbulas dunkstelėjo ant grindų. 

Tučtuojau pripuolusi Renė ėmė čiuopti pulsą. 

- Širdis dar plaka, - tarė ji ir praplėšė marškinius. 

— Tegu guli. 

Ji pakėlė akis į Viką. 

— Negaliu. Tai mano pareiga, - tyliai tarė ji ir palinko prie 
Lozados. 


Trisdešimt Ketvirtas skyrius 


|: ligoninės Renė išėjo tik kitos dienos rytą, aštuntą valandą. 
Vikas jau laukė jos automobilių aikštelėje įjungęs savo pikapo 
variklį. Pamatęs ją atidarė dureles keleivio pusėje. 

Tuo metu kaip tik prasidėjo Oreno spaudos konferencija. 
Buvo pats tinkamiausias laikas nejučia pasišalinti išvengiant 
žurnalistų dėmesio. Visa gatvė prie ligoninės buvo užkimšta 
televizijos mikroautobusų, o prie įėjimo grūdosi ištisas tun- 
tas reporterių ir operatorių. 

— Ką jis ten jiems pasakos? - pasiteiravo ji. 

— Kad Fortvorto PK suplanavo ir kartu su Taranto klinika 
atliko nepriekaištingą operaciją - sėkmingai paspendė pinkles 
vienam žymiausių vietos nusikaltėlių Rikiui Rojui Lozadai. Šis 
priešinosi sulaikomas ir mirė nuo gautų šautinių žaizdų. 

Laukdama greitosios Renė padarė visa, kad palaikytų dar 
rusenančią Lozados gyvybę, bet pakeliui į reanimaciją ji už- 
geso. Vikas pats palydėjo kūną iki morgo. 

Tada Renė kategoriškai prisispyrė apžiūrėti Viką, dėl visa 
ko net nusiuntė į kompiuterinės tomografijos kabinetą iš- 
tirti, ar nėra vidinio kraujavimo. Vikas pats buvo prisakęs 
Orenui grumtynes vaidinti kuo tikroviškiau, ir tas sąžinin- 
gai įvykdė šį prašymą. Vikas jautėsi sudaužytas kaip obuolys. 
Laimė, atsipirko tik mėlynėmis ir nubrozdinimais. 


— Orenas apie tave neužsimins, - tarė jai Vikas. 

— Būčiau dėkinga. 

— Nors niekas negali garantuoti, kad tavo pavardė neiškils 
į viešumą. 

— Ką gi, kaip nors išgyvensiu. 

Jų kelionės tikslas buvo aiškus. Renė nebenorėjo kelti 
kojos į savo namus, paženklintus Lozados mirties. Pikapui 
įsukus į greitkelį vakarų pusėn, Vikas paėmė ją už rankos 
ir tarė: 

— Kai jis laikė prikišęs prie tavęs tą peilį, man net kraujas 
gyslose stingo. 

— O aš išsigandau, galvoje šmėkštelėjo mintis, kad gal jūs 
su Orenu kur užstrigote ir aš vienui viena su juo. Nežinojau, 
ar jūs šalia. Kai grįžau namo, knietėjo dirstelėti po lova ir į 
sandėliuką, įsitikinti, kad jūs ten, bet negalėjau jūsų išduoti. 

— Aš būčiau atšliaužęs ir be kojų. 

— Tai buvo beprotiškas sumanymas. 

— Ačiu Dievui, viskas baigėsi gerai. 

Buvo aišku, kad jųdviejų su Rene ateitis nekokia, kol ša- 
lia šmėkščioja Lozada. Kitaip tariant, kol jis bus pašalintas 
iš kelio. Už to posakio Vikas ir užsikabino - pašalinti iš kelio. 
Ir jam toptelėjo: jei Lozada tik suuostų, kad jiedu su Orenu 
pašalinti iš kelio, bematant prisistatytų pas Rene. 

— Sunkiausia man buvo palikti tave pavojingoje situacijoje. 

— Manau ir taip grėsė pavojus. 

— Aš priėjau tą pačią išvadą. Vienintelė galimybė visa tai 
baigti kartą ir visiems laikams buvo žūtbūt išprovokuoti jo 
puolimą. 

Vakar paryčiais Vikas nieko nelaukdamas paskambino 
Orenui ir išdėstė savo planą. Orenas jam iš esmės pritarė ir 
davęs dar keletą pasiūlymų ėmėsi vykdyti. 

— Kaip tau pavyko įtikinti Oreną, kad tarp manęs ir Loza- 
dos - jokių šurum burum, kaip jis įtarinėjo? - paklausė Renė. 

— Už mane tai padarė pats Lozada - iššaudydamas tavo žir- 
gus. Nors man atrodo, kad Orenas jau seniai buvo pakeitęs 
nuomonę apie tave, tik vis nenorėjo prisipažinti klydęs. Pa- 

tikėk, Rene, priešingu atveju jo nieku gyvu nebūtum priver- 
tęs dalyvauti tokiame spektaklyje. Tarp kitko, jis atsiprašo, 
kad buvo priverstas prišnekėti apie tave visokių šlykštybių, 
skirtų Myžniaus Sojerio ausims. Myžnius, beje, ir tapo mūsų 
Trojos arkliu. Jei ne jis, bala žino, kiek man būtų tekę ištupėti 
areštinėje, o Orenui išgulėti ligoninėje apsimetant mirtinu 
ligoniu. Mūsiškiai sekė Sojerį iki pat Dalaso ir pastebėję ten 
Lozadą iš karto mums pranešė. Lozadai galiausiai išėjus jie 
suėmė Myžnių - rado gulintį ant lovos, apsipylusį ašaromis: 
jo svečias privertė sudaužyti į šipulius visus kompiuterius. 
Pareigūnai dar nespėjo išsitraukti antrankių, o jis jau prisie- 
kinėjo visokeriopai bendradarbiausiąs su policija. 

— O tau pačiam nebus kokių problemų? 

— Dėl to, kad nušoviau Lozadą? Ne. Orenas dar prieš ei- 
nant apklausti Myžniaus formaliai grąžino mane į tarnybą. 

Renė pažvelgė į jį nustebusi: 

— Tai tu dabar vėl policininkas? 

— Na, nežinau, dar pagalvosiu. 

— O ką čia galvoti? 

— Purvinas darbas. 

— Vikai, visi darbai purvini. 

— Žiauru, - liūdnai šyptelėjo jis. 

— Iš tikrųjų reikia sau atsakyti tik į vieną klausimą. 

Jis pažvelgė į ją. 

— Ar mėgsti tą darbą. 

Vikas nesusimąstydamas atsiliepė: 

— Taip, labai. 

— Tai ko dar laužai galvą? 

Jis susimąstęs linktelėjo. 

— Na, dabar, kai pagaliau galėsiu ramiai prisiminti Džo, 
viskas bus kitaip. 

— Neabejok. Tai tavo pašaukimas, - tarė Renė ir nusijuo- 
kusi pridūrė: - Beje, dėl pašaukimų, tai Greisei reikėjo tapti 
aktore: jos vaidyba ligoninėje buvo pritrenkiama. 

— Man pasakojo, kad ir tavo nė kiek ne prastesnė. 

— Tik nežinau, ar Lozada tai matė. 

— Kas žino, bet to reikalavo scenarijus: jei Lozada būtų ste- 
bėjęs ligoninę ir Greisė nebūtų pasirodžiusi prie savo vyro, 
kurio gyvybė neva kabo ant plauko, jam iš karto būtų kilęs 
įtarimas, kad čia spąstai. 

Pastebėjęs Renę tramdant žiovulį, Vikas tarė: 

— Tu nemiegojusi visą naktį. Gali sau ramiai atremti galvą 
ir nusnausti, kol atvažiuosime. 

— Tu turbūt irgi ne per ilgiausiai miegojęs? 

— Buvau užmigęs per tuos visus nesibaigiančius tyrimus. 

Nusišypsojusi ji sumerkė akis ir pabudo tik pikapui susto- 
jus prie rančos vartų. Vikas išlipęs juos atkėlė ir įsukes į kie- 
mą privažiavo prie pat namo laiptų. 

Renė ilgesingai pažvelgė į arklidės pusę. 

— Paprastai atvažiavusi iš karto bėgdavau ten. 

Vikas paglostė jai skruostą. 

— Verčiau negalvok apie tai. 

— Lengva pasakyti. 

Išlipęs Vikas atidarė jai dureles, bet užstojo kelią. 

— Kas yra? - paklausė ji. 

— Tada, laukdamas tavo miegamajame savo išėjimo į 
sceną... 

— Ką? 

- Išgirdau tave sakant, kad tau jau dvidešimt metų kie- 
kviena diena kaip dovana. 

Ištiesęs ranką Vikas nuėmė jos saulės akinius, kad galėtų 
matyti akis. 

— Ką turėjai galvoje, Rene? 

Ji nuleido akis. Vikas, suėmęs už smakro, kilstelėjo jos veidą. 

— Dar ne viską man papasakojai, ar ne? 

Buvo matyti, kad iš pradžių jai knietėjo greitosiomis ką 
nors sumeluoti. Bet supratusi, kad išsisukti nepavyks, ji at- 
sidususi tarė: 

— Na, Denas šovė... 

— Taip? 

— Jis taikėsi ne į Reimondą. 

Vikas kurį laiką spoksojo į ją nieko nesuprasdamas, o kai 
galop suvokė Renės žodžius, tepratarė: 

— Jėzau. 

— Tėvo rūstybė tada krito ne ant Reimondo, o ant manęs. 
Reimondas buvo visai apleidęs reikalus, nebesirūpino ben- 
dru verslu, ir Denas, užtikęs mus kartu ir supratęs, kur čia 
šuo pakastas, siuste užsiuto: aš kaišioju pagalius į jo ratus. 

Ji nutilo ir kurį laiką netardama nė žodžio žvelgė priešais 
save nereginčiu žvilgsniu. 

— Jis buvo man tėvas, mano idealas. Jo neištikimybė su- 
daužė mano pasaulį į šipulius, sugriovė mūsų šeimą. Jis buvo 
savimyla ir veidmainis. 

Karčiai nusijuokusi ji papurtė galvą. 

— Bet žinai, Vikai, kas užvis juokingiausia? Arba tragiška. 
Ašjį vis tiek mylėjau. Antraip nebūčiau nėrusis iš kailio, ieš- 
kojusi progų jį supykdyti ir įskaudinti. Nebūčiau suviliojusi jo 
verslo partnerio. Aš jį mylėjau, kaip kad duktė myli tėvą, - liū- 
dnai pakartojo ji. - O pasirodė, kad tas nekilnojamojo turto 
projektas jam reiškė kur kas daugiau nei aš. Įsikarščiavęs, vi- 
sas net putodamas jis rėkė čia pat mane nudėsiąs. Taip būtų ir 
padaręs, jei ne Raimondas, savo krūtine užstojęs mane nuo jo 
kulkos. Taigi aš nemelavau sakydama, kad jei ne aš, Reimon- 
das būtų gyvas. Jis žuvo gelbėdamas mane nuo tėvo. Aišku, 
aš buvau ištikta šoko ir tarsi sapnuodama dariau viską, kaip 
paliepė Denas. Vėliau jis pasirūpino, kad būčiau išsiųsta kuo 
toliau: gal aš jam buvau gyvas sąžinės priekaištas, gal primin- 
davau neišdegusį nekilnojamojo turto projektą - nežinau. 

Vikas pabandė prisitraukti ją arčiau ir Renei spiriantis 
tarė: 

— Ne, šįkart tikrai neleisiu tau išsprūsti, pabėgti ir paslėpti 
galvą po pagalve. 

Jis priglaudė jos galvą sau prie krūtinės ir paglostė. 

— Tai jau priešistoriniai laikai, tu savo kaltę išpirkai su kau- 
pu. Aš neleisiu Denui toliau gadinti tau gyvenimo, Rene. 

Galiausiai suėmęs ją už pečių ir atitraukęs jis tarė: 

— Ačiū, kad man papasakojai. Dabar viskas daug aiškiau. 
Ir tas tavo noras, kad aplink vyrautų gelžbetoninė tvarka. 
Ir nutrūktgalviškas lindimas į pavojų. Mesk tai, kol nevėlu, 
nes aš galiu ir nespėti visur lakstyti paskui tavo užpakalį. Na, 
perkeltine prasme. 

Iš Renės lūpų išsiveržė lyg juokas, lyg aimana - sunku pa- 
sakyti, nes akyse žvilgėjo ašaros, o lūpos juokėsi. Vikas ištie- 
sęs ranką padėjo jai išlipti iš pikapo ir jiedviem kartu užlipus 
laipteliais į verandą darydamas duris tarstelėjo: 

— Gerai būtų papusryčiauti. 

— Aš už. 

Uždaręs duris jis pastojo jai kelią į prieškambarį. 

— Pažadėk. Nuo šiol - pusryčiai kiekvieną dieną. Iki gyve- 
nimo pabaigos. 

Ji liūdnai šyptelėjo. 

— Vikai... 

— Pala pala. Kol dar neatsisakei, išklausyk visą mano pa- 
siūlymą. 

Sudėjęs delnus jai prie ausies jis sušnibždėjo: 

— Aš tave mylėsiu ir saugosiu kaip savo akį. Visur ir visada. 
Dieną ir naktį. 

— Tujau ir taip mane saugai. 

— Tu irgi mane išgelbėjai, Rene. Ir ne tik tąkart ant opera- 
cinio stalo. Kai Orenas atvyko pas mane į Galvestoną, jau- 
čiausi visiškai suzmekęs. Ir tada mano horizonte patekėjai 
tu - mano saulė. 

Ji nusišypsojo, nors akyse dar šmėžavo abejonės šešėlis. 

— Neįsivaizduoju, kaip mes sutarsime. 

— Gerai pagalvojus, gal ir tavo tiesa, - atsiduso Vikas, ir jo 
ranka, slystelėjusi prie viršutinės jos palaidinės sagos, vikriai 
ją atsegė. 

— Aš karštakošis, o tu visada išlaikai blaivią galvą. Aš apsi- 
leidęs, o pas tave net lėkštės išrikiuotos pagal ūgį. Galų gale - 
palyginti su tavimi, aš tikras elgeta. 


Spąstai + 391 


Jam baigus vardinti šiuos fundamentalius skirtumus, 
Renė jau buvo išvaduota tiek iš palaidinės, tiek iš kelnių. Pa- 
silenkęs jis pabučiavo ją į lūpų kamputį. 

— Mes kaip aliejus su vandeniu. 

Ji kilstelėjo smakrą, atstatydama kaklą bučinių lietui. 

— Na, dėl teisybės reikia pasakyti, kad Greisės nuomonė 
kitokia. 

Jis švelniai krimstelėjo jai ausį. 

— Kokia? : 

Renė išpešė Viko marškinius ir paglostė krūtinę. 

— Kad tu mane įsimylėjai iki ausų. 

— Nuojos nieko nepaslėpsi. 

— Tai tiesa? 

— Taip. 

Tylus Renės juokas Vikui atsegus liemenėlę ir suėmus ją už 
krūtų virto saldžia aimana. 

— Be to, mano darbas... 

— Darbas... - sumurmėjo Vikas lyžčiodamas krūties spenelį. 

— Atima daug laiko. 

Jis pirštų galais perbraukė jos standų pilvuką. 

— Greičiausia tu vis dėlto teisi. 

Jo delnas, mikliai apsigręžęs, slystelėjo jai už kelnaičių. 

— Mums nieko neišeis. 

Ji buvo drėgna ir pravira, ir jo pirštams įsliuogus į vidų jų- 
dviejų lūpos po akimirkos susiliejo į pašėlusį bučinį. 

Po visko jie tysojo ant sofos - uždangalas buvo sudrėkęs, su- 
sisukęs ir sumaigytas, jos plaukų sruogos apsivijusios jo kaklą, 
viena Viko koja nudrykusi ant žemės - netekę kvapo, suplukę, 
susilietusiems kūnams vis dar tvinkčiojant iš jaudulio. 

Vikas sušnopavo: 

— Ką tu ten sakei? 

Prisiglaudusi prie jo krūtinės ji nusišypsojo ir mieguistai 
sumurmėjo: 


— Norėtum blynų ar kiaušinienės? 

„Spąstai“ - dar vienas populiarios JAV detektyvinių trilerių autorės 
Sandros Brown romanas, kurio siužetas - samdomojo žudiko ir jį per- 
sekiojančio policininko kova bei mirtį sėjančios aistros istorija. 

Sandra Brown (Sandra Braun, g. 1948 m.) 

JAV rašytoja, detektyvinių trilerių autorė, parašiusi 

per 60 knygų, kurios išverstos daugiau kaip į 30 kalbų. 
Lietuvių skaitytojams gerai žinomi jos romanai 
„Alibi“, „Pavydas“, „Baltasis karštis“, „Šalčio faktorius“, 
„Sveika, tamsa“, „Susikeitimas“ ir kt. Daugelis S. Brown 
romanų yra skaitomiausių knygų sąrašuose, ir visi jie, 
pasak USA Today, verčia skaitytoją nerimastingai versti 
puslapį po puslapio iki pat pabaigos. 


Principingumu garsėjanti chirurgė Renė Niuton 


"prisiekusiųjų teisme pasisako už samdomo žudiko 


Rikio Rojaus Lozados išteisinimą, nes trūksta 
įkalčių. Netrukus ji pajunta šio poelgio pasekmes - 
įsilaužęs į jos namus, nežinomas gerbėjas 

palieka didžiulę puokštę rožių, pasipila telefono 
skambučiai. Padėtis dar labiau komplikuojasi, kai 
randamas nužudytas Renės kolega Li Houvelas. 
Renė įtariama užsakiusi šią žmogžudystę. 
Paaiškėja, kad ir jos pačios kruopščiai slepiama 


“praeitis - ne be dėmių. Houvelo nužudymo bylą 


tiriantis detektyvas Orenas Veslis pasikviečia į 
pagalbą savo porininką, dabar atostogaujantį Viką 
Tredgilą, kuris turi senų sąskaitų su Lozada. Kitaip 
nei kolega, Tredgilas netiki simpatiškosios daktarės 
kalte ir pradeda tikrojo žudiko medžioklę... 


knygų klubas 


Tapkite Knygų klubo nariu! 

— Nemokamas knygu katalogas kiekvieną ketvirtį 
— Naujausios ir populiariausios knygos 

- Ypatingi pasiūlymai Kd 

— Knygu pristatymas į namus, : 'bovietę ar paštą 
Informacijos teiraukitės nemokamu tel. 8 800 200 22 
www.knyguklubas.lt 

